
DER  er  intet,  som  vi  alle  ved  første  Øjekast  mener  at  vide 
saa  god  Besked  om,  som  hvad  det  er  at  være  sund.  Der- 
for vækker  en  forudgangen  Tids  Sundhedsbegreber,  hvor  de  af- 
viger fra  en  seneres,  altid  hos  denne  Forbavselse,  Medlidenhed 
og  Latter.  Som  det  er  gaaet  andre,  vil  det  engang  gaa  os.  Frem- 
tiden vil  le  ad  vore  Sundhedsbegreber  og  vor  Sundhedspleje.  Vi 
har  ingen  Midler  til  at  hindre  dette.  At  sætte  sig  krænket  til 
Værge  herimod  hjælper  ligesaa  lidt,  som  om  man  vilde  sikre 
sig  ved  lutter  forsigtigt  afvejede  Udtalelser  og  Forholdsregler. 
Latteren  er  os  vis. 

Grunden  hertil  ligger  i  selve  Sundhedsbegrebernes  Form  og 
Indhold.  De  er  og  maa  ifølge  Sagens  Natur  altid  være  affattede 
i  en  sikker  og  bydende  Form.  De  skal  jo  kunne  optræde  med 
Myndighed  som  Regler  og  Paabud.  Men  samtidig  afviger  de  ofte 
i  Indhold  fra  deres  Forgængere  i  en  Grad,  der  synes  at  over- 
skride alle  Grænser.  Ikke  blot  kaster  de  sig  fra  Modsætning  til 
Modsætning.  Men  to  Tidsalderes  Syn  paa,  hvad  der  ligger  for, 
og  hvad  der  i  den  Anledning  bør  gøres,  kan  stundom  være  i  den 
Grad  forskellige,  baade  hvad  Forudsætninger,  Slutningsmaade 
og  Resultat  angaar,  at  de  synes  overhovedet  slet  ikke  at  om- 
handle samme  Sag.  Det  gør  de  paa  en  Maade  heller  ikke.  De 
har  kun  Navn  tilfælles. 

Thi  intet  Emne  er  saa  vagt  og  vidtsvævende  og  kan  lande  paa 
saa  uventede  Punkter  som  Begrebet  „Sundhed".  Der  er  næppe 
den  Sag  mellem  Himmel  og  Jord,  hvortil  man  ikke  med  en  vis 

Ret  kan  henføre  Sundheden  og  sige:  herpaa  beroer  den.  Dette 
er  imidlertid  af  den  Slags  Sandheder,  som  vi  kun  nødigt  og  del- 
vis indrømmer.  Naar  den  udspiles  historisk,  i  Form  af  Slægter- 
nes vekslende  Opfattelser,  erkender  vi  den.  Men  vi  vægrer  os 
ved  at  tilstaa,  at  den  samme  Forvirring  er  tilstede  hos  vort  eget 
Slægtled,  endsige  hos  enhver  af  os. 

Ikke  desto  mindre  maa  vi  for  at  naa  til  Forstaaelse  frem  ad 
denne  Vej.  Lad  os  for  at  lette  Indrømmelsen  forgylde  Pillen  og 
begynde  med  at  erklære:  I  Dig  og  mig  har  Udviklingen  indtil  Dato 
naaet  sin  højeste  Blomst.  I  Dig  og  mig  er  alle  Fortidens  Er- 
faringer opsparede  tilstede.  Hvad  forstaar  da  Du  og  jeg  ved  at 
være  sund? 

Det  nærmest  liggende  Svar  er  vel:  Det  at  være  sund  ytrer  sig 
i  at  være  smertefri  eller  endog  føle  et  vist  Velbehag.  —  Meget 
vel.  Men  er  nu  denne  Smertefrihed,  dette  Velbehag  af  blot  legem- 
lig Art  eller  udkræves  dertil  ogsaa  en  tilsvarende  sjælelig  Til- 
stand? Sorg,  Frygt,  Fortvivlelse  kan  jo  ligesom  Sindssyge  ikke 
blot  udvidske  den  rene  legemlige  Velbehags-Fornemmelse,  men 
endogsaa  angribe  selve  Legemet,  gøre  det  virkelig  sygt.  — Ja, 
saa  maa  vi  altsaa  bestemme  det  at  være  sund  som  en  ikke  blot 
legemlig  men  tillige  sjælelig  Tilstand. 

Men  er  vi  først  naaede  saa  vidt,  fører  Vejen  ustandseligt  videre. 
Vi  maa  indrømme,  at  det  at  være  sund  er  en  Tilstand,  der  afhænger 
ikke  blot  af  den  enkelte  alene,  men  af  en  utallig  Mængde  Forhold 
opad,  udad  og  indad  til.  Hvor  opsatte  vi  end  er  paa  at  finde  Græn- 
sen, er  vi  ikke  istand  til  at  afstikke  denne  bestemt  mellem  den  en- 
keltes Sundhed  i  og  for  sig  og  saa  hans  Religiøsitet,  hans  moralske 
Begreber,  hans  Evne  til  at  skaffe  sig  Føde  og  Klæder,  hans  Af- 
hængighed af  Vejrlig  og  endelig  rent  ydre  Tilfældigheder  som, 
om  han  har  været  sammen  med  en  smitsom  Syg  eller  er  kom- 
men til  at  træde  sig  en  Splint  i  Foden.  Som  Led  i  et  større  Hele 
sættes  den  enkelte  derhos  uafbrudt  i  Sving  af  omgivende  For- 
hold, og  hans  „Sundhed"  er  betinget  af  disse,  en  Kastebold  for 
snart  alt  mellem  Himmel  og  Jord. 

Dette  er  det  stik  modsatte  af  en  Forklaring  paa,  hvad  Sund- 
hed er.   Det  at  være  sund  viser  sig  at  bero  paa  alt  muligt.  Af 

lutter  prisværdig  Iver  for  at  imødegaa  alle  Tilfælde  har  Forkla- 
ringen gjort  sin  Forbindtaske  saa  fyldig,  at  den  er  bleven  til  en 
Sæk,  der  omfatter  hele  Tilværelsen.  I  dette  Mylr  bliver  den  en- 
keltes lille  Sundhed  ikke  til  at  finde  igen. 

Lad  os  da  begynde  forfra,  men  fra  første  Færd  begrænse  os 
og  uden  Hensyn  til  alt  det  meget,  der  betinger  Sundheden,  blot 
holde  os  til  denne  selv  alene  som  rent  legemlig  Tilstand.  Sund- 
hed er  en  fortsat  legemlig  Smertefrihed  eller  endog  Velbehags- 
Fornemmelse.  Under  denne  Form  kender  enhver  af  os  den. 
Men  nærmere  lader  den  sig  heller  ikke  udtrykke.  Det  er  en 
umiddelbar  Tilstand,  der  kun  lader  sig  fornemme. 

Paa  en  betænkelig  Maade  opgiver  man  rigtignok  ved  denne 
Forklaring  hvert  Hensyn  til,  hvorledes  Sundhed  skal  opnaaes, 
bevares  eller  genvindes.  Men  lad  os  alligevel  for  en  Stund  følge 
den.  Sundhed  er  en  fortsat  Tilstand  af  Smertefrihed  eller  Vel- 
behag. Men  enhver  Velbehags-Fornemmelse  kræver  for  at  fort- 
sættes Afveksling,  ellers  gaar  den  tilsidst  over  til  en  Fornem- 
melse af  Ubehag.  Erfaring  viser  da  ogsaa,  at  det  menneskelige 
Legeme  er  i  en  uafbrudt  Veksel  af  Tilstande:  i  Bevægelse,  i  Ro, 
vaagent  og  sovende,  trængende  og  ikke  trængende  til  Næring osv. 
Parvis  hører  disse  Tilstande  med  til  Sundheden.  Men  mellem 
dem  ligger  der  hyppigt  en  Følelse  af  Smerte  og  Ubehag  — 
Træthed  f.  Eks.,  Sult  og  Tørst,  —  der  netop  væsentlig  bi- 
drager til  at  forhøje  Behaget  ved  Overgangen  til  den  modsatte 
Tilstand. 

Men  saa  hører  jo  altsaa  ogsaa  Smerte  og  Ubehag  med  til  Sund- 
hed !  Og  bag  ved  disse  daglige  Overgange  ligger  der  andre  endnu 
større  og  mere  vidtstrakte,  men  lige  saa  regelmæssige:  fra  Barn 
til  voksen,  fra  voksen  til  Olding,  fra  Olding  til  Død.  Kan  man 
være  sund  i  alle  Aldere?  Eller  er  kun  Væksten  Sundhed,  Aftagen 
Usundhed?  Hvad  enten  man  paastaar  det  ene  eller  det  andet, 
kommer  man  i  uløselig  Vanskelighed.  Thi  erklærer  man  kun  det 
voksne  Enkeltvæsen  for  sundt,  saa  nødes  man  til  at  paastaa,  at 
det  at  være  ung  er  en  Sygdom.  Og  lader  man  alle  Overgangene 
rummes  indenfor  Sundhedens  vide  Ramme,  saa  tvinges  man  til 
at  indrømme,  at  Døden  selv  er  en  Del  af  Sundheden.    1  begge 

Tilfælde  er  ens  Forklaring  af  Sundheden  sprængt,  bristet  for  et 
Tryk  enten  indad  eller  udad. 

Begrebet  Sundhed  viser  sig  da  at  være  ligesaa  flygtigt  og  vidt- 
omfattende,  lige  saa  vanskeligt  at  faa  Ram  paa  som  selve  Livet. 
Førend  man  fuldt  har  forklaret,  hvad  det  er  at  leve,  har  man 
heller  ikke  forstaaet,  hvad  det  er  at  være  sund.  Thi  Sundhed 
flyder  som  let  Skumbrus  ovenpaa  selve  det  at  leve.  Men  det  har 
lange  Udsigter  med  at  forklare,  hvad  Livet  er. 

Kan  vi  da  ikke  foreløbigt  maaske  nøjes  med  en  af  disse  halve 
Forklaringer,  der  uden  at  give  fuldt  Svar  dog  antyder,  hvad  man 
mener,  f.  Eks.:  Sundhed  er  en  Gennemsnits-Tilstand,  et  Middel- 
forhold mellem  Yderligheder,  eller  lignende? 

Desværre  lider  en  saadan  praktisk  Forklaring  af  den  afgørende 
Mangel,  at  den  i  Praksis  er  uden  Værd.  Thi  det  Midtpunkt, 
hvorom  der  ønskes  Svar,  forbliver  i  Virkeligheden  uopklaret 
og  er  hyppigt  ikke  andet  end  en  blot  tænkt  Størrelse,  der  slei 
ikke  er  til.  Vi  kender  det  samme  fra  andre  „Middelforhold". 
To  Lande  f.  Eks.  med  en  og  samme,  tiltalende  Middelvarme 
kan  begge  være  lige  ubeboelige,  det  ene  fordi  det  Aaret  rundt  er 
taaget  og  sludfuldt,  det  andet  paa  Grund  af  uudholdelig  Sommer- 
hede og  Vinterkulde.  Paa  Kysten  ved  Kanalen  mellem  England 
og  Frankrig  ligger  Grænsen  for  „dagligt  Vande",  den  egentlige 
Strandlinje,  to  Gange  i  Døgnet  højt  oppe  paa  tørt  Land,  to  Gange 
i  Døgnet  dybt  under  Vandet.  Ganske  paa  lignende  Maade,  hvad 
Sundhed  angaar.  Det  er  praktisk  set  en  grumme  utilstrækkelig 
Oplysning  om  en  febersyg,  at  han  egentlig  maa  siges  at  befinde 
sig  vel  og  være  normal,  for  saa  vidt  hans  Feberhede  udlignes 
ved  hans  Feberkulde. 

Spørgsmaalet  om,  hvad  Sundhed  er,  forlægges  ved  denne 
Slags  tomme  Gennemsnitssvar  kun  fra  det  indholdsløse  Midt- 
punkt til  de  virksomme  Yderpunkter.  Men  herved  ægges  og  til- 
spidses det  netop,  idet  det  drejes  om  til:  hvor  begynder  Syg- 
dom? Det  er  endnu  kun  en  uskyldig  og  akademisk  Tankeøvelse 
at  ville  forklare,  hvad  det  er  at  være  sund.  Men  det  er  den  haarde, 
smertelige  Virkelighed,  naar  det  hedder:  „Jeg  er  syg,  hvad  skal 
jeg  gøre  for  atter  at  blive  sund  ?"  Det  er  selvfølgelig  under  denne 

Form,  at  Spørgsmaalet  har  rejst  sig  gennem  Tiderne.  Og  det  er 
med  denne  nagende  Brod  i  sig,  at  det  fremdeles  den  Dag  i  Dag 
raaber  om  Svar. 

Som  det  vil  ses,  har  altsaa  enhver  Tidsalder  ment  —  og  enhver 
enkelt  af  os  tror  fremdeles  uvilkaarligt  det  samme  —  let  og  sik- 
kert at  kunne  forklare,  hvad  det  er  at  være  sund.  Men  ved  nær- 
mere Undersøgelse  viser  det  sig,  at  Svaret  spreder  sig,  tyer  til 
de  mest  forskellige  Forhold,  søger  hist,  søger  her,  men  vender 
dog  bestandig  næsten  tomhændet  tilbage.  Og  det  er  dog  magt- 
paaliggende  at  faa  Besked.  Thi  det  drejer  sig  om  andet  og  mere 
end  blot  løjerlige  Fordomme,  en  pudsig  Uvidenhed  hos  tidligere 
Slægtled.  Disse  vekslende  Svar  gennem  Tiderne  indeholder  selv 
en  skjult  Klagelyd;  de  er  kraftige,  men  famlende  Forsøg  paa  at 
bringe  Hjælp  til  den  lidende  Menneskehed. 

De  forskellige  Sundhedsbegreber  afspejler  sig,  som  sagt,  tyde- 
ligst, hvor  Sagen  selv  ligger  simplest  for  og  det  ikke  længer  blot 
halvt  i  Leg  hedder:  „hvad  er  Sundhed?"  men  for  ramme  Alvor: 
„er  dette  Sygdom?  saa  hjælp  mig  derimod!"  De  forskellige 
Sundhedsbegreber  ligger  med  andre  Ord  klarest  for  Dagen  i  de 
forskellige  Lægemidler  og  Helbredelsesmaader. 

Hvor  vi  saa  vender  Blikket  hen,  tilbage  i  Tiden  eller  omkring 
i  vor  Samtid,  opdager  vi  en  Masse  forskellige  Maader  at  hel- 
brede paa,  hver  hvilende  paa  sin  ejendommelige  Forudsætning. 
Der  er  ikke  det  imellem  Himmel  og  Jord,  hvor  man  ikke  har 
ment  at  finde  Sygdommens  Aarsag  eller  Lægemidlet  derimod. 
Gud,  Forbøn,  Velsignelser,  Forbandelser,  Trylleformularer  og 
Ceremonier,  Himmellegemernes  Gang,  Sollys,  Maaneskin,  Luft, 
Jord,  Vand,  Ild,  Mennesker,  Pattedyr,  Fugle,  Krybdyr,  Fisk  og 
Planter  —  helt  og  holdent  eller  blot  enkelte  Bestanddele  deraf — 
Ædelstene,  Metaller  og  alle  Mineralier,  Varme  eller  Kulde,  den 
syges  egen  Vilje,  „Naturen  selv"  —  alene  eller  bistaaet  med 

andre  Midler  til  indvortes  Brug,  blot  udvortes  eller  endog  vir- 
kende paa  Afstand,  —  Ro  eller  Bevægelse,  andres  Tanker,  Sym- 
pathi  eller  Antipathi,  Tal,  hemmelige  Magter,  Afdøde,  onde 
Aander,  Djævelen  —  alt  har  i  broget  Forvirring  tjent  til  For- 
klaring af  Kilden  til  Sygdom,  Kilden  til  Helbredelse  og  tjener 
dertil  endnu  den  Dag  i  Dag. 

For  saa  vidt  kunde  der  synes  at  være  noget  ret  haabløst  i  at 
ville  klare  sig  en  enkelt  Tids  Sundhedsbegreber,  da  jo  til  enhver 
Tid  kun  den  mest  brogede  Forvirring  ses  at  raade.  Rent  i  Al- 
mindelighed taget  holder  dette  naturligvis  Stik.  Men  nærmere 
set  frembyder  der  sig  dog  visse  Mærkepunkter,  der  kan  tjene 
til  Hold  for  en  fyldigere  Forstaaelse  og  lade  spore  en  fremad- 
skridende Udvikling. 

Allerede  det,  at  de  forskellige  Tidsaldere  har  haft  et  forskel- 
ligt Livssyn,  medfører  en  ikke  ringe  Forskel  i  deres  Opfattelse 
af  Sundhed  og  Sygdom.  Vore  hedenske  Forfædre  f.  Eks.  saa 
Livets  Lykke  i  Kamp,  den  største  Ulykke  i  at  dø  „Straadød" 
paa  Sottesengen.  For  dem  maatte  den  højeste  Sundhed  ytre  sig 
i  at  dræbe  og  dræbes.  Sygdomme  deltes  i  de  to:  hæderlige  og 
uhæderlige.  Ulivssaar  førte  til  Valhal,  snigende  Syge  til  Hel.  — 
Da  Romerriget  stod  i  sin  Kraft  og  den  stoiske  Lære  hyldedes  af 
dets  bedste  Mænd,  var  Livets  Maal  for  dem  at  hævde  sig  selv 
og  fremme  sin  Vilje.  Sygdomme  vurderedes  efter  den  Grad,  i 
hvilken  de  virkede  hæmmende  paa  Friheden.  Den  ypperste  og 
afgørende  Kur,  der  stod  i  Hvermands  Magt,  naar  de  gik  for  vidt, 
var  selv  at  tage  sig  af  Dage.  —  For  Middelalderen  var  Livets 
højeste  at  afdø  fra  Verden.  Naar  det  af  Sygdom  og  frivillige 
Savn  udtærede  Legeme,  pint  af  Smerter,  stivned  i  Død,  saa  var 
Værket  fuldbragt,  Lutringen  til  Ende.  Usynligt  fatted  da  den 
visne  Haand  Livsens  Krone.  —  For  vor  Tid  er  Livet  en  fortsat 
Styrkeprøve  mellem  Sundhed  og  Sygdom,  hvori  de  nærmeste 
med  kærlig  Omhu,  Lægekunsten  med  bestandig  nye  Finesser 
søger  at  gribe  ind,  medens  Samfundet  forretningsvant,  ligegyl- 
digt-deltagende  ser  til.  Tidens  Løsen  og  Varemærke  er:  „Saa- 
længe  der  er  Liv,  er  der  Haab." 

Selvfølgelig  har  Opfattelser  som  disse  aldrig  i  den  Grad  be- 

hersket  en  Tidsalder,  at  de  har  formaaet  at  omforme  alles  Sind, 
helt  udrydde  Tilbøjeligheden  til  modsatte  Forklaringer.  Men 
ligesaa  klart  er  det,  at  idet  de  har  besjælet  Tidens  ledende,  har 
de  paatrykt  Tiden  selv  dens  Præg  og  anvist  Lægekunsten  højst 
forskellige  Opgaver.  Det  gjaldt  i  det  hedenske  Norden  om  hur- 
tigt at  hele  Saar,  ikke  om  Kundskab  til  indvortes  Sygdomme.  I 
Stoikernes  Tid  fik  det  Betydning  at  kende  den  Gift,  der  lettest 
endte  Livet.  I  den  kristelige  Middelalder  gjaldt  det  om  Bøn  og 
om  at  skelne  mellem  Guds  og  Djævelens  Lægemidler.  I  Nu- 
tiden kommer  det  an  paa  at  dulme  Smerter  og  spinde  Livet  ud. 

Jævnsides  med  denne  Veksel  af  Livssyn  har  der  fundet  en 
Fremadskriden  Sted  i  den  menneskelige  Kundskab  til  Naturen 
og  dens  Kræfter.  Saa  langt  vor  historiske  Viden  rækker,  lader 
en  Udvikling  i  saa  Henseende  sig  paavise.  Ikke  jævn  ganske 
vist.  Grækerne  og  Romerne  vidste  f.  Eks.  langt  mere  end  Fol- 
kene i  Middelalderen.  Og  Nutids  Viden,  selv  om  den  overgaar 
den  græsk-romerske,  dækker  den  næppe  helt  paa  ethvert  Punkt. 
Men  en  Udvikling  har  der  fundet  Sted.  Og  særlig  den  stigende 
Kundskab  til  det  menneskelige  Legemes  Bygning  og  Levevirk- 
somhed  har  medført  en  voksende  Færdighed  i  dets  Behandlings- 
maade.  Selv  om  man  da  ikke  med  Sikkerhed  tør  paastaa,  at 
f.  Eks.  Kirurgien  nu  i  alle  Henseender  staar  højere  end  i  Græ- 
kernes og  Romernes  Dage,  indeholder  dog  selve  Kirurgiens 
Kunst  det  mest  uomstødelige  Bevis  for  Lægekunstens  Betyd- 
ning og  for,  hvor  stor  den  Fremgang  er,  der  har  fundet  Sted, 
siden  de  første  Mennesker  gjorde  deres  første  raa  Iagttagelser 
og  Forsøg. 

Tilsammen  danner  disse  to:  en  Tidsalders  Livssyn  og  dens 
Kundskab  til  Naturen  de  to  Hovedforhold,  hvoraf  dens  Bestem- 
melse af  Sundhed  og  hermed  dens  hele  Sundhedspleje  afhænger. 
Det  kunde  med  denne  Forudsætning  synes  nok,  straks  at  vende 
os  til  vor  egentlige  Opgave:  en  Betragtning  af  Tilstanden  i  Nor- 
den i  det  i6de  Aarhundrede.  Denne  vil  imidlertid  kun  ret  kunne 
forstaas  ved  Kendskab  til  Lægekunstens  tidligere  Udvikling.  Vi 
kaster  derfor  først  et  flygtigt  Blik  paa  Hovedpunkterne  heri. 

Det  første  Folk,  hos  hvem  Lægekunsten  spillede  nogen  frem- 
trædende Rolle,  var,  saa  vidt  vides,  Ægypterne.  Deres  livlige 
Sind,  deres  Evne  til  at  anstille  Iagttagelser  og  deres  Trofasthed 
i  at  opbevare  disse  gjorde  dem  selvskrevne  til  at  gaa  i  Spidsen. 
Hertil  kom,  at  deres  religiøse  Begreber  og  Skikke,  særligt 
Balsameringen,  gav  dem  rig  Lejlighed  til  at  erhverve  Kundskab 
om  det  menneskelige  Legemes  Indre.  Man  sammenligne  hermed 
blot  Anatomiens  Vilkaar  i  Middelalderen  og  langt  ind  i  den 
nyere  Tid,  hvor  det  var  forbundet  med  de  største  Vanskelig- 
heder at  faa  Lejlighed  til  at  undersøge  Menneskelegemets  Indre, 
og  man  vil  forstaa,  hvilket  naturligt  Forspring  Ægypterne  be- 
sad. 

Der  er  tre  Iagttagelser,  der  melder  sig  som  de  første  og  grund- 
læggende for  al  Lægekunst.  Det  er,  at  ethvert  Menneske  uaf- 
brudt baade  vaagen  og  i  Søvne  drager  Aande,  hvad  der  er  kende- 
ligt paa,  at  det  regelmæssigt  bevæger  Brystet.  Dernæst  at 
Legemet  er  fyldt  med  rødligt  Blod,  som  løber  ud  deraf,  hvor 
man  saa  slaar  Hul.  Endelig  at  alle  har  Trang  til  at  indtage  Føde; 
denne  synes  at  passere  hele  Kroppen,  thi  efter  nogen  Tids  For- 
løb udskilles  atter  fra  modsat  Side  visse  Dele,  ubrugelige,  men 
med  Legemets  Varme.  Alle  disse  tre  Forhold  viser  sig  at  være 
nødvendige  for  Livet.  Thi  naar  Aandedrættet  ophører,  eller  for 
meget  Blod  rinder  ud,  eller  naar  en  i  lange  Tider  ikke  faar 
Føde,  indtræder  Døden.  At  en  er  død  kendes  netop  paa,  at  han 
ikke  aander.  Blodet  i  ham  er  ikke  længer  som  forhen,  og  han 
spiser  ikke  mere. 

Det  var  disse  tre  Grundiagttagelser,  som  Ægypterne  anstillede 
og  derpaa  byggede  deres  første  almindelige  Slutninger.  Det  var 
ud  herfra,  at  de  besvarede  det  Spørgsmaal,  selve  Tilværelsen 
stiller  til  enhver:  hvad  er  Forskellen  mellem  at  være  levende  og 
at  være  død,  hvad  er  Livet?  Deres  Erfaringer  syntes  at  give  tre 
forskellige  Svar:  Aandedrættet,  Blodet,  Føden.  At  Livet  skulde 
være  det  uforstaaelige  Aandedræt,  der  ligesom  Vindpustet  ikke 
selv  var  synligt,  var  en  svær  Tanke  at  fatte.  Det  er  Spor  af  denne 


Ægypternes  Sundhedsbegreber  15 

Forklaringsmaade,  der  kommer  igen  i  Fortællingen  i  første 
Mosebog  om,  at  Gud  dannede  Adam  og  indblæste  ham  Livets 
Aande  gennem  Næsen.  Hos  Ægypterne  førte  den  tidligt  til  Læren 
om  en  Mennesket  iboende  Aande  eller  Sjæl,  der  i  Døden  løsne- 
des fra  Legemet,  men  atter  skulde  vende  tilbage  og  tage  den 
ventende  Mumie  til  Bolig. 

Tiltalte  denne  Forklaring  end  Ægypternes  Tro,  saa  mættede 
den  kun  halvt  deres  Virkelighedssans.  De  henvistes  da  natur- 
ligt til  et  af  de  to  andre  Svar:  Livet  er  Blodet,  eller  Livet  er 
Føden.  Men  af  disse  to  lød  det  sidste  saa  usandsynligt.  Thi  vist 
var  det  dog,  at  et  Menneske  i  meget  lang  Tid  kunde  undvære 
Føde  og  alligevel  leve.  Nogen  nær  og  inderlig  Forbindelse  mel- 
lem Liv  og  Føde  kunde  der  altsaa  ikke  være.  Heller  ikke  kunde 
det  falde  naturligt  at  tænke  sig  den  Føde,  som  nys  maaske  be- 
fandt sig  i  en  Skaal  langt  fra  en,  i  næste  Øjeblik  som  den  vig- 
tigste Del  af  ens  Indre.  Da  franske  Filosofer  i  Slutningen  af  det 
18.  Aarhundrede  opstillede  den  Forklaring,  at  Livet  er  Føden, 
var  det  ogsaa  kun  med  den  pirrende  Bifornemmelse  af,  at  de 
hermed  sagde  noget,  der  maatte  forekomme  den  almindelige 
Opfattelse  stødende. 

Den  tredje  Forklaring  laa  et  kvikt  og  naturiagttagende  Folk 
som  Ægypterne  langt  nærmere:  Livet  er  Blodet.  Herved  blev 
begge  Former  for  Trang  —  den  til  det  hemmelighedsfulde  og 
den  til  det  virkelighedssikre  —  tilfredsstillede.  Thi  om  man  saa 
gav  et  Menneske  ikke  andet  end  den  hvide  Mælk  at  drikke,  saa 
forvandledes  denne  hurtigt  i  ham  paa  en  vidunderlig  Maade  til 
Livets  egen  Saft,  det  røde  Blod.  Og  hvor  inderligt  Liv  og  Blod 
var  forenede,  fremgik  noksom  af,  at  Livet  ikke  blot  langsomt 
svandt  bort  —  ugevis,  som  efter  Mangel  paa  Føde  —  nej,  i  et 
Nu  var  omme,  naar  f.  Eks.  Hoved  skiltes  fra  Kroppen  og  Blo- 
det brusede  ud.  Der  kunde  ikke  være  nogen  Tvivl:  Blodet  er 
Livet. 

Ud  fra  disse  Forudsætninger  naaede  Ægypterne  til  en  Række 
Resultater,  der  anviser  dem  en  Hædersplads  som  den  viden- 
skabelige Lægekunsts  Grundlæggere.  Man  maa  her  ikke  lade 
sig  skuffe  af,  at  deres  Erfaringer  saa  tidt  iklædte  sig  Form  af 

blot  religiøse  Paabud  og  Skikke.  Det  var  jo  en  og  samme  Stand, 
Præsterne,  der  dyrkede  de  aandelige  Interesser,  saa  vel  de  reli- 
giøse som  de  videnskabelige.  Al  Videnskab  var  paa  en  Maade 
Religion,  og  i  hvert  Fald  kun  som  Religion  var  den  i  Stand  til 
at  trænge  ud  iblandt  Folket.  Ægypternes  Lægekunst  maa  da 
ligesom  udklares  af  deres  Lære  om,  hvorledes  et  Menneske  skal 
leve  for  at  tækkes  Gud. 

„Man  skal  bevare  sig  selv  ren."  Tilsyneladende  er  dette  kun 
et  lidet  oplysende  Udtryk.  Vi  har  saa  tidt  hørt  det  anvendt  baade 
i  ligefrem  og  i  overført  Betydning,  at  det  falder  som  det  natur- 
lige for  os.  Der  hører  Eftertanke,  næsten  Selvovervindelse  til 
for  at  indrømme,  at  det  maatte  ligge  nærmere  for  et  Oldtidsfolk 
at  udtrykke  det  rette  Gudsforhold  paa  anden  Maade  f.  Eks.  ved: 
at  være  højtidsklædt,  agtpaagivende,  lydig  eller  lignende.  I  Virke- 
ligheden betegner  Fordringen,  at  bevare  sig  selv  ren,  baade 
som  almindelig  Leveregel  og  som  Udtryk  for  det  rette  Guds- 
forhold en  i  Sundheds-Blik  meget  vidt  fremskreden  Udvikling. 

Ægypterne  tog  det  i  strengeste  Forstand.  Herodot '  beskriver 
dem  saaledes:  „De  ere  overmaade  gudfrygtige,  mere  end  alle 
andre  Folk.  Dette  giver  de  tilkende  ved  stadigt  at  vadske  deres 
Drikkekar,  og  saadan  gør  ikke  blot  Enkeltmand,  men  alle  hver 
eneste  Dag.  De  bære  linnede  Klæder,  der  bestandig  maa  være 
nyvadskede,  herpaa  lægger  de  den  største  Vægt.  Selv  Omskæ- 
relsens Skik  holder  de  paa  af  Renligheds  Hensyn."  Bad  og 
Barbering  hørte  derfor  med  til  de  daglige  Fornødenheder.  Saa 
vel  Skæg  som  Hovedhaar  afragedes  (Fig.  1).  „Ja,"  siger  Hero- 
dot, „Præsterne  barberer  endog  hver  tredje  Dag  hele  deres 
Legeme,  for  at  der  ikke  skal  findes  mindste  Smuds  eller  Kryb 
paa  dem,  naar  de  betjener  Guderne.  De  tager  koldt  Bad  fire 
Gange  i  Døgnet,  to  Gange  om  Dagen,  to  Gange  om  Natten." 

Da  efter  ægyptisk  Opfattelse  Blodet  udgjorde  Livet,  maatte 
der  vises  særlig  Omhu  for  at  bevare  Blodet  rent.  Her  opstillede 
de  den  Hovedregel:  Sygdomme  bringes  ind  i  Legemet  ved 
Føden.  1  dette  Forhold  maatte  da  anvendes  en  tredobbelt  Art  af 
Renlighed.  For  det  første  maatte  ganske  udvortes  alt  være  rent, 
Kar,   Bægre,   Knive,   Hænder.   Men  dernæst  maatte  der  kun 

nydes  Kød  af  „rene"  Dyr.  Sondringen  mellem  rene  og  urene 
Dyr,  der  jo  som  bekendt  senere  optoges  af  Jøderne,  gik  væsent- 
lig ud  paa,  at  Dyrets  Renhed  afhang  af  dets  Føde.  Dyr,  der  for- 
tærede andre  Dyr,  var  urene;  Dyr, 
der  kun  levede  af  Planteføde,  var 
rene.  Derfor  var  Svinet,  som  alt- 
ædende, urent.  Ingen  Svinehyrde 
maatte  betræde  et  ægyptisk  Tempel. 
Og  den,  der  paa  sin  Vej  tilfældigt 
kom  til  at  røre  ved  et  Svin,  havde 
straks  med  Klæderne  paa  at  ile  ud  i 
Nilen  og  bade  sig^  Selvfølgelig 
maatte  Mennesket  heller  ikke  selv 
være  Rovdyr  og  fortære  Blod.  Man 
lod  derfor  dette  saa  vidt  muligt  løbe 
fra.  Det  er  hertil  der  sigtes  i  de  gam- 
meltestamentlige Udtryk:  „Blodet 
er  Dyrets  Sjæl,  det  skal  Du  ikke 
nyde".  Ifølge  den  ene  af  de  to  Beret- 
ninger i  første  Mosebog  om  Verdens 
Skabelse  var  jo  Mennesket  og  alle 
Dyr  oprindeligt  kun  bestemte  til  at 
leve  af  Planteføde. 

Men  endnu  en  tredje  Form  for 
Renlighed  maatte  anvendes.  Blodet 
inde  i  Menneskelegemet  skulde  hol- 
des rent  ved,  at  dette  blev  renset 
som  ethvert  andet  Kar,  og  intet 
usundt  fik  Lov  til  at  sætte  sig  fast.  I 
denne  Anledning  anvendte  Ægyp- 
terne hyppigt  Brækmidler  og  Lavement.  Engang  hver  Maaned 
skulde  man  derhos  foretage  en  grundigere  Udrensning  ved  at 
bruge  Afføringsmidler  tre  Dage  i  Rad^ 

Følgen  af  denne  gennemførte  Renlighed  var  en  fortrinlig 
Sundhedstilstand.  Herodot,  der  maa  indrømme  dette,  kan  dog 
ikke  lade  være  med  at  tilføje:  „Jeg  holder  nu  for,  at  naar  Ægyp- 


Fig.  1 .  En  helt  barberet  Ægypter. 

Træstatue  fra  omkring  Aar  3000 

f.  Kr.  i  Kairo  Museet. 

terne  næst  efter  Libyerne  er  de  sundeste  af  alle  Mennesker,  saa 
kommer  dette  af,  at  de  ikke  har  forskellige  Aarstider,  men  altid 
en  og  samme." 

Hvor  højt  Lægekunsten  stod,  og  hvor  stor  en  Anseelse  den 
nød  hos  Ægypterne,  faar  man  maaske  det  bedste  Indtryk  af  ved 
at  se,  at  de  havde  gjort  Skridtet  fra  Læger  i  Almindelighed  til 
Specialister.  Forholdene  i  Ægypten  c.  450  Aar  f.  Kr.  beskrives 
saaledes:  „Enhver  Læge  giver  sig  kun  af  med  enkelte  Syg- 
domme, ikke  med  alle.  Det  vrimler  derfor  med  Læger.  Der  er 
Øjenlæger,  Hovedlæger,  Tandlæger,  Underlivslæger,  Læger  for 
indvortes  Sygdomme  o.  s.  v." '. 

Denne  Tilbøjelighed  til  at  sondre  i  Enkelttilfælde  udgjorde 
paa  engang  Ægypternes  Styrke  og  Svaghed.  Den  var  et  Udtryk 
for  en  opmærksom  og  paalidelig  Naturiagttagelse,  men  røbede 
tillige  en  vis  stiv  Goldhed,  Mangel  paa  Evne  til  at  kunne  samle 
i  almindelige  Overblik.  Derfor  blev  deres  Bidrag  til  den  fælles 
Udvikling  kun  en  Sum  af  enkelt-staaende  Iagttagelser.  Det  brud- 
stykkeagtige vanskeliggjorde  tillige  Opbevaringen.  Særligt  hvad 
Afføringsmidler  angik,  lige  fra  de  mildeste  til  de  allervoldsomste, 
der  kun  anvendtes  til  Balsamering,  synes  Ægypterne  at  have 
besiddet  en  vidtforgrenet  Viden,  hvoraf  maaske  kun  den  mindre 
Part  er  naaet  ned  til  Eftertiden. 


4 
Ægypternes  aandelige  Arvtagere  blev  Grækerne.  Ligesom 
i  Grækenland  alle  mulige  Gudesagn  og  Forestillinger  om  Guder 
i  Dyreskikkelser  var  mødtes  baade  fra  Øst  og  Syd,  saaledes 
samledes  ogsaa  her  alle  Slags  Helbredelsesmaader  med  baby- 
lonisk, persisk  og  ægyptisk  Tilsnit  og  fandt  livlig  Deltagelse, 
troende  Tilhængere.  Men  ligesom  Gudernes  Dyreformer  efter- 
haanden  tabte  sig  i  Grækenland  og  gav  Plads  for  den  guddom- 
melige Menneskeskikkelse,  saaledes  gik  det  ogsaa  Helbredelses- 
maaderne.    De   afklaredes   og    forædledes   her,   og    selv   den 

ægyptiske  Kundskabsmængde  blev  ved  at  vokse  paa  græsk 
Grund  til  en  anden,  en  højere  Art  af  Viden. 

Den  ældste  blot  modtagende  Tid  i  Grækenland  var  præget  af 
de  samme  Ejendommeligheder,  som  Lægekunsten  bærer  Mærke 
af  overalt  paa  sit  første  Udviklingstrin:  den  var  en  uklar  Blan- 
ding af  Gudsfrygt,  Trylletro  og  Erfaring.  Præsterne  var  her  som 
allevegne  dens  Udøvere.  Men  medens  disse  Forhold  i  Babylon 
og  østerpaa  længe  vedblev  at  udøve  deres  Tryk  og  truede  med 
at  tage  Lægekunsten  fangen  under  skummel  Tro  paa  onde 
Aander,  der  kun  veg  for  Besværgelser,  klarede  det  mærkeligt 
op  under  Grækenlands  Himmel.  Der  var  allerede  paa  dette 
Trin  et  langt  lysere  Skær  med  Gry  af  noget  nyt  over  Tempel- 
sygeplejen i  Grækenland.  Apollon,  Digtekunstens  og  Musikens 
Gud,  var  jo  ogsaa  Lægekunstens  Guddom.  Templerne  laa  smukt 
paa  Bjærghøjder,  i  Lunde,  hvor  varme  Kilder  udsprang.  Klima- 
tisk set  var  Templerne  paa  Kos  (Pig.  2),  paa  Knidos,  i  Epidauros 
(Pig.  3)  o.  s.  V.  en  Slags  Sanatorier  ^ 

Men  ogsaa  den  Kur,  der  her  anvendtes,  var  af  en  ejendomme- 
lig Art,  med  Spirer  til  nyt.  Tilsyneladende  var  det  som  i  Øster- 
land blot  Gudens  Hjælp,  der  paakaldtes.  Men  dette  foregik  paa 
en  egen  sundhedsfremmende  Maade.  Pørst  efter  flere  Dages  Ren- 
selse ikke  blot  ved  Bøn  og  Offring,  men  tillige  ved  Badning  og 
Paste  indlodes  den  syge.  Under  Musik  og  Sang  og  hellige  Cere- 
monier ledtes  han  af  Præsterne  ind  i  Helligdommen.  Et  Leje 
beredtes  ham  her  paa  Skindet  af  den  Vædder,  han  havde  ofret. 
Og  naar  han  saa  om  Natten  sov  ind  herpaa,  tilsagde  Guden  ham 
i  Drømme  det  Lægemiddel,  hvorved  han  skulde  helbredes.  — 
Mangen  Læge  i  Nutiden  vilde  vistnok  være  villig  til  at  foreskrive 
en  lignende  Kur,  hvor  —  for  at  bruge  Nutids  Udtryk  —  Sund- 
hedspleje og  Suggestion  gik  Haand  i  Haand. 

Utallige  Vidnesbyrd  bekræftede,  at  Orakelsvarene  havde  med- 
ført Helbredelse.  Efterhaanden  blev  det  Skik  i  Templerne  paa 
Kos  og  Knidos  at  indridse  paa  Metalplader  den  syges  og  hans 
Sygdoms  Navn  samt  det  Lægemiddel,  som  Oraklet  havde  til- 
raadet.  Lidt  efter  lidt  dannedes  der  saaledes,  tilsyneladende 
under  blot  religiøs  Porm  som  Offer-Tavler  fra  de  helbredede,  en 

Lærebog  i  Lægemidler.  Da  sluttelig  ikke  blot  det  hemmeligheds- 
fulde mere  og  mere  indskrænkedes,  men  ogsaa  videbegærlige 
Lærlinge,  der  ikke  vilde  være  Præster  men  blot  Læger,  optoges 
i  Templerne,  var  Udviklingen  fuldbyrdet.  Af  Tempel -Lær- 
lingene paa  Kos  fremgik  Grækenlands  ypperste  Mand  paa 
Lægekunstens  Omraade,  Hippokrates. 

Hippokrates  (Fig.  4)  —  Euripides'  og  Phidias',  Sokrates' 
og  Platons  store  samtidige  —  var  født  paa  Kos  460  f.  Kr.  og 
døde  i  Larissa  i  Thessalien  377.  H  vormange  af  de  talrige  Skrifter, 
som  gaar  under  hans  Navn,  der  virkelig  er  forfattede  af  ham, 

hvormange  blot  af  hans  Lærlinge, 
er  vanskeligt  at  klare.  Vist  er  det, 
at  fra  ham  skriver  sig  et  helt  nyt 
Syn  paa  Sygdom  og  dens  Be- 
handling. Det  nye,  der  bryder 
igennem,  er  ikke  udtømt  ved  den 
Rigdom  af  Kendskab  til  det  men- 
neskelige Indre  og  til  de  forskel- 
lige Sygdommes  Art,  der  her  viser 
sig,  eller  ved  den  Renhed,  Varme 
og  selvhengivende  Omhu,  hvor- 
med Lægens  Kald  her  er  opfattet. 
Der  ligger  en  hel  ny  Forstaaelse 
bagved,  som  bringer  alle  de  hidtil  spredte  Enkeltheder  i  levende 
Enhed.  Dette  samlende  Midtpunkt  er  Hippokrates'  Opfattelse  af 
Legemets  Liv.  Livet  bestaar  hverken  i  Blodet  eller  i  Aandedræt- 
tet  eller  i  den  tilegnede  Føde  alene.  Det  er  altsammen  blot  Livs- 
ytringer. Det  egentlig  levende  er,  at  Legemet  er  en  Organisme, 
en  hensigtsmæssigt  ordnet  Helhed,  en  Mikrokosmos.  Sygdom- 
men er  Brud  paa  denne  skønne  Enhed.  Men  det  bedste  Middel 
herimod  er  Organismens  egen  iboende  Kraft,  der  jo  netop  til- 
stræber Enhed  og  Helhed.  Naturen  selv  er  den  ypperste 
Læge. 

Hvad  er  da  den  enkelte  Læges  Opgave  under  en  Sygdom? 
At  hjælpe  Organismens  egen  Natur  til  at  fjerne  det  skadelige  og 
generhverve  Sundhed,  hjælpe  den  til  at  læge  sig  selv.  Dette  op- 


Fig.  4.  Hippukrates. 
(Efier  en  A\ont  fra  Kos.) 

naas  ved  i  Begyndelsen  af  Sygdommen  at  forholde  sig  blot  af- 
ventende og  tilrettelæggende  gennem  stræng  Diæt,  der  afskærer 
Feberen  fra  Tilførsel.  Har  saa  Naturen  faaet  Ro  til  at  virke  og 
drive  de  sygelige  Vædsker  sammen,  rede  til  Flugt,  indtræder 
Afgørelsen,  Krisen,  hvor  det  gælder  om  at  faa  dem  udstødt  paa 
rette  Vis  og  ad  rette  Vej.  Her  er  Lægens  vigtigste  Opgave.  Her 
kommer  det  an  paa  kyndigt,  roligt  og  med  sikker  Aandsnær- 
værelse  at  gribe  ind  og  hjælpe  Naturen  ved  at  fjerne  de  onde 
Vædsker  ad  rette  Vej,  altsaa  drive  dem  tilbage  ind  paa  denne 
rette  Vej,  hvis  de  truer  med  at  indslaa  en  forkert.  De  tre  vigtigste 
Midler  hertil  er  Udtømmelser  ved  Opkastning,  Afføring  og 
Aareladning.  Om  denne  sidste,  der  jo  lader  sig  anvende  overalt 
paa  Legemet,  er  det  Lægens  Opgave  at  afgøre,  om  den  i  det 
enkelte  Tilfælde  skal  anvendes  nærved  det  syge  Sted  eller  netop 
fjernt  derfra,  samt  være  klar  over,  om  der  hermed  tilsigtes  Hel- 
bredelse eller  blot  at  stille  Smertet 

Hippokrates'  Lære  om  Menneskets  Indre  og  om  dets  Væd- 
skers  Sammensætning  og  Betydning  holdt  sig  til  det  16.  Aar- 
hundrede  e.  Kr.  Vi  vil  senere  faa  Lejlighed  til  at  blive  bekendt 
med  dens  Hovedtræk.  Hans  Opfattelse  af  Naturens  egen  lægende 
Kraft  har  holdt  sig  til  vore  Dage  og  deles,  bevidst  eller  ubevidst, 
endnu  af  mange.  Ligger  der  i  Eftertidens  Tilslutning  et  Bevis 
for  dens  Betydning,  saa  fremgaar  denne  endnu  bestemtere  ved 
en  Sammenligning  med  hans  Fortid.  Forskellen  mellem  ham 
og  Ægypterne  laa  ikke  blot  i,  at  han  fyldigere  og  mere  samlet 
end  de  kendte  Menneskets  Indre  og  Sygdommenes  Arter.  Ikke 
heller  blot  i,  at  han  dristigt  anvendte  Aareladning.  Men  Hoved- 
forskellen laa  i  Opfattelsen  af  Mennesket  selv.  For  Ægypterne 
var  dette  blot  en  Art  vandrende  Mumie,  der  gennem  uafbrudt 
Renvadskning,  indvendig  og  udvendig,  skulde  bevares  ren,  ind- 
til den  endelig  sattes  paa  sin  sidste  Plads  i  Graven,  hvor  den 
ventede  paa  engang  at  skulle  tages  i  Brug  i  Osiris'  Boliger.  For 
Hippokrates  var  Mennesket  mereend  Mumie.  Detvaret  levende 
Væsen,  Afbilledet  af  den  hele  herlige  Tilværelse.  Som  i  denne 
gik  ogsaa  i  Mennesket  Hensigtsmæssighed,  Skønhed,  Sundhed, 
Liv  i  eet.  Naturen  tilstræbte  —  iVerden  som  i  det  enkelte  Men- 

neske  —  selve  det  at  leve.    Den  var  selv  sin  egen  Læge.   Der- 
for var  ogsaa  det  at  være  Læge  et  Menneskes  skønneste  Kald. 

Der  ligger  i  denne  skønhedsberuste  Tro  paa  Livet  en  Gen- 
klang af  den  Tidsalder,  hvori  Hippokrates  levede.  Hans  Opfat- 
telse er  tydeligt  nok  i  Slægtskab  med  Samtidens  Forvisning  om, 
at  Legemet  ved  Gymnastik,  Sjælen  ved  Musik  former  sig  skøn 
og  sund;  i  Slægt  med  den  Skønhedstrang,  der  befolkede  Gader 
og  Torve  med  Statuer  i  Tillid  til,  at  hele  Folket  ved  Synet  heraf 
vilde  forædles.  Og  som  Sokrates  fandt  det  højeste  i  Mennesket 
i  den  guddommelige  Orakelstemme  i  dets  Indre,  Platon  derimod 
i  selve  Mennesketanken,  saaledes  gør  Hippokrates  paa  Læge- 
kunstens Omraade  den  samme  Bevægelse.  Det  lægende  er  ikke 
Guddommens  Orakelsvar  i  Nattens  Mørke  til  den  syge  paa 
Vædderskindet  i  Templet.  Det  lægende  er  Legemets  egen  iboende 
Natur,  selve  dets  Liv. 


5 

Hippokrates'  Lære  var  som  en  skøn  Drøm,  et  begejstret 
Helhedsindtryk,  der  bagefter  under  Dagens  Møje  og  Slid  kunde 
være  vanskelig  nok  at  fastholde.  Hos  Grækerne  og  ikke  mindst 
hos  Romerne  skiltes  da  ogsaa  ofte  det  i  den  forenede  og  indgik 
nye  selvstændige  Dannelser. 

Der  var  først  Læren  om  Naturen  som  sin  egen  Læge.  Denne 
Lære  holdt  jo  dog  ikke  Stik.  Alt  døde  tilsidst,  det  skønne  endte 
som  hæsligt,  det  levende  som  Lig.  Hvad  var  Grunden  hertil? 
Mon  ikke  den,  at  Livet  ikke  var  noget  i  og  for  sig  og  stærkere 
end  Døden,  men  alt  kun  en  skiftende  Blanding  af  det  eneste 
reelle,  de  smaa  Atomer,  der  under  Omtumlingen  snart  faldt  i 
Skikkelsen  „Liv",  snart  i  Skikkelsen  „Død".  Denne  Forklaring 
tiltalte  en  vis  Side  af  den  græske  Tanke;  dens  bitre,  kolde  Følge- 
klarhed virkede  som  skarp  Morgenfriskhed.  Tidligt  havde  Mate- 
rialismen faaet  Indpas  i  den  græske  Filosofi,  og  den  veg  ingen- 
sinde helt,  men  fandt  stadigt  nye  Talsmænd. 

Omsat  i  lægevidenskabelig  Form  maatte  denne  Opfattelse  ytre 

sig  i,  at  paa  „Naturen"  kunde  der  i  Sygdomstilfælde  ikke  bygges. 
Den  kunde  lige  saa  vel  gøre  Skade.  Thi  Legemet  var  kun  en 
Sammenhobning  af  Atomer  med  tomme  Rum  eller  Porer  imel- 
lem. Alt  efter  Atomernes  gunstige  eller  ugunstige  Aflejring  kunde 
de  give  Plads  for  Bevægelighed,  altsaa  for  Sundhed  og  Liv, 
eller  trykke,  knuge  til  Død.  Lægekunstens  Opgave  var  under 
disse  Forhold  enten  ved  voldsom  Bearbejdelse  eller  ved  blidere 
Behandling,  alt  efter  som  det  nu  i  de  enkelte  Tilfælde  passede 
bedst,  al  bringe  Atomerne  i  rette  Leje,  gøre  det  forhærdede  po- 
ret og  bøjeligt,  stramme  det  slappe.  Den  berømteste  Repræsen- 
tant for  denne  Retning  var  den  græske  Læge  Asklepiades,  der 
nedsatte  sig  i  Rom,  hvor  han  havde  en  udbredt  Praksis  lige  til 
sin  Død  Aar  56  f.  Kr.  Da  han  paastod,  at  han  i  Modsætning  til 
alle  Tilhængere  af  Hippokrates  var  Indehaver  af  en  virkelig 
Kurmetode,  kaldte  man  Asklepiades'  Retning  for  den  „meto- 
diske". 

Men  man  kunde  jo  ogsaa  gaa  den  stik  modsatte  Vej  og  netop 
lægge  Eftertrykket  paa  Hippokrates'  Ord,  at  „Naturen"  er  det 
egentlig  lægende.  Jo  mere  man  grundede  over,  hvad  denne  „Na- 
tur" egentlig  var,  des  mere  maatte  man  ledes  til  i  den  at  se  noget 
flygtigt,  hemmelighedsfuldt,  ugribeligt.  Livet  var  usynligt  lige- 
som Menneskets  Aande.  Men  det  var  mere  end  menneskeligt 
Aandedræt.  Det  var  Gud  selv,  der  aandede  paa  den  døde  Masse, 
saa  at  den  levede,  det  var  Udstrømninger  af  Verdenssjælen,  der, 
hvor  den  bredte  sig,  bredte  Liv.  Denne  Forklaring  kunde  snart 
forflygtiges  saa  stærkt,  at  det  egentlig  værende  ikke  var  Lege- 
met selv  men  blot  Legemets  Idee,  snart  som  hos  Stoikerne 
nærme  sig  Materialismen,  idet  Guds  eget  Væsen  tænktes  som 
noget  materielt,  som  Ild  f.  Eks.  Fælles  for  hele  den  „spiritua- 
listiske" Lægekunst  blev  det,  at  det,  hvorpaa  det  kom  an,  var  at 
paavirke  den  Syges  „Aand",  enten  ad  Lønvej  ved  at  paavirke 
„Principerne"  for  hans  „Funktioner",  eller  mere  forstaaeligt  ved 
at  styrke  hans  Livskraft,  opildne  hans  Levemod.  Den  mest  be- 
kendte Læge  af  den  „spiritualistiske"  eller  „pneumatiske"  Ret- 
ning var  Athenæus,  der  levede  omkring  Aar  50  efter  Kr.  Hans 
Navn  er  især  knyttet  til  hans  Iagttagelser  af  Pulsen,  og  Benyt- 

teisen  af  denne  som  Gradmaaler  for  Sundheden.    I  dens  regel- 
mæssige Gang  saa  han  Livskildens  harmoniske   Rislen,   dens 

enkelte  Slagvar  Vinge- 
slaget af  den  i  Puls- 
aarerne  indeværende 
Livets  Aand.  Meget 
betegnende  har  han 
skrevet  om  „fysisk  og 
moralsk  Sundheds- 
pleje" K 

Men  endelig  kunde 
man  jo  som  praktisk 
Læge  (Fig.  5)  helt  op- 
give at  tænke  over, 
hvad  „Naturen"  egent- 
lig var.  Det,  der  i  de 
enkelte  Tilfælde  fore- 
laa,  var:  Denne  er  syg, 
hvorledes  skal  jeg 
bedst  helbrede  ham. 
Det  gjaldt  da  blot  om 
ad  Erfaringens  Vej  at 
faa  fastslaaet,  hvilken 
Virkning  de  enkelte 
Lægemidler  havde. 
Saa  fik  det  være  det 
samme,  om  man  tanke- 
mæssigt kunde  be- 
grunde, hvorfor  de 
maatte  virke  netop 
saaledes,  og  hvad  den 
egentlige  Aarsag  til 
Sygdom  var.  I  denne 
praktiske  Helbredelsesmaade,  hvor  Lægevidenskab  underord- 
nedes Lægekunst,  synes  Grækerne  og  Romerne  at  have  staaet 
højt.  Det  var  paa  en  Maade  det  allerældste  Standpunkt,  der  her 


Fig.  5.  En  Læge  i  det  2det  Aarhundrede  efter  Kristus. 
Glyptoteket  i  Kobenhavn. 

genindtoges,  hvor  der  blot  spurgtes  om:  hvad  hjælper  mod 
det?  Men  den  hele  Retning  var  baaren  oppe  af  en  omgivende 
fin  Kultur,  en  gennem  Aarhundreder  skolet  Dannelse,  der  gav 
den  enkelte  Takt  til  at  undgaa  Udskejelser.  Et  blivende  Minde 
om  denne  Skole  er  bevaret  i  dens  Erfaringsresultat,  at  Opium 
er  et  af  de  ypperste  smertestillende  Midler. 

Alle  disse  tre  Hovedretninger  —  den  metodiske,  den  spiritua- 
listiske og  den  blot  erfaringsmæssige  —  vare  Enkeltudløbere  af 
Hippokrates'  alsidige  Opfattelse.  Oldtidens  sidste  og  berømteste 
store  Læge,  Galenus,  søgte  atter  at  indfange  dem  og  samle 
dem  alle  paany  til  Enhed.  Galenus 'var  født  i  Pergamum  i  Lille- 
asien 131  e.  Kr.  og  var  som  skabt  for  denne  Opgave.  Omhygge- 
ligt oplært  i  alle  Datids  Videnskaber,  begejstret  fra  Ungdommen 
for  en  Læges  Kald,  studerede  han  baade  i  Smyrna,  Alexandria 
og  sluttelig  i  Rom,  hvor  han  vandt  et  stort  Navn  som  Læge. 
Midt  i  sin  ypperste  Kraft,  kun  37  Aar  gammel,  vendte  han 
hjem  til  sit  kære  Pergamum.  Men  Kejser  Markus  Aurelius  drog 
ham  atter  tilbage  til  Hovedstaden,  hvor  hans  omfattende  Virk- 
somhed forst  endte  ved  hans  Død  omtrent  Aar  200.  I  et  Kæmpe- 
værk samlede  Galenus  hele  Hippokrates'  Lære,  tilsat  og  for- 
bedret med  alle  de  i  de  mellemliggende  600  Aar,  ikke  mindst  af 
Galenus  selv  indvundne  Erfaringer.  Hans  Skrift  blev  for  Læge- 
videnskaben, hvad  Aristoteles'  Skrifter  blev  for  Filosofien  og 
Naturvidenskaben:  et  sjældent  Vidnesbyrd  om  Oldtidens  Dan- 
nelse, en  Beholder,  hvori  Fortids  Kundskaber  opbevaredes 
under  Middelalderens  trange  Tider,  Genstand  for  ærbødig  For- 
bavselse næsten  Tilbedelse  og  for  pedantisk  Eftersnakken  i 
halvandet  tusind  Aar.  Som  et  Monument,  mejslet  af  den  ædleste 
Kunst,  aflokkede  det  Beundring,  værnede  det  Mindet,  kvalte 
det  hvert  spirende  selvstændigt  Liv,  saa  vidt  dets  brede  Fod- 
stykke rakte. 

Middelalderen  i  Evropa  ligner,  hvad  Lægekunst  angaar, 
en  vanrøgtet  Have,  hvor  den  Haand,  der  havde  opelsket  de  for- 
ædlede Planter,  er  borte,  og  Ukrudtet  derfor  faar  Lov  til  at 
brede  sig.  Sporene  af  Oldtidens  Lægekunst  forsvandt  ikke 
ganske,  men  trængtes  blege  og  opløbne  op  i  en  Krog.  I  Salerno 
holdt  saaledes  Resterne  af  en  latinsk  Lægeskole  sig,  skød  i  Tiden 
fra  Aar  850  til  henimod  Middelalderens  Slutning  stadigt  nye 
Skud,  lange,  tynde,  men  med  en  bedre  Tids  Racemærker.  Me- 
dens dette  var  Rester  af  romersk  Videnskab,  gik  græsk  Læge- 
videnskab over  Alexandria  i  Arv  til  arabiske  Lærde. 

Fjærnt  mod  Øst  ovre  ved  Buchara,  Balck  og  Ispahan  —  nu  til- 
dels aandelige  Ødemarker,  dengang  langt  videre  fremskredne  end 
Evropa  —  levede  omkring  Aar  1000  den  lærde  Avicenna. 
Medens  man  i  Sydevropa  kun  ventede  paa  Verdens  Undergang, 
og  i  Nordevropa  myrdede  Danske  i  England  eller  Vikingerne 
hinanden  indbyrdes  paa  „Ormen  hin  Langes"  Dæk,  fordybede 
han  sig  histovre  i  Aristoteles'  Filosofi,  gav  en  fortrinlig  Frem- 
stilling deraf  og  forfattede  sin  berømte  Lægebog  „Kanon",  der  i 
henved  600  Aar  skulde  danne  Grundlag  for  Lægevidenskaben. 

Ganske  naturligt  vendte  ogsaa  Lægekundskab  med  Araberne 
tilbage  til  Evropa  over  Spanien.  Her  var  Frederik  Barbarossas, 
Philip  Augusts,  Valdemar  den  Stores  berømte  samtidige  den 
stille  Lærde  Averroes.  Skøndt  han  virkede  som  Kadi  (Dom- 
mer) i  Sevilla,  senere  i  sin  Fødeby  Cordova,  og  som  Livlæge  i 
Marokko,  fik  han  Tid  til  ikke  blot  at  oversætte  Aristoteles  paa 
Arabisk  —  Kilden  til  de  latinske  Oversættelser  og  Bearbejdelser 
i  Middelalderen  —  men  tillige  til  at  udforme  en  selvstændig  filo- 
sofisk Opfattelse  og  til  at  skrive  sit  bekendte  medicinske  Værk, 
hvis  fordrejede  Navn  paa  evropæisk  er  „Colliget". 

Ingen  kan  uden  Beundring  se  paa,  hvad  Araberne  har  ydet 
paa  det  lægevidenskabelige  Omraade.  Og  dog  tegner  sig  netop 
gennem  deres  græske  Forbilleder  —  Hippokrates  og  Galenus, 
hvis  Skrifter  de  studerede,  oversatte  og  flittigt  benyttede  —  et 
Grundrids  af  ædlere  Linjer,  der  indeholder  en  Dom  over  dem 

Og  deres  Færd.  Af  en  mere  ildfuld  Folkeæt  manglede  de,  selv  om 
de  tanketøjledes,  Grækernes  Klarhed  og  overlegne  Ro.  De  dre- 
ves, hvad  Lægemidler  angik,  enten  ud  i  det  eventyrlige  og  fan- 
tastiske, eller  de  søgte  at  bøde  paa  Manglen  af  den  lykkelige 
græske  Simpelhed  ved  samvittighedsfuld  Medtagen  af  alt  muligt. 
Herved  opstod  de  to  Retninger,  der  prægede  deres  Lægekunst. 
Enten  en  Tro  paa,  at  det  sjældne,  det  kostelige  er  det  ypperste 
lægende;  en  medfødt  Hang,  som  de  kun  med  Møje  bekæmpede. 
Eller  det  endnu  hyppigere:  Anvendelsen  af  det  stærkt  sammen- 
satte, saa  at  Lægemidlet  blev  til  en  „mixtura"  af  det  mest  forskel- 
lige. Hensigten  hermed  var  paa  een  Gang  at  bøde  paa  de  enkelte 
Bestanddeles  Usikkerhed  og  at  ramme  enhver  af  en  Sygdoms 
talrige  Ytringsformer.  Men  i  begge  Retninger  savnedes  Græker- 
nes Maadehold.  Baade  det  eventyrlige  og  det  sammensatte  gjorde 
siden  overordentlig  Lykke  i  Evropa.  Lysten  til  det  eventyrlige 
bekæmpedes  først;  den  anden  Tilbøjelighed  kun  langsommere. 
De  endnu  i  vor  Tid  ikke  helt  udryddede  vidtløftige  Recepter 
bærer  Mærker  af  at  stamme  fra  Arabernes  Lægemetode. 

Baade  Salerno-Skolen  og  den  arabiske  Kunst  var  af  ædel  Af- 
stamning sammenlignet  med  alt  det  Ukrudt,  der  ellers  i  Middel- 
alderens Evropa  bredte  sig  paa  Lægekunstens  Omraade.  Alle 
Fortidens  Fremgangsmaader  og  Opfattelser  lige  fra  den  ældste, 
mørkeste  Tid  kom  atter  til  Ære  og  trivedes  frit  under  de  to  nu 
givne  Forudsætninger:  en  Flok  barnlige  Folkeslag  omvendte  til 
en  Kirke  af  fremmed,  østerlandsk  Oprindelse. 

Man  nøjedes  da  ikke  med  at  gøre  det  en  Gang  af  Grækerne 
foretagne  Fremskridt  tilbage  igen  og  atter  blot  helbrede  ved 
Hjælp  af  Gud.  Ulykken  var,  at  den  Gud  eller  de  Guder,  hvor- 
paa  man  troede,  var  ifølge  deres  persisk-babyloniske  Oprindelse 
af  dobbelt  Art:  en  Lysets  Gud  og  en  Mørkets  Gud,  Vorherre 
og  Djævelen.  Mellem  dem  herskede  der  evig  Strid.  Og  Sygdom 
var  paa  en  Maade  Stridens  Genstand.  Een  Ting  stod  dog  alle 
klart:  Sygdom  kunde  ikke  overvindes  ved  Lægemidler  alene. 
Den  kunde  kun  sejrrigt  bekæmpes  ved  Trylleri  enten  i  Guds 
eller  i  Djævelens  Navn.  Herved  varjævnmaalet  sænket,  og  man 
stod  atter  paa  Naturfolkenes  laveste  Trin,  hvor  al  Erfaring  var 

borte  og  den  enkelte  rædselslagen  henvist  til  enten  hvid  eller 
sort  Trolddom. 

Den  hvide  Trolddom  bestod  i  Korsets  Tegn,  Vievand,  Oplæs- 
ning af  uforstaaede  latinske  Bønner,  allehaande  Tryllemidler 
som  Krucifikser,  Mariabilleder,  „Agnus  dei",  i  Valfarter  til  hel- 
liges Grave,  Berøring  af  Helgenlevninger  eller  blot  Paakaldelse 
af  Helgener,  hvoraf  hver  havde  sin  Sygdom  som  Særfelt,  St. 
Judas:  Hoste,  St.  Knud:  Lamhed,  St.  Klara:  rindende  Øjne 
o.  s.  V. 

Den  sorte  Trolddom  var  Anvendelse  af  et  Utal  af  hemmelige 
Midler,  tilsyneladende  betydningsløse,  som  et  Baand  med  Knu- 
der, en  tvedelt  Gren,  en  Sømstump,  et  Par  Haar  o.  s.  v.,  eller 
meningsløse  Ramser,  Tegn  og  Ceremonier,  der  næsten  lignede 
de  hvide.  Man  maatte  have  gaaet  i  den  „sorte  Skole"  eller 
dog  lært  lidt  mere  end  sit  Fadervor  for  at  fatte  Forskellen  og 
Betydningen.  Selvfølgelig  opnaaedes  Virkningen  af  den  sorte 
Trolddom  altid  ved  Djævelens  Hjælp.  Og  den  hele  Fremgangs- 
maade  var  derfor  forkastelig  og  straffedes  paa  Livet.  Men  hvor 
var  Grænsen?  Ingen  Moderssjæl  kunde  skarpt  paavise  den.  Og 
den  virkelig  kyndige  Læge,  der  med  Held  anvendte  et  naturligt 
Lægemiddel,  var  maaske  mere  end  nogen  anden  udsat  for  Mis- 
tanke om  at  øve  den  sorte  Kunst. 

Det  var  disse  Forhold,  der  lagde  deres  uhyggelige  Skær  over 
hele  Middelalderen.  Den  i  Oldtiden  indvundne  Klarhed  over  den 
menneskelige  Natur  var  ved  Folkevandringernes  Rystning  atter 
bleven  grumset  op  med  Kirkelærens  Bundfald.  Ud  fra  Læren 
om  ikke  blot  en  Gud,  men  ogsaa  en  Djævel  var  det  ikke  muligt 
at  blive  klog  paa,  hvad  Sygdom  og  Død  egendig  var.  Var  det 
Guds  Opdragelsesmidler  eller  var  det  Djævelens  Angrebsmid- 
ler,  var  det  Guds  eller  Djævelens  Værk?  Og  havde  man  over- 
hovedet Lov  til  at  forsøge  at  helbrede?  Det  maatte  synes  en 
formastelig  Gudsbespottelse  enten  at  sætte  sig  op  imod  Guds 
Vilje  eller  at  tro  sig  i  Stand  til  at  hindre  den  Djævelens  Vilje, 
som  Gud  ikke  selv  vilde  eller  formaaede  at  afværge.  Lægekun- 
sten selv  var  maaske  Menneskeslægtens  tydeligste  Syndemærke, 
dens  mest  forvorpne  Brøde. 

Mellem  disse  Modsigelser  svingede  Middelalderen,  Ingen  vid- 
ste Besked.  End  ikke  den,  der  førte  de  unge  Folk  an,  Kirken. 
Snart  var  Naturen  og  det  naturlige,  denne  Verden,  noget  uskyl- 
digt, og  det  var  god  Gerning  at  mætte  den  hungrige,  klæde  den 
nøgne,  helbrede  den  syge.  Snart  var  denne  Verden  netop  det 
onde,  og  al  den  Færd  burde  regnes  i  Pagt  hermed,  som  hindrede 
Mennesket  i  at  afdø  fra  Verden,  fra  det  onde.  Ungdom  og  Sund- 
hed blev  da  Djævelens  Venusbjerg,  selvplagende  Hentæring  den 
rette  Vej  til  Livet  og  Gud,  medens  Lægekunst  blev  djævelsk 
Trods,  syndigt  Forsøg  paa  at  spærre  Vejen  til  Himlen. 

Hvilket  der  var  hvilket,  mægtede  ingen  at  forklare.  Med 
samme  Ret  kunde  en  dygtig  Læge  blive  velsignet  af  Kirken  og 
brændt  for  sine  Kunster.  Thi  hans  Kunst  var  ikke  enten  hvid 
eller  sort  Trolddom,  den  var  paa  een  Gang  begge  Dele.  Det  afhang 
blot  af  Tilfældet,  hvem  det  kom  til  at  gaa  ud  over.  Livet  var  et 
Spil,  hvor  Sundhed  og  Lykke  var  „Sortepeer".  Det  var  Pligt 
gennem  Opofrelse  og  Afkald  stadigt  at  lade  dem  gaa  videre  til 
en  anden.  Ifølge  Spillets  Regler  blev  saaledes  den  inderligste 
Godhed  eet  med  det  værste  Lumskeri.  Ve  den,  der  tilsidst  blev 
greben  i  at  sidde  inde  med  „Sortepeer"! 

Af  dette  uklare  Taagehav  dukkede  det  16.  Aarhundredes  Op- 
fattelse op.  Ikke  voldsomt  og  pludseligt  som  ved  en  Naturom- 
væltning, men  langsomt,  sikkert,  i  halvt  umærkelige  Overgange. 
Heller  ikke  dog  under  den  let  overskuelige  Form,  at  Taagen 
simpelthen  lettede.  Nej,  medens  den  veg  paa  enkelte  Punkter, 
rullede  den  sig  samtidigt  tættere  sammen  paa  andre,  saa  at  Lys 
og  Skygge  fordeltes  paa  en  endnn  skarpere  Maade.  Medens 
Naturkundskab  og  Naturstudium  f.  Eks.  tiltog,  voksede  især  i 
Norden  Djævletroen  og  Frygten  for  Djævelens  Indgriben  i  Livet 
i  en  overordentlig  Grad,  saa  at  det  middelalderlige  Mørke  blev 
dobbelt  mørkt  og  rædselsvækkende. 

Det  16.  Aarhundrede  frembyder  da  den  Ejendommelighed, 
at  det  udgør  et  Slags  Prøvekort  paa  alle  Tiders  Opfattelser.  Og 
vel  at  mærke  ikke  i  afbleget,  men  snarere  i  mere  udpræget,  op- 
glødet  Form.  Dets  Tro  paa  Guds  ligefremme  Indgriben  var  mere 
inderlig  og  selvklar  end  hos  noget  Naturfolk.  Dets  Begejstring 
for  græsk  Lægevidenskab  var  mere  glødende  og  sejrssikker  end 
i  Hippokrates'  egne  Dage.  Avicennas  og  Averroes's  dristigste 
Recepter  syntes  simple  og  letforstaaelige.  Mere  middelalderlig 
end  Middelalderen  selv,  ansaa  man  hele  denne  Verden  for  over- 
ladt alene  til  Djævelens  Forgodtbefindende,  saa  at  det  vrimlede 
med  Smaadjævle,  talrigere  end  Støvgran.  Og  samtidigt  dyrkede 
man  Naturstudiet  med  en  begejstret  og  tillidsfuld  Tro,  der  ikke 
taalte  Skranker  eller  veg  for  Modstand,  men  anede  Forbindelse 
mellem  Stjernernes  Veje,  Menneskets  Væsen,  den  oversete 
Urt  og  Vædsken  i  Destillérkolben,  der  maaske  kunde  blive  til 
Guld. 

Det  er  denne  Ejendommelighed  ved  det  16.  Aarhundrede,  der 
giver  det  dets  særlige  Betydning.  Alle  Tidsaldre  er  samlede  her, 
ikke  i  forkrøblede,  men  i  Pragteksemplarer.  Alle  Opfattelser  af, 
hvad  Sundhed,  hvad  Lægekunst  er,  som  vi  før  saa  blot  begrebs- 
mæssigt antydede,  og  som  vi  selv  maaske  ubevidst  ofte  vakler 
imellem,  de  findes  her  lyslevende,  stærkere  farvede,  mere  hen- 
synsløst tænkte,  end  vi  vilde  have  været  i  Stand  til.  Derfor  vil 
det  16.  Aarhundrede,  Renæssancens  Tid,  indenfor  Lægekunsten 
staa  som  den  Tidsalder,  hvortil  man  stadigt  vender  tilbage,  ikke 
just  for  de  store  Fremskridts  Skyld,  men  for  de  enkelte  Sær- 
formers Skyld,  for  den  storstilede  Tydelighed,  hvormed  de  for- 
skellige Opfattelser  her  hver  især  fremtræder. 

Det  gælder  ved  et  Emne  som  dette  om  ikke  at  tabe  Forstaael- 
sen  ved  at  sprede  sig  for  meget  og  ville  kræve  Kendskab  til  alle 
Forhold.  Det  er  klart,  at  til  enhver  Tid  vil  der  være  stor  For- 
skel mellem  dannedes  og  udannedes  Begreber  om  Sundhed  og 
Lægemidler.  Og  de  udannede  er  ifølge  Sagens  Natur  jo  altid  de 
talrigste.  De  udannedes  Begreber  er  imidlertid  ikke  blot  de 
mindst  klare  og  begrundede,  men  tillige  de  mindst  forskellige, 
idet  her  de  enkelte  Tidsaldre  glider  næsten  uden  Overgange  over 

i  hinanden.  Vi  vil  derfor  netop  for  Forstaaelsens  Skyld  holde  os 
til  de  færre  dannede.  I  det  16.  Aarhundrede  som  den  Dag  i  Dag 
giver  de  ikke  blot  det  tydeligste  Svar.  Men  som  de  ledende  og 
toneangivende  meddeler  de  os,  om  ikke  hvad  Mængden  i  Øje- 
blikket mener,  saa  dog,  hvad  den  snart  efter,  netop  ved  deres 
Svar,  vil  komme  til  at  mene. 

Vi  vil  derfor  i  det  følgende  søge  at  vinde  et  Overblik  over 
netop  de  dannedes  Forstaaelse,  det  brogede  Billede,  de  stærke 
Modsætninger,  der  i  det  16.  Aarhundrede  —  ofte  rummede 
indenfor  en  og  samme  Bevidsthed  —  udgjorde  Svaret  paa: 
Hvad  er  Sundhed,  og  hvorledes  bevares  den? 

Lad  os  som  Udgangspunkt  vælge:  Hvad  kendte  de  dannede 
i  det  16.  Aarhundrede  til  det  menneskelige  Legeme  og 
dets  Virksomhed?  Hvorledes  tænkte  de  sig  det  legemlige  Liv? 
Først  naar  dette  Spørgsmaal  er  besvaret,  besidder  vi  Forudsæt- 
ningen til  en  fyldig  Forstaaelse,  kender  den  fælles  Jordbund, 
hvori  de  forskellige  Opfattelser  voksede. 

Da  efter  Bogtrykkerkunstens  Opfindelse  og  Konstantinopels 
Fald  1453  Studiet  af  den  klassiske  Literatur  havde  taget  sit  mæg- 
tige Opsving,  blev  Oldtidens  Erfaringer  paa  Fysiologiens  Omraade 
Fælleseje  Evropa  over.  Enhver  dannet  Mand  vidste  nu  i  Hoved- 
trækkene Besked  om,  hvad  Hippokrates  og  Galenus  havde  lært, 
henviste  med  Stolthed  til  disse  som  Bevis  for  sin  Opfattelses 
Rigtighed.  Selv  om  der  hist  og  her  var  blandet  en  Del  Tilsæt- 
ninger med,  som  Grækerne  vilde  have  taget  Afstand  fra,  var  dog 
det  samlede  Billede  —  ihvorvel  Nutiden  ikke  længere  godkender 
det  som  det  rette  -  saa  naturligt  og  klart,  at  det  maatte  fore- 
komme enhver  som  selvindlysende  sandt: 

Den  Verden,  hvori  vi  lever,  er  de  fire  Elementers  Verden. 
Alt  bestaar  af  Ild,  Luft,  Jord  og  Vand.  Ilden  er  hed.  Luften  kold. 
Jorden  tør,  Vandet  vaadt.  Disse  fire  Elementer  udgør  ikke  blot 

Bestanddele  af  den  store  Verden  (Kosmos),  men  ogsaa  af  hvert 
enkelt  Menneske,  der  jo  med  Grund  betegnes  som:  lille  Verden 
(Mikrokosmos).  Af  de  fire  Elementers  forskellige  Blanding  af- 
hænger vort  Befindende.  Enhver  veed  jo,  at  Legemets  Sundhed 
er  betinget  af  det  rette  Forhold  mellem  varmt  og  koldt,  fast  og 
flydende. 

Som  bekendt  forekommer  disse  Elementer  dog  aldrig  i  ren, 
ublandet  Form  i  vort  Legeme,  men  har  indgaaet  indbyrdes  For- 
bindelser. Det  er  ikke  den  rene  Ild,  der  findes  i  vort  Indre,  saa 
at  man  f.  Eks.  kunde  tænde  et  Lys  derved.  Og  dog  føler  enhver 
daglig  Branden  derinde,  mærker  den  i  Mavens  Varme,  naar  det, 
man  har  spist,  bliver  kogt  sammen  og  fordøjet,  fornemmer  den 
i  Hjertets  Gløden,  som  ideligt  maa  svales  gennem  Lungerne  ved 
Indaanding  af  den  kolde  Luft,  der  saa  atter  udaandes  varm.  Naar 
det  rette  Forhold  under  Sygdom  er  forrykket,  mærker  man  i 
Feberen,  hvorledes  Ilden  strømmer  gennem  alle  Lemmer. 

Rettelig  set  er  Legemet  en  Beholder,  hvor  paa  den  snildeste 
Maade  den  omsluttende  Hud  er  udspændt  over  og  holdt  oppe 
af  Knokkelbygningens  Teltpæle.  I  alle  Legemets  Bevægelser 
ytrer  Vekselspillet  mellem  Sener  og  Knokler  sig.  Med  finere 
Leddeling  end  i  den  bedste  Jærnrustning,  som  i  et  Skib  med  en 
Mængde  Tove  til  alle  Mastens  Stænger  og  Knæer  er  her  op- 
naaet  Bevægelighed  i  hvert  Lem  og  Led.  Men  Legemets  som 
Skibets  egentlige  Betydning  ligger  dog  naturligvis  i :  Hvad  har 
det  inde? 

Hvad  rummes  i  Legemets  Beholder?  Enhver  har  Svaret  her- 
paa:  noget  flydende.  Skøndt  alle  fire  Elementer  er  forenede  i 
Legemet,  viser  det  sig,  som  jo  ogsaa  rimeligt  er,  at  det  tørre  og 
faste  især  er  til  Stede  i  Hud  og  Knokler,  det  vaade  derimod  i 
Beholderens  Indhold.  Tilsammen  er  de  underkastede  Varme 
og  Kulde.  Men  Legemets  vigtigste  Indhold,  det,  som  det  dan- 
ner Beholderen  for,  det  egentlige  Liv  deri,  udgøres  altsaa  af 
Vædskerne. 

Disse  Vædsker  er  ikke  af  en  og  samme  Slags,  men  fire  for- 
skellige, hver  med  sin  Farve,  Smag,  Sammenhæng  og  Plads. 
Der  er  den  hvidgraa  Slim,  det  røde  Blod,  den  gule  Galde  og 

den  sorte  Galde.  Slimens  Hovedsæde  er  Hjernen,  Blodets  Hjer- 
tet, den  gule  Galde  har  hjemme  i  Leveren,  den  sorte  i  Milten. 
Disse  fire  er  Livets  Vædsker.  De  forudsætter  gensidigt  hver- 
andre; thi  hvis  blot  en  enkelt  af  dem  manglede  i  et  Menneske, 
maatte  det  dø.  Men  idet  de  saaledes  betinger  hverandre,  glider 
de  paa  een  Gang  over  i  hverandre  og  danner  Modsætning  til 
hverandre,  og  disse  Overgange  giver  Livet  dets  Præg. 

For  at  forstaa  dette  fuldt  maa  vi  se  Legemet  i  dets  Forhold  til 
den  ydre  Natur.  Om  Vinteren  tager  Slimen  til.  Det  kendes  paa, 
at  paa  denne  Tid  af  Aaret  spytter  man  mest,  løber  Næsen  mest, 
er  der  størst  Tilbøjelighed  til  alle  Former  for  Ildebefindende, 
hvorved  Slimen  spiller  en  Rolle.  Og  ganske  naturligt.  Thi  Slimen 
(paa  Græsk:  Flegma)  er  kold  og  sejg  som  Vinteren.  De  svarer 
til  hinanden.  Derfor  gør  Vinteren  godt  paa  Hjernen.  Du  tænker 
paa  denne  Aarstid  mest  koldt  og  klart,  uden  Trang  til  overilet 
Beslutning. 

Med  Foraarets  Komme  tager  Blodet  til.  Det  er  kendeligt  paa, 
at  Huden  rødmer  og  brunes,  man  føler  sig  paa  een  Gang  let  og 
varm  og  dog  let  for  varm.  Blodet  stiger  til  Hovedet,  Næseblod 
er  almindelig.  I  den  ydre  Natur  foregaar  noget  lignende.  Dagene 
længes.  Varmen  tager  til.  Regn  bliver  hyppig.  I  April  skifter 
Vejret  ofte  Sind,  Solskin  og  Regnskyl  ligger  nær  ved  ninanden. 
Og  med  Grund,  thi  Foraaret  er  paa  een  Gang  varmt  og  fugtigt. 
Det  samme  spores  i  Menneskets  Sind,  naar  Blodet  (Sangvis)  er 
det  herskende:  stærke,  ubestemte  Længsler,  „sangvinsk"  Stem- 
ning, let  til  Glæde,  let  til  Taarer,  men  sjælden  nogen  fast  Be- 
slutsomhed. 

Om  Sommeren  tager  den  gule  Galde  til,  og  Leveren  udvider 
sig.  Du  kan  kende  det  paa  Hudens  Farve,  hvor  Foraarets  Rødme 
afløses  af  den  gulbrune  Lød.  Føler  du  dig  utilpas,  opkastes  Galde. 
Om  Sommeren  er  der  derimod  mindst  af  Slim  i  Legemet.  Aars- 
tiden  er  jo  tør  og  varm  og  derfor  mest  ugunstig  for  denne 
Vædske.  I  den  store  omgivende  Natur  kan  om  Sommeren  hef- 
tige Tordenvejr  afløse  den  stille  Dag.  Og  med  en  mærkelig  Kraft 
fremmes  det  Værk,  hvortil  Planen  alt  var  til  Stede  i  Vinterens 
hylsterdækkede  Knop:   Knop  bliver  Blad,  bliver  Blomst,  bliver 

Frugt,  bliver  Frø.  Med  hensynsløs  rivende  Fart.  Saa  forfølger 
ogsaa  Mennesket  fyldt  af  den  gule  Galde  sit  Maal.  Den  koleriske 
(galdefyldte)  er  stærk  i  Vilje,  stærk  i  Uvilje. 

Om  Efteraaret  endelig  er  det  den  sorte  Galde,  „Melankoli", 
der  tager  til  og  derfor  bliver  den  herskende.  Efteraaret  er  jo 
tort,  og  Kulden  begynder.  Paa  denne  Aarstid  er  der  mindst  Blod 
(Sangvis)  i  Legemet.  Virkningen  er  ens  i  Naturen  og  Menneske- 
sindet. Medens  alt  derude  visner  og  skrumper  ind.  Stormen 
hvirvler  Sommerens  Udbytte:  Blade,  Blomster  og  Frugter  af,  og 
Naturen  er  gold  til  ny  Frembringen,  saa  er  ogsaa  Mennesket 
tungsindigt  og  uden  „sangvinsk"  Lyst  og  Evne  til  at  begynde 
paa  noget  nyt.  Den  megen  sorte  Galde  i  Milten  gør,  at  alt  fore- 
kommer En  sort,  gør  hele  Mennesket  „melankolsk".  Og  let  for- 
staaeligt.  Thi  naar  Vædskerne,  „humores",  udgør  Legemets 
egentlige  Liv,  saa  maa  den  for  disse  ugunstigste  Aarstid,  den 
tørre  og  kolde,  tage  paa  „Humøret". 

Hermed  er  Kredsløbet  omme.  Det  vender  med  indre  Nød- 
vendighed tilbage  i  sig  selv.  Thi  selv  den  træge,  sorte  Galde  maa 
tilsidst  tørres  ind.  Og  idet  nu  Vinterkulden  begynder  med  lange 
Nætter  og  Vinterslud,  saa  forløses  ikke  blot  Fugtigheden  der- 
ude, men  Panden  friskes.  Humøret  stiger,  om  end  i  Naturen 
som  i  Mennesket  ofte  kun  i  Sneens  og  Isens  bundne  Form. 
Slimen  i  Hjernen  tager  atter  til.  Sindet  vinterlysnes.  Aarstiden 
er  kendelig  paa  Istapper  og  Snue. 

Som  Sneen  paa  Bjergene  smelter,  strømmer  ned,  bringer 
Oversvømmelse,  frugtbargør  og  udtørres,  alt  i  Løbet  af  et  Aar, 
saaledes  ogsaa  i  Mennesket  under  Vædskernes  aarlige  Fald  fra 
Hjerne,  til  Hjerte,  til  Lever,  til  Milt. 

Den  Misforstaaelse,  som  stadigt  ligger  nær  og  ikke  noksom 
kan  afvises,  er  den  altfor  bogstavelige  Opfattelse.  Hver  af  de 
fire  Vædsker  hersker  vel  til  sin  Tid,  men  ikke  desto  mindre  er 
de  og  maa  de  nødvendigvis  alle  til  enhver  Tid  være  til  Stede. 
Ellers  vilde  Mennesket  dø.  Ganske  som  i  Naturen.  Selv  om  de 
fire  Aarstider  bestandigt  veksler,  er  i  enhver  af  dem  varmt  og 
koldt,  tørt  og  fugtigt  til  Stede  om  end  i  forskelligt  Forhold.  Hvis 
blot  en  af  disse  fire  helt  forsvandt,  vilde  Naturens  Liv  være  forbi 
med  det  samme. 

De  fire  Vædsker  i  Mennesket  svarer  til  de  fire  Elementer: 
Vand,  Ild,  Jord,  Luft,  og  til  de  fire  Aarstider:  Foraar,  Sommer, 
Efteraar,  Vinter.  Men  de  svarer  ogsaa  til  og  forklarer  os  Menne- 
skets Levealdere.  Hos  Barnet  og  den  unge  spiller  Blodet  Ho- 
vedrollen; den  gule  Galde  i  den  modne  Alder,  i  en  noget  ældre 
Alder  den  sorte  Galde,  og  endelig  hos  Oldingen  Slimen.  Ikke 
blot  dog  paa  de  store  Tidsrum,  Aaret  og  Livet,  sætter  de  deres 
Præg,  de  ytrer  sig  ogsaa  i  hvert  enkelt  Døgns  forskellige  Tider. 
Sangvis,  Blodet,  hersker  fra  Kl.  3  Morgen  til  Kl.  9,  den  gule 
Galde  eller  Kolera  fra  Kl.  9  til  3,  den  sorte  Galde,  Melankoli, 
Kl.  3  til  9  og  endelig  Flegma,  Slimen,  om  Natten  Kl.  9 — 3^ 

Var  der  end  maaske  noget  i  disse  Forklaringer,  der  hist  og 
her  kunde  antyde,  at  de  var  opstaaede  hos  et  Folk  og  under  et 
Himmelstrøg,  hvor  Menneskesind  og  Aarstider  havde  et  noget 
andet  Præg  —  i  Norden  vilde  man  f.  Eks.  næppe  være  faldet 
paa  at  betegne  Efteraaret  som  tørt  —  saa  glemtes  dette  ganske 
over  deres  uforlignelige  Evne  til  at  give  troværdigt  Svar  paa  alle 
Spørgsmaal.  Og  denne  Evne  tiltog  netop,  jo  videre  de  Spørgs- 
maal  var,  der  stilledes.  Det  vanskeligste  Spørgsmaal  af  alle,  det 
om  Grunden  til  den  store  Forskel  mellem  de  enkelte  Menne- 
sker indbyrdes  i  Ydre,  Evner,  Karakter  og  hele  Maade  at  tage 
Livet  paa,  det  klaredes  saa  nemt  og  naturligt  ved  det  simple, 
men  afgørende  Svar:  Deres  Vædsker  er  forskellige.  Hos  een 
hersker  det  sangvinske,  hos  en  anden  det  melankolske,  hos  en 
det  koleriske,  hos  en  anden  Flegma.  Da  Vædskerne  aldrig  er 
ens  blandede  i  to,  er  heller  aldrig  to  Mennesker  ganske  ens. 
Selv  mellem  Børn  af  samme  Forældre  kan  der  være  den  største 
Forskel. 

Og  det  nærmest  liggende  og  dog  flygtigste  af  alle  Spørgsmaal: 
Hvorfor  er  jeg  selv  nu  dvask,  nu  ivrig,  nu  bedrøvet,  nu  glad? 
det  klaredes  som  Fod  i  Hose  ved  det  simple  Svar,  det  beror 
paa  „Humøret",  paa  hvordan  Vædskerne,  humores,  er  blandede 
i  Øjeblikket.  At  Svaret  var  det  rette,  kunde  enhver  fornemme. 
Thi  naar  du  er  dvask  eller  sover,  saa  mærkes  det,  hvorledes  det 
sangvinske.  Blodet,  trækker  sig  tilbage,  og  alle  Yderdele  bliver 
kolde,  saa  at  den  sovende  trænger  til  at  tildækkes.  Men  bliver 


38  Del  mcnneskelif^c  Legeme 

du  ivrig  og  tager  fat,  saa  risler  Varmen  gennem  dig,  ikke  Blo- 
dets, men  den  indre  koleriske,  den  hede  Galde.  Den  kan  gøre 
bleg  af  Iver  og  udskiller  det  fugtige,  idet  du  spytter  i  Hænderne 
og  bruger  Lemmerne,  saa  at  Sveden  springer  frem.  Er  du  glad  og 
alting  viser  sig  rosenrødt,  saa  hersker  det  røde  Blod;  er  du  be- 
drøvet, synes  alting  dig  sort,  saa  har  den  sorte  Galde  Overhaand. 

Den  mærkeligste,  men  mest  hemmelighedsfulde  Virkning  ud- 
øver dog  Vædskerne,  idet  de  lidt  efter  lidt  omformer  hele  Be- 
holderen, Legemet  selv.  Sit  tydeligste  Udtryk  har  dette  i  Lege- 
mets Vækst,  dets  Omformning  fra  spæd  til  voksen  og  atter  ned- 
efter fra  kraftig  Mand  til  svag  Olding.  Passer  man  nøjere  paa, 
vil  man  se,  at  Omdannelsen  foregaar  rykvis,  især  til  visse  be- 
stemte Tider,  der  afmærker  selve  Vædskernes  Sammensætning 
og  Virkemaade.  Disse  afsluttende  Tidspunkter  viser  sig  at  være 
hvert  syvende  Aar.  Ved  det  første  syvende  Aar  kommer  Tæn- 
derne frem  paany  hos  Barnet,  de  Tænder,  der  skal  beholdes. 
Ved  det  fjortende  Aar  indtræder  Kønsmodenheden  o.  s.  v.  Ved 
det  syv  Gange  syvende  Aar  er  Forstanden  fuldt  modnet.  Med 
ti  Gange  syv  Aar  er  endelig  Menneskets  Levetid  omme.  Disse 
saakaldte  „klimakieriske"  Aar  betegner  ikke  blot  Overgangstider 
i  Legemets  Ydre,  men  først  og  fremmest  i  Vædskernes  indre 
Liv.  Vise  Mænd  har  erklæret,  at  Vædskerne  selv  omdannes  i 
Løbet  af  syv  Aar,  saa  at  efter  syv  Aars  Forløb  er  der  intet  mere 
tilbage  af  det  Legeme,  der  var  for  syv  Aar  siden. 

Her  var  Grænsen  sat  for,  hvad  et  Menneske  overhovedet 
kunde  vide  om  sit  Legeme  og  dets  ejendommelige  Form  for  Liv. 
Den  hele  Forklaring  udmærkede  sig  ved  en  afsluttet  Simpelhed 
og  Klarhed,  som  Eftertiden  ikke  endnu  harnaaet.  Da  man  senere 
opdagede  Blodomløbet,  Ernæringslivets  kemiske  Enkeltheder 
og  især  Nervernes  ejendommelige  Betydning  og  Virkemaade, 
ændredes  det  gamle  Billede.  Man  gik  over  fra  i  Legemet  at  se 
det  vædskefyldte  Kar  til  at  lægge  ensidig  Vægt  paa  Befordrings- 
midlerne. Man  saa  i  Legemets  Liv  først  et  sindrigt  forgrenet 
Postvæsen,  saa  en  ypperlig  ordnet  Arméforsyning  og  slutteligt 
et  fint  Telegrafnet,  lutter  Udtryk  for  de  nye  Opdagelsers  over- 
vældende Virkning,  men  hver  især  kun  et  ensidigt  Tilløb  til  at 

forklare  Helheden.  Man  gik  fra  Karsystemet  til  Snoresystemet. 
Men  disse  sorte  Streger  paa  en  Tegning  og  disse  lærde  For- 
klaringer gav,  selv  om  de  var  nok  saa  videnskabeligt  korrekte, 
ikke  saa  tydeligt  et  Billede  som  det  tidligere.  Den  gamle  For- 
klaring besad  et  Fortrin,  som  kun  opnaas  ved  lang  Alder  og 
Erfaring:  den  kunde  tiltale  enhver  i  hans  eget  Sprog  og  ud  fra 
hans  bestemte  Forudsætninger. 

Thi  hver  Husmoder,  der  kendte  til  Optænding,  Saltning,  Bryg- 
ning eller  havde  maattet  omkoge  Frugtsaft,  der  var  gaaet  i  Gær, 
havde  Forstand  paa  noget  af  det,  der  foregik  i  Legemets  vædske- 
fyldte  Beholder.  Hver  Dreng,  der  havde  knebet  for  mange 
umodne  Æbler  eller  blot  kunde  skelne  Julebryg  fra  Surtøl,  hver 
voksen,  der  mindedes  sin  Rus,  vidste  af  Erfaring,  at  Befindendet 
afhang  af  Vædskerne.  Og  de  virkelig  kyndige,  lige  fra  dem,  der 
studerede  og  disputerede  om  Galenus'  Skrifter,  til  dem,  der 
ofrede  hele  deres  Eje  til  Smeltediglen  i  Haab  om  paa  Bunden 
at  finde  „de  vises  Sten",  de  levede  og  aandede  i  dette  Billede, 
der  for  dem  rummede  hele  Sandheden. 

Medens  Forestillingen  om,  hvad  Legemet  var  og  hvoraf  Be- 
findendet afhang,  saaledes  i  det  16.  Aarhundrede  var,  om  end 
med  forskellig  Klarhed,  dog  nogenlunde  ens  for  de  fleste,  saa 
indtraadte  Forskellen,  saa  snart  man  gik  videre  og  spurgte,  hvad 
der  da  fremkaldte  Sygdom  og  hvorledes  den  skulde  helbredes. 
Her  naaede  Modsigelsen  mellem  Svarene  til  en  saadan  Højde, 
at  man  ikke  skulde  tro  det  muligt,  at  de  fredeligt  kunde  rum- 
mes indenfor  samme  Slægtled,  endsige  da  i  en  og  samme  Be- 
vidsthed. 

Det  første  Svar  var  det  teologiske:  Gud  erAarsag  til  al 
Sygdom.  Den  sendes  direkte  fra  ham  til  Tegn,  til  Advarsel,  til 
Straf.  Intet  Middel  vilde  være  i  Stand  til  at  afværge  den,  thi  det 
er  Guds  egen  Haand,  der  her  griber  ind  i  Begivenhedernes 
Gang. 

Denne  Forklaring  syntes  at  stemnie  med  Bibelens  Ord.  Det 
hed  jo,  at  Gud  slog  David  og  Job  med  Sygdom.  Det  stod  skre- 
vet, at  Doden  kom  ind  i  Verden  ved  et  Menneske  og  trængte 
igennem  til  alle  Mennesker,  Fordi  de  syndede  alle.  I  F*aradisets 
Have  derimod  havde  Adam  og  Eva  ikke  kendt  til  Ildebefindende, 
Sygdom  eller  Død. 

Denne  Lære  havde  vel  bestandigt  været  Kirkens.  Men  i  Mid- 
delalderen var  den  fremtraadt  i  mildere,  mere  uklar  Form.  Den 
Gang  havde  der  været  ligesom  en  Stødpude  mellem  Gud  og 
Menneskene:  Paven,  Kirken  og  alle  Helgenerne.  Middelalderen 
igennem  vidste  ingen  rigtigt,  hvor  Gud  hørte  op  og  Puden  be- 
gyndte. Det  var  ikke  muligt  at  skelne,  om  det  var  Gud  eller 
blot  Præsten,  der  hjalp,  naar  denne  helbredte  en  syg  ved  Kor- 
sets Tegn,  Haandspaalæggelse,  Vievand  eller  ved  til  Gavn  for 
ham  at  ofre  Jesus  paany  i  en  Messe.  Og  anraabte  man  Helgener, 
og  det  hjalp,  hvo  havde  saa  hjulpet?  Nedenfra  set  tog  det  sig 
i  hvert  Fald  ud,  som  om  det  var  dem.  Og  det  var  ogsaa  som  Tak 
til  dem,  at  man  bagefter  bragte  Gaver  til  deres  Alter. 

Den  almindelige  Forklaring,  hvormed  man  havde  slaaet  sig 
til  Ro,  var  da  den,  at  det  hele  var  eet,  Kirken  og  Gud,  saa  at  det 
var  en  og  samme  Kraft,  der  virkede  lige  fra  Stænkekosten  ved 
Indgangsdøren  og  helt  op  til  Paven,  Kristusbarnet  selv  og  dets 
Forældre  Gud  Moder  og  Gud  Fader. 

Men  alt  dette  blev  ved  Reformationen  erklæret  for  Overtro 
og  falsk  Lære.  Vievand,  Sidealtre,  Helgener  og  Mariabilleder 
ryddedes  ud  af  Kirken.  Tilbage  blev  kun  et  tomt  Bedehus  og 
en  barsk  Øvrighed  i  Himlen,  bestaaende  af  tre  voksne  Per- 
soner, lutter  Mænd.  Denne  Gud  var  ikke  saa  let  at  komme  til 
Rette  med  som  Middelalderens.  Reformationens  Gud  var  altid 
inderst  i  sit  Hjerte  vred  paa  Menneskeheden,  tilgav  den  aldrig, 
at  dens  første  Par  havde  spist  af  Æblet  i  Paradisets  Have.  Den 
retfærdige  Straf  herfor  var  og  blev  alle  senere  Menneskers  evige 
Fortabelse.  Herimod  hjalp  intet  menneskeligt  Forsøg  paa  at  gøre 
det  skete  godt  igen.  Ved  egen  Hjælp  at  ville  trænge  ind  i  Haven 
igen  var  kun  ny  Himmelbrøde.  Alene  af  Naade,  uden  mindste 

menneskelig  Fortjeneste  uddeltes  Troens  lille  Havenøgle  til  de 
faa  udvalgte. 

Under  saadanne  Omstændigheder  blev  ogsaa  den  jordiske 
Øvrighed,  Guds  Stedfortræder  her  nede,  en  anden.  Kongen  var 
ikke  længere,  som  tidligere  Paven,  Guds  fortrolige,  det  paalide- 
lige  Tyende,  der  kendte  Guds  Vilje  ud  og  ind,  og  hvem  Nøg- 
lerne til  alt  var  betroet.  Kongen  kunde  ikke  eftergive  noget  paa 
Guds  Vegne,  ikke  helbrede  saa  meget  som  en  Koldfeber.  Han 
var  og  havde  Grund  til  at  være  lige  saa  ængstelig  og  sky  over- 
for Gud,  som  hele  hans  Folk.  Ganske  naturligt  blev  det  fra  nu 
af  Skik  at  indlede  næsten  enhver  Lov  med,  at  den  var  udstedt 
for  at  afværge  Gud  den  Almægtigstes  store  Fortørnelse. 

Guds  Fortørnelse  over  Menneskenes  Synder  gav  sig  tilkende 
under  en  dobbelt  Form,  dels  som  Advarsel,  dels  som  Straf.  Den 
mildeste  Form  for  Advarsel  var  et  ydre  Tegn,  beregnet  paa  at 
vække  vedkommendes  Opmærksomhed  og  Frygt,  for  saaledes 
i  Tide  at  holde  ham  tilbage.  Den  strængeste  Form  for  Straf  var 
Døden,  timelig  og  evig.  Midt  imellem  laa  den  Form  for  Tilkende- 
givelse af  Mishag,  der  var  den  hyppigste  og  den  lettest  forstaae- 
lige:  Sygdom. 

Sygdom  var  altsaa  et  Under,  Guds  direkte  Indgriben  i  Natur- 
forholdene, for  at  afholde  den  enkelte  fra  yderligere  Synd.  Her 
kunde  man  med  Grund  skelne  mellem  to  Arter  Tilfælde,  idet 
Gud  enten  lod  en  uvedkommende  blive  syg  til  Gru  og  Advarsel 
for  rette  vedkommende,  eller  han  ramte  straks  denne.  Religiøst 
set  var  der  intet  stødende  for  Tanken  ved,  at  Gud  saaledes  valgte 
en  Omvej  og  straffede  en  tilsyneladende  uvedkommende.  Thi 
ifølge  Læren  om  Arvesynden  var  alle  ikkun  idel  Syndere  og 
hjemfaldne  til  den  haardeste  Straf. 

En  meget  sædvanlig  Form  for  denne  guddommelige  Omvej 
var  Fødsel  af  Misfostre,  Den  var  mild  og  dog  tydelig.  Thi  disse 
smaa  Skind  maatte  vel  antages  ikke  selv  at  lide  synderligt  der- 
ved, men  samtidig  var  de  gruelige  at  se  paa  (Fig.  6).  Guds  Mis- 
hag med  Katolicismen  gav  sig  saaledes  i  Tyskland  tilkende  ved 
hyppige  Misfoste  med  Munkehætter,  om  hvilke  Luther  fandt  sig 
foranlediget  til  at  skrive  en  Betænkning.  —  I  Danmark  fangedes 


42 


Gud  er  Aarsag  til  Sygdom 


1550  i  Øresund  en  Fisk  med  Menneskehoved,  hvorpaa  fandtes 
en  Munkekrans  o:  Tonsur,  og  iøvrigt  havde  den  Klæder  og  Skæl 
som  en  Munkekappe  ^  En  senere  vantro  Tid  har  søgt  at  bort- 
forklare den  som  en  Blæksprutte.  Den  18.  Oktober  1568  blev 
et  Barn  født  paa  Østergade  udi  København  uden  Ansigt'-.  Hen- 
imod   1580  antoges  Gud   at   have  tabt  Taalmodigheden,   og  „i 

Norge  viste  sig  Tegn,  hvoraf  man 
tydelig  kunde  spore,  at  den  yder- 
ste Dag  var  for  Haanden".  Silde- 
fangsten tog  saaledes  mærkeligt 
af,  Torske-  og  Makrelfangsten 
ligesaa.  „Mange  fine  unge  Gesel- 
ler blev  paa  Søen."  „Aar  1578 
regnede  det  i  hele  Bergens  Egn  i 
en  30—40  Miles  Omkreds  med 
store,  gule  Mus,  der  havde  en 
Hud  som  unge  Gæslinger,  og 
naar  de  faldt  i  Vandet,  svømmede 
de  til  Land;  de  gjorde  stor  Skade 
paa  Græsset,  som  de  opaad  til- 
ligemed Rødderne."  [LemænerJ. 
(Fig.  7).  „Mange  Monstra  og  Van- 
skabninger blev  fødte  baade  af 
Dyr  og  Fruentimmer."  „Mangen 
smuk  Købmandskarl  i  Bergen  er 
pludselig  død."  Og  hvor  forfærde- 
lig var  ej  det  Tegn  i  Solen,  som 
saas  1580  1  Oslo! 
Men  Nordmændene  var  uforbederlige.  „Hverken  høj  eller 
lav  agtede  saadanne  Tegn.  Nogle  sagde,  at  det  var  usandt.  An- 
dre mente,  at  Bogtrykkerne  gjorde  det  grovere,  end  det  var,  for 
at  tjene  Penge  derved.  Nogle  sagde  rent  ud:  Landløgnere  skal 
man  jo  ogsaa  have.  Andre  paastod,  at  det  hele  var  blot  Slumpe- 
træf. —  Men  det  var  ikke  Fabel-  og  Kærlingesnak,  og  Bogtryk- 
kerne gjorde  det  ikke  for  sin  Vindings  Skyld,  da  Profiten  der- 
ved i  Sandhed  kun  var  ganske  ringe.  For  at  gendrive  alle  disse 

Fig.  6.  Misfoster,  født  i  Krakov  1547 

(Sebastian  Miinster:  Cosmographia  univer 

lod  da  Gud  1581   den  7.  Juli  i  Oslo  tildrage  sig,  hvad  alle  have 
set  og  som  er  udgaaet  offentlig  paa  Tryk  saaledes": 

„ En  Gris  fødes  her. 

Med  alle  monne  han  forfærdelig  være. 
Denne  Gris  monne  Mund  og  Tænder  have, 
Desligeste  Øren  som  en  Abe. 


Fig.  7.  Lcmæner  paa  Vandrinj;. 


Dernæst  Øjne  som  en  Hare, 
Store,  sorte,  skinnende  og  klare. 
En  Næse  dertil,  det  siger  jeg  dig, 
Havde  han  som  du  eller  jeg. 
Men  for  i  Hovedet  monne  han  have 
Et  Horn,  som  ogsaa  bojed  tilbage. 
Det  Horn,  jeg  vil  dig  sige  for  sandt. 
Var  ligesom  Næsen  af  Elefant. 
Paa  Kroppen  monne  han  være  bar, 
Hvid  og  slet  foruden  Haar. 
Det  er  sket  i  Sandhed  saa 
Ligesom  her  forskrevet  staar." 

Udlægningen  af  dette  Tegn  var  ikke  vanskelig.  „Svinet  betød 
ugudelige  Mennesker,  som  fører  et  epikuræisk  Liv,  af  hvilke 
Folk  der  er  mange  i  Norge.  Med  de  Tegn,  som  sker,  driver  de 
sine  Abespil  (derfor  Abeørerne).  De  sover  i  sine  Synder,  lige- 
som Haren  sover  med  aabne  Øjne.  Menneskenæsen  betyder 
den  store  Syndestank,  som  er  allevegne  i  Landet.  Den  hvide 
Kvindehud  betyder  den  store  Utugt,  som  især  ved  Sildefisket 
bedrives.  Hornet  betyder,  at  Landet  og  isærMarstrand  skal  straf- 
fes og  gaa  tilbage,  ligesom  Hornet  bøjes  over  Ryggen"  K 

Det  blev  ikke  den  Gang  til  noget  med  Verdens  Undergang. 
Enten  har  Tegns-Udlæggeren  som  Normand  overvurderet  Nor- 
ges Betydning  og  været  altfor  ilter  —  han  maa  jo  dog  til  Slut 
nøjes  med  blot  at  lade  det  gaa  ud  over  Marstrand,  —  eller  ogsaa 
er  maaske  virkelig  en  oprindelig  tagen  Beslutning  atter  bleven 
opgiven.  Vist  er  det,  at  de  mærkelige  Sild,  der  senere  fangedes, 
viste  sig  ikke  at  medføre  Følger  ud  over  Kongen  af  Danmarks 
og  Norges  Død  1588. 


Medens  Datiden  efter  saadanne  fejlslagne  Udlægninger  skød 
sig  ind  under  Guds  Langmodighed,  var  der  et  Forhold,  hvor 
den  ikke  tillagde  Gud  denne  Egenskab.  Ubønhørligt  forfulgte 
Gud  de  nye  Moder.  Overfor  disse  antoges  Gud  sjældent  at 
nøjes  med  blot  at  sende  Misfostre  og  lignende  Tegn.  Nej,  selve 
Straffen  i  Form  af  Synderens  Sygdom  og  Død  fulgte  i  Reglen 
øjeblikkelig  efter.  Modernes  Historie  var  da  i  Virkeligheden 
Nøglen  til  Sundhedstilstanden,  til  Sygdommenes  skiftevise 
Rækkefølge. 

I  et  Forhold,  der  forekommer  Nutiden  saa  uforstaaeligt  og 
usandsynligt  som  dette,  er  det  forsigtigst  kun  at  afhøre  Vidner 
af  ypperste  Rang.  Sjællands  Biskop,  Peder  Palladius,  udtaler 
sig  Aar  1556  saaledes: 

„Hver  kan  se  sig  tilbage  udi  dette  sidste  hundrede  Aar,  hvad 
for  Straf  der  er  kommen  ind  i  Danmark  efter  løsagtige  Klæder, 
Adfærd  og  onde  Sæder.  Exemplum :  For  det  første  nogle  Aar, 

før  jeg  blev  født,  som  jeg  har  spurgt  i  Sandhed,  der  man  indførte 
her  i  Riget,  mod  Rigens  ædige  Dragt,  Klædebon  og  løsagtige 
Sæder  ud  af  Valland,  da  fulgte  straks  derfra  med  efter  de  „vel- 
ske Roer",  som  den  Tid  var  gængse  og  man  nu  plejer  at  bande 
med  .  .  .  Nu  den  Klædebon  er  vel  længe  siden  borte  og  aflagt, 
derfor  er  ogsaa  Sygen  forsvunden,  dog  i  Mands  Minde  og  med 
en  saadan  Banden  til  Ihukommelse." 

„For  det  andet,  der  de  hispaniske  Sæder  og  Klædebon  droges 
herind  i  Riget  med  den  Løsagtighed,  dem  fulgte,  da  kom  ogsaa 
derfra  den  hispaniske  Skab  herind  i  Riget,  som  er  ogsaa  en 
gruselig  Straf  af  Gud  og  er  formildet  af  Guds  Naade  og  Barm- 
hjertighed som  den  anden  tilforn." 

„For  det  tredje,  den  Tid,  de  frantzosiske  løsagtige  Noder  og 
Fagter  i  Klæder  og  Sæder  blev  indførte  her  i  Riget,  da  kom  de 
Pokker  derfra  herind  i  Riget  med  og  hænger  endnu  fuldt  hart 
ved.  Og  det  var  i  min  Barndomstid,  hvorfor  man  maatte  øde- 
lægge almindelige  Badstuer  allevegne,  som  den  Badstue  i  min 
Fødeby  Ribe.  Var  [blev]  endnu  aldrig  optagen  siden,  det  jeg  kan 
faa  at  vide,  alligevel  at  Stedet  beholder  sit  gamle  Navn  og  Gaden 
desligste,  som  de  kalder  Badstuestræde." 

„For  det  fjerde  henved  30  Aar  siden  eller  noget  mere,  der 
Guds  Fortørnelse  kom  herind  fra  England,  da  fulgte  den  en- 
gelsk Svedesyge  herind  med  og  hastigt  foer  Riget  igennem 
som  en  fortærende  Ild  og  slog  mange  ned,  saa  vel  dem,  som 
aldrig  saa  England,  som  dem,  der  saadanne  fremmede  Sæder 
indførte"  .  .  . 

„For  det  femte,  nogle  Aar  derefter  kom  den  hede  Syge  af 
Skotland  for  lige  saadanne  Sagers  Skyld,  og  siges  den  at  være 
saa  almindelig  en  Syge  i  Skotland  som  „den  kolde  Syge" 
her  i  Danmark.  —  Jeg  vil  intet  tale  om  den  Spedalske  Syg- 
dom, som  synes  at  være  vandret  fra  Jødeland  og  hid,  ikke  hel- 
ler om  Kræft,  den  faldende  Sot  item  om  den  Draabe  eller 
Slag,  som  man  bliver  rørt  med  og  kaldes  almindelig  Popelsi. 
Disse  ere  visselig  hver  komne  fra  sit  Hjørne  i  Verden  for  Synd 
og  Ondskabs  Skyld.  Det  kan  man  kende  paa  Island,  Færø  og 
andre  Udøer,  som  fremmede  kommer  ikke  hen  til  saa  alminde- 

Troels-Lund  :   Historiske  Fortællinger  III  4 

ligt  at  føre  dem  nye  Klæder  og  nye  Sæder  at  efterfølge.  De  roser 
deraf  og  takker  Gud,  at  de  næppeligen  vide  af  nogen  Sygdom  at 
sige  al  deres  Alder  igennem,  indtil  de  er  gamle,  udlevede  Mænd. 
Og  de  vidste  ikke  heller  af  saadant  at  sige  udi  den  gyldne  Alder, 
som  var  før  Syndfloden." 

Om  den  allernyeste  Mode  „Pludderhoser"   udtaler  endelig 


Fig.  8.  Titelbilled  til  Professor,  Dr.  theol.  Musculus:  Hosen- 
teufel.   Frankfurt  a.  d.  Oder  1555. 

baade  Biskop  Palladius  og  den  brandenborgske  Biskop  Musculus, 
hvis  Skrift  (Fig.  8)  han  oversatte  paa  Dansk,  sig  i  de  voldsomste 
Udtryk.  „Man  siger  for  sandt,  endog  jeg  har  ikke  selv  set  det, 
at  i  dette  Aar  en  mægtig  Mands  Søn,  hvilken  jeg  ikke  tør  nævne 
for  hans  Værdigheds  og  Ypperligheds  Skyld,  skulde  have  ladet 
sig  gøre  tre  Kiler  paa  saadanne  Pludderhoser,  at  jeg  haver  stor 
Under  derpaa,  at  Jorden  har  ikke  opslugt  saadant  et  overgivent 
og  gudsforgaaende  Menneske  .  .  .  Jeg  frygter,  at  timelig  Straf  er 

altfor  ringe,  Gud  skal  ville  hjemsøge  det  med  Dommedags  evige 
Straf"  \ 

Kunde  Sjællands  Bisp  give  saa  sikker  Besked  om  Sygdoms 
Aarsag,  er  det  intet  Under,  at  hans  Forklaring  hurtigt  blev  den 


Fig.  9.   Biskop  Peder  Palladius. 
(Efter  et  Stik  af  Haas.) 

almindeligt  antagne.  1  en  dansk  Læsebog,  kaldet  „Børne-Spejl", 
udtrykker  Rektor  Niels  Bredal  Tanken  paa  Vers  saaledes: 

Siden  danske  fik  engelske  Klæder  at  drafve. 

Monne  de  og  engelske  Svedesyge  have. 

Der  frantzoske  Klædebon  kom  her  i  Land, 

Kom  og  frantzoske  Pokker  blandt  Kvinde  og  Mand, 

Desligeste  med  flere  nye  Klædebon  og  Sygdom  at  have, 

Som  er  en  Advarsel  og  timelig  Plage"-. 

Man  skulde  tro,  at  letfattelige  og  paalidelige  Oplysninger  som 
disse  maatte  være  tilstrækkelige  til  at  standse  Modernes  Veksel 

4* 

Og  dermed  de  skiftende  Sygdommes  Gang  over  Landet.  Men 
nej.  Selve  Udfaldet  viste  bedst,  hvor  bundfordærvet  den  menne- 
skelige Natur  var,  og  hvor  gyldig  en  Grund  der  var  til  at  slaa 
disse  udmajede  Arvesyndere  ned.  Eftertiden,  der  har  friere 
Overblik,  har  lettere  ved  at  indse  dette  end  Samtiden  selv.  Thi 
denne  blev  end  ikke  vår,  at  det  netop  var  dem,  der  skulde  vide 
bedst  Besked,  der  fremturede  grueligst  i  Synden.  Fulgte  ikke 
Sjællands  Bisp,  Peder  Palladius,  selv  Moden,  baade  hvad  Pibe- 
krave og  krusede  Haandlinninger  angik!  (Fig.  9).  Var  ikke  Præ- 
sterne fuldt  saa  adrætte  som  nogen  anden  Stand  til  at  følge  efter! 
Og  var  ikke  Christian  den  Fjerde  selv  lige  fra  Haarpisken  og 
den  nedfaldende  Krave  (Fig.  10)  til  de  bredskaftede  Støvler  den, 
der  vitterligt  gav  Tonen  an  med  Hensyn  til  nye  Moder! 

Med  denne  Bagtanke  faar  Datidens  Advarsler  ligesom  en 
dobbelt  Bund,  og  Indtrykket  vokser  i  Uhygge.  Vi  skimter  med 
Rædsel  Pibekraven  om  Pastor  Sthen's  egen  Hals,  medens  han  ved 
Fru  Mette  Ulfstands  Baare  udtordner  til  de  forsamlede:  „qvotidie 
crescunt  peccata,  det  er.  Synden  hun  vokser  og  formeres  hver 
Dag.  Som  vi  maa  se  paa  den  forgiftede  Djævels  Hoffærdighed 
udi  Klæder,  hvor  Folk  vanskaber  dem  selv  dermed,  med  de 
blaadictens  Kruser  og  Kraver  om  Halsen,  hvilket  er  et  For- 
vidende til  den  blaa  Helvedes  Lue.  Summa,  allehaande  Synder 
tage  Overhaand"  ^ 

Og  man  tænker  uvilkaarlig  paa  Kongens  og  de  højlærdes  egen 
Hovedbeklædning,  naar  man  læser  følgende  opskræmte  Brev 
fra  Christian  den  Fjerde  til  Sjællands  Bisp  og  det  teologiske 
Fakultet:  „Vider,  at  eftersom  aldeles  ingen  Tvivl  er,  at  Gud  den 
allermægtigste  jo  højligen  fortørnes  af  den  store  Hofart,  som 
Menneskene  udi  denne  Tid  følger,  særdeles  med  deres  Klæde- 
bon, toppede  Luer  [Huer]  og  anden  letfærdig  Klædedragt,  saa 
at  endog  Gud  i  Himmelen  sin  særdeles  Mishag  til  saadant,  ved 
underlige  Fødsler  og  adskillige  Tegn  tidt  og  ofte  giver  tilkende. 
Thi  beder  vi  Eder  og  naadigst  ville,  at  I  det  flittigt  af  Guds  Ord 
overveje  og  Os  Eders  Betænkende  meddeler,  hvad  derudi  gude- 
ligen  kunde  anordnes"^. 

End  ikke  et  varmt  følt  Brev  som  dette  gaar  Ram  forbi:  „Endog 

det  er  i  saadan  en  bedrøvelig  Tid  [Trediveaarskrigen],  ser  man 
ingen  Pønitensetegn  hos  vore  Folk,  men  nye  Moder  og  hoffær- 
dig Klædedragt  gaar  i  fuld  Svang.  Ak  Gud  forbarme  sig  herover! 


Fij;.  10.   Christian  den  Fjerde. 
(Maleri  paa  Jægerspris.) 


Fostrene  af  Moders  Liv  vidner  med  andre  store  Lande-  og  Stad- 
plager, at  saadan  Hofarts  Stank  mishager  Gud  højlig.  Man  havde 
saa  god  en  Forhaabning,  at  saadan  Letfærdighed  skulde  blevet 
forbudet  paa  alle  vore  Prædikestole  og  i  Skriftestolene,  men  her 
hørtes  ikke  et  Ord  herom"  K 

En  Nutids  Læser  bliver  ikke  rørt  over,  at  en  københavnsk 
Præst  anbefalede  sig  hos  sin  overordnede,  Kansleren,  ved  saa- 
dan  Nidkærhed.  Man  lodder  blot  Syndens  Dybde  ved  at  spørge 
sig  selv:  mon  virkelig  denne  gejstlige  Veraaber,  da  Parykker 
kort  efter  blev  moderne,  selv  afholdt  sig  fra  slig  Hoffærdighed! 
eller  besteg  ikke  ogsaa  han  Prædikestolen  og  talte  i  Skrifte- 
stolen mod  Tidens  Fordærvelse  —  iført  samme? 

Men  svinder  ved  denne  Dobbeltbelysning  Glorien  om  Da- 
tidens ledende,  saa  fordeles  paa  et  andet,  væsentligt  Punkt  Lys 
og  Skygge  anderledes,  end  hin  Tid  tænkte  sig.  Medens  man 
overfor  disse  selvgode  Irettesættere  mindes  Ordene:  „Den  Tje- 
ner, der  veed  sin  Herres  Vilje,  men  ikke  gør  derefter,  bør  have 
mange  Hug",  saa  lærer  man  netop  til  Gengæld  at  beundre  den 
Langmodighed,  hvormed  hine  Slægter  behandledes,  den  Skaan- 
somhed,  hvormed  Sygdomme  som  Modernes  Følger  og  Straf 
kun  delvis  fik  Lov  at  virke. 

Thi  det  maa  i  Sandhed  kaldes  Langmodighed,  at  —  skøndt 
Sjællands  Bisp  allerede  1556  havde  vidst  saa  god  Besked  om, 
hvad  Meningen  var  med  Sygdomme,  og  hvert  Barn  i  Danmark 
efter  1568  kunde  udtrykke  det  samme  paa  Vers;  skøndt  Ver- 
dens Undergang  1580  maaske  var  bleven  opgivet,  og  Grisen  i 
Oslo  af  7.  Juli  1581  havde  talt  for  lutter  døve  Øren  —  at  saa 
ikke  hele  denne  vanartede  Slægt  til  Straf  blev  slaaet  med  Syg- 
dom, saa  den  skulde  mærke  det,  men  at  desuagtet  den  gamle, 
milde  Behandlingsmaade  fremdeles  blev  anvendt  med  blot  Mis- 
fostre til  Tegn  og  Advarsel.  Ud  fra  dette  Synspunkt  bliver  man 
nærmest  rørt  ved  at  læse  Præsten  Hans  Nielsens  Bog  1625: 
„Sørgeligt  Spektakel  og  Vundertegn  nu  nyligen  set  paa  et  ny- 
født Pigebarn  udi  Mørkøje,  liggendes  i  Sokkelunds  Herred  udi 
Gladsaxe  Sogn,  til  et  ynkeligt  Skuespejl  for  alle  dem,  som  gen- 
stridigen  imod  Guds  alvorlige  Trudsel  holder  hart  ved  deres 
nye  Noder,  høje  Toppe  og  forargelige  Klædedragt".  Det  lille 
Puds  (Fig.  1 1)  havde  „bag  paa  Hovedet  en  høj,  bred,  rund  Bue 
af  Kød,  noget  i  Højden  spidsagtig,  i  Munster  som  hine  virkede 
Huer,  som  nu  af  Kvindekønnet,  Adel  og  Uadel,  fattige  og  rige, 
fast  ubetænket  og  modvilligen  mod  mange  saadanne  Guds  Vredes 

Tegn  og  daglig  Formaning  bruges".  Hvad  hun  har  formaaet  at 
virke  var  vel  desværre  kun  ringe.  Stort  mere  tør  man  heller 
ikke  tillægge  hendes  Lidelsesfælle,  der  sendtes  25.  Aug.  1628 
til  Nakskov,  og  om 
hvem  ligeledes  en 
Bog  udkom  for  dog 
nogenlunde  at  ud- 
brede og  forøge 
Virkningen.  Dette 
lille  Sendebud,  der 

ventelig  var  en 
Dreng,  bar  som  Syn- 
dens Mærke  „Laar, 
der  var  ganske  stak- 
kede med  tykt  Kød, 
ligesomde  store,  hvi- 
de Bukser  at  lignes 
ved;  Benene  varlige- 
som  de  Støvler  med 

store,  opsmøjede 
Kraver". 

Ærlig  talt,  Tiden 
trængte  til  haardere 
Konfekt.  De  kejser- 
liges Indfald  i  Nørre- 
jylland under  Tre- 
diveaarskrigen  brag- 
te da  ogsaa  Konsi- 
storium til  at  advare 
—  uvist  iøvrigt  med 
hvilket  Held  —  Studenterne  ved  Københavns  Universitet  mod 
nye  Moder,  der  omstændelig  beskreves.  Der  hørte  selve  de  for- 
tvivlede Forhold  under  Københavns  Belejring  1658—59  til  for 
blot  at  faa  dens  Befolkning  til  saa  meget  som  at  aflægge  de  „nib- 
bede  Huer"  ^ 


Fig.  11.  Sørgeligt  Spektakel  og  Vundertegn  paa  et  ny- 
født Pigebarn  i  Mørkhøj. 
(København  1625.) 

Sygdom  var  altsaa  efter  det  16de  Aarhundredes  Anskuelse 
Guds  Straf  for  Synden,  særligt  de  nye  Moder.  Sygdom  kunde 
ordentligvis  kun  afvendes  og  helbredes  ved,  at  man  aflagde  de 
nye  Moder.  Men  det  gjorde  man  jo  ikke.  Der  var  da  kun  een 
Udvej  tilbage:  at  af  bede  den.  Dette  Middel  anvendtes  med  stør- 
ste Eftertryk  baade  i  det  16.  og  det  17.  Aarhundrede.  Allerede 
Christian  III  begyndte  hermed,  og  efterhaanden  blev  Afholdel- 
sen af  tre  Bededage  i  Rad,  gerne  i  Begyndelsen  af  Februar, 
til  en  saa  hyppigt  tilbagevendende  Forholdsregel,  at  det  næsten 
kunde  kaldes  staaende  Skik.  Hensigten  hermed  angaves  natur- 
ligvis lidt  forskelligt:  „paa  det  Gud  almægtigste  naadigvil  afvende 
sin  Vrede  og  Straf" ;  „da  Gud  almægtigste  med  hans  faderlige 
Ris  og  Straf  naadeligen  har  hjemsøgt  os  og  vore  Lande  i  nogle 
Aar  med  Dyrtid  og  i  nærværende  Aar  med  Pestilence  og  med 
andre  heftige  og  farlige  Syger,  da  haver  vi  nødtørftig  betænkt 
o.  s.  V.";  „da  Gud  almægtigste  har  hjemsøgt  os  og  vore  Riger, 
udi  det  han  har  hedenkaldt  til  sin  evige  Riges  Herlighed  den 
stormægtigste  Konge  Frederik  II,  og  endnu  ved  denne  uhørlige 
og  usædvanlige  Vejrlig,  som  siden  og  indtil  denne  Dag  har  været, 
paaminder  os,  at  Sygdom,  Hunger  og  Dyrtid,  som  slig  Vejrlig 
plejer  at  følge,  og  end  det  værre  er,  maa  være  at  forvente,  med 
mindre  hans  guddommelige  retfærdige  Straf  med  en  alvorlig  og 
kristelig  Bøn  forekommes  og  afvendes,  da  have  vi  o.  sv." 

Man  havde  oprindeligt  begyndt  paa  at  holde  en  enkelt  Bede- 
dag om  Ugen,  gerne  Onsdag  eller  Fredag,  i  det  mindste  i  Køb- 
stæderne. Men  denne  Skik  veg  for  det  kraftigere  Middel  at  samle 
alle  Bønner  paa  tre  Dage  i  Rad  over  hele  Riget  og  saaledes  ved 
en  samlet  Folkeoptræden  tildrage  sig  Guds  Opmærksomhed  og 
om  muligt  Bønhørelse.  Men  hertil  krævedes  selvfølgeligt,  at  alle 
skulde  være  med.  Det  paalagdes  derfor  alle  og  enhver,  adelig  og 
uadelig,  at  møde  i  Kirken  paa  Bededagene,  „findes  nogen  herudi 
forsømmelige,  ville  vi  derover  lade  straffe  som  vedbør".  Men 
lige  saa  lidt  gik  det  an,  at  disse  tre  Dage  blev  til  festligt  Folke- 
stævne, hvor  man  netop  ved  nymodens  Dragter  drog  Guds  Vrede 
over  sig.  Det  befaledes  derfor  at  møde  sømmeligt  klædte,  „uden 

Pral".  At  Syndsbekendelsen,  som  aflagdes  paa  disse  Bededage, 
blev  særlig  streng  under  strenge  Tider,  f.  Eks.  Trediveaarskrigen, 
var  ganske  naturligt  ^ 

Med  disse  Bededage  var  den  teologiske  Forklarings  Helbre- 
delsesmidler  i  Virkeligheden  udtømte.  Naar  Sygdom  i  hvert 
enkelt  Tilfælde  var  et  Udslag  af  Guds  direkte  Indgriben,  gaves 
der  jo  overhovedet  intet  andet  sikkert  Middel  end  ved  Bøn,  ved 
kraftig  Massebøn  at  søge  den  igen  tilbagekaldt.  At  dette  da  ogsaa 
var  et  virksomt  Middel,  havde  man  mange  Beviser  for.  Et  af  de 
mest  iøjnefaldende  var,  hvad  der  hændte  Christian  III  selv. 
„Han  laa  dødelig  syg  i  Lund,  men  Gud  alene  forlængede,  som 
bekendt  er,  hans  Liv  paa  mange  Aar  for  hans  og  Undersaatter- 
nes  Bøns  Skyld"-.  Eller  Lensmanden  paa  Bergenhus  1576,  der 
var  syg,  „levede  som  et  ufornuftigt  Dyr,  vilde  fortvivle  og  sad 
en  hel  Vinter  paa  Slottet  i  Bergen  og  vilde  ikke  høre  eller  vide 
noget  af  Gud;  indtil  han  endelig  formedelst  den  almindelige 
Kirkebøn  i  alle  Kirker  for  ham  kom  sig  igen"^.  Enhver  anden 
Behandlingsmaade  af  Sygdom,  selv  om  den  holdt  sig  nok  saa 
nær  til  det  kirkelige,  var  derimod  kun  Tvivl  og  Synd.  Det  maatte 
derfor  billiges,  naar  man  f.  Eks.  skred  ind  mod  den  paa  Fyn 
udbredte  Skik,  at  helbrede  Øjensvaghed  og  Susen  for  Ørene  ved 
indviet  Altervin^. 

Men  selvfølgelig  tyede  dog  mange  til  Anvendelse  af  forment- 
lige Lægemidler,  det  er:  Midler,  der  ved  deres  egen  Kraft,  uaf- 
hængig af  Bøn,  skulde  kunne  virke.  Den  til  Grund  liggende 
Dobbelthed  i  Tankegang  har  fundet  et  troskyldigt  Udtryk  i  en 
Ligtale  over  Christian  III,  holdt  af  den  kongelige  Livlæge  Jacob 
Bording,  der  efter  Tidens  Skik  samtidigt  var  Teolog.  Han  siger: 
„Men  endskøndt  Kong  Ezechias  ikke  tvivlede  om  Guds  For- 
jættelse, at  han  skulde  leve  længere,  forkastede  han  dog  ikke 
Lægernes  Raad,  men  lod  et  Plaster  berede  af  Figen,  for  at  faa 
den  Byld  lægt,  hvoraf  han  var  plaget." 

I  disse  Ord  brydes  ubevidst,  men  dog  tydeligt  to  forskellige 
Naturopfattelser,  Teologens  og  Lægens.  Hvilken  der  var  den 
stærkeste  fremgaar  af  de  Ord,  der  følger  efter:  „Ogsaa  dette 
kom  til  Kong  Ezechias'  store  Lyksalighed  og  særdeles  Berøm- 

melse,  at  Solen  for  hans  Skyld  blev  holdt  tilbage  i  sin  Gang^ 
o.  s.  V." 

Vi  staar  her  ved  en  Hovedgrund  til  den  teologiske  Sygdoms- 
forklarings  Styrke:  Den  havde  ikke  Modvægt  i  en  Opfattelse  af 
Naturen  som  et  lovbundet  Hele.  Vel  var  en  saadan  gryende 
til  Stede  i  Troen  paa  Stjernernes  Magt.  Men  hos  de  allerfleste 
gjorde  denne  Tro  sig  kun  blinkvis  gældende,  afløstes  snart 
paany  af  den  gammeldags  kirkelige,  hvorefter  Naturen  i  sig  var 
et  intet,  stadigt  kun  opholdt  ved  Guds  gentagne  Skaberbliv.  Nu- 
tiden, der  er  vænnet  til  i  Naturen  at  se  noget  sammenhængende, 
kædet  sammen  ved  Aarsag  og  Virkning,  har  ondt  ved  at  fore- 
stille sig  en  Tankegang  hos  voksne,  dannede  Mennesker,  hvor- 
efter alt,  hvad  der  foregaar  omkring  en,  kun  er  en  Sum  af  løse 
Billeder,  der  forevises  i  belærende  Øjemed.  Og  dog  tænkte  de 
fleste  den  Gang  sig  det  saaledes.  Et  Par  Eksempler  vil  maaske 
kunne  anskueliggøre  dette.  En  grundig  og  fortræffeligt  skrevet 
Fremstilling  af  den  nordiske  Syvaarskrig  indledes  f.  Eks.  saa- 
ledes: 

„Imidlertid  dette  forefaldt  (den  uforvarende  Begyndelse  paa 
Krigen),  vidnede  Gud  klarligen  af  Himlen  med  mange  og  ad- 
skillige Tegn,  at  saadan  Overvold  ikke  befaldt  ham,  og  at  hans 
retfærdige  Ris  og  Straf  overhængede  disse  Riger,  uden  de  be- 
timeligt med  Anger  og  Pønitense  det  afvendte.  Man  saa  ofte  om 
Aftenen  og  om  Natten  gloende  Krigshære  udi  Skyerne  drage 
sammen  i  deres  fulde  Slagtordning;  udi  København  slog  Lynild 
og  Torden  (!)  ned  i  Alteret  og  Altertavlen  i  Skt.  Nikolaj  Kirke; 
man  hørte  og  mange  ufødte  Børn  græde  udi  Moders  Liv;  med 
meget  andet,  som  den  gemene  Mand  agtede  ringe  om,  saa  Her- 
ren foraarsagedes  at  hjemsøge  dem  med  Krig  og  Orlog"  ^ 

Her  kunde  Sagens  Betydning  maaske  endnu  tænkes  at  have 
fremkaldt  Troen  paa  Guds  Indgriben.  Men  ogsaa  denne  For- 
klaringsgrund  mangler  ved  følgende  norske  og  danske  mærke- 
lige Begivenheder  fra  Foraaret  1570.  „Den  30.  April  kom  Amund 
Laurenson's  Kyllinger  frem  af  Skallen.  Den  3.  og  4.  Maj  skrev 
Amund  Laurenson  mig  til  til  Bergen,  at  en  af  hans  Kyllinger  gol 
udi  disse  to  Dage  ligesom  en  gammel  Hane,  den  tredje  Dag  ud 

igennem  og  den  fjerde,  dog  ikke  saa  ofte  som  paa  den  tredje, 
og  at  de  Bønder  saa  Ild  falde  af  Himlen  ned  i  Havet"  ^  (Fig.  12). 
—  „1570  blev  paa  Marken  meget  Vand  omvendt  til  Blod  her  i 
Sjælland,  hvorudi  denne  Feder  var  dyppet  i  Sandhed  og  fik 
denne  Farve  og  Lød,  som  man  maa  her  se."  „Den  17, Juni  blev 
Lammekød,  som  var  soden  [kogt],  omvendt  til  Blod  i  Dr.  Ras- 
mus' Hus.  Den  20.  Juni  blev  Groffenbrad  [Oksesteg]  desligeste 
Blod,  hvilket  Hofmesteren  og  Kansleren  med  andre  flere  af 
Adelen  og  de  højlærde  saa.  Desligeste  straks  derefter  gik  det 
ogsaa  med  Gryn"  2.  Intet  Optrin  maler  maaske  Datidens  Natur- 


Fig.  12.   Fiske  og  Orme  falder  ned  fra  Himlen. 
(Efter  Olaus  Magnus  1555.) 

opfattelse  bedre  end  disse  forvandlede  Gryn  i  Dr.  Erasmus  Læ- 
tus'  Køkken,  hvor  alle  Datidens  bekendte  Mænd  samledes  for 
at  se  Underet:  Peder  Oxe,  Niels  Kaas  o.  s.  v.,  medens  Tidens 
største  Teolog,  Niels  Hemmingsen,  øjeblikkelig  i  et  latinsk  Digt 
udlagde,  hvad  Gud  varslede  med  Grynene  3. 

Troen  paa  Gud  som  nærmeste  og  eneste  Kilde  til  al  Sygdom 
kan  have  en  dobbelt  Virkning.  Den  kan  lamme  og  slappe  Fore- 
tagelsesaanden,  undergrave  Forsigtighed  og  Iver  for  at  anvende 
Forebyggelsesmidler.  Men  omvendt  kan  den  ogsaa  udruste  den 
syge  med  en  Taalmodighedens  og  Hengivelsens  Kraft,  der 
vanskeligt  i  samme  Grad  lader  sig  opnaa  ad  andre  Veje.  Spor 
af  den  slappende  Virkning  synes  oftere  at  kunne  paavises  i  det 

16.  Aarhundrede,  Spor  af  den  styrkende  derimod  sjældnere. 
Maaske  kommer  dette  af,  at  sligt  saa  let  dølger  sig  for  en  senere 
Granskers  Blik.  Skøndt  Glimt  af  det  dybeste  i  Mennesket,  for- 
maar  saadanne  Lysspor  sjældent  at  præge  en  Tid,  men  forbliver 
ofte  blot  en  Løndom  hos  de  enkelte.  Men  hertil  kommer  dog 
tillige,  at  det  16.  Aarhundrede  næppe  heller  var  gunstig  for  en 
saadan  Selvhengiven  i  Guds  Vilje.  Man  betragtede  Sygdom  kun 
som  Syndens  Straf,  ikke  som  en  opdragende  Prøvelse.  Man  saa 
kun  i  Tro  og  Rettroenhed  Forbindelsen  med  Gud.  Taalmods 
ydmyge  Forstaaelse  og  Slægtskabsfølelse  var  formastelig,  en  Sa- 
tans Løgn  som  enhver  anden  Fortjeneste  ved  de  nu  aflagte  „gode 
Gerninger". 


10 

„I  Norges  Beboere!  haver  dette  for  Øje!  Hver  Dag,  naar  I 
gaar  ud  af  Eders  Huse,  ser  I  de  høje,  nøgne  og  ufrugtbare  Klip- 
per (Fig.  13);  men  saaledes  skabte  ikke  Gud  det  i  Begyndelsen. 
Da  var  hele  Verden  skøn,  grøn  og  jævn,  smykket  med  Skov, 
Løv  og  Græs.  Men  senere,  da  Syndfloden  kom,  ødelagde  den  i 
uhyre  Grad  disse  Egne,  og  derved  blev  Landet  saa  sønderrevet 
og  afvadsket,  som  det  nu  er"  \ 

Ja,  saaledes  forholdt  det  sig.  „Den  gyldne  Alder,  som  var 
før  Syndfloden",  var  nu  omme.  Den  Gang  havde  alle  baade 
Mennesker  og  Dyr  levet  kun  af  Planteføde.  Der  var  den  Gang 
ingen  Forskel  paa  rene  og  urene  Dyr,  fra  Mennesket  til  Myggen 
og  Loppen  var  alle  Vegetarianere.  Først  da  Syndflodens  Vande 
tørredes  og  en  ny,  grovere  Slægt  skulde  vokse  op,  gav  Gud 
denne  Tilladelse  til  at  fortære  Kød,  Mennesket  Dyrets,  men 
ikke  omvendt,  ihvorvel  dette  nu  ofte  sker. 

Sligt  stod  baade  at  læse  sig  til  i  første  Mosebog  (Kap.  1  og  9) 
og  stemmede  vel  med,  hvad  Grækere  og  Romere  berettede  om 
en  oprindelig  Guldalder.  Men  hvad  var  da  Grunden  til  dette 
forfærdelige  Fald?  —  Synden.  —  Og  hvo  var  atter  Skyld  i  Syn- 
den? Hvo  fremkaldte  Syndefaldet?  —  Djævelen,  Manddraberen, 

den  onde.  Hvad  enten  man  med  Kirkelæren  tænkte  sig  hele 
Fordærvelsen  indtraadt  straks  med  Adams  og  Evas  Fald,  eller 
man  læmpede  hine  Steder  i  Mosebog  sammen  med  græsk- 
romerske Forfattere  og  tænkte  sig  Menneskehedens  Fald  som 
sket  i  to  Afsatser  —  først  ud  af  Paradis,  saa  ved  Syndfloden  ud 
af  Guldalderen  —  det  ene  og  afgørende  stod  fast:  Det  var  Syn- 


Fig.  13.   Bergen  i  det  Itide  Aarhundrede. 
(Efter  Braunius  :  Theatrum  urbium.) 

den,  der  var  Skyld  i  alle  Ulykkerne.  Og  Skyld  i  Synden  var  atter 
Djævelen,  denne  Verdens  Fyrste. 

Men  var  dette  den  rette  Forklaring,  saa  kunde  der  jo  ikke 
være  nogen  Tvivl  om,  at  det  var  Djævelen,  der  var  Aarsag 
til  al  Sygdom.  Han  kaldtes  jo  i  Skriften  for  Manddraber, 
fordi  han  var  Aarsag  til,  at  Døden  kom  ind  i  Verden.  Men  den 
samme,  der  fremkaldte  Død,  maatte  ogsaa  være  Grunden  til 
dens  svagere  Former,  Sygdom.  Og  dette  stemmede  vel  med  det 
Nye  Testamente.  Største  Parten  af  de  der  omtalte  Sygdomme 
var  jo  netop  Djævelens  Værk  i  den  mest  ligefremme  Form  som 
Djævlebesættelser. 

Med  denne  Forklaring  af  Sygdom  og  Død,  der  jo  desværre 
var  lige  saa  bibelsikker  som  sandsynlig,  ja  selvindlysende,  blev 
der  trukket  et  sort  Forhæng  mellem  hvert  menneskeligt  Øje  og 
Livet.  Jo  mere  man  saa  til  og  grundede,  des  mere  sikkert  blev 
det,  at  alt  var  sort.  Denne  Verden,  det  vil  sige  alt  neden  for 
Himlen:  Jorden  og  den  forfærdelige  Kælder  derunder,  Helvede, 
tilhørte  Djævelen.  Selv  Guds  Søn  var  jo,  da  han  steg  herned  fra 


Fig.  14.   Djævle  forurener  Altervin.   Kalkmaleri  i  Ørslev  Kirke  paa  Sjælland. 
(Efter  Akvarel  af  J.  Kornerup  1886  i  Nationalmuseet.) 

Himlenes  Rige,  bleven  ført  af  Djævelen  ude  i  Ørkenen  saa  til 
en  Afgrund,  saa  til  et  højt  Bjerg  med  vid  Udsigt,  og  sluttelig 
endt  med  selv  at  maatte  dø,  endog  han  var  uden  Synd.  Thi  Ver- 
den var  Satans.  Intet  Under  da,  at  denne  vovede  at  forurene  alt 
paa  Jorden,  plumpe  Uhumskhed  endog  i  Guds  Søns  dyrebare 
Blod,  i  selve  Altervinen  (Fig.  14).  Det  vrimlede  allevegne  med 
Smaadjævle  i  Billion-  og  atter  Billionvis.  Sygdom  og  Død  var 
som  Myrekløe  det  tydelige  Udtryk  for,  at  enhver  var  befængt, 
besat.  Fanden  i  Vold. 

Denne  det   16.  Aarhundredes  anden  Forklaring  paa,  hvad 

Sygdom  var:  Sygdom  stammer  fra  Djævlen,  var  saaledes  lige 
saa  solidt  begrundet  som  den  første:  Sygdom  stammer  fra  Gud, 
Begge  udgjorde  de,  skøndt  hinanden  stik  modsatte,  de  to  Sider 
af  samme  Blad,  Retten,  Vrangen.  Ensidigt  at  fastholde  Troen 
paa  Djævelen  maatte  imidlertid  nødvendigt  føre  til  Vanvid.  Een 
Gang  for  alle  at  søge  Trøst  hos  Gud  alene  og  stole  paa  hans 
Kærlighed  og  Almagt  lod  sig  heller  ikke  gøre.  Thi  Gud  var  først 
og  fremmest  vred  paa  Menneskene;  og  almægtig  i  videste  For- 
stand var  han  ikke.  I  denne  Verden  delte  han  i  hvert  Fald  Mag- 
ten med  denne  Verdens  Fyrste,  Satan.  Der  var  da  ikke  andet 
for  end  at  gaa  paa  Akkord,  skiftevis  tillægge  enten  Gud  eller 
Djævelen  Skylden  for  Sygdom  og  Død.  Ethvert  rettænkende 
Menneske,  det  vil  sige  alle  med  Undtagelse  af  dem,  der  ligefrem 
forskrev  sig  til  Fanden,  maatte  søge  at  krydse  sig  frem  gennem 
Livet.  Siden  man  ikke  kunde  gaa  i  Havn  paa  den  guddommelige 
Kyst,  maatte  man  søge  at  holde  sig  midtstrøms  for  i  det  mindste 
at  undgaa  at  strande  paa  Djævelens. 

Denne  Usikkerhed  i  Grundforudsætningen  kastede  en  under- 
lig Uklarhed  over  hele  Tidens  Opfattelse.  Medens  man  i  det  ene 
Øjeblik  erklærede  Gud  for  eneste  Aarsag  til  Sygdom  og  Død, 
tvivlede  i  det  næste  dog  ingen  om  Satans  Evne  til  ogsaa  at  volde 
dem.  Skiftevis  erklærede  de  samme  Mænd  Gud  i  Stand  og  ude 
af  Stand  til  at  helbrede  for  Satans  Plager  i  denne  Verden.  De 
samme  Øvrighedspersoner  forfulgte  Djævelen  og  hans  Tilhæn- 
gere med  Baal  og  Brand  og  tyede  dog  selv  i  Sygdomstilfælde  til 
Brug  af  mildest  talt  tvivlsomme  Midler.  En  yndet  Læges  Udsig- 
ter svingede  mellem  Hæder  og  Velstand  og  Død  paa  Baalet. 

Selvfølgelig  var  der  størst  Tilbøjelighed  til  at  tilskrive  Djæve- 
len alle  pludselige  Former  for  Sygdom  og  Død.  „Den  29.  Maj 
1567  faldt  Jørgen  Fyrbøder  ned  fra  Vor  Frue  Taarn  i  Køben- 
havn af  Trolddom  forblindet"'.  Da  hin  ovenfor  omtalte  Lens- 
mand paa  Bergenhus  kom  sig  ifølge  Folkets  Forbøn,  „maatte 
hans  Tjener,  som  han  holdt  meget  af  og  alene  kunde  lide  om 
sig,  betale  Legen.  Da  han  hellig  Trekongers  Aften  vilde  gaa  i 
Seng,  tog  Djævelen  ham,  stødte  ham  ud  af  et  lidet  Vindue  paa 
et  Taarn  og  kastede  ham  fra  denne  Højde  ned  paa  den  haarde 

Plads,  saa  „man  maatte  samle  hans  adspredte  Stykker"  '.  „Den 
23.  Maj  1615  forgik  Skipper  Jacob  Rubbertson  med  sin  Kone 
og  en  Mængde  Folk,  Borgere,  Geseller  og  6  Skippere,  da  de 
skulde  gaa  til  Søs  fra  Bergen  til  Holland.  En  Troldkvinde,  Mary 
Geith,  havde  købt  en  anden  Kone  til  at  gøre  dette.  Derfor  blev 
Mary  Geith  og  en  anden  Troldkvinde  brændt.  Men  den  Kvinde, 
som  Mary  Geith  havde  købt,  hende  drejede  Fanden  Halsen  om 
paa  i  Fænglet  Skt.  Hans  Nat"  I 

Djævelen  besørgede  alle  Slags  Forretninger,  lige  fra  Drab, 
langvarigt  Sygeleje,  Fødsler  af  dødfødte  og  ned  til  Arm-  og  Ben- 
brud, ondt  i  en  Finger  og  blot  Kneb  i  Maven.  Et  Utal  af  slige 
Tilfælde  lader  sig  ved  Tingsvidner  godtgøre.  For  blot  at  nævne 
et  Par  Begivenheder  fra  de  højeste  Kredse  i  Danmark,  saa  blev 
Hr.  Iver  Krabbe  1551  dræbt  af  Fanden  efter  Anmodning  af  to 
Kvindfolk.  Da  Øvrigheden  senere,  ved  at  strække  dem  paa  Stige 
over  en  sagte  Ild,  anmodede  dem  om  flere  Oplysninger,  med- 
delte de,  „da  de  havde  omvendt  sig  fra  Djævelen  til  Gud  og  an- 
nammet Sakramentet  og  saae  Døden  for  Øjne  og  vidste,  at  det 
vilde  gælde  enten  det  evige  Liv  eller  Fordømmelse"  som  ganske 
sikkert,  at  det  var  to  Karle,  Peder  Knudsen  og  Peder  Jensen, 
der  havde  tilskyndet  dem.  Disse  dømtes  derfor  som  lige  saa 
skyldige  i  salig  Iver  Krabbes  Død.  —  1580  blev  Didrik  Blomes 
Hustru  forgjort,  saa  at  hun  døde  deraf.  De  fem  Kvinder,  der 
efter  hendes  Sigende  ombragte  hende,  blev  heldigvis  alle  grebne 
og  brændte.  —  1588  døde  Fru  Anna  Ahlefeldt,  gift  med  Asmus 
Ahlefeldt  til  Nør.  Hun  havde  i  lange  Tider  været  forgjort,  saa 
at  hun  ikke  kunde  staa  op  af  Sengen,  ihvorvel  hun  hvert  Aar 
fødte  et  Barn;  men  i  dette  Aar  „blev  hun  endelig  med  Guds  Til- 
ladelse helt  ombragt  af  dem,  der  havde  forgjort  hende".  De  skyl- 
dige Hekse  blev  alle  brændte  I  Omvendt  gik  det  Fru  Anna  Bille, 
gift  med  Ejler  Brokkenhus  til  Nakkebølle.  Hun  var  ogsaa  for- 
gjort, saa  at  hun  fødte  15  dødfødte  Børn.  Men  1597  kom  hun 
og  hendes  Mand  efter  Troldkvinderne  og  fik  alle  de  uadelige 
blandt  disse  brændt,  hvorefter  hun  selv  kom  til  Helsen  igen*. 
Af  bekendte  danske  Mænd  og  Kvinder  i  det  16.  Aarhundrede 
var  Axel  Viffert,  Fru  Margrethe  Valkendorf,  og  Fru  Anna  Har- 

denberg,  Johan  Ruds  Hustru,  alle  for  en  Tid  livsfarligt  forgjorte, 
den  sidste  vistnok  af  Fru  Karen  Gyldenstjerne  paa  Boller. 

Som  Eksempel  paa  Massemord  fra  Djævelens  Side  kan  an- 
føres hele  den  danske  Flaades  Undergang  med  Mandskab  i 
tusindvis  Natten  den  29.  Juli  1566  ved  Gotland.  Den  ydre  For- 
anledning var  ganske  vist  Storm.  Men  denne  skyldtes  atter  Djæ- 
velen, der  var  bevæget  hertil  af  nogle  Troldkvinder  —  ikke  en- 
gang for  deres  egen  Skyld,  men  af  saa  lurvet  en  Grund,  som  at  en 
Værtinde  i  København  havde  betalt  dem  forat  skaffe  en  ombord- 
værende Kaptajn  af  Dage,  saa  at  hun  kunde  beholde  hvad  Gods, 
han  havde  givet  hende  i  Forvaring.  Troldkvinderne  blev  natur- 
ligvis brændte 

Under  saadanne  Forhold  antog  Beretninger  om  Sygdommes 
Forløb  en  hel  anden  Form  end  nu  til  Dags.  Ovennævnte  Fru 
Anna  Hardenberg  har  efterladt  sig  en  underlig  Blandingsform, 
der  paa  engang  er  Bøn  til  Gud,  Trusler  mod  Mennesker  og  Ve- 
raab  over  Djævelens  Efterstræbelse,  skreven  skiftevis  med  sort 
og  rødt  Blæk,  under  hendes  Svaghed,  da  hun  var  forgjort  af 
Fru  Karen  Gyldenstjerne  I  Det  tydeligste  Eksempel  paa  en 
Sygeberetning  fra  Datiden  er  dog  maaske  følgende,  der  angaar 
hendes  Søster,  og  ordret  lyder  saaledes: 

„Fru  Mette  Hardenberg,  Rigsraad  Præben  Gyldenstjernes 
Hustru,  blev  i  Aaret  1597  meget  forulejliget  af  Djævelen.  Den 
onde  Aand  fulgte  hende  mere  end  seks  Uger,  Item  har  han 
slaget  og  draget  hende,  naar  hun  har  nævnet  Gud,  saa  hendes 
Krop  sad  i  blodigt  Kød.  Item  har  han  slaget  hendes  Median  og 
Lunge-Aare,  saa  at  hendes  Ærmer  ere  løbne  fulde  af  Blod,  og 
var  nær  løben  hende  ihjel.  Item  har  han  stukket  hende  i  hendes 
Skinneben,  saa  det  sidder  endnu  udi  Ribber  og  Saar.  Og  blev 
han  stedse  hos  hende". 

„Dog  har  Gud  kommet  hende  til  Hjelp,  saa  det  kom  hende 
for  en  Nat,  at  hun  skulde  staa  op  og  gaa  til  Vallø  (Fig.  15)  og 
gaa  der  i  et  Kammer,  som  kaldes  Taarnkammer,  dér  skulde  hun 
blive  frelst.  Saa  har  hun  om  anden  Dagen  beredt  sig  dertil  og 
gaaet  til  fornævnte  Vallø,  som  var  tre  Mil  fra  hendes  Gaard. 
Og  endog  der  kørte  mange  Godtfolk  [adelige]  hos  hende,  er  hun 

dog  gaaet  slet  frem  hos  dem;  og  da  fulgte  den  onde  Aand  hende, 
saa  hun  kunde  stedse  se  ham  løbe  paa  Vejen  og  hoppe  over 
Gærder  og  Bække.  Item  paa  den  anden  Side  har  hun  set  en 
Engel  fulgtes  med  sig  paa  Vejen." 


Fig.  15.  Vallø  opført  1581—85. 
(Fotografi  af  Kr.  Hude.l 

„Da  hun  var  kommen  ind  i  det  Kammer,  har  den  onde  Aand 
disputeret  mundtlig  med  hende,  saa  mange  Godtfolk  hørte  der- 
paa,  som  stod  udenfor  Døren,  og  forundrede  de  sig  storligen 
derpaa;  og  da  talte  hun  imod  ham  af  Skriften.  Saa  har  Gud 
hjulpet  hende.  Og  den  onde  Aand  har  ikke  været  hos  hende 
siden.  Men  hun  er  om  anden  Dagen  dragen  derfra  og  bleven 
smuk[t]  sund  og  tilpas.  Item  den  Kæp,  hun  havde  i  sin  Haand, 


Djævelen  er  Aarsag  til  Sygdom  63 

da  hun  gik  til  Vallø,  har  hun  lagt  i  Kammeret  og  ladt  den  dér 
blive  liggende.  —  Dette  fornævnte  bekender  hendes  Husbond 
og  hun  selv,  endog  hun  gider  ikke  gærne  talet  derom  som  han, 
men  han  vil  ikke  dølge  det,  men  siger,  han  vil  have  det  ud  paa 
Tryk«  \ 

Denne  Sygehistorie  er  et  Tidsbillede  af  sjælden  malerisk  Virk- 
ning. Klart  og  simpelt  gøres  her  Rede  for  en  fra  vor  vidt  for- 
skellig Tankegang.  Træffende  gengives  en  Del  Smaatræk,  grebne 
lige  ud  af  Livet:  de  adelige  Slægtninge  og  Venner,  der  i  spændt 
Forventning  til  Vogns  følger  med  paa  Vejen  for  at  se,  om  Kuren 
vil  lykkes,  og  siden  staar  aandeløse  udenfor  Døren  og  lytter,  me- 
dens hun  disputerer  med  Djævelen.  Ægtefællernes  naturligt  glade 
Udtryk:  „hun  er  bleven  smukt  sund  og  tilpas,"  eller  maaske 
endog:  „smuk,  sund  og  tilpas."  Og  den  ypperlige  Betegnelse  af 
Forskellen  mellem  Parret:  hun  gider  ikke  gærne  tale  derom; 
men  han  siger,  han  vil  have  det  ud  paa  Tryk. 

Djævelen  kunde  af  mange  Grunde  falde  paa  at  gøre  et  Men- 
neske sygt  eller  dræbe  det.  Sligt  beroede  vel  ofte  paa  et  blot  og 
bart  Lune.  Dog  var  der  især  tre  Anledninger,  der  næsten  ufejl- 
barligt medførte  Djævelens  Nærværelse  og  Virksomhed.  Det 
var  nye  Moder,  Banden  og  Trolddom. 

Djævelen  varnæstenligesaaagtpaagivende  overfor  nye  Moder 
som  Gud.  Og  intet  Under.  Thi  han  vidste  selvfølgelig  ypperlig 
Besked  med,  at  kun  faa  Ting  drillede  den  treenige  Gud  i  den 
Grad  som  ny  Fagon  paa  Hatte,  Kraver  og  Benklæder.  Nærmere 
set  var  det  vel  endog  Djævelen  selv,  der  opfandt  dem  og  ind- 
skød Menneskene  dem  som  nye  Ideer.  Men  medens  Gud  stedse 
kun  var  vred  over  nye  Beklædninger  —  den  første  Beklædning 
var  jo  ogsaa  fremkaldt  af  den  første  Synd  —  udfoldede  Djæve- 
len netop  i  dette  Forhold  ofte  en  ikke  ringe  Grad  af  Humor. 
Det  var  saaledes  et  baade  fint  og  pudsigt  Svar,  en  Djævel  —  endda 
en  af  det  underordnede  Personale,  en  „Hosedjævel"  — gav,  da 
en  Præst  i  Brandenburg  ivrede  mod  de  nye  Pludderhoser.  Bi- 
skop Musculus,  hvis  Skrift  Peder  Palladius  har  oversat  paa 
Dansk,  beskriver  selv  Optrinet  saaledes: 

„Med  os  fattige  Prædikere  er  det  til  forgæves;  vi  ere  altfor 

svage  mod  denne  Djævel,  dersom  verdslig  Øvrighed  ikke  vil 
lægge  deres  Haand  paa  med.  Thi  det  er  en  stærk  Djævel.  Præ- 
dikanternes Advarsel,  Paamindelse,  Truen  og  Formaning  slaaer 
han  hen  i  Vejret,  eller  gør  sig  en  Spot  deraf.  Som  end  i  dette 
Aar  vederfores  en  af  mine  Prædikanter.  [Dr.  Musculus  var  Bi- 
skop i  Frankfurt  a.  d.  Oder].  Den  Tid,  han  havde  prædiket 
haardeligen  og  drabeligen  paa  Prædikestolen  mod  disse  utugtige, 
forkludede  Hoser,  gjorde  samme  Hosedjævel  ham  det  til  Spot 
og  Trods,  at  han  hængte  den  anden  Søndag  saadanne  lumpne 
Hoser  tværtover  fra  Prædikestolen." 

Selv  om  følgende  Behandling  var  lidt  grov,  saa  var  den  dog  i 
visse  Maader  ret  godmodig,  især  naar  Hensyn  tages  til,  at  Vor- 
herre antoges  at  straffe  Folk,  der  fulgte  saadan  Mode,  med  evig 
Fordømmelse.  Denne  Gang  var  det  selve  Djævlenes  Øverste, 
der  optraadte.  Og  det  var  igen  de  forfærdelige  Pludderhoser, 
hvorom  det  drejede  sig,  dette  Klædebon,  for  hvilket  efter  Biskop 
Musculus'  Ord  „ikke  aleneste  Gud,  de  hellige  Engle  og  alle 
fromme  Folk,  men  endogsaa  Djævlene  selv  grue  og  undsee  sig." 
Begivenheden  maa  være  foregaaet  kort  efter  Aar  1550.  Bispen 
beretter:  „Som  man  siger  for  vist  og  i  Sandhed,  at  nu  en  kort 
Tid  forleden  var  en  frommer  Mand  hos  en  Maler  og  bestilte  sig 
en  Tavle  og  bad,  at  han  vilde  male  Dommedag  derpaa  med  stor 
Alvorlighed  og  Gruselighed,  og  besynderlig  at  han  vilde  male 
Djævelen  paa  det  allergrummeste.  Og  Maleren  gjorde  sig  aller- 
største Flid  dertil  og  malede  Djævelen  paa  det  allergrummeste 
med  saadanne  formaledide  Hoser  med  Overtog,  ligesom  de  unge 
Kompaner  nu  drage  dem.  Der  er  Djævelen  kommen  og  gav  den 
Maler  en  vældig  Kindhest  og  sagde,  at  han  havde  gjort  ham 
Vold  og  Uret,  at  han  havde  saa  malet  ham.  Thi  han  sagde  sig 
aldrig  at  være  saa  grum  og  gruselig,  som  han  havde  afkontra- 
fejet ham  med  de  pjaltede  Lumpehoser  eller  Vadstøvler." 

Tog  Djævelen  selv  saaledes  paa  Veje  i  Tyskland,  vil  man  for- 
staa  Dybden  af  hans  Ondskab,  da  han  nogen  Tid  derefter  ind- 
skød en  Maler  i  Danmark  den  gudsforgaaende  Tanke  at  afbilde 
paa  Korvæggen  i  en  Kirke,  de  hellige  Trekonger  i  —  Pludder- 
hoser (Fig.  16).  Hvor  den  Maler  er  endt,  kan  enhver  indse.  Men 

et  Under,  at  ikke  Lynet  tillige  er  slaaet  ned  og  har  tilintetgjort 
den  saa  forfærdeligt  besudlede  Kirke. 

At  Djævelen  imidlertid  ogsaa  i  al  Alvor  og  paa  Forretnings 


"^■\Ui 

Fig.  16.   De  hellige  Trekonger  i  Pluddcrhoser.  Kalkmaleri  paa  Kormuren  i  Estruplund 

Kirke  i  Nørrejylland. 
CEfter  Akvarel  af  Eigil  Rothe,   1899,  i   Nationalmuseet  i  Kobenhavn.) 

Vegne  var  med  i  de  nye  Moder  fulgte  af  sig  selv.  „Vore  unge 
Kompaner  lade  sig  gøre  stakkede  Kjortler  og  Mantier,  som  ikke 
kunne  skjule  Remmene  endsige  Kilen,  og  lade  saa  forklude  deres 
Hoser  og  lade  gøre  Kilen  forpaa  med  Helvedes  Flammer  og 

Klude  umaadelig  stor,  at  Djævelen  sidder  og  koger  der  ud  paa 
alle  Sider,  aleneste  til  Forargelse  og  et  ondt  Eksempel,  ja,  at 
arme  vanvittige  og  uskyldige  Piger  forledes  og  forlokkes  deraf, 
ja  skændes  og  voldtages  deraf,  thi  hvad  for  Tanker  og  Huskud, 
de  nødes  til  at  faa  deraf,  giver  jeg  Dig  selv  at  betænke.  Du  ved 
det  vel  og  gør  det  netop  derfor"  ^ 

At  det  at  bande  let  kunde  hidkalde  Djævelen  laa  i  Sagens  Na- 
tur. Naar  dennes  Magt  var  saa  stor  og  han  altid  kun  lurede  paa 
en  Lejlighed,  maatte  det  være  forbundet  med  den  allerstørste 
Fare  at  henlede  hans  Opmærksomhed  paa  sig.  Det  hjalp  ikke 
det  allermindste,  om  man  forsigtigt  tog  sine  Forholdsregler  og 
bandede  ud  efter:  Det  er  Fanden  tage  Dig  sandt;  der  løjst  du. 
Tremmen  sla  Dig  osv.  Blot  ved  at  høre  sit  Navn  nævnet  var 
Djævelen  straks  tilstede  og  tog  Sæde  i  den,  der  havde  nævnet 
det.  Hvor  uhyre  en  Fare  sligt  rummede  og  hvor  stærkt  man  var 
udsat  herfor  f.  Eks.  ombord  paa  et  Skib,  hvor  mange  var  sam- 
lede, er  let  at  forstaa.  Selv  ved  den  mindste  Ed  kunde  man  øje- 
blikkelig faa  Djævelen  med  ombord.  Udenbords  var  allerede 
nok.  Standsede  ikke  nogle  smaa  Sataner  blot  ved  at  klynge  sig 
om  Kølen  paa  Skibene  hele  den  danske  Orlogsflaade  paa  Vejen 
til  Skotland  1589,  da  den  skulde  overføre  Prinsesse  Anna  som 
Brud! 

Derfor  var  ogsaa  al  Banden  ombord,  særligt  naturligvis  i 
aaben  Sø  og  under  Krigsforhold,  strængt  forbudt.  I  „Skibsartik- 
1erne",  der  udstedtes  for  den  danske  Flaade  i  Syvaarskrigens 
første  Aar  den  20.  Juli  1563,  lyder  Paragraf  19  saaledes:  „Skal 
ingen  nævne  Djævelen  eller  paakalde  noget  ondt,  ikke  heller 
sværge  eller  bande,  den  Stund  Skibet  er  under  Sejl.  Hvilken 
som  findes  det  at  gøre,  den  skal  Mestermanden  straffe  efter 
Skibsretten  uden  al  Naade"-. 

Den  nærmest  liggende  Følge  af  at  bande  var,  at  Djævelen  blev 
siddende  i  en  selv,  saa  at  man  altsaa  blev  „besat",  „djævlebesat". 
Som  Sjællands  Bisp  udtrykte  det:  Man  kan  ved  at  bande  og 
bede  saa  og  saa  mange  Skokke  fare  i  sig  tage  Munden  saa  fuld, 
at  man  kan  ikke  spytte  dem  ud  mod  sin  Næste,  men  de  bryde 
ud  af  Øjne  og  Næse.  Thi  ligesom  Herren  er  nær  for  dem,  der 

kalde  paa  ham,  saaledes  er  ogsaa  Djævelen  nær  alle  dem,  der 
kalde  paa  ham^ 

Prøven  paa,  om  en  var  besat,  var  forholdsvis  nem  at  anstille. 
Man  lod  vedkommende  fremsige  „sine  Budord,  Troen  og  Fader- 
vor". Kunde  han  det,  var  han  ikke  besat.  Var  han  derimod 
virkelig  besat,   formaaede  han  ikke  dette.  Thi  —  som  Peder 


Fig.  17.   Djæveluddrivelse.  „Jesus  dreven  Djævel  ud,  han  var  dum  [3;  døvstum].  Dér 

Djævelen  foer  ud,  da  talede  den  dumme". 

("Niels  Hemmingsen's  Postille  1576.) 

Palladius  sagde  —  „den  onde  kan  ikke  dette  lide,  ja  tør  vel 
straks  vrænge  hans  Mund  op  til  begge  hans  Øren  og  komme 
hans  Øjne  til  at  staa  aabne  som  en  brændende  Ild  og  komme 
ham  til  at  skraale,  at  de  maa  høre  ham  en  hel  By  igennem,  som 
det  gik  den  fattige  Hans  Skram  i  Farringløse  ved  Ringsted,  den 
Tid  jeg  bad  ham  læse  og  den  Tid,  vi  faldt  ned  og  bad  for 
ham." 

Tog  den  syge  saaledes  paa  Veje,  var  det  tydeligt  nok  galt  fat, 
og  der  maatte  anvendes  skrappere  Midler,  Djævleuddrivelse 
(Fig.  17).  Præsten  maatte  da  læse  over  ham.  Det  vil  sige,  naar 
den  syge  ikke  selv  formaaede  at  fremføre  Guds  Ord,  skulde 
Præsten  gøre  det  paa  hans  Vegne  til  Gunst  for  ham  og  blive  ved 
hermed  saa  længe,  indtil  ingen  Satan  kunde  holde  ud  længer  at 
høre  derpaa,  og  Besættelsen  altsaa  hørte  op.  Denne  Kur,  der 
synes  overmaade  ofte  at  være  anvendt,  var  dog  ikke  ganske 
farefri.  Den  kunde  allerede  blive  meget  langvarig,  naar  Fanden 
var  sejg.  Men  hyppigt  afkræftede  han  tillige  Virkningen  ved 
under  Læsningen  at  pine  den  syge,  saa  at  dennes  Skrig  ganske 
overdøvede  Guds  Ord.  Endelig  tog  han  ikke  sjældent  selv  til 
Orde  og  gendrev  Præsten.  Ve  da  denne,  naar  han  ikke  kunde 
svare  igen,  eller  hvis  han  f.  Eks.  havde  vigtet  sig  ved  at  bruge 
græske  eller  endog  hebraiske  Fyndord  uden  at  være  Sproget 
rigtig  mægtig.  Det  kunde  i  saa  Fald  gælde  hans  Hals. 

Forsigtigst  var  det  derfor  at  følge  Biskop  Palladius'  trykte  An- 
visning af  1547  og  kun  oplæse  de  deri  anførte  mange  og  lange 
Skriftsteder  paa  dansk.  Det  sidste  af  disse  maatte  alene  ved  sin 
Uforstaaelighed  synes  istand  til  at  kunne  gøre  det  af  selv  med 
den  stædigste  Aand.  Det  lød  saaledes:  „Der  Michael  Engel  træt- 
tedes med  Djævelen  om  Mose  Legeme,  da  turde  han  ikke  føre 
sig  ind  paa  ham  med  nogen  Bespottelighed  Dommen  sagde: 
Herren  straf  dig!"  Sluttelig  skulde  Præsten  oplæse  Besværgel- 
sens Ord:  Far  her  ud  du  urene  Aand!  osv.,  og  hermed  var  den 
syge  helbredet  for  denne  Sindet 


Djævelens  værste  Form  for  Virksomhed  øvedes  dog  ved 
Trolddom.  Herved  forstodes  en  Handling  af  en,  der  havde 
givet  sig  Djævelen  i  Vold  og  ved  dennes  Hjælp  var  i  Stand  til 
at  beherske  Naturens  Kræfter.  De  allerfleste  Ulykkestilfælde 
og  uventede  Sygdomme  skrev  sig  netop  fra  denne  indirekte  Ind- 
griben, hvor  Djævelens  Kraft  laantes  ud  og  fik  Fart  og  Maal  ved 
at  hægtes  til  et  ondt  Menneskes  Vilje.  Djævelen  nægtede  aldrig. 

hvad  hans  Tilhængere  bad  om,  og  disse  havde  selvfølgelig  Mas- 
ser af  Uvenner,  som  de  ønskede  at  tilføje  Ondt. 

Ved  Hjælp  af  Aktstykker  i  Hobetal  er  man  i  Stand  til  at 
kunne  paavise  i  alt  væsentligt,  hvorledes  saadanne  Sygdomme 
og  Ulykker  fremkaldtes.  I  Reglen  var  det  tilstrækkeligt  at  udtale 
det  onde  Ønske:  „ske  Dig  en  Ufærd!"  „gid  Du  faa  Skam  der- 
for!" eller  lignende,  og  Ondet  indfandt  sig,  sjældent  dog  straks, 
i  Reglen  tre  Dage,  i  de  fleste  Tilfælde  ikke  udover  otte  Dage 
efter,  at  Ønsket  var  udtalt.  Virkningen  indtraadte  næsten  altid 
pludseligt,  idetvedkommende  faldt,  forvred  et  Lem,  blev  „sanses- 
løs",  følte  uventet  stærk  Smerte,  eller  med  eet  mistede  „Lyk- 
ken", saa  at  alt  fra  nu  af  gik  galt.  Grunden  til,  at  Virkningen 
indtraadte  saa  sent,  maa  uden  Tvivl  søges  i  den  onde  Hensigt 
at  ville  skjule,  hvem  der  var  Aarsag.  Saa  meget  des  større  For- 
dringer stilledes  der  til  Øvrighedens  Kløgt  og  Sporsans.  Den 
viste  sig  Opgaven  voksen.  Det  var  saaledes  flinkt  besørget  af 
Borgmestre  og  Raad  i  Ribe  at  faa  Gertrud  Povls  pint,  strakt  og 
brændt  alene  paa  det  ene  Bevis,  at  hun  ved  et  Barselgilde  havde 
sagt  til  en  Pige,  der  nægtede  hende  Mad:  „Du  skal  engang  faa 
Skam  derfor".  Hvor  meget  saa  hendes  Søn  bad  for  hende,  hjalp 
det  ikke,  thi  Sagen  selv  var  klar  nok:  Otte  Dage  efter  havde 
nemlig  samme  Pige  maattet  gaa  til  Bartskær  med  sin  Finger, 
der  var  bleven  bullen,  og  det  var  endt  med,  at  han  havde  taget 
et  helt  Led  af  den  ^ 

Da  Øvrighedens  Paapasselighed  saaledes  gjorde  det  farligt 
aabent  at  udtale  det  onde  Ønske,  gik  man  ofte  en  anden  Vej  og 
forbandede  hemmeligt  en  Genstand,  derskulde  være  Budbringer. 
Dette  var  blot  forsigtigere;  nogen  Forøgelse  af  Sygdommens  Hef- 
tighed synes  ikke  ad  denne  Vej  at  være  tilsigtet  eller  opnaaet. 
Som  Eksempel  blandt  tusinde  kan  nævnes  to  Kvinders  Frem- 
gangsmaade  i  Kornerup  ved  Roskilde,  da  de  ønskede  at  forgøre 
Gaardmand  Laurits  Fynbo  sammesteds.  De  plukkede  en  Urt  og 
læste  over  den:  „Jeg  binder  dit  Hjerte,  Laurits  Fynbo,  med 
dette  Baand,  dit  Legeme  og  alle  dine  Lemmer  og  Indvolde,  din 
Lykke  og  al  din  Velfærd  med  dette  Baand,  ligesom  Vorherre 
bandt  Djævelen  med  de  haarde  Stenrødder  til  evig  Tid."  Da  saa 

Laurits  Fynbo  en  Dag  stod  alene  i  sin  Lade,  kastede  de  udefra 
Urten  over  Laden  ind  i  Gaarden.  Han  blev  ganske  rigtig  syg 
tredje  Dagen  derefter  ^ 

Den  Opgave,  der  krævede  længst  Tid,  var  at  forgøre  et  endnu 
ufødt  Foster.  Sikrest  udførtes  dette  ved  at  danne  et  Barn  af 
Voks  (Fig.  18),  bære  det  paa  sig  i  40  Uger,  faa  det  døbt  af  en 
Præst  og  derpaa  om  muligt  begrave  det  i  den  rigtige  Moders 

Stolestade.  Sligt  slog  næsten 
aldrig  fejl.  Indtil  femten  Børn 
i  Rad  i  samme  Ægteskab  var 
paa  den  Maade  blevne  tvungne 
til  at  komme  dødfødte  til  Ver- 
den. Dog  var  i  dette  Tilfælde 
ogsaa  Brudesengen  forinden 
bleven  maalt  med  et  Baand, 
hvorpaa  der  under  Vielsen 
var  slaaet  Knude,  samt  tre 
Staalkors  og  Haar,  indsvøbte 
i  Papir  omvunden  med  sort 
Traad,  anbragt  ved  dens  Fød- 
der. 

Maaden,  hvorpaa  Sygdom- 
me, der  var  fremkaldt  ved 
Trolddom,  atter  helbredtes, 
var  af  forskellig  Art.  Den 
simpleste  var,  at  vedkom- 
mende blot  tog  sit  onde  Øn- 
ske tilbage.  Hine  to  Kvin- 
der i  Kornerup  gjorde  Laurits  Fynbo  rask  igen  paa  en  lidt  be- 
sværligere Maade  ved  „tre  Gange  at  gaa  aved  om  en  Kilde  og 
samtidigt  læse."  Men  ofte  kunde  det  jo  hænde,  at  den,  der  havde 
fremkaldt  Sygdommen,  ønskede,  at  den  skulde  vedblive,  medens 
andre  ved  lignende  Midler  søgte  at  hæve  den.  Herved  kunde 
der  opstaa  meget  indviklede  Kampe,  hvor  det  kom  an  paa,  hvis 
Kraft  der  var  størst.  Fælles  for  alle  de  lægende  Tryllemidler 
var,  at  de  anvendte  Vorherres  Navn  som  det  formentlig  stær- 


Fig.  18.   En  norsk  Signekælling  med  Voks 
barn  i  Nutiden. 
■    (Tegning  af  H.  Gude.) 

keste.  De  „signede",  det  er,  de  søgte  ved  Guds  Hjælp  at  hæve 
den  udtalte  Forbandelse.  For  at  nævne  et  Eksempel:  Karine 
Plougmands  i  Skelskør  signede  for  Tandværk  saalunde : 

Præst  læser  Læst  over  Sten. 

Orm  æder  Tand  til  Ben. 

Gud  og  den  hellige  Læst 

Fri  den  slemine  Gæst 

I  Navn  Gud  Faders,  Gud  Søns  og  Gud  den  Helligaands!^ 

Paa  den  mest  besynderlige  Maade  flettedes  saaledes  djævelsk 
og  kristeligt  Trylleri  sammen,  og  der  var  ingen  væsentlig  For- 
skel hverken  i  Hensigten  eller  Maaden,  hvorpaa  en  Signekælling 
og  Landets  øverste  Gejstlige  signende  læste  over  en,  hvem 
Djævelen  havde  slaget  med  Sygdom.  Hvor  dybt  denne  Tillid 
til  Gud  trængte  ned,  kan  ses  af  et  lille  Træk  som  dette.  En 
Troldkvinde,  —  der  havde  været  med  til  at  forgøre  og  ifølge  egen 
Tilstaaelse  deltaget  i  de  natlige  Gilder  paa  UUemose,  hvor  alle 
de  paa  Egnen,  der  forstod  Djævelens  Kunst,  samledes  i  7000 
Djævles  Navn,  og  Satan  selv  var  Høvedsmand,  altsaa  en  efter 
alles  Opfattelse  bundfordærvet  Kvinde,  sikker  paa  Helvede,  — 
dette  Udskud  afgav  følgende  barnlig  troskyldige  Bekendelse: 
„Siden  jeg  er  bleven  greben,  staar  den  Onde  for  mig  hver  Nat 
ligesom  en  stor  Kat,  hans  Øjne  brænde  som  Lys."  —  „Er  Du 
ræd  for  ham?"  —  „Nej.  Jeg  gør  Korsets  Tegn,  saa  gaar  han." 
Et  mere  betegnende  Udtryk  for  Tidens  Begrebsforvirring  end 
en  Heks,  der  gør  Korsets  Tegn  og  herved  fordriver  Djævelen, 
er  ikke  let  tænkeligt. 

Tittede  der  i  saadanne  Udbrud  en  Stump  Tanketraad  frem, 
som  muligt  ved  at  gribes  og  vindes  op  kunde  have  gjort  Ende 
paa  Ureden,  saa  sørgede  Gejstligheden,  Øvrigheden  og  den 
offentlige  Mening  for,  at  sligt  ikke  skulde  ske.  Med  fortvivlet 
Enstemmighed  sloges  det  fast,  at  her  gjaldt  ingen  Naade.  Folke- 
ligt udtryktes  dette  ved,  at  ingen,  der  var  forgjort,  kunde  fuldt 
komme  sig  igen,  saa  længe  den,  der  havde  virket  det,  endnu 
var  i  Live.  Det  gik  hermed  som  med  Bid  af  gale  Hunde.  Dræbtes 
ikke  Hunden,  kunde  Biddet,  selv  længe  efter,  bryde  op  paany 
og  volde  vedkommende's  forfærdelige  Død.  Teologisk  lød  Tanke- 

gangen  saaledes:  Djævelen  er  Verdens  største  Onde.  Øvrig- 
hedens Magt  er  for  ringe  til  at  ramme  ham.  Men  at  slutte  Pagt 
med  ham  er  den  forfærdeligste  af  alle  Sygdomme,  der  medfører 
timelig  og  evig  Død  for  en  selv  og  andre,  og  dette  Folkeonde 
kan  og  skal  Øvrigheden  raade  Bod  paa  ved  skaanselsløst  at  ud- 
brænde hver  angreben  Plet.  Derfor  paa  Baalet  med  hver  Heks 
og  hver  Troldkarl! 

Denne  offentlige  Sundhedspleje  gennemførtes  med  en  for- 
tvivlet Kraft.  Baalene  lued  i  Danmark,  i  Norge,  i  Sverige  (Fig.  19), 
hele  Evropa  over,  om  end  heftigst  i  Landene  med  de  nye  Stats- 
kirker. Hvilken  Vildskab  brænder 
der  ikke  i  Ord  som  disse,  og  hvil- 
ken rædselsfuld  Tilstand  maler  de 
ikke,  —  udvortes  som  indvortes,  — 
dobbelt  fordi  det  eren  Hædersmand 
som  Peder  Palladius,  der  udtaler 
dem  til  brave  Bønderfolk  rundt  om 
paa  Sjælland:  „Troldkvinderne  faa 
nu  deres  rette  Løn.  De  kunne  nu 
ikke  længere  bare  dem  i  denne 
klare  Evangelii  lyse  Dag.  De  faa  nu 
en  Verdsens  Skam.  Af  Verden  med 
dem !  Det  er  dog  deres  fortjente 
Løn.  De  brændte  jo  lidt  tilforn  en 
Hob  af  dem  i  Malmø,  i  Køge  og  andensteds.  Og  høre  vi  til,  at 
der  sidder  atter  en  Hob  af  dem  greben  i  Malmø  og  skulle  bræn- 
des. I  Jylland  og  Smaalandene  er  de  paa  Jagt  efter  dem  som 
efter  Ulve,  saa  der  blev  nu  nylig  greben  og  brændt  paa  Als  og 
paa  de  andre  smaa  omliggende  Lande  ved  52  Troldkvinder.  Den 
ene  røber  den  anden,  saa  de  følges  ad"  \ 

Hvad  der  nu  trehundrede  Aar  efter  gør  det  maaske  stærkeste 
Indtryk  ved  denne  djævelske  Brandkur  er  ikke  de  fortvivlede 
Ofres  Jamren,  den  er  jo  længst  forstummet,  men  —  Kurens  Be- 
rettigelse forudsat  —  en  rolig  og  nøgtern  Undersøgelse  af  selve 
dens  Anvendelse.  For  Nutiden  er  der  ikke  mindste  Tvivl  om, 
at  disse  Læger  tog  fejl  i  deres  Bestemmelse  af  Smittens  Gang 


Fig.  19.  Heksebaal  i  Mora  (Dalarne) 
(Efter  Kohherstik  i  Gravenhaag  1670.) 

Og  Udbredelse.  Bestandig  gentager  i  Hekseprocesserne  det 
samme  sig:  først  besværger  de  fængslede  deres  Uskyldighed. 
Saa  strækkes  de  paa  Stige,  pines,  tilstaar  og  dømmes  til  Baal. 
Sluttelig  pines  de  endnu  et  Par  Gange  „med  Døden  og  Salig- 
heden for  Øje"  og  bekender  at  have  til  Medskyldige:  —  alle  hin- 
andens Bekendte,  ofte  Byens  Præst,  Borgmesterens  eller  en 
Raadmands  Kone,  kun  aldrig  deres  egne  Børn  og  virkelig  kære. 
Hvorefter  en  ny  større  Razzia  begynder,  saa  vidt  muligt  dog  med 
Forbigaaelse  af  Bedrestillede. 

Enhver  i  Nutiden  mærker  straks,  at  man  her  er  paa  Vildspor 
og  forfølger  ikke  den  virkelige  Sygdoms  mulige  Smittevej,  men 
en  forpint,  fortvivlet,  hævnsyg  Tankegangs  Spor.  Omvendt 
ser  man  den  sunde  Fornuft  udtrykt  i  et  sølle  Skind  som  Bet- 
lersken Maren  Christens  i  Ribe.  Da  de  begyndte  at  brænde  løs 
her  blandt  hendes  Bekendte,  søgte  hun  bort  fra  Byen.  Men 
dette  var  Bevis  nok.  Det  godtgjordes,  at  hun  engang,  da  hun 
betlede,  havde  undersøgt  en  Tøndes  Indhold  ved  at  stikke  sin 
Kæp  ned  gennem  Spunsen.  I  sin  Uskyldighed  svarer  hun  til  sin 
Undskyldning:  „Ja,  men  det  var  den  rene  Ende  af  Kæppen,  jeg 
stak  ned."  Hun  pines  nu  Gang  paa  Gang,  og  angiver  hele  Byen 
fra  Borgmesterens  Kone  og  ned  til  hendes  egne  Jævninge,  ganske 
efter  Behag  og  eftersom  hun  bliver  spurgt.  Men  hvergang  hun 
upint  spørges,  om  hun  har  sagt  Sandhed,  svarer  hun:  „Nej,  jeg 
veed  slet  intet."  Tilsidst  opgives  hun  som  haabløs  og  brændes 
alene  ^  Man  ser  den  praktiske  Raadsnarhed  overfor  saadan 
„Lægebehandling"  udtrykt  i  en  Kvinde  i  Bergen  1566,  der 
fremfor  offentlig  Pleje  foretrak  Husraad.  Da  hun  stod  for  Ret- 
ten paa  Raadhuset,  rev  Byfogden  Hovedklædet  af  hende  og 
opdagede,  at  hun  bar  om  Hovedet  et  Baand  med  tre  Knuder  i, 
hvad  der  øjeblikkelig  stemplede  hende  som  Heks.  Da  hun  lidt 
efter  førtes  ned  i  Raadhusets  Fængsel  og  var  bleven  alene  her, 
„kværkede  [o:  kvalte]  hun  sig  selv"-. 

Men  dernæst  var  „Djævlekurens"  Anvendelse  meningsløs  og 
umulig  i  sig  selv.  Hvis  det  at  benytte  hemmelige,  overtroiske 
Midler  var  tilstrækkeligt  Bevis  for,  at  man  var  djævlesmittet  og 
moden  til  Baal,  saa  fandtes  der  ikke  et  Menneske  i  Landet,  der 

ikke  var  angrebet  og  trængte  til  Behandling.  Rettelig  anvendt 
vilde  Kuren  bogstavelig  have  affolket  Landet.  Thi  hvo  nøjedes 
alene  med  den  evangeliske  Kirkes  Naademidler?  Der  var  jo 
heller  ingen  Væsensforskel  mellem  verdslig  og  kirkelig  „Signen". 
Efter  Palladii  Ord  var  enhver  Jordemoder,  der  anvendte  gamle 
katolske  Skikke,  en  Heks  og  trængte  til  at  svies,  thi  hvor  hun 
var,  var  Djævelen  inden  Døre^  Men  Katolicismen  og  katolsk 
Overtro  sad  mere  eller  mindre  fast  endnu  i  enhver.  Et  Par 
spredte  Eksempler  oplyser  bedst  Forholdene.  „Hellig  Ludse", 
der  blev  brændt  i  Lund  1546,  bekendte,  at  „Jep  Tordsen  [o:  Ja- 
kob Sparre]  havde  sendt  Bud  efter  hende,  da  han  var  forgjort 
af  to  Kvindfolk,  som  han  siden  lod  brænde.  Hellig  Ludse  kom 
da  til  ham  og  signede  ham,  saa  at  han  fik  Bod.  Ligeledes  maatte 
hun  signe  ham,  hver  Gang  han  var  anklaget  for  Kongen,  eller 
naar  han  skulde  i  Rette  til  Landsting.  Da  han  engang  havde 
jaget  i  to  Dage  i  sin  Raahave  uden  at  faa  noget  Dyr,  sendte  han 
Bud  efter  hende,  da  Raahaven  maatte  være  forgjort.  Hun  kom 
da  did  forklædt  i  Bondeklæder  og  gik  ned  langs  Raahaven  og 
slog  paa  hvert  Rev  med  en  Kvist  og  signede  samme  Rev.  Saa 
fik  han  siden  to  Dyr  den  Dag.  —  Alt  dette  bekendte  Hellig 
Ludse  i  Jesper  Brockenhus'  og  Kongens  Prædikants  og  fleres 
Nærværelse,  da  hun  var  bunden  paa  Stigen  for  Ilden"-. 

Kunde  det  her  muligt  komme  til  at  svide  ogsaa  til  Jakob 
Sparre,  saa  var  enhver  saadan  Mulighed  vistnok  udelukket  lige 
overfor  Christian  den  Fjerdes  højt  betroede  Embedsmand  Sig- 
vard  Grubbe.  Og  dog  var  denne  ikke  bedre  end  de  andre.  Han 
fortæller  i  sin  Dagbog  følgende  fra  en  Rejse  i  Sverige  1618: 
„Overnattede  vi  i  Aaby  hos  Præsten  Hr.  Hans.  Her  fik  jeg  fat 
i  en  „Hestebottere"  [Dyrlæge],  som  med  nogle  Ord  kurerede 
min  Hest,  som  var  bleven  temmelig  halt,  da  vi  passerede  Hul- 
vejen" I  Eller  var  Gejstligheden  og  Kirken  selv  et  Haar  bedre, 
naar  det  f.  Eks.  i  en  Præsteindberetning  fra  Skaane  1624  hed 
om  Kirken  i  Lille  Slogerup:  „I  den  vestre  Gavl  ere  to  Blod- 
stene indfattede,  fattige  Folk  til  Hjælp  i  grasserende  Blodgang, 
hvoraf  mange  ere  hjulpne"  ^  Eller  endelig  Kongen  selv,  Chri- 
stian den  Fjerde.  Var  det  Kirkens  Naademidler,  han  benyttede, 

da  han  Skt.  Hans  Nat  1639  søgte  til  Helene  Kilde?  Det  hedder 
herom  i  hans  Optegnelser:  „Juni  23  drog  jeg  fra  Frederiksborg 
til  S.  Lenis  Kilde.  —  Juni  24  brugte  jeg  det  Vand  af  S.  Lenis 
Kilde;  gav  jeg  de  fattige  150  Dalere.  Begav  jeg  mig  ud  til  den 
Norske  og  sejlede  jeg  hen  paa  Vejen  til  Neustadt"  ^ 

Ildkuren  mod  Djævelen  var  saaledes  efter  Nutids  Skøn  yderst 
mislig.  Først  og  fremmest  ramte  den  aldrig  den  rette  vedkom- 
mende selv,  men  kun  hans  tilfældige  Ofre.  Lægerne  tog  dernæst 
tydeligt  nok  fejl  af  Smittens  Veje  og  lod  sig  lede  paa  Vildspor  af 
meningsløse  Angivelser.  I  Virkeligheden  fortjente  egentlig  alle 
at  brændes.  Men  da  dette  selvfølgelig  ikke  gik  an,  blev  Ildkurens 
Anvendelse  tilfældig  og  vilkaarlig.  Djævelen  synes  at  have  spot- 
tet sine  Forfølgere  ved  at  lade  den  mod  ham  rettede  Lue,  som 
Ilden  i  en  Ovnsmund,  række  Tunge  og  slaa  ud  mod  dem,  der 
pustede  til  den.  Lægerne  selv  var  med  andre  Ord  særlig  udsatte 
for  at  blive  brændt. 

I  dette  sidste  Forhold  ytrede  sig  maaske  tydeligst  Ildkurens 
Mangelfuldhed.  Det,  man  vilde  ramme,  var  den  onde  Hensigt. 
Men  da  denne  jo  var  usynlig,  havde  den  kun  ti!  ydre  Kende- 
mærker de  to:  alskens  ligegyldigt  Hokuspokus  og  en  ved  Pinsler 
afnødt  Tilstaaelse.  Men  ganske  de  samme  Kendemærker  havde 
den  gode  Hensigt,  thi  ved  Pinsler  kunde  man  tilsidst  nøde  en- 
hver til  at  tilstaa  hvadsomhelst.  Og  var  det  blot  de  ligegyldige 
Hokuspokus,  hvorpaa  det  kom  an,  saa  var  der  her  en  ganske 
jævn  og  umærkelig  Overgang  fra  det  hellige  til  det  vanhellige. 
Alt  katolsk  var  jo  nu  djævelsk.  Selve  Hoc  est  corpus  meum 
[Dette  er  mit  Legem],  som  det  hed  i  den  katolske  Messe,  var  jo 
paa  Dansk  blevet  til  „Hokuspokus".  Men  kunde  Nadverens 
Indvielsesord  blive  til  Gøgl,  hvad  Hold  havde  man  saa  paa 
„Signen",  Korsets  Tegn  og  Skriftsteder?  Intet  anvendt  Middel 
kunde  i  og  for  sig  bevise  Lægens  Uskyldighed,  og  det  beroede 
altsaa  paa  Tilfældigheder,  om  ikke  den,  der  ivrigst  bekæmpede 
Djævelen  og  hans  Plager,  netop  herved  stemplede  sig  som  fuldt 
værdig  til  Baalet. 

At  enhver  „klog  Mand"  eller  „klog  Kone"  herefter  var  stærkt 
udsat,  fulgte  af  sig  selv.  De  gik  simpelthen  ind  med  i  de  Djævle- 
forskrevnes  store  Masse.  Det  var  Naade,  naar  i  Stavanger  1584 

Jacob  Jonson  slap  med  Livet.  Han  kendte  Ord,  der  værgede 
mod  Gigt,  Skurv,  Fossegrim,  Fjeldtrolde,  Kirketrolde  og  „mod 
andet  saadant  Prakkeri".  Han  slap  med  at  siaa  aabenbart  Skrifte 
og  under  Livsstraf  at  love  aldrig  at  ville  „bruge  saadan  For- 
fængelighed mere"  ^  Selv  det  at  være  Præst  sikrede  ikke.  Hr. 
Joachim  i  Skaane  var  paa  et  hængende  Haar  nær  bleven  strakt 
paa  en  Stige,  ligesom  det  skete  med  Præsten  Hr.  Jens  „saa 
hårdt,  at  hans  Lemmer  maatte  skilles  ad",  blot  fordi  han  ejede 
Christiern  Pedersens  Lægebog,  paa  hvis  Bagside  der  i  Udgaven 
af  Malmø  1533  var  trykt  et  „Lykkerad"  [Lykkehjul],  og  „hvori 
man  kunde  læse  sig  til  om  Regnfang,  Ingefær,  Vin  og  hvad  andet 
der  var  Lægedom  for  Kvinder"  -. 

Det  tydeligste  Eksempel  er  dog  maaske  Præsten  Jens  Han- 
sen Rusk,  der  var  Præst  i  Lønne  Sogn  ved  Ringkøbing  Fjord 
1580,  Han  var  lægekyndig  og  erhvervede  sig  efterhaanden  stor 
Anseelse  blandt  Egnens  Folk  i  vid  Omkreds  ved  sine  heldige 
Kure.  Hans  dobbelte  Stilling  som  Læge  og  Præst  gjorde,  at  han 
kunde  helbrede  baade  ved  naturlige  Midler  og  ved  Læsning  over 
forgjorte.  Hans  travleste  Tid  var  ved  Sommer-  og  ved  Efteraars- 
markedet  i  Ribe,  hvor  han  satte  sine  fjærntboende  Patienter 
Stævne.  Han  synes  heraf  Mangel  paa  Tid  stundom  at  have  hel- 
bredt forgjorte  ved  istedenfor  den  lange  Læsning  over  dem  at 
give  dem  det  virksomste  Gudsord  skriftligt.  Dette  fældede  ham. 

Efter  en  30aarig  Virksomhed  anklagedes  han.  Det  bevistes, 
at  Kristen  Hansen  Højbjerg  for  en  femten  Aar  siden  havde  „faaet 
ondt  i  hans  Bene  og  Lemmer,  saa  at  han  fast  ingen  Ro  havde 
og  mente,  at  han  var  forgjort."  Han  var  i  den  Anledning  dragen 
til  Ribe  ved  Midsommer- Markedet  for  at  raadspørge  Hr.  Jens, 
og  denne  gav  ham  en  Seddel  med  Guds  Ord  skrevet  paa,  hvil- 
ken han  skulde  bære  paa  sig.  Da  Kristen  Højbjerg  fik  Sedlen 
paa  sig,  forlod  Ondet  ham.  Men  i  Rughøsten  blev  Sedlen  borte, 
og  straks  blev  han  syg  paany.  Han  søgte  da  Hr.  Jens  paa  Ribe 
Høstmarked,  denne  skrev  ham  en  ny  Seddel,  som  han  da  siden 
havde  baaret  paa  sig  og  aldrig  havde  han  senere  mærket  til 
Ondet.  I  denne  Anledning  blev  Hr.  Jens  Hansen  Rusk  anklaget 
for  Trolddom,  og  den  1.  Februar  1611  offentlig  brændt". 

I  sin  beromte  Lægebog  „om  Sundhedens  Bevarelse"  (de  con- 
servanda  valetudine)  skriver  Henrik  Ranzau:  „Den  første  Aar- 
sag  til  Sygdom  er  de  forste  Menneskers  Fald,  hvorved  Synden 
og  Doden  indkom  i  Verden.  Den  anden  Aarsag  er  Stjernernes 
Indflydelse.  Gud  har  nemlig  skabt  dem  ikke  blot  til.  at  vi  ved 
dem  kan  bestemme  Aar,  Maaneder  og  Dage,  men  for  at  de  skal 
være  Tegn  for  os,  hvorfra  vi  kan  gore  Slutninger  med  Hensyn 
til  Fremtiden.  Thi  det  lavere  afhænger  af  det  hojere.  Himmel- 
legemerne udover  en  vis,  hemmelig  X'irkning  og  Indflydelse  paa 
de  lavere  Forhold,  hvorved  \'ædskerne  i  vore  Legemer  for- 
andres, foroges  og  formindskes  efter  Stjernernes  Stilling  og  Be- 
skaffenhed. Den  daglige  Erfaring,  der  er  den  sikreste  Lære- 
mester i  alt,  viser  dette  saa  tydeligt  og  indlysende,  at  det  ikke 
trænger  til  yderligere  Bevis.  \'il  nogen  ikke  fæste  Lid  hertil,  saa 
betragte  han  blot  Maanens  Indflydelse,  som  især  er  virksom 
overfor  Vædskerne,  og  han  skal  fole  sig  overbevist.  Thi  i  til- 
tagende Maane  tiltager  ogsaa  Vædskerne,  Blodet,  Hjernen,  Mar- 
ven i  Mennesker  og  Dyr.  Vort  Legemes  X'ædsker  styres  altsaa 
af  Himmellegemerne;  men  af  slette  Vædsker  opstaar  Sygdomme. 
af  Sygdomme  Dod." 

„Gud  hersker  dog  baade  over  de  lavere  Legemer  og  over  alle 
Stjernerne  og  deres  Indvirkninger.  Han  enten  fremskynder  eller 
hindrer  deres  Lob  og  Indflydelse.  Alle  Tilbojeligheder,  opstaaede 
af  Stjernernes  Indvirkning,  holder  han  i  sin  Haand,  saa  at  han 
stundom  ifolge  sin  uendelige  Godhed  afvender  Sygdomme  og 
sender  Bedring,  stundom  ifolge  sin  hemmelighedsfulde,  retfær- 
dige Dom  forstærker  dem  paa  Grund  af  vore  Overtrædelser  og 
lader  Sygdommene  forværres"  ^ 

Kort  og  saa  klart,  som  Emnet  tillader  det,  er  i  disse  Ord  givet 
Omridset  af  Datidens  tredje  Forklaring:  Sygdom  foraar- 
sages  af  Stjernerne.  Ligeledes  har  Henrik  Ranzau  forsogt 
at  bringe  denne  Forklaring  i  Samklang  med  de  to  tidligere:  Gud 
er  Aarsag  til  Sygdom,  Djævelen  er  Aarsag  til  Sygdom. 

Nutiden  har  let  ved  at  se,  at  der  ved  denne  meteorologiske 

Forklaring  saa  lidt  bringes  nogen  virkelig  Klaring  til  Veje,  at  de 
to  tidligere,  i  sig  uforenelige  Forklaringer  herved  blot  yderligere 
fordunkles  og  forvirres.  Det  16.  Aarhundrede  blev  ikke  dette 
vår.  Begejstret  saa  man  i  Stjernetydningen  den  rette  Løsning 
paa  Livets  Gaade,  hilste  i  dens  dristige  Paastande  den  fælles  Lov, 
den  Sandhedsmagt,  der  omspændte  alt  fra  Himmel  til  Jord. 

Fra  denne  Side  set  forstaas  først  Stjernetydningen  ret,  viser 
sig  som  hvad  den  i  Virkeligheden  var:  det  første,  eventyrlige, 
men  kraftige  Forsøg  paa  en  Naturforstaaelse.  I  Modsætning  til 
de  to  tidligere  Forklaringer,  der  lod  Sygdom  og  Død  skyldes 
Guds  eller  Djævelens  vilkaarlige  Indgriben,  vovede  den  at  ud- 
tale: Sygdom  og  Død  er  selv  kun  Ytringer  af  den  samme  Lov, 
der  gør  sig  gældende  fra  Stjernernes  Veje  til  det  mindste  Støv- 
gran. At  et  saa  dristigt  Greb  efter  hele  Gaadens  Løsning  paa 
een  Gang  nødvendigvis  maatte  gribe  fejl,  er  os  nu  ligesaa  for- 
staaeligt,  som  at  man  dog  greb  ret  ved  i  det  mindste  at  gribe  efter 
det  rette. 

Efter  Stjernetydningens  eller  den  meteorologiske  Forklaring 
er  hele  Verdens  Orden  letfattelig.  Den  danner  en  uhyre  Kugle. 
Yderst  ligger  Fiksstjernehimlen,  der  omslutter  alt.  I  Midten  ligger 
Jorden  eller  de  fire  Elementers  Verden.  I  det  vældige  Mellem- 
rum endelig  mellem  Jorden  og  Himlen  bevæger  de  syv  Planeter 
sig;  inderst  og  nærmest  Jorden:  Maanen,  saa  Merkur,  Venus, 
Solen,  Mars,  Jupiter  og  Saturn  (Fig.  20).  Alt,  hvad  der  foregaar 
nede  i  vor  Verden,  er  ikke  andet  end  Planeternes  Virkninger 
paa  Jordens  eller  de  fire  Elementers  vædskefyldte  Kar.  Maanen 
slæber  Flod  og  Ebbe  efter  sig  i  Luften,  i  Havet,  i  Træernes  Saf- 
ter, i  Menneskenes,  i  Dyrenes  Vædsker.  Solen  udspænder  paa 
lignende  Maade  Forskellen  mellem  Hede  og  Kulde,  idet  den  paa 
sin  Gang  fremkalder  Vaar,  Sommer,  Høst  og  Vinter.  Paa  samme 
Vis  rører  de  fem  andre  Planeter  op  i  det  tørre  og  det  fugtige, 
det  hede  og  det  kolde,  idet  de  alt  efter  deres  Stillinger  og  Virke- 
maade  ægger  til  Tørke,  til  Storm,  til  Regn,  til  Tordenvejr  eller 
pestbringende  Stille. 

Som  det  vil  ses,  er  der  den  største  Overensstemmelse  mellem 
Jordens  det  store  og  Menneskets  det  lille  vædskefyldte  Kar, 

mellem  Jordlegemet  og  Menneskelegemet.  Thi  ogsaa  enhver  af 
os  paavirkes  udefra  af  Varme  og  Kulde,  Tørhed  og  Fugtighed. 
Vort  Befindende,  ja  hele  vort  Liv,  afhænger  af  disse  omgivende 
Forholds  Indflydelse.  Vor  Vækst  og  vor  Aftagen,  vor  Barndom, 
Ungdom,  Manddom  og  Alderdom,  Sygdom  og  Død  —  hvad  er 

Fig.  20.  Verdensbygningen  etter  middelalderlig  Opfattelse. 


det  andet  end  Ebbe  og  Flod,  skiftende  Aarstider,  ødelæggende 
Uvejr,  fremkaldte  udenfra,  virkende  ind  efter  i  vort  eget  Legeme! 
Her  standser  den  almindelige  Opfattelse,  nøjes  med  den  blot 
udvortes  Lighed  i,  at  hver  enkelt  af  os  har  ogsaa  sin  Vaar,  sin 
Høst  ligesom  den  store  Natur.  Men  den  klare,  skarpe  Tanke 
trænger  videre,  forfølger  Forbindelsen  og  standser  ikke,  før  den 
har  fulgt  Lysstraalen  paa  hele  dens  Vej  fra  Planeten  til  Men- 
neskelegemet. 

6* 

Thi  der  er  mere  end  blot  udvortes  Lighed  mellem  Menneske- 
legemets og  Jordens  det  vædskefyldte  Kar.  Der  foregaar  nøj- 
agtigt det  samme  i  begge.  Planeterne  paavirker  det  lille  Kar  lige 
saa  direkte  og  lige  saa  sikkert  som  det  store.  Med  tilstrækkelig 
Kundskab  til  Himmelforhold  vil  man  kunne  forudsige  fuldt  nøj- 
agtigt, hvorledes  hvert  enkelt  Menneskelegeme  i  Kraft  af  de  i 
dets  Fødselsstund  virkende  Stjerner  vil  blive:  dets  Udseende, 
dets  Sammensætning,  dets  Tilbøjeligheder,  dets  Sygdommes  Art 
og  dets  Levelængde. 

For  lettere  at  forstaa  dette,  der  ved  første  Øjekast  synes  utro- 
ligt, kan  det  være  gavnligt  at  sammenstille  det  med  rent  daglig- 
dags Forhold.  En  dygtig  Husmoder  kan  af  de  fire  Bestanddele: 
Mel,  Smør,  Æg  og  Sukker  bage  et  Utal  af  forskelligartede  Kager, 
der  ikke  ligner  hinanden  hverken  i  Ydre,  Smag,  Næringsværdi 
eller  Holdbarhed,  altsammen  alene  ved  at  veksle  mellem  Mæng- 
den af  de  Bestanddele,  der  blandes  i  Dejgen  til  hver,  og  ved  at 
udsætte  denne  Dejg  for  forskellig  Grad  af  Varme.  Noget  ganske 
lignende  foregaar,  idet  de  himmelske  Husmoder-Øjne  udvælger 
for  hvert  enkelt  Menneske  ved  dets  Tilblivelse  den  forskellig- 
artede Sum  af  de  fire  Elementer,  hvoraf  det  skal  sammensættes. 
Forholdet  er  her  blot  langt  mere  indviklet  end  paa  Jorden.  Der- 
nede vælger  kun  Husmoderens  to  Øjne,  ledede  af  een  Tanke. 
Hist  oppe  er  det  syv  forskellige  Planet-Øjne,  der  udvælger, 
hvert  drevet  af  sin  Drift.  Og  i  højst  forskellig,  aldrig  paany  gen- 
tagen, Art  og  Maade  luer  de  med  deres  Flammeblik  Varme  og 
Fasthed  i  den  udvalgte  Sammensætning. 

Planeternes  Vilkaarlighed  i  Valget  af  de  fire  Elementdele, 
som  de  udskilte  til  hvert  Barnelegeme,  maatte  forekomme  det 
16.  Aarhundrede  endnu  mere  fremtrædende,  end  den  nu  til  Dags 
vilde  forekomme  os.  Hin  Tid  kendte  jo  kun  de  to  „Planeters", 
Solens  og  Maanens,  Baner,  og  det  endda  ufuldkomment  nok. 
Om  de  fem  andre  troede  man,  at  deres  Baner  virkelig  var,  som 
de  tager  sig  ud  fra  Jorden,  aldeles  uregelmæssige.  Snart  staar 
en  af  disse  fem  tilsyneladende  stille,  saa  gaar  den  i  lige  Linje 
frem,  saa  tilbage,  saa  paa  Skraa  mod  Fiksstjernernes  Strøm,  saa 
bliver  den  helt  borte.  Vel  gættede  Kopernikus,  at  Planetbanerne, 

sete  fra  Solen,  tager  sig  ud  som  Cirkler,  idet  de  kredse  om  So- 
len. Men  dels  sluttede  kun  de  færreste  sig  i  Begyndelsen  til 
denne  Lære,  dels  paaviste  ogsaa  først  Kepler  i  Begyndelsen  af 
det  næste  Aarhundrede  det  rette  Forhold,  at  de  bevægede  sig  i 
Ellipser  om  Solen.  For  Mængden  af  Iagttagere  i  det  16.  Aarhun- 
drede stod  de  fem  Planeter  med  deres  besynderlige  Glans  — 
blaalig,  grønlig,  rødlig  —  og  deres  uregelmæssige  Baner  paa 
samme  Vis,  som  de  havde  staaet  for  Oldtidens  Stjernetydere, 
som  Udtryk  for  det  blot  vilkaarlige.  Derimod  var  man  nu  meget 
tilbøjelig  til  i  dette  vilkaarlige  at  se  ikke  Planeternes,  men  Guds 
Vilje. 

Men  hvorledes  kunde  man  da  beregne  deres  Virkninger?  At 
de  udøvede  en  saadan,  ligesom  Solen  og  Maanen,  kunde  der 
ikke  være  nogen  Tvivl  om;  men  hvorledes  bestemme  denne? 
Ganske  simpelt  ved  Iagttagelse  af  deres  Stilling  i  Fødselsøjeblik- 
ket. Den  Blanding  af  de  fire  Elementer,  som  findes  i  ethvert 
Barn,  dets  heraf  følgende  Sindsform,  dets  Skæbne,  Sygdomme, 
Død,  alt  lader  sig  aflæse  paa  Himlen  ved  at  iagttage,  i  hvilket 
Stjernebillede  hver  af  de  syv  Planeter  befinder  sig  i  dets  Fød- 
selsøjeblik. Thi,  som  Tyge  Brahe  udtrykte  det,  hver  af  de  store 
Fiksstjerner  er  vel  i  sig  ufrugtbar,  men  befrugtes  af  Planetens 
Tilstedeværelse  i  dens  Tegn. 

Atter  her  gælder  det  blot  om  at  gribe  et  tilsvarende  Hverdags- 
billede for  at  forstaa  Datidens  Tankegang.  De  ansaa  Himlen  for 
en  Uhrskive,  der  lod  sig  aflæse  nede  fra  Jorden.  Paa  Uhret  be- 
væger sig  jo,  drevne  af  en  usynlig  indre  Kraft,  to  Visere,  en 
længere  og  en  kortere,  i  hurtigt  og  langsomt  Løb.  De  peger 
skiftevis  paa  Tal  i  Omkredsen  og  giver  herved  skiftevis  disse 
Betydning,  „befrugter  ved  deres  Nærværelse  de  i  sig  ufrugtbare 
Tal".  Tallet  11  f.  Eks.  betyder,  berørt  af  den  lille  Viser,  at  det 
om  en  Time  er  Middag  eller  Midnat,  berørt  af  den  lange  Viser, 
at  der  mangler  fem  Minuter  endnu  i  en  fuld  Time. 

Ganske  paa  lignende  Maade  paa  Himlens  den  store  Uhrskive. 
Ogsaa  her  bevæger  sig  —  drevne  af  en  usynlig  Kraft,  den  gud- 
dommelige Vilje  —  Planeternes  Visere  omkring  og  „befrugter 
FiksstjernernesTal".  Men  dette  store  Himmeluhr  er  langt  besvær- 

ligere  at  aflæse  end  de  mindre  jordiske.  Himmelskiven  har  nem- 
lig ikke  blot  to  Visere,  men  de  syv  Planetvisere.  Og  Tallene  paa 
Himmelskiven  staar  ikke  som  paa  den  jordiske  blot  langs  Om- 
kredsens Rand,  de  fylder  hele  Skiven.  Der  peges  skiftevis  paa  dem, 
idet  de  syv  Visere  ikke  stadigt  har  samme  Længde,  men  i  deres 
Baner  snart  kryber  sammen  og  bliver  ganske  smaa,  snart  stræk- 
ker sig  i  deres  fulde  Længde.  Himmelskivens  Uhr  er  da  meget 
svært  at  tyde,  og  Stjernetydningens  Kunst  er  overmaade  vanske- 
lig. Den  besværliggøres  jo  yderligere  ved,  at  Iagttagelsen  næsten 
aldrig  er  samtidig  med  Fødselen,  men  at  man  ofte  først  flere  Aar 
efter  denne  faar  den  Opgave  at  stille  vedkommendes  Horoskop. 
Man  maa  saa  først  gennem  Beregning  genfremstille  Skivens  da- 
værende Udseende,  for  dernæst  gennem  Udlægning  at  afgøre,  hvad 
alt  dette  betød.  Men  hvad  enten  nu  Stjernetydningens  Kunst  er 
svær  eller  ej,  den  højeste,  den  mest  himmelske  af  alle  Kunster 
er  den.  Thi  vist  er  det,  i  Stjernerne  staar  skrevet  alt,  hvad  der 
skal  foregaa  paa  Jorden.  Og  intet  Under:  de  virker  jo  selv,  hvad 
der  foregaar. 


Hvad  der  falder  Nutiden  vanskeligst  at  gaa  ind  paa  i  denne 
Opfattelse,  er  den  Vægt,  der  lægges  paa  selve  Fødselsøjeblikket. 
Med  vor  Tids  Naturkundskab  vilde  man  ud  fra  samme  Opfat- 
telse vel  snarere  betegne  Undfangelses-Øjeblikket  som  det  natur- 
bestemmende,  ligesom  man  heller  ikke  vilde  tænke  sig  Fosteret 
i  Moders  Liv  unddraget  Paavirkning  af  de  himmelske  Kræfter. 
Endelig  vilde  vi  med  Nødvendighed  maatte  tænke  os  Stjerner- 
nes Virksomhed  som  uafbrudt  fortsat.  Men  herved  vilde  hele 
Stjernetydningen  i  gammeldags  Forstand  sprænges  med  det 
samme.  Thi  Stjernernes  Indflydelse  i  hvert  enkelt  Øjeblik  fik 
da  naturligvis  langt  større  Betydning  end  den,  de  havde  øvet  i 
det  fjerne  Fødselsøjeblik. 

Det  16.  Aarhundrede  havde  en  svag  Fornemmelse  af  disse 
Indvendingers  Vægt,  men  smuttede  under.  Enkelte  af  Da- 
tidens dygtigste  Mænd,  Melanchthon  f.  Eks.,  anede,  at  det  af- 

gørende  Øjeblik  maatte  være  Undfangelsens.  Ude  af  Stand  til 
at  omstyrte  hele  det  hidtidige  Grundlag  for  Stjernetydningens 
ærværdige  Videnskab,  gik  han  paa  Akkord  med  sin  bedre  Viden 
ved  den  usande  Paastand,  at  Stjernernes  Stilling  gerne  er  saa 
nogenlunde  ens  i  Undfangelses-  og  Fødsels-Øjeblikket.  Langt 
farligere  var  dog  den  anden  Indvending,  at  Stjernernes  Indfly- 
delse nødvendigvis  fortsattes.  Tyge  Brahe  og  andre  betydelige 
Astronomer  var  sig  selvfølgelig  dette  fuldt  bevidst.  De  lærte  jo 
netop  alle  som  een,  at  f.  Eks.  de  tre  Planeters  Møde  1524  i 
Stjernetegnet  „Fiskene"  havde  fremkaldt  dette  Aars  ganske  usæd- 
vanlige Regnmængde.  De  forklarede  jo  den  dødbringende  Smit- 
sot,  der  1580  hærgede  Evropa,  som  en  ganske  naturnødvendig 
Følge  af  de  mange  Planeters  Møde  samme  Aar  i  „Tvillingerne", 
„Jomfruen",  „Vandmanden"  o.  s.  v.  Hvor  kunde  da  en  saa  skarp- 
sindig Mand  som  Tyge  Brahe  undgaa  den  Slutning:  enten  maa 
Horoskoperne  for  alle  dem,  der  døde  i  dette  Aar  af  Farsoten, 
have  lignet  hverandre,  hvad  umuligt  kan  have  været  Tilfældet; 
eller  ogsaa  maa  Stjernestillingen  1580  have  været  stærkere  end 
alle  de  forskellige  afblegede  Stjernestillinger  for  disse  mange 
Ofre  i  deres  forskellige  Fødselsøjeblikke.  Det  virkelige  Øjeblik 
har  altid  Overmagten  over  det  forbigangne.  Selve  Meteorologien 
maa  omstøde  Stjernetydningens  Lære  om  Fødselsøjeblikkets 
Betydning. 

Tyge  Brahe  saa  lidt  som  hans  Samtid  gjorde  denne  Slutning. 
De  fastholdt  tværtimod  begge  Former  for  Lære:  Meteorologi  og 
Stjernetydning.  De  koblede  dem  sammen,  fastholdt  Solens  og 
Maanens  synlige  Virkninger:  Aarstidernes  Veksel,  Ebbe  og  Flod 
o.  s.  V.  som  det  store,  indlysende  Bevis  for  Lærens  skjulte, 
usynlige  Del:  Fødselsøjeblikkets  alt  afgørende  Betydning.  Nu- 
tidens Bevidsthedsstrøm  vilde  ikke  være  i  Stand  til  at  bære  en 
Isblok  af  samme  Form  i  denne  Stilling.  Den  maatte  med  Nød- 
vendighed vende  Mølle,  slaa  om  og  flyde  paa  sin  brede  Del,  saa 
at  det  spinkle  Underlag  kom  for  Dagens  Lys  i  al  sin  Spinkel- 
hed. Hvorfor  skete  ikke  det  samme  i  det  16.  Aarhundrede? 

Ganske  simpelt,  fordi  Læren  om  Fødselsøjeblikkets  Betyd- 
ning den  Gang  havde  en  langt  bredere  Fod,  bundede  dybere  i 


84  Sygdom  foraarsages  af  Stjernerne 

den  almindelige  Bevidsthed  end  al  Meteorologi.  Kun  til  en  vis 
Grad  var  Læren  om  Stjernernes  Indflydelse  en  Naturforklaring. 
.Forestillingen  om  Naturvirkning  og  Naturlove  var  endnu  saa 
ung  og  spæd.  Den  gamle  Tro  paa  Gud  som  den  stadigt  ind- 
gribende og  vilkaarligt  virkende  var  endnu  den  stærkeste.  Og 
det  var  denne,  der  havde  iklædt  sig  Naturlovs  Form  i  Stjerne- 
tydningen. Naar  da  Gud  styrede  gennem  Stjernernes  Tøjler, 
var  det  ikke,  fordi  han  ikke  lige  saa  godt  kunde  gribe  umiddel- 
bart ind,  men  som  Tyge  Brahe  udtrykte  det:  „fordi  det  ifølge 
hans  uudgrundelige  Visdom  har  behaget  ham  at  lade  alt,  hvad 
der  sker  i  Verden,  kun  middelbart  fremgaa  af  ham."  Stjerne- 
stillingen ved  Barnets  Fødsel,  eller  om  man  foretrak  dette  Ud- 
tryk: Barnets  Fødsel  ved  netop  denne  Stjernestilling,  var  Ud- 
trykket for  Guds  indgribende  Vilje  iklædt  sin  mest  ophøjede 
Naturform. 

Derfor  bevarede  man,  skøndt  man  ad  anden  Vej  maaske  vid- 
ste noget  mere  Besked,  netop  med  Flid  den  gamle  Forestilling 
om  Fødselens  afgørende  Betydning  modsat  Undfangelsens  og 
alle  andre  Øjeblikke.  Det  var  i  Fødselsstunden,  at  Gud  slap  en 
Sjæl  løs  fra  Himlen  til  Jorden.  Der  foregik  et  dobbelt  i  dette 
Øjeblik:  Fosteret  fremgik  af  Moders  Liv  til  Dagens  Lys  og  alle 
Planeters  Skin.  Og  Sjælen  fløj  i  et  Tankenu  fra  Himlen  forbi 
alle  de  samme  Stjerner  og  Planeter,  der  i  Øjeblikket  var  virk- 
somme. Sjæl  og  Legeme  prægedes  i  samme  Stund  af  et  og 
samme  himmelske  Stempelslag.  Den  Mønt,  hvortil  de  i  Forening 
blev  slagne  —  Metalarten,  Værdien,  Præget,  Formen  —  holdt 
sig,  kunde  ikke  andet,  men  blev  hvad  den  var,  hele  Livet 
igennem. 

Hvo,  der  trængte  til  at  give  denne  Forestilling  klarere  Natur- 
form, havde  et  ypperligt  Middel  hertil  i  den  gængse  Opfattelse 
af  Legemet  som  det  vædskefyldte  Kar.  Det  var  netop  dette,  der 
fik  sin  Form  og  sit  Indhold  i  denne  Stund.  Af  Planeternes  Stil- 
ling afhang  Fordelingen  af  Blod,  den  gule,  den  sorte  Galde  og 
Slim  i  den  nyfødte.  Kunde  nogen  tvivle?  Var  ikke  en  Krebse- 
klo tom  i  aftagende  Maane!  Og  naar  Maanen  kunde  rejse  en 
Flodbølge  paa  mange  Fods  Højde,  formaaede  den  vel  ogsaa  ai 

bevæge  den  Smule,  der  gik  til  af  Vædsker  i  en  nyfødt.  Men  af 
den  Blanding,  som  de  syv  Planeters  Stilling  i  dette  Øjeblik  frem- 
kaldte, afhang  alt  følgende.  Hvad  her  foregik,  kunde  senere  blot 
udformes  videre  ved  Næring  og  Vækst;  omformes  kunde  det 
ikke  mere.  Der  var  visse  Blandinger,  der  ligefrem  umuliggjorde 
Liv.  I  saa  Fald  fødtes  Barnet  dødt.  Naar  Sol  og  Maane  staar 
ugunstigt,  Mars  er  i  Opgang  og  Saturn  befinder  sig  i  Dyrekred- 
sens ottende  Hus,  bliver  Barnet  saa  godt  som  altid  dødfødt.  I 
Reglen  bliver  det  svage  og  kortlevende  Børn,  der  fødes,  naar 
Solen  og  Maanen  er  i  Konjunktion,  især  naar  det  er  Maanen, 
der  gaar  mod  Solen.  Selv  om  dette  Onde  stundom  mildnes  ved 
andre  gunstige  Stjerners  Hjælp,  medfører  det  dog  altid  Ulemper. 
„Dette  er  i  den  Grad  vel  bekendt,  at  ikke  blot  Aristoteles  har 
udtalt,  at  Legemer  fødte  i  Solens  og  Maanens  Konjunktion  bliver 
svage,  men  selv  erfarne  Jordemødre  og  Mødre  gaar  i  Frygt  for 
de  Børn,  der  er  fødte  saaledes,  paa  Grund  af  den  Svaghed,  der 
maa  ventes." 

Dette  er  saa  simpelt  og  let  forstaaeligt,  at  enhver,  der  tænker 
herover,  straks  ser,  at  det  ikke  kan  være  anderledes.  Hvad  gør 
nemlig  Planeterne  i  Fødselsøjeblikket?  De  gyder  deres  Lys  og 
Kraft  i  Barnets  Vædsker.  Beskinnes  det  gunstigt,  faar  Blodet 
sin  rette  Sammensætning  og  Styrke.  Barnet  bliver  sundt.  Er 
Lyset  mindre  gunstigt,  udvikles  Slimen  for  stærkt.  Barnet  faar 
da  svage  Ledemod,  bliver  kirtelsvagt  og  sygeligt.  Er  Lyset  endnu 
mindre  gunstigt,  lægges  Grunden  til  de  Sygdomme,  der  hidrører 
fra,  at  Vædskerne  ikke  er  tilstrækkelige,  men  det  tørre  har  været 
stærkere  end  det  fugtige,  saaledes  f.  Eks.  Spedalskhed,  Tæring 
o.  s.  V.  Har  Lyset  endelig  haft  saa  ringe  Magt,  at  det  tørre  og 
kolde  ganske  har  overvundet  Livets  Safter,  fødes  et  lille  Lig. 

At  alt  øvrigt  følger  af  dette  første,  er  ligeledes  let  forklarligt. 
Den,  hos  hvem  Blodet  er  rigeligt  og  sundt,  bliver  sangvinsk. 
Den,  hos  hvem  Galden  er  mest  udviklet,  bliver  kolerisk  eller, 
hvis  det  er  den  sorte,  melankolsk.  Den,  hos  hvem  Slimen  har 
Magten,  bliver  flegmatisk.  Dette  spejler  sig  atter  Livet  igennem 
i  det  ydre  og  i  alle  Forhold.  Du  kan  ikke  tage  Fejl  af,  at  den 
sangvinske  er  dannet  fortrinsvis  af  det  hede  og  det  vaade,  og  at 

hans  Natur  har  mest  af  Luften  i  sig.  Han  faar  røde  Kinder,  bH- 
ver  solbrændt,  Haaret  blødt  og  blankt.  Han  er  flygtig,  varm, 
kærlig,  og  man  faar  ham  kær.  Han  taler  meget  og  har  et  godt 
Hjerte.  Han  bliver  sjælden  meget  høj  eller  meget  lille,  men  af 
Middelhøjde,  faar  godt  Huld,  men  bliver  ikke  fed.  Han  vil  avle 
flere  Sønner  end  Døtre.  —  Til  den  koleriske  er  der  gaaet  mest 
Ild  med.  Han  er  hed  og  tør.  Du  kan  kende  ham  paa,  at  han  er 
bleg,  drikker  mere  end  spiser,  er  mager,  af  smaa  Lemmer,  har 
stridt  Haar  og  er  større  ovenfor  Beltestedet  end  nedenfor.  Luf- 
ten rødmer  ham  ikke  synderligt,  han  beholder  sin  gullige  Lød. 
Han  er  nærmest  smuk,  snild  paa  meget,  taler  gerne,  frygter 
intet,  gaar  paa,  men  er  stundom  for  heftig  og  derfor  ustadig.  — 
I  den  melankolske  er  der  mest  af  Jord,  han  er  kold  og  tør.  Hans 
Bleghed  er  mere  graalig  end  den  koleriskes,  iøvrigt  drikker  han 
meget  som  denne,  men  æder  lidet.  Han  er  sygelig,  har  ofte  ondt 
i  Maven.  Har  haardt  Kød,  men  blødt  Sind,  er  sorgfuld,  gerrig 
og  har  onde  Begæringer.  —  Den  flegmatiske  endelig  har  mest 
af  Vandets  Natur  i  sig,  er  kold  og  vaad.  Han  har  ikke  stærke 
Farver,  tyndt  Haar,  smaa  Hænder,  er  lad  og  bliver  meget 
svær  ^ 

Planeternes  Indvirkning  er  dog  selvfølgelig  langt  mere  sam- 
mensat end  blot  den  at  give  hvert  Barn  mere  eller  mindre  af 
hvert  Element.  Dette  ses  alene  af,  at  Elementerne  kun  er  fire, 
men  Planeterne  syv,  og  hver  af  disse  virker  paa  sin  Vis.  Som 
nogenlunde  paalidelig  Erfaring  turde  vel  opstilles  følgende:  Hvis 
f.  Eks.  Saturn  fik  Lov  til  at  virke  alene,  vilde  den  gøre  dem,  der 
fødtes  under  dens  Opgang,  sorte,  lodne,  grimt  udseende,  svinske, 
platfodede,  vredagtige,  af  Mellemhøjde  og  let  kendelige  paa  en 
Dusk  Haar  paa  Brystet.  Hvis  Jupiter  fik  Lov  til  alene  at  virke, 
vilde  den  gøre  dem,  der  fødtes  under  den,  smukke  baade  i  Aasyn 
og  Fremtræden,  med  fyldigt  Ansigt,  fint,  glat  Haar,  straalende 
skønne  Øjne,  de  to  Fortænder  større  end  de  andre,  med  værdig 
Gang,  hæderlige,  religiøse,  ikke  altfor  virksomme,  med  anselig 
Figur,  og  Tilbøjelighed  til  lidt  Skaldepande  o.  s.  v. -. 

Men  det  vanskelige  ligger  i,  at  de  enkelte  Planeter  jo  aldrig 
faar  Lov  til  at  virke  alene.  De  staar  for  det  første  i  et  bestemt 

Stjernebillede^  der  enten  forstærker  eller  svækker  deres  Virk- 
ning. Dernæst  optræder  de  saa  godt  som  aldrig  enkeltvis,  men 
flere  i  Flok,  i  indbyrdes  Konjunktion  eller  Opposition  eller 
Vinkelstilling,  hvorved  de  enkeltes  Virkninger  paa  forskellige 
Maader  læmpes  og  ændres.  Endelig  indtræffer  jo  Fødselen  paa 
en  bestemt  Ugedag.  Men  hver  af  disse  svarer  til  en  af  de  syv 
Planeter  og  er  herved  i  Stand  til  yderligere  enten  at  styrke  eller 
at  svække  Stjernestillingernes  Virkninger.  Summen  af  det  hele 
blev  derfor  et  ganske  overordentlig  vanskeligt  Regnestykke.  Og 
Vanskeligheden  forøgedes  yderligere  ved,  at  alle  Stjernestillin- 
gerne, der,  tegnede  paa  et  Papir  jo  kun  giver  et  fladt  Billede, 
skulde,  hvad  Virkningerne  angik,  ligesom  rejses  op  og  ses  i 
Højdemaal,  for  at  det  rette  Tidspunkt  i  vedkommendes  Liv 
kunde  bestemmes,  da  den  og  den  Begivenhed  virkelig  vilde  ind- 
træffe. Saa  meget  des  mere  maatte  man  beundre  den  Kund- 
skabsfylde og  utrættelige  Flid,  der  medførte,  at  saa  mange  Horo- 
skoper alligevel  gennem  Udfaldet  fik  det  slaaende  Bevis  for,  at 
de  var  rigtigt  udregnede. 


Det  kunde  ved  første  Øjekast  synes  en  højst  unyttig  Viden, 
som  man  gennem  et  rigtigt  stillet  Horoskop  (Fig.  21)  fik  om  sit 
Livs  Sygdomme  og  sin  Død.  Thi  naar  Stjernernes  Virkninger 
ikke  kunde  ændres,  var  her  jo  ingen  Forandring  eller  Hjælp 
mulig.  Og  kunde  de  ændres,  vilde  Horoskopet  vise  sig  at  have 
taget  fejl.  Denne  Betragtningsmaade  var  dog  paa  Grund  af  sin 
Sneverhed  og  Ensidighed  falsk.  Thi  Gud  stod  jo  over  Stjernerne 
og  kunde,  naar  han  vilde,  gribe  ind.  Derfor  var  ethvert  forstan- 
digt Horoskop  ogsaa  affattet  i  Udtryk  som  disse:  Paa  det  og  det 
Tidspunkt  trues  vedkommende  af  den  og  den  Fare  eller  Syg- 
dom, der  synes  uundgaaelig,  med  mindre  Gud  naadeligen  maatte 
ville  afvende  den.  Selve  det,  at  man  kendte  Faren,  gjorde  i  de 
fleste  Tilfælde  ogsaa  ens  Bøn  til  Gud  inderligere,  saa  at  Faren 
maaske  netop  herved  blev  afvendt.  Men  dernæst  var  der  jo  og- 
saa noget,  der  hed  Menneskets  Frihed.  Stjernerne  viste  kun, 

hvad  der  vilde  ske,  hvis  ikke  Gud  afværgede  det,  eller  Menne- 
sket selv  styrede  forbi.  Og  endelig,  selv  om  det  ikke  skulde  af- 
værges eller  undgaas,  kunde  Mennesket  netop  ved  sin  Viden 
om  det  tage  Sagen  paa  bedste  Maade.  Den,  der  havde  sit  Horo- 
skop i  Orden,  blev  ikke  overmodig  i  Lykke,  fortvivlede  ikke  i 

Sygdom  og  Ulykke,  men 
som  en  god  Husholder 
gjorde  han  Regnskabet 
op  og  beskikkede  sit 
Hus,  naar  Døden  skulde 
komme. 

Ved  Hjælp  af  disse 
tre  Punkter:  Stjernernes 
Bestemmelse,  Guds  Vilje 
og  Menneskets  Frihed 
lod  altsaa  Livet  sig  lige- 
som tre-vinkle  og  be- 
regne. Man  blev  i  Stand 
til  at  gøre  sit  Bestik  og 
leve  rettelig  under  hvil- 
ken som  helst  Slags  For- 
hold. Kun  een  Mulighed 
var  endnu  til  Stede,  der 
stod  som  en  lille,  sort, 
truende  Sky  paa  Hori- 
sonten. Det  var  den,  at 
Djævelen  skulde  blande  sig  i  det  og  bringe  Forvirring  i  det 
hele.  I  saa  Fald  var  al  Beregning  magtesløs. 

Men  fraset  denne  Mulighed  var  Stjernetydningen  Livets  Kom- 
pas. Ogsaa  Kompasnaalen  stod  jo  urolig  og  viste  forkert  i  Tor- 
denvejr, men  var  dog  uundværlig  under  daglige  Forhold.  Og 
netop  under  daglige  Forhold  viste  Stjernetydningen  alle  sine 
gode  Sider.  Thi  de  Oplysninger,  som  et  godt  stillet  Horoskop 
gav,  var  i  en  kyndigs  Haand  ganske  fortrinlige.  Som  en  ypperlig 
Huslæge  tog  det  sig  af  en  og  hjalp,  hver  Gang  Sygdom  stod 
for  Døren.  Dette  var  en  simpel  Følge  af  den  inderlige  Forbin- 


Fig.  21.   Et  Horoskop  udregnes. 
(Efter  Jost  Amman  1568.) 


Sygdom  foraarsages  af  Stjernerne  89 

delse,  der  herskede  mellem  alle  Enkelthederne.  Hver  Oplysning 
var  et  godt  Raad,  og  Helheden  maaske  det  bedste  Bevis  paa 
denne  Naturforklarings  dybe  Sandhed. 

Stjernetydningens  lægevidenskabelige  Betydning  beroede  paa 
den  Kendsgerning,  at  de  enkelte  Dele  af  Menneskets  Indre  sva- 
rede til  hver  sin  Planet.  Hjernen  svarede  til  Maanen,  Hjertet 
til  Solen,  Lungerne  til  Merkur.  Leveren  stod  under  Jupiter, 
Nyrerne  under  Venus,  Galdeblæren  under  Mars,  og  Milten,  som 
gemmer  den  sorte  Galde,  under  Saturn,  der  er  Melankoliens 
Herre.  At  dette  forholdt  sig  saa,  kunde  let  godtgøres  gennem 
den  daglige  Erfaring.  Man  behøvede  blot  at  lægge  Mærke  til 
disse  samme  Legemsdeles  højst  forskellige  Modtagsomhed  over- 
for Sygdom  eller  blot  overfor  almindelig  Aareladning,  alt  efter- 
som deres  herskende  Planet  i  Øjeblikket  var  ved  Magt  eller 
ikke. 

Men  forholdt  dette  sig  saaledes,  fik  man  igennem  et  rigtigt 
stillet  Horoskop  de  mest  værdifulde  Oplysninger  om  sin  Hel- 
bredstilstand. Forholdet  mellem  ens  indre  Dele  svarede  jo  gan- 
ske til  Planeternes  Stilling  i  Fødselsøjeblikket.  Og  forlængst 
havde  Erfaringen  ligeledes  banet  Vejen,  saa  at  man  vidste,  hvad 
Følgerne  var  af,  at  Fødselsstunden  indtraf  i  det  ene  eller  det 
andet  af  Dyrekredsens  tolv  Tegn:  Den,  som  er  født  under  Væd- 
eren,  er  af  Martis  Natur  og  kolerisk.  Under  Tyren  af  Veneris 
Natur  og  melankolsk.  Under  Tvillingerne  af  Merkurs  Natur  og 
sangvinsk.  Under  Krebsen  af  Maanens  Natur  og  flegmatisk. 
Under  Løven  af  Solens  Natur  og  kolerisk  o.  s.  v.  Ogsaa  rent  i 
Almindelighed,  til  Valg  af  Livsvej  f.  Eks.,  kunde  slige  Oplys- 
ninger have  Værdi.  Hvilken  Krigskarl  maatte  der  ikke  kunne 
komme  ud  af  en,  der  var  født  under  Løven,  af  Solens  Natur 
og  kolerisk.  Og  hvilken  Dvaskepeter  truede  ikke  den  med  at 
blive,  der  var  født  under  Krebsen,  af  Maanens  Natur  og  fleg- 
matisk. Alt  vel  at  mærke,  hvis  de  øvrige  Planeter  i  deres  Stjerne- 
billeder, og  Timen,  da  Fødselen  foregik,  understregede  og  ikke 
atter  udvidskede  de  i  sig  klare  Skrifttræk. 

Man  fik  kort  og  godt  at  vide  gennem  sit  Horoskop,  tydeligere 
end  gennem  Røntgenske  Straaler  nu  til  Dags,  hvorledes  man 

saa  ud  indvendig,  hvilke  Legemsdele  der  udgjorde  ens  Styrke,  og 
hvilke  man  skulde  spare  paa  og  pleje,  samt  hvorledes  Blandingen 
af  ens  Vædsker  var.  Det  var  aldeles  afgørende  Oplysninger. 
Hvor  kunde  f.  Eks.  ikke  den  rutte  med  sit  Blod,  der  var  født 
om  Foraaret,  medens  Solen  var  i  opadgaaende,  af  Veneris  Na- 
tur og  sangvinsk?  Han  kunde  lade  sig  aarelade  saa  tidt,  det 
skulde  være,  alene  for  den  Spas'  Skyld  at  se  Blodet  sprøjte 
mod  Loftsbjælken.  Og  omvendt:  En,  der  var  født  under  Vand- 
manden, af  Saturns  Natur  og  melankolsk,  maaske  tilmed  født 
efter  Solnedgang,  i  aftagende  Maane  og  med  Saturn  i  Opgang, 
ham  kunde  man  slaa  ihjel  med  en  Aareladning,  og  sin  Fjerde- 
dags Feber  var  han  vis. 

Hvor  behagelige  eller  ubehagelige  end  Oplysningerne  var, 
som  man  fik  —  man  fik  dem.  Herved  var  det  afgørende  vundet, 
at  man  kunde  tage  sine  Forholdsregler.  Der  hørte  ikke  megen 
Forstand  til  at  vide,  at  den,  i  hvis  Vædsker  det  hede  og  vaade 
havde  Overmagten,  den,  der  altsaa  var  sangvinsk,  skulde  særlig 
i  Forsommeren  og  før  Middag  vogte  sig  for,  hvad  der  var  hedt 
og  vaadt.  Han  skulde  ligesom  Kolerikeren  i  Sommertiden  holde 
sig  til  det  kolde.  Han  havde  bedst  af  at  nøjes  med  en  tør 
Rundtenom  og  lade  Kolerikeren  være  ene  om  at  slukke  sin 
indre  Brand  med  surt  01.  Omvendt  en  tør  og  kold  Melankoliker, 
intet  var  hannem  godt  som  en  kraftig  Lutendrank  eller  Hypokras 
med  Akvavit,  en  rigtig  „Hybenkradser". 

Gjaldt  alt  dette  allerede,  medens  vedkommende  var  rask,  saa 
havde  det  endnu  mere  Gyldighed,  naar  han  blev  syg.  I  Stjer- 
nerne stod  hans  Sygekost  og  rette  Behandlingsmaade  skreven. 
Selvfølgelig  var  denne  forskellig  efter  de  forskellige  Sygdomme, 
ligesom  ogsaa  disses  Gang  svarede  til  deres  egen  forskellige  Art. 
Dog  var  der  noget  for  alle  Sygdomme  fælles,  der  stod  i  tydeligt 
Forhold  til  Planeternes  Gang.  Dette  var  de  saakaldte  kritiske 
Dage.  Paa  disse  tog  som  bekendt  Sygdommen  en  afgørende 
Vending,  idet  enten  Feberen  stillede  af  og  Bedring  indtraadte, 
eller  Feberen  tog  til  og  alt  gik  mod  det  værre.  Disse  kritiske 
Dage  var  i  enhver  Sygdom  enten  den  7de  eller  den  14de  eller 
—  dog  sjældnere  —  først  den  21de. 

Men  heri  laa  det  tydeligste  Bevis  for,  at  de  var  fremkaldte  af 
Maanen.  Da  denne  bruger  omtrent  28  Dage  til  at  gennemløbe 
alle  Dyrekredsens  tolv  Stjernebilleder,  gennemløber  den  altsaa 
en  Fjerdedel  heraf  i  syv  Dage.  Men  Tegn,  der  staar  i  „kvadrat 
Aspekt"  til  hinanden,  har  i  Reglen  modsat  Natur.  Væderen  har 
f.  Eks.  Mars-agtig  Natur,  medens  Krebsen  er  i  Slægt  med  Maa- 
nen. Tyren  er  beslægtet  med  Venus,  men  modsat  Løven,  som 
er  Solens  Hus.  Det  er  da  ganske  i  sin  Orden,  at  Maanen,  der  jo 
udøver  saa  stærk  en  Virkning  paa  Menneskets  Vædsker,  maa 
underen  Sygdom  fremkalde  Omslaget,  naarden  paa  den  syvende 
Dag  eller  den  fjortende  Dag  staar  i  et  Tegn  modsat  det,  hvori 
Sygdommen  begyndte.  Om  dette  Omslag  skal  blive  til  det  bedre 
eller  det  værre  afhænger  for  en  Del  af,  om  de  øvrige  Planeter 
i  samme  Øjeblik  ser  gunstigt  eller  ugunstigt  tiP. 

Forholdt  dette  sig  uomtvisteligt  saa,  er  der  Grund  til  at  frem- 
hæve en  sindrig  Gisning,  baade  fordi  den  stod  i  smuk  Sam- 
klang hermed  og  fordi  den  skyldes  vor  lærde  Landsmand,  Stat- 
holderen Henrik  Ranzau.  Han  fremsatte  den  Formodning,  at 
de  saakaldte  „klimakteriske  Aar",  det  syvende,  fjortende  Aar 
o.  s.  V.,  i  hvilke  de  store  Forandringer  foregaar  i  det  menneske- 
lige Legeme,  skyldes  en  lignende  himmelsk  Aarsag.  Saturn,  den 
fjerneste  og  langsomste  Planet,  bruger  omtrent  28  Aar  til  at 
gennemløbe  Dyrekredsen.  Ogsaa  den  har  ligesom  Maanen  en 
overordentlig  Indflydelse  paa  Menneskets  Vædsker.  Det  er  da 
højst  sandsynligt,  at  Omslaget  i  Menneskets  Tilstand  hvert 
syvende  Aar  fremkaldes  af  og  svarer  til  Saturns  samtidige  Stil- 
ling i  et  af  Dyrekredsens  Tegn,  der  staar  i  „kvadrat  Aspekt"  til 
det  for  syv  Aar  siden  ^. 

At  Horoskoper  angav  rette  Dødsaar  og  Dødsaarsag  er  der 
Masser  af  Eksempler  paa.  Naar  Udfaldet  dog  i  en  Mængde  Til- 
fælde ikke  blev  som  forudsagt,  saa  var  der  naturligvis  her  en 
Fejl  til  Stede.  Men  denne  laa  meget  hyppigt  slet  ikke  i  Horo- 
skopet, men  udenfor  dette. 

Det  var  saaledes  en  almindelig,  men  ganske  urigtig  Antagelse, 
at  det  maatte  gaa  Børn,  der  var  fødte  i  samme  Stund,  eller  i 
hvert  Fald   dog  Tvillinger,   ens,  saa  at  man  altsaa  her  kunde 

nøjes  med  et  enkelt  Horoskop.  Af  saadanne  Børns  forskellige 
Skæbne  vovede  endog  enkelte  at  slutte,  at  al  Stjernetydning  var 
Humbug.  Men  —  som  blandt  andre  Henrik  Ranzau  har  paavist 
—  ganske  med  Urette.  Det  er  nemlig  meget  sjældent,  at  Tvil- 
linger fødes  virkelig  samtidigt.  Der  er  i  de  fleste  Tilfælde  et 
Mellemrum  mellem  deres  Fødsel,  saaledes  som  der  var  mellem 
Esaus  og  Jakobs.  Og  blot  en  Afstand  af  en  halv  Time  kan  med- 
føre de  allerstørste  Forskelligheder. 

At  to,  der  er  fødte  i  samme  Stund,  men  paa  vidt  adskilte  Ste- 
der, maa  faa  meget  forskellig  Skæbne,  er  indlysende.  De  er  jo 
fødte  under  forskellig  Polhøjde.  Endelig,  selv  om  i  samme  Stund 
en  Kongesøn  fødes  paa  Slottet  og  en  Stoddersøn  i  Hytten  ved 
Siden  af,  saa  behøver  derfor  ikke  deres  Skæbner  at  blive  ens. 
De  er  ikke  stillede  ens  paa  Menneskestigen,  og  „de  Virkninger, 
som  Stjernerne  udøver,  er  af  forskellig  Art  alt  efter  Forskellen 
mellem  dem,  imod  hvem  de  udøves"  ^ 

En  anden  Art  Fejl,  der  heller  ikke  med  Rette  burde  regnes 
Stjernetyderen  til  Last,  var  den,  at  Fødselsøjeblikket  maaske 
var  fejlagtigt  opgivet  og  hermed  hele  den  maaske  i  og  for  sig 
rigtige  Beregning  omstødt.  Denne  Fejl  forekom  meget  hyppigt. 
I  de  allerfleste  Tilfælde  var  der  ved  Fødselen  jo  kun  Kvinder 
til  Stede,  der  ikke  agtede  paa  Uhret.  Og  selv  om  de  maaske 
virkelig  passede  paa,  hjalp  dette  ikke  synderligt,  da  Pendulet 
endnu  ikke  var  opfundet  og  derfor  alle  Uhre  gik  forskelligt.  Var 
det  saa  maaske  tilmed  ved  Nattetid,  maatte  de  fleste  nøjes  med 
den  højst  upaalidelige  Oplysning,  naar  det  nærmeste  Taarnuhr 
første  Gang  faldt  i  Slag  efter  Fødslen.  At  en  saa  usikker  Tids- 
angivelse kunde  medføre  store  Fejl  i  et  Horoskop,  hvor  de  mest 
forskellige  Følger  tidt  afhang  blot  af  en  Forskel  paa  nogle  faa 
Minuter,  er  let  forklarligt.  Men  Fejlen  var  i  saa  Fald  ikke  Stjerne- 
tyderens, men  andres. 

Man  kunde  vel  tværtimod  snarere  opstille  som  almindelig 
Regel,  at  naar  ingen  Fejl  var  begaaet  og  Horoskopet  rigtigt  ud- 
regnet, saa  slog  det  til.  Skade  blot,  at  kun  selve  Udfaldet  kunde 
afgøre  dette.  I  hvert  Fald  fik  den  afdøde  ingen  reel  Nytte  af, 
om  man  —  som  Tyge  Brahe  foreslog  det  —  bagefter  rettede  de 

fejle  Horoskoper  ved  at  sammenholde  dem  med  vedkommendes 
Liv  og  Død  og  saaledes  fik  udregnet  det  rigtige  Fødselsøjeblik. 


12 

Der  er  noget  vist  velgørende  ved,  naar  man  har  været  saa 
højt  til  Vejrs  og  hørt  først  Gud,  saa  Djævelen,  saa  Stjernerne 
udlagte  som  alle  Sygdommes  Aarsager,  atter  at  befinde  sig  paa 
det  jævne  i  Datidens  fjerde  Forklaring:  Sygdom  stammer  fra 
Vædskerne.  Det  var  Hippokrates'  og  Galenus'  gamle  Svar, 
som  Studiet  af  Oldtidens  Literatur  nu  vakte  til  Live  paany.  Det 
hviskedes  beroligende  ved  Sygesengen;  det  fløj  som  lærd  Kon- 
fetti mellem  iltre  Parter  ved  de  talrige  Disputatser, 

Sygdom  stammer  fra  Vædskerne.  Fra  Vædskerne.  Thi  hvis 
Mennesket  kun  havde  een  Vædske  i  sig,  hvis  Mennesket  ud- 
gjorde en  Enhed,  saa  vilde  det  ikke  føle  Sygdom  og  Smerte. 
Eller,  selv  om  det  gjorde  dette,  saa  vilde  Midlet  herimod  ogsaa 
kun  være  eet.  Men  nu  er  Midlerne  mange,  som  Sygdommene 
er  mange. 

Vædskerne  i  Mennesket  —  Blodet,  Slimen,  den  gule  og  den 
sorte  Galde  —  maa  alle  fire  være  til  Stede,  for  at  Mennesket 
overhovedet  skal  kunne  leve.  Livet  er  en  Flamme,  der  tændes, 
brænder  og  tilsidst  slukkes.  Saalænge  den  brænder,  næres  den 
af  den  Livets  Olje,  der  er  sammensat  af  disse  fire  Vædsker.  Men 
Sammensætningen  er  ikke  til  enhver  Tid  en  og  samme.  Den 
veksler  tværtimod  bestandig.  I  Barndommen  og  Ungdommen, 
om  Foraaret,  i  Døgnets  første  seks  Timer  er  Blodet  det  frem- 
herskende. I  den  første  Manddom,  om  Sommeren  og  i  Døgnets 
andet  Kvarter  er  den  gule  Galde  ved  Magten.  Om  Efteraaret,  i 
den  senere  Manddom,  i  Døgnets  tredje  Kvarter  er  Blodet  i  Lav- 
maal  og  den  sorte  Galde  i  Højmaal.  Hos  Oldingen  endelig,  om 
Vinteren  og  i  Nattens  sidste  Del  er  Slimen  den  overvejende. 
Dette  er  Vædskernes  rytmiske  Bevægelse,  der  naturligvis  er 
svagest  i  Døgnets  fire  Tider,  tydeligere  i  Aarets,  tydeligst  i  Livets 
de  fire  Aldere. 

Troels-Lund:   Historiske  Fortællinger  III  7 

Men  foruden  disse  regelmæssige  Ebbe-  og  Flodtider  i  Væd- 
skerne,  kan  der  opstaa  andre,  der  sætter  dem  i  uventet,  heftig 
Bevægelse  og  forstyrrer  den  naturlige  Ligevægt  imellem  dem. 
Det  er  disse  uregelmæssige  Forskydninger  med  de  deraf  føl- 
gende Ulemper  og  Smerter,  der  kaldes  Sygdomme.  Hvad  er 
Grunden  til,  at  disse  opstaar? 

Fraset  de  rent  udvortes  Foranledninger,  fremkaldte  ved,  at 
selve  Beholderen  beskadiges,  idet  f.  Eks.  et  Lem  afhugges  eller 
lignende,  hvor  jo  det  herved  fremkaldte  Blodtab  ikke  trænger 
til  yderligere  Forklaring,  —  maa  alle  andre  Sygdomme  antages 
at  opstaa  ved  den  Vædskernes  Fornyelse,  som  uafbrudt  finder 
Sted.  Denne  Vædskernes  Fornyelse  foregaar  ad  dobbelt  Vej, 
dels  gennem  Ernæringen,  dels  gennem  Aandedrættet.  Ingen  af 
disse  to  Former  for  ny  Paahældning  kan  undværes;  udebliver 
de,  dør  Mennesket.  Men  som  en  Følge  af  Paahældningen  kan 
let  de  forhaandenværende  Vædsker  blive  sat  i  forkert  Røre  og 
herved  Sygdom  opstaa. 

Ønsker  man  at  vide,  ad  hvilken  af  de  to  Veje  Sygdommen  i 
Vædskerne  eropstaaet,  skal  man  efter  Hippokrates  lægge  Mærke 
til  følgende:  „Naar  flere  Mennesker  paa  samme  Tid  lider  af  en 
og  samme  Art  Sygdom,  maa  man  slutte,  at  Aarsagen  er  fælles, 
og  at  den  skriver  sig  fra  noget,  som  alle  bruger;  men  dette  er 
netop  Luften,  som  vi  indaander.  Thi  det  er  klart,  at  hver  enkelts 
forskellige  Føde  ikke  kan  være  Skyld  i  en  Sygdom,  der  stræk- 
ker sig  til  unge  og  gamle.  Mænd  og  Kvinder,  dem,  der  drikke 
Vin,  og  dem,  der  drikke  Vand,  dem,  der  spise  Bygbrød,  og  dem, 
der  spise  Hvedebrød,  dem,  der  maa  slide  i  det,  og  dem,  der  kun 
arbejder  lidt.  Aarsagen  ligger  da  ikke  i  Føden,  der  jo  er  forskel- 
lig, men  i  Luften,  som  alle  indaander,  og  som  sikkert  nok  stund- 
om ogsaa  indeholder  Dunster,  der  er  skadelige.  Omvendt,  naar 
paa  samme  Tid  Sygdomme  af  alle  Slags  opstaa,  saa  er  det  klart, 
at  Føden  hos  de  enkelte  er  Sygdommens  Aarsag,  og  der  maa 
da  anvendes  en  Behandling  modsat  den,  der  har  fremkaldt  Syg- 
dommen; der  maa  skiftes  Føde"^ 

De  Sygdomme,  der  staar  i  Forbindelse  med  Føden,  er  lettest 
at  bestemme  og  behandle.  „Hvis  det  er  det  varme  eller  det  kolde. 

det  tørre  eller  det  fugtige,  der  gør  Mennesket  Skade,  saa  bør  en 
dygtig  Læge  helbrede  det  kolde  ved  Hjælp  af  det  varme,  det 
varme  ved  det  kolde,  det  fugtige  ved  det  tørre,  og  det  tørre  ved 
det  fugtige.  Men  lad  os  nu  tænke  os  et  Menneske  ikke  videre 
stærkt,  snarest  af  svag  Legemsbeskaffenhed,  og  at  samme  Men- 
neske spiser  Korn  ganske  som  det  kommer  fra  Loen,  raat  og 
uden  Tillavning,  ligesaa:  raat  Kød  og  dertil  drikker  Vand.  Jeg  er 
vis  paa,  at  det  skal  ikke  vare  længe,  førend  han  med  saadan 
Føde  skal  føle  baade  svære  og  mange  Ubehageligheder.  Han  vil 
lide  Smerter,  blive  mager,  hans  Fordøjelse  vil  komme  helt  i 
Uorden,  og  han  vil  ikke  kunne  leve  længe." 

„Hvilket  Lægemiddel  skal  man  nu  anordne  under  saadanne 
Omstændigheder?  Det  varme  eller  det  kolde,  det  tørre  eller  det 
fugtige?  Intet  af  dem.  Thi  kun  naar  det  er  et  af  disse,  der  har 
gjort  ham  syg,  skal  man  anvende  det  modsatte  til  at  helbrede. 
Ellers  skal  man  bruge  sin  Omtanke  og  i  et  Tilfælde  som  dette 
forandre  Føde,  lade  ham  faa  Brød  istedetfor  Korn,  kogt  Kød  for 
raat,  og  Vin  at  drikke  efter  Maaltidet.  Det  er  umuligt  andet,  end 
at  den  syge  vil  komme  sig  ved  denne  Forandring,  med  mindre 
da  hans  Sundhed  er  bleven  helt  nedbrudt  af  hans  lange  daarlige 
Ernæring.  Hvad  skal  man  nu,  hvis  han  kommer  sig,  sige  har  hel- 
bredet ham?  Er  det  kolde  Bestanddele,  der  har  gjort  ham  syg, 
varme,  der  har  gjort  ham  rask?  eller  maaske  omvendt?  Jeg  tror, 
man  vil  komme  i  Forlegenhed  ved  at  skulle  svare  herpaa,  thi 
er  det  det  varme  eller  det  kolde,  det  tørre  eller  det  fugtige,  som 
man  fjærner,  idet  man  laver  Korn  til  Brød?" 

Nej,  de  Tilfælde,  som  Virkeligheden  stiller  os  for  Øje,  er  sjæl- 
dent saa  simple,  at  det  hele  er  gjort  med  at  svare  koldt  for  varmt, 
tørt  for  fugtigt  eller  omvendt.  „Det  menneskelige  Legeme  rum- 
mer bitre  Stoffer  og  salte,  søde,  sure,  skarpe,  flove  og  tusind 
andre,  hvis  Egenskaber  veksler  i  det  uendelige,  alt  efter  Mængde 
og  Styrke.  1  rette  Blanding  og  Ligevægt  mærkes  de  ikke,  frem- 
kalder de  ingen  Fornemmelser.  Men  naar  et  enkelt  af  dem  ud- 
skiller sig  fra  de  andre  og  træder  ud,  saa  bliver  det  synligt,  saa 
volder  det  Smerte.  Ligesaa  forholder  det  sig  med  de  Nærings- 
midler, der  ikke  passer  for  Mennesket,  og  hvis  Fordøjelse  gør 

det  sygt.  Ethvert  af  dem  har  en  Egenskab,  der  ikke  vil  gaa  i 
Spænd  med  det  øvrige,  noget  bittert,  noget  salt,  noget  surt,  eller 
hvad  det  utæmmelige  stærke  nu  er.  Herunder  lider  vor  Sund- 
hed, ganske  som  naar  et  Stof  inde  i  vort  Legeme  har  udskilt  sig 
og  ikke  længer  lystrer  den  fælles  Enhed." 

„Læg  f.  Eks.  Mærke  til,  naar  den  bitre  Vædske,  som  man 
kalder  den  gule  Galde,  tager  for  stærk  Overhaand.  I  hvilken 
Ængstelse,  Hede,  Svaghedsfornemmelse  ytrer  den  sig  ikke!  Men 
i  samme  Nu,  som  den  syge  enten  af  sig  selv  eller  ved  Hjælp  af 
et  Opkastningsmiddel  befries  for  denne  Galde  og  bliver  udtømt, 
er  al  Smerte  og  Feberhede  borte  med  det  samme.  Men  saalænge 
disse  Vædsker  er  paa  Spil,  uden  Kogning,  uden  Blanding,  saa 
gives  der  ingen  Maade  at  faa  Smerten  og  Feberen  til  at 
standse"  ^ 

De  Sygdomme  derimod,  der  staar  i  Forbindelse  med  Luften, 
er  vanskeligere  at  bestemme  og  behandle. 

Det  gaar  med  Luften  indenfor  det  menneskelige  Legeme  som 
udenfor  det,  at  den  er  allestedsnærværende,  den  stærkest  vir- 
kende Kraft  af  alle,  men  usynlig.  „Hvad  er  Blæst?  en  Strøm  af 
Luft.  Stiger  den  i  Styrke,  saa  rykkes  Træer  op  med  Rode,  Havet 
vælter  sig  i  høje  Bølger,  og  Skibe  af  umaadelig  Størrelse  løftes 
som  ingenting  i  Vejret.  Hvor  er  Luften  ikke?  Hele  Rummet 
mellem  Himmel  og  Jord  er  opfyldt  af  Luft.  Dens  kolde  Pust 
fremkalder  Vinter,  dens  varme  Sommer.  Solens,  Maanens  og 
alle  Stjerners  Gang  er  betinget  af  Luften.  Thi  Lufttræk  er  Ildens 
Næring,  og  uden  Luft  kunde  Ilden  ikke  leve.  Ogsaa  Havet  er 
gennemtrængt  af  Luft,  thi  hvor  skulde  ellers  Svømmedyrene 
kunne  leve,  hvis  ej  de  kunde  drage  Luft  af  Vandet?  Jorden 
endelig  er  den  Grund,  hvorpaa  Luften  hviler.  Skuepladsen  for 
dens  Kraft,  thi  intet  er  lufttomt." 

Ganske  ligesaa  indenfor  det  menneskelige  Legeme.  Luften  er 
den  usynlige,  uundværlige,  stærkeste  Kraft  overalt.  Standser 
Aandedrættet,  saa  er  Livet  forbi  med  det  samme.  Gennem 
Lungerne  trænger  Luften  ind,  svaler  og  nærer  den  indre  Varme, 
bobler  som  Pulsslag  gennem  Aarerne,  gennemtrænger  alle  Væd- 
sker.  Kan  da  nogen  tvivle  om,  at  Luften  er  den  vigtigste  Kilde 

ogsaa  til  alle  Sygdomme?  Usporligt  smitter  den  Vædskerne,  hid- 
ser Feberilden  op,  faar  Brystet  til  at  gaa  som  et  Hav  i  Blæst  og 
stamper  som  Hammerslag  i  Pulsaarerne.  Men  dens  Virkemaade 
er  ikke  aabenlys  som  Fødens.  Sygdomme,  der  hidrører  fra  Luften, 
lader  sig  ikke  fortrænge  ved  blot  at  skifte  Ernæringsmaade.  Be- 
handlingen er  her  langt  vanskeligere. 


Som  det  vil  ses,  er  Spørgsmaalet  om  Sygdommenes  Natur 
blevet  bestandigt  mere  indviklet.  Det  begyndte  med,  at,  da  alt 
kun  bestod  af  det  varme  og  det  kolde,  det  tørre  og  det  fugtige, 
helbredtes  Sygdom  simpelthen  ved  Anvendelse  af  det  modsatte: 
for  megen  Varme  ved  det  kolde,  for  megen  Tørhed  ved  det  fug- 
tige o.  s.  V.  Saa  viste  det  sig,  at  i  de  fleste  Sygdomme,  alle  dem, 
der  hidrører  fra  Mad  og  Drikke,  var  Sagen  ikke  hermed  gjort. 
Sygdom  bestod  her  i  en  Overhaandtagen  af  noget  enkelt,  det 
sure  eller  det  søde,  det  bitre  eller  det  salte,  det  skarpe  eller 
det  flove  o.  s.  v.,  og  den  veg  kun,  naar  dette  Overherredømme 
hævedes.  Endelig  viser  det  sig  nu,  at  i  Sygdomme,  der  stammer 
fra  Luften,  og  det  gør  de  egentlig  alle,  er  det  Sygdomfremkal- 
dende  usporligt.  Men  saa  synes  Helbredelse  at  maatte  være  enten 
udelukket  eller  ganske  overladt  til  Tilfældet. 

Tilsyneladende  er  Vejen  her  spærret  for  Lægen  og  hans 
Kunst.  Men  ogsaa  kun  tilsyneladende.  Ved  nærmere  Eftersyn 
dukker  der  nemlig  visse  afgørende  Holdepunkter  op,  der  frem- 
byder Mulighed  for  Indgriben.  Sygdom  er  efter  Hippokrates' 
Forklaring  —  i  hvert  Fald  efter  det  16.  Aarhundredes  Forstaa- 
else  heraf —  et  i  Regelen  udefra  hidført  Misforhold  i  Vædskernes 
Sammensætning.  Det  giver  sig  til  Kende  i,  at  noget  „gør  ondt". 
Der  er  en  naturlig  Trang  hos  enhver  til,  at  dette  skal  høre  op. 
Men  det  hører  først  op,  naar  „Ondet  hæves". 

Den  opmærksomme  Iagttager  vil  i  denne  Forklaring  straks 
blive  to  Ejendommeligheder  vår.  Sygdom  er  et  „Onde",  en  For- 
styrrelse i  en  tidligere  Harmoni,  der  har  Trang  til  atter  at  gen- 
oprettes. Og  Sygdom  har  ikke  sin  Rod  i  den  angrebne  Legems- 

del,  men  er  blot  et  Misforhold  i  Vædskernes  Sammensætning. 
Den  lader  sig  derfor  skumme  af  foroven,  ligesom  det  over- 
flødige urene,  der  flyder  ovenpaa,  naar  Safter  koges. 

I  disse  to  Synsmaader  er  hele  Opfattelsen  givet.  Sygdom  er 
ikke  noget  naturligt  og  selvfølgeligt.  „Naturen"  søger  netop 
selv  at  bekæmpe  den  og  blive  af  med  den.  I  den  menneskelige 
Natur  har  derfor  Lægen  sin  bedste  Forbundsfælle  mod  „Ondet". 
„Naturen"  er  selv  sin  ypperste  Læge. 

Denne  Naturens  Hensigtsmæssighed,  dens  „Teleologi",  ud- 
gjorde et  af  Datidens  taknemmeligste  og  mest  uudtømmelige 
Emner.  Uvilkaarligt  gled  enhver  ind  deri,  og  ofte  kom  man,  selv 
i  lærde  Afhandlinger,  ikke  videre.  Datidens  barnlige  Snaksom- 
hed paa  dette  Omraade  bliver  mere  forstaaelig,  naar  det  erin- 
dres, at  Naturens  Hensigtsmæssighed  dengang  var  en  ny  Tanke. 
I  Strid  med  Middelalderens  Begreb  om  Naturen  som  det  tomme 
eller  det  forbandede,  greb  den,  forkyndt  af  Oldtidens  beundrede 
Forfattere,  nu  alle  dannede.  Paa  Lægekunstens  Omraade  afgav 
den  en  meget  bekvem  Forudsætning.  Thi  naar  Menneskenaturen 
selv  tilstræber  det  sunde  og  altid  paa  bedste  Maade  hjælper  med 
til  at  blive  Sygdommen  kvit,  skulde  det  være  underligt,  om  Hel- 
bredelse ikke  opnaaedes. 

Heller  ikke  Bestemmelsen  af,  hvad  Sygdom  var,  frembød 
uovervindelige  Vanskeligheder.  Sygdom  var  „Ondet",  der  var 
fløjet  paa  en  og  atter  skulde  fjærnes.  Det  bestod  blot  i  Vædsker- 
nes forstyrrede  Harmoni,  der  atter  maatte  kunne  genvindes. 
Det  havde  ikke  sin  Rod  i  noget  enkelt,  bundangrebet  Punkt,  i 
noget  uopretteligt,  men  var  ifølge  sit  Væsen  blot  forbigaaende. 
I  denne  Opfattelse  af  „Sygdommen"  skelner  man  tydeligt  nok 
de  to  hyppigste  Ildebefindenders  kendelige  Træk:  Feberen  og 
Værk  i  Lemmerne.  Hvad  der  gør  Trækkene  bløde,  er  ikke 
blot  et  oprindeligt  græsk,  lyst  Blik  paa  Livet,  men  tillige  Mangel 
paa  tilstrækkelige  anatomiske  og  fysiologiske  Kundskaber.  Der 
er  endnu  Ungdom  og  let  Fod,  ingen  Tyngsel  af  Kundskabernes 
Bylt,  i  det  16.  Aarhundredes  Forklaring:  Sygdom  er  et  Onde, 
der  har  Sæde  i  Vædskerne;  den  er  kendelig  paa  de  to  Ytrings- 
former: Smerter  hist  eller  her,  og  Feber. 

Og  det  lyse  Syn  er  endelig  paa  Veje  til  at  tage  alt  Fodfæste 
fra  Sygdommen  i  følgende  Forklaring:  Hvad  er  Sygdommens 
Hovedkendetegn,  Feberen,  andet  end  selve  Naturens  Forsøg 
paa  at  udskille  „Ondet",  blive  det  forstyrrende  kvit?  Feberheden, 
det  korte  Aandedræt,  den  heftigt  bankende  Puls,  det  er  jo  alt- 
sammen de  synlige  Udtryk  for  Naturens  Travlhed  med  at  faa 
Kedlen  bragt  i  Kog,  og  Ondet  udskilt  gennem  Kogning.  Syg- 
dom er  selv  Naturens  Stræben  imod  Sundhed. 

Ud  fra  Forudsætninger  som  disse  maatte  Lægens  Hverv  blive 
det  at  komme  „Naturen"  til  Hjælp.  Naturen  var  Jægeren,  Lægen 
kun  en  Klapper,  der  havde  at  hindre  Ondet  i  at  sætte  sig  fast 
noget  Sted  eller  at  bryde  den  forkerte  Vej  ud  og  herved  undgaa 
Naturens  fældende  Skud.  Lægens  Opgave  delte  sig  da  altsaa  i 
de  to :  først  afspærre,  saa  drive. 

Afspærringen  bestod  i  at  afskære  de  to  Veje,  ad  hvilke  Væd- 
skerne  hidtil  havde  faaet  Tilførsel.  Det  var  jo  gennem  Føde  og 
Luft.  Den  syge  blev  altsaa  sat  paa  Sultekur.  I  modsat  Fald  ud- 
satte man  sig  nemlig  for  at  nære  Feberen  i  Stedet  for  den  syge. 
Kun  den  tyndest  mulige  Lædskedrik  var  i  Sygdommens  Begyn- 
delse tilladelig,  al  anden  Næring  forbudt.  Samtidigt  hermed  af- 
spærredes den  syge  fra  Luften,  idet  alle  Vinduer  og  Døre  i  Væ- 
relset, hvor  han  laa,  omhyggeligt  holdtes  lukkede.  Lod  man  ham 
nemlig  faa  frisk  Luft,  udsatte  man  sig  for  det  samme:  „at  nære 
Feberen",  da  ingen  jo  vidste,  om  ikke  netop  denne  Sygdom  var 
hidført  gennem  Luften.  En  Sygestue  i  det  16.  Aarhundrede 
krævede  varm  og  ufornyet  Luft.  Denne  Del  af  Kuren  vilde  mu- 
ligt have  været  den  værste,  hvis  ikke  Datidens  Bygningsskik 
her  barmhjertigt  havde  ydet  Hjælp.  En  Kamin  var,  hvad  enten 
den  om  Sommeren  stod  tom  eller  om  Vinteren  lyste  med  bræn- 
dende Favnestykker,  altid  en  hensynsløs  Luftfornyer. 

D rivningen  af  Ondet  var  naturligvis  den  vanskeligste  Del  af 
Lægens  Virksomhed.  Han  skulde  hindre  det  i  at  sætte  sig  fast, 
og  han  skulde  drive  det  den  rette  Vej.  For  at  trække  Ondet  bort 
fra  Hoved  og  Indre  anvendte  man  den  gamle  Regel,  at  det  mod- 
satte fortrænger.  Sjældnere  synes  man  dog  at  have  vovet  sig  til 
at  bruge  Kulde  mod  Hede.   Man  foretrak  at  fremkalde  endnu 

Stærkere  Varme  andensteds  og  saaledes  gennem  højere  Bud 
lokke  Afsætningen  did,  Feberbaal  tændtes  paa  denne  Vis  i  Form 
af  Surdejg  under  Fødderne,  spanske  Fluer  og  Trækplastre  paa 
Yderdelene.  Men  den  afgørende  Opgave  var  dog  naturligvis  ikke 
blot  at  faa  Ondet  til  at  flytte  sig,  men  at  drive  det  helt  bort.  Da 
Ondet  jo  altid  havde  sin  Rod  i  Vædskernes  urigtige  Fordeling, 
i  Regelen  for  stærk  Overflødighed  af  en  enkelt  ArtVædske,  var 
hermed  den  afgørende  Fremgangsmaade  given.  Der  maatte  tøm- 
mes paa  Karret  for  at  skaffe  Ondet  Afløb.  Sligt  kunde  foregaa 
opefter,  nedefter  eller  ved  at  bryde  Hul  hvor  som  helst.  Op- 
kastning, Afføring  og  Blodaftapning  blev  Datidens  egentlige 
Lægemidler. 

Lægens  Kunst  bestod  i  at  afgøre,  naar  det  rette  Tidspunkt  var 
kommet  til  at  anvende  et  af  disse  tre  Midler,  og  i  at  bestemme, 
hvilket  af  dem  der  skulde  anvendes.  Det  var  nemlig  urigtigt  at 
ville  skaffe  Afløb,  medens  Vædskerne  endnu  vare  „raa".  Man 
skulde  vente,  indtil  „Kogningen"  havde  fundet  Sted.  De  skulde 
heller  ikke  alle  samme  Vej.  Galde  skulde  opefter.  Slimen  der- 
imod, der  flyder  fra  Hjernen  og  let  vil  sætte  sig  fast  i  Brystet, 
skulde  nedefter.  Blodet  skulde  naturligvis  udefter.  Men  hvor 
skulde  der  i  saa  Fald  slaas  Hul?  Det  kunde  kun  Lægens  Vis- 
dom afgøre.  Da  imidlertid  de  virkelige  Lægers  Tal  kun  var 
meget  ringe,  tog  i  Praksis  Forholdet  sig  i  Reglen  saaledes  ud: 
De  mange  vædskefyldte  Kar  trængte  stadigt  til  at  tømmes.  Da 
det  nu  ikke  var  Hvermands  Sag  at  afgøre,  om  f.  Eks.  Prikken  i 
Brystet,  Spænding  i  Underlivet  eller  Susen  for  Ørene  betød 
Slim,  Blod  eller  Galde  i  Overflødighed,  saa  gik  man  forsøgsvis 
frem  og  hældte  Karret  først  paa  en  Led,  saa  paa  en  anden,  slut- 
telig ved  Bartskærs  Hjælp  paa  en  tredje,  indtil  der  var  kommen 
Orden  paa  Vædskerne. 

Og  det  var  en  Fornøjelse  at  se,  hvor  sligt  hjalp  og  herved  be- 
kræftede hele  Læren  om  Vædskerne  som  „Ondets"  Sæde.  Ikke 
blot  Sygdom,  men  hvad  man  fordum  havde  holdt  for  „Synd" 
ja  „Dødssynd"  lod  sig  feje  ud  ved  kraftig  Opkastning  og  Af- 
føring. Livslede  f.  Eks.  (Fig.  22),  som  man  i  den  katolske  Tid 
havde    regnet  blandt   „Dødssynder",  afløstes  og  forvandledes 

efter  Karrets  behørige  Udtømmelse  til  sin  bestemte  Modsætning: 
lyst  Sind,  Velvilje  og  Længsel  efter  en  Bid  Mad. 


Henrik  Ranzaus  ovenomtalte  Lægebog  (de  conservanda  vale- 
tudine)  giver  os  et  tydeligt  Billede  af,  baade  hvorledes  denne 
Opfattelse  formede  sig  i  en  gennemdannet  Bevidsthed,  og  hvor- 
ledes de  dertil  svarende  Forhold  tog  sig  ud  hos  de  bedst  stillede 
i  Samfundet,  førend  de  altfor  stærke  Overdrivelser  endnu  havde 
gjort  sig  gældende.  For 
tilfulde  at  forstaa  Vægten 
af  hans  Ord,  maa  man 
erindre,  at  denne  Bog  op- 
rindeligt kun  var  nedskre- 
ven som  Livserfaringer  og 
faderlige  Raad,  bestemte 
for  hans  Sønner.  Da  den 
med  hans  Tilladelse  Aar 
1576  blev  trykt  i  Leipzig, 
oplevede  den  Oplag  paa 
Oplag  baade  i  Leipzig, 
Frankfurt  og  Antwerpen, 
Prag  og  BaseP,  et  godt 
Bevis  for,  at  den  svarede  til  Tidens  Trang.  Forfatterens  Maade- 
hold  og  Alsidighed  viser  sig  blandt  andet  i,  at  han  ikke  er  en 
blind  Beundrer  af  Hippokrates,  men  søger,  som  tidligere  berørt, 
hermed  at  forene  Læren  om,  at  Sygdom  stammer  fra  Gud,  fra 
Djævelen  og  fra  Stjernerne.  Ifølge  sin  Plan  angiver  Bogen  ikke 
den  haarde  Kur,  som  Lægen  i  Nødsfald  skal  anvende,  men  den 
milde  daglige  Fremgangsmaade,  som  enhver,  der  vil  leve  sundt, 
bør  følge. 

Henrik  Ranzaus  Tankegang  er  denne:  Vædskerne  i  Mennesket 
holdes  i  Orden  ved  daglige  Udsondringer  af  det  unyttige  eller 
overflødige.  Det  sker  under  tre  Former:  Sved,  Afføring  og  Vand- 
ladning.  Gennem  Sveden  udkoges  den  overflødige,  vandagtige 


Fig.  22.   Dødssynden:  Livslede.   Kalkmaleri  i 

Tirsted  Kirke  paa  Lolland. 
(Efter  Akvarel  af  J.  Kornerup  i  Nationalmuseet.) 

Og  kolde  Vædske.  Undertiden  er  det  nødvendigt  at  fremkalde 
Sved,  f.  Eks.  under  pestagtige  Febre,  hvor  denne  skadelige 
Vædske  maa  lokkes  ud,  da  den  truer  de  indre  Dele.  Sved  kan 
fremkaldes  ved  Stene,  som  man  har  gennemtrukket  med  Vin, 
derpaa  hedet  ved  Ild  og  omvundet  med  Linned.  Den  bedste 
Sved  er  den,  der  faas  ved  Ridning,  Jagt  og  fornøjelige  Legems- 
øvelser. Men  efter  saadanne  Øvelser  skal  I  lade  Sveden  aftørre 
ved  en  Afgnidning,  undgaa  Kulde  og  hylle  Eder  til.  Thi  Over- 
gangen fra  Varme  til  Kulde  er  farlig. 

Ved  Afføring  fjernes  det  unyttige,  der  er  blevet  tilovers  ved 
Kogningen  i  Maven.  En  løs  og  let  Mave  er  en  af  de  vigtigste 
Betingelser  for  Velbefindende.  Thi  de  Udrensninger,  der  sker 
af  sig  selv  ved  Naturens  Hjælp  (beneficium),  er  de  sundeste. 
Det  udsondrede  Skarn  skal  hverken  være  for  haardt  eller  for 
flydende,  men  blødt,  saa  at  det  fjernes  med  Velbehag  og  Lethed. 
For  stor  Tørhed  vidner  om,  at  den  indre  Hede  er  for  stærk;  for 
stor  Fugtighed  betegner  en  Svaghed  i  de  indre  Dele.  Afføring 
skal  finde  Sted  to  Gange  daglig,  om  Morgenen,  naar  I  er  staaede 
op,  og  om  Aftenen,  naar  I  vil  gaa  til  Sengs.  Hold  aldrig  en  Vind 
tilbage,  naar  I  er  alene!  —  I  denne  sidste  Tilføjelse  røber  Hen- 
rik Ranzau  sig  som  Hofmanden.  Den  bekendte  Humanist  Eras- 
mus erklærer  i  sin  Bog  „om  Høflighed  i  Omgang"  ^  det  for  til- 
strækkeligt i  andres  Nærværelse  blot  at  „fortone  Lyden  ved 
samtidigt  at  hoste"  (tussi  crepitum  dissimulare). 

Urinen  (Fig.  23)  er  Smudset  fra  Lunge  og  Hjerne.  Den  maa 
gives  Afløb  saa  ofte  der  er  Lejlighed  dertil,  thi  det  er  usundt  at 
holde  den  tilbage. 

Men  foruden  disse  daglige  og  regelmæssige  Udsondringer  er 
der  andre  Former  for  Udtømmelse,  der  ligeledes  ved  visse  Lej- 
ligheder kan  være  gavnlige,  ja  nødvendige  for  Sundhedens 
Skyld.  Det  er  de  tre:  Blodaftapning,  kunstigt  fremkaldt  Afføring 
og  Opkastning. 

Blodets  Nytte  i  Legemet  er,  at  det  nærer  alle  Dele  og  fornyer 
deres  Liv.  Naar  man  aftapper  Blod,  gaar  der  derfor  sammen 
med  det  overflødige  Blod  Livsaander  og  Livskraft  til  Spilde. 
Galenus  har  med  Rette  bemærket,  at  uafholdne,  Drukkenbolte 

Og  Fraadsere  bliver  ikke  synderligt  bedre  ved  Aareladning.  Selv 
om  I  da  foretager  hyppige  og  voldsomme  Øvelser,  maaske  ikke 
lever  Livet  ganske  efter  en  Lineal  og  heller  ikke  stedse  viser 
tilbørligt  Maadehold,  saa  vil  jeg  dog  bestemt  fraraade  Eder,  saa- 
længe  I  er  raske,  hyppigt  at  bruge  Aareladning,  især  ved  streng 
Vinter  eller  i  den  hede  Sommertid.  Man  udsætter  sig  saa  let  for, 


Fig.  2i.   En  L&ge  undersøger  Urin. 
(Cessole:  Guioeo  del  Scacchi.   Firenze  1493.) 

at  den  tomme  Plads  i  Aarerne,  som  det  livfulde  Blod  har  for- 
ladt, skal  blive  optaget  af  Vand.  Noget  helt  andet  er  det,  naar 
I  er  syge,  lider  af  Blodrigdom  eller  en  stadig  Betændelse.  Saa 
bryd  min  Regel  og  lad  en  dygtig  Læge  aarelade  Eder! 

Dog  raader  jeg  til  heller  at  bruge  Blodkopper  (Fig.  24  og  25). 
De  er  ikke  saa  farlige  som  den  sædvanlige  Aareladning,  ved 
hvilken  Jærnet  undertiden  kan  skade  Aaren,  saa  at  hele  Armen 
svulmer  op.  Enkelte  Læger  og  Stjernetydere  paastaar,  at  dette 
staar  i  Forbindelse  med  en  bestemt  Stjernestilling  ved  vedkom- 

Fig.  24.  Horn  og  Kopper 

til  Kopsætning. 

(Hess:  Badenfart.  Ziirich 

1818.) 


mendes  Fødsel.  Naar  Aareladning  senere  hen  i  Livet  Foretages 
i  samme  Tegn,  kan  Døden  let  blive  Følgen. 
Tidligere  var  det  Skik  at  bruge  Igler,  men  nu  er  dette  gammel- 
dags. Min  Faster,  der  var  Abbedisse  i  Itze- 
hoe  Kloster  og  døde  i  en  Alder  af  80  Aar, 
plejede  hvert  Aar,  saalænge  hun  levede,  at 
bruge  Igler  i  Stedet  for  Blodkopper.  Hun 
var  nemlig  fyldig  og  blodrig.  Jeg  skal 
ganske  kort  fortælle,  hvorledes  hun  bar  sig 
ad.  Det  var  især  mellem  Pinse  og  St.  Hans- 
dag eller  omkring  Bartholomæusdag,  at  hun 
anvendte  Kuren.  Saa  satte  hun  fire  Igler  paa 
hver  Fod  og  to  paa  hver  Arm,  stundom  til- 
lige ogsaa  nogle  mellem  begge  Skulderbladene  for  at  trække 
Blodet  fra  Hovedet.  —  Igler  (Fig.  26)  skal  paasættes  Kl.  12  Mid- 
dag og  maa,  saalænge  de  trækker,  ikke  tages  af  førend  Kl.  6 
Aften.  De  falder  i  Reglen  af  af  sig  selv. 
Vil  de  ikke,  kan  man  komme  lidt  Salt  paa 
Hovedet  af  dem,  saa  slipper  de  snart. 
Hullerne,  som  de  har  bidt,  skal  lukkes 
med  Linolje  eller  Svamp,  thi  ellers  væl- 
der der  undertiden  blodige  Taarer  ud  af 
dem. 

At  „purgére"  kan  undertiden  være  nød- 
vendigt, men  at  anvende  dette  Middel  for 
ofte  er  skadeligt.  De,  som  hyppigt  „pur- 
gérer",  ældes  hurtigt.  Thi  det  kan  ikke  ske 
uden  Anvendelse  af  Gift.  Mave  og  Hjerte 
slappes,  mange  Livsaander  gaar  tabt,  og 
der  røres  for  stærkt  op  i  de  indre  Væd- 
sker.  Derfor  paalægger  jeg  Eder,  mine 
Børn!  at  undgaa  al  Purgéren,  i  hvert  Fald 
den  altfor  voldsomme  Brug  deraf.   Naar 
en  benytter  de  rette  Fødemidler,  behøver  han  ikke  at  purgére. 
Hamborgerøl  f.  Eks.  virker  solidt  afførende  og  blødgørende.  01 
med  Sennepsblade  eller  Vand  med  kogte  Svesker  fra  Damaskus 
gør  det  samme. 

Fig.  25.  En  Mand  med  paa- 

satte  Blodkopper. 

(Pictorius:  Laszbuchlein. 

Basel  1555.) 

Jeg  skal  dog  anføre  Eder  nogle  Afføringsmidler.  Min  Fader 
plejede  at  anvende  til  udvortes  Brug,  hvergang  han  var  syg, 
„Agern"  lavet  paa  følgende  Maade:  Tag  Honning,  der  er  kogt 
tyk,  og  bland  den  med  Hvedemel.  Læg  den  saa  paa  Bordet, 
kom  frisk  usaltet  Smør  deri  og  tril  den  i  en  trind,  aflang  Form. 
Dyp  den  hurtigt  i  Olje  og  anbring  den.  —  Til  Klystérbrug  er 
Afkog  af  Cikorierod,  Malva,  Kamilleblomster  eller  med  lidt 
iblandet  Viololje  god.  —  Frederik  den  Andens  Livlæge  har  med- 
delt mig  følgende  Afføringsmiddel,  som  baade  Kongen  selv  og 


Fig.  26.  Menneske-  og:  Heste-Igler. 

{Olaus  Magnus   1555.) 

mange  Adelsmænd  bruger:  30  Gram  Sennepsblade,  8  Gram 
bedste  Rhabarbara,  12  Gram  fin  Champignon  og  45  Gram  god 
Cinamomi,  sat  paa  en  Pot  lunken  Rhinskvin  af  bedste  Slags. 

Den  ypperste  af  alle  Arter  Udtømmelse  er  dog  Op- 
kastning. Hyppig  Opkastning  er  Tegn  paa  Sundhed.  Den  ud- 
driver de  skadelige  Vædsker  fra  selve  Kilden  og  udrenser  enhver 
Urenhed  fra  Mavens  Hovedrum  og  dens  Folder.  Skøndt  den  river 
løs  fra  neden  af,  ender  den  dog  med  at  bringe  Lettelse  til  Ho- 
vedet og  hele  det  øvrige  Legeme.  Hvad  Afføring  ikke  har  faaet 
med,  det  skyller  den  helt  ud.  Derfor  bør  man  „vomere"  to  Gange 
hver  Maaned,  og  det  hver  Gang  to  Dage  i  Træk.  Thi  hvad  der 
blev  tilbage  den  første  Dag,  det  jages  ud  den  anden.   Har  man 

Kvalme,  men  kan  ikke  kaste  op,  kan  dette  opnaas  ved  at  drikke 
varmt  Vand  med  Salt  og  Smør  i  eller  ved  at  stikke  Fingeren 
dybt  ind  i  Munden.  Men  at  tilbageholde  den  fordærvede  Spise  i 
Maven  er  sandt  Legemsfordærv. 

Opkastningen  foregaar  lettere,  naar  man  noget  forud  drikker 
en  Blanding  af  Eddike  og  Honning  og  senere  vedligeholder  den 
ved  at  drikke  lunkent  Vand  med  lidt  iblandet  Smør.  Naar  jeg  er 
nødt  til  at  deltage  i  Venners  selskabelige  Sammenkomster  og 


Fig.  27.   Opkastning  under  Maaltidet. 
(M.  Rumpolt:   Ein  new  Kochbuch  1581.) 

ved  saadan  Lejlighed  fylder  Maven  mere  end  heldigt  er  med  Vin, 
01  og  en  Mængde  Slags  forskellige  Retter,  saa  giver  jeg  mig  frit 
hen,  for  at  jeg  lettere  kan  skille  mig  af  med  det  ved  Opkastning. 
Derpaa  fremkalder  jeg  denne  ved  at  stikke  Fingeren  i  Munden 
(Fig.  27). 

Opkastning  skal  foregaa  i  et  varmt  Rum.  Aasyn,  Mund,  Øjne, 
Hænder,  Tænder  skal  bagefter  vadskes  med  Vand,  hvori  er  blan- 
det halvt  Eddike,  halvt  Rosenvand.  Under  Opkastningen  holdes 
venstre  Haands  Tommelfinger  fast  trykket  ind  mod  højres  hule 
Haandflade.  En  Opkastning  uden  synderlig  Besvær  kan  man 
hidføre  ved  at  drikke  et  halvt  Bæger  hvid  Vin,  hvori  er  udblødt 

Midterbark  af  Valdnøddetræ,  tagen  nærved  Roden.  Barken  maa 
være  smaatskaaren,  veje  et  Par  Lod  og  ligge  i  Blød  hele  Nat- 
ten, Det  skal  drikkes  tidligt  næste  Morgen,  efter  at  man  har 
spist  eller  lidt  før. 

Opkastning  mere  end  to  Gange  om  Maaneden  er  skadelig. 
Under  Sygdom,  og  paa  den  kritiske  Dag  er  den  god,  naar  den 
medfører  Lindring.  Men  i  pestagtige  Febre  er  den  altid  skadelig. 
En  overdreven  Opkastning,  som  ganske  medtager  Legemets 
Kræfter,  skal  man  bringe  til  at  ophøre  paa  følgende  Maade:  Den 
opkastende  vadskes  og  afgnides.  Derpaa  tvinges  Legemets  yder- 
ste Dele  heftigt  sammen  ved  Hjælp  af  Baand,  Fødderne  an- 
bringes i  varmt  Vand,  og  man  lader  ham  lugte  kolde  Dufte, 
f.  Eks.  Roser,  Violer,  Myrther,  Kamfer  eller  lignende.  Kaster 
han  paany  Spisen  op,  sættes  der  ham  en  Blodkop  i  Hjerte- 
kulen. — 

Hvad  der  tiltaler  ikke  mindst  ved  Henrik  Ranzaus  Fremstil- 
ling er  baade  den  aabenhjertige  Besked,  som  den  giver,  og  den 
praktiske  Sans,  hvormed  den  er  afpasset  efter  Forholdene.  Der 
kan  næppe  være  nogen  Tvivl  om,  at  han  havde  Ret  i,  at  overfor 
Datidens  overdrevne  Nydelse  af  Mad  og  Drikke  var  Opkast- 
ningens hurtige  Retsforfølgning  at  foretrække  for  Afføring  og 
Aareladning.  Hans  Forkærlighed  for  Opkastning  maa  imidlertid 
opfattes,  som  hvad  den  var:  Enkeltmands  Mening,  der  var  i 
Strid  med  den  gængse.  I  det  almindelige  Omdømme  sattes  alle 
tre  lige  højt,  snarest  med  en  Tilbøjelighed  til  at  stille  Aarelad- 
ning over  de  to  simplere,  Afføring  og  Opkastning.  Hvor  al- 
mindelig Aareladning  anvendtes,  kan  ses  af  de  ubetydelige  An- 
ledninger, som  baade  efter  Henrik  Smids  danske  og  Benedictus 
Olai  svenske  Lægebog  ansaas  for  tilstrækkelig  Grund  til  at  be- 
nytte dette  Middel.  Henrik  Smid  anfører  blandt  saadanne:  Naar 
som  Blodet  er  overflødigt.  Ansigtet  er  rødt  eller  Aarerne  staa 
store  og  fulde.  Naar  flegmatiske  eller  melankolske  Vædsker  re- 
gere en.  Naar  man  mærker,  at  Blodet  er  for  hedt.  Om  nogens 
Næse  bløder  for  meget  o.  s.  v.  \ 

Hyppigt  anvendtes  Aareladning  paa  bestemte  Tider  af  Aaret 
uden  særlig  Foranledning,  blot  som  almindeligt  forebyggende 

Middel  (Fig.  28).  Idet  Henrik  Smid  bemærker,  at  naar  man  er 
bleven  70 — 80  Aar  gammel,  er  det  bedst  at  høre  op  dermed,  til- 
føjer han  derfor:  „Den,  som  er  vant  til  Aareladning,  han  skal 
den  ikke  aldeles  forlade,  endog  han  er  vorden  gammel,  men 
med  Tiden  (o:  lidt  efter  lidt)  saaledes:  Om  han  var  vant  at  aare- 
lade  sig  fire  Sinde  om  Aaret,  og  han  vil  det  forlade,  da  skal  han 

i  det  andet  Aar  tre  Gange  aarelades 
og  i  det  tredje  Aar  to  Gange"  o.  s.  v. 
Det  var  ikke  saa  ganske  nem  en 
Sag  at  afgøre,  naar  man  maatte  aare- 
lades. Som  almindelig  Regel  opstil- 
ler Henrik  Smid,  at  om  Vaaren  skal 
man  aarelades,  thi  da  er  Legemet 
fuldt  af  Vædsker  og  tilbøjeligt  til 
Sygdom.  Om  Sommeren  skal  man 
lade  være,  thi  paa  den  Tid  er  alle 
Vædsker  meget  tynde,  og  saa  løber 
let  det  gode  Blod  ud  i  Stedet  for 
det  onde.  Om  Efteraaret  derimod 
er  det  rette  Tid,  thi  da  renses  Blodet 
for  sin  Tykhed.  Om  Vinteren  ende- 
lig skal  man  afholde  sig  derfra,  thi 
da  hænger  Vædskerne  tilsammen 
og  flyder  ikke,  efterdi  Naturen  dra- 
ger dem  til  sig  til  den  naturlige  Hedes 
Forøgelse. 

Men  med  denne  almindelige  Re- 
gel var  man  langtfra  færdig.  Man  skulde  fremdeles  agte  paa,  om 
Maanen  stod  i  et  „vandagtigt  og  jorderigt  Tegn,  saasom  Tyren, 
Jomfruen,  Gedebuk,  Krabbe,  Skorpius",  thi  da  er  det  ikke  godt 
at  „lade  nogen  Aare  sla".  „Men  naar  som  Maanen  er  i  Vejeskaal, 
i  Skytte  og  udi  Vand,  da  er  det  godt  at  aarelade,  dog  med  saa 
Skel,  at  man  ikke  aarelades  udi  det  Ledemod,  som  samme 
Tegn  regerer  over".  Hvert  af  de  tolv  Himmeltegn  svarede  nem- 
lig til  sin  Legemsdel  (Fig.  29).  Denne  maatte  ikke  aarelades,  naar 
dens  herskende  Tegn  havde  Sol  eller  Maane  i  sig.  F.  Eks. :  „Naar 


Fig.  28.  Aareladning  og  varmt 

Fodbad. 

Efter  et  Billed  af  1554. 

(Alfred  Martin  :  Deutsches  Bade- 
wesen.) 

som  Maanen  er  i  det  Tegn  Vædder,  da  er  det  godt  Aareladelse, 
men  ikke  Hovedaarens"  o.  s.  v. 

Desuden  skulde  man  passe  paa  Maanens  Kvarter.  Det  første 
er  varmt  og  vædskeagtigt,  og  da  skal  unge  Mennesker  [d:  over 
tolv  Aar]  aarelades.  Det  andet  Kvarter  er  varmt  og  tørt,  da  skal 
de,  som  er  over  tredive  Aar,  aarelades.  Det  tredje  Kvarter  er 
koldt  og  tørt,  og  udi 


det  skal  de,  som  er 
halvtreds  Aar,  aare- 
lades. Det  fjerde  Kvar- 
ter, det  er  koldt  og 
vædskeagtigt;  udi  det 
skal  de  gamle  aare- 
lades, om  de  det  be- 
hov have. 

Hertil  kom  endelig, 
at  de  forskellige  Uge- 
dage ikke  var  lige  go- 
de. Og  derhos  var  der 
enkelte  Dage  spredte 
om  i  Aaret,  der  ifølge 
„vise  og  lærde  Mænd 
udi  Ægypten"  var 
yderst  farlige.  Om 
nogen  f.  Eks.  aare- 
lades d.  5.,  7.  eller 
23.    Maj,    „han   faar 

svar  Hovedværk,  bliver  gal  og  vilder".  „Hvo,  som  aarelades  d. 
9.  September,  han  dør  i  samme  Aar,  eller  vorder  blind,  eller  og 
vilder  og  kommer  fra  sine  Sind"^ 


Fig.  29.  Dyrekresens  Tegn  og  de  dertil  svarende  Dele 
af  Legemet. 


Skulde  alle  disse  Hensyn  tages,  blev  det  tilsidst  meget  svært 
at  afgøre,  naar  man  maatte  aarelades.  Folk  i  Almindelighed  nøje- 
des vel  med  at  have  Reglerne  paa  Vers  ^ 


Troels-Lund:  Historiske  Fortællinger  III 

Januar. 
Lad  ej  Aarer!  Ej  smør  dine  Ben! 
Om  Du  vil  leve  foruden  Mén. 

Februar. 
I  min  Tid  maa  Du  Blodet  lade, 
Og  tære  vel  til  redelig  Maade. 

Marts. 
I  min  Tid  skal  Du  Blod  ej  lade, 
Men  det  er  sundt  vel  varmt  at  bade. 

April. 
Udi  min  Tid  da  tag  Dig  an 
At  lade  slaa  din  Median. 

Men  selv  om  man  fulgte  disse  Regler  nok  saa  nøje,  var  det 
dog  et  Slumpetræf,  om  man  ikke  begik  Fejl.  Hvad  hjalp  det,  at 
man  vidste,  at  i  Oktober  maa  du  med  Glæde  gaa,  —  og  lade  dig 
dine  Aarer  slaa.  Men  i  November,  naar  Skytten  hersker,  maa 
man  kun  aarelades  paa  Armene  (Fig.  30).  Og  i  December  skal 
man  tage  sig  i  Agt:  „Stenbukken  regerer  dine  Knæ  forvist,  — 
thi  forvar  dem  vel  for  Knyst!"  Selv  om  man  valgte  den  rette 
Maaned,  kunde  man  jo  begaa  skæbnesvangre  Fejl  ved  at  vælge 
forkert  Uge  eller  Dag. 

Det  var  da  et  virkeligt  Savn,  der  blev  afhjulpet,  da  trykte  Al- 
manakker begyndte  at  angive  for  hvert  Aar  de  bestemte  Dage, 
paa  hvilke  man  maatte  aarelades  og  kopsættes.  Fra  Nordkap  til 
Elben  udøstes  nu  alle  dannedes  Blod  paa  disse  bestemte  Dage, 
og  Bartskærerne  havde  travlt  med  at  tilfredsstille  deres  Kunder 
baade  i  By  og  rundt  paa  Herregaarde.  Eksempelvis  kan  an- 
føres Rigsraad  Eske  Brock's  Dagbogs-Optegnelser.  Den  26.  Ja- 
nuar 1604  hedder  det:  „Lod  jeg,  Christence  (hans  Hustru)  og 
Jøtte  (deres  niaarige  Datter)  os  koppe"  (Fig.  31).  Hele  Familjen 
blev  altsaa  kopsat  paa  denne  Dag.  Og  ganske  rigtigt  staar  der  i 
den  trykte  Almanak  for  samme  Aar  om  26.  Januar:  „Udvalgt 
aareladende.  Godt  Bad  og  Koppe"  ^ 

Disse  Dage,  paa  hvilke  Blodet  flød,  var  ligeledes  kendelige 
paa  en  vis  Stilhed.  Thi  „efter  man  haver  aareladt,  skal  man  ej 

Fig.  30.   Forberedelser  til  Aareladning. 
fEfter  en  Kalender  Augshurg  1481.) 


arbejde,  ej  æde  for  meget  og 

drikke  sig  drukken.  Jeg  haver 

kendt  nogle  her  udi  Malmø, 

som    herimod    handlede,    og 

drukke   dem   drukne,    straks 

efter  at  de  var  aareladte  (Fig. 

32),   og   finge  saa  den  kolde 

Syge,  hvilken  inden  faa  Dage 

slog  deres  Hjerte  sønder  og 

tog  dem  af  Dage"  \ 

Skulde  virkelig  Eske  Brock 

have  brudt  denne  Regel  den 

26.  Januar  1604?    Der  staar 

intet  Kors,  endsige  noget  Dob- 
beltkors ved  Dagen,  saaledes  som  ved  den  18.  og  20.  i  samme 

Maaned,  hvor  Rusens  Grad  er  forsøgt  angivet  i  Tegnsprog  som 

rebet  og  dobbeltrebet. 
Men  dette  kunde  paa 
Grund  af  Forholdene 
maaske  være  glemt  ved 
denne  Lejlighed.  Thi 
Dagen  efter,  den  27. 
Januar,  hedder  det  be- 
drøveligt: „Blev  jeg  syg 
af  Mæslinger  og  maatte 
til  Sengs."  Med  Kend- 
skab til  Datidens  varme 
og  kvalme  Sygestuer 
har  man  fuld  Forstaaelse 
af  Eske  Brock's  Ord  om 
de  følgende  tre  Dage: 
„Den  28.,  29.  og  30., 
da  var  jeg  møjet  svag 
og  møjet  ondt  af  Hede." 
^.    ,,    ^    ...     ,  Det   forholde  sig  som 

Fig.  31.    Familjen  kopsættes.  ° 

(Efter  jost  Amman  1568.)  det  vil  med  Grunden  til 

Fig.  32.  En  Mand,  der  er  kopsat  paa  Ryggen  og  tager  varmt  Bad,  drikker  samtidig 

af  et  stort  Drikkehorn. 

(Efter  Olaus  Magnus   1555.) 

dette  hans  Sygdomsanfald.  Vist  er  det,  at  var  han  bleven  syg 
først,  vilde  han  kun  være  gaaet  glip  af  Drik,  men  ikke  af  Tap- 
ning. Et  andet  Sted  i  hans  Dagbog  hedder  det  nemlig:  „Den  31. 
August  var  jeg  fluks  ilde  tilpas.  —  Den  1.  September  gav  Dr. 
Peder  mig  noget  Medicin  og  havde  jeg  derefter  16  Sedes.  — 
Den  2.  September  var  der  en  Bartskær  og  slog  5  Gange  fejl  og 
ramte  ikke  Medianen"  ^ 

Hestekuren  mildnedes  i  dette  Tilfælde  ved,  at  Bartskæreren 
ikke  forstod  sin  Kunst  ret.   Han  var  muligt  en  af  dem,  hvem 

Henrik  Smid  betegnede  som  „en  Dran- 
ker eller  en  Ølgæk,  der  ikke  kan  skille 
den  ene  Aare  fra  den  anden,  og  om 
han  ser  en  hvid  Hund,  da  skal  han 
vel  mene,  at  det  er  en  Møllersvend". 
Ret  heldigt  var  det,  at  samme  Bart- 
skærer  her  forsøgte  sig  paa  Medianen, 
den  mellemste  Aare  paa  Armen,  og 
ikke  paa  den  nederste.  Thi  om  denne 
siger  Henrik  Smid:  „Samme  Aare  er 
farlig  at  lade,  thi  under  den  ligger  en 
af  Livsens  Aarer,  og  rager  man  den, 
da  kommer  deraf  meget  ondt,  ja  ofte 
følger  Døden  der  efter"  (Fig.  33). 


Fig.  33. 


Instrumenter  til  Aare- 
ladning. 

(.Dryander:  Arzneispiegel.  Frankfurt 
1547.) 

Som  dette  Eske  Brock's  i  Flæng  valgte  Eksempel  viser,  var 
man  altsaa  dristig  til  at  hælde  Vædskerne  ud  hos  sunde,  men 
aldeles  ustyrlig  overfor  syge.  Ved  mange  Lejligheder,  især  ved 
større  Farsoter,  gør  Kuren  næsten  Indtryk,  som  om  der  kunde 
være  væddet  om,  hvorvidt  det  skulde  være  —  Sygdommen  eller 
Bartskæreren,  —  der  fik  Lov  til  at  tage  Livet  af  den  syge.  Da  der 
Aar  1553  udbrød  „Pestilence"  i  København,  anbefalede  Øvrig- 
heden som  Sikring  for  sunde,  at  man  skulde  lade  sig  aarelade 
og  det  rigeligt,  derpaa  faste  i  5  å  6  Dage  og  sluttelig  tage  et  virk- 
somt Afføringsmiddel  med  det  lovende  Navn  „Pestpiller",  der 
laa  færdige  paa  Apoteket  til  Salg.  Blev  man  alligevel  virkelig 
syg,  var  Kuren  Aareladning  og  Pestpiller  og  saa  fremdeles,  ind- 
til Sygdommen  var  omme^ 

Henrik  Smid  omtaler  som  en  almindelig  Uskik,  at  „man  hol- 
der ikke  af  nogen  Purgats,  uden  han  gør  femten  eller  tyve 
Stolgange;  man  renser  og  purgérer  mangen  fra  Helbred  og 
Livet"  ^ 

Med  Urette  vilde  man  give  nordiske  Læger  Skyld  for  disse 
voldsomme  Kure.  Ganske  de  samme  anvendtes  i  Tyskland, 
England,  Frankrig  og  Italien.  Og  her  som  hist  erklærede  man 
med  beskeden  Stolthed,  at  sligt  havde  man  ikke  selv  fundet  paa. 
Det  havde  man  lært  af  Avicenna,  der  atter  havde  lært  det  af 
Galenus,  der  atter  havde  lært  det  af  Hippokrates,  som  igen 
havde  lært  det  af  Ægypterne  o.  s.  v.  Kæden  var  i  Orden  næsten 
lige  op  til  „den  gyldne  Alder",  ved  hvis  Afslutning  det  jo  var 
blevet  tilladt  at  udgyde  Blod.  Voméring  og  Purgéring  havde 
ventelig  været  anvendt  allerede  før  Syndfloden,  muligt  alt  i 
Edens  Have.  Selv  saa  vovede  Udtryk  som  f.  Eks.  Henrik  Ran- 
zaus  ovenanførte  „Hyppig  Opkastning  er  Tegn  paa  Sundhed" 
blev  hos  Datidens  Forfattere  tilsidst  til  Hverdagssandheder, 
hvorom  baade  Arabere,  Grækere  og  Ægyptere  forlængst  havde 
været  enige. 

Et  Par  Eksempler  vil  tydeliggøre  Tilstanden  udenfor  Norden. 
Ludvig  den  13.  i  Frankrig  benyttede  i  et  og  samme  Aar  215 
Gange  Purgéring  og  312  Gange  Klyster^.  En  Skræder  i  Dres- 
den, Christoph  Rinck,  der  som  ung  Svend  opholdt  sig  i  Paris 


114  Sygdom  stammer  fra  Legemets  Vædsker 

omtrent  paa  samme  Tid,  blev  syg,  og  da  Aareladninger  ikke 
hjalp,  indlagt  paa  Hospitalet  Hotel-Dieu.  Her  blev  han  aareladt 
20  Gange,  førend  han  slap  ud.  En  Stuegang  i  det  18.  Aarhun- 
drede  paa  det  store  Militærhospital  i  Strassburg  med  200  Pa- 
tienter beskrives  saaledes:  Overlægen  træder  ind,  fulgt  af  en 
Barber  og  en  Apoteker,  der  skal  notere,  hvad  han  ordinerer. 
Han  standser  ved  første  Seng.  „Hvordan  gaar  det,  Hans?  — 
Daarligt,  Hr.  Doktor.  —  Er  du  bleven  aareladt?  —  Ja  vel.  — 
(føler  hans  Puls  og  dikterer:)  Aareladning  samt  Afføringsmid- 
del." —  Stuegangen  fortsættes  paa  lignende  Maade  og  tilende- 
bringes i  en  halv  Timestid  ^ 

Under  saadanne  Forhold  forstaar  man  bedre  Satiren  i  Moliéres 
„Den  indbildte  syge".  Her  forestilles  en  Doktorpromotion,  hvor 
Doktoranden  paa  hvert  Spørgsmaal  om,  hvad  der  i  de  forskel- 
ligste Sygdomme  skal  anvendes  for  Midler,  blot  svarer: 

Anvend  Klyster! 

Derpaa  purgér! 

Til  Slut  kun  rap 

For  Blod  ham  tap  I 

Og  hjælper  det  ikke  straks,  min  Ven, 

Saa  blot  det  samme  om  igen! 

Koret  giver  hertil  sit  Bifald  til  Kende: 

Herligt  han  svared, 
Hvert  et  Skær  han  klared. 
Thi  bør  han  indlemmes  i 
Vort  højlærde  Kompagni. 

Som  det  af  de  valgte  Eksempler  vil  ses,  var  Interessen  for 
disse  Kure  ikke  enestaaende  for  det  16.  Aarhundrede,  men  sna- 
rest i  Stigen  i  det  følgende.  Brugen  af  Klyster  naaede  sit  Højde- 
punkt i  Ludvig  den  14.'s  Tidsalder,  hvor  det  af  Hensyn  baade 
til  Befindendet  og  særlig  til  Hudfarven  ansaas  for  et  nødvendigt 
Toiletmiddel.  Selvfølgeligt  ombyttedes  den  plumpe  Betegnelse 
„Klyster"  med  den  taktfuldere:  „Lavement"  I  Intet  Optrin  er  saa 
malende  for  Tilstanden  under  Ludvig  den  14.  som  det  af  Saint 
Simon  beskrevne,   hvor  Hertuginden  af  Bourgogne  under  en 

Visit  af  Kongen  og  Madame  de  Maintenon  uformærkt  af  disse 
lader  sig  betjene,  medens  hun  yndefuld  og  smilende  holder  dem 
i  Aande  ved  sin  Konversation. 

Troen  paa  Voméring,  Purgéring  og  Aareladning  som  de  egent- 
lige Universalmidler  holdt  sig  nogenlunde  usvækket  et  Par  Aar- 
lier  ind  i  det  19.  Aarhundrede.  Harveys  Opdagelse  af  Blodets 
Kredsløb  (1628),  der  dog  betegnede  saa  afgørende  et  Fremskridt 
i  Kundskaben  om  Menneskets  Indre,  havde  ikke  været  i  Stand 
til  at  fortrænge  den.  Den  veg  først  for  en  fyldigere  Forstaaelse 
af  Ernæringen  i  det  hele,  men  især  af  Nervernes  Betydning. 
Herved  oplodes  Blikket  for,  hvor  grovkornet  en  Form  for  Ind- 
griben den  blotte  Udtømning  ofte  var,  og  hvor  let  den  kunde 
svække  i  Stedet  for  at  gavne.  I  det  „nervøse  Aarhundrede"  har 
Anvendelsen  af  Purgéring  og  især  af  Voméring  og  Aareladning 
tabt  sig  med  rivende  Fart.  Allerede  nu  har  det  dog  vist  sig,  at 
man  heri  er  gaaet  til  en  anden  Overdrivelse,  der  atter  maa 
udlignes*. 

Der  hørte  en  egen  Aandsligevægt  og  Overlegenhed  til  for  med 
Hippokrates  at  blive  staaende  ved  den  Forklaring:  „Sygdom 
beror  paa  et  Misforhold  i  Vædskernes  Blanding."  Araberne 
havde  med  al  deres  Beundring  for  Mesteren  ikke  kunnet  holde 
sig  i  denne  svævende  Hvile,  men  havde  gjort  et  nyt  Vingeslag 
for  at  komme  videre.  Ganske  det  samme  gentog  sig  i  det  øvrige 
Evropa  i  det  16.  Aarhundrede,  tildels  under  Paaberaabelse  af 
Araberne  som  Vejledere,  men  i  heftigere,  voldsommere  Form. 

Den  arabiske  Aandsudviklings  Betydning  for  Evropa  var 
ingenlunde  blegnet  med  Arabernes  politiske  Tilbagegang.  Deres 
sidste  Fodfæste  i  Spanien  var  faldet  ved  Granadas  Erobring 
1492.  Men  endnu  fremdeles  rislede  paa  en  Mængde  Omraader 
deres  Tankegang  i  det  evropæiske  Aandsliv,  bestemte  Retning, 
afsatte  Spor.  Tydeligst  var  dette  naturligvis  i  Spanien,  Italien  og 
Frankrig.  Men  selv  hos  de  fjerne  nordiske  Folk  bundfældede 

Ord  Og  Udtryk,  der  har  holdt  sig  til  vore  Dage.  En  Under- 
søgelse af  disse  viser  os  endnu  Omfanget  og  Retningen  af  denne 
Paavirkning.  Der  var  først  Ordet  „Admiral",  et  Udtryk  for  den 
rent  vaabenmæssige  Respekt,  Araberne  havde  vidst  at  indgyde. 
Fremdeles  alle  de  matematiske  og  astronomiske  Betegnelser, 
der  godtgjorde  disses  Overlegenhed  paa  deres  Omraader:  „Alge- 
bra", „Siffer",  „Almanak",  „Zenith",  „Nadir",  „Azimuth"  o.  s.  v. 
og  en  hel  Del  Stjernenavne.  Fremdeles  en  Mængde  Ord,  der 
vidnede  om  deres  Kunstfærdighed  eller  Smag:  „Kattun",  „Ma- 
roquin",  „Kamelot",  „Baldakin",  „Luth",  „Alkove",  „Karaffe" 
o.  s.  V. ;  eller  deres  Evne  til  at  se  almindeligt  paa  en  Sag :  „Tarif", 
„Kaliber". 

Endelig  var  der  en  Sum  af  Ord,  der  afmærker  den  Indflydelse, 
som  den  arabiske  Lægekunst  i  videre  Forstand  kom  til  at  udøve 
paa  den  evropæiske  Tankegang  og  derved  paa  den  nordiske. 
Det  er  Ord  som  „Alkemi",  „Sirup",  „Arrak",  „Sukker",  „Alko- 
hol", „Eliksir",  en  Mængde  Plantenavne  og  de  tilsyneladende 
mere  fjernt  liggende  Betegnelser  for  Opbevaringsstederne  for  al 
denne  brogede  Mængde:  „Bazar"  og  „Magasin". 

Den  arabiske  Indflydelse  tilførte  i  disse  Ord  Sprogene,  hvad 
dens  Lægekunst  i  det  virkelige  Liv  utrætteligt  havde  kæmpet  for 
at  erhverve  for  Menneskehedens  Sundhed  og  Velvære.  Ved  Al- 
kemiens  Hjælp  havde  man  prøvet  sig  frem,  sondret,  leddelt  de 
kendte  Stoff^er,  fundet  nye.  Bestandigt  i  Haab  om  at  opdage  det 
ubekendte  bag  Forhænget  havde  man  opløst,  blandet  og  sam- 
mentrængt Plantesafter  som  Mineralier,  sindrigt  søgt,  omhygge- 
ligt gemt.  Alle  disse  nye  Herligheder,  som  man  havde  erhverver, 
laa  vel  ordnede,  enten  rigt  udstillede  til  Salg  i  Basaren,  eller  godt 
forvarede  i  Magasinet.  Paa  samme  Vis  laa  Kundskaben  selv, 
enten  aabenlys  i  Lægebøgernes  brogede  Indhold,  eller  stille  gemt 
bag  det  tænksomme  Bliks  Laas  og  Lukke.  Men  alt  var  i  strænge- 
ste  Orden. 

Paa  en  forunderlig  Maade  samledes  i  den  arabiske  Aand  tre 
Egenskaber,  der  ellers  sjældent  enes:  Beskedenhed,  tør  For- 
standighed og  ildfuld  Begejstring.  Derfor  bojede  den  sig  paa 
Lægekunstens  Omraade  for  Grækerne  som  de  egentlige  Mestre. 

Derfor  var  den  utrættelig  i  at  opstille  bestandig  nye  Tilfælde, 
sondre  og  sondre,  saa  at  det  græske  Overblik  næsten  gik  tabt. 
Derfor  anede  den  bag  alt  som  den  utrættelige  Higens  Maal  en 
Rigdom  og  Herlighed  hos  det  ubekendte,  der  langt  overgik  det, 
der  endnu  var  kendt.  Disse  tre  Egenskaber  kommer  alle  frem  i 
de  arabiske  Recepter.  Beskedent  indordner  de  sig  under  den 
gamle  Ramme.  Ved  et  Utal  af  Sammensætninger  søger  de  at  faa 
Ram  paa  enhver  af  Sygdommens  Ytringsformer.  Blandt  disse 
mange  Bestanddele  er  der  ofte  en,  der  sær,  kostelig  og  hemme- 
lighedsfuld søger  Hjælpen  fra  det  uudgrundedes  rige  Skat- 
kammer. 

Uden  fuldt  at  tilstaa  det  for  sig  selv  fjærnede  saaledes  Ara- 
berne sig  fra  Hippokrates'  og  Galenus'  klare  Syn  paa  Sygdom- 
mene, deres  Aarsager  og  Helbredelsesmaader.  Bagved  Avicen- 
nas  og  Averrhoes'  Sygebehandling  laa  der  en  anden  og  ny  For- 
staaelse  af,  hvad  Sygdom  er.  Sygdom  er  for  dem  mere  end  et 
Misforhold  i  Vædskernes  Blanding,  der  lettest  lader  sig  bringe 
i  Orden  paany  ved  Udtømning.  Sygdom  er  det  negative, 
Sundhed  det  positive.  Sygdommens  Mangel  kan 
kun  ophæves  ved  gennem  Medicin  at  tilføre  det 
positive,  der  savnes. 

Det  var  denne  nye  Forklaring,  som  Araberne  stiltiende  havde 
givet  Rum  og  næret,  der  nu  i  det  16.  Aarhundrede  hos  en  anden 
Folkeæt  brød  ud,  fængede  og  foer  som  en  Løbeild  gennem 
Sindene.  Sjældent  har  en  og  samme  Tanke  Evropa  over  givet 
sig  saa  varmt  og  fyldigt  et  Udtryk.  Det  var  ikke  Tanken  som 
Tanke,  der  begejstrede,  men  selve  dens  praktiske  Udførelse. 
Man  sad  ikke  som  den  ældre  arabiske  Broder  rolig  timevis  bøjet 
over  Tavlen  for  maaske  gennem  Regning  at  finde  det  ubekendte 
X.  Men  ud  foer  man  barhovedet  og  ilter  i  det  fri,  aandeløs  gik 
Jagten  efter  det  store  ubekendte,  i  den  morsomste  af  alle  Lege, 
hvor  Børn  i  enhver  Alder  kunde  være  med  og  Livet  selv  raabte 
„Puds!"    „Tampen  brændte"   overalt  fra  Stjernernes  Veje  til 

Brændenældernes  Rod  og  Bjergenes  Indre.  Man  glemte  Hunger 
og  Kulde,  sig  selv,  gik  lige  dristig  Gud  og  Satan  i  Vold,  hørte 
knap  Dødens  moderlige  Kald,  naar  Natten  faldt  paa  og  Legen 
skulde  have  en  Ende  —  alt  for  blot  at  søge  og  søge  efter  Liv- 
sens Eliksir,  de  Vises  Sten,  alle  Gifters  Modgift,  det  store  ube- 
kendte. Det  er  denne  kække  Higen,  der,  om  end  lidt  mere  af- 
klaret og  maalbevidst,  den  Dag  i  Dag  udgør  den  ariske  Folkeæts 
Styrke  og  fra  hin  Tid  indtil  nu  har  sat  sit  Mærke  paa  saa  mange 
af  Menneskeaandens  Fremskridt  og  Fund. 

Vi.  der  er  vante  til  en  roligere  Puls  og  fra  Barnsben  oplæres 
i  Naturlovenes  Virkemaade,  har  ondt  ved  at  forestille  os  den 
forventningsfulde  Spænding,  der  fyldte  hin  Tid.  Vi  trækker  paa 
Skuldrene,  naar  vi  læser  Listen  over  de  Naturmærkværdig- 
heder, der  endnu  længe  efter  opbevaredes  i  Fyrsters  og  Rig- 
mænds Kunstkamre.  Og  vi  smiler,  naar  vi  nu  til  Dags  ser  Børn 
i  Leg  ligge  paa  umodne  Æbler  for  at  ruge  dem  ud  til  Fugle.  Men 
det  16.  Aarhundrede  kendte  Naturmærkværdigheder  langt 
mærkeligere  end  noget  senere  Kunstkammers,  og  alle  laa  de  i 
troskyldig  Spænding  og  rugede  paa  nedfaldne  Æbler.  Hver  Hus- 
moder i  Norden,  der  lavede  Syltetøj  paa  en  ny  Maade,  tilsatte 
en  Ret  med  lidt  usædvanligt  Krydderi  eller  brændte  Blomster- 
vand af  uvant  Sammensætning;  hver  Herremand,  der  hemme- 
ligt ved  sin  Smeltedigel  søgte  at  lave  Guld,  drømte  som  Tyge 
Brahe,  naar  han  tankefuld  steg  ned  fra  Vægtergangen  paa  Ura- 
nienborg  til  Laboratorierne  i  Kælderen:  om  det  dog  ikke  — 
om  det  dog  ikke  maaske  just  denne  Gang  —  skulde  lykkes  at 
finde  det  ubekendte,  det  rige,  store,  vidunderlige. 

Denne  Higen  var  de  unge  evropæiske  Folks  første  Naturfor- 
nemmelse, ligesom  Korstogene  havde  udtrykt  deres  første  egen- 
religiøse. Derfor  bredte  den  sig  saa  vidt  og  gik  saa  dybt.  Kun 
en  snæver  Kreds  kendte  vel  til  Avicenna  og  hans  Recepter.  Men 
alle  havde  en  Tro  paa,  at  der  ikke  fandtes  den  Sygdom,  uden  at 
der  jo  ogsaa  gaves  den  Urt,  der  kunde  helbrede  den.  Og  den 
kosteligste  af  alle  Urter  var  selve  Livsens  Urt. 

Ogsaa  Hippokrates  og  Galenus  havde  talt  om  „Naturens" 
lægende  Kraft.  Men  herved  havde  de  forstaaet  selve  Organismens 

—  Livshelets  —  indre  skjulte  Evne.  Nu  forstod  Hvermand,  at  Kraf- 
ten laa  gemt  i  den  ydre  Natur,  i  Planter,  Dyr  og  kostelige  Stene. 

Araberne  havde  vist  Vejen.  Det  var  ogsaa  dem,  man  fulgte 
paa  Banens  første  Skridt.  Det  tidligste  eller  dog  første  ret  tyde- 
lige af  disse  var  Indførelsen  af  det  nye  Lægemiddel:  Aqua 
vitæ.  Livsens  Vand.  I  Brugen  af  dette  laa  ubevidst  et  Brud  med 
Læren  om  Vædskernes  Udtømning.  Ingen,  der  nød  dette  Læge- 
middel, kunde  være  i  Tvivl  om,  at  her  foregik  Helbredelsen  ved, 
at  der  tilførtes  Legemet  en  ny  Kraft,  der  hidtil  manglede.  Syg- 
dommen var  det  negative,  Lægemidlet,  Sundheden,  det  positive. 
I  Løbet  af  det  15.  Aarhundrede  bredte  Kendskab  til  Aquavit  sig 
med  rivende  Fart  over  Norden.  Den  blev  nydt  som  Mikstur  (en 
„Snaps");  afmaalt  (en  Drakme  =  en  „Dram");  i  Ske  (en  „Sup", 
en  „Sopken")  og  var  yderst  velgørende.  Snart  hørte  det  med  til 
en  kyndig  Husmoders  Pligter  at  kunne  „brænde"  den  selv. 
Hvor  før  01,  og  naar  det  kom  højt.  Mjød,  havde  været  eneste 
Festdrik,  vrimlede  det  nu  med  „Brændevine"  tilsatte  med  for- 
skelligt og  Blandingsdrikke  lavede  af  Rinskvin  og  Krydderier 
med  iblandet  Spiritus.  Enhver  Husmoder  blev  en  Alkymist,  der 
forstod  sig  baade  paa  „Alkohol"  og  „Sukker"  og  satte  en  Ære 
i,  at  hendes  Aquavit,  Lutendrank,  Klaret,  Hypokras  o.  s.  v.  var 
den  bedste. 

Det  andet  tydelige  Udtryk  for  den  arabiske  Retnings  Over- 
vægt blev  Oprettelsen  eller  i  hvert  Fald  Omordningen  af  „Apo- 
teker". De  ældste  saadanne  var  opstaaede  paa  arabisk  Grund 
og  herfra  senere  overførte  til  kristne  Lande.  Frankrig  synes  at 
være  gaaet  i  Spidsen  i  Middelalderen.  I  København  fandtes  ved 
Middelalderens  Slutning  et,  hvis  Alder  vanskeligt  lader  sig  be- 
stemme. Alle  disse  blev  nu  fornyede  og  forøgede.  I  København 
oprettedes  under  Christian  II  to  (1514  og  1519)  vistnok  efter 
Tilskyndelse  af  Sigbrit,  der  var  en  af  sin  Tids  ivrigste  Alky- 
mister. Det  første  Apotek  i  Stockholm  oprettedes  ved  Midten  af 
det  16.  Aarhundrede.  Allerede  ved  Frederik  II's  Død  1588  fand- 
tes der  i  Danmark  Apoteker  i  København,  Helsingør,  Odense, 
Viborg,  Kolding  og  vistnok  i  Malmø  ^  I  Frankrig  skete  Omdan- 
nelsen af  de  gamle  Apoteker  ved  Forordningerne  af  1484  og 

1514.  De  allerfleste  ældre  Apoteker  i  Tysklands  Byer  oprettedes 
eller  fornyedes  i  Tidsrummet  1485 — 1585  (Fig.  34). 

Det,  man  overalt  gik  ud  paa,  var  at  sondre  mellem  Apotekere 
og  blot  Urtekræmmere.  Man  vilde  stifte  en  højere  Klasse  af 
handlende,  hos  hvem  man  ikke  alene  kunde  faa  Krydderier  til 
Købs,  men  baade  frisklavede  Lægemidler  og  alle  de  utroligt 

mange  Bestanddele,  der 
nuhørtetil  for  at  tilberede 
saadanne.  I  disse  nye  Ba- 
sarer og  Magasiner  skul- 
de der  nemlig  findes  kyn- 
dige Mænd,  der  ikke  som 
tidligere  kun  indforskrev 
Lægemidler  fra  Udlan- 
det, men  selv  ved  deres 
alkymistiske  Laborato- 
rier i  Kælderen  kunde 
tillave  hvilket  som  helst 
Lægemiddel  efter  den 
mest  sammensatte  Re- 
cept. 

Og  det  var  unægtelig 
store  Fordringer,  der 
stilledes  til,  hvad  en  saa- 
dan  Apoteker  skulde  ha- 
ve paa  Lager.  Vi  besid- 
der ikke  nogen  Forteg- 
nelse for  Norden  over  Apotek-Beholdninger  i  det  16.  Aarhun- 
drede.  Men  Forholdene  var  nogenlunde  ens  i  Vestevropa  (Fig. 
35).  I  Frankrig  krævedes  under  Henrik  IV,  at  en  Apoteker 
skulde  alene  af  Dyreriget  være  forsynet  med:  „Hele  spanske 
Fluer,  Bænkebidere,  Regnorme,  Firben,  Myrer,  Hugorme,  Skor- 
pioner, Frøer,  Krebs,  Igler  og  en  Mængde  Smaafugle.  Hvad 
enkelte  Dele  angaar,  saa  er  vore  Læger  fuldt  og  sikkert  forvis- 
sede om,  at  de  er  forlenede  med  mange  og  vidunderlige  Dyder. 
Blandt  saadanne  Dele  kan  vi  nævne  Kraniet  eller  Hovedet  af 

Fig.  34.  Et  Apotek  i  Tyskland. 
(Efter  Jost  Amman.) 

en  afdød,  der  ikke  er  begravet;  det  Ben,  der  er  i  Hjortens 
Hjerte;  Spurve-  og  Harehjerne;  Vildsvine-  og  Elefanttænder; 
Frøhjerter;  Rævelunger;  Gedebukkelever;  Ulvetarme;  Bæver- 
og  Hane-Kønsdele;  Svineblærer;  Hjortelem;  Snogeham." 

„Item  Menneskefedt,  Svinefedt,  Gaasefedt,  Lamme-,  Ånde-, 
Grævlinge-,  Hare  ,  Gede-,  Aale-  og  Snogefedt.  Hjorte-,  Kalve- 
og  Gedebukkemarv.  Menneskeblod,  Due-  og  Bukkeblod.  Alle 


Fig.  35.   Et  Apotek  i  Holland  omkring  Aar  1600. 
(Efter  Paul  Lacroi.x.) 

Sorter  Mælk  og  alt,  hvad  der  laves  deraf.  Smør,  Valle  og  Ost. 
Hjorte-,  Raadyr-  og  Enhjørninge-Horn.  Elsdyr-,  Gede-  og  Bøffel- 
klove. Østersskaller,  Perler  inde  i  samme.  Item  mange  Slags 
Konkylier." 

„Da  endelig  ovennævnte  Dyrs  Skarn  ogsaa  har  sine  særlige 
Dyder,  er  det  ikke  ilde,  om  Apotekeren  vil  have  deraf  i  sin 
Bod,  i  Særdeleshed  Gede-,  Hunde-,  Storke-,  Paafugle-,  Due-, 
Moskusdyrs-  og  Desmerkatte-Skarn,  samt  Haar  og  Fjer  af 
samme  Dyr"  ^ 

Om  Forholdene  i  England  hedder  det:  „Apotekerne  i  England 

Og  især  de  i  London  sælger  dødes  Hoveder,  paa  hvilke  der  er 
et  lille,  grønligt  Lag  Mos,  som  man  kalder  usnea,  fordi  det  meget 
ligner  Lavarten  usnea,  der  vokser  paa  Egetræer.  Men  Kraniet 
af  en  nylig  hængt  Forbryder  (Fig.  36),  naturligvis  befriet  for 
Køddele  og  Hjerneindhold,  godt  vadsket  og  tørret,  er  uendelig 
langt  bedre.  Det  er  ogsaa  den  Slags,  Apotekerne  leverer,  naar 
der  forlanges:  „Menneskekranie"  ^ 

Menneskefedt  gjaldt  som  et  ypperligt  Middel  mod  Reuma- 
tisme. At  skaffe  dette  havde  naturligvis  sine  Vanskeligheder,  og 
her  fik  Apotekerne  en  farlig  Medbejler  i  Bødlen.  Følgende 
Anbefaling  fra  en  fransk  Apoteker,  Pierre   Pomet,  sætter  os 


Fig.  36.   Galge  og  Gren  i  England. 
(Efter  Thomas  Wright.) 

levende  ind  i  Tiden:  „Vi  sælger  Menneskefedt,  som  vi  forskaf- 
fer os  paa  forskellige  Maader.  Men  da  Gud  og  Hvermand  veed, 
at  Mestermanden  i  Paris  (Fig.  37)  ogsaa  sælger  det  til  hver,  der 
har  Brug  derfor,  saa  medfører  dette,  at  Apotekerne  kun  faar 
solgt  saa  lidt  af  deres.  Og  dog  skal  det  Fedt,  som  vi  er  i  Stand 
til  at  levere,  tillavet  som  det  er  med  vellugtende  Urter,  nok  vise 
sig  at  være  uden  Sammenligning  langt  bedre  end  det,  der  for- 
skaffes af  en  Bøddel"  -. 

Menneskevand,  „især  af  unge  Mennesker,  der  drikker  Vin", 
helbredte  for  Apopleksi  og  Krampe;  blandet  med  mild  Balsam 
var  det  et  anerkendt  Middel  mod  Luftspændinger.  Endnu  den 
13.  Juni  1685  skriver  Madame  de  Sévigné  til  sin  Datter:  „Mod 
mine  vapeurs  tog  jeg  otte  Draaber  Essence  d'urine,  men  mod 
Sædvane  hindrede  det  mig  i  at  sove.  Derfor  har  jeg  dog  ikke 


Hjerneskal 

tabt  Troen  derpaa,  men  jeg  har  heldigvis  ikke  haft  Brug  derfor 
siden"  ^ 

Ganske  de  samme  Forhold  var  til  Stede  i  Norden.  Som  Mid- 
del mod  „faldende  Sot"  anbefaler  saaledes  Henrik  Smid  føl- 
gende Middel,  deraf  Henrik  Ranzau  og  senere  af  Præsten  Niels 


Fig.  37.  Galgen  paa  Montfaucon  i  Paris. 
('Kobberstik  i  Bibliothéque  nationale  i  Paris.) 

Mikkelsen  Aalborg  endog  kaldes  for  „Kong  Christian  III's  Raad 
mod  faldende  Sot":  „Tag  Hjerneskallen  af  en  Mandspersone, 
som  ikke  er  død  af  nogen  Sygdom,  helst  Hjerneskallen  af  en 
hængt  Tyv,  thi  hun  anses  for  den  bedste.  Sæt  hende  udi  en  hed 
Bagerovn  og  brænd  hende,  indtil  hun  bliver  aldeles  hvid.  Stød 
hende  saa  til  Pulver,  tag  af  samme  Pulver  et  Kvintin  eller  saa 
meget,  som  en  ungarsk  Gylden  vejer,  og  tre  Pæon-Kærner  stødte 
smaat  og  giv  den  syge  om  Morgenen  fastende  heraf  at  drikke  i 

Lavendelvand  eller  en  varm  Drik  Vin  —  og  befal  Gud  Vir- 
kelsen"  ^  Pasror  Aalborg  tilføjer  1633:  „Andre  Medici  mener, 
at  den  Hjerneskal,  som  graves  op  af  Jorden,  skulde  være  hertil 
bedre;  dog  til  en  Mandsperson  den,  som  tages  af  en  Mand,  til 
en  Kvindesperson  den,  som  tages  af  en  Kvinde." 

Som  Middel  mod  Næseblod  anbefaledes:  „Giv  den  syge  at 
holde  et  Menneskes  Ben,  saa  længe  det  kan  blive  varmt  af 
Haanden;  og  stik  i  Næseboren  Mos,  som  gror  paa  Hjerneskal- 
len, saa  stilles  Blodet"^.  Her  er  tydeligt  nok  Tale  om  den  oven- 
nævnte engelske  „Usnea",  saa  det  ses,  at  man  ogsaa  i  Norden 
har  været  godt  med.  Christiern  Pedersens  Middel  mod  samme 
Sygdom  var  endnu  fra  en  Tid,  der  var  mindre  forfinet:  „Om 
Næsen  bløder,  da  skal  man  tage  en  varm  eller  fersk  Svinel  .  .  ., 

og  helst  af  det, 
som  gaar  paa  Mar- 
ken og  paa  Gaden, 
eller  af  dem,  som 
staar  paa  Sti,  og 
holde  hannem  vel 
op  under  Næsen; 
det  hjælper"  '\ 

Naar  ogsaa  andre  „Folkeben"  foruden  Hjerneskallen  oftere 
omtales  i  Datidens  nordiske  Lægebøger,  maa  det  have  faldet 
Apotekerne  svært  nok  at  være  vel  forsynede  blot  i  denne  Gren 
af  Forretningen.  I  Danmark  havde  de  en  farlig  Medbejler  i  Byens 
Galge  (Fig.  38).  Tyvekroppene,  der  hang  aarevis  og  dinglede 
derude,  var  næsten  altid  ufuldstændige.  Særlig  var  Tyvefingre 
efterspurgte.  De  gav  baade  Brændevin  lægende  Kraft  og  sikrede 
mod  Tab,  hvis  Brændevinen  skulde  sælges. 

Som  naturligt  er,  synes  man  i  de  nordiske  Lægebøger  at  kunne 
følge  de  stigende  Fordringer  til  Apotekerne.  Christiern  Pedersen, 
der  udgav  sin  i  Malmø  1533,  anviste  i  Reglen  Midler,  hvor  man, 
hvad  dyriske  Bestanddele  angik,  naar  det  ikke  netop  var  altfor 
sjældne  Dyr,  maatte  antages  at  kunne  hjælpe  sig  selv.  Endog  et 
Bad  som  det,  han  anbefaler  mod  „Sting  i  Siderne",  maatte  man 
uden  Apotek,  alene  ved  gode  Venners  Hjælp,  kunne  skaffe  sig: 


Fig.  38.  Galgen  udenfor  Vesterport  ved  Kobenhavn, 
1587. 
(Braunius:  Theatrum  urbium  IV.) 

„Tag  allehaande  Møg,  som  er  Komøg,  Hestemøg,  Hundemøg, 
Kattemøg,  Hønsemøg,  Duemøg,  Faaremøg,  Gedemøg  og  Folke- 
møg og  bland  det  sammen  med  Eddike  eller  gammelt  01  og 
varm  det  og  gaa  saa  i  Bad  deri  og  bag  dig  dermed"  \  Han  har 
næppe  heller  tænkt  paa  Apotekers  Mellemkomst  ved  Midlet,  der 
anbefales,  naar  „man  haver  for  megen  Løsen  i  Bugen  og  vil  den 
stoppe".  „Tag  en  hvid  Hundel ...  af  en  Hund,  som  æder  alene- 
ste  Ben,  og  stød  hannem  smaa  og  syd  hannem  i  sød  Mælk  og 
giv  den  syge  hannem  at  drikke" '^ 

Mere  forfinede  Forhold  træffer  man,  naar  man  gaar  et  hun- 
drede Aar  ned  i  Tiden  og  læser  f.  Eks.  Præsten  Niels  Mikkel- 
sen Aalborgs  Lægebog,  der  udkom  1633.  Blot  saadant  et  lille 
Træk  er  betegnende,  som  at  „Menniskens  Skarn"  nu  har  faaet 
hæderligt  Navn  og  kaldes  „gyldent  Plaster"  ^,  I  denne  Lægebog 
træffes  alle  Slags  udsøgte  Midler.  Om  det  saa  er  Madame  de  Sé- 
vigné's  Essens,  genfindes  noget  tilsvarende.  „Har  du  røde  Øjne, 
tag  et  hårdt  stegt  eller  sodet  [kogt]  Æg,  hak  det  hvide  smaat  og 
kryst  Osen  [Saften]  deraf  gennem  en  Klud;  tag  her  lige  saa  meget 
Rosenvand  og  lige  saa  meget  Vand,  som  et  Drengebarn  haver 
ladet,  Hælften  saa  meget  Kamfer,  formæng  dette  blandt  hver- 
andre og  stryg  i  Øjnene"  f 

Nu  som  før  udgjorde  Menneskefedt  et  kosteligt  Lægemiddel. 
Men  det  var  ikke  let  at  vide,  hvorledes  Apotekerne  forsynede 
sig  dermed.  Pastor  Aalborg  udbredte  yderligere  dets  Pris  ved 
følgende  Historie:  „Anno  1540  var  til  Rochlitz  en  Kvinde,  Ja- 
cob Nawmans  Hustru,  som  var  saa  lam  og  kontrakt  paa  sine 
Fødder  i  lang  Tid,  at  hun  med  stor  Nød  lidet  i  Huset  kunde 
hinke  omkring  paa  Krykker.  Samme  Tid  kommer  nogle  fornemt 
højlærde  Doctores  medicinæ  til  Byen,  som  bad  Øvrigheden,- at 
dennem  maatte  bevilges  en  Fange,  en  ung,  stærk  Mand  ved 
Navn  Stangen  Pencher,  at  anatomeres  og  opskæres.  Hvilket  og 
skete,  at  efter  at  han  var  hængt  og  nedtagen,  hans  Legeme  er 
indført  paa  Raadhuset  og  der.  Lem  for  Lem  uden  og  inden,  op- 
skaaret." 

„Hos  samme  Doctores  lod  den  halte  Kvinde  anholde  om  nogen 
Remedie  og  Raad  mod  denne  hendes  Lammelse.  De  gav  hende 

Troels-Lund:   Historiske  Fortællinger  III  9 

Skinnebenene  af  det  opskaarne  Legeme,  befol,  at  hun  skulde 
lægge  dem  i  et  rent  Kar  ved  den  hede  Ovn,  og  hvad  der  dryp- 
pede af  Benene  i  Fadet  eller  Karret,  det  skulde  hun  bruge  og 
dermed  smøre  sig.  Det  gjorde  hun  og.  Men  efterdi  Medici  lod 
hende  sige,  at  hun  skulde  bruge  det  og  smøre  sig  dermed,  da 
forstod  den  gode  Kvinde  det  ikke  anderledes,  end  at  hun  skulde 
af  denne  Fedme  tage  Halvparten  til  Livs  indvortes,  og  smøre 
sig  med  den  anden  Halvpart  paa  disse  kontrakte  Sener  og  knyt- 
tede Spændaarer.  Tog  saa  Halvparten  til  sig  i  varmt  01,  og  ved 
Varmen  smurte  sig  med  det  andet.  Anden  Dagen  kastede  hun 
Krykkerne,  gik  selv  saa  frisk  og  karsk  til  Medicos  og  takkede 
dem  for  god  Lægedom.  At  det  sig  saa  i  Sandhed  er  sket,  vidner 
Michael  Bapst  selv,  som  til  Rochlitz  tre  eller  fire  Huse  derfra 
var  født  og  i  sin  Ungdom  havde  set  samme  Kvinde  uden  Kryk- 
ker, sund  og  karsk,  gaaende  paa  Gaden,  hvor  hun  vilde" '. 

Troen  paa  Menneskefedts  helbredende  Kraft  har  holdt  sig 
indtil  vore  Dage.  Nedskriveren  af  disse  Linier  erindrer  som 
Barn  at  have  hørt  en  ældre  Bonde  paa  et  Apotek  paa  Sjælland 
forlange  og  virkelig  faa  udleveret  „Præstefedt",  et  Lægemiddel, 
som,  efter  hvad  der  sagdes,  ikke  saa  ganske  sjældent  blev  be- 
gæret. Det  voldte  ikke  Apotekeren  nogen  særlig  Vanskelighed 
at  skaffe.  Det  lavedes  af  Svinefedt  tilsat  med  et  Par  Draaber 
Rosenvand.  Dyrere  Fedt  var  „Myggefedt".  Dyrest  naturligvis 
„Englefedt". 


Om  end  man  i  det  16.  Aarhundrede  levede  Naturen  nærmere 
end  nu  til  Dags,  maa  det  dog  ofte  være  faldet  Apotekerne  van- 
skeligt nok  virkelig  at  være  forsynede  med  alle  de  Dyrebestand- 
dele, som  vi  af  Lægebøgerne  ser  hyppigst  blev  forlangte.  Ager- 
hønsehjerner, Ulvemaver,  Væseler,  Rævelunger,  Frøojne,  Els- 
dyrklove, Spidsen  af  Hjortetakker,  Tosse-  [Skrubtudse]  Hjerter, 
Svalestene,  Gumpen  af  Spyfluer  o.  s.  v.,  o.  s.  v.  var  det  ikke  til 
enhver  Aarstid  let  at  have  paa  Lager.  Vanskeligst  af  alt  var  det 
dog  at  skaffe  —  hvad  der  derfor  ganske  vist  ogsaa  betaltes  i  dyre 

Domme,  —  det  ikke  eksisterende  Dyr  Enhjørningen  (Fig.  39  og 
40).  Et  Ben  af  dette,  endsige  da  selve  dets  Horn,  var  det  ypper- 
ste Middel  mod  en  Mængde  Sygdomme,  den  „faldende  Syge", 
Gift  og  Pestilens.  Aar  1565  under  den  nordiske  Syvaarskrig 
maatte  Frederik  II  af  Danmark  meget  mod  sin  Vilje  sætte  sit 
Enhjørningehorn  i  Pant  for  et  større  Laan^  Aar  1588  var  Be- 
holdningen hos  Johan 

III  i  Sverige  sluppet  op,  ^v,  s^m^  f 

saa  at  han  maatte  skrive 
til  sin  Søn,  Kong  Sigis- 
mund i  Polen,  og  bede 
hamomendeligatskaffe 
ham  nyt^. 

Folk,  der  ikke  var  i 
Stand  til  at  skaffe  sig 
Enhjørninge,  paastod, 
at  Klove  og  Horn  af 
Elsdyr,  der  var  fældede 
mellem  de  to  Fruer- 
dage, i  mange  Hen- 
seender var  lige  saa 
kraftigt      et      Middel. 

Kurfyrstinde  Anna  af  Sachsen  havde  derfor  Skeer  af  Elsdyr- 
horn -I 

Mod  den  „faldende  Syge"  var  sligt  et  ufejlbarligt  Middel.  Og 
Grunden  var  let  at  fatte,  da  Elsdyr  selv  var  tilbøjelige  til  denne 
Sygdom.  Det  kunde  enhver  se  alene  af  Maaden,  hvorpaa  det 
altid  helder  og  støtter  sit  tunge  Hoved  (Fig.  41).  Da  en  Fransk- 
mand, de  la  Martiniére,  deltog  i  en  Elsdyrjagt  i  Norge  i  det  17. 
Aarhundrede,  styrtede  virkelig  et  Dyr,  ramt  af  denne  Sygdom, 
og  den  forekommende  Vært  skænkede  ham  straks  Kloven  af 
venstre  Bagben  som  Middel  mod  Faldsot.  Den  kaade  Modtager 
svarede:  „Hvis  Midlet  virkelig  er  godt,  saa  er  det  underligt  nok, 
at  Bæstet  ikke  har  kunnet  kurere  sig  selv"  *. 

Denne  Bemærkning  angav  imidlertid  kun  Hr.  Martiniéres 
egen  Uvidenhed.  Thi  hvis  han  havde  været  lidt  mere  bevandret 

Fig.  39.  Enhjørning. 

Kalkmaleri  i  Elmelunde  Kirke  paa  Møen. 

(Efter  Akvarel  af  Magnus  Petersen  i  Nationalmuseet.) 


Fig.  40.   En  Enhjørning. 

Parti  af  Moreno  da  Brescia's  (=:  Alessandro  Bonvicino  't    1555)  Maleri: 

Den  hellige  Justina. 

(Galleriet  i  \X'ien  ..) 

blot  i  sit  eget  Lands  Literatur,  vilde  han  have  vidst,  at  han  selv 
var  Skyld  i,  at  det  stakkels  Dyr  ikke  havde  kunnet  hjælpe  sig. 
„Elsdyret  opholder  sig  nemlig  paa  ubeboede  Steder,  just  fordi 
det  er  saa  tilbøjeligt  til  denne  Sygdom.  Saa  saare  den  indtræffer, 
stikker  det  straks  venstre  Bagbens  Fod  i  venstre  Øre  for  at  hel- 
brede sig."  Men  sligt  kan  jo  ikke  ske,  naar  det  jages  ^ 

Af  Planteriget  skulde  en  Apoteker  være  forsynet  med  alt: 


Fig.  41.   Elsdyr.  Han,  Hun  og  Kalv. 
(Maleri  af  Axel  Borg..) 

Blomster,  Frugter,  Blade,  Stængler,  Rødder  af  alle  vildtvoksende 
Planter  i  Landet,  foruden  de  vigtigste  Lægeurter  fra  fremmede 
Lande.  I  Christiern  Pedersens  to  Lægebøger  anføres  alene  af 
danske  Urter  over  140,  der  kan  bruges  til  Lægedom.  Og  An- 
vendelsen af  dem  krævede  ofte  et  betydeligt  Forraad,  idet  de 
ikke  blot  brugtes  til  Tillavning  af  Drikke  og  Salver,  men  meget 
hyppigt  til  at  bade  i  eller  til  paa  Gløder  at  gennemryge  den  an- 
grebne Legemsdel.  Røgbad  under  Sædet  var  f.  Eks.  en  meget 
almindelig  Kur  for  alle  Underlivsonder. 

Af  Mineralriget  endelig  skulde  en  Apoteker  være  forsynet 

med  meget,  som  man  nu  til  Dags  næppe  vilde  vente  at  finde  paa 
et  Apotek.  „Vi  har  Brug  for",  siger  Henrik  IV's  ovenomtalte 
Livlæge  Jean  de  Renou,  Forfatteren  til  en  anset  Pharmacopie, 
„alle  Slags  Jord,  saasom  Lerjord  fra  Armenien,  Jord  fra  Lemnos, 
fra  Malta,  fra  Cimolia,  rød  Jord,  gul  Jord,  Kridt.  Ogsaa  Stene, 
saasom  Ørnesten,  Lapis-lazuli,  Jødesten  og  andre;  men  først  og 
fremmest  Metaller,  som  er  syv,  nemlig:  Guld,  Sølv,  Tin,  Bly, 
Jærn,  Kobber  og  Kviksølv,  som  alle  har  deres  Navne  af  de  syv 
Planeter.  Man  kan  ogsaa  henregne  til  Mineralier  alle  Slags 
Salte,  Jordbeg,  Naphta  fra  Babylon,  Vitriol,  graa  Ambra  og 
Rav"  ^ 

Af  Stene  og  Metaller  anvendtes  fortrinsvis  de  ædle.  Datiden 
havde  den  mest  barnlige  Tillid  til  deres  helbredende  Kraft.  Chri- 
stiern  Pedersen  lærer:  „Naar  man  stryger  med  de  ædelige  Stene, 
Saphir  eller  Smaragder  Øjnene  ofte,  da  gør  det  dem  klare.  Stry- 
ger man  og  sine  Øjne  idelig  med  Kristal  Sten,  da  hjælper  det 
meget,  om  der  er  Hede  i  dem"  -.  Ogsaa  til  indvortes  Brug  anbe- 
faler han  det:  „Om  Kvinde  haver  ikke  Die  eller  Milk  i  Brystene, 
tag  Christalin  Glas  og  stød  det  smaat  som  Mel  og  syd  det  med 
Honning  i  01  og  giv  Kvinden  at  drikke;  det  hjælper"^. 

Jean  de  Renou  siger:  „Saphir  forfrisker  Hjertet  og  læger  ind- 
vortes Saar."  „Smaragd  styrker  Hukommelsen  og  tæmmer  køde- 
lige Lyster.  En  Konge  af  Ungarn,  der  en  Gang  drev  Elskovsleg 
med  sin  Hustru,  mærkede  herunder,  hvorledes  en  smuk  Sma- 
ragd, som  han  bar  paa  sin  Finger,  pludselig  brast  i  tvende  Styk- 
ker. Saa  meget  elsker  denne  Sten  Kyskhed."  „Rubin  er  meget 
kordial  og  bekæmper  Raaddenskab  og  Gift."  „Sardonyx  giver 
den  frygtsomste  Mod  og  sikrer  mod  Forgørelse."  „Amatyst 
hindrer  Drukkenskab."  Henrik  Ranzau  meddeler  i  den  Anled- 
ning sine  Børn:  „Jeg  plejer  altid  at  bære  en  stor  Amatyst  paa 
Brystet,  da  mange  paastaar,  at  den  hjælper  mod  at  blive  druk- 
ken, fordi  den  ikke  tillader  Vædskerne  at  stige  op  til  Hjernen. 
Det  forekommer  mig,  at  den  hjælper  noget^.  Om  Lapis-Lazuli 
siger  Jean  de  Renou:  „Naar  man  bærer  den  paa  sig,  ikke  blot 
styrker  den  Synet,  men  kvikker  Hjertet;  vadsket  og  tillavet  rig- 
tigt, purgérer  den  uden  mindste  Fare  den  melankolske  Vædske. 

Hvis  jeg  var  overtroisk,  saa  fæstede  jeg  ogsaa  ligesom  mange 
andre  Forfattere  Lid  til,  at  den  gør  hver,  som  bærer  den,  elsk- 
værdig, rig  og  lykkelig;  men  se,  om  jeg  tror  det!"  „Perler  er 
overordentlig  kordiale  og  i  Stand  til  at  friske  Hjertet.  Derfor 
laver  ogsaa  Alkymisterne  en  egen  Likør,  som  de  kalder  Perle- 
likør, og  paastaar  dermed  at  kunne  helbrede  en  Masse  Syg- 
domme, endskøndt 
deres  meste  Færd 
er  idel  Røg,  For- 
fængelighed og 
Charlatanen.  Jeg 
har  kendt  en  Bar- 
ber her  i  Paris,  der 
blev  kaldt  til  en  syg 
for  at  paasætte  ham 
to  Igler,  og  han  hav- 
de Frækhed  nok  til 

at  forlange  seks 
Gulddalere  for  sin 

Ulejlighed.  Han 
paastod  nemlig,  at 
han  en  hel  Maaned 
igennem  ikke  havde 
givet  disse  to  Igler 
andet  at  leve  af  end 
alene  Perlelikør"  K 
Efter  kyndige  Læ- 
gers, som  f.  Eks. 
Jean  de  Renous,  Mening  var  der  dog  visse  Grænser,  ud  over 
hvilke  endog  de  kosteligste  Stene  ikke  formaaede  at  hjælpe. 
Det  viste  sig  f.  Eks.  ved  Pave  Clemens  VII's  (Fig.  42)  Sygdom 
1534.  Han  fik  tilsidst  et  Diamantpulver  til  3000  Dukater,  og  dog 
døde  han-.  Snarere  turde  man  vel  sige,  at  Guld  rettelig  anvendt 
var  ufejlbarligt.  Kunde  man  tænke  sig,  at  et  Menneske  levede 
alene  af  Guld,  maatte  det  blive  udødeligt.  Guld  ansaas  derfor 
som  det  ypperste  Styrkningsmiddel  og  nød  i  saa  Henseende 


Fig.  42.   Pave  Clemens  VII. 
('Maleri  af  Bronzini.  i 

endnu  større  Anseelse  end  —  Jærn  i  vor  Tid.  Henrik  Ranzau 
sammenfattede  denne  Tillid  til  ædle  Stene  og  Metaller  i  følgende 
Raad  til  sine  Børn:  „Det  har  ikke  ringe  Betydning  for  Sund- 
heden at  drikke  af  Guld-  og  Sølvbægre,  ligesom  det  er  gavnligt 
at  slukke  glødende  Guld  eller  Sølv  i  Drikken.  I  skal  altid  have 
i  Eders  Hænder  enten  Koraller,  Rav,  Agat  eller  kostbare  Stene. 
Paa  venstre  Haands  Ringfinger  skal  I  bære  Ringe  med  Sma- 
ragder, Saphirer  eller  røde  Ædelstene.  I  Munden  skal  I  stundom 
holde  en  Amatyst,  noget  Krystal,  en  Granat  eller  noget  rent 
Guld  eller  Sølv"  \ 

Endnu  paa  Ludvig  den  14.s  Tid  holdt  Troen  paa  de  „ædle" 
Lægemidler  sig.  Aar  1655  tog  saaledes  Kongen  efter  sin  Læge 
Vallots  Raad  Tabletter,  hvori  der  var  Guld  og  Perler;  1664  blev 
der  ordineret  ham  et  Lægemiddel  af  Perler  og  Koral  og  to  Aar 
efter  „Vidunder-Vand"  af  Vitriol,  Jærn  og  Guld.  Men  i  samme 
Aar  1666  opførtes  første  Gang  Moliéres  „Doctoren  mod  sin 
Vilje",  hvori  Sganarel  siger  til  Perrin:  „Hej!  her  er  et  Stykke 
Ost,  som  du  maa  faa  ham  til  at  spise."  —  Perrin:  „Hvad!  Ost?" 
—  Sganarel:  „Ja,  men  det  er  en  kunstig  Ost,  hvori  der  baade  er 
Guld,  Koral,  Perler  og  Masser  af  andre  Kostbarheder"  -.  Disse 
Moliéres  Ord  udtrykte  den  vakte  Tvivl.  Og  meget  hurtigt  lo  man 
sig  fri  for  den  Tillid  til  det  kostbare  og  ægte,  der  under  Paa- 
beraabelse  af  de  kyndige  Arabere  saa  længe  havde  behersket 
Evropa  I 


Samler  vi  i  Tankerne  alt,  hvad  der  skulde  findes  paa  et  Apo- 
tek, kan  vi  med  Sikkerhed  sige,  at  Virkeligheden  umuligt  kan 
have  svaret  hertil.  Selv  om  de  mange  forskelligartede  Bestand- 
dele kunde  være  blevne  ophobede  paa  samme  Sted,  vilde  Han- 
delen dermed  dog  ikke  kunne  have  betalt  sig.  Oplandet  omkring 
hvert  Apotek  var  for  ringe,  Datidens  vanskelige  Rejseforhold 
begrænsede  det  stærkt.  Det  gik  da  Apotekerne  i  Norden  som 
andetsteds,  de  lagde  Hovedvægten  paa  det,  der  betalte  sig,  Til- 
lavningen af  alle  Slags  Sukkergodt  og  Konfekt.   For  fin  til  at 

være  blot  Urtekræmmer,  for  vægtig  til  at  kunne-  leve  af  det 
lidet,  som  Handelen  alene  med  Lægemidler  kastede  af  sig,  fore- 
trak Apotekeren  som  „fin  Konditor"  den  Mellemvej,  der  betalte 
sig  bedst. 

Allerede  i  den  første  af  Christian  den  II's  Apotekerbevillinger 
1514  blev  der  hævdet  Apoteker  Hans  Eneret  til  at  „lække 
(o:  sie,  tillave)  Klaret".  Da  der  1582  oprettedes  et  Apotek  i  Hel- 
singør, forbødes  det  alle  andre  der  i  Byen  at  handle  med  Kryderi 
og  Urter*.  Endnu  i  det  18.  Aarhundrede  klagede  Apotekeren  i 
Nykøbing  paa  Falster  over,  at  hans  Hovednæring  gik  tabt,  da 
hans  Svende  lærte  Folk  der  i  Byen  at  bage  Sukkerbrød  og  Ma- 
kroner og  sylte  alle  Slags  Frugter-.  Af  de  tre  Personer,  som  en 
Apoteker  i  det  16.  Aarhundrede  forenede  i  sig:  Urtekræmmer, 
Konditor  og  Apoteker,  var  Apotekeren  sikkert  den  magreste. 

I  sydlige  Lande,  særligt  Frankrig,  vrimlede  det  med  Klager 
over  Apotekernes  Forsømmelighed  og  Bedragerier,  hvad  Læge- 
midler angik.  „De  bedrager  os",  hedder  det  1531;  „de  sælger 
os  Hesteben  i  Stedet  for  Ben  af  Hjortens  Hjerte.  Der  er  mere 
af  denne  Art  Ben  tilfals,  end  der  findes  Hjorte  i  hele  Frank- 
rig, Italien  og  Spanien."  „Jeg  har  aldrig  set",  siger  en  Kvinde, 
der  havde  boet  hos  en  Apoteker,  „ham  anvende  andre  Urter 
end  dem,  man  rykker  op  i  vor  egen  Have.  Først,  naar  de  kom- 
mer i  Krukkerne,  faar  de  lærde  Navne."  En  Apoteker  under 
Henrik  IV  tilstod,  at  han  i  de  sidste  30  Aar  ikke  havde  haft 
Rhabarbara  i  sin  Bod^. 

Man  tør  da  maaske  slutte,  at  heller  ikke  de  mange  sjældnere 
Slags  „stødt  Krudt",  som  Apotekerne  Hans  og  Dionysius  i  Kø- 
benhavn skulde  holde  tilfals,  undgik  i  Aarenes  Løb  at  rekruteres 
med  lidt  hjemmevokset  Ukrudt.  Den  første  offentlige  Klage  over 
et  dansk  Apotek  fremkom  1569,  da  Apoteker  Unna  i  Højbro- 
stræde i  København  beskyldtes  for  at  tage  for  høje  Priser,  og 
„en  Part  af  hans  Urter  at  være  gamle,  forskallet  og  forgemt 
Gods,  saa  det  inte  duer  at  bruges"'^. 

Hvad  der  mere  end  noget  andet  bidrog  til  at  indskrænke  Apo- 
tekernes Afsætning  af  Lægemidler,  var  et  tredje  og  sidste  Udslag 
af  den  arabiske  Aandsretning:  Fremkomsten  af  gode  Lægebøger 

paa  Modersmaalet.  Siden  Henrik  Harpestreng  (7  1244)  paa 
Valdemar  Sejrs  Tid  havde  skrevet  sine  Lægebøger  paa  Dansk, 
var  intet  nyt  fremkommet  herhjemme.  Men  disse  var  nu  baade 
som  blot  haandskrevne  og  paa  Grund  af  deres  trehundrede  Aar 
gamle  Sprog  kun  lidet  tilgængelige.  De  to  gunstige  Betingelser: 
den  nye  Bogtrykkerkunst  og  den  arabiske  Indflydelse  fremkaldte 
da  en  ny  Blomstring  paa  dette  Omraade. 

Den  brave  Christiern  Pedersen  udgav  1533  i  Malmø:   „En 
nyttelig  Lægebog  for  Fattige  og  Rige",  og  Aaret  efter:   „Om 


Fig.  43.   Henrik  Ranzaus  Urtegaard  ved  Breitenburg  i  Holsten.  1591. 

Urtevand."  Henrik  Smid  i  Malmø  udgav  1546:  „En  skøn,  lystig, 
ny  Urtegaard",  og  senere  under  forskellige  Titler  —  „tredje  og 
fjerde  Urtegaard",  „Om  Menniskens  Vand",  „Præservativ  mod 
Pestilens"  o.  s.  v.  —  en  Række  Skrifter,  der  tilsidst  samledes  i 
hans  store  „  Lægebog"  1 577.  Da  dette  skete,  havde  allerede  Henrik 
Ranzau  (Fig.  43)  1576  udgivet  i  Leipzig  sin  tidt  optrykte  og  paa 
Tysk  oversatte  Bog  „de  conservanda  valetudine".  Aar  1578  ud- 
kom i  Stockholm  Benedict  Olai:  „lakarebok".  Siden  udgav  Hans 
Christensen  Bartskær  en  dansk  Lægebog  i  Byen  Slesvig  1596  og 
endelig  Præsten  Niels  Mikkelsen  Aalborg  en  dansk  Lægebog  i 
København  1633.  I  Løbet  af  hundrede  Aar  var  der  saaledes  ud- 

kommet  en  Mængde  let  tilgængelige  Bøger,  der  alle  efter  de 
bedste  Kilder,  især  Avicenna  og  Galenus,  gav  Anvisning  paa, 
hvorledes  man  under  Sygdom  skulde  hjælpe  sig. 

De  indskrænkede  sig  imidlertid  ikke  hertil.  Især  Christiern 
Pedersen  og  Henrik  Smid  var  utrættelige  i  at  angive,  hvilke 
danske  vildtvoksende  og  Have- Urter  der  var  gode  i  hvert  enkelt 
Tilfælde.  Alle  kom  de  nu  til  Ære,  Salvie,  Aakande,  Vor  Frues 
Sengehalm,  Tusinddyder,  Persille  o.  s.  v.  Kamilleblomster  lod 
sig  bruge  i  næsten  ethvert  Tilfælde.  „Summa:  Ingen  kan  nok- 
som love  alle  Camilla  Blomsternes  Dyder."  Men  heri  laa  der 
den  umiskendeligste  Opfordring  til  selv  at  være  sin  egen  baade 
Læge  og  Apoteker.  Og  denne  Opfordring  blev  fulgt  af  Tusinder, 
der  til  Skade  for  Apotekernes  Afsætning,  men  til  Gavn  for  sig 
selv  og  nærmeste  Venner  hver  Sommer  indsamlede  Aarsforsy- 
ning  mod  de  Sygdomme  og  Onder,  som  det  følgende  Aar  kunde 
bringe.  Denne  de  enkelte  Hjems  „Krudt"-Forsyning  var  vistnok 
ofte  saa  omhyggelig  besørget,  at  ingen  Apoteker  skulde  have 
behøvet  at  skamme  sig  derved. 

Men  Christiern  Pedersen  og  Henrik  Smid  blev  ikke  staaende 
ved  Lægeplanter  og  Lægemidler  i  snævrere  Forstand.  De  gav 
begge  Anvisning  paa  et  Utal  af  Likører,  Kompotter,  Geléer, 
Brystsukker  o.  s.  v.  De  underviste  i,  hvorledes  en  Ovn  til  at 
„brænde"  Blomstervand  til  Brændevin  skulde  indrettes.  De  stil- 
lede sig  kort  sagt  i  Spidsen  for  hele  den  begejstrede  Skare  af 
Husmødre,  der  Landet  over  drev  Alkymi,  kappedes  om  af  alle 
disse  Urter  at  sammensætte  det  mest  velsmagende,  sundeste, 
skønneste,  herligste  —  det  endnu  uopdagede  Middel  mod  alle 
kendte  og  ukendte  Onder. 

Simpelt  og  naturligt  har  Henrik  Smid  udtrykt  Hensigten  med 
sine  Skrifter  i  følgende  Ord:  „Paa  det  Hvermand  kunde  hjælpe 
sig  selv  i  sin  Nød  og  Trang,  om  han  ikke  kunde  finde  nogen 
anden  Doktor  eller  Læge  hos  sig  til  Stede,  da  tog  jeg  mig  for,  at 
jeg  vilde  skrive  de  almindeligste  og  bedste  Urters  Dyder,  Kraft 
og  Natur,  som  her  vokser  i  Riget,  af  de  ypperste  og  bedste  Dok- 
torers Bøger,  som  nu  findes.  Ligeledes  har  jeg  ogsaa  samlet 
nogle  af  Apotekernes  lønlige  Kunster  i  en  Hob,  som  er:  hvor- 

ledes  Electuaria,  Syruper,  Conserva  og  Olier  skal  ret  kunstigen 
gøres  og  beredes  af  disse  og  andre  Urter  og  deres  Rødder  og 
Blomster.  Efterdi  jeg  havde  ikke  Tid  at  gøre  dette  om  Dagen, 
da  gjorde  jeg  det  om  Natten.  —  Her  er  mange  Urter  i  Landet, 
der  kan  hjælpe  os  lige  saa  godt  som  de  fra  India,  Arabia,  Cal- 
cutten.  Her  vokser  mange  ædle  Urter  i  Riget,  som  dog  foragtes 
og  trædes  under  Fødder,  ligesom  de  var  ikke  skabte  af  Gud  os 
til  Gode.  Men  vidste  vi  deres  Kraft  og  Dyder,  da  holdt  vi  dem 
i  større  Ære  og  Værdighed,  end  vi  gør"^ 

Uden  at  ane  det,  maler  Henrik  Smid  i  disse  Ord  en  ny  Tid, 
hvor  alt  det  bedste  af,  hvad  Araberne  har  efterladt  i  Arv,  er 
vaagnet  til  selvstændigt  Liv.  Her  er  varm,  menneskelig  Med- 
følelse med  alle  lidende.  Her  er  ny  Tro  paa,  at  de  kan  hjælpes 
ikke  blot  ved  Kirkens  Midler  og  Forbøn,  men  ved  de  Urter, 
Gud  har  skabt,  ved  den  foragtede  Natur.  Her  er  Glæde  over 
denne  Natur,  over  Hjemlandet,  over  Modersmaalet.  Beskedent 
dølger  hans  egen  Begejstring  sig  i  de  jævne  Ord:  „Efterdi  jeg 
havde  ikke  Tid  at  gøre  dette  om  Dagen,  da  gjorde  jeg  det  om 
Natten."  Men  under  denne  Tro,  der  har  vovet  at  bryde  med  de 
gamle  Guder:  Kirken,  det  udvalgte  Folk  og  Latinen,  ulmer 
endnu  en  dybere,  ligeledes  af  arabisk  Herkomst.  Det  er  den, 
som  ubevidst  fyldte  Tiden,  der  kun  manglede  en  fængende 
Gnist  for  at  brænde  i  lys  Lue  vidt  over.  Troen  paa  det  ube- 
kendte. 

I  denne  Tro  mødtes  Araberne  og  de  nyvakte  evropæiske  Folk 
og  skiltes  med  det  samme.  Den  forskellige  Maade,  hvorpaa  denne 
Tro  formede  sig  hos  begge,  blev  netop  Udtrykket  for  deres  for- 
skellige Afstamning. 

Hos  Araberne  var  det  ubekendte,  hvor  ivrigt  man  end  søgte 
det,  altid  Udtrykket  for  det  mere,  der  kun  som  Naadegave  blev 
en  til  Del,  Det  var  Glimt  af  Lyset  bag  Forhænget,  fra  det  aller- 
helligste, hvorfra  Mennesket  selv  var  udelukket.  Kun  med  til- 
dækket Aasyn  kunde  dette  nærme  sig  og  i  Ydmyghed  modtage 
den  Skærv,  som  blev  det  rakt.  Just  heri,  at  Mennesket  som  Na- 
turen begge  hørte  til  udenfor,  laa  Betydningen  af,  at  en  Straale 
fik  Lov  at  trænge  ud  og  gyde  sit  Guld  i  Naturens  Dyb  og  Menne- 

skets  Viden.  Selv  om  man  da  virkelig  havde  fundet  „Universal- 
midlet", „Livets  Eliksir",  „de  vises  Sten",  hvorefter  man  søgte 
med  saa  glødende  en  Iver,  vilde  dette  dog  aldrig  have  været 
noget  Adkomstbevis  til  at  komme  indenfor.  Det  var  og  blev  kun 
en  Smaamønt  kastet  i  Grams  til  Flokken,  der  ventede  udenfor 
Paladset.  Ørkenens  kyndige  Rytter  vidste  skarpt  at  skelne  mel- 
lem at  skønne  paa  Maanelyset  og  barnagtigt  at  gribe  efter  selve 
Maanen. 

Helt  anderledes  hos  de  evropæiske  Folk.  Her  var  det  ube- 
kendte, man  søgte,  mere  endnu  end  Midlet  til  at  faa  Sygommene 
lægte.  Livet  forlænget,  alt  gjort  til  Guld.  Bagved  disse  Ønsker 
laa  den  higende  Længsel  efter  at  besidde  Pantet,  det  usvigelige 
Pant  paa,  at  der  ingen  Afstand  og  Forskel  var,  men  at  Naturens 
Kræfter,  Menneskesnille,  dets  Drøm  om  Lykke  var  eet  i  sig  og 
eet  med  Gud.  Man  drømte  om  at  faa  Porten  opladt  for  at  storme 
ind  med  det  samme.  Ikke  som  uvedkommende  og  Proletarer, 
men  som  Husets  Børn,  der  hørte  til  derhjemme.  Hver  Morgen- 
glød, hver  Aftenrødme  forjættede  lønligt:  nu  sker  det  snart. 


15 

Den,  der  fyldigst  udtalte  Tidens  Løsen,  var  som  Tiden  selv 
uklar,  ædelt  tænkende  og  ubændig.  Vi,  der  staar  paa  Afstand, 
har  let  nok  ved  at  se  hans  Fejl  og  Mangler.  Og  tre  hundrede 
Aars  Erfaringer  har  lært  os  forsagende  koldt  at  kunne  udtale: 
Det,  han  og  Tiden  tilstræbte,  var  et  uopnaaeligt,  der  ligger  uden- 
for Menneskelivets  Vilkaar.  Han  var  blot  en  Mystiker,  der 
drømte  den  Drøm,  der  som  en  Børnesygdom  siden  da  har  hjem- 
søgt hvert  Slægtled,  selvfølgelig  kun  en  føje  Stund,  thi  Livet  selv 
lærer  hurtigt  enhver  forstandig:  „Du  drømmer".  —  I  det  Gran 
af  Bitterhed,  som  denne  Tilstaaelse  dog  bestandig  afføder,  ligger 
imidlertid  den  bedste  Forstaaelse  af,  hvad  hin  Tid  dristigt  haa- 
bede  og  vilde. 

Svejtseren    Philippus   Areolus    Paracelsus   Theophrastus 

Bombastus  af  Hohenheim  var  født  17.  December  1493  i  Kanton 
Schwyz,  hvor  hans  Fader  var  Læge.  Denne  underviste  ham  i 
Lægekunst  og  Kemi,  og  tidligt  lærte  han  at  stole  mere  paa  egne 
Forsøg  og  Iagttagelser  end  paa  al  den  døde  Lærdom,  der —  stemp- 
let med  Aristoteles',  Galenus'  og  Avicenna's  Navn  og  lovprist 
ved  alle  Universiteter  —  som  en  Hemsko  hindrede  selvstændig 
Tænkning  og  Erfaring  ^  Hans  Ophold  ved  Universitetet  i  Basel, 
hvorhen  han  sendtes,  da  han  var  16  Aar,  blev  derfor  kun  kort. 
Han  drog  videre  herfra  ud,  hvor  der  virkelig  dreves  naturviden- 
skabelige Studier,  til  Alkymister,  og  havnede  hos  den  berømte- 
ste af  disse,  den  rige  Sigismund  Fugger  i  Tyrol.  I  dennes  Labo- 
ratorium grundlagde  Paracelsus  den  solide  Viden,  hvorpaa  han 
siden  byggede. 

Meget  ung  begyndte  han  derpaa  et  Vandreliv,  der  selv  blandt 
Datidens  mange  „farende  Svende"  vistnok  var  enestaaende.  Han 
gennemvandrede  Tyskland,  Frankrig,  Italien,  gjorde  som  Felt- 
skær (Militærlæge)  Felttogene  med  i  Neapel  og  Nederlandene  og 
kom,  saa  vidt  man  kan  se,  Aar  1519  1  samme  Egenskab  til  Dan- 
mark. Her  synes  han  at  have  besøgt  Sigbrit,  der  jo  selv  var  en 
ivrig  Dyrker  af  Kemi.  Han  omtaler  hende  vel  ikke  ved  Navn, 
men  der  er  Sandsynlighed  for,  at  hun  er  den  „ædle  Kvinde"  og 
„berømte  Praktikantinde",  han  fortæller  at  have  gæstet,  og  om 
hvem  han  siger,  at  hun  var  i  Besiddelse  af  en  „Vunddrik",  der 
kunde  læge  store  Saar  inden  tre  Dages  Forløb-.  Det  var  vistnok 
hendes  Broder,  Dionysius  Willumsen,  der  samme  Aar  var  ble- 
ven Apoteker  i  København.  Endnu  en  tredje  Kollega  traf  han 
vistnok  her,  den  tidligere  Bartskær  Didrik  Slagheck.  Dennes 
Bane  gik  dog  højere  og  hurtigere  end  Paracelsus'.  Aar  1520 
blev  Slagheck  Biskop  i  Skara,  1521  Ærkebiskop  i  Lund,  1522 
hængt  og  brændt  i  København. 

Paracelsus  fulgte  som  Læge  med  Hæren  imod  Stockholm  og 
overværede  Byens  Belejring  og  Overgivelse.  Det  er  maaske 
herfor,  han  senere  kalder  den  „Stockhalma  in  Danemark".  Me- 
dens Didrik  Slagheck  var  med  ved  det  stockholmske  Blodbad, 
flakkede  Paracelsus  om  for  at  undersøge  de  mange  Bjergværker 
i  Sverige.  Herfra  gik  Vandringen  gennem  Rusland  over  Moskva 


Paracelsiis  139 

til  Konstantinopel.  Og  efter  ti  Aars  Omflakken  tog  han  endelig 
Bolig  i  Basel  1525. 

Hans  Virksomhed  i  disse  ti  Aar  havde  været  lige  saa  broget 
som  de  Forhold,  hvorunder  han  færdedes.  Han  havde  baade 
været  Alkymist  og  Læge,  stillet  Horoskoper,  spaaet  af  Haanden 
og  manet  døde.  Han  havde  været  i  Kast  med  Alverden,  fra  Kon- 
ger og  Fyrster  til  kloge  Koner,  Skarprettere,  Jøder  og  Hekse. 
Overalt  havde  han  set  og  lært.  Han  havde  utvivlsomt  Ret,  naar 
han  regnede  sig  dette  Vandrestudium  langt  mere  til  Gode  end 
at  have  opholdt  sig  ved  et  Universitet  og  disputeret  sig  en  Dok- 
torhat til  paa  en  Udlægning  af,  hvad  Galenus  og  Avicenna  havde 
sagt  eller  ikke.  „Nej,  en  Læge  skal  være  en  Landstryger.  Thi 
Sygdommene  selv  farer  vide.  Og  kun  ved  at  vandre  lærer  du 
mange  Sygdomme  at  kende.  De  engelske  Vædsker  er  ikke  un- 
garske, de  neapolitanske  ikke  preussiske;  du  maa  drage  hen, 
hvor  de  er.  Og  jo  mere  du  søger,  jo  mere  du  erfarer,  des  større 
bliver  din  Forstand  i  Fædrelandet.  Naturen  er  en  Bog,  der  læses 
til  Fods.  For  hvert  Land,  du  ser,  vender  du  et  Blad  i  Naturens 
Kodeks." 

Hans  Ry  for  heldige  Kure  var  nu  vokset  saa  stærkt,  at  Øvrig- 
heden i  Basel  tilbød  ham  en  vellønnet  Plads  ved  Byens  Univer- 
sitet som  Professor  i  Fysik,  Medicin  og  Kirurgi.  Han  modtog 
den,  og  i  Sommeren  1527  begyndte  han  en  Række  Forelæsnin- 
ger, vidt  forskellige  fra  Datidens.  To  Timer  daglig  gennemgik 
han  for  en  talrig  Tilhørerkreds  ikke  Galenus  og  Avicenna  — 
tværtimod  i  højtideligt  Optog  kastede  han  St.  Hans  Aften  deres 
Skrifter  paa  Baalet  —  men  hvorledes  Saar  og  Sygdom  efter 
hans  Erfaring  burde  behandles.  Og  dette  foredrog  han  ikke  paa 
de  lærdes  eneste  sømmelige  Sprog,  Latin,  men  paa  Moders- 
maalet,  forstaaeligt  for  alle. 

Samtidigt  havde  han  som  Stadslæge  en  udbredt  Praksis.  Med 
stor  Dristighed  og  Held  anvendte  han  mineralske  Lægemidler. 
Men  især  opnaaede  han  forbavsende  Resultater  ved  sit  hemme- 
lighedsfulde Middel  „Laudanum".  Hvorledes  dette  var  sammen- 
sat, vides  ikke.  At  der  var  Opium  deri  er  højst  sandsynligt, 
senere  gik  Navnet  Laudanum  over  til  alene  at  betegne  Opium. 

Nogle  antager,  at  Paracelsus  valgte  dette  Navn,  fordi  Midlet 
ikke  noksom  kunde  roses  [laudare].  Anvendelse  af  Opium  var 
i  Strid  med  Arabernes  Lære,  hvorefter  det  hidtil  havde  gældt 
for  skadeligt.  Selv  om  Opium  imidlertid  har  udgjort  en  Hoved- 
bestanddel af  hans  Laudanum,  kan  man  sikkert  gaa  ud  fra,  at 
Lægemidlet  har  været  sammensat  af  flere  andre  Bestanddele, 
maaske  især  Vitriol;  thi  som  hemmelighedsfuldt  Middel  kunde 
det  naturligvis  ikke  være  noget  enkelt,  enhver  kunde  an- 
vende. Vist  er  det,  at  ved  Hjælp  af  sit  Laudanum  gjorde  han 
Vidundere.  Herved  helbredte  han  i  det  mindste  for  en  Tid  den 
lærde  Bogtrykker  Frobenius  i  Basel,  hvem  Lægerne  vilde  sætte 
Benet  af  paa  Grund  af  Podagra.  Med  samme  Middel  helbredte 
han  Kanniken  Cornelius  Lichtenfels.  Selv  nævner  han  18  Fyr- 
ster, som  han  har  helbredet  ved  dette  eller  andre  Midler,  efter 
at  almindelige  Læger  havde  erklæret  dem  for  opgivne.  Da  han 
tilmed  var  meget  uegennyttig  og  hyppigt  nægtede  at  tage  mod 
Betaling  af  Folk,  hvem  andre  Læger  ikke  havde  sparet,  kan 
man  godt  forstaa,  at  hans  Ry  og  hans  Fjender  tog  til  med 
rivende  Fart. 

Det  fik  en  brat  Ende.  I  Sommeren  1528  kom  han  i  Proces 
med  Kanniken  Lichtenfels.  Denne,  der  i  lang  Tid  havde  lidt  af 
Mavesmerter  og  forgæves  søgt  Raad  hos  andre  Læger,  havde 
tilsidst  henvendt  sig  til  Paracelsus  og  lovet  ham  100  Gylden, 
hvis  han  kunde  helbrede  ham.  Blot  ved  Brugen  af  tre  Piller 
Laudanum  var  han  bleven  rask.  Men  saa  nægtede  Kanniken 
at  betale  Summen,  da  Sygdommen  saa  let  havde  ladet  sig 
hæve.  Paracelsus  klagede  til  Byens  Øvrighed  (Fig.  44).  Denne 
dømte,  at  Kanniken  kun  skulde  betale  efter  almindelig  Takst.  Da 
blev  Paracelsus  heftig  fortørnet.  Han  lod,  som  det  hedder  i  den 
gamle  Baseler-Krønike,  „onde  Sedler  flyve  mod  Øvrigheden", 
det  vil  vel  sige  udskældte  —  den  paa  Prent  og  flygtede  derpaa 
fra  Byen. 

Efter  dette  faste  Ophold  i  Basel,  der  i  alt  kun  havde  strakt 
sig  over  et  Par  Aar,  begyndte  et  nyt  Vandreliv,  der  varede  i 
henved  fjorten  Aar,  lige  til  hans  Død  1541.  Vandringerne  fore- 
gik i  Sydtyskland,  Østrig  og  Sveits  og  giver  et  tydeligt  Ind- 

tryk  af  hele  hans  ejendommelige  Fremtoning.  Velsignet,  for- 
bandet, forfulgt  overalt  drog  han  fra  Sted  til  Sted.  Fast  i  sin  Tro 
paa  at  bringe  et  nyt  Evangelium,  i  ydmyg  Tillid  til  den  Gud,  der 
er  Kærlighed,  og  hvis  Væsen  han  søgte  ved  uegennyttig  Op- 
ofrelse at  gengive,  gavmild,  nøjsom,  uklar,  opblæst  og  forsoren, 


Fig.  44.   Borgmester  i  Basel  under  Paracelsus'  Ophold  dér:  Jacob  Meier. 
(Maleri  af  Hans  Holhein  den  yngre.) 

svingede  han  stadig  imellem  en  Helgen  og  en  blot  Markeds- 
Gøgler. 

Der  stod  altid  Ry  om  ham.  Han  var  stadig  fulgt  af  en  talrig 
Skare  Disciple,  dels  troende  Lærlinge,  dels  tvivlsomme  Størrelser, 
der  blot  fulgte  med  for  i  et  ubevogtet  Øjeblik  at  aflure  ham  hans 
Kendskab  til  de  vises  Sten.  Alle  lidende  strømmede  ham  i  Møde, 
fra  Fyrster  og  Rigmænd  til  Byernes  Udskud.  Efter  lykkelig 
fuldendt  Kur  bedrog  i  Reglen  de  første  ham  for  Lægeløn,  de 

sidste  lo  ham  ud  eller  glemte  ham.  Men  Gejstlige  og  Læger  slog 
Ring  om  ham,  udskældte  ham  for  „en  Luther"  og  en  Lurv  uden 
Doctorhat.  Saa  kom  det  til  Disputats,  hvor  de  raabte  paa  Latin, 
han  svarede  paa  Tysk,  og  Haansord  gjorde  Udslaget.  Kun  sjæl- 
dent lykkedes  det  ham  at  faa  Lov  at  føre  Disputatsen  under  den 
nye  Form  som  i  Niirnberg,  hvor  han  fik  Øvrigheden  til  at  ud- 
levere ham  nogle  af  Stadens  uhelbredelige  syge,  som  han  der- 
paa  gratis  lægte. 

Da  han  endelig  efter  sin  bestandige  Omflakken  syntes  at  ville 
slaa  sig  til  Ro  i  Salzburg,  blev  ogsaa  dette  forpurret.  Det  lykke- 
des nogle  Banditter,  hvem  Lægerne  havde  underkøbt,  at  faa 
ham  i  deres  Vold.  De  styrtede  ham  ned  fra  et  højt  Sted,  saa  at 
han  knustes.  Døende  bragtes  han  til  en  lille  Stue  i  Værtshuset 
„zum  weissen  Rosz",  hvor  han  udaandede  24.  September  1541. 


Endnu  den  Dag  i  Dag  er  Samtidens  Strid  om  Paracelsus'  Be- 
tydning ikke  naaet  til  Afslutning.  Nogle  betragter  ham  fremdeles 
som  en  af  Menneskehedens  ypperste,  andre  som  en  blot  Mark- 
skriger.  En  af  Grundene  til,  at  denne  Sky  stadig  staar  om  ham, 
ligger  i,  at  man  ikke  med  fuld  Bestemthed  kan  afgøre,  hvilke 
Skrifter  der  stammer  fra  ham,  hvilke  ikke.  Han  nedskrev  meget. 
Rundhaandet  synes  han  at  have  skænket  Byøvrigheder  og 
Enkeltmænd  sine  Haandskrifter  som  Tak  for  kortvarig  Rast 
paa  flygtig  Vandring.  Men  hans  Levevis  egnede  sig  ikke  til  For- 
fattervirksomhed. Han  kunde  aldrig  i  Ro  lægge  sidste,  afslut- 
tende Haand  paa  noget  Arbejde.  Og  det  anses  endnu  for  tvivl- 
somt, om  han  overhovedet  selv  nogensinde  har  udgivet  nogen 
Bog^  Ikke  desto  mindre  forekommer  der  nu  et  Utal  af  Skrifter 
under  hans  Navn,  der  overbyde  hverandre  i  Særhed,  Voldsom- 
hed og  Vidtsvæven.  Efterspørgslen  har  tidligt  udklækket  disse  i 
en  Tid,  hvor  Forfatterret  var  et  ubekendt  Begreb,  og  hvor  et 
Forfatternavn  ansaas  for  Allemands  Eje,  Venners  og  Fjenders, 
blot  et  Træ  ved  Landevejen,  i  hvis  Skygge  enhver  kunde  hvile 
sig,   i  hvis  Bark  enhver  kunde   ridse  sit  Navn.    Ud  af  denne 

Bunke  Skrifter  maa  varsomt  uddrages  Billedet  af  den,  hvis  Valg- 
sprog ved  et  Skæbnens  Lune  var:  „Skriv  aldrig,  hvor  der  her- 
sker Tvivl!  Derfor  skrev  Evangelisterne  saa  kort,  fordi  det  var 
sandt,  hvad  de  skrev."  Intet  Under,  at  der  er  mange  uddragne 
Billeder,  forskellige  indbyrdes,  og  medførende  højst  forskellige 
Domme. 

Sandsynligst  er  følgende  Træk.  Paracelsus  søgte  at  forene 
Bibeltro  og  græsk  Syn.  Han  levede  i  Sveits  og  Sydtyskland 
paa  en  Tid,  hvor  Zwingli,  Luther  og  Calvin  virkede  og  Romer- 
kirken selv  krævede  Forbedring.  Det  kunde  da  ligge  ham  nær 
at  udtale:  „Af  alle  nuværende  Sekter  er  der  ingen,  der  besidder 
den  sande  Religion.  Man  maa  blot  uden  al  Biforklaring  læse  den 
hellige  Skrift,  saa  lader  vel  engang  i  Tiden  den  sande  Religion 
sig  til  Syne."  Der  laa  ubevidst  Kætteri  i  Udtryk  som  disse:  „Ved 
Gemyttet  komme  vi  til  Gud,  ved  Troen  til  Kristus  og  ved  Ind- 
bildningskraften til  den  Hellige  Aand."  Og  han  var  ved  at  flagre 
sig  løs  i  en  saadan  Tanke  som :  „  Kun  ved  vor  Visdom  bliver  Guds 
Værker  aabenbare,  og  kun  naar  Sønnen  vorder  sin  Fader  lig, 
det  er:  bliver  fuldkommen  som  han,  har  Visdommens  Fader 
den  sande  Glæde  i  sit  Barn."  Men  i  brændende  Glød  vendte 
han  tilbage  til  det  dybeste  i  Kristendommen  i  følgende  Tanke- 
gang: „Det  højeste,  som  vi  Læger  besidder,  er  vor  Kunst.  Men 
det  næste,  der  er  denne  lig,  er  Kærlighed  til  de  syge.  Og  for 
disse  to  danner  Haabet  Slutsten.  Kærlighed  modtager  vi  af  Guds 
Kærlighed,  og  i  den  samme  Kærlighed  maa  vi  uddele  den.  lade 
den  ved  os  gaa  videre  til  hver,  der  har  den  behov.  Som  vi  el- 
sker, saa  gaar  det  os.  Er  vor  Kærlighed  stor,  saa  faar  vi  store 
Frugter  af  vor  Lægedom;  er  den  svag,  bliver  vore  Frugter 
mangelfulde.  Saa  gaar  det  og  med  Haabet.  Den,  der  intet  haaber, 
kan  intet.  Thi  den  alene  haaber,  derveed.  Hvo  intetveed,  haaber 
ikke,  men  tvivler." 

I  sin  Verdensopfattelse  var  Paracelsus  Græker.  Alt  tilværende 
danner  et  stort  levende  Hele,  Makrokosmos.  Hvert  enkelt  Men- 
neske er  som  Mikrokosme  et  Afbillede  af  Makrokosmen,  i  inder- 
lig Enhed  dermed.  Alt  lever.  Der  gives  overhovedet  ingen  Død. 
Hvad  der  synes  saa,  er  kun  en  Tilbagesynken  i  Moders  Liv,  en 

Overgang,  en  Tilbliven  af  noget  nyt.  Livet  er  Gud.  I  ham  har 
alle  Ting  usynligt  været,  i  ham  vender  de  tilbage,  fra  ham  ud- 
strømmer i  hvert  Øjeblik  det,  der  udgør  deres  Liv. 

Det  er  da  Lægens  Opgave  at  forstaa  det  enkelte  Menneske 
ikke  som  noget  enkelt  for  sig,  men  som  Led  i  den  store  Verdens- 
helhed.  Kun  ved  at  studere  Naturens,  den  store  Organismes 
Liv  lærer  han  at  fatte  det  samme  i  Mikrokosmens  Form.  Na- 
turen er  hans  Læremester.  Kun  dér  staar  hans  Eksamen,  Livet 
er  hans  Maal.  Intet  kan  lignes  med  den  kyndige  Læge.  Ham  er 
Naturens  Hemmeligheder  aabenbare,  han  deler  dem  atter  ud  til 
de  øvrige  lærde.  Han  begriber  alle  Lemmernes  Væsen,  deres 
Sundhed  og  Sygdom,  han  føler  Himmelhvælvets  Puls,  fatter 
Stjernernes  Ansigtstræk,  de  fine  Streger  i  Mineraliernes  Haand, 
Vindens  Aandedræt  og  Jordskælvets  Feber.  I  Kendskabet  til 
Naturens  Liv  har  han  Nøglerne  til  Guds  Rige.  Thi  Naturen  og 
Livet  er  Maalet,  ikke  Bøgers  dode  Kundskab.  Hvad  der  findes 
i  Galenus'  Skrifter  er  som  den  Svamp,  der  vokser  paa  Træet. 
Daare  den,  der  herved  tror  at  kende  Træet  selv. 


16 

Hvad  er  under  disse  Forhold  Sygdom?  Den  er  ikke  som 
af  Araberne  antaget  noget  blot  negativt  i  Forhold  til  Sundhedens 
positive.  Den  er  selv  noget  positivt.  Sygdom  er  en  egen 
Form  for  Liv,  en  Snylteplante,  en  Mikrokosme  i 
Mikrokosmen.  Mennesket  er  selvanden  under  Sygdom,  har 
ligesom  to  Legemer  indesluttede  i  det  ene  og  samme. 

For  ret  at  forstaa  dette  maa  vi  lægge  Mærke  til,  hvad  det  er, 
vi  ellers  kalder  Liv.  Liv  er  altid  en  umiddelbar  Enhed  af  tre 
Bestanddele:  Salt,  Svovl  og  Kviksølv.  Saalænge  Livet  varer, 
danner  de  en  inderlig  Forbindelse  og  mærkes  ikke;  dette  kaldes 
Sundhed.  Men  begynder  de  at  skilles  og  lader  sig  mærke  enkelt- 
vis i  Svien,  Brænden,  det  er  Sygdom,  og  den  kan  føre  til  hel 
Oplosning,  Døden.  Livet  er  altsaa  noget  usynligt,  under  hvilket 
Grundstofferne  holdes  sammen.   Ophører  det,  saa  skilles  de  ad 

Og  bliver  synlige.  Du  forstaar  det  ikke?  Prøv  engang!  Et  Træ 
lever.  Hug  det  til  Brænde,  saa  dør  det.  Idet  du  nu  brænder  det, 
saa  er  det,  der  brænder:  Svovl.  Det,  der  ryger:  Kviksølv.  Det, 
der  bliver  til  Aske :  Salt.  Mere  er  der  ikke  i  det.  Alle  disse  tre  — 
det  brændbare,  det  flygtige  og  det  opløselige  —  findes  forbundne 
i  alt  levende  og  skilles  først  ad,  naar  det  dør.  Det  er  disse  tre, 
vi  betegner  med  Navnene:  Svovl,  Kviksølv,  Salt. 

Men  hver  enkelt  Organismes  Liv  er  ikke  blot  opstaaet  ved  en 
Fødsel.  Det  kræver  uafbrudt  Ernæring  for  at  bevares.  I  Er- 
næringen faar  vi  et  endnu  dybere  Indblik  i,  hvad  Liv  er.  Den 
enkelte  tilegner  sig  andre  levende  Genstande:  Dyr,  Planter  og 
Mineralier,  fortærer  dem  og  lader  dem  dø  og  opløses  for  selv  at 
hente  Liv  heraf.  Verden  er  saaledes  alles  Kamp  mod  alle.  Gud 
har  dog  dannet  dem  alle.  Gud  er  ikke  blot  i  Dig  og  i  Natter- 
galen, men  ogsaa  i  Ormen,  Edderkoppen  og  Basilisken.  Baade 
Sundhed  og  Sygdom  lover  Gud.  Thi  alting  lever. 

Ikke  alt,  hvad  den  enkelte  Organisme  fortærer,  kan  den  bruge 
til  sit  Liv.  Næringsmidlerne  indeholder  baade  gavnligt  og  skade- 
ligt, „Essens"  og  „Gift".  De  skilles  fra  hinanden  under  For- 
døjelsen, der  er  mere  end,  hvad  Grækere  og  Arabere  betegnede 
som  en  blot  „Sammenkogning"  (concoquere),  thi  den  er  det 
tydeligste  Udtryk  for  den  enkeltes  Liv.  En  indre  Naturkraft, 
„Archæus"  foretager  her  de  sindrigste  alkymistiske  Arbejder, 
som  ingen  Menneskekunst  kan  gøre  efter. 

Af  det  samme  Brød  laver  den  Menneskeblod  til  et  Menneske, 
Hesteblod  til  en  Hest,  Hundeblod  i  en  Hund.  Hvad  den  ikke 
kan  bruge,  udskiller  den  og  affører.  Læg  Mærke  til,  hvor  meget 
Salt  der  er  i  Urinen,  Svovl  i  Ekskrementer  og  i  den  Luft,  Lungen 
udaander.  Men  Fordøjelsen  foregaar  ikke  blot  i  Maven.  Dér 
laves  Næringsmidlerne  kun  til  Blod.  Hver  enkelt  Legemsdel: 
Hjerne,  Hjerte,  Øjne,  Lever,  Nyre,  Milt  trækker  atter,  som 
Magneten  drager  Jernet,  Blodet  til  sig  og  fordøjer  dette  i  sin 
Mave.  Den  uddrager  deraf,  hvad  den  har  Brug  for,  medens  den 
udskiller  det  ubrugelige  som  Sved,  Taarer,  Slim  osv. 

Sundhed  er  altsaa  den  normale  Fordøjelse  overalt  i  Legemet, 
hvor  Mikrokosmens  Natur  uden  mærkelig  Besvær  overvinder 

den  lilegncdc  Nærinj^,  opløser  den  eller  udskiller  den.  Den  føles 
som  Fred  o^  Velvære.  Syj^dom  er  det  modsatte  I-orhold,  hvor 
det  fremmedes  Ma^n  er  stærkere  end  Mikrokosmens  Livskraft, 
saa  at  det  er  Mikrokosrnen,  der  o[)løses,  idet  Salt,  Svovl  o^ 
Kviksølv  udskilles  ou,  enkeltvis  volder  I'irie.  iJen  føles  som  Krig 
o(^  Smerte.  I)e  forskellij^e  Syj^domme  k;jri  inddeles,  eftersom  det 
er  mest  Salt  eller  Svovl  eller  Kviksølv,  der  udskiller  si^  o^  vir- 
ker. Men  een  'linj^  staar  fast:  I  Sundhed  opløser  Organismens 
Liv  andet  Liv  ni  Ounst  for  si^,  1  Sy^^dom  o[)løser  andet  Liv  Or- 
(^an  ismen  s  Liv,  adskiller  dettes  f  jrundhestanddele  og  drager  Næ- 
ring af  (Jern  paa  Organismens  Bekostning. 

Heraf  fretngaar  hedst,  hvor  ufuldkommen  Græ-kernes  og 
Araherr)es  Lære  er,  der  anser  Sygdom  for  et  tjlot  Misforhold 
mellem  de  fire  Vædsker  og  mener  at  kunne  fielbrede  alene  ved 
Afføring,  Vom'inng  og,  Aareladning.  Vædskernes  Misforfiold  er 
ikke  Sygdommen  selv,  men  kun  dens  Yttringsmaade  fSymptomj. 
iJet  er  Sy;'/Jommen,  der  virker  Misforholdet  imellem  Væd- 
skerne.  Len  er  det  Liv,  der  li;',ger  nedenunder.  I)u  rammer  den 
ikke  ved  at  tømme  paa  Vædskerne,  saalidt  som  du  faar  I^ugt 
med  Virjteren  ved  at  fjy;rne  .Sneen.  'Id)i  det  er  Vinteren,  der  har 
fremkaldt  Sneen,  ikke  omvendt. 

Sygdommen  er  en  Stricj  mellem  to  usynlige  l-ormer  for  Liv, 
.Sygdoif)m(;ns  og  Sundhedens,  der  begge  rummes  i  sarnme  Orga- 
nisme. Striden  føres  allevegne  i  Le;',emet  og  m;r;rkes  sf)m  Mede, 
Kulde,  Ildef>efindende,  Smerte  overalt.  I  leller  ikke  I-'eheren, 
Smerten  er  Sygdommen,  men  hlot  (Jdtrykket  for  den  Kraft,  den 
Lorm,  tivot  under  Orgainsmens  Natur,  „Archæus",  den  indre 
Alkymist,  f:llef  fivad  du  nu  vil  kalde  det  levende  i  dig,  søger  at 
jage  .SygcJomiuen  paa  idugt.  I  hovedslaget  staar  i  „Krisen".  Sejrer 
„Arehæus",  maa  Sygdommen  opløses,  vige  og  udskilles  ved 
Sved,  Afløririg,  IJdaanding.  Sejrer  Sygdommen,  o|)løses  Orga- 
nismen i  Død. 

1 1  vad  har  Lægen  af  gøre  under  Sygdommen?  „Mærk  dig  først: 
Naturet)  er  L;f;gen,  du  ikke.  Det  er  den,  der  sammei)s;eller 
Lægeinidlerne.  Kun  den  veed,  hvad  der  hør  gøres,  (>i[  hvorlede.s 
der  kati  lægges.  Du  er  kun  dens  ilaandlanger."    Der  er  allsaa  en 

indvendig  Læge  og  Apoteker,  „Archæus",  der  er  den  egentlige. 
Men  denne  kan  den  udvortes  Læge,  som  forstaar  sin  Kunst,  gaa 
afgørende  til  Haande  ved  i  rette  Øjeblik  at  række  ham  det,  hvor- 
til han  netop  trænger.  Hvad  dette  er,  det  læres  ikke  gennem 
Bøger,  men  gennem  Studiet  af  den  hele  Natur,  hvoraf  den  en- 
kelte Mikrokosme  jo  kun  er  et  Afbilled.  Lægens  Kunst  og  Er- 
faring har  selve  Livet  til  Genstand. 

Hvad  lærer  da  den  store  Natur  os  om  Livet?  Vi  ser,  at  af 
Jordbundens  Kraft  —  thi  længer  kan  vi  ikke  forfølge  den  store 
„Archæus",  Livskraften  —  fremvokser  to  Riger,  Planteriget  og 
Mineralriget.  Planterne  vokser  i  Luften,  Mineralierne  i  Vandet 
underjorden  eller  i  Havet.  Men  alle  er  de  kun  forskellige  Blan- 
dinger af  de  tre:  Salt,  Svovl,  Kviksølv.  Hvilken  Kunstfærdighed 
i  Sammensætningen,  der  af  samme  tre  Bestanddele  blot  i  for- 
skelligt Maal  og  Renhed  kan  danne  Mos,  Tidsler,  Bøge,  Palmer 
og  Stenkis,  Kobber,  Ædelstene,  Guld!  Og  hvilken  Forskel  i 
Jordbundens  Livskraft,  mellem  Ørken  og  yppig  Skov,  mellem 
øde  Strandbred  og  Guldlejer!  Det  er  samme  Livskraft,  samme 
Slags  „Archæus",  der  gør  sig  gældende  i  den  store  Natur  og  i 
den  enkelte  Menneske-Mikrokosme. 

Vil  du  da  under  en  Sygdom  komme  et  Menneskes  Livskraft, 
Sundhedens  Natur  i  ham,  til  Hjælp  imod  Sygdommen,  saa  gæl- 
der det  om  med  kyndig  Takt,  med  udviklet  Sans  for,  hvorledes 
netop  denne  Jordbund  er  beskaffen,  at  forsyne  ham  med  netop 
det,  som  Sundheden  i  ham  i  Øjeblikket  har  Brug  for,  men  maa- 
ske  ikke  Kræfter  nok  til  selv  at  skaffe  til  Veje.  Du  maa  give 
ham,  hvad  der  er  „Essens"  for  hans  Sundhed,  men  „Gift"  for 
Sygdommen  i  ham.  Hvad  er  da  dette?  Selvfølgelig  Salt,  Svovl 
og  Kviksølv.  Men  i  hvilken  Sammensætning?  Ja,  herpaa  beror 
det.  Thi  der  er  uhyre  Forskel  paa  Kampesten  og  Guld,  Ande- 
mad og  Figener,  men  alle  er  de  jo  kun  Salt,  Svovl  og  Kviksølv 
i  forskelligt  Forhold. 

Det  afgørende  Lægemiddel  er  i  hvert  enkelt  Tilfælde  et  „Ar- 
canum",  en  Hemmelighed.  Du  naaer  ingen  Vegne  ved  med  Græ- 
kerne og  Araberne  at  sige:  „Det  modsatte  helbreder  det  mod- 
satte."  De  taler  kun  om  Sygdommens  Ytringsmaade,  ikke  om 

Sygdommen  selv.  Hvad  Sygdommens  Liv  egentlig  er,  er  en 
Hemmelighed.  Og  hvilken  den  Essens,  den  Sygdomsgift  er,  der 
i  dette  Tilfælde  skal  kunne  æde  Sygdommens  Livsrod  over,  er 
ligeledes  en  Hemmelighed,  et  Arcanum.  Men  det  findes.  Og  det 
kan  findes  ved  aabent  Øje  for  den  store  Natur,  ved  Takt,  ved 
Flid,  ved  trolig  Prøven  sig  frem,  ved  Bøn,  ved  Kærlighed.  Den 
rige  Natur,  der  omgiver  dig,  peger  tyst  paa  den  Løndom,  hvor- 
over den  dækker.  Ja,  der  maa  gives  en  lykkelig  Sammensæt- 
ning, som  er  Gift  for  hver  en  Sygdom,  men  Livets  sande  Elixir, 
den  spirekraftige  Kærne  i  Livets  Frugt,  de  vises  Sten.  Der  maa 
gives  den  rene  Blanding,  der  udskiller  alle  Slagger  af  de  lavere 
Stoffer  og  forvandler  dem  til  ædelt  Guld,  der  sammensmelter 
Legemets  Bestanddele  til  evigt  Liv.  Gud  rækker  dig  lønligt  sin 
Haand  under  Løvet.  Grib  den  i  Kærlighed,  Tillid  og  Tro! 

I  den  fælles  Stræben  efter  at  finde  de  forskellige  Arcana  og 
maaske  engang  alle  Arcaners  Arcanum  er  vi  ikke  ladte  uden 
Hjælp.  Vi  maa  naturligvis  ikke  se  grovt  paa  Forholdet  og  tro, 
at  det  er  selve  dette  Salt,  dette  Vitriol,  dette  Zink,  der  virker. 
Saltet,  Vitriolen,  Zinken  er  kun  Stoffet,  den  ydre  Beholder  for 
den  indre  Kraft,  der  er  usynlig  som  Sundhedens,  som  Sygdom- 
mens Liv,  der  skal  paavirkes.  Kraften  er  selv  et  Arcanum.  Og 
af  alle  disse  skjulte  Essenser  skal  uddrages  og  samles  Enheden, 
Quinta  Essentia,  der  er  den  stærkest  virkende.  Vejen  er  svær, 
men  den  er  dog  afmærket. 

Thi  Naturen  har  i  Farver  og  Former  antydet  Stoffernes  Kraft. 
Guld  er  jo  gult.  Læg  Mærke  til,  naar  Guld  mister  sin  Farve,  saa 
har  det  mistet  sin  Quinta  Essentia.  Thi  i  Guldets  Farve  er  dets 
Kraft.  Derfor  kalder  vi  ogsaa  Quintessensen  forTinctur  (tingere 
=  at  farve).  Og  læg  fremdeles  Mærke  til,  at  Tingenes  Former 
ikke  er  tilfældige,  men  udgør  deres  Signatur.  Derfor  indeholder 
de  Navne,  som  Adam  just  af  Hensyn  til  det  ydre  gav  Dyr, 
Planter  og  Mineraller,  ofte  en  klar  Angivelse  af  deres  Væsen  og 
Kraft.  Naturen  taler  selv  gennem  sine  Former.  Den  giver  Hjor- 
tens Horn  en  Tak  for  hvert  Aar,  Dyret  har  levet.  Den  mærker 
Linjerne  i  Menneskets  Haand,  Hestens  Tænder,  Bladenes  Rib- 
ber.  Den  anviser  de  Planter,  der  har  hjerteformede  Blade,  til 


Sygdom  er  en  selvstændig  Form  for  Liv  149 

Brug  i  Hjertesygdomme.  Den  har  gjort  Safran  og  Svaleurt  gule 
som  Tegn  paa,  at  de  virker  mod  Gulsot.  Den  gjorde  Rubinen  rød 
som  det  Blod,  den  kan  rense,  og  gav  Guldet  i  Planeternes 
Række  den  Plads,  der  svarer  til  Hjertet,  som  det  mægtigt 
styrker. 

Og  mærk  endnu  et  sidste.  Naar  under  en  Sygdom  den  indre 
Alkymist,  „  Archæus",  kalder  alle  de  sunde  Legemsdele  til  Hjælp 
for  at  bekæmpe  Sygdommen;  naar  Sundhedens  Liv  kæmper 
mod  Sygdommens  Liv,  saa  bring  den  Hjælp,  der  svarer  til  det 
Liv,  du  vil  styrke!  Sundhed  er  det  friske  Bølgeslag  mod  Bred- 
den, Sygdom  den  opløste  Rislen  tilbage.  Lad  da  det  Lægemiddel, 
du  giver,  være  i  Slægt  med  den  friske  Enhed  og  ikke  med  Syg- 
dommens Opløsning.  Jo  mere  levende  Lægemidlet  er,  des  mere 
styrkende.  Blod  duer  kun  sjældent  til  Lægemiddel,  thi  i  samme 
Nu,  det  forlader  sit  oprindelige  Legeme,  er  det  dødt.  Friske 
Plantedele  er  kraftigere  end  visne.  Mineraller  er  de  Bestand- 
dele, der  ganske  uden  at  tabe  deres  Liv  kan  indgaa  i  et  Læge- 
middel. Derfor  er  mineralske  Lægemidler  de  stærkest  vir- 
kende. 

Men  hvorledes  du  end  blander,  saa  husk,  at  Alkymien  er  en 
hellig  Kunst.  Ved  Ilden  skiller  du  det  unyttige  fra  det  nyttige 
og  udøver  det  sidste,  som  Naturen  har  overladt  til  Mennesket: 
at  fuldende,  at  fuldkomme.  Lægens  Kunst  er  den  højeste;  i  den 
bliver  Mennesket  Gud  lig.  Saa  udøv  den  da  med  et  rent  Hjerte! 
Dyrk  den,  som  du  dyrker  Gud,  i  selvforglemmende  Kærlighed! 
Sænk  dig  tryg  og  virksom-glad  i  den  store  Vished:  Alt  er  be- 
slægtet, kun  Formerne  er  forskellige.  Det  hele  stammer  fra  Gud, 
han  er  i  alt,  thi  Livet  er  fra  Gud. 


17 
Skøndt  Paracelsus  var  vidt  berejst  og  personligt  kan  have 
gjort  sin  Opfattelse  gældende  over  næsten  hele  Evropa,  saa  vir- 
kede dog  hans  Tankegang  langt  videre,  end  hvor  hans  Tale  eller 

Skrift  kan  formodes  at  være  naaet  hen.  Grunden  var  den,  at  det 
var  ikke  blot  ha  ns  Tankegang,  men  manges  med  ham.  Han  var 
kun  den,  der  fandt  det  klareste,  varrheste,  heftigste  Udtryk  for, 
hvad  der  fyldte  alle.  Han  udtalte  blot  det  forløsende  Ord.  Men 
Tanken  var  Tidens. 

Dette  ses  af,  at  omtrent  samtidigt  med,  at  Paracelsus  levede 
og  virkede,  var  man  allerede  paa  mangt  et  Sted  ifærd  med  at 
kæmpe  for  hans  Ideer.  Naar  Paracelsus  holdt  Forelæsninger 
paa  sit  Modersmaal  i  Basel  1528,  lærte,  at  hvert  Land  ejer 
Urterne  mod  sine  Former  for  Sygdom,  og  krævede,  at  man  ad 
alkymistisk  Vej  skulde  gaa  i  Naturens  store  Skole,  saa  var  der 
kun  liden  Forskel  herimellem  og  hvad  Christiern  Pedersen  gjorde 
i  Danmark  1533.  Han  skrev  en  Lægebog  paa  Dansk,  priste 
Landets  vildtvoksende  Urter  og  gav  hver  Husmoder  Anvisning 
paa  at  indrette  en  Destillér-Ovn.  Begge  var  de  jo,  hvor  megen 
Uvilje  end  Paracelsus  udtalte  mod  Araberne,  Lærlinge  af  disse, 
baarne  af  den  Retning,  disse  havde  indvarslet.  Trangen  til  Brug 
af  Modersmaalet  og  Sansen  for  det  hjemlige  sugede  desuden 
Næring  af  mange  andre  Rødder. 

Ikke  desto  mindre  stammer  der  en  rydelig  Nydannelse  fra 
Paracelsus'  Tid.  Arabernes  Tankegang  og  Retning  forvandledes 
under  hans  Hænder.  I  den  Voldsomhed,  hvormed  han  udtrykte 
den,  bristede  den  og  affødte  noget  nyt.  Dette  nye  har  vi  ovenfor 
søgt  at  bestemme  som  en  vesterlandsk  Opfattelse  af  det  „ube- 
kendtes" Betydning  i  Lægekunsten,  og  en  ny  Forklaring  af  Syg- 
dommen som  noget  positivt,  en  egen  Slags  Liv.  Vi  vender  os  nu 
til  at  se  Virkningen  af  disse  Paracelsus'  Tanker  i  Norden,  hvor- 
ledes disse  nye  Begreber  om  Sundhed  og  Sygdom  gjorde  sig 
gældende  til  daglig  og  overfor  de  herskende  Meninger  om  Kirke 
og  Stat. 

I  Arabernes  Recepter  havde  det  „ubekendte"  spillet  en  Rolle 
som  den  hemmelighedsfulde,  eventyrlige  Tilsætning,  der  maaske 
ved  Guds  uberegnelige  Naade  kunde  blive  det  egentlig  afgørende. 
Hos  Paracelsus  opslugte  det  ubekendte  hele  Recepten,  der  selv 
blev  til  et  „Arkanum".  For  Paracelsus  skrev  denne  Beteg- 
nelse sig  delvis  fra,  at  det  fjendtlige  —  Sygdommens  —  Liv,  som 

den  skulde  modvirke,  jo  var  et  ubekendt.  Men  hos  hans  Efter- 
følgere rev  selve  Receptens  „Arkanum"  Magten  til  sig.  Den  blev 
den  hemmelighedsfulde  Tryllekvist,  hvormed  man  søgte  at  frem- 
kalde det  forønskede,  den  ind  i  Mørket  rakte  Haand  for  at  gribe, 
hvad  Gud  havde  gemt,  for  at  Mennesket  selv  skulde  finde  det: 
Universalmidlet,  de  vises  Sten,  Livets  Elixir. 

Sjældent  eller  aldrig  har  en  Tanke  truffet  en  saa  modtagelig 
Jordbund,  som  Læren  om  Arkanum  i  Evropa.  Den  fængede 
baade  andetsteds  og  hele  Norden  over.  Fra  Elben  til  Nordkap 
var  der  ikke  den  Husmoder,  der  ikke  havde  væsentlige  Forud- 
sætninger til  hurtigt  at  være  med.  Ældgammel,  nedarvet  hedensk 
Tro  paa  Trolddom  mødtes  i  denne  Lære  med  den  allernyeste 
Tro  paa  Naturen  og  dens  Kræfter,  Hverdagslivets  Gerning  fik 
ny  Tiltrækning  og  dobbelt  Fart  ved  at  skulle  være  en  Kappe- 
strid med  Naboer  og  Venner.  Den  tarveligste  Anvisning  til 
hjemmelavet  Mjød,  „Latværge"  af  Solbær  eller  Slaaenbrændevin 
blev  om  ikke  just  Vejen  til  at  lave  Guld  saa  dog  guldglødet  ved 
Bevidstheden  om,  at  den  skulde  holdes  hemmelig  og  var  maa- 
ske  —  hvo  kunde  vide  det?  —  det  sikreste  Middel  mod  mangen 
Sygdom.  Trangen  til  at  skjule  sin  Fremgangsmaade  og  Lysten 
til  at  forsøge  nyt  greb  som  en  Feber  hele  Befolkningen.  I  halvt 
umærkelige  Overgange  ytrede  den  sig  lige  fra  blot  barnagtig 
Lyst  til  engang  at  blande  Lavendelvand  i  Lutendranken,  Violrod 
i  Mandeltærten,  til  de  ivrigste  og  alvorligste  Forsøg  paa  at  naa 
fremad.  Husmødre  som  Christian  den  Tredjes  Søster  Dorothea 
og  hans  Datter  Kurfyrstinde  Anna  af  Sachsen,  Mænd  som  Erik 
Lange  og  hans  Svoger  Tyge  Brahe  gik  i  Spidsen.  Alene  i  det 
store  underjordiske  Laboratorium  paa  Uranienborg  fandtes  der 
16  Ovne,  i  Vinterstuen  5^ 

Hele  det  16.  Aarhundrede  igennem  havde  hver  bekendt  Per- 
sonlighed i  Evropa  et  enkelt  eller  flere  hemmelighedsfulde  Læge- 
midler, som  vedkommende  enten  blot  besad  eller  endog  selv 
havde  opfundet.  Yderpunkterne  i  Danmark  dannes  af  Sigbrit  og 
Tyge  Brahe,  der  hver  især  havde  flere  Arkana,  som  gik  under 
deres  Navn,  og  hvortil  de  alene  ejede  Nøglen.  Rige  og  fyrstelige 
Personer,  som  f.  Eks.  ovennævnte  Markgrevinde  Dorothea  af 

Brandenburg  og  Kurfyrstinde  Anna  af  Sachsen,  der  maatte  have 
mange  Medhjælpere  i  deres  Køkkener  og  Laboratorier,  tog  dem 
i  Ed  paa,  at  de  ikke  vilde  forraade  nogen  Hemmelighed.  De 
allervigtigste  og  fineste  Tilsætninger  foretog  de  ofte  dog  kun  selv 
personlig  og  alene.  Markgrevinde  Dorothea  lavede  saaledes  selv 
Øjenvand  og  Pulvere  til  sin  Fader  Frederik  I.  Til  sin  Broder 
Christian  III  lavede  hun  egenhændig  om  end  med  Bistand  af 
sin  Livlæge  et  Middel  mod  Faldsot.  Derimod  maatte  hun  tilstaa, 
at  hun  ikke  af  sin  Læge  havde  kunnet  faa  en  af  Chr.  III  længe 
begæret  Recept  mod  Svimmelhed.  Hun  maatte  herom  skrive  til 
Broderen:  „Eders  kongelige  Værdighed  kan  vel  forstaa,  at 
Lægerne  kun  nødigt  meddele  deres  Kunst  til  andre."  At  et  Mid- 
del, selv  om  Recepten  var  et  Arkanum,  dog  var  farefrit,  beviste 
hun  paa  følgende  praktiske  Maade:  „Jeg  sender  Eders  kongelige 
Værdighed  hermed  et  af  os  lavet  Pulver  og  Latværge  for  Hjerte 
og  Bryst,  hvilket  vi  have  kredenset  i  Eders  Buds  Nærværelse"  \ 

Da  Frederik  II  1575  blev  syg  af  Fjerdedagsfeber  og  derfor 
henvendte  sig  til  sin  Søster  Kurfyrstinde  Anna  om  Raad,  sendte 
hun  ham  straks  noget  af  sin  berømte  Akvavit,  men  bad  ham 
tillige  om  iøvrigt  at  afholde  sig  fra  Drik.  Kongen  holdt  Maade, 
og  Feberen  forlod  ham.  Lærenem  som  han  var,  maatte  han 
imidlertid  i  næste  Brev  høre,  at  hun  nu  „nærede  søsterlig,  tro- 
hjertig Frygt  for,  at  Hans  Kærlighed  drak  altfor  megen  Akva- 
vit" I  Det  var  Udtryk  for  politisk  Overlegenhed,  naar  Frederik 
II's  Enkedronning,  Sophia,  senere  tvang  Markgrevinde  Cathrine 
af  Brandenburg  til  at  udlevere  alle  sine  Opskrifter  paa  Læge- 
midler og  Syltetøjer,  uden  at  hun  dog  opnaaede  det,  hvorfor  hun 
havde  bragt  dette  Offer:  at  faa  sin  Datter  gift  med  Christian  den 
Fjerde^. 

At  dømme  efter  Datidens  Beretninger  var  man  naaet  godt 
fremad  mod  det  store  Maal:  Universalmidlet,  de  vises  Sten. 
Kejser  Carl  V's  Læge,  Dr.  Gall,  opfandt  en  Akvavit,  der  i  ikke 
ringe  Grad  svarede  til  sit  Navn,  idet  den  virkelig  tjente  til  at 
forlænge  Livet.  Ved  Brugen  af  den  blev  han  129  Aar  gam- 
meU. 

Ved  et  underligt  Træf  var  en  Sten  med  en  højst  mærkelig 

Kraft,  uden  Tvivl  en  Hovedbestanddel  af  de  vises  Sten,  dreven 
op  paa  Bredden  af  Kallundborg  Fjord  paa  Refsnæs.  Christian  II, 
der  levede  som  Fange  her,  fandt  den  paa  en  Jagt  blandt  Stenene 
ved  Stranden,  hvor  dens  Skønhed  og  kostelige  Glans  vakte  hans 
Opmærksomhed.  Han  tog  den  op,  men  næppe  havde  han  den 
i  Hænde,  førend  han  forsvandt  for  sine  Ledsagere,  der  til  hans 
store  Moro  forbavset  spurgte  hverandre,  hvor  han  var  bleven 
af,  skøndt  han  red  midt  iblandt  dem.  Da  saa  han  lidt  efter  en 
Fugl,  der  satte  sig  i  Strandkanten  ret  foran  hans  Hest.  Han  slog 
til  den  med  Stenen,  men  i  samme  Øjeblik  blev  han  atter  synlig, 
og  Følget  stimlede  om  ham  og  spurgte  ham,  hvor  han  havde 
været  henne.  Da  Kongen  heraf  sluttede,  at  den  usynliggørende 
Kraft  havde  været  ved  Stenen,  ledte  og  ledte  han  efter  den,  men 
fandt  den  ikke  siden.  Det  eneste,  som  dens  kortvarige  Besid- 
delse indbragte  ham,  var,  at  han  fra  den  Stund  fik  mindre  Fri- 
hed og  blev  bevogtet  strængere  end  tilforn  ^ 

En  let  anvendelig  Prøve  paa,  om  noget  virkelig  var  et  Uni- 
versalmiddel, var,  om  det  kunde  sikre  mod  Gift.  Som  særlig 
paalidelige  i  saa  Henseende  gjaldt  Evropa  over  de  to  Naturgen- 
stande, ved  hvilke  Naturen  selv  havde  foretaget  den  alkymi- 
stiske Behandling:  forstenede  Hjortetaarer  og  Stenen  Bezoar, 
der  dannedes  i  Maven  paa  en  Art  Geder  i  Indien.  Især  Bezoar 
Stenen  nød  fortrinligt  Ry  som  paalidelig  Modgift.  I  et  Skrift, 
som  Laurens  Catelan  udgav  herom  i  Montpellier  1623,  hedder 
det:  „Gud  har  ikke  skænket  Verden  nogen  mere  udmærket, 
sikker  og  virksom  Modgift  mod  alle  Slags  baade  Gifte  og  smit- 
somme Sygdomme.  Alle  Giftstoffer  vende  sig  mod  og  drages 
mod  denne  Sten,  ligesom  Heliotropen  bestandig  drejer  sig  mod 
Solen."  Mod  Slutningen  af  Ludvig  den  14.'s  Regering  svækkedes 
Tilliden  til  Bezoarstene  noget,  ihvorvel  man  ved  Hoffet  i  Frank- 
rig stadig  bar  saadanne  i  Lommen.  Det  rygtedes  nemlig,  at  der 
var  mange  falske  i  Omløb,  og  at  Jesuiterne  havde  i  Goa  oprettet 
en  Fabrik  til  Tilvirkning  deraf.  Endnu  i  Aaret  1741- var  dog 
Prisen  paa  dem  i  Amsterdam  3—400  Livres  for  Stykket,  og 
saasnart  en  Ostindiefarer  bragte  nogle  hjem,  reves  de  bort  til 

privat  Brug  blandt  Samfundets  Spidser  uden  at  komme  i  Han- 
delen. 

Der  kunde  vel  næppe  være  nogen  Tvivl  om,  at  man  her  stod 
overfor  en  idetmindste  meget  vigtig  Bestanddel  af  de  vises  Sten. 
Karl  den  9.  af  Frankrig  blev  derfor  ogsaa  overordentlig  glad,  da 
han  engang  under  et  Ophold  i  Clermont-Ferrand  fik  en  Bezoar 
Sten  i  Foræring  fra  Spanien  med  Forsikring  om,  at  den  var  god 
imod  enhver  Gift.  Den  berømte  Læge,  Ambroise  Paré,  var  just 
tilstede.  Men  da  Kongen  spurgte  ham  om  hans  Mening,  svarede 
han,  at  han  ikke  troede  derpaa,  da  der  var  saa  mange  Slags 
Gifte,  som  hver  virkede  paa  sin  Vis  og  derfor  ogsaa  maatte  mod- 
virkes paa  forskellig  Maade.  En  enkelt  Sten  kunde  næppe  for- 
ene alle  disse  Virkemaader.  Den  Herre,  der  havde  bragt  Stenen, 
paasiod  imidlertid  jo,  og  Kongen  befalede  da  at  anstille  en 
Prøve. 

Han  lod  spørge  Slotsherren,  om  der  ikke  var  nogen  paa 
Stedet,  der  fortjente  at  hænges.  Denne  svarede,  at  der  just  var 
en  Kok,  der  havde  rapset  to  Sølvtallerkener  og  derfor  næste 
Dag  skulde  klynges  i  Galgen.  Kongen  lod  da  Kokken  spørge, 
om  han  havde  Lyst  til  at  tage  en  Gift  for  at  prøve  en  Modgift 
og,  ifald  den  hjalp,  være  fri  med  det  samme.  Kokken  svarede,  at 
han  foretrak  langt  at  dø  af  Gift  i  Fængsel  fremfor  at  blive  hængt 
i  alle  Folks  Paasyn.  En  Apoteker  gav  ham  da  straks  Gift  at 
drikke  og  ovenpaa  lidt  af  Bezoarstenen.  Han  fik  heraf  en  heftig 
Opkastning  og  Stolgang,  klagede  over,  at  det  brændte  i  ham  som 
Ild,  og  vilde  bestandig  have  Vand.  Ambroise  Paré  bad  Slots- 
herren om  at  maatte  se  ham,  hvilket  han  fik  Lov  til,  ledsaget  af 
tre  Drabanter.  Da  krøb  den  arme  Kok  paa  alle  fire,  opkastende 
og  afførende  Blod.  Paré  lod  ham  drikke  Olje  for  om  muligt  at 
redde  ham.  Men  det  hjalp  ikke,  han  døde  ynkeligen  syv  Timer 
efter,  idet  han  raabte,  at  det  havde  tjent  ham  bedre  at  blive 
hængt.  Paré  foretog  straks  Ligaabning  i  Slotsherrens  og  fire 
Drabanters  Paasyn,  og  det  viste  sig,  at  Maven  indvendig  var 
ganske  sort,  afsveden  og  tør,  som  om  den  var  bleven  ætset. 
Paré  sluttede  heraf,  at  Giften  havde  været  kviksølvholdig.  Da 

Kongen    hørte   Udfaldet,  befalede  han,  at  man  skulde  kaste 
Bezoarstenen  i  Ilden,  hvilket  ogsaa  skete  ^ 

Netop  med  et  Forsøg  som  dette  for  Øje  faar  man  dobbelt  Re- 
spekt for,  hvad  Kurfyrstinde  Anna  drev  det  til.  Hun  lavede  en 
Modgift,  der  maatte  siges  at  være  ufejlbarlig.  Hvorledes  denne 
„AntidotusSaxonica"  var  sammensat,  var  selvfølgelig  en  Hemme- 
lighed. Den  var  og  fortjente  at  være  et  Arkanum.  Men  tør  vi 
slutte  fra  Bestanddelene  i  hendes  berømteste  Akvavit,  der  jo 
som  før  nævnt  blandt  andet  helbredte  hendes  Broder  Frederik  II 
i  Danmark,  saa  havde  hun  hverken  sparet  paa  det  sjældne  eller 
det  kostbare.  Til  Akvavit  vides  hun  at  have  brugt:  gule  Violer, 
Morgendug,  samlet  paa  hvide  Duge  Set.  Hans  Nat,  sprode  Tve- 
bakker, Engelsød,  Dødningeben,  Bonderoser,  Rørdrums  Fødder, 
Milt  af  Føl,  røde  Egeskud,  Geddeøjne,  hvid  Vitriol,  Kongelys, 
Elsdyrklove,  Kapunvand,  Tobak,  Svalestene,  Agat  og  Enhjør- 
ning-. 

Ifølge  Henrik  Ranzaus  Beretning  var  det  en  saksisk  Bonde, 
der  ledte  hende  paa  Spor.  Han  kendte  nemlig  et  hemmeligt  Mid- 
del, der  satte  ham  i  Stand  til  uden  Skade  at  kunne  sluge  de  gif- 
tigste Slanger  og  blive  af  med  dem  igen.  Da  han  havde  vist 
denne  Kunst  for  Kurfyrst  August,  betalte  denne  ham  en  høj 
Sum  for  at  faa  Sammensætningen  at  vide.  Samtidigt  maatte 
Bonden  love  aldrig  at  ville  meddele  den  til  andre.  Efter  Kur- 
fyrstens Mening  sømmede  det  sig  nemlig  kun  for  Fyrster  at  eje 
saadan  Kundskab,  og  det  var  ogsaa  dem,  der  havde  mest  Brug 
for  den.  Derpaa  overlod  Kurfyrst  August  Hemmeligheden  til  sin 
Hustru  til  videre  Bearbejdelse  i  hendes  Laboratorium. 

Da  Kurfyrstinde  Anna  senere  gæstede  Danmark,  havde  hun 
Modgiften  med,  og  overlod  en  Portion  deraf  til  sin  Fader  Chri- 
stian III.  Denne,  der  jo  selv  var  ivrig  for  alkymistiske  Studier, 
længtes  efter  at  faa  Midlet  prøvet.  Men  det  kunde  først  lade  sig 
gøre,  efter  at  Datteren  var  rejst,  da  en  passende  Prøveklud 
fandtes  i  København,  en  Morder,  der  skulde  dræbes  alligevel, 
men  med  Udsigt  til  at  blive  fri  tilbød  at  ville  tage  Gift  og  Mod- 
gift. I  et  Brev  til  sin  Datter  beskrev  Kongen,  hvorledes  Forsøget 
løb  af:  „Vi  ville  Eders  Kærlighed  venligst  og  faderligt  ikke  for- 

holde,  at  vi  efter  Eders  Kærligheds  Afrejse  have  behandlet  Mod- 
giften efter  meddelt  Anvisning  og  derpaa  prøvet  dens  Virkning 
paa  et  Menneske,  der  havde  sit  Liv  forbrudt.  Om  Morgenen 
have  vi  ladet  give  ham  et  Quintin  Mercurii  sublimati  i  en  Por- 
tion Risengrød.  Saa  saare  han  havde  nydt  dette,  svulmede  han 
øjeblikkelig  op  og  befandt  sig  saa  ilde,  at  det  tydeligt  nok  vilde 
blive  Døden.  Saa  have  vi  ved  vor  Medicus,  Dr.  Cornelius,  ladet 
give  ham  Modgiften  i  en  Drik  Vin.  Den  begyndte  straks  at  virke, 
og  med  Tugt  at  melde  gik  det  fra  ham  baade  for  oven  og  for 
neden,  saa  at  han  snart  følte  Bedring  og  atter  kom  til  sig  selv. 
Dog  klagede  han  over,  at  der  endnu  var  noget,  der  trykkede 
ham  under  Navlen.  Da  lod  vi  om  Eftermiddagen  give  ham  lige- 
saa  meget  af  Pulveret  som  første  Gang,  og  saa  kom  han  sig  ogsaa 
og  følte  sig  sund  og  rask,  som  om  intet  var  hændet  ham"  K 

Modgiften  havde  altsaa  fuldt  ud  staaet  sin  Prøve.  Da  Henrik 
Ranzau  hørte  om  dette  glimrende  Udfald,  skrev  han  til  Kur- 
fyrstinden og  bad  hende  indtrængende  om  endelig  at  meddele 
ham  Sammensætningen.  Hun  svarede  ved  at  sende  ham  en  rige- 
lig Portion  stor  nok  til  ham  og  Familje  —  „et  Parti  af  den  vil  I, 
mine  Børn!  efter  min  Død  finde  gemt  til  Eder  i  min  Medika- 
ment-Stue" —  men  Recepten  fik  han  ikke.  Henrik  Ranzau  lod 
sig  dog  ikke  saa  let  afvise.  Da  Rygtet  gik,  at  Kurfyrst  August 
skulde  have  røbet  Hemmeligheden  til  Hertugen  afWiirtemberg, 
var  han  straks  i  Lag  her.  Det  lykkedes  ham  ogsaa  at  faa  lokket 
noget  ud  af  Kurfyrstens  Raad  Berlepz.  I  sin  Lægebog  meddeler 
han  de  to  sandsynligste  Fortegnelser  over  Grundbestanddelene 
i  Modgiften.  Det  meste  er  Rødder  af  Baldrian,  Svaleurt,  Engel- 
sød, Ibisurt,  Angelica,  Kælderhals  og  firfingret  Natskygge,  alt- 
sammen opgravet  mellem  15.  August  og  8.  September.  Men  Til- 
sætningerne og  Tillavningen  maa  sikkert  have  været  det 
afgørende.  Der  meldes  i  hvert  Fald  intet  om,  at  det  senere  er 
lykkedes  nogen  at  efterlave  denne  Modgift,  der  ifølge  Henrik 
Ranzaus  Ord  med  samme  Lethed  helbredte  Gigt,  Asthma, 
Koldfeber,  Miltsyge  og  Pest.  „Antidotus  Saxonica"  var  og  blev 
en  Hemmelighed,  et  virkeligt  Arcanum,  der  gik  i  Graven  med 
Anna  og  August  af  Sachsen  ^ 

Hermed  var  dog  ingenlunde  Haabet  opgivet  om  at  finde  „Uni- 
versalmidlet", mindst  i  Norden,  Her  virkede  nogle  af  Tidens 
berømteste  Mænd.  Paa  Hveen  anstillede  Tyge  Brahe  sine  ke- 
miske Forsøg,  lavede  Arkana  og  Eliksirer  (Opskriften  paa  en  af 
dem  findes  opbevaret  hos  hans  Biograf  Gassendus),  og  det  med 
saa  smittende  en  Iver,  at  endog  en  af  hans  Tjenestepiger  beskyl- 
des for  om  Natten  hemmeligt  at  have  arbejdet  i  Laboratoriet  ^ 
I  København  virkede  Professor  Anders  Krag,  der  ad  kemisk 
Vej  tillavede  Lægemidler  med  saadan  Utrættelighed,  at  hans  tid- 
lige Død  1600  tilskreves  dette.  Endelig  var  Paracelsus'  berømte- 
ste og  mest  begavede  Lærling,  Dr.  Peder  Sørensen,  Livlæge 
hos  Frederik  II.  Om  denne  Danmarks  ypperste  Læge  i  det  16. 
Aarhundrede  bruger  Frants  Baco  følgende  Ord:  „Af  alle  dine 
Tilhængere,  Paracelsus!  misunder  jeg  dig  alene  Peder  Søren- 
sen, en  Mand,  der  er  altfor  god  til  at  blive  hængende  i  dine  nar- 
agtige Paafund.  Men  du,  Paracelsus!  skylder  ham  overordentlig 
meget.  Thi  hvad  du  paa  en  asenagtig  Maade  plejede  at  udskryde, 
det  har  han  forvandlet  til  vellydende  Sang  og  med  beundrings- 
værdig Kunst  forlenet  det  Ynde  og  harmonisk  Velklang"  -.  Her- 
ved sigtes  især  til  det  Værk,  Idea  medicinæ  philosophicæ,  som 
Peder  Sørensen  fuldendte  i  Florens  1570  og  Aaret  efter  udgav  i 
Basel,  tilegnet  Frederik  II.  I  dette  forfægtede  han  med  stor  Dyg- 
tighed Paracelsus'  Lære  om  et  bestemt  „Livsprincip",  Rodnatu- 
ren til  alt  Liv  og  Forplantning.  Selv  uforandret  og  uforanderligt, 
er  det  til  Stede  i  alle  Dyr,  Planter  og  Mineraller,  og  i  det  ligger 
Lægedom  mod  enhver  Sygdom. 

Det  var  dette  Livsprincip,  som  han  ogsaa  efter  sin  Hjemkomst 
til  Danmark  søgte  at  fastholde  i  en  af  dets  mest  udprægede  For- 
mer, hvor  altsaa  Salt,  Svovl  og  Kviksølv  havde  indgaaet  den 
reneste  Forbindelse.  „Ligesom  „Spydglans"  fortærer  alle  uædle 
Metaller,  men  ikke  angriber  Guld,  saaledes  fortærer  det  ogsaa 
alle  Legemets  Urenligheder  og  lader  Livets  Kilde,  Hjertet,  ube- 
skadiget. Og  ligesom  der  gives  Giftarter,  der  uden  Undtagelse 
skader  alle  Mennesker,  saaledes  maa  der  ogsaa  gives  Lægemid- 
ler, der  uden  Undtagelse  kan  hjælpe  alle  Mennesker  og  helbrede 
alle  Sygdomme"^. 

Troels-Lund:   Historiske  Fortællinger  III  11 

Peder  Sørensen  søgte  utrætteligt,  støttet  af  sine  grundige  ke- 
miske Kundskaber  og  den  rige  Erfaring,  som  hans  udbredte 
Lægevirksomhed  gav  ham.  Mange  af  hans  Kure  lykkedes  vid- 
underligt. Og,  efter  hvad  der  paastodes,  skal  han  tilsidst  virkelig 
have  fundet  „Universalmidlet".  Hvis  dette  forholder  sig  saa,  maa 
det  anses  for  et  overordentligt  Uheld,  at  han  netop  ikke  havde 
det  ved  Haanden,  da  han  i  Sommeren  1602  selv  blev  angrebet  af 
den  herskende  pestagtige  Farsot  og  døde  den  28.  Juli.  Han  havde 
dog  haft  Tid  til  at  anvende  det,  eftersom  han  ved  Synet  af  en 
mørk  Blegn  paa  sit  ene  Øjenbryn,  skøndt  ellers  rask,  forudsagde 
sin  Død  om  et  Par  Dage,  hvilken  ogsaa  indtraf  ^  Følgende  Ord, 
der  udtaltes  over  ham  efter  hans  Død,  kunde  —  hvis  de  da  er 
mere  end  blot  tom  Lovtale  —  antyde  ogsaa  en  Sjæls-Lighed 
mellem  ham  og  Paracelsus:  „Hans  største  Lyst  var  at  behage 
Gud  og  gavne  gode  Mennesker." 

Ved  Siden  af  Mænd  som  Tyge  Brahe,  Peder  Sørensen  og 
Anders  Krag,  om  hvis  Dygtighed  og  Hæderlighed  der  ikke  kan 
herske  nogen  Tvivl,  træder  andre  naturligvis  i  Skygge.  Men  selv 
om  vi  gaar  til  den  yderste  modsatte  Fløj,  de  rene  Bedragere,  saa 
vidner  disse  baade  ved  den  Fripostighed,  hvormed  de  optraadte, 
og  den  Modtagelse,  de  fik,  om  den  fælles  store  Forventning,  der 
laa  i  Tiden.  Et  Par  Minder  om  dem  er  bevarede  indtil  vore  Dage.  I 
det  kongelige  Bibliotek- i  København  findes  endnu  et  smukt  skrevet 
Haandskrift  indbundet  i  Fløjl:  „Von  dem  philosophischen Stein". 
Forfatteren,  Albert  Herthover,  har  stilet  det  til  Hertug  Ulrik  af 
Meklenborg,  fra  hvem  det  vel  atter  er  kommet  til  hans  Datter, 
Dronning  Sophia  i  Danmark.  Hensigten  har  vistnok  været  at  be- 
væge et  af  de  to  Fyrstehuse  til  at  anbringe  Driftskapital  i  det  ren- 
table Foretagende:  at  fremstille  de  vises  Sten.  En  saadan  Hjælp 
opnaaede  virkelig  et  værdigt  Par,  de  Herrer  Caspar  Uden  og  Jo- 
han Schuncken,  Aar  1590  hos  Hertug  Ulrik.  At  ogsaa  denne  Gang 
Sagen  har  været  fulgt  med  Opmærksomhed  i  Danmark,  ses  af, 
at  alle  dens  Aktstykker  findes  i  Enkedronning  Sophias  Arkiv  ^ 
Med  sin  stærkt  udviklede  økonomiske  Sans  synes  hun  at  have 
foretrukket  at  lade  Faderen  udrede  Driftsomkostningerne  og 
selv  først  træde  til  ved  Fordelingen  af  Udbyttet. 

Og  det  var  glimrende  Udbytte,  der  lovedes.  De  to  uegennyt- 
nyttige  Herrer  forlangte  kun  alt  fornødent  til  deres  Arbejde  og 
derhos  15  Thaier  straks,  senere  120,  en  sædvanlig  Hof  klæd- 
ning, fri  Kost,  Bolig,  Lys  og  Brændsel.  For  denne  Ubetydelig- 
hed lovede  de  i  Løbet  af  40  Uger  at  ville  fremstille  lapis  philo- 
sophorum,  det  er:  de  vises  Sten.  Dernæst  i  Løbet  af  3  Uger  at 
lave  en  Vædske,  hvori  Kobber  forvandles  til  Sølv.  I  andre  8 
Uger  at  skaffe  en  Tinktur,  der  kunde  omdanne  ti  Lod  Kobber, 
Bly,  Kviksølv  og  Sølv  til  ægte  Guld.  I  Løbet  af  8  Dage  at  frem- 
stille en  Vædske,  der  forvandlede  alt  til  Sølv.  I  3  Uger  at  lave 
Guld  af  Zinnober  og  Sølv.  Og  endelig  i  40  Dage  at  lave  den 
Guldvædske,  hvori  de  vises  Sten  til  Tider  maa  fornyes  for  at 
bevare  sin  Kraft.  I  de  vises  Sten  er  der  nemlig  4  Lod  Guld  og 
6  Lod  Sølv,  der  maa  anskaffes  fra  først  af  og  siden  fornyes. 

Man  veed  ikke,  hvad  man  her  skal  undres  mest  over,  disse 
Guldmageres  Frækhed  eller  Hertug  Ulriks  Lettroenhed.  Den 
Slutning  maatte  dog  ligge  saa  grumme  nær:  Forstod  de  virkelig 
at  lave  Guld,  saa  kom  de  ikke  til  Hertug  Ulrik  for  at  tjene  nogle 
faa  Dalere.  Udfaldet  viste  da  ogsaa,  at  efter  et  Aars  Forløb  havde 
de  kostet  ham  500  Gylden,  men  endnu  ikke  gjort  for  en  Skilling 
Gavn.  De  beraabte  sig  nu  paa.  at  alt  afhang  af  Guds  Bistand  og 
Aanderne,  medens  Hertugen  truede  dem  med  Fængsel  og  Pine- 
bænk. En  skønne  Dag  var  Fuglene  fløjne,  og  Hertugen  stod  til- 
bage, kun  rigere  paa  Livserfaring.  Men  at  en  forstandig  Mand  som 
han  virkelig  kunde  lade  sig  narre;  at  i  Danmark  Mænd  som  Erik 
Lange  og  senere  Valdemar  Daa  kunde  sætte  Gaard  og  Gods  til 
og  endnu  med  Bettelstaven  pirre  efter  Guld  i  Asken  (Fig.  45), 
det  viser,  hvorledes  det  samme  Haab  foresvævede  alle  i  Datiden, 
Tanken  om  de  vises  Sten  flimrede  for  Hvermands  Øjne. 

For  fuldt  at  forstaa  dette  maa  vi  stadigt  erindre,  at  hin  Tids 
Naturopfattelse  var  en  anden  end  vor.  Hvor  redeligt  man  end 
bestræbte  sig  for  at  stille  Spørgsmaalet  erfaringsmæssigt  op,  fløj 
altid  Svaret  forinden  eventyrmæssigt  som  en  Trold  op  af  Æsken. 
Selv  de  samme  Udtryk  forstod  Datiden  paa  en  anden  Maade 
end  vi.  Naar  f.  Eks.  Paracelsus  taler  om  Mineraliernes  Liv,  om 
Jordens  Kuldegysninger  og  Feber,  om  Makrokosmens  og  Mikro- 

kosmens  indre  Lighed,  saa  forstod  maaske  alierede  lian  selv, 
men  i  hvert  Fald  hans  Samtid,  dette  ganske  bogstaveligt.  Den 
store  Sten  f.  Eks.,  som  Frederik  II  kort  før  Chr.  IV's  Fødsel 
lod  slæbe  fra  Grønnehave  hen  til  Stranden  ved  Kronborg  \  blev 
antaget  for  „levende".  Lærde  Betragtninger  blev  nedskrevne 
om,  hvorledes  den  aandede  og  havde  Blod  i  sine  Stenaarer.  — 
I  en  Dagbogsoptegnelse  fra  1599  af  Sigvardt  Grubbe  paa  Nord- 
kaps-Turen med  Christian  IV  hedder  det  om  et  Sted  i  Havet  ud- 


Fig.  45.   En  Alkymist  i  sit  Laboratorium. 

(Træsnit  af  Sehauffelin  1520.) 

for  Lofoten:  „Her  er  et  stort  Havsvælg,  hvorigennem  Jorden 
trækker  Vandet  til  sig,  naar  den  trænger  til  Næring,  og  atter  til 
bestemte  Tider  udstøder  det,  naar  dens  Indvolde  er  helt  fyldte. 
Heraf  opstaar  en  Malstrøm.  Saadanne  Havsvælg  findes  ogsaa 
andensteds  paa  bekvemme  Steder,  hvor  den  forsynlige  Natur 
har  sørget  derfor"  ^ 

Tidens  Naturopfattelse  kunde  altsaa  ikke  holde  igen  mod  hele 
den  Tro  paa  det  „ubekendte",  som  var  bleven  sat  i  Fart  af  Para- 
celsus.  Og  Erfaringen  syntes  jo  delvis  at  give  ham  og  hans  Til- 
hængere Ret.  Den  Anvendelse  af  mineralske  Lægemidler,  som 
han  havde  indført,  kunde  virkelig  opvise  en  Mængde  særdeles 

gunstige  Resultater.    Modstanden  mod  hans  Lære  maatte  da 
komme  fra  en  anden  Kant.  Den  kom  fra  Kirken. 


18 

Allerede  straks  ved  Reformationens  Begyndelse  havde  den 
lutherske  Kirke  taget  Afstand  fra  Alkymien.  Bestemmende 
i  saa  Henseende  blev  Melanchthons  Synsmaade.  Han  troede  paa 
Stjernetydning,  men  ikke  paa  Alkymi.  Derfor  holdt  han  selv 
Forelæsninger  over  Astrologi  og  vægrede  sig  ved  at  komme  til 
Danmark  eller  England,  efterdi  Matematikeren  Hassfurt,  der 
havde  stillet  hans  „Nativitet",  havde  erklæret,  at  Østersøen  og 
Vesterhavet  vilde  bringe  ham  i  Fare.  Derimod  betegnede  han 
Alkymien  som  „sophistisk  Bedrageri".  Hans  Opfattelse  blev  den 
gældende  ved  Ordningen  af  Lærefagene  baade  ved  Universi- 
teterne i  Wittenberg  og  Leipzig  og  ved  det  omdannede  Køben- 
havns Universitet  ^  Det  er  Efterklang  af  Melanchthons  Tanke- 
sæt, naar  Peder  Palladius  om  Videnskaberne,  som  de  dyrkedes 
i  Danmark,  siger:  „Under  den  specielle  Fysik  henregnes  den 
teoretiske  Lægevidenskab  og  Kundskab  om  Meteorer  og  Me- 
taller. Hertil  regnes  ogsaa  Astrologi,  ligesom  Bedragerne  ogsaa 
her  indskyder  deres  Alkym.i"^ 

Lutherdommen  var  da  fra  første  Færd  kun  halvvejs  med  lige 
overfor  de  to  ivrigst  dyrkede  Naturvidenskaber.  Og  selv  denne 
halve  Forstaaelse  skyldtes  mere  Melanchthons  personlige  Fri- 
sind og  humane  Dannelse  end  selve  den  lutherske  Læres  Grund- 
syn. Der  maatte  vise  sig  afgørende  Uoverensstemmelse,  saasnart 
det  kom  til  Opgør  mellem  Naturvidenskaberne,  ikke  mindst 
Paracelsus'  Retning,  og  Kirken.  At  Striden  i  Norden  ikke  blev 
heftigere  end  den  blev,  skyldtes  en  vis  veg  Uklarhed  og  Kirkens 
medfødte  Overvægt.  Heroppe  vovede  man  sig  ikke  yderligt 
frem,  og  der  blev  derfor  heller  ikke  Anvendelse  for  de  skrappe- 
ste Midler.  1  Genf  brændte  man  Michael  Servede  [1553],  i  Rom 
brændte  man  Giordano  Bruno  [1600]  og  indespærrede  Galilei. 
I  Danmark  nøjedes  man  med  at  forjage  Tyge  Brahe. 

Lænkebunden  som  Ytringsfriheden  var  i  Norden,  blussede 
da  Striden  her  ikke  op  i  klar  Flamme  om  bestemte  Spørgsmaal, 
men  der  stod  kun  Brandlugt  og  Røg  over  visse  Punkter,  hvor 
Gnidningen  mellem  modsatte  Anskuelser  var  stærkest.  Det  var 
især  de  tre:  Gud,  Sygdom,  Læge. 

Kirkens  og  Naturvidenskabernes  Gud  var  ikke  den  samme. 
Kirken  lærte  om  en  treenig  Gud,  helt  optagen  af  Kampen  mod 
sin  omtrent  jævnbyrdige  Modstander,  Djævelen.  Af  Hensyn  til 
denne  havde  Gud  ladet  sig  føde  paa  Jord  for  at  redde  dem  af 
Menneskene,  der  vilde  tro  herpaa.  Resten  tilfaldt  Djævelen  til 
evig  Pinsel  i  Helvede.  Thi  Tilværelsen  faldt  nu  og  i  den  evige 
Fremtid  i  to  skarpt  adskilte  Riger,  Lysets  og  Mørkets,  Guds  og 
Djævelens,  Himmerig  og  Helvede. 

I  Modsætning  til  denne  Dobbelthed  søgte  Naturvidenskabens 
Dyrkere  at  opfatte  Gud  som  en  Enhed.  De  forsøgte  dette  ad 
to  forskellige  Veje.  Enten  sluttede  de  sig  til  Grækernes  og  Ro- 
mernes Opfattelse  af  Gud  som  Verdens  Sjæl,  den  Verden  iboende 
Fornuft.  Eller  de  holdt  sig,  som  Paracelsus  f.  Eks.,  fortrinsvis  til 
Biblens  Lære  om  Guds  Kærlighed.  Ved  Siden  af  denne  almæg- 
tige Kærlighed  var  der  ingen  Plads  for  en  evig  Djævel  og  hans 
Rige,  og  Guds  Menneskevorden  fortonede  sig  derfor  ogsaa  som 
et  smukt,  men  fjernt  Sindbillede.  Alle  Naturvidenskabens  Til- 
hængere, til  hvilken  Fløj  de  saa  end  hørte,  var  da  kendelige 
paa,  at  de  ikke  ret  troede  paa  nogen  Djævel  eller  menneske- 
født  Gud. 

I  Norden  førte  disse  afvigende  Synsmaader  som  sagt  ikke  til 
nogen  aabenbar  Strid.  Dertil  var  alle  for  stærkt  bundne  af  det 
overleverede.  Men  at  Spørgsmaalet  dog  var  vakt  og  Uroen  alle- 
rede ulmede  i  enkeltes  Bevidsthed,  derom  vidnede  tydelige 
Kendetegn.  Hos  Paracelsus'  betydeligste  Tilhænger  i  Norden, 
Tyge  Brahe,  dækkedes  saaledes  Bruddet  med  Kirken  kun  af  en 
tynd  Skal.  Da  han  fordreves  fra  Hveen,  oplystes  det,  at  han 
havde  bevæget  Præsten  derovre  til  at  udelade  Djævlebesvær- 
gelsen  ved  Daabshandlinger,  og  at  han  selv  i  atten  Aar  ikke 
havde  været  til  Alters.  Det  gik  ud  over  Præsten,  der  dømtes  til 
at  have  sit  Embede  forbrudte  Men  for  Tyge  Brahes  Vedkom- 

mende  vilde  nogle  Aar  senere  alene  denne  „utilbørlige  Enthol- 
delse  fra  det  højærværdige  Sakramente"  have  været  tilstrække- 
lig Brøde  til  at  landsforvises  for,  „paa  det  at  andre  ikke  heraf 
skulle  forarges  og  tage  ondt  Eksempel,  og  Gud  den  allermægtig- 
ste deruover  skulde  foraarsages  disse  Lande  at  straffe  og  hjem- 
søge" ^ 


Tydeligere  traadte  Striden  frem  paa  det  andet  Punkt:  For- 
staaelsen  af,  hvad  Sygdom  er.  Som  vi  har  set,  spændte  For- 
klaringerne over  vidtstrakte  Felter:  Sygdom  stammer  fra  Gud; 
Sygdom  stammer  fra  Djævelen ;  Sygdom  stammer  fra  Stjernerne ; 
Sygdom  er  et  Misforhold  mellem  Legemets  Vædsker;  Sygdom 
er  et  negativt;  Sygdom  er  et  positivt,  blot  en  anden  Form  for 
Liv.  Alle  Kompassets  Streger  rundt  havde  her  Teologerne, 
Stjernetyderne,  Grækernes,  Arabernes  og  Paracelsus'  Tilhæn- 
gere søgt  at  forklare  Sagen.  Uformærkt  havde  den  sidste  For- 
klaring atter  nærmet  sig  den  første,  saa  at  den,  om  end  hævet 
gennem  Udviklingens  Skruegang,  paany  stod  over  samme  Plet. 
Thi  hvad  enten  man  sagde:  „Sygdom  stammer  fra  Gud",  eller: 
„Sygdom  er  et  positivt,  blot  en  anden  Form  for  Liv,  men  alt 
Liv  stammer  fra  Gud",  synes  disse  to  Forklaringer  at  mødes  i 
et  væsentligt.  Spørgsmaalet  var  nu:  vilde  det  bestaaende  god- 
kende, tilegne  sig  denne  Udvikling,  eller  vilde  det  forkaste  den 
og  blindt  holde  sig  til  Teologernes  Forklaring? 

Der  var  i  Begyndelsen  Tegn,  der  kunde  tydes  i  Retning  af 
Forsoning.  Nogle  af  Tidens  bedste  Mænd  havde  aabent  Blik  for 
Enheden  mellem  Gud  og  Naturen  og  holdt  paa,  at  netop  den 
faste  Tro  paa  Gud  maatte  føre  til  Brugen  af  Lægemidler.  Sim- 
pelt og  smukt  har  Christiern  Pedersen  udtrykt  denne  Tankegang 
i  Indledningen  til  sin  Bog:  „Om  Urtevand" :  „Ingen  skal  forsmaa 
Guds  gode  Gaver,  som  han  os  alle  af  sin  egen  Godhed  og  Kær- 
lighed givet  haver  til  vor  Sundhed  og  Helbred.  Der  er  dog 
mange  saa  vanvittige,  at  de  ikke  vil  nyde  eller  bruge  dem,  naar 
de  bliver  syge  eller  fanger  nogen  anden  Brøst  paa  deres  Le- 

gerne.  Men  de  siger:  „Naar  Gud  vil,  da  bliver  du  vel  karsk  og 
sund  igen."  Det  er  vel  sandt  foruden  al  Tvivl,  at  Gud  kan  gøre 
hannem  helbredt,  naar  han  vil ;  men  saa  at  sige  og  ville  ikke  hjælpe 
sig  selv,  om  han  kan,  det  erat  friste  Gud.  Thi  han  skabte 
ikke  Urterne  forgæves  paa  Jorden,  men  at  vi  skal  hjælpe  os 
med  dennem  i  vore  Sygdomme." 

Havde  en  Tankegang  som  denne,  der  i  lige  saa  veltalende 
Ord  gentoges  i  Fortalen  af  Professor  Morsing  til  Henrik  Smids 
„Urtegaard",  faaet  Lov  til  at  brede  sig  i  Ro,  vilde  den  let  have 
kunnet  vinde  Befolkningens  Hjerte.  Den  vaagnende  Lyst  til  at 
prøve  sig  frem,  Troen  paa  det  vinkende  ubekendte,  alt  drev  jo 
i  samme  Retning.  Den  ene  Fløj  af  den  teologiske  Opfattelse: 
„Sygdom  stammer  fra  Gud"  vilde  vistnok  kunne  være  bleven 
reven  med.  Men  den  anden  stod  endnu  tilbage  og  holdt  Stand: 
„Sygdom  stammer  fra  Djævelen."  Den  gød  Gift  i  Lægemidlet. 
Thi  stammer  Sygdommen  ikke  fra  Gud,  men  fra  Djævelen,  saa 
er  hver  Tro  paa  at  helbrede  den  ved  Hjælp  af  Lægemidler  taa- 
belig,  ja  Frafald  fra  Gud.  Sygdom  bekæmpes  kun  ved  Bøn  og 
Besværgelse.  At  Lægemidler  stundom  synes  at  hjælpe,  er  netop 
en  Djævelens  Snare  for  at  forlokke  Menneskene.  Thi  kan  Satan 
knække  Arme  og  Ben  paa  Folk,  og  staar  han  i  hver  Sygdom, 
saa  er  det  hans  mindste  Kunst  at  lægge  Kraft  i  Fænnikevand  og 
Salvie.  Anvendelse  af  naturlige  Lægemidler  er  i  bedste  Fald 
unyttig,  i  værste  Trolddom. 

Herved  sank  Lægemidlet  atter  ned  fra  sin  kortvarige  Hæders- 
plads. Selv  om  man  anbragte  Korsets  Tegn,  ja  satte  to  Kors  — 
som  jo  endnu  er  Skik  —  paa  Recepten  og  slog  et  tredje  foran 
Lægemidlet,  forinden  man  tog  det,  saa  var  og  blev  den  hele 
Fremgangsmaade  mislig.  Christiern  Pedersen  havde  i  sin  Van- 
kundighed sagt,  at  det  var  at  friste  Gud  ikke  at  tage  Lægemidler. 
Sandheden  var,  at  Brugen  af  dem  var  at  friste  Djævelen.  Ovne 
og  Destillérkolber  var  Djævelens  Køkkentøj.  Den  eneste  Ovn, 
der  havde  Værd,  var  Heksebaalet,  hvor  man  brændte  Djævelen 
selv  ud  og  destillerede  Menneske-Sjælen  ren  til  Paradis. 

I  den  sidste  Halvdel  af  det  16.  Aarhundrede  brødes  disse  to 
Synsmaader  med  hinanden  i  Norden,  Djævletroen  og  Tilliden 

til  naturlige  Lægemidler.  Men  hvilken  af  dem,  der  havde  Over- 
taget, kunde  der  ikke  være  Tvivl  om.  Heksebaalene  sejrede. 
Vel  bredte  Brugen  af  naturlige  Midler  sig  ogsaa  over  paa  Djævle- 
troens  Side,  saa  at  næsten  ingen  Forgørelse  foretoges,  uden  at 
der  anvendtes  naturlige  Mellemled  derved:  Planter,  Edderkop- 
per, Snoge,  Haar,  Negle  og  deslige.  Men  herved  droges  i  det 
almindelige  Omdømme  blot  alle  naturlige  Midler  ned.  De  blev 
til  hemmelighedsfulde  Redskaber,  der  uden  Kraft  i  og  for  sig 
kun  fik  deres  egentlige  Betydning  ved,  at  enten  Gud  eller  Djæ- 
velen tog  dem  i  Brug.  Hvilken  af  disse  to,  der  i  hvert  enkelt 
Tilfælde  gav  Midlet  sin  Kraft,  lod  sig  ikke  med  fuld  Sikkerhed 
afgøre.  Men  netop  herved  omgaves  dei  naturlige  Middel  med  et 
Skær  af  Gru,  der  ikke  vilde  vige.  Saaledes  var  Opfattelsen  hos 
Folk,  som  de  var  flest.  Og  der  gaves  vel  næppe  saa  troende  en 
Tilhænger  af  Paracelsus.  at  han  jo  ikke  i  enkelte  Øjeblikke  selv 
grebes  af  Tidens  Aand  og  den  herskende  Uhygge.  I  saadanne 
Stunder  forvandledes  Receptens  dybeste  Indhold,  dens  ube- 
kendte, dens  Arkanum,  sig  til  en  skjult  Rod,  der  kunde  drage 
sin  Næring  ikke  blot  fra  Lysets,  men  ogsaa  fra  Mørkets  Rige. 


Tydeligst  formede  Striden  i  Norden  sig  om  det  sidste  Punkt: 
Lægens  Betydning.  For  at  forstaa  dette  fuldt  maa  vi  erindre 
Datidens  Vilkaar.  Man  sondrede  den  Gang  skarpt  mellem  de  to 
Former  for  Lægekunst,  som  nu  til  Dags  forlanges  forenede  hos 
en  og  samme  „candidatus  medicinæ  et  chirurgiæ".  Af  de  to 
„Medicinen"  og  „Kirurgien"  har  den  sidste  altid  haft  et  For- 
spring, for  saa  vidt  dens  Nytte  og  Nødvendighed  er  selvind- 
lysende. I  det  16.  Aarhundrede  havde  man  forlængst  faste  For- 
mer herfor,  idet  al  operativ  Virksomhed,  Behandling  af  Saar, 
Benbrud,  Ledsætning  o.  s.  v.,  Aareladning,  Kopsætning  og  Kly- 
stérgivning  udførtes  af  deri  øvede  og  uddannede  Mænd:  Badere, 
Bartskærere  og  Feltskærere.  Ved  Badere  forstodes  Bademestre 
ved  de  offentlige  Badeanstalter.  Da  disse  imidlertid  for  største 
Delen  lukkedes  i  de  første  Aartier  af  det  16.  Aarhundrede  paa 


lt)6  Kirken  og  den  nye  Lægevidenskab 

Grund  af  Smittefare,  forsvandt  Baderne  lidt  efter  lidt,  og  Bart- 
skærerne  overtog  hele  Virksomheden. 

I  Aaret  1501  ophørte  Bartskærerforretningen  at  være  en  fri 
Næring  i  København,  idet  Kong  Hans  her  oprettede  et  „Bar- 
béramt"  og  gav  det  en  Skraa,  hvorefter  det  skulde  bestaa  af 
seks  Mestre.  Denne  deres  Skraa  blev  bekræftet  1515  af  Chri- 
stian den  Anden.  Indenfor  dette  Barbéramt  oplærtes  altsaa  i 
Kunsten  fra  Dreng  til  Svend  og  videre  til  Mester.  Bartskærerne 
fik  dog  snart  farlige  Medbejlere  i  Feltskærerne  (Militær-Kirur- 
gerne), der  kom  ind  især  fra  Tyskland  med  de  hvervede  Trop- 
per og  siden  ofte  bosatte  sig  i  Landet. 

Alle  disse  Kirurger  udøvede  altsaa  den  Del  af  Lægekunsten, 
hvortil  der  krævedes  Haandfærdighed.  At  der  har  været  mange 
flinke  Folk  iblandt  dem  med  ikke  ringe  Behændighed  og  Er- 
faring, er  der  ingen  Grund  til  at  betvivlet  Dog  nød  de  efter 
gammel  Skik  i  det  almindelige  Omdømme  kun  en  Slags  Mellem- 
agtelse. Der  kunde,  naar  Nød  var  paa  Færde,  sendes  Ilbud  efter 
dem  som  i  Nutid  efter  Jordemoder.  Men  til  daglig  drog  deres 
Hverdagsdont  dem  nedefter.  Ingen  ydre  Glans  —  Lærdoms- 
stempel,  Velstand,  Indflydelse  —  holdt  Standen  oppe.  Og  den 
utaknemmelige  Samtid  var  ikke  langt  fra,  ved  Tanken  om  det 
meget,  deres  Kald  bragte  dem  i  Berøring  med,  at  anse  dem  for 
en  lavere,  uren  Kaste.  Fordommen  var  gammel.  Paa  det  fjerde 
Lateran-Concilium  1215  var  Kirurgiens  Udøvelse  endog  bleven 
sat  i  Rang  med  Bødlers  og  Røveres  Haandtering^  Aar  1579  fik 
Skarpretteren  i  København  og  endnu  1761  Skarpretteren  i  Ber- 
gen Ret  til  at  praktisere  som  Kirurger^. 

Det  var  da  ikke  disse  Badere,  Bartskærere  og  Feltskærere, 
som  man  forstod  ved  „Læger".  Ihvorvel  de  stundom  kaldtes  saa, 
forstod  man  dog  ved  „Læge"  i  snævrere  Forstand  en  lærd  Mand, 
en  „Doctor",  en  Doctor  medicinæ,  der  havde  studeret  Læge- 
kunst og  kunde  helbrede  indvortes  Sygdomme.  Tidligere  havde 
saadanne  lærde  Læger  i  Norden  i  Reglen  været  gejstlige.  Men  i 
Udlandet  var  dette  langtfra  altid  Tilfældet.  Og  i  Danmark  fik 
man  Øjet  op  herfor,  efter  at  Universitetet  i  København  var  op- 
rettet 1479,  og  der  ved  dette  var  planlagt  et  særskilt  medicinsk 

Fakultet.  Selv  om  Pladserne  i  dette  ikke  blev  regelmæssigt  be- 
satte, vænnedes  man  dog  til  Tanken  om,  at  den  lærde  Læge- 
videnskab blev  foredraget  ved  Udlandets  større  Universiteter, 
og  at  det  kunde  være  særdeles  ønskeligt  at  faa  Mænd  med  Kund- 
skaber og  akademiske  Grader  erhvervede  ved  disse  —  Licen- 
tiati  og  Doctores  medicinæ  —  hjem  til  Norden  for  at  virke  her- 
oppe. Kong  Hans  havde  en  studeret  Livlæge,  der  ikke  var  en 
af  Landets  Gejstlige.  Dennes  vanskelige  Stilling  fremgaar  maa- 
ske  af,  at  han  kun  er  kendt  under  det  Øgenavn,  som  han  fik 
ved  Hoffet:  „den  bugede  Doctor".  Dronning  Christine  havde 
ligeledes  en  studeret  Livlæge.  Christian  II  ligesaa.  Hans  sidste 
Livlæge,  Skotten  Dr.  med.  Alexander  Kyngorne,  der  indkaldtes 
1513  og  forlod  Landet  sammen  med  Kongen  1523,  var  tillige 
Professor  i  det  medicinske  Fakultet  ved  Universitetet.  Frede- 
rik I  foreslog  Rigsraadet  i  Odense  1526  at  indkalde  lærde  Læger 
i  Landet  og  give  dem  fast  aarlig  Løn,  hvad  dog  Rigsraadet  af 
pengelige  Grunde  ikke  vilde  gaa  ind  paa\ 

Som  det  vil  ses,  var  altsaa  „Læge"  et  moderne  Begreb  i  det 
16.  Aarhundrede.  Og  det  var  et  Begreb  i  Vækst.  Naaet  til  Nor- 
den sammen  med  Renæssancen,  delte  det  Medbør  med  denne. 
„Læge"  i  den  nye  Forstand  var  noget  fra  Kirken  udskilt,  en  ny, 
rigere  Form  for  Kundskab,  der,  ligesom  den  nysopdagede  Old- 
tidskundskab selv,  helt  kunde  lægge  Beslag  paa  sin  Mand.  Og 
medens  Begejstringen  for  Oldtidens  Forfattere  bredte  sig  i  Nor- 
den gennem  en  Flok  af  unge,  humanistisk  dannede  Rektorer  og 
en  Tilstrømning  af  Peblinge  til  Skolerne,  der  var  noget  hidtil 
ganske  uhørt,  fandt  en  lignende  Stigning  og  Udbredelse  Sted  i 
Trangen  til  „Læge".  Oprettelsen  af  Apoteker  vakte  Begreber  i 
vide  Kredse  om  Urternes  Værd  og  Betydning  mod  indre  Syg- 
domme. De  nye  Apotekere  —  lærde  Mænd,  langt  fornemmere 
end  Urtekræmmere  —  bredte  og  højnede  Anseelsen.  De  gik 
ikke  selv  af  Vejen  for  Praksis,  men  talte  desforuden  med  sær 
Respekt  om  „Lægen"  og  hans  Recepter.  Samtidigt  vakte  de  nye 
Lægebøger  af  Christiern  Pedersen  og  Henrik  Smid  Landet  over 
baade  videre  Kendskab  og  dybere  Trang  til  „Lægens"  Opgave 
og  Gerning. 

Med  megen  Takt  og  praktisk  Forstand  greb  de  faa  lærde  Læ- 
ger ind  i  denne  Bevægelse.  Professor  i  Medicin  ved  det  i  Aaret 
1537  genoprettede  Universitet  i  København,  Christian  Morsing, 
gav  villigt  sit  Samtykke  til,  at  Henrik  Smids  Lægebøger  maatte 
trykkes.  Og  i  de  anbefalende  Fortaler  dertil  lod  han  falde  baade 
neddæmpende  og  opildnende  Ord,  der  havde  mangehaande  Sigte. 
„Kære  Henrik!  .  .  .  Jeg  har  nu  gennemgaaet  Eders  Lægebog  og 
befundet,  at  hun  er  uddraget  af  de  bedste  Lægedomsbøger,  Der 
er  i  hende  mange  gode  Lægemidler,  som  kan  gøres  og  beredes 
af  de  Ting,  som  vokser  her  i  Riget.  Dog  skal  ingen  mene,  at 
nogen  af  denne  Bog  fuldkommen  kan  lære  alt  det,  som  behøves 
til  Lægekunsten.  Thi  kunde  en  Lægebog  være  nok  hertil,  saa 
behøvede  man  ikke  at  studere  20—30  Aar  og  besøge  mange 
fremmede  Lande,  førend  man  lærer  det,  man  behøver  at  vide 
til  samme  Kunst,  og  Lægekunstens  Doktorer  i  andre  Lande  vilde 
ikke  heller  holdes  i  saa  stor  Ære  og  Værdighed,  som  de  er,  hvis 
Lægedom  var  en  Kunst,  som  ringe  var  at  lære." 

„Der  findes  især  i  Italien  eller  Valland  mange  Doktorer  i 
Lægekunsten,  som  hvert  Aar  har  en  Indtægt  af  mere  end  tusind 
Dukater.  Men  eftersom  der  kun  findes  et  eneste  Apotek  i  hele 
Danmarks  Rige  og  Norge,  og  ikke  heller  mange,  som  forstaar 
og  have  lært  den  rette  Lægekunst,  saa  tykkes  det  mig  at  være 
meget  nyttigt,  at  denne  Bog  udgives  for  hver  Mand,  og  især  for 
dem,  der  bor  langt  borte  fra  Doktorer  i  Lægekunsten  og  Apo- 
tekere. Jeg  har  ikke  set  nogen  dansk  Bog,  som  kan  være  saa 
nyttelig  for  Lægekunsten  som  denne  Eders  Bog.  Eder  hermed 
nu  og  altid  Gud  befalendis  til  evig  Tid.  Skrevet  i  København 
Palmesøndag  i  Herrens  Aar  1546." 

Ti  Aar  efter  behandlede  Professor  Morsing  med  samme  Dyg- 
tighed samme  Emne.  .  .  .  „Jeg  maa  ogsaa  bekende  ogtilstaa  med 
Sandhed  og  al  Taknemmelighed,  at  Gud  Almægtige  af  sit  evige 
Forsyn  og  sin  Godhed  haver  udvalgt  mig, ....  at  han  har  frem- 
draget mig  udenlands  ved  fremmed  Hjælp,  frem  og  tilbage  i 
Tyskland,  Frankrig  og  Valland  udi  de  bedste  Skoler  og  Univer- 
siteter i  mere  end  24  Aar,  saaledes  som  den  fromme  Edelmand 
Peder  Oxe,  der  i  nogle  Aar  var  udenlands  med  mig,  og  flere 

andre  baade  af  Adelen  og  Almuen  i  de  andre  Aaringer,  er  vel 
bekendt.  Thi  der  behøves  Tid,  Vandring,  Studering,  ja  Møje  og 
Arbejde  til  Lægekunsten.  Man  maa  have  idelig  Omgang  med 
lærde  Mænd,  man  maa  lære  Urter  og  anden  Lægedom  at  kende, 
som  Gud  lader  opvokse  af  Jorden  til  Menneskenes  Gavn  og 
Gode,  man  maa  se  mange  døde  Menneskers  Legemer  opskæres 
Led  for  Led,  for  deraf  bedre  at  lære  at  kende  et  Menneskes 
Skikkelse  indvortes  og  vide,  hvad  Lægedom  behov  gøres  til  det 
Sted  i  Menneskets  Legeme,  som  befindes  at  have  nogen  Brøst 
eller  Bræk  i  sig." 

„Og  end  vil  jeg  sige  dette  til  Eksempel  og  Efterretning  for 
vore  unge  Mænd  og  Studenter,  saa  mange  som  af  Gud  er  ud- 
valgte til  at  studere  og  anvende  Lægekunsten,  at  det  sidste  Uni- 
versitet, hvor  jeg  ved  Guds  Naades  Hjælp  studerede,  ved  Navn 
Montpellier,  beliggende  udi  Frankrig  to  hundrede  Mil  ovenfor 
Paris,  er  den  ypperste  høje  Skole  i  Lægekunsten,  som  findes  i 
Kristenheden.  Dér  tillades  ingen  Bissekræmmer  med  deres 
Knapsak  at  give  sig  ud  for  det,  de  aldrig  har  lært.  Ja,  saa  stort 
og  mærkeligt  er  Tilsynet  med  Lægedom  og  Lægekunst  dér,  at 
ingen  maa  fordriste  sig  til  at  give  nogen  noget  indvortes  Læge- 
middel, uden  at  de  er  komne  saa  vidt  i  Lægevidenskab,  at  de  er 
blevne  Doctores  og  dertil  betroede  og  godkendte  derfor  af  de 
alier  ypperligste  og  lærdeste  Mænd  i  Lægekunsten,  af  hvilke 
der  dersteds  findes  mange.  Hvo  der  ellers  fordrister  sig  dertil, 
bliver  paagreben,  sættes  paa  et  Asen  og  drives  ud  af  Staden  med 
raadne  Æg  og  med  anden  Urenlighed,  med  Forlov  at  sige,  som 
man  kaster  paa  ham  saa  længe,  indtil  han  med  stor  Forhaanelse 
er  kommen  igennem  Byen  og  maa  pakke  sig.  Saa  flittigt  Tilsyn 
holdes  der,  saaledes  som  det  er  vitterligt  for  flere  her  fra  Riget, 
som  har  været  og  studeret  dér." 

„Derfor,  siger  jeg,  behøves  saadanne  smaa  Bøger  ikke  i  de 
Lande  og  Stæder,  som  af  Gud  er  saa  rigeligt  og  rundeligt  for- 
synede med  lærde  Mænd  i  Lægekunsten.  Men  her  i  disse  Riger, 
hvor  der  ikke  er  saa  mange  lærde  Mænd  i  Lægekunsten  og  ej 
heller  saa  mange  Apoteker,  kan  denne  Bog  være  nyttig  og  gavn- 
lig for  den  menige  Mand.  .  .  .  Efterdi  disse  Rigers  Lejlighed  er 

saa,  at  mange  Doctores  i  Lægekunsten  her  ikke  kan  nære  sig, 
baade  for  Underholdnings  Skyld  og  for  den  Foragts  Skyld,  som 
Lægekunsten  her  lider,  hvilken  er  stor  i  disse  Riger  fremfor 
andensteds,  saa  er  det  vel  gjort  at  lade  saadanne  smaa  Bøger 
udgaa  paa  Dansk.  Ja,  det  er  tusindfold  bedre  at  bruge  saadanne 
Bøger,  som  er  gennemsete  af  lærde  Mænd,  end  at  tilstede  Em- 
pirikere eller  Bisselæger  at  komme  i  Riget,  hvad  dog  tidt  og  ofte 
sker  til  Menigmands  Fordærv.  Saadanne  giver  sig  ud  for  det, 
som  de  aldrig  har  lært,  de  tager  Guld  og  Penninge  for  at  for- 
dærve Folk  og  sla  mange  ihjel  eller  dæmpe  blot  Sygdomme  en 
Tid  lang,  indtil  de  har  faaet  deres  Penge  og  er  rejste  deres  Vej, 
saa  bliver  det  langt  værre  med  den  syge  end  tilforn.  Sligt  er  sket 
aabenlyst  ogsaa  her  i  København  tidt  og  ofte." 

„Men  naar  Sandhed  skal  siges,  saa  er  det  deres  fortjente  Løn, 
de,  som  ikke  nænner  at  koste  paa  lærde  Personer  i  Lægekun- 
sten, endskøndt  de  er  rige  og  kunde  have  det  lige  saa  vel  som 
i  andre  Lande,  hvor  enhver  rig  og  formaaende  Herre  har  sin 
Doctor,  hvem  han  giver  aarlig  Løn,  for  at  han  skal  være  rede- 
bon, naar  han  har  hans  Hjælp  behov  for  sig  og  sine.  Paa  samme 
Maade  har  ogsaa  alle  rige  Herreklostre  deres  Doctores." 

„Kære  kristne  Læser!  Gør  dig  Umage  og  læs  det  38.  Kapitel 
i  Jesu  Sirachs  Bog  og  mange  andre  Steder  i  den  hellige  Skrift 
om  den  Guds  Gave,  som  kaldes  Lægekunst,  hvoraf  du  kan  vide, 
hvad  det  er  for  en  Guds  stor  Fortørnelse  og  Menneskens  Skade 
at  forsmaa  og  foragte,  forhaane  og  bagtale  Lægekunsten  og  hen- 
des rette  Brug.  Hermed  dig  Gud  befalende." 

Det  maa  tilstaas,  at  Professor  Morsing  i  disse  Ord  talte  sin  og 
sine  Kaldsfællers  Sag  vel  og  maalte  de  tøvende  Klienter  Skæp- 
pen fuld.  Og  dog  blev  han  overgaaet  af  Henrik  Smid,  hvis  Læge- 
bog han  anbefalede.  Kunde  nogen  hist  indvende,  at  det  for  Mor- 
sing gjaldt  Praksis,  saa  drejede  det  sig  her  vitterligt  kun  om 
Teori,  thi  Henrik  Smid  havde  selv  opgivet  al  Praksis,  som  han 
udtrykte  det:  „for  ret  Utaknemmeligheds  Skyld",  „da  han  ofte 
maatte  bekoste  mere  paa  Medikamenter,  end  han  kunde  faa 
igen  for  hele  Behandlingen."  Her  var  da  ren  Uinteresserthed 
parret  med  Erfaring.  Thi  den  maatte  være  galdesyg  og  mistænk- 

som  ud  over  alle  Grænser,  der  kunde  falde  paa  at  kalde  Henrik 
Smids  Lovtale  over  Lægerne  praktisk,  fordi  tilfældigt  Dr.  Mor- 
sings  Tilladelse  var  nødvendig  for  Bogens  Trykning. 

Henrik  Smid  skildrer  Tilstanden  i  Norden  endnu  mere  ma- 
lende end  Dr.  Morsing:  „Lærde  og  trofaste  Læger  fattes  her 
mange  Steder.  I  deres  Sted  har  vi  forløbne  Munke,  Nonner, 
ulærde  Præster,  fordærvede  Købmænd,  gamle  Kærlinger,  ja 
Sudere  [Skomagere]  og  Smede,  Troldkarle  og  Troldkoner  og 
andet  saadant  ørkesløst  Folk,  som  ikke  vil  arbejde,  men  heller 
føde  sig  med  Lægedoms  Kunst,  skøndt  de  ikke  vide,  hvad  Dyd 
og  Kraft  Lægemidlet  har,  om  han  er  af  varm  eller  kold  Natur. 
Saadanne  næsvise,  selvgjorte  Læger  kan  se  i  den  syges  Vand, 
hvor  mange  Grise  Soen  skal  faa,  og  hvor  mange  Kalve  Koen 
er  med.  Disse  Bedragere  understaa  sig,  naar  de  har  læst  eller 
lært  et  Stykke  eller  to  i  en  Lægebog,  at  hjælpe  Hvermand  i 
hvad  som  helst  Sot,  man  haver.  De  handler  som  den  Sko- 
mager, der  har  ikke  uden  et  Par  Læster  og  vil  gøre  Sko  over 
dem  til  Hvermands  Fødder.  De  stjæler  Livet,  Helbreden,  Gods 
og  Penge  fra  mangen  Mand.  Derfor  var  det  nyttigt,  om  Øvrig- 
heden lod  ingen  bruge  Lægekunst,  førend  han  havde  været  for- 
hørt af  Lægedoms-Doktorerne  ved  Københavns  høje  Skole  og 
havde  deres  Brev  med  sig,  at  han  maatte  bruge  sin  Kunst  her 
udi  Riget." 

Men  desforuden  gav  Henrik  Smid  et  Omrids  af,  hvad  „Lægen" 
er,  og  heri  udtalte  han  sikkert  nogle  af  den  nye  Retnings  Grund- 
tanker. Adam  var  den  første  Læge.  Han  kendte  alle  Planeters 
Løb  og  deres  Betydning;  ligesaa  alle  Dyrs,  Urters  og  dyrebare 
Stenes  Dyder  og  Kraft.  Som  ham  gik  det  dem,  der  levede  i  den 
første  Verdensalder.  De  vidste  alle,  hvad  de  skulde  bruge  og 
ikke  bruge  til  deres  Mad  og  Drikke.  De  levede  uden  Brød,  Kød, 
Fisk  og  Vin  og  aad  aleneste  Træernes  Frugt  og  Rødder  af  Jorden 
og  drak  Vand.  „Thi  Vandet,  Æbler,  Pærer  og  Rødder  var  den 
Tid  fast  bedre  og  sundere,  end  alle  vore  Apotekeri  nu  er".  Der- 
for var  vore  Forfædre  ikke  tidt  syge  og  levede  meget  længere 
end  vi. 

Men  for  Syndens  Skyld  blev  alle  Ting  fordærvede  af  Vandet 

i  Syndfloden.  Og  da  Menneskene  siden  foragtede  Gud  og  levede 
i  Fraadseri  opstod  mange  forskellige  Sygdomme.  Men  som  lov- 
kyndige Mænd  har  sagt:  af  onde  Sæder  er  kommet  gode  Love, 
saaledes  er  ogsaa  af  Sot  og  Sygdom  kommet  den  kostelige  Læge- 
doms Kunst.  Den  er  aabenbaret  os  af  Gud.  Det  ses  klarligt  af 
det  gamle  Testamente,  dér,  hvor  Gud  gav  Jøderne  til  Kende, 
hvad  Dyr  de  skulde  bruge  og  ikke  bruge  til  deres  Mad.  Gud 
sendte  jo  ogsaa  sin  Engel  Rafael  til  den  unge  Tobias  og  lod  ham 
sige,  at  han  skulde  bruge  mod  Øjensyge  Galden,  Leveren  og 
Hjertet  af  en  Fisk.  „Thi  loves  og  prises  Lægedoms  Kunst  høj- 
lig af  Jesus  Sirach.  Ja  vor  Herre  Jesus  Christus  haver  selv  lovet 
hende,  der  han  var  her  paa  Jorden,  som  vi  kunne  se  i  de  hellige 
Evangelister." 

Ifølge  Henrik  Smid  var  altsaa  Lægekunsten  en  Aabenbaring 
fra  Gud,  Lægerne  denne  Aabenbarings  Forkyndere,  en  Art  Guds 
Profeter.  Højere  hævede  man  sig  ikke  i  Norden  og  syntes  heller 
ikke  let  at  kunne  naa.  Paracelsus  gik  dog  et  Skridt  videre  i  sin 
Pris  af  Lægens  Betydning:  Intet  kan  lignes  med  den  kyndige 
Læge.  Ham  er  Naturens  Hemmeligheder  aabenbare,  han  deler 
dem  atter  ud  til  de  øvrige  lærde.  Han  begriber  alle  Lemmernes 
Væsen  i  Makrokosmen.  I  Kendskabet  til  Naturens  Liv  har  han 
Nøglerne  til  Guds  Rige.  Lægens  Kunst  er  den  højeste,  i  den 
bliver  Mennesket  Gud  lig. 


I  Løbet  af  halvthundrede  Aar  var  saaledes  det  nye  Begreb 
„den  lærde  Læge"  blevet  pisket  op  til  en  Skumhojde,  der  naaede 
til  Himlen.  Spørger  vi,  hvormeget  berettiget  der  laa  til  Grund 
herfor,  har  Nutiden  lettere  ved  at  dømme  uhildet.  Man  er  nu 
vistnok  enig  om,  at  hin  Lovprisning  af  Datidens  „lærde  Læger", 
særlig  paa  Bart-  og  Feltskærernes  Bekostning,  var  overdreven 
og  uretfærdig.  Vor  Tid  har  tabt  Troen  paa  de  den  Gang  saa  be- 
undrede hemmelige  Recepter.  Den  lærde  Fornemhed,  der  tillod 
den  nye  Art  Læger  at  efterlade  blot  en  Ordre  i  Form  af  en  Re- 
cept, men  selv  at  forsvinde,  naar  en  smitsom  Sygdom  tog  Over- 

haand,  er  ikke  længere  i  Kurs.  Og  Nutiden  er  tilbøjelig  til  at  se 
med  Agtelse  paa  den  lange  Erfaring  og  det  instinktmæssigt  rig- 
tige Greb  hos  Datidens  oversete  Bart-  og  Feltskærere,  der  trods 
mangelfulde  anatomiske  Kundskaber  ofte  under  vanskelige  Krigs- 
forhold kunde  udføre  heldige  Operationer. 

Men  samtidigt  staar  det  Nutiden  klart,  at  hvad  hin  Tid  mente 
med  Udtrykket  den  „lærde  Læge",  var  mere,  end  der  efter  vor 
Sprogbrug  rummes  deri.  I  den  „lærde  Læge"  personliggjorde 
man  den  hele  Naturgranskning  i  Menneskeaandens  Tjeneste 
under  den  indvarslede  Kamp  for  gunstigere  Livsvilkaar.  Og 
tages  Udtrykket  i  denne  videre  Betydning,  maa  Datidens 
Profeti  siges  ikke  at  være  bleven  gjort  saa  ganske  til  Skamme. 
Man  sammenligne  til  Prøve  blot  andre  Former  for  Begejstrings- 
rus, som  f.  Eks.  „Romantikens"  Paastand  i  det  19.  Aarhundrede 
om  „Digterens"  Verdensherredømme.  Kun  eet  Slægtleds  Af- 
stand har  her  været  nok  til  at  godtgøre  Overdrivelsens  Latter- 
lighed. 

Henimod  Midten  af  det  16.  Aarhundrede  stod  da  altsaa  det 
nye  Begreb,  „den  lærde  Læge",  opfostret  af  Forholdene  og  en 
levende  Trang  hos  Befolkningen,  rede  til  at  indtage  Højsædet. 
Men  den  gamle  Opfattelse  holdt  vaagen  Vagt  for  at  afvise  en- 
hver Helligbrøde.  Det  havde  kunnet  tilgives,  at  altfor  ivrige 
Lutheranere  Aar  1530  brød  ind  i  Frue  Kirke  1  København  og 
sønderslog  de  katolske  Altere  og  Helgenbilleder.  Det  var  jo 
Teologi  mod  Teologi.  Men  at  tyve  Aar  efter  de  „lærde  Lægers" 
Skare  skulde  faa  Indpas  og  blot  saa  meget  som  vove  at  tage 
Stade  i  en  af  Korstolene  ved  Alteret,  nej  aldrig!  Det  maatte  af- 
slaas  fra  begge  Sider  af  Vor  Frue  Plads  baade  fra  Kirken  og  fra 
Universitetet. 

Den  sejrende  Tankegang  var  begge  Steder  en  og  samme.  Gud 
overgaar  langt  Naturen;  uden  Gud  ingen  Natur.  Derfor  over- 
gaar  ogsaa  Kundskab  om  Gud  langt  Naturkundskab  og  er  den 
fødte  Hersker  i  Kundskabs  Rige.  Teologien  bør  derfor  være 
Herre  ikke  blot  i  Kirken,  men  ogsaa  ved  Universitetet.  I  Kirken, 
i  Staten,  i  den  enkelte  —  thi  endnu  drømte  man  den  gamle  Drøm 
om,  at  en  enkelt  kunde  samle  al  Kundskab  —  er  da  det  rette 

Forhold  dette:  Underst  Teologi,  saa,  om  man  vil,  Naturkund- 
skab og  anden  Kundskab,  men  øverst  atter  Teologi.  Praktisk 
tog  dette  sig  saaledes  ud:  Ingen  Læge  kunde  faa  Lov  til  at  stu- 
dere sit  Fag  ved  Universitetet  uden  først  og  tillige  at  studere 
Teologi.  Ingen  lægekyndig  Professor  ved  Universitetet  kunde 
blive  ved  sit  Særfag,  thi  disse  vare  nogle  af  de  lavest  lønnede, 
hvorfra  man  efter  Tur  og  i  Aarenes  Løb  rykkede  op  til  de  vel- 
lønnede og  ansete  teologiske  Fag.  Den  enkelte  studerendes, 
hver  enkelt  Professors  Liv  var  da  som  Universitetets  Læreplan 
og  Embedsrække  er  og  samme  Mønster,  hvor  Naturvidenskabens 
Uldtraad  umærkeligt  gled  over  i  Oldtidssprogenes  Silke  og  Teo- 
logiens Guldtraad,  alt  et  og  samme  kostelige  Damaskesvæv, 
tjenligt  til  Bispeskrud  for  Kirkens  øverste  Tjenere. 

Ved  dette  simple  Middel,  denne  tilsyneladende  saa  naturlige 
Anordning,  lykkedes  det  forholdsvis  nemt  Kirken  og  Universi- 
tetet at  tage  Vejret  fra  enhver,  der  i  ungdommeligt  Overmod 
drømte  om  at  bane  fri  Naturkundskab  Vej  ind  paa  Vor  Frue 
Plads,  den  Stilling,  der  beherskede  hele  Landet.  Midlet  var  sik- 
kert virkende.  Thi  naar  der,  istedenfor  Vejledning  til  grundigt 
Naturstudium,  kun  ydedes  Lærere  og  Elever  Lejlighed  til  et 
mere  eller  mindre  flygtigt  Indblik  i,  hvad  Oldtidens  forgudede 
Forfattere  havde  skrevet  om  Naturforhold,  saa  fjærnedes  her- 
ved lidt  efter  lidt  den  mandige  Drift  til  Selvsyn  og  egen  Erfaring. 
Tilbage  stod  tilsidst  en  i  aandelig  Henseende  blot  lasket  Halv- 
mand, hvis  Triller  i  Kirkesangen  maaske  lød  med  en  egen  skær 
Klang,  skolet  og  uden  Stemme  i  Overgang,  men  hvis  hele  viden- 
skabelige Indhold  kun  bestod  i  Evnen  til  at  disputere,  ikke  om 
de  virkelige  Naturforhold,  men  om  hvad  Oldtids  Forfattere 
havde  ment  herom.  Flittigt  slog  Plejlerne  i  Universitetets  Lo,  en 
Fryd  for  Kongemagten  og  den  moderlige  Teologi  at  høre  paa. 
Og  op  hvirvledes  de  kærneløse  Avner  i  Disputatsernes  endeløse 
Dans.  Ud  stod  de  over  hele  Landet  som  Støvsky  fra  dets  aande- 
lige  Forraadskammer.  Endnu  ved  den  syges  Dødsleje  modtes 
Lægerne  i  det  eneste,  de  ret  havde  lært,  den  ørkesløse  Ordstrid. 
Først  over  hundrede  Aar  efter,  paa  Moliéres  og  Holbergs  Tid, 
blottedes  dette  og  prisgaves  til  den  befriende  Latter. 


Kirken  og  den  nye  Lægevidenskab  175 

Den  „lærde  Læge"  var  saaledes  i  en  Haandevending  bleven 
afvist  og  „forbyttet"  ved  Kirken  og  Højskolen  i  Norden.  Havde 
man  ikke  ejet  det  rigtignok  kostbare  Middel  at  studere  ved  frem- 
mede, friere  Universiteter,  vilde  intet  Udtryk  for  Naturviden- 
skabens Krav  ad  regelret  Vej  være  naaet  herop.  Nu  drog  dog 
enkelte  unge  Mænd,  hvis  Videns  Trang  ikke  var  bleven  helt 
kuet,  til  Padua  og  Montpellier  og  vendte  som  Morsing,  Hans 
Philipsen  de  Prato,  Peder  Sørensen  og  Anders  Krag  hjem  som 
dygtige  Doctorer  i  Medicinen  og  ansete  Læger.  Det  var  disses 
ihærdige  Anstrængelser  og  gode  Eksempel,  det  skyldtes,  at  ikke 
Gnisterne  sluktes  ganske  herhjemme. 

Men  under  hvor  vanskelige  Vilkaar  m.aatte  de  ikke  virke! 
Hans  de  Prato  blev  ved  sin  Hjemkomst  1571  straks  Professor 
i  Medicin  ved  Universitetet.  Alt  var  altsaa  tilsyneladende  op- 
naaet.  Men  han  blev  det  kun  paa  Betingelse  af,  at  han,  Para- 
celsus'  Tilhænger,  maatte  love  ikke  at  ville  meddele  sine  egne 
Meninger,  men  i  sine  Forelæsninger  holde  sig  i  det  gamle  Spor 
og  læse  over  Hippokrates  og  Galenus,  hvis  Skrift  hans  Mester 
jo  havde  kastet  paa  Baalet  i  Basel  ^  Anders  Krag  blevogsaa  an- 
sat ved  Universitetet  1586,  men  han  maatte  holde  Forelæsninger 
over  Ciceros  Taler,  Horats'  Digte  og  Terents'  Komedier  samt 
udgive  Teologen  Jakob  Madsens  Skrifter.  Senere  drev  han  det 
til  at  maatte  gennemgaa  Matematik,  Aristoteles'  Metafysik  og 
Plato's  Dialoger^.  Sit  virkelige  Fag  naaede  han  aldrig.  Peder 
Sørensen  var  ved  sin  Hjemkomst  lige  saa  heldig  som  hans  tro- 
faste Ven  og  Rejsefælle,  Hans  de  Prato;  han  blev  straks  1571 
kongelig  Livlæge.  I  denne  Stilling  var  han  velset,  vel  aflagt  og 
ikke  uden  Indflydelse  paa  mangt  og  meget.  Men  det  bestandige 
Rejseliv  var  til  Hinder  for  hans  Studier  og  kemiske  Forsøg. 
Tredive  Aar  efter  tænkte  han  for  Alvor  paa  hellere  at  tage  til 
Takke  med  Professoratet  i  Medicin,  der  just  var  blevet  ledigt. 
Døden  befriede  ham  for  nye  Skuffelser"'. 

Dette  var  den  paracelsiske  Retnings  dygtigste  Talsmænd, 
lutter  lovende  unge  Mænd,  der  fulde  af  Begejstring  var  vendt 
hjem.  Alle  sluktes  de  som  glødende  Kugler  i  det  bestaaendes 
tykke  Jordvolde.  Kampen  syntes  haabløs.  Kun  een  endnu  vovede 

sig  videre  frem,  Paracelsus'  mest  formaaende  Lærling,  Tyge 
Brahe.  Rigere  udrustet  end  nogen  af  hine  førte  han  virkelig  en 
kort  Stund  den  „lærde  Læges"  Sag  til  Sejr.  Men  som  den  nye 
Stjerne,  der  havde  tilsmilet  hans  første  Ry  som  Videnskabsmand, 
ejede  heller  ikke  hans  Opfattelse  nogen  fast  og  sikret  Plads  paa 
den  kendte  Himmel.  Hans  korte,  lysende  Bane  maatte  sones 
med  et  des  dybere  Fald. 

Tyge  Brahes  videnskabelige  Stilling  er  af  Eftertiden  saa 
ofte  bleven  blot  eensidigt  opfattet  og  mistydet.  Hans  Betydning 
er  bleven  indskrænket  til  at  være  den  stædige  Efternøler,  der 
ud  fra  for  snævre  Begreber  om  Rummets  Begrænsning  og  Bibe- 
lens bindende  Kraft  benægtede  Kopernikus'  Lære  og  paastod, 
at  Jorden  stod  stille,  medens  Solen,  omkredset  af  Planeterne, 
bevægede  sig  omkring  denne.  Da  hans  Iagttagelser  imidlertid  var 
ganske  paalidelige,  kunde  hans  nærmeste  Lærling,  Kepler,  be- 
nytte disse,  men  sluttede  sig,  hvad  Grundsyn  angik,  naturligvis 
til  Kopernikus. 

Saaledes  lyder  i  Regelen  Eftertidens  kolde  Dom,  i  hans  Hjem- 
land dog  gærne  nationalt  overforgyldt  eller  digterisk  omsat  i 
Medfølelse  med  hans  haarde  Skæbne  og  Interesse  for  hans 
sunkne  Borg.  Men  hans  egentlige  Daad  er  glemt,  som  hans  Værk 
er  forsvundet. 

Det  var  hans  Lod  at  være  Martyr  for  sin  Overbevisning. 
Hans  haardcste  Martyrium  blev  maaske  det,  at  Eftertiden  ikke 
engang  godkendte  hans  Overbevisning  som  den  rette.  Og  dog 
brændte  den  i  ham,  rigere,  klarere,  varmere  end  i  nogen  anden 
af  hans  Samtid.  Tanker,  som  først  Nutiden  har  naaet  at  udføre, 
glimtede  i  ham  som  Plan  og  vovedes  i  Værk.  Hans  hele  Syn 
paa  Tilværelsen  var  et  dristigt  og  vidt  omfattende.  Det  formede 
sig  praktisk  til  et  vel  beregnet,  kraftigt  udført  Greb  efter  det 
ubegribelige. 

Dengang  syntes  dette  saa  nær.  At  det  ikke  lod  sig  gribe,  har 

først  Eftertiden  indset.  I  Spidsen  for  sin  Tid  ramtes  han  da  selv 
bagfra  af  dens  Fordom.  Hans  Fædreland  fordrev  ham  og  knuste 
hans  Værk.  Hans  Grav  er  i  Udlandet.  Tomterne  af  hans  Borg 
i  fremmed  Eje.  Hans  Overbevisning  længst  sat  i  Skamme  som 
taabelig  Overtro.  Mon  ikke  Tiden  snart  skulde  være  inde  til  at 
bringe  ham  om  end  blot  ForstaaelsensTak  for,  hvad  han  stræbte 
mod  og  vilde!  ^ 

Det  dybeste  i  Tyge  Brahes  Tankegang  forstaas  kun  ud  fra 
Tidens  Løsen:  den  „lærde  Læge".  En  begejstret  Tilhænger  af 
Paracelsus,  selv  omfattende  med  sjælden  Varme  og  Kundskabs- 
fylde de  to  Grundvidenskaber,  Kemi  og  Astronomi,  født  paa 
Livets  Højder,  fribaaren,  rig,  en  Konges  Yndling  mødte  han 
med  fyldigere  Forudsætninger  end  Mesteren  selv  til  at  føre 
Sagen  til  Sejr.  Og  det  er  hans  største  Ros,  han  svigtede  den 
aldrig,  hverken  i  Medgang  eller  Modgang.  Igennem  hele  hans 
Liv  lyser  en  og  samme  Stribe,  den  begejstrede  Tro  paa  den 
højeste  Videnskab,  den  himmelske  og  jordiske  Astronomi, 
Stjernetydningen  og  Kemien,  Guds  i  Naturen  fremrakte  Haand, 
der  lønligt  peger  paa  Menneskets  Skæbne  og  Frelse.  Tydning 
af  denne  dunkle  Skrift  er  Jordelivets  højeste  Maal,  dets>tørste 
Lykke. 

Med  en  forbavsende  Kraft  forfulgte  Tyge  Brahe  fra  ung  af  sit 
Maal.  Kun  tretten  Aar  gammel  synes  han  alt  at  være  bleven  sig 
sit  Kald  bevidst.  Den  store  Solformørkelse  den  21.  August  1560 
vakte  ham,  og  30.  November  samme  Aar  købte  han  —  et  Barn 
i  Alder,  om  end  Student  ved  Københavns  Universitet  —  sig  det 
ypperste  astronomiske  Værk,  den  nys  i  Basel  udkomne  Folio- 
udgave  af  Ptolemæus'  samlede  Skrifter^. 

Det  hjalp  ikke,  at  hans  Farbroder  og  Plejefader,  den  brave 
Jørgen  Brahe,  sendte  ham  under  ypperlig  Opsigt  til  Universi- 
tetet i  Leipzig  for  at  tvinge  ham  til  at  studere  Retsvidenskab. 
Om  Aftenen,  naar  Hovmesteren,  Anders  Sørensen  Vedel,  sov 
Teologens  og  Historikerens  retfærdige  Søvn,  krøb  Tyge  Brahe 
sagte  ud  af  Sengen  og  anstillede  Iagttagelser  ved  Hjælp  af  sine 
Instrumenter  og  en  lille  Globus,  som  han  i  Smug  havde  købt 
sig.  Allerede  som  syttenaarig  havde  han  gennem  grundige  lagt- 

lagelser  overbevist  sig  om,  at  alle  hidtidige  Beregninger,  selv  de 
nyeste  Kopernikanske,  af  Planeternes  Baner  var  unøjagtige  og 
upaalidelige.  Da  Jupiter  og  Saturn  i  August  1563  mødtes  i  Lø- 
vens Tegn,  stemmede  dette  ikke  med  nogen  af  de  trykte  Tavler  ^ 
Hermed  var  hans  astronomiske  Dagværk  ham  anvist:  paalidelig 
Bestemmelse  af  Fiksstjernernes  faste  Bundstader  og  af  Plane- 
ternes flygtige  Gang  i  Æterhavet  mellem  dem  og  Jorden. 

Mærkeligt  sikkert  tegnede  sig  nu  de  enkelte  Afsnit  af  hans 
Udvikling.  Hjemkaldt  under  Syvaarskrigen  af  sin  Farbroder, 
forend  denne  gik  ombord  paa  Flaaden  under  Herluf  Trolle, 
naaede  han  akkurat  hjem  og  fik  hilst  paa  sin  faderlige  Velgører 
lige  efter  Søsejren  ved  Pommern.  Den  m.undtlige  Udsoning  mel- 
lem dem  fandt  vistnok  her  Sted,  idet  Jørgen  Brahe  gav  sit  Minde 
til,  at  hans  Fremtidshaab  forvandledes  fra  Statsmand  til  Stjerne- 
kiger.  Og  det  var  paa  Tide.  Thi  faa  Dage  efter  bortkaldtes  Jør- 
gen Brahe  i  Juni  1565  af  en  hidsig  Sygdom,  paadragen  ved,  at 
han  havde  reddet  Frederik  II's  Liv,  da  en  Bro  brast  under 
Kongen. 

Maaske  har  Tyge  Brahe  alt  nu  arvet  en  Del  efter  sin  Pleje- 
fader, skøndt  dennes  Hustru,  Inger  Oxe,  levede  lige  til  1591. 
Maaske  har  Kongen  lagt  Mærke  til  sin  Redningsmands  Plejesøn 
og  lovet  ham  Støtte.  Men  disse  Baand  var  i  hvert  Fald  for  svage 
til  at  holde  Tyge  Brahe  hjemme,  hvor  hans  Virksomhed  bragte 
ham  paa  Kant  med  baade  Standsfæller  og  Slægtninge.  Han  drog 
atter  udenlands.  I  Rostock,  hvor  han  fyldte  sit  20.  Aar,  indtraf 
Begivenheder  af  forskellig  Art,  der  mærkede  ham  for  Livet. 
Her  fejrede  han  sin  første  Triumf  som  Stjernetyder,  idet  han 
offentlig  forudsagde  Sultan  Solimans  Død,  der  ganske  rigtig 
ogsaa  indtraf  om  end  et  Par  Dage  før  end  den  Maaneformør- 
kelse,  den  28.  Oktober  1566,  der  skulde  have  bevirket  den. 
Han  kom  her  i  Strid  med  en  Standsfælle  fra  Hjemmet,  Mande- 
rup  Parsbjerg,  der,  da  de  hver  især  drog  deres  Kaarde,  afhug- 
gede Spidsen  af  hans  Næse.  Han  lærte  endelig  her  Paracelsus' 
Lære  ret  at  kende  gennem  den  dygtige  Levin  Battus,  der  i  de 
samme  Dage,  Tyge  Brahe  var  syg  af  sit  Saar,   udnævntes  til 

Hertug  Ulriks  Livlæge  og  Professor  i  Medicin  ved  Universi- 
tetet i  Rostock. 

Fra  nu  af  var  Tyge  Brahes  Livssyn  fæstnet.  Han  var  klar 
over,  at  Kemien  er  Astronomiens  Søstervidenskab,  Stjernekund- 
skabens jordiske  Side.  Ved  Kendskab  til  Stjernernes  Løb  kan 
man  følge  Livet  i  dets  Tilbliven  lige  fra  Verdens  yderste,  uhyre 
Hjul,  der  sættes  i  Gang  af  Guds  Vilje,  ned  til  hvert  enkelt  Nu's 
Stempelslag,  der  stjernestyret,  skæbnefast  præger  hvert  Foster, 
som  fødes  derunder.  Mikrokosmen  gengiver  Makrokosmen.  Og 
omvendt,  ved  grundigt  Kendskab  til  Kemiens  Hemmeligheder 
kan  man  ikke  blot  omsætte  Metallerne  indbyrdes  ved  Tilsætning 
af  det  Svovl,  Salt  eller  Merkur,  der  mangler.  Men  man  kan  ved 
et  lykkeligt  „Arkanum"  helbrede  den  syge,  fornye  hans  Liv  ved 
grundstofsmæssigt  at  tilføre  Livs-Evnen  ny  Svingkraft.  Mikro- 
kosmen gengiver  Makrokosmen.  Livet  er  Strømmen,  der  udgaar 
fra  Gud  og  stiger  mod  Gud.  Astronomien  ser  Draaberne  som 
de,  af  fulde  Skaaler  oppe  fra,  tæt  samlede  i  Strøm,  glide  ud  over 
Faldet.  Kemien  ser  dem  for  neden,  som  de  opløste  i  Skumbrus, 
adskilte  stræbe  til  Vejrs  paany.  Det  er  en  og  samme  Livets 
Strøm,  Hver  enkelt  Draabe  spejler  hele  Himlen.  Mikrokosmen 
gengiver  Makrokosmen. 

Tyge  Brahes  Betydning  afhang  nu  kun  af,  hvor  og  under 
hvilke  Vilkaar  han  skulde  komme  til  at  virke.  Det  saa  en  Stund 
ud,  som  om  Tyskland  skulde  vinde  ham.  Ved  Augsburg  rejstes 
hans  første  Kæmpeinstrument,  og  her  forfærdigedes  hans  store 
forgyldte  Globus,  hvorpaa  han  hele  sit  Liv  igennem  indgraverede 
hver  ny  Fiksstjerne,  hvis  Plads  han  havde  beregnet.  Kun  svagt 
bandtes  han  til  Hjemmet  ved  Løftet  om  et  Kanonikat,  som  hans 
Plejemoders  mægtige  Broder,  Peder  Oxe,  havde  udvirket  for 
ham  hos  Kongen.  Da  kaldte  paany  et  Dødsfald  ham  til  Danmark. 
Hans  Fader,  Otto  Brahe,  døde  i  Maj  1571.  Tyge  Brahe  var  til- 
stede ved  Døden,  Begravelsen  og  Skiftet. 

Han  og  hans  Broder  Steen  arvede  i  Forening  Fædrenegaarden 
„Knudstrup"  i  Skaane.  Han  opholdt  sig  dog  i  denne  Tid  mest 
et  Par  Mil  derfra  paa  Gaarden  Herresvad,  hos  sin  Morbroder 
Steen  Bille,  den  eneste  af  hans  mandlige  Slægtninge,  der  ret 

satte  Pris  paa  ham.  Steen  Bille  lod  her  indrette  et  Laboratorium 
for  ham,  og  saa  ivrigt  fordybede  han  sig  nu  i  kemiske  Studier, 
at  han  fra  30.  December  1570  til  11.  November  1572,  altsaa  i 
henved  to  Aar,  ikke  har  anstillet,  i  hvert  Fald  ikke  nedskrevet, 
en  eneste  Observation.  Han  forfulgte  Livets  Hemmelighed  ikke 
ad  de  syv  Planeters  Veje,  men  ad  de  syv  Metallers,  Makrokos- 
mens  Formel  mikrokosmisk  fortættet  i  Livets  Elixir.  Da  kaldte 
Stjernehimlen  ham  atter. 

Da  han  om  Aftenen  den  11.  November  1572  gik  fra  Labora- 
toriet over  Gaarden  til  Hovedbygningen,  faldt  hans  Øje  af  gam- 
mel Vane  paa  Stjernehimlen,  der  just  nu  efter  mange  Døgns 
Forløb  atter  var  skyfri.  Da  opdagede  han  med  Forbavselse  en 
ganske  ny  Stjerne  (Fig.  46)  lige  over  sit  Hoved  i  Stjernebilledet 
Cassiopeia.  Den  funklede  endnu  stærkere  end  en  Stjerne  af 
første  Rang,  overgik  i  Glans  Sirius,  Vega  og  Jupiter,  forsvandt 
ikke  som  en  Ildkugle,  men  stod,  uden  Taage  og  Komethale, 
urokkeligt  tindrende  som  en  Fiksstjerne.  Tyge  Brahe  vilde  ikke 
tro  sine  egne  Øjne.  Han  løb  tilbage  til  Laboratoriet  og  spurgte 
sine  Medhjælpere  dér,  om  de  saa  det  samme.  Han  standsede 
Bønder,  der  kørte  forbi.  Samme  Svar.  Stjernen  stod  der.  Fra 
nu  af  iagttog  Tyge  Brahe  den  stadigt,  nedskrev  omhyggeligt  sine 
Iagttagelser  og  Maalinger,  vedblev  hermed  lige  indtil  den  i  Marts 
1574  forsvandt,  idet  den  uden  at  vige  fra  sin  Plads  blot  skiftede 
Farve  og  mere  og  mere  tabte  i  Lysstyrke,  indtil  den  blev 
usynlig. 

Da  Tyge  Brahe  i  Foraaret  1573  besøgte  København,  havde 
ingen  af  Professorerne  ved  Universitetet  endnu  opdaget  Stjernen. 
Han  var  selv  den  første,  der  efter  en  Middag  hos  den  franske 
Gesandt  viste  sine  lærde  Venner  den.  Senere  ankom  trykte 
Vidnesbyrd  fra  Udlandet  om,  at  den  var  bleven  iagttaget  andet- 
steds, blandt  andet  ogsaa  maalt  med  Tyge  Brahes  store  Instru- 
ment i  Augsburg.  Men  ingen  af  de  trykte  Observationer  kunde 
maale  sig  i  Omhu  og  Paalidelighed  med  Tyge  Brahes.  Hans 
Venner  opfordrede  ham  til  at  lade  dem  trykke.  Først  vægrede 
han  sig.  Men  da  ogsaa  Rigshofmester  Peder  Oxe  føjede  sin  væg- 
tige Opfordring  til,  gav  han  efter.   Hans  Bog  „de  nova  Stella" 

udkom  1573,  medens  Stjernen  endnu  stod  synlig  for  alle  paa 
Himlen. 

Med  dette  Skrift  var  Tyge  Brahes  Ry  fastslaaet.    Hos  en 
snæver  Kreds.   Ingen  var  ham  saa  begejstret  og  trofast  en  Til- 

Fig.  46.   „Den  nye  Stjernes"  Stilling  paa  Himlen  og  Lysstyrke  i  Forhold  til  de 

nærmeste  Fiksstjerner. 

Efter  Tyge  Brahes  Tegning  i  hans  Skrift  „De  nova  Stella". 

hænger  som  hans  17-aarige  Søster  Sophia  (Fig.  47),  der  lige 
ivrigt  deltog  i  hans  kemiske  og  astronomiske  Undersøgelser. 
Men  iøvrigt  saa  de  fleste  af  Tyge  Brahes  Slægtninge  og  Stands- 
fæller  fra  nu  af  med  blot  endnu  mere  Foragt  paa  ham  og  hans 
Færd.  Han  svarede  med  lige  Mønt.  Allerede  i  et  Digt  i  „de  nova 
Stella"  havde  han  spottet  over  deres  Raahed  og  Uvidenhed,  og 

erklæret  adelig  Herkomst  for  en  Fortjeneste  af  grumme  ringe 
Værd,  da  jo  de  paagældende  selv  var  uden  Skyld  heri.  Nu 


Fig.  47.  Sophia  Brahe. 
(Maleri  paa  Gauno.) 


gjorde  han  Skridtet  fuldt  ud  og  brød  med  alle  Hensyn  til  Adel- 
skab ved  at  vælge  en  „ufri"  til  sin  Hustru,  saa  vidt  vides  en 
Bondepige  eller  Præstedatter  fra  Egnen  ved  Knudstrup.  Det  var 
en  Skandale  af  første  Rang.   Det  bødede  ikke  paa  den,  at  han 

ogsaa  syntes  ligegyldig  for  rette  Følgeorden  af  Bryllup  og 
Barsel.  Ikke  blot  Slægt,  men  hele  Standen  kom  i  Oprør.  Saa- 
vidt  vides  maatte  selve  Kongen  stifte  Forlig. 

En  adelig  lærd,  der  lo  ad  sin  Adel  og  kun  agtede  Lærdom, 
det  var  en  sjælden  Fugl,  en  ny  Stjerne,  som  det  borgerlige  Uni- 
versitet nok  kunde  ønske  at  laane  Glans  fra.  Det  var  kommet 
for  sent  til  at  opdage  den  himmelske,  det  skyndte  sig  derfor  til 
den  jordiske.  Man  opfordrede  Tyge  Brahe  til  at  holde  en  Række 
Forelæsninger  ved  Universitetet.  Først  vægrede  han  sig.  Men 
da  Kongen  ogsaa  anmodede  ham,  svarede  han  ja.  Forelæsnin- 
gerne holdtes  fra  September  1574  til  Foraaret  1575.  De  svarede, 
saa  vidt  man  kan  se,  til  Tyge  Brahes  egen  sammensatte  Natur. 
Først  en  begejstret  Lovtale  til  Himmelkundskabens  Pris,  et 
storartet  Verdensbilled,  hvor  Stjernetydning,  Lægekunst  og  Kemi 
viser  sig  som  de  Naturens  Veje,  ad  hvilke  det  er  Menneske- 
aanden  forundt  at  nærme  sig  Gud.  Saa  et  langt,  nøgternt,  trofast 
Arbejde  i  paalidelig  Udredning  af,  hvad  der  virkelig  vidstes  om 
Planeternes  Baner.  Som  Datidens  Naturkundskab  selv:  Digte- 
ren og  Granskeren  inderligt  forenede. 

Forelæsningerne  var  omme.  Hvad  nu?  Paany  drog  Tyge 
Brahe  bort,  denne  Gang  for  at  vælge  sig  et  blivende  Opholds- 
sted i  Udlandet.  Valget  faldt  paa  Basel,  der  udmærkede  sig  ved 
sin  klare  Luft  og  gunstige  Beliggenhed  mellem  tre  store  Lande 
Italien,  Frankrig  og  Tyskland.  Sent  paa  Efteraaret  1575  vendte 
Tyge  Brahe  tilbage  for  blot  at  afhente  sin  Familje,  sine  Bøger 
og  Instrumenter.  Mellemtiden  havde  overskaaret  et  sidste  Baand. 
Hans  mægtige  Velynder,  Peder  Oxe,  var  død  i  Oktober,  kort 
før  hans  Tilbagekomst.  Alt  pegede  nu  mod  Syd. 

Men  i  Stjernerne  stod  anderledes  skrevet.  Maaske  var  Frede- 
rik II  bleven  paavirket  af  en  Anbefalingsskrivelse  fra  Landgrev 
Vilhelm  af  Hessen.  Vist  er  det,  at  allerede  18.  Februar  1576 
fæstede  Kongen  Tyge  Brahe  i  sin  Tjeneste  med  en  betydelig 
aarlig  Løn,  og  et  Par  Maaneder  efter  forlenede  han  ham  paa 
Livstid  frit  og  kvit  med  Øen  Hveen.  Nu  fulgte  Naadesbevis- 
ninger  og  virksom  Støtte  Slag  i  Slag.  Og  Frugten  udeblev  ikke. 
Ved  Solopgang  den  8.  August  1576  nedlagdes  paa  Hveen  under 

Bon  til  Gud  en  Grundsten  af  Porfyr,  medens  hele  Himlen 
varslede  Lykke:  Solen  og  Jupiter  i  Opgang  nær  Løvens  Hjerte, 
Maanen  i  Nedgang  i  Vandmandens  Tegn.  Og  op  skød  af  Jorden 
for  Konges  og  Lensmands  forenede  Midler  en  mærkelig  Vækst: 
snurrigt,  sindrig,   dristigt,   uden  Mage,   Uranienborg  (Fig.  48). 

Fig.  48.   Uranienborg  seet  fra  Østsiden. 


Kupler,  Fløje,  Vægtergange  og  dybe  Kældere  med  Smeltedigler, 
det  nye  Tempel  for  den  højeste  og  dybeste  Videnskab,  Stjerne- 
kundskab- og  Kemi. 

I  Sommeren  1576  kom  den  store,  forgyldte  Globus  fra  Augs- 
burg  til  Danmark,  og  snart  fyldtes  Uranienborg  med  en  Masse 
eventyrlige  Instrumenter,  Udtryk  for  Mesterens  sjældne  Snille. 
Det  første  store  Arbejde,  som  Tyge  Brahe  fik  Paalæg  om  at  ud- 
føre i  sin  nye  Tjeneste,  var  at  stille  den  nyfødte  Prins'  Horoskop. 

Christian  IV  fødtes  den  12.  April  1577,  og  den  1.  Juli  var  de 
vidtløftige  Beregninger  færdige.  Skreven  paa  Latin  med  et  kor- 
tere Udtog  paa  Tysk  gjorde  den  smukke  Bog  Lykke  ikke  blot 
hos  Forældre  og  Bedsteforældre,  men  forøgede  ogsaa  sin  For- 
fatters ved  at  skaffe  ham  til  Løn  Genboen  mod  Nord,  Kulle- 
gaarden,  i  Forlening.  Endnu  den  Dag  i  Dag  gør  dette  Skrift  paa 
vor  Tids  Læsere,  der  ikke  længer  tror  paa  dets  Forudsætninger, 
dog  et  eget  Indtryk.  Man  undres  uvilkaarligt  over  den  mærke- 
lige Lighed  mellem  Tyge  Brahes  Forudsigelse  og  den  virkelige 
Christian  IV's  Karaktertræk. 

—  Alting  lykkedes,  alting  blomstrede  i  denne  Tid  for  den  nye 
Kuliemand  paa  Hveen.  Derfor  bøjede  alt  sig  for  ham.  Intet 
Under,  at  ogsaa  Universitetet  var  med  og  den  18.  Maj  1577  paa 
Teologen  Niels  Hemmingsens  Forslag  valgte  ham  til  Universi- 
tets Rektor,  en  Æresbevisning,  som  dog  Tyge  Brahe  høfligt 
frabad  sig. 


Hvad  var  det,  Tyge  Brahe  (Fig.  49)  foretog  sig  paa  Hveen  i 
den  Snes  Aar,  han  virkede  dér,  hans  egentlige  Velmagtstid? 
Hvad  bevægede  ham  til  at  opføre  ikke  blot  Uranienborg,  men 
senere  det  underjordiske  „Stjerneborg"  (Fig.  50),  nedgrave  sin 
Formue  i  fremmed  Grund,  ofre  sin  Tid,  sin  Flid,  sine  talrige  Med- 
hjælperes Arbejde  paa  et  os  utydeligt  Maal?  Hvad  vilde  han? 

Svaret  lyder  højst  forskelligt.  Frederik  II's  lød:  „Han  var  sin 
Konges  trofaste  Mand  og  Ven.  Troligt  udførte  han  det,  hvorfor 
han  oprindeligt  var  fæstet.  Han  stillede  alle  mine  Sønners  paa- 
lidelige  Horoskop,  og  vagtsom  varede  han  mig  i  hele  min  Leve- 
tid om  alle  de  Himmeltegn,  som  Gud  Almægtigste  sendte  mig 
og  mine  Riger  til  Varsel."  Stik  modsat  lyder  Eftertidens  Svar. 
„Nødt  til  imod  sin  Vilje  at  bøje  sig  for  sin  Tids  Overtro,  udførte 
han  halvt  i  Smug  sit  egentlige  videnskabelige  Arbejde,  det,  der 
ene  tiltalte  ham:  han  iagttog  nøje  Planeternes  Baner  og  kort- 
lagde tusind  Fiksstjerners  Stilling." 

Intet  af  Svarene  er  fyldestgørende. 

Fig.  49.  Tyge  Brahe  1586. 
Efter  Titelkobberet  i  Astronomiæ  instauratæ  Mechanica.    Noribergæ   1602. 

Hvad  Tyge  Brahe  vilde  paa  Hveen,  det  klinger  enstonende 
fra  de  podede  Træer  paa  Rad  langs  Havens  snorlige  Gange,  fra 
Vandtrykket  fra  Loft  til  Kælder,  Vindfløjen,  de  omhyggeligt  førte 
Dagbøger,  Horoskoperne,  de  natlige  Iagttagelser  af  Himlens 
funklende  Vandrere,  det  rastløse  Arbejde  Dag  og  Nat  ved  de 
talløse  Ovne,  Takken  fra  de  mange,  hvem  der  hyppigt  uden 
Vederlag  bragtes  Lægemidler  og  Sundhed,  og  endelig  Fritidens 


Fig.  50.  Stjerneborg  seet  fra  Vestsiden. 

muntre  Støj  af  alle  de  unge,  der  herovre  lærte  Himmelkund- 
skab, Matematik,  „Længde  og  Bredde",  Kemi  og  Lægeviden- 
skab. 

Hvad  her  var  grundet,  var  et  Tempel  for  den  iagttagende 
Naturvidenskab.  Ingen  blot  aandløs  Gentagen  af,  hvad  Plinius 
havde  sagt  og  Aristoteles  ment.  Nej,  aaben,  frejdig  Lytten  og 
Selvsyn,  med  Blikket  vendt  mod  hele  Verdenslivet,  som  det 
strømmede  ovenfra  ned  gennem  Fiksstjernernes  mærkende  Blik 
og  Planeternes  dragende  Veje,  de,  der  pløjede  i  den  tungere 

jordiske  Luft  Aarstider,  Vejrlig,  Ebbe  og  Flod,  Farsoter,  Væd- 
skernes  Stigen  og  Fald  og  Menneskevilkaar.  Og  dybere  ned 
trængte  det  granskende  Blik  til  Metallerne,  der  blinkede  under 
Jorden  —  kraftfyldte,  stjernebefrugtede  —  og  som  Livsbobler 
steg  opad  med  Lægedom  til  Mennesket. 

Naar  vor  Tid  undrende  viger  tilbage  for  Voldsomheden  i  dette 
Natursyn,  saa  er  det  ikke  blot,  fordi  vi  har  lært  at  skulle  holde 
en  Del  deraf  fra  Livet  som  Overtro,  men  først  og  fremmest  fordi 
vi  mangler,  hvad  hin  Tid  endnu  besad:  Helhedsindtrykket. 
Ingen  formaar  nu  til  Dags  længere  at  omspænde  alle  Natur- 
videnskaber. Enhver  af  os  er  fra  Barndommen  vænnet  til  blot 
stykkevise  Naturindtryk,  der  splittes  og  udpindes  med  Aarene 
mere  og  mere  efter  de  enkelte  naturvidenskabelige  Fag.  Ingen 
søger  at  se  det  hele  under  eet.  Helhedsindtryk  forekommer  os 
paa  Forhaand  plumpt  og  usandt. 

Hvor  inderligt  dog  Enhedstrang  og  Iagttagelse  netop  hos  Tyge 
Brahe  virkede  sammen,  sees  bedst  af,  hvorledes  de  gensidigt 
skærpede  og  fuldkommengjorde  hinanden.  Han  tvivlede  intet 
Øjeblik  paa,  at  Stjernerne  bestemte  Menneskets  Skæbne.  Men 
netop  ud  fra  denne  Forudsætning  og  for  sikrere  at  kunne  læse 
deres  Skrift  forfattede  han,  støttet  paa  Iagttagelser,  langt  fuld- 
komnere Planettabeller  og  Fiksstjernekort  end  tilforn  var  kendt. 
Tilsidst  betvivlede  han  Ugedagenes  Indflydelse  paa  Stjernernes 
Virkning  og  stod  ved  sin  Død  paa  Springet  til  at  omforme  den 
hele  Lære  i  Retning  af  moderne  Tvivl,  dog  ikke  som  hos  os 
Tvivl  om  Sagen  selv,  men  Tvivl  om  Evne  til  at  læse  Skriften,  — 
altsammen  i  Kraft  af  den  befrugtende  Vekselvirkning  mellem 
Enhedstrang  og  Iagttagelse.  En  sikrere  Prøve  paa  Sandheds- 
driften  i  Tyge  Brahe  kan  næppe  gives. 

Hvor  forskelligt  tog  ikke  Videnskaben  sig  ud  i  Nattens  stille 
Belysning  blot  med  et  Par  Miles  Afstand  langs  Sundet!  Paa 
Hveen  lignede  den  en  opvakt  Dreng,  Husets  Søn,  der  i  tryg 
Tillid  til,  at  det  alt  var  hans  Faders,  utrættelig  vilde  vide  Besked 
om  alt,  efterlavede  alt,  og  selv  ved  Nattetid  maatte  —  som  Tyge 
Brahe  hist  i  Leipzig  —  ud  af  Sengen  for  at  iagttage  .Stjerne- 
himlen. Ved  Universitetet  i  København  sov  Videnskaben  som 

en  træt  gejstlig  efter  Dagens  Anstrængelser,  hvilende  umageligt 
paa  Historiens  og  Oldtidssprogenes  Leje,  der  bar  Mærke  af 
Vægten.  Søvnen  var  urolig.  Thi  rundt  om  gnistrede  det  i  Mør- 
ket, Uhygge  murrede  i  Mulmet,  Vidnesbyrd  om,  at  selv  om  Her- 
rens Stridsmand  maatte  unde  sig  Hvile,  var  der  dog  derfor  ikke 
Fred  i  denne  Satans  Verden. 

Men  det  var  mere  end  Enkeltmand  paa  Hveen  mod  Enkelt- 
mand i  København.  Hvad  Tyge  Brahe  navde  grundet  var  en 
hel  Skole,  et  nyt  Universitet,  der  dristigt  tog  Kappestriden  op 
med  det  gamle.  Universitetet  i  København  var  en  Kirkeskole, 
hvor  Landets  fremtidige  Præster  og  Skolelærere  kun  fik,  hvad 
der  var  stemplet  gyldigt  af  en  fremmed  Myndighed:  Kirketro, 
Oldtidskundskab  og  Naturvidenskab.  Videnskabelighed  var  her 
kendelig  paa  at  være  iført  Latinens  Dragt,  og  Frihed  bestod  kun 
i  at  turde  daske  med  Disputatsernes  Briks.  Det  stik  modsatte 
var  Tilfældet  paa  Hveen.  Her  anerkendtes  ingen  anden  Myn- 
dighed end  Erfaringen.  Selvstændig  Iagttagelse  stillede  Spørgs- 
maalet,  modtog  Svaret.  Her  krævedes  ingen  særskilt  lærd  Uni- 
form for  at  indlades.  Enhver  var  velkommen:  Matematikere, 
unge  Mænd,  der  ønskede  Styrmandskundskaber,  Læger,  Ke- 
mikere, Havebrugsfolk,  Lærd  og  Læg,  Mænd  og  Kvinder  naar 
blot  de  besjæledes  af  eet:  virkelig  Kundskabstrang.  I  sin  Be- 
gejstring for  Gud  i  Naturen  havde  Tyge  Brahe  vovet  at  grunde 
en  Skole  alene  for  voksne,  tænkende  Mennesker.  En  „Folke- 
højskole" vilde  man  tre  Hundrede  Aar  efter  maaske  have  kaldt 
den.  Datiden  savnede  hvert  Udtryk.  Der  foresvævede  den  kun 
ubestemt  noget  i  Retning  af  „den  lærde  Læge". 

Tyge  Brahe's  mægtige  Personlighed  var  virkelig  i  Stand  til 
at  bringe  Tanken  fuldt  til  Udførelse.  Vel  døde  hans  kongelige 
Ven  og  Velynder  1588,  men  Tyge  Brahe  opnaaede  endnu  hos 
den  umyndige  Konges  Regeringsraader  kongelige  Gunstbevis- 
ninger. Han  fik  dækket  sin  Gæld  paa  24,000  Kr.,  som  han  havde 
paadraget  sig  ud  over,  hvad  han  havde  anvendt  af  kongelige  Ga- 
ver og  egne  Midler  (Fig.  51).  Ikke  blot  Regeringsraaderne,  men 
det  samlede  Rigsraad  lovede  ham  at  vedligeholde,  hvad  der  var 
opført  og  indrettet  paa  Hveen.   Man  vilde,   naar  Christian  IV 

blev  myndig,  bevæge  denne  til  at  bestemme  faste,  aarlige  Ind- 
tægter hertil.  Efter  Tyge  Brahes  Død  skulde  da  som  Forstander 
indsættes  en,  der  var  skikket  til  at  fortsætte  hans  Gerning,  om 
muligt  en  af  hans  egen  Slægt,  hvis  ikke,  dog  en  indfødt  dansk 
Mand,  adelig  eller  uadelig.  —  Alt  syntes  sikret.  I  glad  Tillid 
modtog  Tyge  Brahe  1592  Besøg  af  sin  unge,  tilkommende  Konge 


Fig.  51.  Tyge  Brahes  egenhændige  Underskrift. 


Og  forærede  ham  under  Opholdet  paa  Hveen  et  kosteligt  for- 
gyldt, mekanisk  Kunstværk,  der  gengav  Solsystemets  Bevægelse 
efter  Tyge  Brahes  Opfattelse,  idet  alle  Planeterne  drejede  sig 
om  Solen  og  denne  atter  om  den  stillestaaende  Jord. 

Men  ak!  Tyge  Brahe  havde  Uret  i  det  afgørende:  Solen  og 
Planeterne  drejede  sig  ikke  om  Jorden;  Kongen,  Kirken  og  Uni- 
versitetet ikke  om  Særlingen  paa  Hveen.  Han  havde  baaret  sig 
ad  som  en  Daare,  da  han  nedgravede  hele  sit  aandelige  og  verds- 
lige Pund  i  Andenmands  Jord.  Hvordan  vilde  det  gaa  ham  med 
Uranienborg,  Stjerneborg  og  alt,  hvad  han  havde  indrettet  der- 

ovre,  naar  det  en  Gang  hed:  „Du  er  ikke  vor  Lensmand  mere; 
pak  dig!" 

Og  Opgøret  maatte  komme.  Hans  Jævnaldrende  saa  det  maa- 
ske  ikke  saa  klart,  blændede  af  hans  mangeaarige  Fremgang. 


Fig.  52.  Tyge  Brahe  som  landflygtig. 
(Efter  en  Akvarel  af  1597  i  Klostret  Strahof  i  Prag.) 

Men  den  yngre  Slægt,  den  unge  Konge  fornam  uvilkaarligt,  at 
her  var  Brud  nødvendigt.  Noget  fremmed  og  uensartet  havde 
her  i  Aaringer  som  en  Isflage  skuret  ned  ad  det  bestaaende. 
Knækket  var  nær,  en  Kælvning  maatte  finde  Sted.  Kongemagt, 
Kirke,  Universitet  kunde  umuligt  vige.  Saa  maatte  da  det  nye 
Væsen,  der  ikke  agtede  Rangforordning  i  Gudsforholdet,  men 
til  eget  Fordærv  gik  ustandseligt  paa,  knække  af  og  gaa  til  Søs. 


1P2  Tyge  Brahe 

Bruddet  foregik  hurtigt  og  afgørende.  I  August  1596  var  Tyge 
Brahe  endnu  med  som  Gæst  ved  Christian  IV's  Kroning.  Aaret 
efter  var  han  en  forjagen,  af  Kongen  haanet,  landflygtig  (Fig.  52) 
i  Rostock.  Slag  i  Slag  var  Begivenhederne  fulgte.  Hans  Len  ham 
fratagne,  Opholdet  paa  Hveen  umuliggjort,  forbudt  ham  at  an- 
stille Observationer  paa  en  ham  tidligere  overladt  Bastion  i 
Vestervold,  ja  selv  blot  at  foretage  kemiske  Forsøg  i  hans  egen 
Gaard  i  København. 

Hvad  var  Grunden  til  alt  dette?  Forgæves  søger  man  den 
alene  i  Tyge  Brahes  Umedgørlighed,  hans  Uvenners  Indflydelse, 
Lægers  Brødnid,  Bønders  Klage,  et  Kapels  (Fig.  53)  Forfald,  en 
Fyrlygtes  daarlige  Pasning,  en  ung  Konges  Ømtaalighed.  Alt 
sligt  var  kun  Anledninger.  Den  egentlige,  dybe,  afgørende  Grund, 
der  med  Nødvendighed  medførte  hans  Fald,  var  det  uoprettelige 
Misforhold  mellem  ham  og  alle  det  bestaaendes  Grundpiller. 
Denne  „lærde  Læge",  Ordføreren  for  den  uafhængige  Natur- 
forskning i  Pagt  med  Gud,  dette  frejdige  og  tillidsfulde,  rent 
menneskelige  var  i  uløselig  Strid  med  Konge,  Kirke,  Adelstand 
og  Universitet. 

Selv  om  Tyge  Brahe  havde  været  en  Engel  fra  Himlen,  der 
uforligneligt  havde  røgtet  Bønder,  Kapel,  Fyrlygte  og  skiftevis 
afpasset  Ærbødighed  eller  drøj  Skæmt  efter  kongeligt  Ønske,  vilde 
han  dog  med  Nødvendighed  være  bleven  styrtet.  Thi  han  maatte 
stille  sig  for  Kongen  som  den,  der  i  sit  Hjerte  ansaa  sig  selv 
som  hans  Ligemand.  For  Kirken  som  den,  der  foragtede  Gud 
og  hans  Ord  ved  ikke  at  tro  paa  Djævelen  og  Naturens  For- 
dærvethed.  For  Adelen  som  den,  der  drev  Gæk  med  dens 
Fortrin  og  agtede  „Lægen"  højere.  For  Universitetet  som 
den,  der  gudsbespotteligt  satte  fri  Iagttagelse  over  Teologiens 
Enemyndighed.  Han  var  selvskreven  til  Fald. 

Et  sidste  svagt  Baand  bandt  endnu  Konge  og  Flygtning  sam- 
men. Den  fælles  Fædrelandsfølelse.  Tyge  Brahe  har  gribende 
givet  denne  Udtryk  i  det  smukke  latinske  Digt,  hvormed  han 
tog  Afsked  med  Danmark.  Indført  i  Observationsprotokollen 
efter  en  kort  Redegørelse  for  Grundene  til,  at  Observationerne 
paa  Hveen  er  afbrudte  og  nu  fortsættes  i  Wandsbeck,  gør  dette 

Fig.  53.  Helligtrekongers  Kapel  (i  Roskilde  Domkirke  ,  som  Tyge  Brahe  havde  i  Len 

og  beskyldtes  for  at  lade  forfalde. 

(Efter  Fotografi  af  Kr.  Hude.) 


Digt  i  disse  Omgivelser  dobbelt  Indtryk,  et  brændende,  hjerte- 
varmt Udbrud  af  alt  det  dybeste  og  bedste  i  Tyge  Brahe.  Fædre- 
landskærlighed, Tro  paa  sin  Opgave,  inderlig  Religiøsitet  har 

aldrig  fundet  en  ædlere  Form.  Med  Flid  sørgede  hans  Ven  og 
Vært,  Henrik  Ranzau,  for,  at  en  Afskrift  af  dette  Digt  kom  den 
unge  Konge  i  Hænde,  da  denne  kort  efter  besøgte  en  af  hans 
Gaarde  i  Holsten.  Christian  IV  læste  Digtet  opmærksomt  og 


Fig.  55.  Tyge  Brahes  Gravmæle  i  Tein-Kirken  i  Prag 
(den  første  Pille  til  venstre  fra  Koret). 

blev  staaende  nogen  Tid  tankefuld.  Saa  rev  han  sig  atter  løs,  gik 
hurtigt  bort  og  mælede  ikke  et  Ord  herom  til  nogen.  Han  havde 
vel  Ret.  Slige  Stemninger  burde  ikke  være  afgørende.  De  maatte 
vige  for  højere  Hensyn. 

Saa  drog  da  Tyge  Brahe  hjemløs  mod  Syd,   Udlændighed 
(Fig.  54)  og  Døden  (Fig.  55)  i  Møde.  En  Stjerne  sluktes  paa  Nor- 

dens  videnskabelige  Himmel,  den  stærkest  lysende,  som  dér  har 
funklet.  Men  ingen  ænsede  det.  Kun  tyst  fra  den  natsorte  Jord 
ulmede  det  opefter  hist  og  her,  som  svagt  lysende  Skt.  Hans 
Orme,  som  vandrende  Gnister  i  sort,  udbrændt  Papir.  Det  var 
Heksebaalene  i  Norden,  der  fortærede  dem,  som  mere  famlende 
og  uklart  end  Tyge  Brahe  stræbte  efter  forbuden  Magt  og  Kund- 
skab. Han  var  dog  alligevel  sluppen  naadigt  med  blot  Tab  af 
Formue  og  Fædreland.  —  Man  tænke  sig:  Spot  over  Adel!  fri 
Forskning!  gratis  Medicin!  ingen  Djævlebesværgelse  ved  Daa- 
ben  og  i  atten  Aar  ikke  til  Alters!  —  Paracelsus  blev  dræbt  af 
sine  Standsfæller.  Michael  Servede  og  Giordano  Bruno  brændt 
af  deres  Sjælesørgere. 

Men  ud  af  Tidens  Tankegang,  som  den  strakte  sig  fra  Tiber 
til  Nordkap,  fra  Themsen  til  Weichsel,  skød  paa  Digtningens 
Omraade  en  sælsom  Spire,  næret  af  alle  Tidens  Bestanddele. 
Faust-Sagnet  opstod.  Hvert  Land  forstod  det  og  genfortalte  det. 
I  dette  Sagn  rummedes  al  Tidens  Længsel  og  Gysen, 


20 
Vi  har  fulgt  det  16.  Aarhundredes  forskellige  Forklaringer 
paa,  hvad  Sygdom  er:  Sygdom  stammer  fra  Gud,  fra  Djævelen, 
fra  Stjernerne,  Sygdom  er  et  Misforhold  mellem  Vædskerne, 
Sygdom  er  et  negativt,  der  hæves  ved  Lægemidlets  positive, 
Sygdom  er  en  anden  Form  for  Liv,  der  kun  kan  underbindes 
af  den,  der  grundigt  kender  Livet  i  dets  Helhed.  Som  vi  har  set, 
forekom  disse  Opfattelser  ikke  blot  enkeltvis  hos  de  enkelte, 
men  søgtes  saa  vidt  muligt  alle  forenede  hos  enhver  dannet.  Men 
da  de  i  Virkeligheden  for  en  Del  udelukkede  hinanden,  frem- 
kaldte dette  Forsøg  en  bølgende  Bevægelse  baade  i  Samfundet 
og  hos  hver  enkelt,  hvor  Skæret  skiftevis  faldt  paa  de  forskellige 
Opfattelser.  Herved  blev  det  synligt,  at  der  tillige  var  en  indre 
Forbindelse  mellem  disse,  der  gav  selve  Bevægelsen  et  eget 
rytmisk  Sving. 

De  tre  første  —  Sygdom  stammer  fra  Gud,  fra  Djævelen,  fra 
Stjernerne  —  var  hver  paa  sin  Vis  af  teologisk  Oprindelse.  Syg- 
dom stammer  fra  Vædskerne  og  Sygdom  er  et  negativt,  var  gamle 
fysiske  Forklaringer,  der  i  Tidernes  Løb  havde  faaet  hele  det 
overleveredes  næsten  guddommelige  Myndighed.  Endelig  var 
der  den  sidste  Forklaring:  Sygdom  er  en  anden  Form  for  Liv. 
Denne  blev  den  nyvakte  Naturbegejstrings  og  Erfaringsviden- 
skabs Løsen  og  var  for  saa  vidt  forskellig  fra  hine.  Men  sam- 
tidigt rummede  den  saa  megen  inderlig  religiøs  Tro  og  Hen- 
givelse, at  den  naturligt  dannede  Overgangen  tilbage  til  den  før- 
ste teologiske:  Sygdom  stammer  fra  Gud. 

Fælles  for  alle  Opfattelserne  var  da  en  vis  religiøs  Tilbøjelig- 
hed, der  enten  ligefrem  teologisk  støttede  sig  til  Biblen,  eller 
uklart  faldt  tilfode  for  det  overleveredes  Myndighed,  eller  ende- 
lig i  selve  Naturen  hilsede  Gud.  Dette  religiøse  er  et  af  Tidens 
ægteste  Træk.  Men  indenfor  dette  kom  atter  den  skarpeste 
Modsætning  mellem  de  enkelte  Opfattelser  tydeligt  for  Dagen. 
De  svingede  mellem  de  to  Poler:  en  god  Gud,  der  vil  Menne- 
skets Vel,  og  en  ond  Gud,  Djævelen,  der  kun  vil  dets  Fordærv. 
Som  Sygdommens  Gang  i  sig  selv,  enten  til  det  bedre  eller  til 
det  værre,  gik  ogsaa  Forklaringen  af  den  enten  til  Liv  eller  Død 
og  trak  skiftevis  næsten  hele  Samfundet  med  sig. 

Kun  ganske  enkelte,  som  f.  Eks.  Tyge  Brahe,  synes  at  have 
fundet  sikkert  Fodfæste  i  en  Forstaaelse  af  Livet,  der  udeluk- 
kede Modsætningen.  Det  store  Flertal  fulgte  Strømmen  med 
dens  Tidevande,  lod  Nat  afløse  Dag,  deltog  med  samme  Iver  i 
at  lede  efter  Naturens  det  store  ubekendte  og  i  at  stable  Ved  til 
Baalet  for  enhver,  der  beskyldtes  for  at  have  fundet  det.  Tidens 
Mening  var  ikke  jævnt  sammensat  og  begrundet.  Den  stod  i  de 
enkelte  og  i  Samfundet  som  en  Samling  adskilte  Lag,  der  ved 
mindste  Rystning  tændtes,  sprang  og  slog  ud  som  Dom.  Dom- 
men var  som  en  Standrets,  hastig,  uforklaret  og  uigenkaldelig. 

Det  har  sin  Interesse  sluttelig  at  se  den  Virkelighed,  mod 
hvilken  disse  Opfattelser  brødes,  flygtigt  opfange  et  Indtryk  af 
den  Sygdoms-Tilstand,  hvormed  disse  Sundheds-Begreber  skulde 
prøve  Kræfter, 

Hvis  —  hvad  der  ikke  er  usandsynligt  —  Sygdommene  har 
deres  Historie,  saa  at  hver  Tidsalder  har  sine  bestemte  Syg- 
domme, der  ikke  er  optraadte  saaledes  før  og  ikke  vil  vende 
ganske  saaledes  tilbage,  saa  svarede  i  det  16.  Aarhundrede  Sund- 
hedsbegreber og  Sygdomme  ypperligt  til  hverandre.  Den  samme 
Heftighed  og  utrættelige  Gaaen  paa  under  nye  Former,  der  ud- 
mærkede Sundhedsbegreberne,  betegnede  ogsaa  Sygdommene. 
Næppe  er  i  den  historiske  Tid  noget  Aarhundrede  blevet  i 
den  Grad  plaget  af  voldsomme,  vekslende  Farsoter,  som  det 
16dei. 

Aarhundredets  første  Aarti  var  hjemsøgt  af  den  „frantzoske 
Syge"  eller  Pokker,  der  under  denne  sin  første  Optræden 
meget  smitsom  og  dræbende  rasede  hele  Norden  over,  ram- 
mende skyldige  og  uskyldige.  Samtidigt  hermed  bredte  sig  i 
Sverige  en  anden  ny  Sygdom,  vistnok  med  Stockholm  som  Ud- 
gangspunkt, hvor  Kong  Hans's  Dronning  Kirstine  1502  udholdt 
en  langvarig  Belejring,  og  en  Besætning  paa  1000  Mand  — 
levende,  lidende,  døende  og  henliggende  ubegravne  paa  Slottets 
snævre  Grund  —  svandt  ind  til  80  Mand.  Det  var  den  saakaldte 
„Petechialtyphus",  yderst  smitsom  og  let  kendelig  paa  de  smaa 
røde  Pletter  i  Huden,  hvormed  dens  Udbrud  viste  sig.  Den  op- 
fattedes i  Begyndelsen  vistnok  som  en  Art  Skørbug,  men  beteg- 
nedes iøvrigt  ligesom  alle  de  andre  Farsoter  med  den  fælles  Be- 
nævnelse: Pest.  Som  bekendt  er  den  først  atter  aftagen  i  det  19. 
Aarhundrede  efter  de  napoleonske  Kriges  Ophør.  I  Sverige  blus- 
sede denne  Tyfus  gentagende  op,  1504,  1508,  1517,  bredende 
sig  Syd  efter  mod  Danmark. 

Hernede  havde  man  imidlertid  haft  Besøg  af  en  anden  uhygge- 
lig Gæst,  en  Kighoste,  der  fra  Frankrig  1510  bredte  sig  udover 
den  største  Del  af  den  da  kendte  Verden.  Den  var  ledsaget,  især 
i  de  første  fem  Dage  af  dens  Forløb,  af  en  overordentlig  stærk 
Hovedpine,  som  man  søgte  at  hæve  ved  at  bedække  Hovedet 
med  en  Hætte  [Coqueluche],  hvorefter  Sygdommen  fik  Navn. 
Den  angreb  især  Børn  og  unge  Mennesker.  Blandt  Ofrene  i 
Danmark  kan  nævnes  Kong  Hans'  fjortenaarige  Søn  Frants. 

Da  Christian  II  ved  Midsommertid  1520  kom  tilbage  fra  Stock- 

holm  til  København  for  her  at  drive  paa  de  Rustninger,  der  senere 
hen  paa  Aaret  skulde  føre  til  Stockholms  Erobring  og  det  stock- 
holmske Blodbad,  var  en  svensk  Bekendt  ilet  forud  til  Danmark. 
Kongen  traf  i  København  den  Typhus,  som  første  Gang  havde 
vist  sig  i  Stockholm,  da  hans  Moder,  Dronning  Kirstine,  for  atten 
Aar  siden  forsvarede  Slottet.  Nu  hærgede  den  hans  danske  Ho- 
vedstad, hvorfra  Dronning  Elisabeth,  der  førte  Regeringen  under 
hans  Fraværelse,  havde  maattet  flygte  for  den  til  Abrahamstrup 
(Jægerspris).  Næste  Aar,  1521,  naaede  samme  Sygdom  Ham- 
borg og  Vest-Norge.  Hele  Norden  var  den  nu  underlagt,  og  i 
heftige  Tilbagefald  og  Opblusninger,  særligt  i  Skaane  og  Halland 
1528—29,  ytrede  sig  dens  blivende  Herredømme. 

To  store  nye  Farsoter,  Pokker  og  Tyfus,  var  saaledes  som  to 
vældige  Bølger,  kommende  hver  fra  sin  Side,  slaaede  sammen 
over  Norden.  Just  som  det  syntes  at  skulle  lette  lidt,  kom  en 
tredje  Farsot  væltende  ind  vesterfra,  den  voldsomste  af  dem  alle. 
Det  var  den  saakaldte  „engelske  Sved"  \ 

Den  var  optraadt  første  Gang  i  England  1485,  efter  at  Landet 
i  over  30  Aar  (1455—85)  havde  været  Hjemsted  for  den  blodige 
Borgerkrig  mellem  den  „røde  og  hvide  Rose".  Da  saa  mod  Høst 
1585  Henrik  den  7.  landede  med  en  af  alle  Slags  Nationer  sam- 
mensat Hær  og  sejrede  i  Slaget  ved  Bosworth,  viste  sig  med  eet 
en  Betvinger  af  Landet,  endnu  grusommere  end  den  kongelige. 
En  ukendt  Sygdom  opstod,  næret  af  Smuds  og  Elendighed.  „Saa 
mange  Mennesker  døde  der  af  den  Sygdom",  siger  en  Krønike, 
„at  man  knap  skulde  tro,  al  Øen  havde  rummet  saa  mange". 
Mærkeligt  nok  holdt  den  sig  længe  alene  til  England  og  naaede 
overhovedet  aldrig  til  Skotland  og  Irland.  „Det  eneste  Onde, 
England  ikke  har  paaført  Irland."  Men  efter  i  fire  Overgange  at 
have  hærget  England,  heftigst  1529,  gik  Sygdommen  i  dette  Aar 
pludseligt  mod  Øst  og  udbrød  omtrent  samtidigt  i  Hamborg  og 
i  det  sydlige  Norge  i  August  1529.  Paa  Fastlandet  var  alt  lagt  til 
Rette  for  dens  Komme.  Sommeren  1528  havde  været  hed  og 
tør  og  derfor  medført  Misvækst  og  Dyrtid.  Vinteren,  der  fulgte 
efter,  var  usædvanlig  mild,  Foraaret  fugtigt.  Sommeren  kold  og 
regnfuld,   ofte  med  en  tyk,  ildelugtende  Taage.   Misvækst  og 

Dyrtid  medførte  Hungersnød.  Under  disse  ugunstige  Forhold 
udbrod  den  „engelske  Svedsyge"  i  Skandinavien  og  Tyskland. 

Den  ytrede  sig  som  en  fælles  Sygelighed,  der  med  eet  angreb 
en  hel  Egn.  Ikke  blot  Mennesker  blev  syge  og  døde,  men  Fugle 
faldt  til  Jorden,  Bistaderne  uddøde,  Elve  og  Floder  drev  med 
dode  Fisk,  og  selv  ude  i  Vesterhavet  og  Østersøen  flød  døde 
Delfiner  med  Bugen  i  Vejret. 

Den  kom  i  et  Nu,  men  var  ogsaa  hurtigt  omme.  Paa  hvert 
enkelt  Sted  rasede  Farsoten  sjældent  mere  end  to  til  tre  Uger. 
I  enkelte  hollandske  og  tyske  Byer  standsede  den  endog  efter 
fem  til  seks  Dages  Forløb.  Sygdommen  selv  var  ligeledes  kort- 
varig, sjældent  ud  over  et  Døgn.  Men  den  var  i  højeste  Grad 
smitsom  og  dødelig,  især  for  alle  i  den  kraftige  Alder.  „Børn  og 
gammelt  Folk  var  fri  for  hende."  „Unge  Folk  døde  mesten." 
I  København  døde  paa  en  Dag  400  Mennesker.  Med  lignende 
Voldsomhed  rasede  den  i  det  øvrige  Danmark.  I  Sverige,  hvor 
den  optraadte  endnu  heftigere,  regnedes  Mennesketabet  for  ikke 
meget  ringere  end  i  sin  Tid  ved  den  sorte  Død. 

Ulykken  var,  at  den  gerne  angreb  samtidigt  hele  Husets  før- 
lige Bestand,  og  indtraf  uden  mindste  Forvarsel.  Pludselig  fik 
man  en  Fornemmelse,  som  om  man  langsomt  overheldtes  med 
koldt  Vand.  Saa  var  Sygdommen  der.  Blev  man  da  ikke  straks 
tildækket  med  Dyner  og  faldt  i  en  Sved,  der  skulde  vedblive 
uafbrudt  mindst  et  Døgn,  var  man  dødsens.  Den  angrebne  var  i 
højeste  Grad  mat,  søvnig  og  tørstig,  men  maatte  hverken  sove 
eller  drikke,  da  i  saa  Fald  Sveden  paastodes  at  ophøre  og  Døden 
at  indtræffe.  Dog  erklærer  en  af  de  faa,  der  overstod  den:  „De 
uvidende  Læger  i  Hejdelberg  havde  nær  kvalt  mig  med  deres 
Dyner.  Jeg  vansmægtede  af  Tørst.  Endelig  fik  jeg  en  gammel 
Kone  til  at  give  mig  en  Kande  01.  Den  drak  jeg  ud  i  eet  og  blev 
fluks  karsk.  Altsaa  er  Drikke  det  bedste  Lægemiddel,  hvilket  og 
andre  have  erfaret." 

Med  Svedsygens  Rasen  i  Norden  i  de  to  Aar  1529 — 30  var 
dens  Magt  her  omme,  og  den  kom  ikke  mere  igen.  Den  vendte 
tilbage  til  England,  hvor  den  rasede  ud  i  et  sidste  voldsomt  An- 
fald 1551.  Derimod  holdt  den  nye  Tyfus  sig  fra  nu  af  troligt  i 

Norden  og  blussede  op  hver  Gang  der  gaves  Anledning.  Og 
saadan  gaves  ofte.  Særligt  indbydende  var  naturligvis  den  for- 
tvivlede Tilstand  under  Københavns  Belejring  1536,  hvor  alle 
Katte  og  Hunde  blev  fortærede  og  Befolkningen  var  henvist  til 
den  ynkeligste  Føde,  indtil  man  endelig  nødtes  til  Overgivelse. 
Men  ogsaa  mere  dagligdags  Forhold  var  ugunstige.  Hyppige  Til- 
fælde af  Misvækst  og  Dyrtid  indtraf  i  hine  Aaringer,  hvilket 
delvis  vistnok  skyldtes  Uro  i  Naturen  og  stærke  Yderligheder  i 
Varme  og  Kulde,  Tørke  og  Væde,  men  tillige  forværredes  ved 
Datidens  ufuldkomne  Befordringsmidler  og  dens  Tilbøjelighed 
til  at  lægge  Baand  paa  Ind-  og  Udførsel. 

Selv  med  alle  disse  Betingelser  i  Erindring  vægrer  man  sig 
dog  ved  at  tillægge  dem  alene  Skylden  for  den  aldeles  uforholds- 
mæssige Sygelighed  i  Norden  i  den  sidste  Halvdel  af  det  16. 
Aarhundrede.  Der  synes  at  maatte  have  været  andre,  os  ube- 
kendte, mere  almindelige  Sygdomsaarsager  til  Stede,  maaske 
fælles  for  den  hele  Jord. 

Man  har  i  saa  Henseende  gjort  opmærksom  paa,  at  i  Aaret 
1580  viste  Magnetnaalen  sin  største  østlige  Afvigning^  Om  der 
skulde  herske  nogen  Forbindelse  mellem  disse  tilsyneladende 
saa  vidtadskilte  Forhold,  faar  Fremtiden  afgøre.  Kun  saa  meget 
vides,  at  Sundhedstilstanden  ogsaa  udenfor  Norden  var  slet.  I 
Tyskland  og  Sveits  rasede  saaledes  Bubonpest  1552  og  1564, 
samme  Sygdom  hærgede  Spanien  1564,  medens  der  i  Sydtysk- 
land tillige  optraadte  de  to  sjældnere  Sygdomme:  Sovesyge  og 
hurtigt  dræbende  Næseblod.  I  Aaret  1570  skal  der  være  død 
to  Millioner  Mennesker  i  Mexiko  o.  s.  v. 

Det  er  paa  denne  sygdomsbefængte  Baggrund,  at  Forholdene 
i  Norden  i  Slutningen  af  det  16.  Aarhundrede  maa  ses.  De 
ulykkelige  skandinaviske  Lande  hærgedes  af  ikke  mindre  end 
seks  voldsomme  Farsoter,  som  Samtiden  kaldte  „Pest",  og  som 
hver  især  strakte  sig  over  en  længere  Række  Aar.  Først  1545 
—54.  Saa  1563—67.  Atter  1572—79.  Saa  en  kort  Afbrydelse 
1580 — 82,  hvor  en  Influenza,  den  saakaldte  „spanske  Pip",  gik 
over  hele  Evropa  og  i  Nord  som  i  Syd  forvandlede  alt  Ilde- 
befindende til  Hals-  og  Brystsygdomme.  Men  næppe  var  dette 

Kast  omme,  førend  „Pesten"  tog  fat  paa  ny,  og  en  af  de  heftig- 
ste Farsoter  i  Norden  i  det  16.  Aarhundrede  rasede  i  Danmark 
i  Aarene  1583  —  85.  I  Aarene  1588— 90  vendte  den  sig  til  Sverige. 
Saa  opstod  der  1591  en  kort,  ondartet  Koppesygdom  paa  Sjæl- 
land. Denne  veg  dog  hurtigt,  men  kun  for  at  give  Plads  for  en 
fælles  Pest  hele  Norden  over,  den  langvarigste  af  dem  alle,  1592 
-1604. 

Var  den  Sygdom,  som  saaledes  hærgede  Norden  i  disse  seks 
langvarige  Angreb,  virkelig  „Pest"?  Umuligt  er  det  jo  ikke,  saa 
meget  mere  som  „Bubonpest"  jo  samtidigt  optraadte  baade  i 
Tyskland  og  i  Spanien.  Datidens  Læger  beskrev  den  ogsaa  af 
og  til  som  virkelig  Pest.  Men  dette  Vidnesbyrd  taber  i  Bevis- 
kraft, naar  tilføjes,  at  Beskrivelserne  sjældent  grundede  sig  paa 
Selvsyn,  men  blot  var  Gengivelser  af  gamle  Forfattere,  som  an- 
førte Pestens  Kendetegn.  Lægernes  eget  Kendskab  til  Sygdom- 
men var  kun  ringe.  De  nøjedes  i  Reglen  med  at  offentliggøre 
en  Recept  imod  den  og  derpaa  —  flygte.  Sagkyndige  i  Nutiden 
antager,  at  „Pesten"  i  Norden  i  det  16.  Aarhundredes  sidste 
Halvdel  ikke  har  været  Bubonpest,  men  derimed  blot  mer  eller 
mindre  rene  Former  for  den  i  Landet  indtrængte  „Petechial- 
typhus",  blandet  med  Blodgang  og  lignende. 

Men  hvilket  Navn  end  Sygdommen  kunde  have  nærmest 
Krav  paa,  lige  ondartet  og  dræbende  var  den.  Her  hjalp  hverken 
Varsomhed  i  Spise  og  Drikke,  Brug  af  Pestpiller,  voldsom  Af- 
føring eller  Aareladning.  Sygdommen  mejede  fort.  Det  eneste 
virksomme  Middel  var  Lægernes  praktiske  Anvisning,  som  og- 
saa Konge,  Hof  og  alle  velstaaende  fulgte:  at  forlade  det  Sted, 
hvor  Sygdommen  i  Øjeblikket  rasede. 

Vil  man  danne  sig  et  Begreb  om  Dødeligheden,  bør  man  her 
saa  lidt  som  ellers  blindt  holde  sig  til  de  opgivne  højeste  Tal. 
De  staar  selv  blot  som  Udtryk  for,  hvor  stærkt  Indbildnings- 
kraften var  bleven  opskræmt.  Det  er  saaledes  vel  næppe  sand- 
synligt, at  der  i  Stockholm  1548—49  skal  være  død :  7,000  Men- 
nesker, og  atter  Aar  1565:  18,000  Mennesker.  Byens  hele  Folketal 
var  under  sædvanlige  Forhold  næppe  mere  end  20—30,000  Ind- 
byggere. Men  andre  Tal  og  Oplysninger  er  tilstrækkeligt  malende. 

Som  naar  der  f.  Eks.  i  Malmø  ifølge  Kirkeregnskaber  blev  i  Aaret 
1564  ringet  med  Ligklokker  for  777  Personer,  i  hvilket  Tal  alt- 
saa  ikke  er  indbefattet  alle  de  fattige,  der  ikke  havde  Raad  til 
saadan  Overdaadighed.  Eller  naar  man  i  København  1545  nød- 
tes til  et  Skridt,  saa  stridende  mod  alle  Datidens  Begreber,  som 
at  anlægge  en  Kirkegaard  udenfor  Byens  Porte  for  dér,  fjærnt 
fra  Kirke,  altsaa  paa  blot  hedensk  Grund,  at  jorde,  hvad  Byen 
selv  ikke  kunde  rumme.  Eller  naar  den  ufortrødne  Daniel  Ran- 
zau  den  16.  Juli  1566  maatte  bryde  op  fra  Lidkoping  og  opgive 
at  drage  videre  ind  i  Sverige,  fordi  han  Natten  forud  havde  mistet 
over  300  Knægte  af  Pest  ^ 

Alt  tyder  paa,  at  Datiden  stod  magtesløs  overfor  disse  for- 
færdelige Plager.  Det  voldsomme  i  dem  gør  os  hin  Tids  Be- 
greber mere  forstaaelige.  Man  maa  under  slige  Forhold  have 
følt  sig  fristet  til  disse  skarpt  udformede  Forklaringer:  Det  er 
Gud!  Det  er  Djævelen!  Det  er  Mars  og  Saturn  i  Vandmanden! 
Her  maa  afføres,  opkastes  og  aarelades  uafbrudt!  Her  maa  til- 
føres nyt  Stof!  Her  maa  luges  og  stampes  ny  Bund  med  Metal! 
—  Men  ligemeget  hjalp  det.  Sygdommen  viste  sin  Virkning  paa 
Forklaringer  og  Kure.  Men  ikke  omvendt. 

Ved  første  Øjekast  er  der  noget  i  høj  Grad  nedslaaende  ved 
et  Udfald  som  dette.  Thi  hvor  ringe  man  end  monne  værdsætte 
det  16.  Aarhundredes  Sundhedsbegreber  og  Lægekunst,  saa  var 
de  dog  et  ærligt  ment  og  kraftigt  Forsøg  paa  at  finde  det  rette. 
Og  det  mistrøstende  i  Udfaldet  æder  sig  med  Nødvendighed 
videre.  Uvilkaarligt  spørger  man  sig  selv:  Er  der  nogen  væsent- 
lig Forskel  mellem  hin  Tid  og  Nutiden? 

Lad  os,  førend  vi  søger  at  give  Svaret  herpaa,  et  Øjeblik  følge 
den  mistrøstige  Opfattelse  i  nogle  af  dens  sædvanlige  Betragt- 
ningsmaader: 

Nu  som  forhen  er  Værdien  af  den  kirurgiske   Lægekunst 

naturligvis  klar  nok.  At  faa  en  Arm  sat  rigtig  i  Led,  et  brækket 
Ben  fojet  ret  sammen,  har  til  enhver  Tid  været  et  let  forstaaeligt 
Gode.  Større  Kundskab  til  mangt  og  meget  har  siden  det  16. 
Aarhundrede  vel  ogsaa  gjort  den  operative  Kunst  sikrere,  om 
end  tillige  mere  dristig.  Men  den  medicinske  Lægekunst,  om 
hvilken  der  paa  disse  Blade  alene  har  været  talt,  er  den  gaaet 
væsentlig  fremad  siden  det  16.  Aarhundrede? 

Udtryksmaaden  har  naturligvis  forandret  sig.  Nutiden  udtryk- 
ker sig  med  Flid  forsigtigere  og  ser  Sagen  mere  begrænset,  saa 
vidt  muligt  blot  fra  den  erfaringsmæssige  Side.  Man  hører  sjæld- 
nere Udtalelser  som:  Sygdom  stammer  alene  fra  Gud  og  hel- 
bredes kun  ved  Bøn.  De  forekommer  dog  endnu.  Læren  om 
Nødvendigheden  af  en  „germanisk-kristelig  Medicin"  hyldedes 
endog  henimod  Midten  af  det  19.  Aarhundrede  ved  Tysklands 
protestantiske  Universiteter,  men  har  atter  tabt  sig.  Ligesaa  gik 
det  den  katolske  Professor  i  Miinchen,  Nepomuk  v.  Ringseis's 
Paastand,  at  Nadveren  er  det  sikrest  virkende  Lægemiddel,  og 
at  kun  en  Læge,  der  nys  har  gaaet  til  Alters,  kan  helbredet 
Saa  vidt  vides  er  det  nu  især  i  Mannedorf  (Kanton  Ziirich),  at 
man  aabent  vedkender  sig  Bøn  og  Paakaldelse  som  væsentligste 
Kurmetode.  Men  enhver  kyndig  Læge  i  Nutiden  betegner  dog 
Tro  og  Tillid  som  afgørende  Betingelser  og  fremhæver  med  Rette 
„Hypnose's"  og  „Suggestion's"  næsten  vidunderlige  Virkninger. 
Er  Forskellen  fra  forhen  synderlig  stor? 

Fremdeles:  Nu  til  Dags  vilde  vel  kun  faa  vedkende  sig  Paa- 
standen:  Sygdommen  stammer  alene  fra  Djævelen  og  helbredes 
kun  ved,  at  denne  atter  uddrives.  Det  er  endnu  blot  et  forsvin- 
dende Mindretal,  der  hylder  den  i  Paris  genopvakte  Lære  om, 
at  Forgørelse  ved  Hjælp  af  Voksbilleder  er  mulige  Det  fore- 
kommer de  fleste  besynderligt,  at  man  overhovedet  nogensinde 
har  kunnet  tro  paa,  at  det  vrimlede  allevegne  med  Billioner  og 
atter  Billioner  Smaadjævle,  der  besørgede  alt  til  Sygdom  hen- 
hørende. Endnu  færre  tænker  dog  maaske  paa,  at  Forskellen 
mellem  før  og  nu  for  en  stor  Del  bestaar  i,  at  Smaadjævlene 
siden  da  er  blevne  døbte.  Nu  til  Dags  vrimler  det  med  Billioner 
og  atter  Billioner  af  „Bakterier"  og  „Baciller".  De  fremkalder 

Sygdommene.  Helbredelse  bestaar  i  at  faa  dem  dødede  og  ud- 
drevne. 

Fjærnest  fra  Nutiden  ligger  Troen  paa  Stjernetydningen.  Denne 
regnes  med  Grund  af  enhver  dannet  for  en  længst  begraven 
Videnskab.  Man  vilde  blive  til  Latter  ved  at  tale  om  Himmel- 
legemernes gode  eller  onde  Øjne.  Og  dog  lytter  man  med  Op- 
mærksomhed til  Læren  om  Solpletternes  Virkning  paa  Regn- 
mængde og  Sundhedstilstand,  og  beundrer  med  fuld  Føje  den 
Opdagelse,  at  visse  Sygdomme  lader  sig  helbrede  ved  Lys- 
straaler  (Fig.  56). 

Hvad  det  16.  Aarhundredes  tre  sidste  Kurmetoder  angaar, 
kunstige  Udtømmelser,  Tilførsel  af  det  til  Sygdommens  negative 
svarende  positive,  og  endelig  Anvendelse  af  det  stærkt  virkende 
Lægemiddel,  der  paa  engang  afskar  Sygdommens  Liv  og  frem- 
mede den  syges  —  saa  deler  disse  Lod  med  det  Utal  af  tilsva- 
rende eller  modsatte  Behandlingsmaader,  hvortil  Mellemtiden 
indtil  nu  har  været  Vidne. 

Om  dem  alle  har  en  af  Danmarks  mest  klartskuende  Læger 
i  det  19.  Aarhundrede,  Emil  Fenger  \  udtrykt  sig  omtrent  saa- 
ledes:  Den  livlige  og  nære  Forbindelse,  hvori  Nutidens  Sam- 
færdselsmidler har  bragt  alle  dannede,  har  tillige  aabnet  Læger- 
nes Blik  for  den  utrolige  Mængde  hinanden  modsatte  Maader, 
hvorpaa  man  søger  at  helbrede  samme  Sygdom.  Hver  —  selv 
den,  der  bestaar  i  slet  intet  at  foretage  mod  Sygdommen  —  kan 
fremvise  tilsyneladende  gunstige  Udfald.  Hos  den  samvittigheds- 
fulde Læge  maa  dette  vække  Tvivl  om  selve  den  medicinske 
Lægekunsts  Grundvold,  idet  saa  godt  som  aldrig  Anvendelsen 
af  det  enkelte  Lægemiddel,  den  enkelte  Behandlingsmaade,  lader 
sig  godtgøre  som  nødvendig  ad  den  eneste  virkeligt  bevisende 
Vej:  Hvis  dette  ikke  var  bleven  anvendt,  saa  vilde  Forværrelse 
eller  Død  være  blevet  Følgen.  En  højst  sandsynlig  Forklaring 
paa,  at  saa  mange  Kure  tilsyneladende  virker  helbredende,  og 
derfor  naivt  kan  indkasseres  som  Bevis  for,  at  det  rette  Mid- 
del her  er  blevet  anvendt,  er,  at  det  i  Virkeligheden  forholder 
sig  som  saa:  „De  fleste  indre  Sygdomme,  som  kommerunder 
vor  Iagttagelse,  ender  ifølge  deres  egen  Natur  med  Helbredelse 

Og  med  en  hurtig  og  fuldstændig  Helbredelse.  Altsaa  vil  Største- 
delen af  de  Sygdomstilfælde,  som  kommer  under  en  Læges  Be- 
handling, helbredes  baade  hurtigt  og  sikkert,  hvilke  Lægemidler 
han  end  anordner,  naar  han  kun  ikke  tilraader  noget  skadeligt." 

Den  nødvendige  Følge  af  alt  dette  —  mener  Fenger  —  maa 
blive,  at  Befolkningen  taber  Tilliden  til  Lægen,  og  Lægen  Til- 
liden til  sin  Kunst. 

—  Dette  er  unægteligt  trøstesløse  Betragtninger.  Men  nær- 
mere set  udtrykke  de  dog  kun  en  enkelt  Side  af  Sagen,  ikke 
hele  Sandheden.  Thi  at  Nutidens  Synsmaader  delvis  kan  siges 
at  falde  indenfor  de  gamle  fra  det  16.  Aarhundrede  kendte  Ram- 
mer: Gud,  Djævel,  Stjernetydning  o.  s.  v.,  beviser  ikke  andet 
end  disse  Rammers  Anvendelighed  som  Inddelingsmiddel.  Ingen 
vil  dog  for  Alvor  paastaa,  at  Læren  om  „Suggestion"  er  luthersk 
Teologi,  Bakteriologi  Djævlelære  og  Dr.  Finsens  (Fig.  57)  Lys- 
metode Stjernetydning.  Ved  disse  nye  Opdagelser  er  der  tyde- 
ligt nok  foregaaet  en  hel  Omdannelse,  en  Udvikling  har  fundet 
Sted  i  den  for  al  menneskelig  Udvikling  fælles  Form,  spiral- 
formig,  i  Skruegang  opefter.  De  nye  Tanker  ligger  paa  de  gamles 
Plads,  men  i  et  højere  Plan. 

Og  naar  Fenger  grundigt  gør  op  med  Fortiden  ved  at  brænde 
hele  den  selvsikre  Myndigheds  Tempel  af,  saa  er  den  Ild,  hvor- 
med han  tænder,  ikke  blot  Tvivlens,  men  der  lysner  i  den  Begej- 
stringens Lue,  Troen  paa  de  nye  Fremgangsmaader:  Fysiolo- 
giens og  Statistikens,  som  Fremtiden  vil  anvende.  Han  forlader 
hellerikke  det  brændende  Tempel  tomhændet,  men  redder  med 
sig,  hvad  der  formentlig  har  bestaaet  Ildproven.  Hertil  regner 
han  for  det  første  Kirurgien.  Dernæst  indenfor  Medicinen:  Mid- 
ler mod  Forgiftning  og  Skørbug,  Vaccinationen,  Kinin,  Jærn  og 
et  Par  andre  Midler,  om  hvis  gavnlige  Virkninger  der  ikke  kan 
herske  nogen  berettiget  Tvivl.  Sluttelig  henviser  han  til  den 
Mængde  af  Tilfælde,  hvor  en  Læge  kan,  om  ikke  helbrede,  saa 
dog  dulme  Smerter,  afværge  Blonder,  styrke  Livsmod,  og  ender 
med  at  udtale,  at  den  „afventende  Metode"  er  den  medicinske 
Behandlings  sikreste  Fremgangsmaade.  Under  denne  vil  Læge- 
kunst og  Sygepleje  indgaa  en  uopløselig  Enhed. 

Trods  alt,  hvad  her  er  anført,  bliver  der  dog  endnu  en  Brodd 
tilbage  i  enkeltes  Sind.  Den  ytrer  sig  som  nagende  Tvivl,  som 
en  gennem  historisk  Sammenligning  formentlig  bekræftet  Tro 
paa,  at  Sundhedsbegreber  og  Behandlingsmaader  vel  veksler 
gennem  Tiderne,  men  dog  væsentlig  kun  gentager  „det  samme 
paa  en  anden  Maade".  Fælles  for  dem  alle  paastaas  at  være: 
Uformuenhed  til  at  bekæmpe  de  til  enhver  Tid  herskende  Syg- 
domme. At  Fengers  Resultat  var  fattigt  og  utilfredsstillende,  blev 
formentlig  ogsaa  godtgjort  ved,  at  han  selv  opgav  at  være  Læge 
foratvende  sig  til  anden  mere  tilfredsstillende  Virksomhed  som 
Finansminister  og  Borgmester. 


Mod  al  denne  Mistrøstighed  og  Tvivl,  som  en  historisk  Be- 
tragtning oprindeligt  har  fremkaldt,  er  der  kun  eet  sikkert  vir- 
kende Middel,  —  et  fornyet  Blik  paa  Historien.  Hvor  det  drejer 
sig  om  Lægekunstens  Nytte,  er  det  afgørende  Vidne:  Hvad 
Nytte  har  den  hidtil  gjort?  Vi  staar  saaledes  atter  over  for  det 
Spørgsmaal,  som  vi  ovenfor  opsatte  at  faa  besvaret:  Hvad  For- 
skel er  der  mellem  dengang  og  nu?  Historiens  Svar  lyder:  Paa 
faa  eller  ingen  Omraader  ligger  Fremskridtet  saa  tydeligt  for 
Dagen  som  netop  paa  dette.  Lægekunstens  samlede  Udbytte  i 
dens  uafbrudte  Kamp  i  de  sidst  forløbne  tre  hundrede  Aar  for 
at  tæmme,  opdrage,  værne,  helbrede  det  store  Folkelegeme  i 
Norden  er  rigere  end,  hvad  der  kan  opvises  paa  nogetsomhelst 
andet  af  Kulturhistoriens  Enemærker.  Vil  man  maale  Omfanget 
af  Lægekunstens  Sejr,  sammenligne  man  blot  Forholdene  i  det 
16.  Aarhundrede  med  Tilstanden  nu: 

Kan  man  undre  sig  over,  at  en  Befolkning  døde  som  Fluer, 
naar  dens  Flertal  kun  vadskede  sig  højt  regnet  en  Gang  om 
Ugen,  gik  aarevis  med  samme  Sæt  Hoser  og  Undertøj,  spiste 
med  snavsede  Hænder  alle  af  samme  Fad,  laa  bunkevis  i  samme 
dynefyldte  Seng!  At  blive  „ligget  ihjel"  var  en  af  Datidens  hyp- 
pige Børnedødsmaader.  Og  hvilken  Stank  i  de  lave  Stuer!  Til- 
spigrede Vinduer  spærrede  for  Os  af  Talglys,  gamle  Klæder, 

Smuds  og  fordomsfri  Menneskeudtryk,  der  kun  af  dannede 
„fortonedes"  med  en  undskyldende  Hoste. 

Selv  i  Frankrigs  Slotte  brugtes  Kaminen  som  Kammerpotte.  I 
Dronning  Elisabeth  af  Englands  Selskabsrum  stank  der,  saa  Pager 
fik  ondt  og  brændende  Enebær  ikke  kunde  lumre  Luften  i  Or- 
den. I  Gaarden  hos  Kobstadfolk  i  Norden,  som  de  var  flest,  sad 
Husstanden  paa  Hug,  naar  de  dertil  følte  Kald.  Hos  velstillede 
vinkede  et  enligt  Hus  de  færre  udvalgte.  Som  Gaardens  Pragt- 
stykke hævede  det  sig  i  dens  Midte  ved  Brøndvippen,  foran 
Møddingen.  I  Drikkevandet  blandedes  Gaardens  Overflødighed. 
Kun  Regnskyl  formaaede  at  sætte  Ugers  Affald,  ad  mørkladne 
Strømme,  i  Drift  ud  gennem  Porten.  Paa  Gaden  dannede  det 
alt  et  blødt  Underlag  for  løsgaaende  Svin,  herreløse  Hunde, 
døde  Katte,  Kvægdrift  og  Menneskefærdsel. 

Om  Vinteren  bitterligt  koldt  i  Sne  og  paa  Stengulv  med  gen- 
nemblødte Hoser.  I  Hundedagene  lummerhedt  i  den  kvalme 
Stue  og  i  Sengens  Dynehav;  Befolkningen  dog  livlig  af  umoden 
Frugt  og  hjemmelavet  Surtøl.  I  Gudshus  endelig  hele  Menig- 
heden samlet,  de  levende  i  Stolestaderne,  de  døde  stablede  Kiste 
paa  Kiste  under  de  tynde  Gulvbrædder.  Baaret  af  Fortids  Minder 
steg  hvert  enkelt  Slægtled,  ikke  mindst  under  samlende  Farsot, 
let  og  sikkert  imod  Himlen. 

Naar  hele  denne  Svinesti  er  bleven  renset,  alle  disse  Unoder 
Skridt  for  Skridt  pillede  ud,  saa  skyldes  dette  ikke  blot  Tilfælde 
og  Mode,  men  først  og  fremmest  hærgende  Farsoter,  der  piskede 
Slægt  efter  Slægt  til  Døde,  og  dernæst  en  ligesaa  utrættelig 
Lægekunst,  der  aldrig  tabte  Modet,  men  uafbrudt  søgte  at  tyde 
Svøbeslagenes  Runer.  Hven  enkelt  Fremskridt  er  en  dyrekøbt 
Overenskomst  mellem  Lægekunsten  og  Folkets  sunde  Sans, 
hvilken  det  endelig  lykkedes  den  at  faa  rystet  vaagen.  Paa  den 
offentlige  Sundhedsplejes  Omraade  har  Lægekunsten  fejret  en 
af  sine  mest  uomtvistelige  Triumfer.  Dens  Midler  her  har  vist 
sig  virksomme  mod  Samfundets  Selvforgiftning.  Alt  bærer  Vidne 
om  Fremskridtet.  Levealderens  Tiltagen  peger  som  Viser. 

At  denne  Kamp  mod  Samfundets  Ladhed,  Urenlighed  og 
Selvsmitte  med  fuld  Kraft  fortsættes  den  Dag  i  Dag,  veed  vi 

alle.  Fremtiden  vil  utvivlsomt  i  Kundskab,  Forholdsregler  og 
Gennemsnitslevealder  naa  videre  frem,  end  vi  er  naaede.  I 
denne  Kamp  vil  Lægerne  som  de  naturlige  Førere  stadigt  være 
kaldede  til  som  hidtil  at  gaa  i  Spidsen.  —  Vil  man  da  engang 
kunne  naa  det  Punkt,  hvor  Lægekunsten  fuldstændigt  har  sejret, 
hvor  alt  Samfundets  Giftstof  er  udryddet?  Her  staar  vi  ved 
Skranken  paa  Sagens  modsatte  Side.  Ligeoverfor  en  saa  livlig 
Indbildningskraft  gælder  det  om  at  tage  Reb  i  Sejlene: 

Der  er  for  det  første  ingen  Grund  til  at  tro,  at  Sygdom  mere 
end  al  anden  Historie  skulde  ophøre.  Tværtimod  synes  Er- 
faringen allerede  nu  at  tale  for,  at  Sygdomme  afløser  hverandre, 
at  de  selv  er  underkastede  Udvikling,  har  deres  Historie  lige- 
som alt  andet.  De  lader  til  hver  for  sig  at  fødes,  leve  og  dø.  De 
enten  forsvinder,  naar  Mennesket  har  lært  at  helbrede  dem, 
eller,  naar  de  er  ved  at  forsvinde,  mener  Mennesket  at  have 
lært  at  helbrede  dem.  Skørbug,  Plettyfus,  Koldfeber  er  f.  Eks. 
stærkt  aftagne  i  Norden  i  det  19.  Aarhundrede,  men  tillige 
afløste  af  nervøse  Onder,  som  Fortiden  ikke  i  samme  Grad 
kendte. 

Men  hvorfor  skulde  ogsaa  Sygdommene  forsvinde?  At  vi 
betegner  dem  som  Onder,  Samfundets  Giftstof  o.  s.  v.  —  er  det 
andet  end  menneskelige  Ukvemsord,  der  kun  angiver  vor  Be- 
grænsning, men  ikke  nedsætter  deres  Væsen?  Havde  ikke  Para- 
celsus  Ret:  Sygdom  er  ikke  en  lavere  Livsytring  end  Sundhed; 
begge  er  sideordnede,  ligeberettigede  Former  for  Liv. 

Men  endelig  —  og  dette  er  vor  ejendommelige  Art  Livs 
dybeste  Gaade  —  Sundhed  og  Sygdom  kan  ikke  skil- 
les. Sygdom  er  Sundhedens  Yderlinje,  dens  Grænse,  dens 
Form,  Beviset,  Betingelsen  for,  at  den  er  til.  Sygdom  drypper 
som  Sandskornet  uafbrudt  gennem  vort  Timeglas,  Udtrykket 
for,  at  Livet  rinder.  Den  aander  som  Ubehagsfornemmelse  i 
Sult,  Tørst  og  Træthed.  Den  røver  vor  Bevidsthed  hver  Nat. 
Den  er  Vækstens  Voksværk,  er  Alderens  Tynge,  er  Fødslens 
Smerte,  er  Dødens  Slut.  At  ændre  denne  vort  Livs  inderste 
Egenskab  formaar  ingen  Læge. 

Men  saa  er  jo  alt,  hvad  vi  hidtil  har  talt  om  Sundhedsbegreber, 

Lægekunst  og  Fremskridt  kun  tom  Tale  og  Usandhed  !  —  Ingen- 
lunde. Her  som  saa  ofte  viser  det  sig  blot,  at  der  angaaende  alle 
væsentlige  Menneskeforhold  gives  to  modsatte  Forklaringer,  en 
til  at  leve  paa,  en  til  at  dø  paa: 

Vi  føler,  vi  forstaar,  vor  Virksomhed,  vor  Moral,  vort  hele  Liv 
er  bygget  paa,  at  der  er  Forskel  mellem  Sundhed  og  Sygdom, 
Liv  og  Død.  Det  ene  bor  tilstræbes,  det  andet  undgaas.  Det 
ene  er  et  Gode,  det  andet  er  et  Onde,  for  os  selv  og  for 
andre. 

Men  allerbagest  i  os,  ved  Randen  af  vort  Væsens  Grænse,  i 
Søm-Spiren  paa  vort  Selv,  ligger  der  en  hel  forskellig  For- 
klaring. Som  i  et  pinligt,  lynklart  Nu  brændes  her  de  to  Mod- 
sætninger, Sundhed  og  Sygdom,  Liv  og  Død  sammen,  til  blot  to 
Sider  af  det  samme. 

Og  idet  vor  hele  hidtidige  Forstaaelse  brister,  folder  de  to  sig 
som  Kimblade  om  et  ubekendt,  højere,  ufatteligt. 

kelsen Aalborg:  Lægebog  1633.  S.  327—28.  —  "Niels  Mikkelsen  Aalborg:  Lægebog 
1633.  S.  329.  —  ^  Christiern  Pedersen:  En  notttelig  Lægebog.  Malmø  1533.  Blad  X. 
S.  125.  'Samme  Skrift  Blad  XLVI.  —  ^ Samme  Skrift  Blad  XLI.  —  ^  ^jels  Mik- 
kelsen Aalborg:  Lægebog  1633.  S.  336.  —  *  Samme  Skrift  Side  334. 
S.  126.   '  Samme  Skrift  S.  343  —  45. 

ska  Magazinet.  1766.  S.  713.  —  ^  Weber:  Anna  Churfiirstin  zu  Sachsen.  S.  192.  — 
^De  la  Martiniére:  Voyage  des  pays  septentrionaux.  Paris  1672.  p.  10 — 12. 

JI  7. 

ligt Liv  i  Norden.  (Illustr.  Udg.)  V  143.  —  ^Troels-Lund:  Christian  IV's  Skib  paa 

100. 

ligt Liv  i  Norden,  (illustr.  Udg.)  V  142. 

S.  156.  '  Troels-Lund:  Dagligt  Liv  i  Norden.  (Illustr.  Udg.;  V  143.  —  -  H.  Ran- 
zau: De  conservanda  valetudine.  Cap.  51 — 52. 

S.  157.  ^  E.  A.  Scharling:  Bidrag  til  at  oplyse  de  Forhold,  under  hvilke  Chemien 

S.  161.   '  Panum:  Vort  medicinske  Fakultets  Oprindelse  og  Barndom.    Univ.  Fest- 

Bøddel  og  Galgefugl.  Kbh\'n.  1910.  S.  110—21. 

tets Oprindelse  og  Barndom.  Side  45 — 53  (Festskrifter  ved  Københavns  Universitet 
1879).  —  2  F.  R.  Friis:  Tyge  Brahe.  S.  9. 

S.  203.  'Peder  Hansøn  Resen:  Kong  Frederichs  den  Andens  Krønicke.  Kbhvn. 

1876.  S.  29.  —  -^  Kristoffer  Nyrop  i  Dania  VII  1900.  Side  40. 

S.  205.   '  Hospitalstidende  1859. 


INDHOLD  AF  III  BOG 


SUNDHEDSTILSTANDEN  I  NORDEN  I  DET  16.  AARHUNDREDE 

Side 

1.  Hvad  er  Sundhed? "7 

2.  Sundhedsbegrebernes  Udvikling 1 1 

3.  Æg\-pternes  Sundhedsbegreber 14 

4.  Grækernes  Sundhedsbegreber.  Hippokrates 18 

5.  Senere  græske  og  romerske  Opfattelser 24 

■6.  Middelalderens  Sundhedsbegreber.  Araberne 28 

7.  Sundhedsbegreber  i  det  16.  Aarhundrede 31 

8.  Det  menneskelige  Legeme 33 

9.  Gud  er  Aarsag  til  Sygdom 39 

10.  Djævelen  er  Aarsag  til  Sygdom 56 

1 1 .  Sygdom  foraarsages  af  Stjernerne   77 

12.  Sygdom  stammer  fra  Legemets  Vædsker 93 

1 3.  Araberne 11^ 

14.  Sygdom  er  det  negative,  Lægemidlet  det  positive.  Aquavit.  Apoteker.  Læge- 
bøger    '  1  ' 

1 5.  Paracelsus 13' 

16.  Sygdom  er  en  selvstændig  Form  for  Liv 144 

17.  „Arkanum".  De  vises  Sten.  Universalmiddel 149 

18.  Kirken  og  den  nye  Lægevidenskab 161 

1 9.  Tyge  Brahe 1  '76 

20.  Sundhedstilstanden  i  det  16.  Aarhundrede 196 

2 1 .  Nutids  Genskin 203 

Anmærkninger  og  Henvisninger 213 


TROELS-LUND 

HISTORISKE  FORTÆLLINGER 
TIDER  OG  TANKER 


FR.  BAGOES  KGL.  HOF-BOGTRYKKERI 
KØBENHAVN 


PEDER  OXE 


I 
SLÆGT  OG  FORUDSÆTNINGER 


DET  var  en  uhyggelig  Dag  i  København  den  29.  November 
1517.  En  Herredag  var  sammenkaldt  til  Møde  i  Byen  kort 
forinden,  saa  det  vrimlede  i  Gaarde  og  Gader  af  Rigsraader, 
baade  verdslige  og  gejstlige,  samt  almindelige  Adelsmænd.  Fra 
alle  Landets  Egne  var  de  mødt  til  Hest  og  med  Svende,  led- 
sagede vel  som  sædvanligt,  trods  den  mørke  Aarstid,  enten  af 
Hustruer  og  Døtre  eller  af  Klerke  og  Skrivere.  Som  naturligt 
ved  slig  Lejlighed  dannede  Slottet  og  hvad  dér  foregik  Midt- 
punktet for  Samtaler  og  Interesser. 

Denne  Gang  dog  anderledes  end  ellers.  Da  Slotsporten  den 
29.  November  aabnedes  og  Befalingsmanden  paa  Slottet,  Lens- 
manden over  Københavns  Len,  Torben  Oxe,  traadte  ud,  var 
det  bunden,  omringet  af  Vagt  og  for  at  føres  til  Retterstedet. 
Alle  kendte  ham.  Faa  følte  vel  udelt  Medlidenhed  med  ham. 
Dertil  havde  hele  hans  Færd  været  for  voldsom  og  hensynsløs. 
Byens  Borgere  mindedes  sikkert  mangt  et  utaaleligt  Overgreb 
af  Slotsherren.  Rigsraaderne  og  hans  Standsfæller  havde  i  frisk 
Erindring  hans  Opførsel  for  seks  Aar  siden,  da  han  overfaldt 
Axel  Thott.  Denne  havde  solgt  sin  Andel  i  Næsbyholm  til  Otto 
Rosenkrans.  Men  Torben  Oxe  ønskede  sig  den.  Han  fangede 
da  uden  videre  Axel  Thott  paa  hans  Gaard  i  Halland,  slæbte 
ham  bunden  til  København  og  tvang  ham  her  ved  Trusler  og 

Fængsel  til  at  udstede  et  Falsk  Skodebrev  af  tidligere  Dato  til 
sig  paa  Næsbyholm.  Kun  kort  Tid  nød  han  dog  Glæde  heraf. 
Det  var  en  af  de  første  Rettertingsdomme  under  Christian  II, 
hvorved  dette  Skøde  til  hans  daværende  Hofsinde  Torben  Oxe 
blev  dømt  dødt  og  magtesløst.  Skondt  herved  stillet  i  det  uhel- 
digste Lys  som  Voldsmand  og  Falskner  blev  Torben  Oxe  dog 
ikke  klog  af  Skade.  Kort  efter  var  han  igen  i  en  lignende  uhæder- 
lig Lovtrætte,  denne  Gang  med  den  mægtige  Henrik  Krumme- 
dige  om  Gaarden  Mogenstrup  i  Skaane.  Atter  Tale  om  Brevfor- 
falskning og  Overfald,  saa  at  en  af  Modparten  maatte  forstærke 
Besætningen  af  Krigsfolk  paa  sin  Gaard  for  at  sikre  sit  Liv. 
Torben  Oxe  var  snart  ligesaa  berygtet  for  ustyrlig  Hensynsløs- 
hed som  hans  Halvbroder  Oluf  Oxe.  Denne  var  i  Kong  Hans's 
Tid  bleven  dømt  for  at  have  skudt  efter  en  Dommer,  medens 
han  sad  i  Retten,  og  derpaa  med  Vold  have  drevet  ham  fra 
Tinge.  Der  hørte  hele  Christian  II's  (Fig.  1)  lunefulde,  uberegne- 
lige Karakter  til  for  kort  efter  at  forfremme  en  Hofsinde  som 
Torben  Oxe  med  slige  Slægtsmærker  og  egne  Bedrifter  til  Lens- 
mand og  Slotsherre  paa  et  af  Landets  vigtigste  Slotte.  —  Maaske 
var  det  netop  denne  Kongegunst,  som  havde  vakt  mest  Uvilje 
og  Forbitrelse  hos  Torben  Oxes  Standsfæller. 

Nu  var  Kongegunsten  forbi  og  den  almindelige  Stemning  ved 
at  slaa  om.  I  Norden  kan  selv  Skadefryd  blive  godlidende,  naar 
den  er  fuldt  sikker  paa  sit  Bytte.  Desuden,  hvad  nu  skete  her, 
kunde  let  blive  et  Fortilfælde  med  vidtrækkende  Følger.  Det 
var  Torben  Oxes  egne  Standsfæller,  hvem  Sagen  gjaldt,  naar 
Spørgsmaalet  blev,  om  Kongen  havde  Ret  til  saadan  uden  videre 
at  lade  en  Adelsmand  henrette. 

Thi  hvad  var  Torben  Oxes  Brøde?  Hvorfor  førtes  han  nu 
som  en  Misdæder  mellem  Vagten  ud  over  Højbro?  Hvorfor 
maatte  han  dér  knæle  og  bede  Gud  om  Forbarmelse,  medens 
Munkene  nede  fra  Graabrødrekloster  kom  ham  i  Møde  med 
Sakramentet?  „Almægtige  Gud!  forbarm  Dig  over  mig  og  min 
gode  Broder  Knud  Pedersen!"  Havde  han  Ret?  Skulde  maaske 
Knud  Pedersen  Gyldenstjernes  Hoved  ogsaa  falde?  De  havde 
delt  Fængsel  sammen  og  i  Kaadhed  kastet  Tærninger  om,  hvem 


Fig.  1.  Christian  II.    1515. 
(Maleri  i   Kunstmuseet.) 


10 


Torben  Oxc 


der  først  skulde  strække  Hals,  og  Tærningerne  havde  svaret: 
Torben.  Se,  nu  stødte  Vagten  til  ham,  at  han  skulde  rejse  sig 
og  komme  videre  fort.  Hvilken  Trængsel  nede  paa  Amagertorv 
ud  for  Sigbrits  grundmurede  Hjørnegaard.  Dyveke  var  der  ikke 
mere.  Hun  var  dragen  forud.  Havde  Torben  Oxe  virkelig  myr- 
det hende?  Ingen  vidste  sikker  Besked.  Hvad  var  da  hans 
Brode?  Hvad  var  alt  det,  her  foregik? 

Eftertiden  veed  ikke  stort  mere  end,  hvad  Mængden  undrende 
saa  til  paa,  og  hvad  der  som  Rygter  mumlende  hviskedes  mel- 
lem hans  Fæller.  Hvad  der 
kunde  ansees  for  det  sikre 
var,  at  lige  siden  Christian  Il's 
Giftermaal  med  Prinsesse 
Elisabeth  havde  Kongens  fort- 
satte Frilleforhold  til  Dyveke 
vakt  den  største  Uvilje  hos 
den  unge  Dronnings  mægtige 
Slægtninge.  For  et  godt  Aars- 
tid  siden  var  der  til  Danmark 
kommet  Sendebud  fra  ikke 
mindre  end  tre  Kanter  —  fra 
Kejser  Maximilian  (Fig.  2), 
fra  Prins  Karl  af  Spanien 
samt  fra  Kurfyrst  Frederik 
den  vise  i  Sachsen  (Fig.  3)  — 
med  Opfordringer  i  meget  be- 
stemt Form  til  Christian  II  om  at  skille  sig  ved  Dyveke.  I  det 
skriftlige  Paalæg  for  Sendebudene  fra  Bryssel  veed  vi  nu,  at 
der  endog  stod,  at  de  skulde  sige  til  Kongen:  „Hvis  hun  ikke 
rejser,  da  skal  man,  koste  hvad  det  koste  vil,  spille  hende  et 
grovt  Puds  (lui  fera  une  grosse  finesse)  og  ikke  raste,  førend 
hun  er  forsvunden." 

Christian  Il's  Svar  havde  ikke  været  efter  Ønske.  Afvisende, 
ikke  engang  skriftligt,  men  mundtligt.  Indholdet  behøvede  man 
heller  ikke  at  kende  Skrift  for  at  kunne  tyde,  baade  i  Udlandet 
og  i  Danmark.  De  nederlandske  Sendebud  fik  nemlig  hjem  med 


Fig.  2.   Kejser  Maximilian. 

(Maleri  af  Albrecht  Durer  1471-1528.) 


Torben  Oxe 


11 


i  Retur  Dronningens  tre  sidste  nederlandske  Hofdamer.  Deres 
Virksomhed  som  Meddelere  om,  hvad  der  foregik  ved  det  danske 
Hof,  fik  herved  en  brat  Ende.  Dronningens  Hofmesterinde  blev 


Fig.  3.  Kurfyrst  af  Sachsen  Frederik  den  vise. 
(Maleri  af  Albrecht  Diirer.) 

kort  efter  afsat  og  landsforvist.  Og  til  Sigbrit  og  Dyveke,  som 
siden  Kongens  Giftermaal  havde  boet  lidt  mere  tilbagetrukket 
paa  Hvidøre  Slot,  kobte  han  nu  af  Rigens  Marsk  og  rigeste 
Mand  Mogens  Gjøe  —  den  samme,  som  ved  Brylluppet  i  Brys- 
sel  paa  Kongens  Vegne  var  bleven  viet  til  Dronningen  —  hans 

smukke  Gaard  paa  Amagertorv  i  København.  Sigbrit  og  Dyveke 
fik  altsaa  fra  nu  af  Bolig  tæt  ved  Slottet,  et  Udtryk  for  begges 
Uundværlighed.  Men  herved  strammedes  Knuden.  Der  spilledes 
fra  nu  af  hojt  Spil  med  baade  Kejserhof  og  Danmarks  tilside- 
satte Rigsraad  om  Datter  og  om  Moder.  Torben  Oxe  blev  dragen 
med  ind  i  Spillet,  hans  Skæbne  knyttet  til  Dyvekes. 

Det  er  uklart,  hvad  Rolle  han  egentlig  har  spillet.  Maaske  har 
han  været  Medvider  og  Deltager  i  en  fra  Nederlandene  udgaaet 
Plan  om  at  skaffe  Kongens  Frille  af  Vejen,  spille  hende  det 
lovede  „grove  Puds".  Maaske  er  han  bleven  indtagen  af  hendes 
Skonhed  og  har  tænkt  sig  at  ægte  hende.  Maaske  var  det  blot  i 
et  Anfald  af  sædvanlig  Hensynsløshed,  at  han  engang  paa  Slottet 
i  Kongens  eget  Værelse  forgreb  sig  mod  hende  og  kastede  hende 
om  paa  Sengen.  At  dette  sidste  er  sket,  har  Torben  Oxe  selv 
tilstaaet,  og  det  udgør  omtrent  det  eneste  sikre,  vi  veed.  Men 
selv  dette  lidet  er  i  sig  uklart.  Efter  Datids  Omgangsforhold 
kunde  det  ligesaa  vel  betegne  en  højst  fornærmelig  Adfærd  som 
en  blot  fortrolig  Tilnærmelse,  der  ifølge  Skik  og  Brug,  i  det 
mindste  nogle  Aartier  senere,  endog  var  tilladt  enhver  Herre 
overfor  den  Dame,  han  dansede  med.  At  lægge  sig  sammen 
ovenpaa  Seng  svarede  ved  Aarhundredets  Midte  til  nutildags 
blot  at  sætte  sig  sammen  i  Sofa. 

Dyveke  fortav  overfor  Kongen,  hvad  der  var  sket.  Men  Slots- 
skriveren  Hans  Faaborg,  der  hadede  Torben  Oxe,  meldte  det 
hemmeligt  til  Christian  II.  Hvorledes  Hans  Faaborg  er  kommen 
til  Kundskab  derom,  vides  ikke.  Det  skete  faar  meget  forskellig 
Belysning,  alt  eftersom  Torben  Oxe  til  sin  Underordnede  mulig 
har  pralet  deraf,  eller  denne  maaske  selv  har  været  tilstede  i 
Kongens  Kammer,  da  det  foregik.  Da  Christian  II  æskede  For- 
klaring af  Dyveke,  svarede  hun  med  at  erklære  Hans  Faaborg 
for  en  Løgner  og  Bagvadsker.  Sigbrit  har  vel  stemt  i  med.  Kon- 
gen, der  alt  var  ked  af  Hans  Faaborgs  stadige  Angiverier  og 
Krav  paa  tilvarende  Belønninger,  tabte  da  Troen  paa  ham. 
Istedetfor  efter  Løfte  at  forlene  ham  med  et  Kannikedømme  i 
Roskilde,  sendte  han  ham  tilbage  til  Torben  Oxe  med  hemmelig 
Befaling  til  denne  om  at  undersøge  hans  Slotsregnskaber.   De 

bar  sikre  Spor  af  Underslæb.  Han  dømtes  da  til  Galgen  og  blev 
hængt  i  København  i  November  1516,  Aaret  før  Torben  Oxe. 
Blandt  de  faa,  der  græd  over  hans  hastige  Død,  var  Dyveke,  der 
med  Taarer  udbrød:  „I  dette  Menneskes  Død  har  jeg  stor  Skyld. 
Den  barmhjertige  Gud  forlade  mig  min  Synd!" 

Hun  blev  selv  den  næste.  Ved  Midsommer  1517  døde  hun 
pludselig,  formentlig  af  Gift,  der  var  drysset  paa  nogle  tidligt 
modne  Kirsebær,  som  hun  nød.  Rygtet  udpegede  Torben  Oxe 
som  Gerningsmanden,  der  havde  sendt  hende  dem.  Som  Med- 
skyldig nævnedes  hans  Fætter  Knud  Pedersen  Gyldenstjerne, 
der  havde  været  tilstede,  da  hun  nød  dem.  Kongen  var  over- 
bevist om  Torben  Oxes  Brøde.  Forbitrelse  over  den  nye  Udaad 
vakte  Mindet  om  den  tidligere  Beskyldning  mod  Torben  Oxe. 
Harme  og  Skinsyge  raabte  om  Hævn.  Men  som  sædvanligt 
vidste  Christian  II  at  forstille  sig  og  skjule  sine  Følelser. 

Forholdet  mellem  Konge  og  Lensmand  var  just  i  den  Tid  til- 
syneladende særligt  godt.  Nogle  Dage  forinden  Dyvekes  Død 
havde  Torben  Oxe  faaet  kongelig  Tilladelse  til  at  indløse  Lind- 
holm Slot  i  Skaane,  som  en  anden  havde  i  Pant,  og  selv  beholde 
det  uindløseligt  i  tolv  Aar.  Da  Dyveke  var  jordfæstet  i  Helsingør 
i  de  hvidklædte  Karmeliteres  Kloster  (Fig.  4),  syntes  Kongen 
ogsaa  at  have  glemt  sine  fordums  Følelser  for  hende.  Han  lod 
holde  Fester  paa  Københavns  Slot.  Og  ved  en  af  dem  kaldte 
han,  som  halvt  tilfældigt.  Slotsherren  hen  til  sig  og  spurgte  ham 
i  let,  fortrolig  Tone:  „Sig  Os  nu  Sanden,  Torben!  Er  det  saa,  som 
Din  Skriver,  der  blev  hængt,  fortalte  Os,  at  Du  skal  have  haft 
med  Dyveke  at  gøre.  Vi  vilde  gærne  vide  det  for  visse  Aarsagers 
Skyld."  Forgæves  forsøgte  de  nærmest  staaende,  der  havde  hørt 
Kongens  Ord,  ved  Vink  og  Miner  at  vare  Torben  Oxe  og  mane 
ham  til  Forsigtighed.  Han  svarede  leende,  at  han  aldrig  var  kom- 
men hende  for  nær.  Men  da  Kongen  blev  ved  med  spøgende  at 
fritte,  endte  han  med  at  sige,  at  det  iøvrigt  ikke  havde  skortet 
ham  paa  Vilje.  Han  havde  baade  anholdt  om  og  eftertragtet  hen- 
des Gunst,  men  aldrig  opnaaet  den. 

Ved  disse  Ord  skiftede  Christian  II  Udseende  og  blev  ganske 
tavs.   Forklaringen  var  givet  paa  det  skæbnesvangre  Optrin  i 

Kongens  Kammer.  Her  forelaa  nu  paalidelig  Tilstaaelse  af  For- 
bryderen selv.  Det  havde  ikke  været  et  Udtryk  for  blot  lidt  fri 
Omgangstone,  det  var  et  Forsøg  paa  Voldtægt.  Ikke  uden  Grund 
sagde  en  af  Tilhorerne  bag  efter  til  Torben  Oxe:   „Du  maatte 


Fig.  4.   Den  indre  Gaard  af  Karmeliterklostret  i  Helsingør. 
(Efter  Fotografi,  for  Restaureringen.) 

give  meget  til,  at  Du  ikke  havde  svaret,  som  Du  gjorde.  Det  var 
Fanden  selv,  der  indgav  Dig  de  Ord." 

Til  Overflod  kom  der  just  i  samme  Dage  skriftlig  Klage  over 
ny  Voldsomhed,  udøvet  af  Torben  Oxe  mod  en  Bonde.  Bægeret 
var  nu  flydt  over  Randen.  Torben  Oxe  fængsledes.  Det  var  Mo- 
gens Gjøe,  der  som  Rigsmarsk  maatte  udføre  dette,  bringe  Tor- 

ben  Og  hans  Fætter  Knud  Pedersen  Gyldenstjerne  fra  Slots- 
herrens Kammer  over  i  det  ulige  mindre  hyggelige  Fængselsrum 
i  Slotstaarnet.  Der  sad  de  saa  med  Tærninger  til  Tidsfordriv. 

Kongen  anklagede  Torben  Oxe  for  Rigsraadet,  der  var  en 
Adelsmands  rette  Værneting  i  alle  Sager,  som  angik  Liv  og  Ære, 
eller  hvori  Kongen  var  Klager.  Saa  vidt  man  kan  skimte,  har 
Anklagen  oprindelig  været  bestemt  til  at  skulle  være  en  dobbelt. 
Mod  begge  de  fængslede  for  Giftmord,  og  mod  Torben  Oxe  til- 
lige for  Besmittelse  af  den  kongelige  Seng.  Anklagen  for  Gift- 
mord synes  ikke  at  have  kunnet  tilstrækkeligt  begrundes.  Det 
var  maaske  derfor,  at  Kongen  helt  opgav  at  føre  Sag  om  Knud 
Gyldenstjernes  Delagtighed  heri.  Han  lod  sig  nøje  med  efter  at 
have  holdt  ham  længe  fængslet  at  tage  en  stærk  Forpligtelse  af 
ham,  at  han  aldrig  mere  vilde  komme  Kongen  for  Øje.  Det 
havde  været  vel  for  Christian  II,  om  denne  Forpligtelse  kunde 
være  bleven  holdt.  Usynlige  Tærninger  spillede  imidlertid  mod- 
sat Udfald.  Det  var  Christian  II,  der  langt  senere  selv  kom  Knud 
Gyldenstjerne  for  Øje,  da  den  fordums  Konge  Aar  1532  kom 
sejlende  fra  Norge  ned  til  Københavns  Red.  Det  blev  da  Knud 
Gyldenstjerne,  der  fik  det  Hverv  at  bringe  ham  til  Fængslet  i 
Sønderborg.  Her  rev  han  den  gyldne  Vlieses  Ordenskæde  af 
hans  Bryst  og  skal  efter  Sigende  tillige  haanende  have  trukket 
ham  i  Skægget.  Det  blev  endelig  Knud  Gyldensijerne,  der  som 
Befalingsmand  paa  Kalundborg  Slot  lige  til  sin  Død  1552  havde 
Tilsyn  her  med  Christian  II  som  Fange. 

Heller  ikke  overfor  Torben  Oxe  synes  Anklagen  for  Giftmord 
at  have  kunnet  afgørende  begrundes.  Tilbage  stod  da  kun  An- 
klagen for  Forsøg  paa  Voldtægt,  der  ifølge  Gaardsrettens  strenge 
Bestemmelser  straffedes  med  Død.  Rigsraadet  frifandt  imidlertid 
Torben  Oxe.  Saa  vidt  man  kan  forstaa,  henvistes  i  Dommen  til, 
dels  at  Dyveke  ikke  var  Kongens  Hustru,  men  kun  hans  Frille; 
dels  at  her  ikke  forelaa  nogen  Voldtægt  eller  Voldtægtsforsøg 
men  kun  blotte  Tanker,  der  ikke  ifølge  Loven  kunde  straffes. 

Mod  Sædvane  var  Kongen  ikke  i  Stand  til  at  beherske  sin 
Forbitrelse,  da  Dommen  forkyndtes.  I  heftige  Ord  bebrejdede 
han  Rigsraaderne,  at  de  altid  lod  sig  lede  af  Hensyn,  der  var 

Sagerne  selv  uvedkommende,  og  derved  skadede  Riget.  „Havde 
jeg,"  sluttede  han,  „haft  saa  mange  Frænder  og  Venner  i  Raadet 
som  Torben,  da  havde  jeg  vel  fanget  en  anden  Dom.  Men  om 
saa  Torben  Oxe  har  en  Hals  saa  tyk  som  en  Tyr,  skal  han  dog 
miste  den." 

Derpaa  foretog  han  det  usædvanlige  Skridt  at  lade  den  af 
Rigsraadet  frifundne  indstævne  for  en  ny  Ret.  Han  lod  nedsætte 
en  Gaardsret  af  tolv  Bønder  fra  nærmeste  Landsbyer.  Men 
ihvorvel  Retten  blev  sat  efter  alle  Regler:  indenfor  fire  Ting- 
stokke og  paa  Slotspladsen  udenfor  Borgporten,  saa  gemte  den 
dog  i  sig  en  afgørende  Ulovlighed.  Thi  de,  som  nu  skulde  dømme 
Slotsherren  skyldig  eller  uskyldig,  var  ikke,  som  Gaardsrettens 
egne  Bestemmelser  bød,  hans  Standsfæller,  altsaa  Hofsinder 
eller  lignende,  men  blot  Bønder  fra  Omegnen. 

Bønderne  erklærede  Torben  Oxe  for  skyldig,  idet  de  anvendte 
den  kendte  Retsformel:  „Ikke  vi,  men  hans  egne  Gerninger 
dømmer  ham." 

Hermed  var  Kongens  Ønske  opfyldt  og  Torben  Oxe  fældet. 
Forgæves  satte  Slægt  og  Venner  alt  i  Bevægelse  for  at  udvirke 
Benaadning.  De  fik  Rigsraadet  til  istedetfor  at  nedlægge  Ind- 
sigelse mod  det  skete  at  gaa  i  Forbøn  for  den  dømte.  En  Mængde 
andre  ansete  Adelsmænd,  der  var  komne  til  Herredagen,  gik 
ligeledes  i  Forbøn.  Det  samme  gjorde  den  pavelige  Legat,  Ar- 
cimbold,  som  just  befandt  sig  i  København.  Ja,  Dronning  Elisa- 
beth (Fig.  5)  og  alle  hendes  Fruer  og  Jomfruer  gjorde  Knæfald 
for  Kongen  for  at  udvirke  Naade.  Alt  forgæves.  Christian  II  var 
urokkelig.  End  ikke  en  kort  Frist,  hvorom  Johan  Oxe  bad  for 
sin  Broder,  for  at  han  før  sin  Død  kunde  gøre  Rede  for  nogle 
Familjeregnskaber,  blev  ham  forundt. 

Derfor  maatte  Slotsherren  under  Mængdens  nyhedsgridske 
Undren  og  Standsfællers  ulmende  Forbitrelse  hin  November- 
Dag  vandre  videre  ned  ad  de  tætfyldte  Gader,  til  han  naaede 
det  sædvanlige  Rettersted  mellem  Rosengaarden  og  Sankt  Ger- 
truds Kapel.  En  Herold  udraabte  her  hans  Brøde  og  Dom.  Men 
kækt  og  stolt  bar  Torben  Oxe  sit  Hoved,  indtil  Bøddelens  Sværd 


Fig.  5.   Christian  II's  Hustru,  Dronning  Elisabeth. 
(Maleri  i  Hampton  Court,  ved  London.) 

afhuggede  det.  Hans  Lig  gjorde  Vejen  tilbage  og  jordedes  paa 
Helligaands  Kirkegaard,  skraas  for  Sigbrits  Vinduer. 

Virkningen  af  Torben  Oxes  Dom  og  Død  viste  sig  snart.  Først 
paa  Overfladen,  hos  den  letvakte  Hob.  Var  Torben  Oxe  skyl- 
dig, maatte  sikkert  hans  sidste  Offer  være  uskyldigt.  Og  ganske 
rigtigt.  Vagten  paa  Slotsmuren  saa  om  Natten  Lys  skinne  over 
Hans  Faaborgs  Hoved  oppe  i  Galgen.  Det  gentog  sig  Nat  efter 
Nat.  Mængden  saa  heri  et  Jærtegn.  Og  da  Kongen  selv  en  Nat 
havde  overbevist  sig  herom,  befol  han,  at  Skriverens  Lig  skulde 
nedtages  af  Galgen  og  kristeligen  begraves.  Saaledes  skete  Ret- 
færdigheden Fyldest.  Mængden  i  København  fik  et  nyt  Bevis 
for,  hvilken  Konge  Landet  besad  i  den  folkekære  Christian  II, 
som  de  med  Stolthed  havde  regnet  for  deres,  fra  han  var  Dreng. 
Ingen  Kryben  for  Adel  og  Gejstlighed,  nej,  lige  Skel  for  alle, 
store  som  smaa. 

Men  hos  Stormænd  og  Konge  spirede  af  Torben  Oxes  Død 
dybere  Følger.  En  Brand  var  tændt,  Lovløshedens  blodige  Sværd 
var  draget.  Daaden  og  dens  Følger  vokste,  det  var  som  om  Tor- 
ben Oxes  ustyrlige  Voldsomhed  besjælede  begge  Parter  efter 
hans  Død.  For  Stormændenes  Vedkommende  førte  det  tilsidst 
til  aabent  Oprør  og  Frafald  fra  Landets  lovlige  Herre  og  Konge. 
For  Christian  II's  Vedkommende  bredte  den  røde  Prik  sig  for 
Øjet,  indtil  den  endte  som  Blodpølen  i  Stockholm. 


2 
Landet  var  i  Vaade.  Medens  Sverige  under  Gustav  Vasa  løs- 
rev sig  fra  Christian  II's  Herredømme,  begyndte  Lybæk  Krig 
mod  Danmark.  Hammershus  (Fig.  6)  blev  indtaget,  Helsingør 
ødelagt,  København  truet.  Jydske  Rigsraader  tilbød  Kongens 
Farbroder,  Hertug  Frederik  af  Gottorp  (den  senere  Frederik  I) 
Tronen,  og  han  hyldedes  i  Viborg.  Hans  Søn,  den  senere  Chri- 
stian III,  gik  over  til  Fyn,  Gustav  Vasa  faldt  ind  i  Skaane  og 
Blekingen,  og  Angreb  rettedes  mod  Norge. 

Fordreven  til  Sjælland  syslede  Christian  II  med  Tanken  om 
at  drage  søværts  til  Nederlandene  for  hos  sin  Svoger  Kejseren 
(Fig.  7)  at  ruste  en  Hær,  sydfra  tilbagevinde  Danmark  og  faa 
Hævn  over  sin  trolose  Farbroder.  Da  han  havde  he^-t  de  sidste 
trosteslose  Efterretninger  fra  Fvn  —  Rvgtet  gik  her  alt.  at  Fre- 


.    -^ 

Fig.  6.   Ruiner  af  Hammershus. 
iTegning  af  Alfred  Larsen.) 


derik  I  vilde  lade  ham  selv  halshugge  og  give  hans  Dronning 
Elisabeth  Hertug  Christian  til  Ægte  —  gik  han  tavs  hen  til  \'in- 
duet.  Blikket  søgte  Flojen  paa  Slotstaarnet,  hvori  Torben  i  sin 
Tid  havde  siddet  fængslet.  „Naar  Vinden  føjer  sig,  rejser  jeg." 

Den  13.  April  1523  var  en  af  de  betydningsfuldeste  Dage  i 
Københavns  og  Danmarks  Historie.  Alle  var  paa  Benene.  Hver 
Plet  var  fyldt  paa  Stadsmuren.  I  Kirketaarne  og  høje  Bygninger, 

helt  ud  paa  Affaldsbunkerne  i  det  side  Jordsmon  udenfor  Øster- 
port, hvor  over  hundrede  Aar  efter  Kongens  Nytorv  blev  anlagt, 
ja  langt  nordefter  op  til  Landingsbroen  ved  Sankt  Annæ  stod  der 
Hoved  ved  Hoved  for  at  se,  hvad  der  foregik. 

Hele  Flaaden  laa  sejlklar  inde  i  Havnen  mellem  Slottet  og 
Vingaarden.  Over  tyve  Skibe,  sagdes  der.  Fra  Land  og  fra  Slotsø 
bragtes  der  uafbrudt  Sager  ombord.  Ud  fra  Sigbrits  Gaard  oppe 
paa  Amagertorv  blandt  andet  en  stor  Pakkiste,  hvori  hun  selv 

af  Frygt  for  Overlast  var  gemt. 
Klokken  to  gik  Kongen,  ledsaget 
af  Dronningen  og  Børnene,  om- 
bord i  et  af  de  største  Skibe  „Lø- 
ven". Hun  havde  ikke  ladet  sig 
tilbageholde  af  Frederik  I's  Brev 
med  fagre  Ord  om  at  blive  i  Riget 
og  faa  god  Behandling.  Efter  hvad 
Rygtet  vidste  at  fortælle,  havde 
hun  svaret  ham:  „Hvor  min  Konge 
er,  er  mit  Rige."  Børnene  (Fig.  8) 
var  for  smaa  til  at  forstaa,  hvad 
der  foregik.  Hertug  Hans,  den 
ældste,  kun  fem  Aar.  Han  havde 
været  betroet  Sigbrit  til  Opdra- 
gelse, og  en  Gang  i  hendes  Gaard 
nær  bragt  hele  København  i  For- 
dærv. Mod  hendes  Forbud  var  han 
en  Dag  listet  ind  i  hendes  Sengekammer,  kravlet  op  mellem  alle 
de  underlige  Flasker  og  Glas,  som  hun  brugte  til  sine  kemiske 
Studier,  og  havde  her  faaet  fat  i  en  snurrig  tyk  en  med  lang  Hals 
og  en  lille  levende  sort  Tingest  inden  i.  I  sin  Befippelse  havde 
han  tabt  Flasken  og  herved  befriet  den  bundne  Djævel.  Med  et 
Brag,  der  rystede  hele  det  faste  Stenhus  og  Byen  tillige,  foer 
under  Torden  og  Lyn  paa  Stormvinger  den  onde  Aand  afsted. 
Aldrig  havde  man  oplevet  Mage  til  Uvejr  i  København.  Men 
hertil  indskrænkede  sig  ogsaa  den  lille  Hertug  Hans's  historiske 
Betydning.  Han  opnaaede  vel  siden  at  blive  hyldet  som  Arving 


Fig.  7.   Kejser  Carl  V,  1521. 
(Maleri  af  Albrecht  Diirer.) 

til  Norge  1531,  men  dode  Aaret  efter  i  Regensburg,  kun  14  Aar 
gammel.  Han  blev  aldrig  Kong  Hans  II.  De  to  Dotre,  Dorothea 
og  Christine,  var  begge  spæde.  De  skulde  senere  komme  til  at 
gribe  ind  i  Danmarks  Forhold. 

I  Land  stod  den  gæve  Henrik  Gjoe,  en  yngre  Broder  til  Mo- 
gens Gjoe.  Tiderne  skilte.  Mogens  Gjøe  var  for  faa  Dage  siden 
af  Frederik  I  bleven  udnævnt  til  Rigshofmester  som  Løn  for,  at 
han  havde  hyldet  den  nye  Konge.  Henrik  Gjøe,  Christian  II's 
trofaste  Mand,  der  mod  Tidens  Skik  hverken  forstod  sig  paa 
Gods  eller  paa  Penge,  havde  tappert  kæmpet  for  hans  Sag  i 
Sverige  og  nys,  da  Kongen  betroede  ham  Befalingen  i  Koben- 
havn og  Danmark,  indtil  han  selv  kunde  vende  tilbage  med 
Hjælp,  lovet  at  holde  ud  en  tre— fire  Maaneder.  Borgerne  stem- 
mede sikkert  i  med,  da  han  til  Afsked  gentog  sit  Løfte  om  tap- 
pert Forsvar. 

Saa  haledes  Landgangen  ind.  Fortojningstovene  kastedes  los. 
Og  langsomt  gled  den  store  Flaade  for  sagte  Bør  ud  af  Havnen. 
Ingen  Jubel  og  Støjen.  Kun  dæmpet  Hvisken  og  Vinken  med 
Haand  eller  Hue,  mens  mangen  Taare  stille  listed  sig  ned  over 
Skæg  eller  Glatkind.  Man  fulgte  Sejlerne  med  Øjet,  indtil  de 
skjultes  af  Skovshovedpynten.  Men  ombord,  og  vel  ikke  mindst 
fra  „Løven",  fulgte  Blikket  fremdeles  Kystens  Linjer.  Derinde 
bag  det  lille  Næs  med  den  skovklædte  Hulvej  laa  „Hvidøre". 
Paa  Marken  dér  var  Christian  II  og  Elisabeth  første  Gang 
mødtes  under  Paukeslag  og  Festlarm,  medens  Sigbrit  og  Dyveke 
skjult  saa  til  fra  Hvidøres  Ruder.  Meget  var  sket  siden  da.  Læn- 
ger mod  Nord  gled  Skibene  nær  forbi  Krogen  og  Helsingør. 
Med  Deltagelse  hilste  alle  her,  hvem  Lybækkernes  sidste  Over- 
fald havde  sparet,  den  forbidragende  Konge  og  Flaade.  „Gud 
signe!"  og  „Velkommen  igen!"  slugtes  af  Afstanden.  Men  løn- 
ligt søgte  vel  et  Blik  eller  to  ind  til  Karmeliterklostrets  Mure. 
Bag  dem  sov  Dyveke  den  lange  Søvn.  Paa  Altertavlen  i  Kloster- 
kirken derinde  havde  man  nys  afmalet  Christian  II  og  Dron- 
ning Elisabeth  stille  knælende  i  Bøn  paa  Dommedag,  medens 
lidt  til  Siden  for  dem  en  sorgfuld,  nøgen  Kvinde  plagedes  af  Djæ- 
velen (Fig.  9).  Talte  Billedet  sandt?  Havde  de  to  virkelig  Fred, 
medens  kun  den  døde  pintes  af  Kvaler? 


Fig.  9.  Altertavle  fra  Karmeliter-Klostret  i  Helsingør,  forestillende  Dommedag  med 

Christian  II  og  Dronning  Elisabeth  knælende  i  Forgrunden. 

(Nu  i  Nationalmuseet  i  København.) 

Kursen  sattes  nordvest  for  at  klare  Kullen.  Som  et  uhyre  Fir- 
ben af  Fjæld  krøb  den  op  af  Vandet.  Saaledes  som  den  nu  lidt 
efter  lidt  atter  tabte  sig  i  Mørket,  havde  Kongen  og  Sigbrit  en 
Gang  set  Afstand  og  Aften  lukke  sig  om  Bergen.  Først  Tyske- 
bryggen, Vaagen,  Fløjfjældet  ude  af  Syne.  Saa  tilsidst  af  alle 
Lyderhorns  den  kække  Gavlspids.  Timevis  havde  den  fulgt 
dem,  før  den  maatte  vige.  Mellem  Bergen  og  Sundet  laa  deres 
Dagsgerning.  Skulde  de  gense  den?  skulde  de  vende  tilbage? 

Skibene  gled  mere  og  mere  ud  i  rum  Sø.  De  duvede  i  Bøl- 
gerne, dukkede  med  de  høje  Forstavne  og  de  knækmastede 
Bugspryd.  Alt  efter  Alder  og  Erindringsvægt  lulledes  de  bort- 
dragende vel  enten  i  sødelig  Søvn  eller  plagedes  af  tungere  Syn 
paa  Fortid  og  Fremtid.  Genkomst?  Mørke  forude.  Men  mens 
Søerne  slog  mod  Skibssiden  og  Plankerne  sitrende  sukked, 
kunde  det  lyde  for  de  tre  som  dansk  Farvands  Farvel,  som 
Svar  paa  Spørgsmaal  om  Genkomst:  Aldrig  mere,  aldrig  mere, 
bedre  ikke. 

Da  Christian  II  og  Flaaden  var  bortsejlet,  kom  der  nyt  Liv  i 
Bestræbelserne  for  at  sam.le  Danmark  under  Oprørernes  Konge, 
Frederik  I  (Fig.  10).  Med  hvilken  af  de  to  Parter  Slægten  Oxe 
holdt,  kunde  der  ikke  være  Tvivl  om.  Torben  Oxes  Broder  Jo- 
han, der  forgæves  havde  bedt  Christian  II  om  blot  en  kort  Ud- 
sættelse af  Broderens  Halshugning,  nærede  det  bitreste  Had 
mod  den  gamle  Konge  og  var  lutter  Fyr  og  Flamme  for  den  nye. 
Allerede  førend  Flaaden  var  afsejlet,  havde  han  sat  sig  i  Forbin- 
delse med  Frederik  I  og  Hertug  Christian.  Han  begav  sig  per- 
sonlig til  Fyn  for  mundtligt  at  give  dem  alle  ønskelige  Oplys- 
ninger om  Stemningen  paa  Sjælland  og  Lolland,  om  Christian 
II's  Stridsmagt  dér,  og  hvilke  Forsvarsanstalter  man  havde  truf- 
fet. Han  tilbød,  at  han,  naar  han  atter  var  vendt  tilbage,  vilde 
sende  Baad  i  Søen  den  Dag,  Frederik  I's  Hær  skulde  lande,  og 
give  den  alle  de  sidste  betydningsfulde  Meddelelser,  for  at  Land- 
gangen kunde  lykkes. 

Johan  Oxes  Iver  var  Tak  værd.   Den  fik  ogsaa  senere,  da 
Frederik  I  havde  vundet  hele  Landet,  sin  fortjente  Løn.  Johan 


Fig.  10.   Frederik  den  Første. 
(Maleri  paa  Frederiksborg.) 

Oxe  blev  baade  Medlem  af  Rigsraadet,  fik  Ridderslaget  og  der- 
hos Ravnsborg  Len  paa  Lolland,  der  laa  saa  bekvemt  nær  ved 
hans  egen  Gaard  Nielstrup  sammesteds.  Men  han  var  dog  en 
af  de  mindre  betydelige  Mænd.  Hans  Værd  og  Anseelse  beroede 

maaske  mest  paa,  at  han  var  giFt  med  Rigshofmester  Mogens 
Gjøes  Datter,  Mette.  Deres  lille  Søn,  Peder  Oxe,  der  en  Gang 
skulde  blive  Slægtens  berømteste  Mand,  var  paa  denne  Tid  endnu 
kun  en  treaars  Dreng.  Ogsaa  han  delte  forovrigt  Dom  med  Da- 
tiden, naar  han  siden  i  sin  Opvækst  halvt  ubevidst  tog  Arv,  Be- 
læring og  Eksempel  især  fra  sin  Moders  Slægt.  Oxernes  hen- 
synsløse Kraft  var  god  som  Naturstamme.  Men  den  fik  kun  ret 
Betydning  ved  at  indpodes  med  Gjøernes  Egenskaber.  Aldrig 
havde  disse  ytret  sig  saa  stærkt  og  klart  som  just  paa  denne  Tid. 
Derom  maatte  alle  være  enige,  at  det  var  Slægten  Gjøes  betyde- 
ligste Mænd,  Rigshofmesteren  Mogens  og  hans  Broder  Henrik 
Gjøe,  der  gav  Aaret  1523  i  Danmark  sit  Præg,  klarest  udtrykte, 
hvad  der  rørte  sig  i  Folket. 

Rigshofmesteren  Mogens  var  først  og  fremmest  en  rig  Mand. 
Som  ung  Hofsinde  havde  han  ægtet  den  Tids  rigeste  Parti  og 
siden  gennem  Mødrenearv,  Fædrenearv,  kloge  Køb,  store  For- 
leninger  mangefold  forøget  sin  Formue.  Med  Beundring  udtalte 
senere  hans  Standsfælle,  Historikeren  Arild  Hvitfeld:  „Hans 
Lige  paa  Jordegods  har  ikke  været  her  eller  i  Tyskland  i  nogle 
hundrede  Aar." 

Men  Mogens  Gjøe  var  mere  end  dette.  Han  var  derhos  i  Be- 
siddelse af  alle  de  dygtige  og  hæderlige  Egenskaber,  der  lod  sig 
forene  med  og  godt  kunde  trives  paa  den  faste  Grund:  det  er- 
hvervede Jordegods'  Urokkelighed.  Han  var  saaledes  ikke  blot 
en  Mand  af  klar  Forstand  og  udmærket  Forretningsdygtighed, 
men  besindig,  trofast  og  tilpas  ridderlig.  Intet  Under,  at  han  nød 
stor  Anseelse  baade  nedefter  og  opefter,  og  fra  ung  kom  til  virk- 
somt at  deltage  i  alle  Kongehusets  og  Rigets  vigtigste  Begiven- 
heder. Smukt  og  ulasteligt  udtrykte  han  det  forblivendes,  solides 
og  veltjentes  Kongetroskab.  Den  Klippegrund,  der  uden  at  rok- 
kes af  Begivenhedernes  Vande  over  den,  netop  giver  disse  Dybde 
og  Farve. 

Men  just  derfor  havde  de  sidste  Aars  Begivenheder  været 
ham  vanskelige.  Saadan  en  Havgasse  som  Sigbrit  var  ikke  let 
at  behandle.  Hun  savnede  Dannelse  og  den  rette  Maalestok  for 
Mogens  Gjøes  Betydning.  At  han  efter  Kongens  Ønsker  og,  som 

■man  tør  tro,  med  Fordel  havde  solgt  Kongen  sin  Gaard  paa 
Amagertorv  til  Bolig  for  hende  og  Dyveke,  var  ikke  mere,  end 
hvad  han  skyldte  sin  Herre.  Men  hun  var  højst  ubehagelig  at 
skulle  forhandle  med.  Vovede  hun  ikke  endog  at  overfuse  Kon- 
gen selv,  ja  paa  sin  plumpe  Vis  at  kalde  Hans  Naade  for  en 
„Mailert"  (et  Fæ)  eller  andet,  saa  at  han  tilsidst  veg  for  hendes 
hvasse  Tunge.  Overfor  Mogens  Gjøe  og  andre  Landets  fornem- 
ste Mænd  havde  hun  saa  lidt  Respekt  og  Forstaaelse,  at  hun  i 
sin  Uvidenhed  om,  hvad  der  hørte  sammen,  talte  i  samme 
Aandedræt  om  Jordegods  og  Len  og  om  Tyve,  Forrædere,  Hjul 
og  Stejle.  Det  var  klart,  at  hun  for  Kongens  og  Landets  Skyld 
burde  fjærnes. 

Det  Forsøg  herpaa,  som  man  havde  gjort  under  Paaskud  af 
Bekymring  over  Kongens  forargelige  Samliv  med  en  Frille, 
havde  kun  ført  til  den  lidet  betydende  Dyvekes  Død.  Sigbrit  var 
bagefter  vokset  blot  fastere  i  Indflydelse  og  Magt.  Saa  havde 
Mogens  Gjøe  hemmeligt  henvendt  sig  til  Paven  for  ved  hans 
Mellemkomst  at  faa  hende  fordreven.  Men  Sigbrit  var  fortræffe- 
ligt underrettet  og  havde  faaet  Lejlighed  til  at  se  Mogens  Gjøe  i 
Kortene.  Fra  nu  af  hadede  hun  ham  af  et  godt  Hjerte  og  søgte 
at  ægge  Kongen  imod  ham.  Hun  kaldte  ham  i  Christian  II's 
Paahør  med  det  træffende,  men  derfor  mest  ophidsende  Øge- 
navn: „Kongen  i  Nørrejylland".  Hun  søgte  at  berede  ham  en 
Torben  Oxes  Skæbne.  Flere  Gange  „løj  hun  mig  Halsen  fra". 

Mogens  Gjøes  Stilling  var  da  undergravet,  da  den  nørrejydske 
Adel  i  Januar  1523  paa  et  Møde  i  Viborg  opsagde  Christian  II 
Huldskab  og  Troskab  og  sendte  Mogens  Munk  afsted  til  Gottorp 
for  at  tilbyde  Hertug  Frederik  Tronen.  Øverst  blandt  de  Mænd, 
der  tilbød  Hertugen  Danmarks  Krone,  stod  i  de  Breve,  som 
Overbringeren  medbragte,  Mogens  Gjøes  Navn,  —  men  hans 
Segl  under  Brevene  manglede.  En  ikke  blot  forsigtig,  men  søm- 
melig og  værdig  Mellemvej  for  en  Mand,  der  som  stor  Lens- 
besidder og  tilmed  Rigets  Marsk  dog  virkelig  havde  visse  Hen- 
syn at  tage.  Mogens  Gjøe  søgte  da  ogsaa  fremdeles  at  mægle 
mellem  Kongen  og  Oprørerne.  Først  da  Christian  II  havde  for- 
ladt Nørrejylland  og  Hertug  Frederik  med  en  Hær  var  rykket 

ind  Og  truede  Mogens  Gjøe  paa  Liv  og  Gods,  kunde  denne  som 
Rigets  Marsk  passende  give  efter.  Han  afsendte  den  19.  Marts 


Fi:;.  I  1.    (   Iii'i-tian  Jcii  Anden   1521. 
(Miniaturportræt  i  „Bibliotheque  de  Bourgogne"  i  Bryssel.) 

et  Opsigelsesbrev  til  Christian  II  (Fig.  11),  hvori  han  bevidnede 
sin  Sorg  over  at  maatte  gøre  dette  Skridt  og  tilføjede,  at  han  af 
Frygt  for  Sigbrit  ikke  kunde  komme  over  til  Kongen  paa  Sjæl- 
land. En  uomtvistelig  Sandhed.  Torben  Oxes  Skæbne  vilde  have 
været  ham  vis,  dersom  han  ovenpaa  dette  havde  vovet  sig  for 

Kongens  Øjne.  Derpaa  hyldede  han  Frederik  I  og  medunder- 
skrev i  Marts  den  nye  Konges  Haandfæstning.  I  klar  Forstaaelse 
af  en  saadan  Mands  Værd  udnævnte  den  nye  Konge  straks  den 
fordums  Rigsmarsk  til  Rigets  Hofmester. 

I  værdig  og  tilpas  dæmpet  Form  havde  Mogens  Gjøes  Færd 
udtrykt,  hvad  der  var  foregaaet  i  Danmark.  Ved  sin  ubesindige 
Optræden  og  Lytten  til  Sigbrits  Raad  havde  Christian  II  tilsidst 
tabt  Fodfæstet  i  Landet,  og  Jordsmonnet  var  gledet  fra  ham. 
Mogens  Gjøe  var  selv  Jordsmonnet. 

Anderledes  hans  yngre  Broder  Henrik  Gjøe.  Han  hørte  til 
disse  letbevægelige  Naturer,  hvis  Midtpunkt  ikke  solidt  laa  i  dem 
selv,  men  stadigt  i  noget  udenfor  dem,  som  de  følte  Trang  til  at 
føje  sig  efter  og  ranke  sig  op  om.  Jordegods  og  Penge  forstod 
han  sig  ikke  synderligt  paa.  I  saa  Henseende  slægtede  han  kun 
daarligt  efter  sin  Fader  Eskild  Gjøe,  der  alle  sine  Dage  havde 
været  en  drabelig  Godssamler.  Han  var  død  1506  paa  sin  Gaard 
Tordsø  ovre  i  Skaane,  som  han  havde  nappedes  om  med  en 
ligesaa  forslagen  Godssamler,  gamle  Hr.  Johan  Oxe,  hvis  Sær- 
felt havde  været  at  købe  Jordegods  af  Enker.  Til  Held  for  Eskild 
Gjøe  blev  Johan  Oxes  Hustru  selv  Enke  under  Striden,  saa  at 
hun  i  Retstrætterne  blev  nemmere  at  faa  Bugt  med  for  Eskild 
Gjøe.  At  det  herved  maaske  ikke  var  gaaet  saa  ganske  lovligt 
til,  kunde  muligt  sluttes  af,  at  længe  efter  fandt  Sønnen  Mogens 
Gjøe  det  formaalstjenligt  at  afspise  Enkens  Søn,  Johan  Oxe, 
med  en  af  sine  Døtre,  Mette,  til  Ægte  samt  hermed  følgende 
ubestemt  Udsigt  til  mulig  Arv.  Grundlaget  for  Gjøernes  og 
Oxernes  Familjeskab,  og  dermed  for  den  lille  Peder  Oxes  Her- 
komst, var  saaledes  Godsbedrag. 

Eskild  Gjøe  var  død  1506  og  havde  efterladt  hvert  af  sine  tre 
Børn  en  anseelig  Hovedgaard.  Sønnen  Mogens,  den  senere 
Rigshofmester,  havde  alt  i  Faderens  Live  gjort  ham  inderlig 
Glæde  ved  at  gifte  sig  langt  flere  Hovedgaarde  til,  end  hele  Fa- 
miljen  nogensinde  havde  ejet.  Ham  kunde  man  stole  paa.  Min- 
dre paalidelig  var  den  yngre  Søn,  Henrik.  Slægtede  han  mulig 
Moderen  paa,  der  havde  forladt  Mand  og  Børn  for  at  give  sig  i 
Kloster?  Ved  Skiftedelingen  efter  Faderen  tilfaldt  der  ham  ved 

Lodkastning  Gisselfeld  med  betydeligt  Jordegods.  Men  han  synes 
ikke  at  have  gjort  synderligt  derved,  i  hvert  Fald  ikke  for  at  for- 
øge det  med  mere. 

Derimod  var  han  en  trofast  Kongetjener,  lige  brugbar  i  blot 
fredelig  Sendefærd  og  som  Kriger  baade  til  Lands  og  til  Søs. 
Han  var  en  af  de  fire  Mænd,  der  hjemforte  Christian  II's  Brud 
Elisabeth  fra  Nederlandene.  Siden  deltog  han  med  Hæder  i 
Kampene  i  Sverige  (Fig.  12),  udmærkede  sig  baade  i  Slaget  ved 
Brankyrka  og  udenfor  Upsala.  Ved  begge  Lejligheder  havde  han 

til  Vaabensvend  den 
ligestemte,  djærve 
Peder  Skram.  Ved 
Kroningen  i  Stock- 
holm (Fig.  13)  1520 
høstede  han  Sejrens 
Løn  i  Form  af  at 
bære  Rigsæblet  for 
Kongen  og  blive  sla- 
gen til  Ridder.  Fede 
Forleninger  derimod 
synes  han  at  have 
glemt  at  bede  om.  Da 
efter  det  stockholm- 
ske Blodbad  Sverige  gik  tabt  for  Christian  II,  indsatte  denne 
som  sidste  Middel  Henrik  Gjøe  til  Statholder  i  Sverige.  Og  vir- 
kelig bragte  han  gentagne  Gange  med  Flaade  Besætningen  i 
Stockholm  fornøden  Hjælp.  Men  Faren  nærmede  sig  Kongen 
selv.  Henrik  Gjøe  maatte  tilbagekaldes  til  Sjælland,  hvor  han 
under  Krigen  med  Lybækkerne  var  Befalingsmand  for  Rytteriet. 
Da  Christian  II  rejste  bort,  fik  han  af  ham  endnu  en  Gang 
betroet  en  lige  saa  højt  klingende  som  farlig  Post,  denne  Gang 
som  Statholder  i  Danmark.  Det  lød,  som  vi  har  set,  aflangt  mere 
end  det  var.  Danmark  var  Sjælland.  Og  Opgaven  indskrænkede 
sig  til  om  muligt  at  forsvare  København  i  tre — fire  Maaneder, 
indtil  Kongen  kunde  bringe  Hjælp. 

Ved  et  underligt  Skæbnens  Spil  var  saaledes  de  to  Brødre 


Fig.  12.   Kærrebøsser. 
(Efter  Olaus  .Magnus  1555  ) 

blevne  stillede  overfor  hinanden,  hver  især  som  Formand  for  et 
af  de  to  Hovedpartier,  der  delte  Landet.  Fædrelandets  Skæbne 
laa  i  deres  Haand.  Begge  følte  de  sig  sikkert  besjælede  af  varm 
Vilje  til  at  fremme  Landets  Vel.  Men  Forskel  i  Forudsætninger 
drev  dem  i  modsat  Retning.  Og  som  for  at  have  dem  til  bedste, 
havde  de  ydre  Forhold  tvunget  dem  hver  især  over  i  den  Stil- 
ling," hvor  de  tilsyneladende  mindst  hørte  hjemme.  Den  forsig- 

;.  13.   Christian  II  belejrer  Stockholm  og  holder  sit  Indtog  i  Staden  den  7.  Septem- 
ber 1520. 
(Efter  et  gammelt  Stik.) 


tige,  konservative  Mogens  stod  i  Spidsen  for  Oprørerne  og  det 
nye.  Den  let  bevægelige  Henrik,  altid  Fyr  og  Flamme,  kæmpede 
for  det  bestaaende,  det  lovlige  gamle. 

Et  lille,  skarpt  Strejflys  gled  i  det  afgørende  Øjeblik  hen  over 
begges  Person  og  blottede  en  Forskel  i  Livssyn  og  Karakter. 
Mogens  reddede  alt  sit  Jordegods  og  blev  Rigshofmester  tillige 
ved  paa  rette  Tidspunkt  at  hylde  Frederik  I.  Henrik  solgte, 
endnu  før  Christian  II  var  afsejlet,  Størsteparten  af  sit  for  at 
skaffe  Penge  til  kraftigst  muligt  Forsvar. 

Selvfølgelig  maatte  der  mægles.  Og  ingen  var  her  nærmere 
til  roligt  og  forstandigt  at  paavirke  den  ubesindige  Henrik  Gjøe 
end  hans  overlegne  Broder  Rigshofmesteren.  Han  var  allerede 
i  Embeds  Medfør  kaldet  hertil.  Men  fuldt  saa  meget  af  rent  per- 
sonlige Grunde.  Thi  Broderens  Optræden  kastede  en  Skygge 
over  hans  egen.  Denne  Troskab  mod  den  fordrevne  Konge  inde- 
holdt en  fornærmelig  Indsigelse  mod  hans  egen  Hæderlighed,  et 
skarpt  Angreb  mod  hans  Ulastelighed  og  Evne  til  i  rette  Øjeblik 
at  vælge  det  ene  rette. 

Men  naturligvis  maatte  der  indrømmes  Henrik  Gjøe  Tid  til  at 
foretage  sømmeligt  Omslag.  Der  kunde  ikke  indvendes  noget 
mod,  at  han  søgte  at  samle  sine  Ryttere  og  Landsknægte  for  at 
hindre  Frederik  I's  Stridsmagt  i  at  komme  i  Land  ved  Korsør 
—  det  Len,  som  han  en  Gang  havde  haft,  men  naturligvis  ikke 
vidst  lige  overfor  Kongen  og  Sigbrit  at  bevare.  Dette  Forsøg  af 
Henrik  Gjøe  paa  Modstand  var  saa  meget  mere  tilladeligt,  som 
hans  Landsknægte,  da  det  kom  til  Stykket,  nægtede  at  kæmpe  i 
aaben  Mark,  saa  han  maatte  gaa  tilbage  igen  til  København.  Sligt 
var  kun  et  godt  Bevis  paa  Henriks  gode  Vilje.  Ogsaa  Mogens 
havde  jo  i  Nørrejylland  holdt  ud  og  gjort  passende  Modstand  til 
det  sidste.  Alt  tager  sin  Tid.  Der  kunde  endnu  ikke  bebrejdes 
Henrik  Gjøe  noget,  fordi  han  var  bagefter.  Vestenvind  stryger 
over  Jylland,  førend  den  naar  til  Sjælland. 

Men  da  saa  Vestenstormen  var  der,  da  Frederik  I's  Hærmagt 
var  i  Land,  og  Lensmændene  paa  alle  Sjællands  faste  Slotte 
overgav  sig,  dryssede  af  som  moden,  ormstukken  Frugt  i  Abild- 
gaard, ja  raslede  ned  som  Hasselnødder  en  Stormnat,  saa  var 
Øjeblikket  kommet  for  Henrik  til  med  Ære  at  gaa  over  til  Fre- 
derik I.  Men  han  var  halsstarrig.  Ligesaa  kortsynet  og  ilter  i 
København,  som  da  han  ved  Korsør  vilde  give  Tegn  til  sine 
Ryttere  til  at  hugge  ind  paa  de  trodsige,  langt  talrigere  Lands- 
knægte. Eller  var  han  maaske  blot  beregnende  og  ønskede  til- 
strækkeligt Vederlag?  Vel,  der  tilbødes  ham  den  anseelige  Sum 
af  100,000  Kroner  for  at  overgive  København.  Men  han  svarede 

Nej.  Da  vrededes  Hans  Naade  og  fangede  Sagen  an  paa  en  an- 
den Bov.  Ifølge  kongelig  Befaling  blev  alt  Henrik  Gjøes  Eje  paa 
Sjælland,  baade  Gisselfeld,  Bøndergods  og  Løsøre  erklæret  for 
„frit  Bytte"  og  af  Kongen  overdraget  til  andre.  Ja,  selv  hans 
Fæstemø  fik  Tilhold  om  at  hæve  sin  Trolovelse  med  ham.  De 
venlige  Forhandlingers  Tid  var  omme.  Mogens  Gjøe  havde  ikke 
kunnet  udrette  noget  med  sin  Broder.  Sagen  var,  at  Henrik  Gjøe 
led  af  en  Grundmangel,  som  Datiden  havde  svært  ved  at  forstaa, 
endsige  tilgive.  Han  agtede  ikke  Gods  og  Penge,  som  de  burde, 
men  satte  i  sin  Enfold  snart  et,  snart  et  andet  over  det.  Han  var 
med  andre  Ord:  dum.  Som  hint  djævelske  Kvindfolk  havde 
vovet  at  kalde  endogsaa  hans  Herre:  „en  Maliert". 

Saa  fik  da  Kartoverne  at  tale.  Lod  og  Krudt  afgøre  Sagen. 
Onsdag  den  10.  Juni  1523  begyndte  Københavns  Belejring.  Fre- 
derik I  ankom  før  Solopgang  med  sin  Hær  og  slog  Lejr  med 
Hovedstyrken  paa  Landsbyen  Serritslevs  Marker,  omtrent  paa 
det  nuværende  Østerbro.  Tillige  anlagdes  en  Skanse  paa  Valby 
Bakke,  saa  at  man  havde  Forbindelse  til  Søsiden  baade  med 
Sundet  og  med  Kalveboderne.  Samtidigt  indesluttedes  Staden 
til  Søs  af  23  Krigsskibe,  de  fleste  fra  Lybæk. 

Men  Henrik  Gjøe  og  Borgerne  i  København  var  ved  godt 
Mod.  De  fyrede  muntert  løs  med  Skytset  fra  Murene,  hvor  efter 
Datids  Skik  hver  Kanon  var  dækket  med  et  Plankeskjold,  der 
kunde  sænkes  ned,  naarden  skulde  affyres,  de  saakaldte  „Katte". 
Man  gjorde  dristigt  Udfald.  Mangen  Smaatræfning  stod  mellem 
Muren  og  Peblingesøen,  hvor  Jordsmonnet  var  fladt  og  blødt. 
Fra  begge  Sider  førtes  Forstærkninger  til,  og  der  udviklede  sig 
stundom  en  større,  men  dog  ikke  afgørende  Kamp,  mens  det 
knirkede  og  dundrede  fra  „Kattene",  og  Angriberne  gav  Svar 
med  Lejrens  Kartover.  I  en  af  disse  Træfninger  blev  Henrik 
Gjøes  tidligere  Vaabensvend  Peder  Skram  haardt  saaret;  nu 
kæmpede  han  paa  fjendtlig  Side  mod  sin  fordums  Herre.  Da 
Angriberne  tydeligt  nok  ikke  turde  vove  en  Hovedstorm,  steg 
Modet  svært  hos  de  belejrede.  Det  gav  sig  Luft  ikke  blot  i  Til- 
raab  af  Haansord  fra  Murene,  men  paa  Trods  drev  man  stun- 
dom Byens  Kvæg  ud  paa  Græs  foran  Portene. 

Troels-Lund:   Historiske  Fortællinger  IV  3 

Til  Sos  gik  det  endnu  heldigere  for  de  indesluttede.  Skøndt 
Byen  bevogtedes  af  23  fjendtlige  Krigsskibe,  og  Fjenden  haabede 
ved  Afspærring  af  Tilførsel  at  kunne  tvinge  København  ved 
Hungersnød  til  Overgivelse,  saa  antog  Forholdene  snart  mod- 
sat Præg.  I  København  byggede  man  sig  lette  jagter  og  Robaade, 
hvormed  man,  vel  mest  om  Natten,  listede  sig  igennem  den 
fjendtlige  Skibsrække.  Ude  i  Sundet  tog  man  saa  som  Fribyttere, 
hvad  der  faldt  for,  ikke  blot  Førselsskibe  til  Lybækkerne,  men 
mangt  et  velfyldt  og  velbevæbnet  Fartøj,  som  danske  Adelsmænd 
i  dyre  Domme  havde  udrustet  til  Kongen.  Med  Vennerne  ovre 
i  Malmø  vedligeholdt  man  en  livlig  Forbindelse.  Til  Slut  regnede 
man  at  have  alene  paa  denne  Fart  omtrent  otte  Jagter  i  daglig 
Gang.  Med  Beboerne  paa  Sjællands  Kyst  lige  fra  Helsingør  til 
Køge  Bugt  kunde  man  med  Lethed  ved  Hjælp  af  Baade  slaa  en 
Handel  af  om  Levnedsmidler.  De  undte  alle  Byen  det  vel.  Ind- 
byggerne i  København  led  da  ingen  Nød.  Forgæves  befalede 
Frederik  I  at  hindre  alt  dette  ved  at  forsænke  nogle  større  Skibe 
i  Indløbet  til  Stadens  Havn.  Lybækkerne,  der  gerne  voldte  Kø- 
benhavn hvert  muligt  Afbræk  i  Skibsfart  og  Handel  saa  vel  i 
Krig  som  i  Fred,  har  sikkert  gjort  deres  bedste  for  at  efter- 
komme denne  Befaling.  Men  mangelfuldt  Kendskab  hos  de  ud- 
førende eller  Strømmens  Magt  kom  Byen  til  Hjælp.  Forsænk- 
ningerne gjorde  ikke  nogen  nævneværdig  Skade. 


5 
Trods  al  Henrik  Gjøes  og  Borgernes  Mod  og  Virkelyst  be- 
roede dog  Belejringens  Udfald  ikke  paa  dem,  men  paa  hvor- 
ledes det  gik  Christian  II.  Han  havde  været  hos  sine  Slægtninge 
i  Nederlandene  og  anmodet  om  Hjælp,  og  ligesaa  i  England  hos 
Kong  Henrik  VIII  (Fig.  14).  Men  omsonst.  Det  gik  ham  ikke 
bedre  hos  Fyrster  i  Tyskland.  Endelig  lykkedes  det  ham  dog  at 
hverve  en  Hær,  der  skulde  føres  mod  Holsten.  Forfærdet  ilede 
Frederik  I  did  og  slog  med  alle  de  Tropper,  han  kunde  samle. 


Københavns  Belejring 


35 


Lejr  paa  Grande  Hede  i  Stormarn  for  at  afværge  Angrebet.  Han 
befalede,  at  Belejringen  af  København  skulde  hæves,  og  det 
mest  mulige  Mandskab  herfra  føres  over  til  hans  Hjælp.  Thi  i 
Passet  ved  Grande,  Hovedvejen  op  til  Holsten,  vilde  det  nu 
blive  afgjort,  om  Frederik  I 
eller  Christian  II  skulde  være 
Herre  i  Danmark.  Mogens 
Gjøe  og  de  danske  Rigsraader 
var  imidlertid  yderst  sendræg- 
tige og  uvillige  til  at  lystre. 
Ikke  fordi  de  vel  nok  indsaa, 
at  Frederik  I  havde  Ret.  Men 
en  endnu  nærmere  Fare  truede 
dem,  hvis  Henrik  Gjøe  fik  frit 
Spillerum  og  i  Spidsen  for  sin 
Hær  og  Sjællands  samlede  Al- 
mue mejede  dem  og  deres 
svækkede  Skarer  ned  —  øst- 
fra tilbageerobrede  Landet  for 
Christian  II. 

Øjeblikket  var  skæbnesvan- 
gert. Men  den  mægtigste  Magt, 
Penge,  afgjorde  Sagen.  Chri- 
stian II's  hvervede  Hær  næg- 
tede at  rykke  frem,  førend  den 
fik  sit  Sold  udbetalt.  Udsigt  til 
Efterbetaling  i  Form  af  Plyn- 
dring i  Lybæk  og  Holsten 
kunde  ikke  afgøre  Sagen. 
Hæren  skiltes  ad,  og  tvungen 
til  haarde  Forskrivninger  for  Fyrsternes  virkelige  eller  paa- 
staaede  Udlæg  maatte  Christian  II  gældbunden  og  fortvivlet 
trække  sig  tilbage.  Frederik  I  aandede  lettere.  Faren  drev  atter 
nordpaa. 

Ogsaa  i  Lejren  udenfor  København  raabtes  der  paa  „Geld! 
Geld!"  „Rytterne,"  skrevjohan  Ranzau,  „ride  op  og  ned  i  Lejren 


Fig.  14.  Henrik  VIII  af  England. 

(Tegning  af  Hans  Holhein  den  Yngre.   Hardwick 

i   England.) 

Og  jage  mig  fra  en  Lejrhytte  til  en  anden."  Sluttelig  tog  de  paa 
et  samlet  Møde  den  Beslutning  at  ride  bort  til  Roskilde.  Lands- 
knægtene (Fig.  15)  truede  med  at  gøre  Oprør  og  slutte  sig  til 
Henrik  Gjøe  og  hans  Knægte  inde  i  den  belejrede  By.  Tilsidst 
indsaa  de  dog  som  fornuftige  Folk,  at,  naar  det  ikke  forlangtes 

af  dem,  at  de  skulde 
./'^^r^M  k  Jade  Livet,  inden  de 

havde  faaet  Sold,  var 
det  uklogt  at  indlade 
sig  paa  nye,  usikre 
Eventyr.  Bedre  at 
give  lidt  Henstand 
og  holde  sig  til  dem, 
der  dog  havde  Lan- 
dets Sul  inde.  Her- 
til kom,  at  der  til- 
stodes dem  enkelte 
Ekstra-  Fornøjelser. 
En  Fænnike  (Afde- 
ling paa  150—200 
Mand)  Landsknæg- 
te, der  med  særlig 
Voldsomhed  havde 
truet  Johan  Ranzau 
paa  Livet,  hvis  der 
ikke  snart  udbetal- 
tes Sold,  fiksaaledes 
et  Ferieophold  i 
Næstved,  hvor  der 
endnu  var  noget  at 
plyndre,  medens  alt  var  afbrændt  udenfor  København.  Og  Ryt- 
terne fik  et  muntert  fjorten  Dages  Ridt  Sjælland  rundt,  for  „at 
straffe  tilbørligen  med  Sværdet"  eller  med  Bøder  alle  de  Bønder, 
der  holdt  med  Christian  II.  Da  disse  var  talrige,  men  spredte  og 
vaabenløse,  var  dette  da  en  Lejlighed,  hvor  en  ærlig  Svend  vel 
kunde  bjerge  sig  lidt  paa  egen  Regning. 


Fig.  15.  Tyske  Landsknægte  1524. 

(Efter  Urs  Graf.) 

Bedst  saa  det  paa  en  Maade  ud  inde  i  København.  Her  havde 
Christian  II  efterladt  Penge  til  at  lønne  Krigsfolket  med  i  fire 
Maaneder.  Men  da  denne  Tid  var  forløben,  maatte  Henrik  Gjøe 
laane  sig  frem  hos  Borgerne,  og  da  denne  Kilde  tilsidst  var  ud- 
tømt, søge  at  stille  de  tyske  Ryttere  og  Knægte  (Fig.  16)  tilfreds 
ved  egen  Borgen  og  løse  Løfter  om  Penge,  der  vistnok  snart 
vilde  komme.  Alt  stod  og 
faldt  jo  med  Christian  II's 
forventede  Sejr  i  Holsten. 

Endnu  en  sidste  glad 
Dag  oplevede  man  i  Kø- 
benhavn. Den  10.  Novem- 
ber saas  nordefter  en  lille 
Flaade  af  fremmede  Skibe. 
De  styrede  løs  paa  de 
fjendtlige  ude  i  Sundet.  Og 
se!  Lybækkerne  flygtede, 
skøndt  de  var  langt  tal- 
rigere. For  alle  Sejl  løb 
de  væk  og  blev  borte  med 
det  samme.  Sundet  var  frit. 
Der  kunde  ikke  være  Tvivl 
om,  hvem  de  fremmede  var. 
Man  kunde  skelne  „Løven" 
iblandt  dem.  Var  Kongen 
selv  med?  Nu  dundrede 
Skuddene  ind  imod  Lejren 
ved  Serritslev.  „Løven" 
viste  Tænder.  Og  snart 
hev  de  under  uhyre  Jubel  Trosserne  ud  og  laa  fortøjede  i  det 
gamle  Leje  ved  Bremerholm.  Alt  Skytset  Murene  og  Voldene 
rundt  løsnedes  til  Velkomsthilsen.  Vel  var  Kong  Christian  ikke 
selv  med,  det  var  blot  et  Budskab  fra  ham.  Magert  om  man  saa 
vil,  kun  „Løven",  „Snogen",  en  Hamburger  Bark  og  en  Jagt, 
fyldte  med  Levnetsmidler  og  Krudt,  men  ingen  Penge  eller 
Landsknægte,  kun  dobbelt  Besætning  af  Baadsfolk.   Men  hvo 


Fig.  16.   Utilfredse  Landsknægte. 
(Efter  Hans  Burgkmair.) 

tænkte  for  Glæde  nøjere  over  sligt?  De  fire  synede  af  otte. 
Thi  de  havde  ligget  paa  Lur  oppe  under  Norge  for  at  kapre 
Lybækkere  fra  Bergen.  Og  de  havde  fanget  fire  —  tre  lybske  og 
et  hamborgsk  Skib  —  alle  ladede  med  Bergfisk.  Et  femte  havde 
de  maattet  opbrænde,  da  det  var  for  stort  til  at  bemande  og 
slæbe  med.  Og  Aftenen  gik  med  at  fortælle  og  høre  om  alle 
deres  Bedrifter,  mens  der  tændtes  Glædesblus  i  Gaderne,  og 
brændende  Begkranse  lyste  fra  Vor  Frue  Kirketaarn,  med  dets 
fire  smaa  Hjørnetaarne  foroven  og  det  vældige  Spir.  Det  kunde 
tydeligt  sees  ude  i  Serritslev,  Solbjerg  og  paa  Valby  Skanse. 

Kun  een  delte  næppe  trods  alt  sit  sorgløse  Mod  Mængdens 
overstadige  Glæde.  Det  var  Henrik  Gjøe.  Netop  Dagene  forud 
havde  han  faaet  sikker  Efterretning  om,  hvorledes  det  var  gaaet 
med  Christian  II  og  hans  forventede  Erobring  af  Landet  sydfra. 
Ikke  Spor  af  Haab  eller  Udsigt  mere.  Henrik  Gjøe  havde  for- 
tiet denne  Efterretning  for  Borgerne.  Men  Broderen  Mogens 
Gjøe,  der  fra  nu  af  indledte  hemmelige  Forhandlinger  med  ham, 
skulde  vel  vide  simpelt  og  klart  at  gøre  ham  begribeligt,  hvor 
fortvivlet  Stillingen  var  og  hvor  meningsløst  at  fortsætte  Kampen. 
Den  tilførte  Hjælp  havde  selvfølgelig  i  sin  Ubetydelighed  intet 
at  sige.  Lybækkernes  Flugt  lige  saa  lidt.  Mogens  Gjøe  kunde 
her  vistnok  ved  aabent  at  fortælle,  hvad  der  var  sket,  befæste 
sin  yngre  Broders  vante  Tillid  til  ham.  Han  havde  selv  været 
ombord  hos  dem,  da  de  fire  Skibe  kom,  havde  tigget  dem  om 
at  blive  og  kæmpe,  tilbudt  dem  at  bemande  de  lybske  Skibe 
med  sine  egne  Folk  og  lovet  at  betale  al  den  Skade,  Flaaden 
maatte  lide.  Omsonst.  „Slemmeligen  og  skammeligen"  var  de 
fejge  Kræmmere  flygtet  hjem.  Men  hvad  betød  det  i  Virkelig- 
heden? Intet.  Med  Sund  og  Kalvebodstrand  tillagte  af  Is  var 
København  langt  mere  afspærret  og  udsat  for  Storm,  end  naar 
Lybækkerne  laa  der.  Og  det  afgørende:  Fortsat  Kamp  til  ingen 
Verdens  Nytte.  Christian  II  kom  dog  ikke.  Derimod  kunde  Hen- 
rik Gjøe  ved  nu  at  stille  sine  Betingelser  sikre  ikke  blot  de  flinke 
Borgere  og  sine  tapre  Folk,  men  Byen,  hele  Landet,  ja  sin  fra- 
værende Herre  tillige,  gode  Vilkaar. 

Henrik  Gjøe  var  en  tapper,  højsindet,  uegennyttig  Mand,  vil- 

lig  til  at  opofre  sig  og  sit  for,  hvad  han  fandt  det  værd.  Men  han 
var  mere  raadsnar  i  Kamp  end  i  Ordveksel.  Og  Broderen  Mo- 
gens overgik  ham  langt  i  Verdenskløgt,  Beregning  og  Behand- 
lingsevne.  Intet  Under,  at  Johan  Ranzau  paa  eget  Ansvar  holdt 
Rigshofmesteren  tilbage  fra  Herredagen,  der  just  afholdtes  i 
Odense,  fordi  hans  Nærværelse  som  Forhandler  i  Sjælland  var 
aldeles  uundværlig.  Og  intet  Under,  at  Frederik  I  paa  Forhaand 
billigede  enhver  Overenskomst,  som  han  maatte  kunne  bevæge 
Henrik  Gjøe  til. 

I  henved  et  Par  Maaneder  varede  disse  Forhandlinger,  hvori 
Henrik  Gjøe  krympede  sig  under  Stillingens  Haabløshed  og 
Forsøgene  paa  —  vejledt  af  Broderen  —  at  ordne  alt  paa  det 
bedste.  Han  stillede  de  mest  vidtgaaende  Krav,  som  Ære  og 
Hensyn  til  andres  Vel  syntes  at  paalægge  ham,  og  han  fik  dem 
alle  opfyldt.  Han  fik  først  og  fremmest  Lov  til  at  sende  Bud  til 
Christian  II  i  Tyskland  og  meddele  ham,  at  han  kunde  holde 
København  et  Par  Maaneder  endnu,  hvis  Kongen  mente  til  den 
Tid  at  kunne  bringe  ham  Hjælp.  Hvis  Christian  II  ikke  var  i 
Stand  hertil,  maatte  Henrik  Gjøe  gaa  ind  paa  at  overgive  Byen 
til  Frederik  I.  Men  alle  Byens  Friheder  og  Rettigheder  skulde 
tilsikres  den  og  ligeledes  fuldstændig  Straffefrihed  for  enhver, 
baade  Borgerne  i  Byen  og  alle  dem  fra  Landet,  der  havde  ydet 
den  nogensomhelst  Form  for  Bistand.  Frederik  I's  Krigsfolk 
maatte  efter  Overgivelsen  kun  drage  igennem  København,  ind 
ad  den  ene  Port  og  ud  ad  den  anden,  og  maatte  ikke  engang 
blive  Natten  over  i  Byen.  Selv  skulde  Henrik  Gjøe  og  hans 
Undergivne  have  Lov  til  i  de  første  to  Aar  at  drage  ud  af  Riget 
og  tjene,  hvor  de  lystede.  Vilde  han  i  den  Tid  paaføre  Riget 
nogen  Fejde,  skulde  han  dog  først  paa  Riddervis  gøre  „ærlig 
Forvaring"  derom.  Men  alt  deres  fratagne  Jordegods  og  rørlige 
Ejendom  skulde  nu  straks  gives  dem  tilbage.  For  Henrik  Gjøes 
Vedkommende  stilledes  der  ham  derhos  af  den  omsorgsfulde 
Broder  Vordingborg  Len  i  Udsigt.  Og  da  den  Mulighed  jo  laa 
nær,  at  Christian  II  ikke  kunde  betale  al  Rytternes  og  Knægte- 
nes tilgodehavende  Sold,  og  man  derfor  vilde  holde  sig  til  Hen- 
rik Gjøe  som  den,  der  var  gaaet  i  Borgen  derfor,  skulde  han 

ogsaa  i  saa  Henseende  hjælpes  til  at  klare  sine  Forpligtelser. 
De  fire  Krigsskibe,  der  var  sendt  ham  til  Undsætning,  skulde 
betragtes  som  hans  personlige  Eje.  Han  maatte  gøre  med  dem, 
hvad  han  lystede,  overlade  dem  til  Christian  II,  om  han  vilde. 
Men  hvis  denne  ikke  indløste  dem,  lovede  i  hvert  Fald  Frede- 
rik I  at  ville  yde  ham  omtrent  25,000  Kroner  i  Betaling  for  dem 
inden  en  bestemt  Frist,  for  at  han  dermed  kunde  dække  sin  for 
Christian  II  paatagne  Gæld. 

Det  var  da  vistnok  med  Følelsen  af  at  have  gjort  sin  Pligt  til 
det  yderste,  at  Henrik  Gjøe  den  6,  Januar  1524  i  Spidsen  for 
sine  Folk  drog  ud  af  København  under  Vaaben  med  Trommer 
og  Piber  og  med  oprejste  Faner  og  modtoges  udenfor  med  alle 
krigerske  Æresbevisninger.  Rygtet  om  hans  tapre  Forsvar  var 
faret  vide  om.  Han  havde  kun  lovet  at  holde  Byen  i  fire  Maa- 
neder  og  havde  holdt  den  i  den  dobbelte  Tid.  Han  drog  afsted 
som  den  samme  trofaste  Tjener,  han  altid  havde  været.  Over 
Køge  forbi  sin  Gaard  Gisselfeld,  videre  sydpaa  over  Præstø  og 
til  Vordingborg.  Ikke  for  at  blive  dér  som  Lensmand,  men  videre 
over  Falster  og  Lolland  til  Udlandet  for  paany  at  tilbyde  Chri- 
stian II  sin  Tjeneste. 

Vinterkulde  sinkede  Rytternes  og  Knægtenes  Overfart  med 
Færger  til  Heiligenhafen  i  Holsten.  Meddelelser  fra  Lybæk 
skræmmede  Frederik  I  op  med  Rygtet  om,  at  Christian  II  for- 
klædt var  landet  eller  vilde  lande  i  Lolland  og  ved  Henrik  Gjøes 
Hjælp  var  i  Færd  med,  støttet  af  hans  Folk  og  Bønderne,  at  til- 
bageerobre Landet.  Det  tilraadtes  derfor  at  bortføre  alle  Færger 
og  Skuder  fra  Lolland,  afskære  al  Tilførsel  af  Levnedsmidler, 
saa  at  Henrik  Gjøe  og  hans  Hær  maatte  splittes  ad  eller  van- 
smægte. Rygtet  talte  usandt,  men  vidnede  om,  hvor  opskræmte 
Sindene  endnu  var.  Den  24.  Februar  landede  Henrik  Gjøe  og 
hans  forfrosne  Skarer  i  Holsten. 

Man  aandede  lettere  i  Danmark.  Spillet  mellem  de  to  Brodre 
Mogens  og  Henrik  Gjøe  om  Landets  og  eget  Ve  og  Vel  var  nu 
til  Ende.  Fremtiden  skulde  vise,  hvem  af  dem  der  havde  spillet 
finest. 

Henrik  Gjøe  drog  ned  til  Wittenberg  for  at  aflægge  fuld  Be- 
retning for  Christian  II,  som  opholdt  sig  dér.  Men  mistænksom 
til  det  yderste  opdagede  Kongen  (Fig.  17)  snart  det  svage  Punkt 
i  Overenskomsten  om  Københavns  Overgivelse.  Hvad  var  det, 
at  de  fire  Krigsskibe,  som  Christian  II  havde  sendt  til  Køben- 
havns Hjælp,  nu  tilhørte  Henrik  Gjøe  og  af  Kongen  kunde  ind- 
løses hos  denne?  Hvo  havde  Ret  til  at  overdrage  Henrik  Gjøe 
Kong  Christians  Eje?  Hvor  havde  Henrik  Gjøe  turdet  understaa 
sig  at  gaa  ind  paa  sligt!  Og  hvis  Kongen  virkelig  gik  i  Fælden 
og  indløste  de  fire  Skibe  hos  Henrik  Gjøe,  hvorledes  vilde  denne 
saa  skaffe  ham  dem !  De  laa  fortøjede  ved  Bremerholm  og  vilde 
forblive  i  Frederik  I's  Magt,  om  saa  Christian  II  betalte  nok  saa 
meget  for  dem  i  Wittenberg.  Henrik  Gjøe  var  trods  sin  paa- 
staaede  Troskab  ligesaa  upaalidelig  som  alle  de  andre.  Ikke  en 
Hvid  skulde  han  have  for  dette  Fastelavnsspil. 

Dybt  nedslagen  og  krænket  over  Kongens  Mistillid  drog  Hen- 
rik Gjøe  til  Bremen.  Men  hans  gamle  Troskabsfølelse  var  ikke 
dermed  udbrændt.  Han  vilde  aftvætte  denne  Skamplet;  ved  et 
nyt  Tog  mod  Frederik  I  vise  Christian  II,  at  han  var  ham  tro 
som  altid.  Hvo  kunde  vide,  maaske  tilbagevinde  Danmark  for 
ham,  eller  dog  blot  hjemføre  de  fordømte  fire  Skibe,  som  han 
nu  snart  ikke  vidste  hverken  ud  eller  ind  om,  hvem  de  tilhørte 
med  Rette. 

Slig  Beslutning  var  dog  lettere  at  fatte  end  at  udføre.  Alle, 
hvem  han  henvendte  sig  til  om  Skibe  eller  Mandskab,  spurgte 
først  om  Penge.  Og  Ulykken  var,  at  selv  var  han  omsværmet 
af  Kreditorer  som  af  Fluer  paa  en  Sommerdag.  Næppe  opdagede 
de,  at  der  var  noget  i  Gære,  førend  de  mente  ved  at  klemme 
ham  muligt  at  faa  Christian  II  til  at  betale  for  ham.  En  Tidlang 
holdt  de  ham  endog  fast  som  gældbunden  Fange,  der  ikke 
maatte  forlade  Bremen.  Forgæves  henvendte  han  sig  til  Chri- 
stian II  om  Hjælp  til  Toget.  Ubønhørlig  og  mistroisk  som  for- 
hen. 

Da  Mogens  Gjøe  og  de  andre  i  Danmark  kunde  tænke  sig. 


7.   Christian  II  under  hans  Landflygtighed. 
(Maleri  af  Lucas  Cranach   1523.) 

at  han  nu  vel  endelig  maatte  være  tilstrækkelig  mør,  ankom  der 
en  skønne  Dag  Udsendinge  til  ham  fra  Danmark.  De  overbragte 
ham  fra  Frederik  I  de  gamle  fristende  Tilbud.  Gisselfeld  og  alt 
Jordegods  og  Løsøre  tilbage,  de  25,000  Kroner  udbetalt  for 
Skibene  og  derhos  Vordingborg  i  Forlening.  Hans  ventende 
Fæstemø  i  Danmark  føjede  vel  sine  Opfordringer  til.  Hvad 
skulde  han  gøre?  De  to  Aar,  hvori  han  havde  frit  Lejde  til  at 
tjene  Christian  II  mod  Danmark,  var  snart  ved  at  udløbe.  Ikke 
Gran  af  Udsigt  til  at  kunne  udrette  noget  for  sin  gamle  Herre, 
der  kun  mødte  ham  med  krænkende  Mistillid.  I  Bremen  blot 
Skam  og  Usseldom.  Hjemme  Fred  og  Anseelse.  Henrik  Gjøe 
skrev  under  og  vendte  i  August  1525  tilbage  til  Danmark. 

Men  skøndt  Frederik  I  med  sædvanlig  Menneskekundskab 
mødte  ham  med  Tillid  og  efterhaanden  hædrede  ham  paa  for- 
skellig Vis  —  han  optog  ham  saaledes  f.  Eks.  i  Rigsraadet  og 
indsatte  ham  tilsidst  endog  sammen  med  Anders  Bille  til  Høveds- 
mand paa  Sjælland  —  saa  var  og  blev  Henrik  Gjøe  fra  den 
Stund  en  slagen  Mand.  At  hans  tidligere  Herre  havde  fattet  Mis- 
tro til  ham  synes  at  have  tilføjet  ham  et  Knæk.  Dernæst  fulgte 
Kreditorerne  efter  ham  fra  Bremen  til  Sjælland,  og  med  sin 
gamle  ærlige  Ubehjælpsomhed  mente  han  at  burde  give  Hver- 
mand sit.  Han  maatte  efterhaanden  for  at  betale  sin  Skyld  af- 
hænde sit  og  senere  sin  Hustrus  Jordegods.  Først  Aar  1527 
kunde  han  ægte  hende.  Men  samme  Aar  havde  han  maattet 
sælge  Gisselfeld  og  alt  sit  Fædrenegods  til  sin  Broder  Mogens 
Gjøes  Svigersøn,  Johan  Oxe. 

Og,  o  Spot  og  Spe!  ikke  engang  med  dette  Offer  var  hans 
Krænkelseromme.  Panthaverne,  blandt  hvilke  hans  egen  Broder 
Mogens  var  den  mægtigste,  nedlagde  Indsigelse  imod  Salget  og 
erhvervede  i  April  1532  en  Rigsraadsdom  for,  at  han  ikke  havde 
haft  Ret  til  Salget,  der  erklæredes  for  ugyldigt.  Med  sidste  Kraft 
søgte  han  at  værne  sin  Ære  ved  at  trodse  Dommen  og  udstede 
et  nyt  Salgsbrev  til  Johan  Oxe  i  Juli  1532.  Et  halvt  Aarsiid  efter 
døde  han.  Hans  Enke  og  Børn  gik  fra  Arv  og  Gæld. 

Hans  Eftermæle  blev,  at,  hvad  godt  i  det  mindre  der  iøvrigt 

lod  sig  sige  om  ham,  saa  formaaede  dette  ikke  at  dække  over  den 
værste  Mangel  af  alle:  han  var  en  daarlig  Forretningsmand. 

Nej,  saa  var  Broderen,  Mogens  Gjøe,  Rigshofmesteren,  en 
ganske  anderledes  Mand  for  Slægt  at  tage  Nemme  og  Arv  efter. 
Ingen  utidig  Vedhængen  ved  nogetsomhelst  fik  ham  tilbunds. 
Han  flød  stadig  ovenpaa,  bestandig  den  samme  kloge  og  ulaste- 
lige Forkæmper  for  det,  der  havde  virkeligt  Værd. 

Og  det  var  sandelig  ikke  lette  Tider  at  bjerge  Overbevisning, 
Liv  og  Formue  i.  Næppe  var  man  vel  sikret  mod  Christian  II 
og  havde  faaet  dæmpet  Uroen  blandt  de  jydske  Bønder  i  Anled- 
ning af  de  endnu  haardere  Skatter,  som  Kongeskiftet  havde 
medført,  førend  et  nyt  Spørgsmaal  trængte  sig  frem,  det  kirke- 
lige. Ved  et  lykkeligt  Træf  skiftede  Mogens  Gjøe  her  Opfattelse 
ganske  samtidigt  med  Kongen  og  spiste  til  ikke  ringe  Forargelse 
for  alle  Katoliker  i  Juni  1526  Kød  paa  en  Fastedag,  ja,  nød  Nad- 
veren paa  luthersk  Vis.  Som  Rigshofmester  lovede  han  dog  i 
December  1526  sammen  med  hele  Rigsraadet  at  ville  yde  Kirken 
Hjælp  „besynderlig  mod  Luthers  ukristelige  Lærdom". 

Sligt  havde  mindre  at  sige.  Der  maatte  kunne  findes  en  Løs- 
ning, hvor  man  uden  at  opgive  det  væsentlige,  Kirkens  velerhver- 
vede Gods,  læmpede  paa  Yderkanterne,  hvad  Læren  angik.  Mo- 
gens Gjøe  syntes  at  have  sat  Valget  af  Joakim  Rønnov  igennem 
til  Sjællands  Bisp  (1529)  mod  at  denne  forpligtede  sig  til  ikke 
at  lægge  Ordets  frie  Forkyndelse  Hindringer  i  Vejen.  Rigshof- 
mesteren gik  selv  i  Borgen  for,  at  Joakim  Rønnov  vilde  holde 
disse  Forpligtelser.  Der  ymtedes  endog  om,  at  den  unge  Bisp 
agtede  at  gifte  sig.  Ja,  Rygtet  vidste  at  udpege,  hvem  hans  Ud- 
kaarne  var.  Rigshofmesterens  Datter,  Birgitte  Gjøe,  der  nys  efter 
sin  strenge  Stifmoders  Død  (1528)  havde  vovet  at  erklære  til 
Jesper  Daa,  med  hvem  hun  var  bleven  trolovet  som  Barn,  at 
hun  ikke  kunde  lide  ham  og  aldrig  vilde  ægte  ham.  Men  Folk 
siger  saa  meget. 

Forresten,  hvo  kunde  fornuftigvis  indvende  noget  imod,  at 
man  i  en  Tid,  hvor  nyt  skød  frem,  saa  at  selv  en  gift  katolsk 
Bisp  snart  ikke  vilde  blive  anseet  for  noget  løjerligt,  i  Tide  tog 
sine  Forholdsregler  og  tænkte  paa  sine  Børn.  Oprigtigt  talt,  en 
saadan  driftig  Svigersøn  med  hele  Sjællands  Bispegods  i  livs- 
varigt Styre,  var  langt  at  foretrække  for  en  Svigersøn  som  f.  Eks. 
den  kantede  Klodrian,  Mettes  Mand,  Johan  Oxe.  Havde  han 
ikke  krydset  sin  Svigerfars  klare  Interesser  ved  at  afkøbe  Hen- 
rik Gjøe  Gisselfeld,  saa  at  man  var  nødt  til  offentlig  Familjetvist 
med  Rettergang  og  andre  Kedsommeligheder.  Og  gik  han  ikke 
nu  hen  og  blev  i  urette  Øjeblik  ivrig  Katolik,  skøndt  enhver 
kunde  se,  hvad  der  havde  Fremtiden  for  sig. 

Hvad  man  end  mente  om  Kirkegods  og  Lære,  Hvermand 
maatte  erkende,  at  de  dovne  Tiggermunke  var  en  Skamplet,  en 
Kræftskade  paa  et  Samfund.  Bedst  om  deres  Klostre  snarest 
tømtes,  saa  at  de  som  herreløst  Gods  af  Kongen  kunde  skænkes 
Købstæderne  til  Hospitaler  eller  Raadhuse.  Mogens  Gjøe  pustede 
her  livligt  til,  saa  at  Klostrene  paa  Grund  af  Borgernes  fjendt- 
lige Stemning  mangt  et  Sted  hurtigt  maatte  rømmes.  Det  be- 
hagede Hans  Naade  at  skænke  Rigshofmesteren  selv  Klostret  i 
Flensborg  og  det  i  Randers.  Det  var  kun  til  at  smile  ad,  at  Mun- 
kene i  den  Anledning  kaldte  ham  „Djævelens  Tjener  og  Dra- 
bant". 

Christian  II's  Forsøg  paa  fra  Norge  at  tilbageerobre  Danmark 
kronedes  ikke  med  Held.  Med  sikkert  Lejde  sejlede  den  tidligere 
Konge  ned  til  København  for  at  forhandle.  Han  befandt  sig  snart 
i  samme  Stilling  som  de  fire  Skibe,  hvis  Skæbne  han  i  sin  Tid 
havde  bebrejdet  Henrik  Gjøe.  Det  gik  ham  som  dem.  Engang  i 
Fjendens  Værge  løsgaves  de  ikke.  Man  vedtog  at  bryde  det  ham 
givne  Lejde.  Mogens  Gjøe  synes  dog  ved  denne  Lejlighed  ikke 
at  have  været  den  ledende.  En  naturlig  Takt  har  vistnok  holdt 
ham  tilbage.  Derimod  blev  han  en  af  de  otte  Rigsraader,  der  fik 
Tilsyn  med  Fængslet  paa  Sønderborg,  da  Christian  II  som  Fange 
var  ført  did. 

Alle  disse  Vanskeligheder  var  dog  for  intet  at  regne  mod  det 
Uvejr,  der  blæste  op,  da  Frederik  I  var  død  i  April  1533  og  nyt 

Kongevalg  skulde  finde  Sted.  En  Storm  brød  løs,  hvor  alle  de 
store  Spørgsmaal,  Tiden  rummede,  rejste  sig  og  jog  frem  med 
rasende  Kraft  fra  forskellig  Kant,  piskende  Borgerkrig  og  alskens 
Ulykker  med  sig.  At  Mogens  Gjøe  her  klarede  sig,  skøndt  han 
tog  virksom  Del  i  det  hele  og  langtfra  altid  var  blandt  de  sej- 
rende, afgiver  maaske  det  ypperste  Bevis  for  hans  Dygtighed. 
Og  netop  under  disse  Forhold  voksede  han  i  Værd.  Hans  Sag 
blev  uvilkaarligt  eet  med  Landets  Velfærd.  At  han  slap  nogen- 
lunde uskadt  igennem  blev  et  Udtryk  for,  at  der  var  reddet, 
hvad  reddes  kunde. 

Aldrig  har  heller  hans  sunde  Sans  og  Overblik,  hans  Sejghed 
og  Evne  til  baade  at  fare  med  Lempe  og  dog  gribe  det  rette  Øje- 
blik givet  sig  klarere  Udtryk  end  her.  Hans  Plan  var,  at  man 
skulde  stille  sig  venskabeligt  til  Gustav  Vasa  og  det  frie  Lybæk, 
Danmarks  to  lutherske  Nabostater  og  tidligere  Vaabenfæller.  I 
Overensstemmelse  hermed  skulde  man  vælge  Frederik  I's  ældste 
Søn,  den  luthersk  sindede  Hertug  Christian  (senere  Christian  III) 
til  Konge  i  Danmark-Norge.  Saa  fik  man  i  Fællig  at  værge  sig 
imod  den  katolske  Kejser  Carl  V's  og  Nederlændernes  Uvilje. 

Men  paa  Herredagen,  der  holdtes  i  København  ved  Skt.  Hans- 
dagstid  1533,  sejrede  det  katolske  Parti.  Under  Paaskud  af  Hen- 
syn til  Norge  udsatte  man  Kongevalget  til  Skt.  Hansdag  næste 
Aar,  for  i  Mellemtiden  at  virke  for  Valg  af  den  yngre  Kongesøn, 
Hertug  Hans,  der  ventelig  kunde  vindes  for  Kirkens  Sag.  Dan- 
mark blev  saaledes  i  et  yderst  farligt  Øjeblik  henvist  til  i  et  Aar 
at  være  kongeløs.  Mogens  Gjøe,  som  klart  var  sig  det  skæbne- 
svangre ved  denne  Beslutning  bevidst,  kæmpede  forgæves  imod. 
Tilsidst  nedlagde  han  en  Indsigelse  mod  Rigsraadets  hele  Færd 
og  flygtede  derpaa  hemmeligt  om  Natten  fra  København. 

Endnu  var  der  en  Mulighed  for  en  hurtig  Løsning  om  end  ad 
ikke  lovmæssig  Vej.  Rigshofmesteren  og  Borgmestrene  baade  i 
København,  Malmø  og  Lybæk  mødtes  i  Ønsket  om,  at  Hertug 
Christian  uden  videre  skulde  overtage  Regeringen  i  Danmark 
og  saaledes  ved  rask  Handling  spænde  Spaltningen  sammen. 
Men  forgæves  søgte  de  at  bevæge  ham  dertil.  Han  krævede 
først  at  vælges  af  Rigsraadet.   Og  da  derhos  hans  egne  Raader 

tvang  et  Brud  med  Lybæk  og  et  Forbund  med  Nederlandene 
igennem,  stod  en  fredelig  Ordning  ikke  til  at  redde. 

Thi  Stemningen  i  Danmark  slog  nu  en  ny  og  langt  dybere 
Revne.  Paa  Herredagen  havde  man  kun  delt  sig  i  Katoliker  og 
Lutheraner.  Men  da  Hertug  Christian  ikke  vilde  stille  sig  i 
Spidsen  for  Lutheranerne,  delte  disse  sig  atter  efter  Samfunds- 
lag. Den  luthersk  sindede  Del  af  Adelen  holdt  fremdeles  paa 
Hertug  Christian  til  Konge.  Men  Borgere  og  Bønder,  der  læng- 
tes efter  Frigørelse  for  Adels  og  Gejstligheds  Tryk,  udraabte  den 
fangne  Christian  II  til  Konge.  En  fortvivlet  Borgerkrig  med 
Mord  og  Plyndring  og  Opløsning  af  alle  hævdvundne  Samfunds- 
forhold maatte  blive  Følgen.  Og  for  at  gøre  Bægeret  fuldt,  lan- 
dede Lybækkerne  paa  Sjælland  og  førte  Kampen  for  den  fangne 
Kong  Christian.  Det  ulykkelige  Danmark  var  prisgivet  til  den 
fuldstændigste  Forvirring  og  Opløsning.  For  at  hævde  den  gamle 
Religion  nægtede  man  Landet  en  Konge.  For  at  værne  Frihed 
og  fangen  Konges  Ret  plyndrede  og  brændte  man  Herregaarde 
og  Slotte.  Ved  at  undertvinge  Landet,  halshugge  dets  Bønder  og 
Borgere,  belejre  dets  Hovedstad,  fik  en  holstensk  Fyrste  Skin 
af  at  befri  Danmark  for  Lybækkerne.  Kun  eet  stod  sikkert: 
overalt  flammede  Lidenskaberne  med  uklar  men  forbitret  Styrke, 
flakkende  som  det  Brandskær,  der  laa  over  Landet. 

Under  alt  dette  handlede  Mogens  Gjøe  med  Klogskab,  Fast- 
hed og  Maadehold.  Til  det  sidste  søgte  han  fra  Nørrejylland  at 
paavirke  København  og  Malmø  for  sin  Plan  om  Hertug  Chri- 
stians Valg.  Forholdet  mellem  dem  var  saa  venskabeligt,  at  Kø- 
benhavn endnu  i  Juni  1534  indbød  ham  til  at  komme  did  for  at 
stille  sig  i  Spidsen  for  Bevægelsen,  og  Lybækkernes  Fører  bad 
ham,  som  uskyldig  i  Lejdebruddet  mod  Christian  II,  at  gøre 
dennes  Sag  til  sin.  Men  da  Fjendtlighederne  først  var  begyndt 
paa  Sjælland,  handlede  Mogens  Gjøe  hurtigt.  Med  Udsigt  til  at 
miste  alt,  hvad  han  ejede  paa  Øerne,  samlede  han  de  jydske 
Rigsraader  og  en  Del  af  den  menige  Adel  til  et  Møde  i  Ry  ved 
Himmelbjerget  (Fig.  18)  den  4.Juli  1534.  Med  haandfaste  Grunde 
tvang  man  her  Bisperne  til  at  gaa  ind  paa  Hertug  Christians 
Valg,  og  som  Befuldmægtiget  forRigsraadet  red  Rigshofmesteren 

Straks  til  Holsten  og  fik  Sagen  ordnet.   Fulgt  af  Mogens  Gjøe 
hyldedes  den  nye  Konge  næste  Maaned  i  Horsens. 

Men  Fod  for  Fod  maatte  Landet  vindes  i  Kamp.  Mogens  Gjøe 
sparede  sig  ikke.  Det  skyldtes  ham  i  Spidsen  for  en  samlet  Skare 
ved  Gudenaa,  at  den  østlige  Del  af  Nørrejylland  blev  forskaanet 


Fig.  18.  Ry. 
(Efter  Resen.) 

for  Angreb.  Og  da  Christian  III  havde  sejret,  og  der  blev  gaaet 
frem  med  skaanselsløs  Strenghed  mod  de  overvundne  ved  Aal- 
borg og  i  Vendsyssel,  var  det  ham,  der  søgte  at  mildne  og  mægle. 
Hermed  vedblev  han,  efterhaanden  som  Kampen  trak  østerpaa, 
og  han  lidt  efter  lidt  fik  alt  sit  Gods  og  alle  sine  Forleninger  til- 
bage, medens  Kampens  Udfald  sporedes  i  hans  voksende  Hverv, 
først  Statholder  i  Nørrejylland,  saa  ogsaa  i  Sjælland. 

Sit  Hovedslag  vandt  han  dog,  da  endelig  —  efter  to  blodige 

Aar  og  senest  Københavns  fortvivlede  Kamp  til  det  yderste  (Fig. 
19)  —  Landet  tilsidst  var  helt  erobret.  Hvorledes  skulde  der  nu 
handles  med  disse  overvundne?  Skulde  man  behandle  dem  alle 
som  retsløse  Oprørere?  I  det  hemmelige  Møde,  som  Kongen 


Fig.  19.   Billed  af  Københavns  Belejring  1536. 
(Efter  Hammelmanns  Oldenburg.  Chronicon.) 

holdt  om  Aftenen  den  11.  August  1536  med  sine  holstenske 
Raader  og  Landsknægtøverster,  hvor  man  besluttede  næste  Dag 
at  fængsle  Bisperne  og  fratage  dem  Kirkegodset,  synes  der  at 
have  været  Stemning  for  at  skære  alle  danske  Rigsraader  over 
een  Kam.  I  et  Brev  til  en  tysk  Fyrste  fortalte  senere  Christian 
III,  at  det  egentlig  havde  været  hans  Hensigt  at  fængsle  hele  det 

danske  Rigsraad.  Men  enkelte,  hos  hvem  han  ahid  havde  fundet 
Troskab,  havde  ved  deres  ForestilHnger  faaet  denne  hans  Be- 
slutning afvendt.  Der  kan  ikke  være  nogen  Tvivl  om,  at  herved 
sigtes  først  og  fremmest  til  Mogens  Gjøe.  I  et  afgørende  Øjeblik 
hindrede  han  saaledes  netop  ved  sin  Person  og  den  Vægt  af 
Anseelse  og  Rigdom,  som  han  udtrykte,  at  Danmark  blev  pris- 
givet som  værgeløst  Bytte  til  Sejrherrerne.  Valget  stod  mellem 
Kongens  tysk-holstenske  Omgivelser,  brøsige,  uforstaaende  og 
overmodige  efter  Sejren,  eller  Mogens  Gjøe  med  hans  solide, 
jævne,  hævdvundne  Urokkelighed.  Mogens  Gjøes  Indflydelse 
sejrede.  Og  herved  blev  han  sit  Fædrelands  Velgører  og  Be- 
frier, 

En  Mængde  af  hans  Standsfæller  og  Slægtninge  var  bleven 
forarmede  eller  dræbte  under  Grevens  Fejde.  Johan  Oxe  f.  Eks., 
der  som  ivrig  Katolik  havde  modsat  sig  Kongevalget,  mistede 
senere  Livet,  da  Borgere  og  Bønder  belejrede  hans  Gaard  Niel- 
strup paa  Lolland.  Vel  havde  Ufredens  Aar  tæret  paa  Mogens 
Gjøes  Rigdomme,  men  Tiden  læger  hurtigt,  især  naar  den  brin- 
ger med  sig  baade  tidligere  Forleninger,  Renter,  Landgilde  og 
nye  gode  Pantebreve.  Om  end  den  aldrende  Rigshofmesters 
Magt  under  den  nye  Konge  begrænsedes  af  dennes  tyske  Raad- 
givere,  saa  hvilede  der  dog  fra  nu  af  og  lige  til  hans  Død  en 
egen  Hæderens  Glans  over  ham.  Han  var  Enhedsmærke  for 
alle  danske.  Den,  der  ved  sin  Persons  og  først  og  fremmest  ved 
sin  Rigdoms  Soliditet  havde  bevaret  Danmark  i  Farens  Stund 
og  fremdeles  holdt  det  oppe.  Ikke  fire  dygtige  Mænd  med  til- 
sammen det  samme  Jordegods  vilde  have  betydet  det  samme 
som  netop  dette,  at  det  her  var  samlet  paa  een  Haand. 

Sligt  skulde  synes  at  maatte  give  Fred  og  en  lykkelig  Alder- 
dom. Men  hvor  er  Fred  og  fuldkommen  Lykke!  Ufreden,  Sky- 
erne paa  denne  klare  Aftenhimmel  kom  fra  en  Kant,  hvor  man 
mindst  skulde  vente  det,  fra  Rigshofmesterens  egen  Slægt,  en 
Dattersøn  med  altfor  raskt  et  Nemme. 


II 

PEDER  OXES  UNGDOM  OG  FØRSTE 

STATSTJ  ENESTE 

BEGIVENHEDER  Og  Forhold  som  alle  de  hidtil  omtalte  maatte 
gøre  et  stærkt  Indtryk  paa  en  ung  i  Opvækst  og  med  et 
modtageligt  Sind.  Følte  saa  tilmed  den  unge  sig  i  Slægt  med 
Hovedmændene,  mærkede  Oxernes  og  Gjøernes  Blod  brænde 
i  sig,  saa  maatte  der  formes  Indtryk  af  Betydning  for  hele  Livet, 
ikke  mindst  naar  medfødte  Anlæg  og  Drifter  usynligt  skød  paa. 
Her  hjalp  det  slet  ikke,  om  den  unge  var  et  rent  Barn  endnu 
af  Aar  eller  med  Magt  i  lange  Tider  blev  fjærnet,  omplantet  paa 
udenlandsk  Grund.  Minder,  slægtfostret  Attraa,  stærke  Indtryk 
fandt  Vej  mellem  Danmark  og  Udland,  vokste  lønligt  til  knyttet 
Vilje,  selv  om  Sindet  tilsyneladende  kun  agtede  paa  fremmede 
Gloser  og  Forhold. 

Det  maa  lades  Johan  Oxe  og  hans  Hustru,  Mette  Gjøe,  at  de 
i  deres  Velmagt  sørgede  efter  Evne  for  deres  ældste  Barns,  den 
lille  Peders  Opdragelse.  Han  var  født  den  7.  Januar  1520,  og 
skøndt  der  efter  Tidens  Skik  kom  mange  Søskende  efter,  tolv 
ialt,  saa  sendte  de  ham,  just  som  Dusinet  var  fuldt,  alligevel  af- 
sted paa  en  mangeaarig,  kostbar  Udenlandsrejse.  Aar  1532  for- 
lod han  tolv  Aar  gammel  Danmark  for  at  studere  i  Frankrig, 
Tyskland,  Holland,  Italien  og  Sveits.  Med  Valget  af  Ledsager 
havde  de  været  meget  heldige.  Der  var  uden  Tvivl  altid  rigeligt 
Tilbud  af  studerede,  fattige,  unge  Mænd,  der  kunde  have  Lyst 

til  i  nogle  Aar  gratis  som  Hovmester  for  en  adelig  Dreng  at  op- 
holde sig  i  Udlandet.  Men  en  dertil  saa  vel  skikket,  dygtig  og 
paalidelig  Person  som  Magister  Christian  Morsing  skulde  man 
vanskeligt  finde.  Ham  skyldtes  det  for  en  ikke  ringe  Del,  at  Ud- 
byttet af  Rejsen  blev  saa  rigt  for  hans  unge  Ledsager,  som  Ud- 
faldet siden  viste. 

Ikke  mindre  end  fem  Aar  (1532—37)  varede  Rejsen.  Rige 
paa  ny  erhvervede  Kundskaber  for  den  lille  Peder  Oxe,  der 
uformærkt  modnedes  til  Yngling.  Endnu  rigere  paa  Begiven- 
heder hjemme.  Underligt  maa  det  have  været  for  de  rejsende 
at  modtage  brudstykkeagtige  Efterretninger  hjemmefra  gennem 
sjældne  og  tungtaffattede  Breve  eller  af  tilfældigt  trufne  Lands- 
mænd. Den  spændende  Strid  om  Gisselfeld  mellem  Peder  Oxes 
Fader  og  Morfader  var  alt  i  fuld  Gang,  da  de  drog  hjemmefra. 
Saa  fulgte  Aaret  efter  Morfaders  Broder,  Henrik  Gjøes  Død  i 
Armod.  Saa  kom  Ufredens  og  Grevefejdens  uhyggelige  Tider. 
Morfader  maatte,  skøndt  Rigshofmester,  flygte  hemmeligt  om 
Natten  fra  Herredagen  i  København,  fordi  han  holdt  paa  Her- 
tug Christian  til  Konge.  Fader  holdt  med  de  andre.  —  Lybæk- 
kerne er  landede  paa  Sjælland.  Nu  maa  Fader  nødtvungen  lyde 
dem  og  gamle  Kong  Christian,  ham,  der  havde  ladet  Farbroder 
Torben  halshugge.  —  Far  er  død.  Det  var  Juleaften,  ligesom  det 
nye  Aar  skulde  begynde.  Men  de  havde  nok  andet  at  tænke  paa 
hjemme  paa  Nielstrup.  Far  stod  og  rettede  selv  Falkonetten 
(lille  Kanon)  mod  Borgerne  og  Bønderne,  der  kom  for  at  an- 
gribe os.  Men  idet  den  luntedes  af,  sprang  den  og  slog  ham.  selv 
sønder,  saa  han  blev  død.  Stakkels  Mor  og  de  andre.  Det  maa 
have  været  en  sørgelig  Jul.  —  Morfader,  han  hytter  sig  nok.  Nu 
er  han  bleven  Statholder  i  hele  Nørrejylland.  De  slaas  endnu 
paa  Fyn.  —  Mor  er  død.  —  Nu  træffer  jeg  ingen  uden  mine 
Søskende,  naar  jeg  kommer  hjem. 

Disse  og  lignende  Tanker  maa  til  Tider  have  fyldt  Peder  Oxe, 
medens  han  opholdt  sig  i  det  fjærne.  Hvorfor  vendte  han  ikke 
tilbage  straks  efter  Faderens  eller  dog  i  det  mindste  efter  Mode- 
rens Død?  Der  var  saa  vist  nok  for  ham  at  tage  vare  hjemme. 
Som  ældste  Broder  var  han  jo  nærmest  kaldet  til  at  værne  baade 

om  Søskende  og  om  Arv.  Hvorfor  tøvede  han  da  fremdeles? 
Indtraf  der  maaske  uventede  Hindringer,  som  standsede  ham? 
Eller  var  han  ikke  selv  Herre  over  sin  Rejseplan,  men  maatte 
lystre  en  anden?  Eller  laa  Grunden  muligt  netop  hos  ham  selv, 
idet  han  ikke  vilde  vende  tilbage,  førend  han  som  myndig  helt 
kunde  overtage  Styret?  Vi  veed  intet  herom.  Kun  det  knappe: 
Aar  1537  vendte  han  tilbage.  Den  7.  Januar  1538  fyldte  han 
atten  Aar. 

En  ung  Mand  i  Forhold  til  de  store  Opgaver,  der  ventede  paa 
ham.  Han  skulde  ikke  blot  lede  sine  Søskendes  Opdragelse, 
men  drive  Fædrenegaarden  Nielstrup,  bestyre  de  uskiftede 
Pengemidler  og  det  spredte  Strøgods  og  —  som  om  alt  dette 
ikke  var  nok  —  desuden  være  Lensmand  over  Ravnsborg  Len 
paa  Lolland  (Nørre-  og  Sønderherred),  som  hans  Fader  havde 
haft  i  Pant,  og  som  fremdeles  henstod  uindløst.  Tilsyneladende 
mødte  han  ganske  uforberedt  hertil.  Thi  hvad  skulde  et  fem- 
aarigt  Ophold  i  Udlandet  have  lært  en  tolvaars  Dreng  om  Drift 
og  Styre  af  dansk  Jordegods,  om  erfaren  og  myndig  Optræden  i 
mangfoldige,  rent  praktiske  Spørgsmaal  og  om  Snildhed  i  Rets- 
tvist? Men  ikke  for  intet  flød  Oxernes  og  Gjøernes  Blod  i  hans 
Aarer.  Som  født  paa  Hesteryg  og  opvant  dér,  greb  han  Tøjlerne 
og  styrede  alt  som  gammel,  øvet  Rytter. 

Og  mere  end  dette.  Med  Kraft  gik  han  paa.  I  Løbet  af  en  halv 
Snes  Aar  erhvervede  han  sig  flere  og  flere  Smaalen  paa  Lolland, 
tilsidst  det  store  Len  Halsted  Kloster.  Foruden  disse  fik  han 
under  sig  „Forsvar"  af  samtlige  Præster,  Degne,  Kirker  og  deres 
Fæstere  paa  Lolland  og  Falster,  Oppebørsel  af  Kronens  Part  af 
Tienden  og  Regnskab  over  alle  Kronens  Indtægter  paa  begge 
Øer.  Paa  eventyrlig  Maade  voksede  hans  Pengemidler.  Han, 
der  blot  var  værd  en  Tolvtedel  af  Johan  Oxes  og  Mette  Gjøes 
efterladte  jævne  Velstand,  var  ikke  alene  Mand  for  at  udlaane 
ret  betydelige  Pengesummer  baade  til  Kongen  og  andre,  men 
formaaede  at  rejse  til  eget  Brug  overordentlig  store  Midler  til 
nye  Foretagender  og  Indløsning  af  gammel  Gæld. 

Gammel  Gæld.  Der  var  et  Regnskab,  som  kunde  trænge  til 
at  tages  op  paany,  skøndt  det  skulde  synes  afsluttet.  Den  gamle 

Strid  om  Gisselfeld,  som  Hr.  Mogens  Gjøe  til  Spot  og  Spe  for 
sin  Broder  Henrik  og  til  Tab  og  Skam  for  Peder  Oxes  Fader 
havde  ved  Rigsraadsdom  faaet  afgjort  derhen,  at  Salget  erklære- 
des for  ugyldigt.  Gaarden  var  saaledes  forbleven  i  et  uklart  Af- 
hængigheds-Forhold til  Rigshofmesteren,  der  havde  Forkøbsret. 
Siden  da  var  begge  de  to  tabende  gaaet  i  Graven  og  Rigshof- 
mesteren vokset  stærkt  i  Anseelse. 

Men  netop  derfor  var  han  værd  at  binde  an  med.  Hvilken 
Opgave  at  gaa  løs  paa  ham,  besejre  Tidens  mægtigste  Mand  og 
snildeste  Rethaver,  hævne  gammel  Uret,  generhverve  Gissel- 
feld! Oxernes  ubændige  Voldsomhed  kogte  over  hos  Slægtens 
yngste  Mand,  denne  Gang  dog  mærkelig  blandet  med  Gjøernes 
rolige  Beregning  og  Retskløgt.  Knap  en  Snes  Aar  gammel  ind- 
lod Peder  Oxe  sig  i  Proces  med  sin  berømte  Morfader  om  Gis- 
selfeld. 

Peder  Oxe  førte  sin  Sag  saa  vel,  at  han  sejrede.  Efter  en  vidt- 
løftig Række  Processer,  først  mod  Henrik  Gjøes  Enke,  fik  han 
endelig  fastslaaet,  at  hvad  hans  Fader  i  sin  Tid  havde  laant  Hen- 
rik Gjøe  skulde  tilbagebetales  ved  Udlæg  i  Gisselfeld  Gaard  og 
Gods.  Sluttelig  opnaaede  han  1540  en  kongelig  Rettertingsdom 
for,  at  da  Salget  af  Gisselfeld  til  Johan  Oxe  var  blevet  dømt  at 
være  ugyldigt,  da  Henrik  Gjøe  altsaa  maatte  anses  for  at  have 
været  Ejer  af  Gaarden  til  sin  Død,  da  dennes  Enke  og  Børn 
derefter  var  gaaede  fra  Arv  og  Gæld,  og  da  Peder  Oxe  nu  havde 
faaet  Indførsel  i  Henrik  Gjøes  Gods  —  saa  bør  Peder  Oxe  have 
Ejendom  i  Gisselfeld  Gaard  og  Gods  og  betale  Hr.  Mogens  Gjøe 
efter  Pantebrevs  Lydelse. 

Ad  en  Bagdør  var  saaledes  Peder  Oxe  trængt  ind  og  havde 
faaet  sat  sin  Bedstefader  udenfor.  Men  skøndt  Sagen  hermed 
skulde  synes  afgjort,  var  dette  dog  langt  fra  Tilfældet.  Forgæves 
mødte  Peder  Oxe  paa  Sjællandsfars  Landsting  for  at  faa  Over- 
dragelsens Enkeltheder  ordnede.  Mogens  Gjøes  Befuldmæg- 
tigede gjorde  Vanskeligheder,  og  det  endte  med,  at  Peder  Oxe 
maatte  drage  bort  med  uforrettet  Sag  efter  at  have  nedlagt  de 
tilbudne  Penge  i  Landkisten.  Sagen  blev  da  paany  bragt  for  Kon- 
gen og  Rigsraaderne,  denne  Gang  dog  ikke  som  Retssag  —  der 

var  jo  fældet  Dom  —  men  Konge  og  Rigsraader  maatte  optræde 
som  Mæglere. 

Saa  vidt  man  kan  skønne,  har  Rigshofmesteren  her  udfoldet 
al  sin  Indflydelse  for  at  tilvriste  sig  en  Sejr.  Det  Forlig,  som 
Kongen  og  Rigsraadet  endelig  fjerde  Søndag  efter  Paaske  1541 
bragte  i  Stand,  synes  nemlig  ufordelagtigt  for  Peder  Oxe.  Skøndt 
han  ved  Kongens  Retterting  havde  faaet  tildømt  Ejendom  i  Gis- 
selfeld Gaard  og  Gods,  maatte  han  dog  gaa  ind  paa  straks  at 
rømme  Gaarden  og  Godset  til  Mogens  Gjøe  og  den  anden  Pant- 
haver. Gisselfeld  skulde  først  overlades  til  ham  Mortensdag  1541, 
saafremt  han  inden  denne  Dag  havde  udbetalt  Modparten  Pante- 
brevenes Paalydende,  derhos  en  meget  stor  Erstatningssum  for, 
hvad  Johan  Oxe  i  fire  Aar  havde  oppebaaret  af  Gaarden,  og 
endelig  „1000  Mark  danske  og  500  Mark  lybsk  for  Kost,  Tæring 
og  Skadegæld". 

Dette  maatte  synes  haarde  Vilkaar  for  Peder  Oxe,  der  jo 
ifølge  Dommen  skulde  antages  straks  at  være  bleven  Ejer  og 
kun  at  skulle  betale  Pantebrevenes  Paalydende.  Man  fristes  til 
at  formode,  at  Mogens  Gjøe  og  dennes  Parti  har  ment  i  disse 
meget  store  Pengekrav  at  have  rejst  en  uoverstigelig  Hindring 
for,  at  Peder  Oxe  skulde  kunne  vinde  Gisselfeld.  Hvis  dette 
muligt  har  været  deres  Plan,  blev  de  dog  skuffede.  Inden  Mor- 
tensdag 1541  havde  Peder  Oxe  udbetalt  alle  Pengene.  Gissel- 
feld var  tilbagevundet.  Hvor  kær  Sejren  var  ham,  kan  ses  af,  at 
han  nogle  Aar  efter,  da  Brødrene  var  voksne,  tilbyttede  sig  Gis- 
selfeld af  dem  mod  at  afstaa  dem  sin  Part  i  Nielstrup  og  andre 
Gaarde.  Vistnok  fra  1545  skrev  han  sig:  Peder  Oxe  til  Gis- 
selfeld. 

Men  jo  større  Sejren  og  Glæden  derover  var  hos  Peder  Oxe, 
des  mere  maatte  Nederlaget  ærgre  Bedstefaderen.  Kun  de  fær- 
reste tænkte  nærmere  over,  hvor  dyre  Krigsomkostningerne  var 
blevne  for  den  sejrende.  Det,  der  huskedes,  var,  at  Peder  Oxe 
virkelig  havde  nødt  Hr.  Mogens  til  at  afstaa  ham  Gisselfeld.  For 
første  Gang  i  umindelige  Tider  var  Rigshofmesteren  bleven 
overvunden  i  Strid  om  Jordegods,  og  det  af  en  Grønskolling. 
Tilmed  hans  egen  Dattersøn.  Paa  sine  bare  Knæ  burde  Peder- 

lille  takket  Gud  for  at  have  en  saadan  Morfader.  Og  saa  havde 
han  tværtimod  understaaet  sig  at  anlægge  Sag  imod  ham  og  — 
at  vinde  den.  Det  var  mer  end  harmeligt.  Men  det  blev  ikke 
derved. 

Næppe  havde  Peder  Oxe  overvundet  Mogens  Gjøe  i  det  før- 
ste Slag,  førend  han  straks  tilbød  ham  det  næste.  Gisselfeld  var 
tilbagevundet,  som  Rigshofmesteren  i  Peder  Oxes  Tid  havde 
fralistet  hans  Fader,  Johan  Oxe.  Nu  skulde  Striden  rejses  om 
en  ny  Gaard,  den,  for  hvis  Skyld  Mogens  Gjøe  i  sin  Tid  havde 
fundet  det  klogt  at  binde  Mund  paa  Johan  Oxe  ved  at  give  ham 
sin  Datter  Mette  til  Ægte.  Det  var  Oxernes  gamle  Gaard  Tordsø 
i  Skaane. 

Peder  Oxes  Stilling  var  her  den  modsatte  af,  hvad  den  havde 
været  ved  Gisselfeld.  I  Striden  om  denne  Gaard  havde  han 
faaet  de  egentlige  Arvinger  skudt  til  Side  ved  at  henvise  til,  at 
de  var  gaaede  fra  Arv  og  Gæld.  Uheldigvis  var  just  det  samme 
Tilfældet  med  Arvingerne  efter  den  Farbroder,  Oluf  Oxe,  gen- 
nem hvem  han  nu  vilde  hidlede  sin  og  sine  Søskendes  Adkomst 
til  Tordsø.  Han  anvendte  da  det  Fif  først  at  faa  Kronen  til  at 
afstaa  til  ham  og  Søskende  den  Ret,  som  den  maatte  have  til 
Tordsø,  efterdi  Arvingerne  var  gaaede  fra  Arv  og  Gæld.  Som 
saadan  nyoppudset  Arving  gjorde  han  derpaa  Fordring  paa 
Ret  til  at  indløse  sin  Morfader,  Mogens  Gjøes  Pantebreve  i 
Gaarden. 

Denne  Gang  var  dog  Rigshofmesteren  fast  bestemt  paa  ikke 
at  vige.  Han  mødte  vel  lige  saa  lidt  nu  personlig  som  i  Sagen  om 
Gisselfeld.  Men  Mogens  Gyldenstjerne  (Fig.  20)  førte  Sagen  paa 
hans  Vegne  og  var  saa  heldig  paa  Skaane  Landsting  at  faa  til- 
dømt Mogens  Gjøe  Indførsel  i  Tordsø.  Kampen  var  hed.  Hen- 
synsløst udslyngedes  Beskyldninger  for  Voldsomheder  og  Ræve- 
streger, der  mindede  om  Oxernes  gyldne  Tid.  Salig  Torben  og 
Johan  Oxe  beskyldtes  saaledes  for  at  have  sat  Broderen  Oluf 

Oxes  Datter  i  Kloster  i  Roskilde  og  bagefter  ladet  hende  i  et 
falsk  dateret  Brev  give  dem  Skøde  paa  hendes  Arveret  til 
Tordsø,  da  klostergiven  Kvinde  ikke  kunde  gøre  sligt.  Det  for- 
bedrede ikke  Sagen,  at  det  var  Torbens  og  Johan  Oxes  egen 
Søster  Birgitte,  der  havde  sladret  dette  af  Skole  til  Mogens  Gjøes 
Skriver.  Ikke  heller  svækker  det  Troværdigheden  af  Birgitte 
Oxes  Udsagn,  at  Peder  Oxe  senere  lovede  samme  „kære  Fa- 
ster" et  aarligt  Underhold, 
saafremt  hun  vilde  forblive 
i  Ro  i  Maribo  Kloster  (Fig. 
21)  og  ikke  komme  i  Tale- 
porten til  Samtale  med  an- 
dre end  hendes  nære  Slægt 
og  Venner. 

Rigshofmesteren  synes 
kampivrig  og  opmuntret  af 
Udfaldet.  Han  lod  straks 
Mogens  Gyldenstjerne  iføl- 
ge den  opnaaede  Lands- 
tingsdom  gøre  Indførsel  i 
Tordsø.  Peder  Oxe  besva- 
rede imidlertid  dette  ved 
at  beskylde  Mogens  Gyl- 
denstjerne og  hans  Led- 
sagere for  at  øve  Vold. 
Rigshofmesteren  gav  da 
sin  Søn  og  Svigersøn  Be- 
faling til  at  gaa  frem  paa  samme  Vis  og  indstævne  Peder  Oxe 
paa  Sjællands  Landsting  for  ved  Indførelsen  i  Gisselfeld  ogsaa 
at  have  gjort  sig  skyldig  i  Vold.  Hele  den  nys  afgjorte  Sag  truede 
altsaa  med  at  blusse  op  paany. 

Men  denne  Gang  synes  Peder  Oxe  at  have  haft  flest  for- 
maaende  Venner.  Med  stor  Bitterhed  udtalte  Mogens  Gjøe  sig  i 
hvert  Fald  om  Rigskansleren,  Antonius  Bryske  (Fig.  22),  med 
hvem  han  selv  just  samtidig  laa  i  Proces  om  Kjeldkjær  Gods  ved 
Vejle,  og  hvem  han  beskyldte  for  i  den  Anledning  at  være  ham 


Fig.  20.   Mogens  Gyldenstjerne  (?). 
(Efter  Maleri  paa  Frederiksborg.) 

ildesindet.  Om  Sagen  med  Peder  Oxe  skrev  han  mistrøstig: 
Kongen  vil  ikke  kunne  udstede  Breve,  der  er  i  Strid  med  Loven, 
med  mindre  de  forhverves  ved  nogen  vrang  Undervisning.  „Men 
hvad  den  Kansler  kan  gøre  derudi,  det  han  veed  kan  være  mig 
imod,  tvivler  jeg  ikke  paa,  at  han  jo  gør." 


Fig.  21.  Maribo  Kloster"  (efter  Resen).  —  1  Kirken  —  2  Brødrekloster 
kloster  —  4  Brødrehaven  —  5  Søsterhaven. 


3  Søster- 


Hvad  der  nu  end  kan  have  været  Grunden:  Peder  Oxe  er- 
hvervede en  kongelig  Rettertingsdom  for,  at  Mogens  Gylden- 
stiernes Indførsel  paa  Mogens  Gjøes  Vegne  i  Tordsø  Gaard 
skulde  anses  for  ulovlig  og  magtesløs.  Da  Rigshofmesteren  saa- 
ledes  saa  sig  Vaabnene  slaaet  af  Haanden,  var  der  ikke  andet 
for  end  at  skjule  Nederlaget  ved  at  indgaa  Forlig.  Det  blev  slut- 
tet i  Helliggæsthus  i  København  i  November  1542,  men  det  var 

ikke  nær  saa  gunstigt  for  Mogens  Gjøe  som  det,  der  Aaret  forud 
var  blevet  indgaaet  oppe  paa  Slottet  angaaende  Gisselfeld.  Der 
bestemtes  nemlig,  at  Peder  Oxe  „nu  straks  maa  til  sig  annamme 
Tordsø  Gaard  og  Gods".  Mogens  Gjøe  skulde  erstatte,  hvad 
der  muligvis  var  bortsolgt.  Inden  førstkommende  Paaske  skulde 
Peder  Oxe  udbe- 
tale Mogens  Gjøe, 
hvad  Pantebreve 
denne  havde  i 
Tordsø. 

Det  allerværste 
ved  Forliget  var 
imidlertid  Maa- 
den,  hvorpaa  det 
blev  efterkommet. 
Peder  Oxe  over- 
tog vel  straks  paa 
egne  og  Søsken- 
des Vegne  Gaard 
og  Gods,  men  — 
undlod  at  udbetale 
Pengene,  hvaden- 
ten han  nu  ikke 
har  kunnet  eller 
ikke  fundet  det 
nødvendigt.  Hvis 
han  paa  sine  bare  Knæ  maatte  have  takket  Gud  for  slig  en  Mor- 
fader, har  det  da  maaske  nærmest  været,  fordi  den  skyldige  Sum 
kunde  betegnes  som  Forskud  paa  Arv. 

Men  slig  en  Haan,  at  narres  baade  for  Gaard  og  for  Penge, 
blev  den  gamle  Mogens  Gjøe  for  meget.  Endnu  i  Foraaret  1544 
havde  han  intet  faaet  og  skrev  derfor  til  sin  befuldmægtigede, 
Mogens  Gyldenstjerne:  „De"  (Peder  Oxe  og  Søskende)  „have 
baade  Godset  og  Pengene,  og  kan  jeg  tro,  de  er, vel  tilfredse, 
hvor  længe  de  sidde  saa  hen  dermed.  Thi  begærer  jeg  gerne 
dit  gode  Raad  herudi,   kære  Hr.  Mogens!   hvorledes  jeg  skal 


Fig.  22.  Antonius  Bryske. 
(Maleri  paa  Frederiksborg.) 

forholde  mig  hermed.  De  handle  nu  med  mig  paa  min  Alder- 
dom, som  de  ville.  Men  jeg  forhaabes  dog,  det  vil  anderledes 
komme  sig." 

Hans  Haab  gik  ikke  i  Opfyldelse.  Allerede  Palmesøndag  døde 
han.  Pantet  i  Tordsø,  der  havde  voldet  saa  mangen  bitter  Kiv, 
sank  atter,  som  en  Bølge  der  lægger  sig,  stille  hen  i  Boets  sam- 
lede Masse. 


3 

En  Optræden  som  Peder  Oxes  vækker  Opsigt  og  virker  An- 
seelse. En  usædvanlig  dygtig  ung  Mand,  nu  desuden  en  af  Ar- 
vingerne efter  den  hovedrige  Mogens  Gjøe.  Peder  Oxe  forstod 
at  indkassere  alle  Fordelene. 

Kongen  (Fig.  23),  der  fra  først  af  vel  kun  havde  antaget  ham 
som  Hofsinde  paa  hans  gode  Navn  og  glatte  Ansigt,  synes  lidt 
efter  lidt,  vejledt  af  Peder  Oxe  selv,  at  have  opdaget  ham.  Han 
besad  ogsaa  en  sjælden  Evne  til  at  vinde,  hvem  han  vilde.  Der 
var  noget  eget  tiltalende  ved  denne  kundskabsrige,  belevne  unge 
Mand,  der,  tilsyneladende  blot  lutter  Form,  indesluttede  en  saa- 
dan  Sum  af  Kraft  og  Snille.  At  have  besejret  gamle  Hr.  Mogens 
endog  gentagne  Gange  i  Lovens  Brætspil  gjaldt  med  Rette  ved 
Hove  som  aflagt  ypperste  Prøve  paa  enestaaende  Dygtighed. 
Kongen  saa  med  Føje  i  ham  en  ganske  usædvanligt  brugbar  og 
lovende  ung  Mand. 

Herved  forandredes  Peder  Oxes  Stilling.  Den  havde  allerede 
fra  første  Færd  været  dobbeltsidig  og  uklar.  Som  pur  ung  Hof- 
sinde (Fig.  24)  var  hans  Betydning  kun  ringe,  nærmest  kun  en 
pænere  Drabant,  der  i  kort  Fløjels-Kappe  kunde  tage  sig  ud  til 
Hest  og  anvendes  ved  Opvartning.  Men  allerede  fra  første  Færd 
havde  han  som  Arving  af  Pantet  i  Ravnsborg  Len  været  Lens- 
mand tillige,  altsaa  Indehaver  af  noget,  som  Hofsinder  ellers 
først  efter  lang  og  god  Tjeneste  kunde  gøre  sig  Haab  om  at  naa 
frem  til.  At  han  fik  Lov  til  at  beholde  Lenet  skyldtes  vistnok 
oprindelig  nærmest  Kongens  Pengeforlegenhed,  der  ikke  tillod 


Fig.  23.   Kong  Christian  III. 
(Maleri  i  Dresdens  historiske  Museum.) 

Fig.  24.   De  danske  Hofsinders  Dragt  Aar  1543. 
(Efter  Originaltegning  i  Rigsarkivet.) 

at  indløse  Pantet.  Men  herved  besad  Peder  O.xe  en  Springstav, 
der,  snildt  anvendt,  vel  skulde  bringe  ham  fremad.  Med  stor  Be- 
hændighed synes  han  at  have  faaet  sin  Stilling  svunget  om,  saa 

at  Lensmanden  blev  Hovedsagen,  den  blotte  Hofsinde  gik  i 
Glemme.  Dette  Forhold  fik  øget  Fart,  da  han  efter  Bedstefade- 
rens Død  kom  til  endnu  flere  Penge.  Han  kunde  nu  laane  Kon- 
gen endnu  større  Summer,  og  det  faldt  naturligt,  at  han  fik  Smaa- 
len  i  Pant  og  Vederlag.  Aar  1549  opnaaede  han  endelig  det  store 
Len  Halsted  Kloster. 

Dette  var  uden  Tvivl  en  Slags  Løn  for,  hvad  han  Aaret  forud 
havde  udført.  Kongen,  der  selv  satte  megen  Pris  paa  ham,  be- 
troede ham  nemlig  det  ikke  lette  Hverv  som  Marskal  at  lede 
det  store  og  pragtfulde  Brudetog  til  Sachsen.  Dronning  Doro- 
thea vilde  selv  ledsage  sin  Datter  Prinsesse  Anna  ned  til  Tor- 
gau,  hvor  Brylluppet  skulde  staa  med  Hertug  August.  Det  var 
allerede  en  vanskelig  Sag  at  være  den  sikre  Dronning  tilpas, 
dobbelt  vanskelig,  naar  ogsaa  hendes  Broder  samt  Kongens 
Broder  og  Søster  fulgte  med.  Og  ned  efter  i  hele  det  lange  Tog 
af  forgyldte  Vogne,  hængende  Karme,  Fruervogne,  „  Kudskvogne", 
Rustvogne  og  Ryttere,  omtrent  900  Heste  ialt,  var  der  en  Sum  af 
stridige  Viljer,  lige  fra  Dronning  Dorotheas  Hofmester,  Peder 
Oxes  gamle  Modstander,  Hr.  Mogens  Gyldenstjerne,  de  mange 
Lensmænd  og  Hofsinder,  som  Peder  Oxe  havde  sprunget  forbi, 
og  ned  til  den  ringeste  Kok,  Sølvpop  eller  Dørsvend.  Alle  mis- 
fornøjede enten  med  Bespisning,  Natteleje,  Følge  eller  Føre,  alle 
rede  til  Klager  og  Opsætsighed.  Der  skulde  derhos  skiftevis 
spares  og  flottes,  gaas  høfligt  til  Side,  prales  og  vigtes,  alt  efter 
Lejlighed  og  rette  Skøn.  Peder  Oxe  viste  sig  Opgaven  voksen. 
Han  var  myndig,  smidig,  snarraadig.  Han  var  fra  den  Stund  lige 
vel  anskreven  baade  hos  Kong  Christian  og  Dorothea  i  Danmark 
og  hos  Hertug  August  og  Anna  i  Sachsen. 

Sit  sidste  store  Bevis  paa  hurtig  Fremgang  i  Kongegunst  fik 
han  endelig,  da  han  kun  32  Aar  gammel  1552  blev  Rigsraad. 

Det  var  dog  ikke  blot  opefter,  at  Peder  Oxe  forstod  at  gøre 
sig  gældende.  Sejren  over  Mogens  Gjøe  og  den  voksende  Guld- 
glans om  hans  Navn  skabte  Respekt  ogsaa  blandt  hans  Stands- 
fæller.  Var  man  i  Begyndelsen  mest  rede  til  at  overse  den  dun- 
hagede  Hofsinde  og  Pantelensmand,  saa  tiltvang  han  sig  uvil- 
kaarligt  Agtelse,  da  han  kunde  skrive  sig  ikke  blot  som  hele 

Brodreflokken  med  Faderens  gamle  „til  Nielstrup",  men  med 
det  nye,  selvstændige:  „Peder  Oxe  til  Gisselfeld".  I  dette  „til 
Gisselfeld"  laa  der  saa  grumme  meget,  som  løftede.  Først,  hvad 
hver  i  Samtiden  straks  fornam:  erobret  fra  Hr.  Mogens.  Der- 
næst, en  Hofsinde  „til  Gisselfeld"  var  mer  end  en  almindelig 
Hofsinde.  Man  kunde  lige  saa  godt  straks  indrømme,  at  han 
egentlig  var  Lensmand.  Det  var  da  kun  ganske  rimeligt,  at  Be- 
nævnelsen „Hofsinde"  kort  efter  helt  faldt  bort,  og  han  fik  Sølv- 
sporer og  blev  Væbner.  Men  endelig  dette  „til  Gisselfeld"  taalte 
at  ses  efter  i  Sømmene.  Havde  ikke  denne  unge  Fyr  styret  sin 
og  sine  Brødres  Sager  saa  vel,  at  de  nu,  da  de  var  blevne  myn- 
dige, kunde  møde  hver  med  sin  Herregaard?  Det  skulde  ingen 
let  have  gjort  ham  efter,  at  begynde  1538  med  Nielstrup  alene 
og  paa  Skiftet  1545  —  ganske  vist  efter  Morfaderens  Død  —  at 
kunne  udstyre  fire  Brødre  med  hver  sin  Gaard:  Peder  til  Gis- 
selfeld, Albert  til  Nielstrup,  Eskild  til  Løgismose  og  Johan  til 
Tordsø. 

At  Peder  Oxe  hjemme  paa  Lolland  baade  paa  Fædrenegaar- 
den  og  i  det  store  Len,  Ravnsborg,  som  han  havde  arvet  Styret 
over,  hurtigt  blev  lystret,  er  lettere  forstaaeligt.  Han  havde  jo 
Magten.  Og  mangen  en  skulede  vel  endnu  lidt  frygtsomt  hver 
Søndag  i  Vaabensted  Kirke  til  Stenen  over  gamle  Hr.  Johan 
under  Kirkegulvet  og  videre  over  til  Oxernes  Stol.  At  gamle 
Hr.  Johan  var  død  paa  Nielstrup  den  Torsdag  før  Jul  i  Herrens 
Aar  1534,  stod  at  læse  paa  Stenen  for  enhver,  der  forstod  Skrift. 
Hvordan  salig  Herren  var  død,  var  jo  Gud  og  Hvermand  be- 
kendt. At  Falkonetten  just  skulde  springe  og  sla  hans  Laar  søn- 
der, saa  han  blev  død!  Men  vidste  mon  han,  Peder  derovre,  og- 
saa  hvem  der  havde  været  med  i  Flokken  mod  Gaarden?  Hvem 
det  var,  der  havde  dræbt  Føreren,  just  som  Hr.  Johan  havde 
skænket  dem  de  skønne  Sølvbægere  for  at  gaa  væk?  Hvem  det 
var,  der  havde  ført  Flokken  videre  for  at  gøre  det  af  med  Gaar- 
den, den  gamle  og  alle  Ungerne?  —  Peder  var  jo  langt  borte 
den  Gang  og  kom  først  hjem  tre  Aar  efter.  Bedst  dog  at  dukke 
sig  nu  og  tage  sig  i  vare. 

Sin  største  Sejr  vandt  Peder  Oxes  stigende  Anseelse  og  Evne 

til  at  tækkes  og  bedaare  enhver,  da  han  ved  Skiftet  efter  Mor- 
faderen ikke  blot  forligtes  med,  men  blev  Tillidsmand  for  samt- 
lige Arvinger.  Han,  der  som  ingen  anden  havde  forringet  Boet 
ved  sine  Angreb  paa  Morfaderen,  han,  der  havde  bortført  baade 
Gisselfeld  og  Tordsø,  valgtes  nu,  skøndt  kun  en  ung  Søstersøn, 
af  samtlige  Onkler  og  Tanter  til  at  varetage  disses  fælles  Tarv. 
Og  de  valgte  ikke  den  urette.  Med  vante  Kraft  gik  han  paa.  Først 
i  Proces  mod  Rigskansler  Antonius  Bryske  om  Kjeldkjær  Gods 
ved  Vejle,  det  Gods,  som  Peder  Oxe  formentlig  skyldte  sin  Sejr 
over  Hr.  Mogens  i  Striden  om  Tordsø,  idet  Rigskansleren  an- 
toges at  se  ondt  til  denne  for  Tvisten  om  Kjeldkjær.  Men  nu  var 
det  andre  Tider.  Tordsø  var  reddet.  Saa  galdt  det  om  at  bjerge 
ogsaa  Redningsbøjen  Kjeldkjær.  Efter  flere  Domme  fik  Peder 
Oxe  ved  Forlig  erhvervet  Kjeldkjær  for  Mogens  Gjøes  Arvinger. 
Lige  saa  heldig  var  han  i  en  anden  betydelig  Retssag  om  det 
saakaldte  „store  Pant  i  Skaane". 

Hvis  Tarv  havde  Peder  Oxe  særlig  varetaget  —  samtlige  Ar- 
vingers eller  sit  eget?  Ved  et  underligt  Træf  fik  han  udlagt  som 
sin  Lod  baade  Kjeldkjær  Gods  og  en  Sjettedel  af  det  „store  Pant 
i  Skaane", 

Hvem  var  egentlig  den  Peder  Oxe  (Fig.  25),  der  ved  Nytaars- 
tid  1552  fik  som  Fødselsdagsgave  at  blive  optagen  i  det  danske 
Rigsraad  kun  32  Aar  gammel?  Hvad  boede  der  i  ham?  Han 
vidste  det  næppe  selv.  Andre  endnu  mindre. 

Thi  Naturen  havde  ødslet  paa  ham  med  Anlæg  og  Evner, 
men  tillige  blandet  i  ham  de  stærkeste  Modsætninger,  der  kun 
løst  sammenholdtes  ved  et  Dække  af  Belevenhed  og  Sans  for 
Harmoni. 

Paa  sin  Udenlandsrejse  havde  han  med  lyst,  modtageligt  Sind 
og  under  sin  fortræffelige  Lærers,  Magister  Morsings,  Vejled- 
ning opsuget  Indtryk,  Kundskaber  og  Interesser,  der  aldrig  siden 
tabtes,  men  lod  ham  et  helt  Liv  igennem,  hvor  han  saa  færdedes 

i  Danmark  eller  Udlandet,  lyse  med  egen  Glans  som  en  gennem- 
dannet,  fint  sleben  Aand.  Paa  Videnskabs,  paa  Kunsts,  paa  fælles 
Menneskeligts  Omraade  syntes  han  at  eje  Betingelser  for  at 
kunne  blive  en  Mand  af  Betydning. 

Men  under  denne  Sum  af  Anlæg  og  Interesser,  der  alle  pegede 
mod  et  Liv  i  Fred  og  Harmoni  eller  dog  et  Liv  med  disse  som 

Ledestjerne  og  Maal,  laa 
der  en  Naturbund  af 
stærke  Drifter,  Arv  efter 
baade  Oxerog  Gjøer.  En 
ustyrlig  Voldsomhed  og 
Trang  til  stangende  at 
gaa  paa,  parret  med  en 
Sans  for  Penge  og  Pen- 
ges Værd,  deraldrigund- 
te  Ro,  saa  længe  der  end- 
nu var  noget  at  indvinde. 
Det  hjalp  kun  lidt,  at 
denne  Ubændighed  og 
Gridskhed  atter  ifølge 
mange  Slægtleds  Vane 
var  parret  med  eller 
iklædt  Lyst  til  at  stige 
opad  til  Ærens  og  Mag- 
tens Tinde. 

Allerede  denne  Under- 
grund maatte  være  en 
højst  farlig  Vulkanbund  for  hans  lyse,  livsvenlige  Dannelse.  Men 
hertil  kom  endnu  en  Form  for  Begavelse,  som  Naturen  i  sin 
Ødselhed  havde  udrustet  ham  med  og  derved  fra  Vuggen  mær- 
ket ham  til  Fører.  Det  var  en  Slags  Glimtevne,  en  Evne  til  jo 
højere  Vanskelighederne  taarnede  sig,  des  mere  at  blive  fuldt 
sig  selv  og  lyse  af  Forstaaelse  og  Raad  for  Udveje.  Til  daglig 
ytrede  denne  kostelige  Gave  sig  nærmest  kun  som  Frodighed  i 
Ideer  og  Interesser.  Men  hos  en  ung  Mand  og  indpodet  paa 
Oxernes  Ustyrlighed  kunde  den  let  antage  Form  af  en  Trang  til 


Fig.  25.   Peder  Oxe,  Aar  1545. 
(Maleri  paa  Gisselfeld.) 

at  slaa  hele  Spillet  overende  for  nyfigen  og  kampklar  at  se,  hvad 
der  saa  kom. 

Ved  Siden  af  dette  Myldresind  og  Stormsnille  laa  der  saa  ende- 
lig, halvt  skjult  og  ubevidst,  men  i  lønlig  Forbindelse  med  hans 
milde  Dannelse,  en  egen  dyb  Trofasthed  og  Hjemmehang.  Saa 
besynderligt  det  lød:  han  vilde  kunne  ikke  blot  slaa  alt  i  Styk- 
ker, naar  man  handlede  ham  imod  —  glemme  Hensyn  til  Konge, 
Fædreland  og  eget  Velfærd  —  men  han  vilde  tillige,  som  hans 
Morfaders  Broder,  Henrik  Gjøe,  kunne  hengive  sig  og  alt  sit  til 
Forsvar  for  Land  og  Konge,  kunne  sygne  hen  af  Hjemve,  naar 
han  udelukkedes  derfra. 

Over  alle  disse  rige  Muligheder  og  stærke  Modsætninger  dæk- 
kede, som  sagt,  kun  en  tynd  Skal  af  belevent  Væsen  og  Trang 
til  Harmoni,  der  endda,  flygtigt  set,  kunde  forveksles  med  blot 
Lyst  til  at  indsmigre  sig. 

Intet  Under,  at  saa  modsat  Indhold  i  saa  let  en  Indpakning 
hverken  lod  sig  fuldt  tyde  eller  holde  sammen.  De  Standsfæller, 
der  mente  at  forstaa  ham  gennem  hans  Stamtræ,  stillede  vel 
Horoskopet  saalunde:  en  Statsmand  som  salig  Hr.  Mogens  Gjøe, 
solid  og  snild  —  hvis  han  da  ikke  skulde  falde  paa  Oxe-Dum- 
heder.  Selv  forstod  han  næppe  sit  sammensatte  Væsen,  anede 
ikke,  at  den  Fremgang,  der  hidtil  havde  fulgt  ham,  med  Nød- 
vendighed maatte  føre  til  hans  Fald.  Muligt  kunde  stram,  idelig, 
men  jævnt  afpasset  Modstand  have  langsomt  hærdet  og  udviklet 
det  bedste  og  ejendommeligste  i  hans  Natur.  Som  det  nu  gik, 
maatte  det  ende  med  Fordærv.  Oxerne  og  Gjøerne  i  ham  maatte 
for  slupne  Tøjler  løbe  løbsk  med  Resten.  Men  han  anede  det 
næppe  selv. 

Hvem  var  ogsaa  han  selv?  Var  han  overhovedet  endnu  ble- 
ven sig  selv,  eller  var  han  fremdeles  kun  en  uudviklet,  uafgæret 
Del  deraf? 

Man  tør  sikkert  sige,  at  han  næppe,  hvor  meget  han  end 
kendte  sig  selv,  fuldt  kunde  klare,  hvilke  hans  Bevæggrunde 
havde  været,  f.  Eks.  til  Kampen  mod  Morfaderen.  Var  det  blot 
Trods  og  Hævnlyst?  Var  det  Oxen,  der  stangede  Gjøen?  Var 
det  Retfærdighedstrang  eller  dog  indslaaede  Barndomsindtryk, 

fra  den  Tid  en  lille  Haand  knyttede  sig  ved  Synet  af  Faderens 
og  Moderens  Bekymring  over  det  skete?  Eller  var  det  den 
simpleste  Pengebegærlighed? 

Sit  reneste  Udtryk  fik  hans  sammensatte  Natur  i  hans  Be- 
handling af  Gisselfeld,  da  han  først  var  kommen  i  fuld  Besid- 
delse deraf.  Det  var  en  hel  anden  Peder  Oxe,  der  færdedes  her 
og  syslede  med  at  skabe  et  Storværk.  Ikke  at  han  glemte  sin 
gamle  Sans  for  Penge  og  Jordegods.  Indtil  det  sidste  vedblev 
han  ved  Køb  og  Magelæg  af  Bøndergaarde  at  afrunde  Besiddel- 
sen, et  Mosaikarbejde,  deri  al  sin  Mængde  af  Midler  og  Hensyn 
viser  den  mest  levende  Forretningssans.  Men  over  denne  gamle 
Naturbund  kom  der  noget  nyt  tilsyne,  hvor  Penge  blev  blot 
Middel  til  at  fremme  noget  andet  og  højere.  I  Strid  med  Slæg- 
tens Overleveringer,  der  i  Gaard  og  Gods  kun  saa  fordelagtigt 
Eje,  brod  han  ud  og  stræbte  ef(er  af  denne  Form  at  skabe  et 
Udtryk  for  det  skønneste,  han  vidste.  Han  viste  sig  greben  af 
Renæssancens  Aand  derude  fra  og  blev  en  af  dens  første  og  yp- 
perste Talsmænd  her  hjemme. 

De  fleste  ældre  Herregaardsbygninger  var  tunge,  skumle  og 
ubekvemme,  lignede  i  bedste  Fald  et  udplantet  Landsby-Kirke- 
taarn,  med  et  Rum  i  hvert  af  dets  to,  tre  Stokværk.  Ejerne 
gjorde  det  mindst  mulige  for  deres  Vedligeholdelse.  Tag  over 
Hovedet,  tykmuret  Værn  var  alt,  hvad  denne  plumpe,  haardt- 
vante  Tjener  havde  at  yde.  Maalet  var  naaet,  naar  Bygningen 
afgav  sikkert  Rum  for  Værdisager  og  Skyldbreve,  samt  til  Tider 
for  paalydende  Ejer. 

Den  første,  der  i  Danmark  brød  med  denne  gamle  Synsmaade, 
var  Kongens  Kansler  Johan  Friis,  der  1538  til  almindelig  For- 
bavselse for  Standsfæller  ofrede  overordentlige  Summer  paa 
Opførelsen  af  Hesselager  (Fig.  26)  paa  Fyn.  Hvor  stærkt  et 
Indtryk  dette  stolte  Bygningsforetagende  gjorde  baade  paa  ham 
selv  og  hans  Samtid,  kan  ses  af,  at  Kongen  og  Rigsraadet  ti  Aar 
efter  gav  ham  Ret  til,  hvad  fordum  i  Danmark  var  ukendt,  deraf 
at  oprette  et  Stamhus. 

Synet  af  Hesselagergaard  maa  have  slaaet  ned  i  Peder  Oxe  og 
begejstret  ham  ved  sin  Skønhed.  Minder  fra  Udlandet  har  muligt 

virket  med.  Gisselfeld  skulde  blive  noget  lignende.  Næppe  var 
han  da  kommen  i  fuld  Besiddelse  af  Gaard  og  Gods,  næppe  følte 
han,  at  han  nogenlunde  magtede  Ejendommen,  førend  han  be- 


Fig.  26.   Hesselager  paa  Fyn,  opført  ai'  Kansler  Johan  Friis  1538. 
(Fotografi.) 

sluttede  sig  til  det  yderst  vovelige  og  for  Samtiden  saa  besynder- 
lige: at  sænke  Stigbordet,  aabne  Slusen  og  lade  mange,  mange 
Aars  Renter  og  Indtægter  løbe  ud  i  Form  af  Opførelse  af  en 
prægtig  Hovedbygning.  Kun  27  Aar  gammel  iværksatte  han  sin 
dristige  Plan. 

Gisselfelds  gamle  Hovedbygning  laa  ham  ikke  anseeligt  og 
synligt  nok.  Han  besluttede  sig  til  at  bygge  den  nye  ude  i  nogle 
Moser  mod  Syd,  hvor  der  ved  Udgravninger  og  Opdæmninger 
lod  sig  danne  en  fortrinlig  Beliggenhed,  omgærdet  af  Sø.  Under- 
ligt nok  er  man  ikke  længer  i  Stand  til  med  Sikkerhed  at  paa- 
vise,  hvor  det  gamle  Gisselfeld  laa.  Svaret  vakler  mellem  to 
Steder,  en  Plads  ved  Møllebækken  fra  Søtorup  Sø,  hvor  der 
findes  svage  Spor  af  en  Bygning  omgiven  af  Grave,  og  en  anden 
større  Bygningsrest  i  den  nordre  Del  af  Haven  ved  det  nu- 
værende Gisselfeld,  ud  i  Søen.  Paa  dette  sidste  Sted  voksede 
indtil  for  faa  Aar  siden  et  prægtigt  Asketræ,  der  skjulte  de  fleste 
Murlevninger  med  sine  Rødder.  Da  Asketræet  for  nyligt  faldt, 
viste  dets  Aarringe  en  300-aarig  Ælde.  Og  under  det  blottedes 
Rester  af  en  Bygning  i  Taarnform,  som  Datidens  gamle  Herre- 
gaards  Hovedbygninger.  De  røde  Sten  heri  svarer  til  det  nu- 
værende Gisselfelds,  hvortil  jo  ogsaa  Peder  Oxe  skal  have  brugt 
Stenene  fra  det  gamle.  Men  udover  denne  almindelige  Oplysning 
giver  de  blottede  Rester  intet  Svar.  De  fortier  fremdeles,  hvad 
her  har  staaet,  hvem  her  har  boet.  Kun  lunefuldt  bevarer  de  de 
sikre,  tydelige  Spor  af  den  Hund,  der  en  Gang  forfulgte  en  Kat 
henover  disse  Sten,  da  de,  maaske  for  dobbelt  saa  lang  Tid  til- 
bage, var  nystrøgne. 

Men  hvor  end  det  gamle  Gisselfeld  laa,  Peder  Oxe  lod  det 
nedrive  og  de  værdifulde,  svære  Mursten  slæbe  ud  til  den  nye 
Borgplads  i  Mosen.  Af  disse  og  langt  flere  nybrændte  til  Hjælp 
lod  han  saa  her  opføre  en  storartet  Bygning,  53  Alen  lang,  22 
Alen  bred,  med  dybe,  hvælvede  Kældere,  tre  Stokværk  høj, 
med  fremspringende  Porttaarn  og  stejle,  takkede  Gavle  (Fig.  27). 
Det  var  den  vestre  Længe  eller  Port  fløjen,  som  den  nu  kaldes. 
Prægtig  og  storladen  tog  den  sig  ud,  tydeligt  nok,  hvad  Stilen 
angaar,  i  Slægt  med  Hesselager.  Og  vel  var  den  skikket  til  begge 
sine  Formaal,  baade  at  afgive  en  hidtil  ukendt  stor  og  rummelig 
Bolig  og  til  at  værne  sin  Besidder.  Efter  Datids  Maalestok  vrim- 
lede den  af  skønne,  lyse  Rum,  mangeboliget  som  et  Himmerig. 
Og  kom  Bonde-  eller  Borgerflok  paany,  som  sidst  i  Grevens 
Fejde,  skulde  de  faa  en  varm  Modtagelse.  Langs  øverste  Stok- 

værk  løb  Vægtergang  med  Skydeskaar  vekselvis  til  Kartover  og 
til  Hagebøsser.  Ovenover  Portens  andet  Stokværk  hang  de 
skønneste  Murbaand  ligesom  med  Kvaster,  hver  enkelt  til  Dæk- 
ning for  nedadgaaende  Skydeskaar  til  Værn  om  Taarnets  Fod. 
Borgen  laa  omgiven  af  Grave,  ja  i  Sø.  Kun  en  Vindebro  førte 
did.  Selve  Porten  kunde  lukkes  indefra  med  en  forsvarlig  Bom. 
Vovede  nogen  under  disse  Omstændigheder  et  Angreb,  var  der 


Fig.  27.   Gisselfeld  paa  Sjælland,  opført  af  Peder  Oxe  1547  —  75. 


Største  Sandsynlighed  for,  at  de  aldrig  vilde  naa  ind.  Fra  alle  tre 
Stokværk  kunde  de  mejes  ned  med  Kugler,  før  de  fik  taget  den 
ophejste  Vindebro.  Ikke  et  Sted  langs  Husets  Fod  var  der  Læ 
for  Skud  eller  kogende  Vand  fra  oven.  For  Kældervinduerne 
spærrede  Jærngitre.  Den  Mand  var  ej  født,  der  ved  egen  Kraft 
kunde  sprænge  Portbommen. 

Over  Porten  lod  Peder  Oxe  indmure  en  Sten  med  sit  fædrene 
og  mødrene  Vaaben  samt  følgende  Indskrift: 

1540  paa  det  syvende  Aar 
Lod  Peder  Oxe  denne  Gaard  flytte 
Og  bygge  af  ny,  som  han  her  staar, 
Sig  og  sine  Arvinger  til  Nytte. 

Gud  unde  dennem  at  bygge  og  bo 
Og  saa  i  Verden  at  være. 
At  det  bliver  dennetn  til  Fred  og  Ro 
Over  alting  til  Guds  Ære. 

Hvorfor  satte  Peder  Oxe  Port  paa  Huset?   Paa  Enkelthus 
behøvedes  jo  ingen  Port.  Var  det  mon  virkeHg  fra  første  Færd 


Fig.  28.   Borreby  ved  Skelskør  Nor  paa  Sjælland,  opført  af  Kansler  Johan  Friis  1556. 

(Fotografi.) 

hans  Mening,  at  dette  Hus  blot  skulde  udgøre  en  Fløj  blandt 
flere?  Hesselager  var  kun  Enkelthus  og  Borreby  (Fig.  28),  som 
Johan  Friis,  muligt  ægget  af  Peder  Oxe  med  hans  Gisselfeld, 
opførte  1556,  var  ligeledes  kun  Enkelthus.  Har  da  maaske  Peder 
Oxe  straks  sat  sig  det  Maal  at  overgaa  alt  ved  at  bygge  ikke  alene 
et  Hus,  men  en  flerlænget  Bygning?  Vi  veed  det  ikke.  Gissel- 
feld som  den  staar  trelænget,  hver  Længe  med  frie  Gavle,  viser, 
at  det  er  bleven  til  Hus  for  Hus.  Dette  stemmer  ogsaa  baade 
med  Peder  Oxes  praktiske  Forstand,  ikke  at  paatage  sig  mer 

end  han  hver  Gang  kunde  magte,  og  er  i  Overensstemmelse 
med  det  lidet,  vi  iøvrigt  veed  om  Opførelsen.  Men  hvorfor  satte 
han  da  Port  paa  det  første  Hus? 

Gisselfeld  blev  det  stensatte  Udtryk  for  hans  Lykkes  Drøm. 
Han  begyndte  stort  og 
han  blev  ved.  Hvor 
meget  han  end  senere 
byggede,  baade  det 
prægtige  Tølløse  (Fig. 
29),  hvor  han  efter- 
lignede Tanken  i  Ege- 
skov at  lægge  to  Huse 
sammen  med  Lang- 
siden, og  Løgismose 
og  Holmegaard  — 
Gisselfeld  var  og  blev 
hans  kæreste  Værk, 
som  han  fortsatte  lige 
til  sin  Død.  Ikke  blot 
byggede  han  her  efter- 
haanden  tre  Fløje,  men 
han  anlagde  en  be- 
fæstet Forgaard  foran 
Vindebroen,  med  vidt- 
strakte Mure  og  Port- 
taarne,  og  omsluttende 
hele  Ladegaarden.  Saa 
vidtstrakt  en  befæstet 

Plads  fandtes  ikke  i  Enkeltmands  Eje  i  hele  Norden.  Døden 
synes  at  have  afbrudt  ham  i  at  anlægge  en  lignende  Forborg 
mod  Øst,  udfor  den  manglende  Fløj  i  Gisselfeld. 


Fig.  29.   Tølløse  paa  Sjælland,  opfoi-t  ar  Peder  Oxe. 
(Fotografi.) 


Paa  Gisselfeld  udfoldede  Peder  Oxe  en  ny  Side  af  sin  Natur. 
Men  overdaadigt  udrustet  som  han  var,  aabenbarede  han  sam- 

tidigt  i  Kongens  og  Landets  Tjeneste  en  hel  anden  Form  for 
Dygtighed.  Der  betroedes  ham  Aar  1553  et  diplomatisk  Hverv 
af  ikke  ringe  Betydning.  Kongens  Svigersøn,  Hertug  August  af 
Sachsen,  var  samme  Aar  kommen  i  en  meget  vanskelig  Stilling. 
Hans  ældre  Broder,  Kurfyrst  Moritz  af  Sachsen  (Fig.  30),  var 
død  i  Juli  Maaned  kun  32  Aar  gammel,  dødeligt  saaret  i  et  sejr- 
rigt Slag,  som  han  havde  leveret  Markgrev  Albrecht  Alcibiades 

af  Brandenburg.  Her- 
tug August  ønskede 
Kurfyrsteværdigheden 
efter  sin  Broder.  Men 
han  mødte  Modstand 
baade  hos  Albrecht  Al- 
cibiades og  hos  Hertug 
Johan  Frederik,  en  Søn 
af  den  brave  Tyksak  af 
samme  Navn  (Fig  31), 
hvem  Fedmen  havde 
hindret  i  at  flygte  fra 
Slaget  ved  Miihlberg 
(1547),  saa  at  Moritz 
tog  ham  til  Fange  og 
aftvang  ham  baade  Land 
og  Kurfyrste -Værdig- 
hed. Markgreven  og 
den  unge  Johan  Frede- 
rik mente  med  en  vis 
Ret,  at  nu  burde  Følgerne  af  Moritz'  Voldsdaad  og  Forræderi 
have  en  Ende  og  ikke  komme  ogsaa  hans  Broder  August  til 
Gode.  Kurfyrste-Værdigheden  og  Landet  burde  nu  falde  tilbage 
til  den  Gren  af  Slægten,  som  med  Urette  var  bleven  berøvet 
dem.  Det  truede  med  Krig.  Hertug  August  ønskede  Mægling. 
Til  Mægler  valgtes  den  33-aarige  Peder  Oxe. 

Peder  Oxe  udførte  dette  Hverv  med  glimrende  Dygtighed. 
Der  blev  sluttet  Fred,  og  Hertug  August  blev  Kurfyrste.  Med 
Rette  høstede  Mægleren  den  nye  Kurfyrstes  varmeste  Tak.  Der 


Fig.  30.   Kurfyrst  Moritz  af  Sachsen. 
(Maleri  af  Lukas  Kranach  den  yngre,  Dresden.) 

var  just  født  en  Søn  hos  Kurfyrsteparret.  Og  ganske  naturligt 
blev  det  da  ved  Daaben  i  Dresden  Peder  Oxe,  der  paa  Mor- 
faderens, Kong  Christians,  Vegne  stod  Fadder  til  den  lille.  Under 
disse  Forhandlinger  og  Fester  saa  Peder  Oxe  sig  iøvrigt  vel  om 
baade  paa  Personer  og  Forhold.  Her  lærte  han  ikke  blot  Kur- 
fyrst  Augusts  Modkandidat,  Johan  Friedrich  „der  mittlere",  at 
kende,  men  ogsaa  et  af  Tidens  mest  urolige  Hoveder,  Wilhelm 
V.  Grumbach,  der  siden 
i  mange  Aar  skulde  sætte 
Tyskland  i  Skræk.  Ingen 
kunde  vide,  hvad  sligt 
Kendskab  mulig  en  Gang 
kunde  bruges  til. 

Peder  Oxes  heldige 
Udførelse  af  Mægler- 
hvervet forøgede  kun  den 
Tillid,  han  forud  nød  hos 
Kongen.  Allerede  kort 
før  Afrejsen  havde  denne 
betroet  ham  i  Forening 
med  Børge  Trolle  at  ind- 
drive Landeskatten  over 
hele  Riget.  De  to  beholdt 
de  store  Summer  „til  tro 
Haand",  som  det  hed, 
indtil  1557,  da  de  ende- 
lig aflagde  Regnskab  og 
indbetalte  Pengene  i  Rentekamret.  Men  lige  efter  Hjemkomsten 
fra  Sachsen  fik  Peder  Oxe  desuden  et  nyt  og  højst  hædrende 
Tillidshverv.  Man  frygtede  i  Aaret  1554  for  en  mulig  Krig  med 
Sverige.  Kongen  befalede  da  Peder  Oxe  at  begive  sig  til  Kø- 
benhavns Slot  og  have  Opsyn  med  alt  i  hans  Fraværelse.  Ad 
samme  Port  som  for  37  Aar  siden  Farbroder  Torben  som  Mis- 
dæder havde  maattet  vandre  ud  af  Slottet  til  Retterstedet,  drog 
da  nu  Peder  Oxe  ind,  om  ikke  af  Navn  saa  dog  af  Gavn 
Statholder    paa    Københavns    Slot.    Det   var   en   Slags   Rigs- 


Fig.  31.   Kurfyrst  Johan  Frederik  af  Sachsen. 
(Malet  under  hans  Fangenskab  af  Tizian  i  Auf;sburg  1548.) 

hofmesterstilling,  saa 
længe  dette  Embede, 
saaledes  som  da,  stod 
ubesat. 

Underal  denne  voks- 
ende Tillid  og  hurtige 
Fremgang  fulgte  det 
næsten  af  sig  selv,  at 
Peder  Oxes  Indtæg- 
ter og  Løn  steg.  Han 
fik  nye  Smaalen  og 
tilstodes  større  Ind- 
tægter af  de  gamle. 
Hans  Len  strakte  sig 
nu  over  til  Falster  til- 
lige. Intet  Under,  at 
han  som  Lensmand 
paa  Gedsør  blev  en 
Slags  Fyrstevært  for 
Falster,  ikke  mindst, 
da  hans  Velyndere, 
Kurfyrst  August  (Fig. 
32)  og  Kurfyrstinde 
Anna  (Fig.  33),  1557 
kom  til  Danmark  og 
skulde  paa  Gennem- 
rejsen underholdes 
med  Hjortejagt  og 
Svanejagt.  Ogsaa  til 
Falsters  Genbo  Mek- 
lenborg  strakte  hans 
Virksomhed  sig.  Hos 
Hertug  Ulrik,  der  var 
giftmedChristian  III's 
Søster  Elisabeth,  mødte  han  i  Oktober  1557  som  Fadder  paa 
Kongens  Vegne.  Den  lille  Pige,  der  døbtes  og  fik  Navnet  Sophia, 


Fig.  32.   Kurhrst  August  af  Sachsen  1551. 
('Maleri  i  Dresdens  Museum,  i 

skulde  han  senere, 
efter  mange  Omskif- 
telser, være  med  at 
modtage  som  Dan- 
marks Dronning. 

Men  under  alle  disse 
mangeartede  Former 
for  Virksomhed  rørte 
sig  og  trivedes  dog 
uforandret  den  gamle 
Peder  Oxe,  Oxernes 
og  Gjøernes  Arvtager, 

den  ustandselige, 
ustyrlige  Godssamler. 
Som  om  han  ikke  hav- 
de andet  for,  tumlede 
Peder  Oxe  i  disse 
Aaringer  med  Gaard- 
køb,  Magelæg  og  Pro- 
cesser i  bestandig  vil- 
dere Fart.  Med  et  af 
Lykken  næret  Mod 
indlod  han  sig  —  ikke 
mindst  overfor  sine 
Medarvinger,degamle 
Fjender  Gjøerne,  der 
havde  været  godtro- 
ende nok  til  at  kaare 
ham  til  Tillidsmand 
—  i  mere  og  mere 
vovede  Foretagender, 

der  tilsidst  maatte 
bringe  ham  Fordærv. 

Det  var  vistnok  allerede  en  Handel  af  blandet  Art,  men  valgt 
med  Peder  Oxes  Blik  for,  hvor  der  lod  sig  fiske  i  rørt  Vande, 
da  han  Aar  1553  købte  Gods  paa  Bornholm.  Øen  var  siden  1536 


Fig.  33.   Kurfyrstinde  Anna  af  Sachsen. 
(Maleri  i  Dresdens  Museum.) 

pantsat  til  Lybækkerne  paa  50  Aar,  og  disses  Fogeder  behand- 
lede Befolkningen  hensynsløst.  Som  indflydelsesrig  Rigsraad 
havde  Peder  Oxe  imidlertid  Magtmidler  til  at  vende  Uret,  og 
det  betroedes  ham  ganske  rigtigt  ogsaa  to  Aar  efter  Købet  at 
drage  sammen  med  to  andre  Rigsraader  over  til  Øen  for  at  faa 
nogle  af  de  mange  Stridspunkter  mellem  Folket  og  de  fremmede 
Fogeder  ordnede.  Det  tør  anses  for  sandsynligt,  at  Ordningen 
ikke  skete  ham  selv  til  nogen  Skade. 

En  større  og  vidtløftigere  Handel  indlod  han  sig  i,  da  han  1554 
købte  Favrholm  ved  Hillerød.  Han  købte  den  af  Kongens  Ynd- 
ling, den  tyskfødte,  tyske  Kansler  Andreas  v.  Barby,  der  for  en 
seks  Aarstid  siden  havde  faaet  Gaard  og  Gods  overladt  af  Kon- 
gen. Hvor  stor  Gaven  var,  kan  bedst  ses  af,  at  Peder  Oxe  be- 
talte 17,000  Joachimsdalere,  altsaa  omtrent  68,000  Kroner  der- 
for. Ulempen  ved  dette  Køb  var  imidlertid,  at  Peder  Oxe  her- 
ved blev  Nabo  til  Ejeren  af  Nabogaarden,  Herluf  Trolle  paa 
Hillerødsholm,  og  arvede  en  gammel  Tvist  om  Markeskel  med 
ham. 

Striden  mellem  de  to  tidligere  Ejere  havde  været  haard.  De 
kunde  ikke  enes  om,  hvorvidt  Stueholmene,  Illesø  og  Trane- 
mosen hørte  til  Favrholm  eller  til  Hillerødsholm.  Tilsidst  var 
der  blevet  udmeldt  Landets  fire  fornemste  Mænd:  Kongens 
Kansler  Johan  Friis,  Hr.  Mogens  Gyldenstjerne,  Børge  Trolle 
og  Peder  Oxe  —  mindre  kunde  ikke  gøre  det  —  til  at  sætte  ret 
Markeskel.  De  fire  Herrer  havde  travet  afsted  i  Mosegrund  og 
Pløre,  de  havde  tildømt  Favrholm  alle  Stueholmene  og  draget 
Skel  i  Illemosen.  Grænsen  havde  de  betegnet  ved  ude  i  Mosen 
at  grave  Huller  paa  ti  Tørvs  Størrelse,  og,  hvor  der  voksede 
Træer,  ved  at  hugge  Mærker  i  disse.  Herluf  Trolle  havde  været 
utilfreds  med  deres  Afgørelse  og  straks  sagt,  at  dette  var  ikke 
Skel,  men  Uskel,  og  at  han  vilde  klage.  Ikke  desto  mindre  var 
det  dog  endt  med,  at  han,  da  Andreas  v.  Barby  havde  rakt 
ham  Haanden  som  Udtryk  for,  at  de  nu  var  forligte,  havde  rakt 
ham  sin  igen,  hvorpaa  de  alle  seks  var  fulgtes  ad  hjem  til  An- 
dreas Barby  paa  Favrholm  til  en  velfortjent  og  bedre  Middag 
og  Aften. 

Forliget  havde  dog  ikke  været  varigere,  end  at  Kongen  senere 
ikke  langt  fra  Hillerød,  i  Ebelholt  Kloster,  paa  ny  havde  maatter 
tale  dem  til  Rette  og  se  at  faa  dem  til  at  forliges.  Og  endelig  — 
efter  Salget  —  havde  der  fundet  en  meget  varm  Samtale  Sted 


Fig.  34.   Herluf  Trolle. 

(Eneste  samtidige  Portræt.  Efter  Maleri  paa  en  Husaltertavle,  nu  i  Nationaltnuseet, 

fra  før  Aar  1565,  thi  Birgitte  Gjøe  er  paa  samme  endnu  ikke  i  Enkedragt.   En  Kopi 

paa  Ledreborg  har  Indskriften  :  „Anno  ætatis  suæ  36",  det  er:  1551.) 


mellem  Parterne,  idet  Herluf  Trolle  havde  spottet  Andreas 
v.  Barby,  fordi  han  solgte  en  Kongegave,  og  denne  havde  sva- 
ret, at  det  var  Herluf  Trolle,  der  ved  sin  Ufredsommelighed 
tvang  ham  dertil. 

Hermed  var  første  Optrin  omme.  Den  tyske  Kansler  havde 
under  et  passende  Paaskud  faaet  sin  kongelige  Herres  Naades- 
bevisning  omsat  i  klingende  Mønt.  Dermed  trak  han  sig  ud  af 

Spillet.  Den,  der  fortsatte,  var  Peder  Oxe,  der  alt  som  Marke- 
skelsmand  havde  skridtet  Spørgsmaalet  af  og  mente  at  kende 
baade  Mark  og  Mand. 

Thi  ogsaa  over  den  stridbare  Nabo,  Herluf  Trolle,  havde  han 
sit  Skøn.  De  var  nogenlunde  jævnaldrende  og  havde  en  Tid  tjent 
sammen  som  Hofsinder.  Peder  Oxe  var  dog,  skøndt  den  yngre, 
hurtigt  sprunget  ham  forbi.  Han  oversaa  ham  uden  Tvivl  og  med 

en  vis  Ret,  fordi  Herluf 
Trolle  savnede  netop  de 
Evner,  der  udgjorde  hans 
Styrke.  Herluf  Trolle 
gjorde  Indtryk  af  at  være 
tung,  langsom  og  om- 
stændelig. Det  var  ret  be- 
tegnende, at  han  endnu 
19  Aar  gammel  fremdeles 
gik  i  Vor  Frue  Skole  i 
København.  I  samme  Al- 
der var  Peder  Oxe  alle- 
rede Hofsinde,  Herre- 
mand, Lensmand  og  i 
sejrrig  Proces  med  Lan- 
dets første  Jurist.  Herluf 
Trolle  syntes  ham  vistnok 
blot  anlagt  til  at  blive  en 
trofast  Slider.  Som  Erstat- 
ning for  Gods  og  Evner  havde  Naturen  skænket  ham  et  an- 
seeligt Ydre  samt  Tilfredshed  med  sig  og  sit.  I  Bunden  brav; 
men  naar  denne  Tilfredshed  blev  altfor  selvsikker  og  selvretfær- 
dig eller  ytrede  sig  som  Trættekærhed,  ærlig  talt:  mellem  Kam- 
merater kedelig. 

Saaledes  omtrent  var  vistnok  det  Skøn,  Peder  Oxe  havde 
dannet  sig  af  Herluf  Trolle,  indtil  deres  Veje  skiltes,  da  Herluf 
Trolle  som  veltjent  Hofsinde  endelig  fik  et  Ben  og  1543  kom  til 
Skaane  som  Lensmand  i  Gladsaxe.  Saa  skete  der  imidlertid  ikke 
længe  efter  med  eet  noget  mærkeligt.  Lige  paa  een  Gang  sprang 


Fig.  35.   Herluf  Trolle. 

(Efter  et  almindeligt,  men  i  k  ke  samtidigt  Billed,  vistnok 

blot  en  Gengivelse  af  Figuren  paa  hans  Sarkofag,  i 

Laaget  op,  Trolden  ud  af  Æsken,  greb  Guldjomfruen  og  var  fra 
samme  Øjeblik  en  stor  og  mægtig  Mand. 


Fig.  36.   Fru  Birgitte  Gjøe,  Herluf  Trolles  Hustru,  i  hendes  39te  Aar. 
(Maleri  af  Jacob  Binck  paa  Herlufsholm.; 


Det  gik  for  sig  paa  den  Maade,  at  Peder  Oxes  Moster,  Birgitte 
Gjøe,  der  hverken  havde  faaet  sin  Barndomsfæstemand  Jesper 
Daa  eller  senere  Biskop  Joachim  Rønnow,  tilsidst  var  havnet  i 

Dronning  Dorotheas  Jomfrukammer.  Her  baldyredes  og  stiftedes 
Partier.  Var  det  maaske  Dronningen,  der  havde  været  luthersk 
Udkigskvinde?  Eller  havde  Moster  Birgitte  selv  brugt  sine  Øjne 
og  ikke  tabt  ham  af  Sigte  helt  over  til  Gladsaxe?  Eller  havde 
virkelig  begge  de  to  unge  forlængst  været  enige  og  kun  ventet 
paa  at  blive  uafhængige?  Svaret  var  for  saa  vidt  ligegyldigt.  Det 
visse  var,  at  næppe  havde  gamle  Hr.  Mogens  Gjøe  i  April  1544 
lukket  sine  Øjne,  og  Jomfru  Birgitte  derved  opnaaet  at  blive  et 
glimrende  Parti  med  Pengene  paa  Bordet,  førend  ogsaa  Bejle- 
ren var  der.  Og  han  pyntedes  til  Bryllup  paa  smukkeste  Vis. 
Den  26.  September  blev  Brudgommen  udnævnt  til  Lensmand 
paa  Krogen  ved  Helsingør.  Den  16.  November  ægtede  Herluf 
Trolle  (Pig.  34  og  35)  Jomfru  Birgitte  Gjøe  (Pig.  36). 

Dette  Giftermaal  berørte  Peder  Oxes  Porhold  til  hans  Med- 
arvinger,  krydsede  muligt  hans  Planer.  I  Stedet  for  en  vistnok 
medgørlig  lille  Moster,  der  var  tilfreds  med  et  Skriftsted  og  et 
kærligt  Spørgsmaal  til  hendes  Befindende,  fik  han  nu  denne  for- 
dums Fælle  at  gøre  med,  der  hurtigt  begyndte  at  føle  sig.  Alle 
de  Mangler,  som  Peder  Oxe  mente  at  have  set  hos  ham:  hans 
pedantiske  Omstændelighed,  hans  selvglade  Retsind  og  Trætte- 
kærhed, blev  næppe  ringere  ved  at  blive  forgyldte.  De  skulde  i 
hvert  Fald  ikke  forøge  den  nye  Slægtnings  Kærlighed  til  ham 
og  Gjøerne.  Samtidigt  kunde  dog  Peder  Oxe  næppe  undlade  at 
se  med  noget  større  Respekt  paa  Herluf  Trolle.  Dette  Gifter- 
maal var  et  snildt  Træk.  Paa  Pengesager  forstod  han  sig.  Det 
var  saaledes  ikke  ilde  allerede  et  Par  Maaneder  før  Brylluppet 
at  lade  det  Pantebrev  paa  Ring  Kloster,  som  Birgitte  skulde 
arve,  overføre  paa  sig,  naturligvis  paa  hendes  Vegne.  Græse- 
gaard  og  alt  det  øvrige  Gods  i  Nordsjælland  vidste  han  at  styre. 
Og  det  maatte  man  lade  ham,  den  nye  Hovedbygning  paa  Hille- 
rødsholm,  som  han  opførte  paa  en  0  inde  i  Skovsøen,  var  smukt 
anlagt.  —  Han  var  værd  at  binde  an  med. 

I  første  Træfning  sejrede  Peder  Oxe.  Moster  Birgitte  og  hen- 
des Mand  blev  som  alle  de  øvrige  Onkler  og  Tanter  betagne  af 
hans  Forretningsdygtighed  og  betroede  ham  at  varetage  deres 
fælles  Tarv. 

Men  nu  traf  de  hinanden  paa  ny,  som  Naboer  paa  Favrholm 
og  Hillerødsholm  med  den  gamle  Markeskels-Trætte  imellem 
sig.  Begge  Parter  var  lige  stridbare.  Peder  Oxe,  for  hvem  den 
tidligere  Afgørelse  var  fordelagtig,  holdt  naturligvis  paa  denne. 
Derhos  tirrede  han  muligvis  sin  Modstander  ved  at  betegne 
Favrholm  som  sit  Hovedsæde  og  omdøbe  det  til  „Oxholm". 
Herluf  Trolle  benægtede  med  dristig  Sikkerhed,  at  der  havde 
fundet  Markeskels-Afgørelse  Sted,  idet  han  henviste  til,  at  der 
jo  slet  ikke  var  blevet  anbragt  Skelstene,  men  kun  hugget  nogle 
Mærker  i  Træer  og  vendt  nogle  Tørv.  Tilsidst  blev  Sagen  ind- 
anket for  Kongen  og  Rigsraadet.  I  Nyborg  December  1554 
dømte  de  til  Gunst  for  Peder  Oxe. 

Men  Herluf  Trolle  var  lige  stiv  og  halsstarrig.  I  det  følgende 
Aar  hører  man  gentagne  Gange  om,  at  Rigets  bekendte  Mænd 
fremdeles  maatte  møde  for  at  afgøre  Skel  mellem  „Oxholm"  og 
Hillerødsholm.  Men  der  var  tydeligt  nok  noget  mere  i  Vejen. 
Peder  Oxe  havde  sejret.  Men  havde  han  tillige  maaske  benyttet 
sin  Magt  og  Indflydelse  til  at  ramme  sin  Modstander  langt  føle- 
ligere? Var  der  overhovedet  nogen  Forbindelse  mellem  denne 
Strid  og  den  Kendsgerning,  at  Herluf  Trolle  i  Aaret  1554  be- 
røvedes Krogens  Len,  som  han  havde  haft  i  ti  Aar,  og  ikke  fik 
noget  andet  Len  i  Erstatning?  Vi  er  ikke  i  Stand  til  at  afgøre 
det.  Men  Overgangen  maa  have  været  brat  for  Herluf  Trolle. 
Snart  var  der  ikke  mere  Erindring  tilbage  om  den  mægtige 
Lensmand  end  Mindetavlen  i  Olai  Kirke  (Fig.  36)  om,  at  han  og 
Birgitte  Gjøe  ved  deres  Bortrejse  havde  skænket  noget  Gods 
til  Helsingørs  Skole. 

Uden  at  vi  kan  paavise  hvorfor  eller  hvorledes,  var  der  i  hvert 
Fald  under  anden  Træfning  mellem  de  to  Mænd  blevet  vakt  et 
dybt,  gensidigt  Nag.  Det  gamle  Had  mellem  Oxer  og  Gjøer 
syntes  blusset  op  paany  og  samlet  i  disse  to  som  Brænd- 
punkter. Skøndt  besejret  og  berøvet  sit  Len  var  Herluf  Trolle 
fremdeles  en  baade  indflydelsesrig  og  farlig  Modstander.  Kom 
det  til  en  tredje  Træfning  imellem  dem,  vilde  Peder  Oxe  handle 
klogt  ved  først  og  fremmest  forsigtigt  at  dække  sig  selv  og  der- 

6* 


Fig.  37.  Mindetavle  i  Olai  Kirke  i  Helsingør  om  Herluf  Trolle  og  Birgitte  Gjøe. 
(Efter  Fotografi  af  Kr.  Hude.) 


Eskild  Gjøe  85 

hos  ikke  overse  sin  Modstander.  —  Men  ingen  af  Delene  laa  i 
Øjeblikket  for  ham,  beruset  som  han  var  af  Medgang. 

Med  næsten  utrolig  Hensynsløshed  foer  Peder  Oxe  videre  ad 
den  indslagne  Vej.  Der  var  endnu  en  Gjøe  at  narre  og  plyndre. 
Morbroder  Eskild  Gjøe  var  barnløs,  men  havde  paa  Skiftet  efter 
sin  Fader,  gamle  Hr.  Mogens,  faaet  udlagt  Gunderslevholm  paa 
Sjælland.  Der  var  noget  for  Peder  Oxe. 

Allerede  Aar  1554,  samme  Aar  som  han  ved  Købet  af  Favr- 
holm  trængte  sig  ind  paa  Herluf  Trolle  og  Moster  Birgitte,  havde 
han  Morbroder  Eskild  under  Behandling.  Det  skete  saa  grun- 
digt, at  han  fik  Eskild  Gjøe  til  at  udstede  et  Skødebrev  for,  at 
han  havde  solgt  Peder  Oxe  Gunderslevholm  Gaard  og  Gods 
„mod  god  Betaling".  Derhos  udstedtes  et  Brev  ligeledes  af 
Eskild  Gjøe,  hvori  denne  erklærede,  at  han  paa  Livstid  havde 
Gunderslevholm  Gaard  og  Gods  kvit  og  frit  uden  nogen  som 
helst  .Afgift  i  Len  og  Leje  af  sin  kære  Søstersøn  Peder  Oxe. 
Først  efter  Eskild  Gjøes  Død,  men  da  ogsaa  straks  og  uhindret, 
skulde  Peder  Oxe  eller  dennes  Arvinger  maatte  overtage  Gaar- 
den  og  Godset. 

Eskild  Gjøe  synes  at  have  tænkt  videre  over  denne  Forskriv- 
ning, indtil  det  gik  op  for  ham,  at  det  hele  jo  vilde  være  rent 
galt,  hvis  han  og  Sidsel  fik  Livs-Arvinger,  eller  —  om  hun  døde 
barnløs  —  hvis  han  og  maaske  en  anden  Sidsel  fik  Børn.  Man 
maatte  være  betænkt  paa  alle  Tilfælde.  Den  elskværdige  Søster- 
søn vidste  straks  Raad.  Peder  Oxe  udstedte  et  Genbrev  til  Eskild 
Gjøe,  hvori  det  erklæredes,  at  hvis  denne  efterlod  sig  ægte  Livs- 
arvinger, skulde  det  før  udstedte  Skødebrev  være  dødt  og  mag- 
tesløst, og  disse  ægte  Livsarvinger  uhindret  arve  Gunderslev- 
holm Gaard  og  Gods.  Men  var  det  mon  et  Udtryk  blot  for  den 
Skynding,  hvori  han  maatte  efterkomme  disse  Betænkeligheder, 
eller  var  det  et  Udslag  af  Peder  Oxes  kærlige  Sind  baade  mod 
Morbroder  Eskild  og  mod  dennes  ufødte  Børn:  han  undlod  helt 

i  dette  Dokument  at  kræve  Vederlag  for  „den  gode  Betaling", 
som  han  ifølge  Skødebrevet  havde  givet  Eskild  for  Gunderslev- 
holm,  og  som  de  smaa  Gavstrikker  altsaa  ved  deres  Komme  til 
Verden  vilde  berøve  ham  tilligemed  det,  som  han  havde  købt 
derfor.  I  Skyndingen  maa  vel  Hjertet  være  løbet  af  med  ham. 
Men  Munden  løb  af  med  hans  Morbroder.  Da  han  og  hans 

Søskende  samme 
Aar  (1554)  samle- 
des til  et  nyt  Skifte- 
møde,    synes   han 

under  Tavsheds 
Løfte  at  have  be- 
troet sig  til  enkelte 

af  disse  om  sit 
mærkelige  Salg  af 
Gunderslevholm. 
De  lader  til  ikke  at 
være    blevne    op- 
byggede derved. 
Af  to   Onder  dog 
bedst  at  faa  Del  i 
Byttet.  AlbretGjøe 
(Fig.  38)  og  Elline 
Gjøes    Søn,    Oluf 
Mouritsøn     Krog- 
nos,  synes  at  have 
været  de  mest  paa- 
gaaende.  Peder 

Oxe  maatte  i  hvert  Fald  under  sit  Ophold  paa  Klavsholm  over- 
lade dem  en  betydelig  Broderpart  ved  at  udstede  en  Erklæring 
om,  at  ogsaa  de  havde  Del  i  det  hemmelighedsfulde  Køb  af 
Gunderslevholm,  hver  med  en  Tredjedel,  ja  Albret  Gjøe  skulde 
endog  have  Ret  til  efter  Eskilds  Død  forlods  at  udtage  Hoved- 
gaarden. 

De  begyndte  at  blive  noget  nærgaaende,  de  Gjøer.  Men  da 
ved  Udgangen  af  1554  deres   Hovedmand   Herluf  Trolle  var 


Fig.  38.  Albret  Gjøe  f  1558. 
(Efter  Maleri  i  Frederiksborg-Museet.) 

Stækket,  først  ved  Tabet  af  sin  Forlening  Krogen,  dernæst  ved 
Tabet  af  Sagen  mod  Peder  Oxe  om  Favrholms  Tilliggende  ved 
Kongens  og  Raadets  Dom  i  Nyborg  i  December,  saa  kunde  man 
aande  lidt  friere  og  tænke  paa,  hvad  der  videre  var  at  gøre  med 
Hensyn  til  Gunderslevholm.  At  ingen  Gjøe  burde  have  den, 
var  en  Selvfølge. 

Et  godt  Aarstid  efter  var  disse  Overvejelser  modnede  og  alle- 
rede omsatte  i  virkningsfuld  Handling.  Peder  Oxe  maa  paa  for- 
skellig Vis  have  vidst  at  opmuntre  Eskild  Gjøe  til  at  foretage  et 
Skridt,  der  kunde  stille  Forholdet  med  Gunderslevholm  i  fuldt 
og  klart  Lys.  Den  25.  Februar  1556  mødte  da  Eskild  Gjøe  paa 
Københavns  Slot  for  Kongens  Retterting,  hvor  følgende  Optrin 
fandt  Sted.  Nærværende  var  Kongens  Kansler  Johan  Friis  (Fig. 
39)  og  Kongens  Sekretær  Korfits  Ulfeld.  Frem  traadte  Eskild 
Gjøe  og  erklærede,  at  han  solgte,  skødte  og  afhændede  sin 
Hovedgaard  Gunderslev  tilligemed  alt,  hvad  Arvegods  han  ejede 
paa  Sjælland,  til  sin  Søstersøn,  Peder  Oxe,  og  dennes  ægte  Livs- 
arvinger, dog  med  det  Vilkaar,  at  Eskild  selv  i  sin  Livstid  maatte 
nyde  det  alt  frit  og  kvit.  Men  naar  Gud  det  saa  forseet  har,  at 
Eskild  dør,  saa  skal  Peder  Oxe  eller  hans  ægte  Livsarvinger 
straks  maatte  annamme,  nyde  og  beholde  det  altsammen  for 
evig  Ejendom  uden  nogen  som  helst  Hindring  fra  Eskilds  øvrige 
Arvingers  Side.  Til  Forklaring  tilkendegav  Eskild  Gjøe,  at  han 
havde  faaet  Fyldest  og  fuldt  Værd  efter  eget  Nøje.  Og  skulde 
det  solgte  og  afstaaede  siden  findes  at  være  bedre  og  mere  værd, 
end  hvad  Peder  Oxe  har  givet  ham  derfor,  saa  undte  og  gav 
han  gerne  sin  Søstersøn  Peder  Oxe  dette,  men  frakendte  sine 
øvrige  Arvinger  hver  Ret  til  fornævnte  Gaard  og  Gods.  Han 
forpligtede  dem  tværtimod  til  at  hjemle  Peder  Oxe  samme 
Gaard  og  Gods  frit  for  Hvermands  Tiltale.  Og  skete  det  saa,  at 
Hovedgaarden  Gunderslevholm  eller  noget  af  det  omtalte  Gods 
i  Sjælland  blev  „Per"  Oxe  ved  nogen  Rettergang  frakendt  og 
berøvet,  saa  forpligtede  han  sig  og  sine  Arvinger  til  at  veder- 
lægge samme  Per  Oxe  eller  Livsarvinger  en  lige  saa  god  Hoved- 
gaard og  tilsvarende  Gods.  —  Om  hele  denne  Eskild  Gjøes 

Erklæring  udstedtes  derpaa  Brev  med  Rigskansleren  Antonius 
Bryskes  vedhængte  Segl. 

Det  var  en  Overdragelse,  saa  tydelig  og  klar,  som  nogen  kunde 


Fig.  39.   Kansler  Johan  Friis  1551. 
(Tegning  af  Magnus  Petersen  efter  Maleri  paa  Rosenborg.) 

ønske  sig.  Nu  kunde  Peder  Oxe  blæse  Eskild  Gjøes  ufødte 
Livsarvinger  et  Stykke  og  le  ad  baade  Albret  Gjøe  og  Oluf  Mou- 
ritsøn  Krognos  med  samt  deres  afnødte,  kunstlede  Adkomsbrev 
fra  Skiftemødet  paa  Klavsholm.  Alt  hidtil  skrevet  i  denne  Sag 

var  omstødt  ved  denne  uforbeholdne,  klare  og  fuldt  ud  lov- 
formelige Erklæring. 

Dette  indsaa  vistnok  ogsaa  samtlige  Gjøer.  At  Herluf  Trolle 
senere,  da  Eskild  Gjøe  var  død  og  Peder  Oxe  var  i  Landflygtig- 
hed, fik  i  Juli  15601  Odense  kongelig  Rettertingsdom,  med  Kon- 
gens egen  Underskrift,  for  at  „Peder  Oxes  Skøde  breve  ikke 
var  saa  lovlige  og  nøjagtige,  som  de  burde  være",  viser  kun, 
hvor  stærkt  Stemningen  mod  Peder  Oxe  da  var  slaaet  om.  I  sin 
Velmagt  vilde  denne  været  Mand  for  ved  Hjælp  af  Eskild  Gjøe's 
sidste  Brev  at  have  faaet  alle  tidligere  Breve  og  al  Modstand 
besejret. 

Men  just  fordi  Gunderslevholm  1556  maatte  synes  tabt  for 
Gjøerne,  kunde  dette  ikke  andet  end  vække  deres  største  Harme. 
Og  med  vort  Kendskab  til,  hvordan  Sagen  var  bleven  dreven 
af  Peder  Oxe,  kan  man  ikke  andet  end  give  dem  Ret.  Hans 
Hensynsløshed  og  Gridskhed  havde  her  givet  sig  et  af  sine  vold- 
somste Udtryk,  dobbelt  usømmeligt  hos  en  af  Landets  højeste 
Embedsmænd.  Han  lignede  paa  dette  Punkt  af  sit  Liv  en  uvan 
Tyr,  der,  struttende  af  Ungdomskraft  og  Velvære,  ustyrligt  foer 
om  og  angreb,  hvor  han  lystede.  Ævret  var  opgivet.  Paa  Fæl- 
led, Bygvang  og  Rugvang  —  overalt  var  han,  stampende  Jor- 
den op  med  sine  Fødder,  rede  til  at  stange.  For  det  samlede 
Vels  Skyld  maatte  der  Folk  ud  efter  ham,  maatte  han  gøres 
uskadelig. 

Desværre  savner  vi  Kendskab  til,  hvad  der  i  denne  Anled- 
ning er  foregaaet  enten  paa  Bystævne  eller  ved  Aftaler  fra  Hus 
til  Hus.  At  der  maa  være  sket  noget  vigtigt,  er  klart.  Men  vi  kan 
kun  tydeligt  se  det  næste  Optrin,  da  hans  bitre  Uven,  Herluf 
Trolle,  højtideligt  udstyret  som  Hyrde,  i  Spidsen  for  alle  ret- 
sindige og  skadelidte,  iler  ud  for  at  fange  ham.  Bagved  dølger 
sig  efter  al  Sandsynlighed  en  paa  en  eller  anden  Maade  ved- 
tagen Beslutning:  Per  skal  omringes  —  Per  skal  ringes  —  Per 
skal  slagtes  og  flaas. 

I  Mangel  af  sikker  Meddelelse  om  det  skjulte,  der  er  fore- 
gaaet, maa  vi  nøjes  med  spredte,  fremadskridende  Kendetegn. 

Aar  1557  blev  et  Oprejsningens  Aar  for  Herluf  Trolle.  Han 

blev  optagen  i  Rigsraadet  og  Hk  atter  en  stor  Forlening,  Ros- 
kildegaard. Herved  kom  han  i  nærmere  personligt  Forhold  til 
Kongen,  ligesom  hans  Hustru  vistnok  fik  øget  Lejlighed  til  at 
forny  sit  gamle,  nære  Forhold  til  Dronningen.  Hvad  begge  kunde 
meddele  Kongeparret  om  Peder  Oxe,  var  næppe  til  Gunst  for 
denne.  Kongen  benyttede  ganske  naturligt  nu  af  og  til  Herluf 
Trolle,  der  jo  boede  nærmest,  til  Opsyn  med  Pengeforhold  i 
Stedet  for  Peder  Oxe.  Saaledes  var  det  Herluf  Trolle,  der  i 
Juni  Maaned  fik  Befaling  til  sammen  med  sin  Broder  Børge  at 
være  til  Stede  og  paase  Overleveringen  af  en  større  Sum  fra 
Rentemesier  Eskild  Oxe,  Peders  Broder,  til  den  anden  Rente- 
mester. 

Tilsyneladende  befandt  Peder  Oxe  sig  vel  som  forhen.  Han 
ordnede  Modtagelsen  i  August  Maaned  af  Kurfyrst  August  og 
Kurfyrstinde  Anna  af  Sachsen,  hans  gamle  Velyndere,  med 
Svanejagt  ved  Gedsør  og  Hjortejagt  op  efter  mod  Nykøbing. 
Han  deltog  i  Festlighederne  paa  Nykøbing  Slot,  hvor  Konge- 
parret var  til  Stede  for  at  modtage  deres  Børn.  Maaske  en  lidt 
vel  ubelejlig  Nærhed  ved  Peder  Oxes  Forleninger,  hvis  nogen 
herfra  skulde  ville  klage  over  hans  Styre,  eller  en  eller  anden 
Snuser  blandt  Kongens  Omgivelser  vilde  selv  spørge  ud  hos 
hans  undergivne.  Peder  Oxe  fulgte  derpaa  med  Gæsterne  til 
København,  hvor  Festerne  fortsattes  en  Maaned  igennem,  saa 
længe  de  fremmedes  Ophold  varede. 

Ved  slige  Fester  falder  saa  mangt  et  Ord,  baade  mellem 
Hoved-  og  Bipersoner.  Mon  nogen  skulde  have  dryppet  Mistro 
i  Kongens  Sind  til  Peder  Oxe  og  hans  Pengesager?  Vi  veed  det 
ikke.  Men  det  synes  et  løjerligt  valgt  Øjeblik  netop  under  disse 
Fester  paa  engang  at  kræve  Regnskab  for  den  store  Landskat 
fra  Danmark  og  Norge,  som  Peder  Oxe  sammen  med  Herluf 
Trolles  Broder  Børge  siden  1553  havde  opsamlet  og  styret. 
Hvis  nogen  har  ment  her  at  kunne  fange  Peder  Oxe,  saa  mis- 
lykkedes dette  imidlertid.  Med  Fradrag  af  alt,  hvad  der  tidligere 
var  gaaet  i  Mønten  eller  indbetalt  til  Rentemester,  skyldtes  der 
endnu  den  store  Sum  af  op  imod  400,000  Kroner.  Men  Peder 
Oxe  mødte  med  dem  allesammen  i  Kongens  Kammer  paa  Kø- 


Peder  Oxe  som  Fadder  .    91 

benhavns  Slot  den  24.  Septbr.  Kongen  var  selv  til  Stede.  Peder 
Oxes  gamle  Modstandere  Mogens  Gyldenstjerne,  Antonius 
Bryske  og  Holger  Rosenkrans,  gift  med  en  Datter  af  Elline 
Gjøe,  passede  paa  med  Falkeøjne,  efterhaanden  som  Fjerdingerne 
og  de  Lærredsposer  tømtes.  Men  alt  viste  sig  i  Orden.  Kongen 
underskrev  egenhændig  Modtagelsesbeviset. 

Gæsterne  drog  bort  og  tog  begge  deres  to  unge  Svogre,  Prin- 
serne Frederik  og  Magnus  med  sig.  De  drog  ikke  den  korteste 
Vej,  som  de  var  komne,  over  Gedsør,  men  landværts  over  Bæl- 
terne gennem  Sønderjylland.  Dette  behøvede  ikke  at  være  for 
at  undgaa  Peder  Oxe  og  hans  Gedsør,  men  var  rimeligvis  af 
Hensyn  til  Familjen  i  Meklenborg,  hvor  Christian  III's  Søster 
den  4.  Septbr.  var  nedkommen  med  en  Datter  og  næppe  ønskede 
Fester  førend  til  Daaben.  Til  denne  befaledes  det  Peder  Oxe  at 
møde  ved  Midten  af  Oktober  som  Fadder  paa  Kongens  Vegne. 
Han  udførte  sit  Hverv.  Han  vendte  hjem  over  Warnemiinde. 
Men  just  som  Skibet  naaede  Gedsør,  drev  Stormen  det  atter  til- 
bage til  Meklenborgs  Kyst,  hvor  han  maatte  blive  flere  Dage  for 
Uvejr.  Endelig  slap  han  over  og  skrev  fra  Gedsørgaard  den  27. 
Oktober  sin  Indberetning  til  Kongen.  I  dette  Brev,  der  er  et  af 
de  faa  Lejlighedsbreve,  som  haves  fra  Peder  Oxes  Haand,  gav 
han  efter  Befaling  en  nærmere  Beskrivelse  af  Festlighederne  — 
i  al  sin  Ubetydelighed  et  ved  sin  klare,  anskuelige  Form  talende 
Vidnesbyrd  om  Peder  Oxes  Begavelse.  Til  Slut  bad  han  und- 
skylde, at  han  ikke  bragte  mundtlig  Besked.  „Nu  er  jeg  ikke 
saa  tilpas,  at  jeg  tør  vel  give  mig  i  Luggen  [i  Spænde]  videre, 
førend  det  vil  blive  noget  bedre  med  mig."  „Og  vil  hermed  have 
Eders  kongelige  Majestæt  til  et  langsomt,  sundt  Regimente  den 
Almægtigste  Gud  befalet." 

Om  der  skjuler  sig  noget  bag  dette,  at  Peder  Oxe  undslog  sig 
for  personligt  at  møde  hos  Kongen,  er  umuligt  at  afgøre.  Ønsket 
om  et  „langsomt  og  sundt  Regimente"  er  vistnok  Udtryk,  der 
for  Datidens  Øren  har  lydt  anderledes  end  nu  til  Dags.  Vist  er 
det,  at  Ønsket,  fra  Peder  Oxes  Synspunkt  set,  ikke  opfyldtes. 
Snart  efter  blev  Kongens  Regimente  overfor  ham  baade  hastigt 
og  usundt. 

Næste  Gang,  han  vides  at  have  forhandlet  med  Kongen,  var 
da  han  i  Januar  1558  mageskiftede  til  denne  sin  nydøbte  Ejen- 
dom Oxholm  (Favrholm)  og  fik  i  Bytte  af  Kongen  Tølløse  Gaard 
og  Gods.  At  dette  Bytte  skulde  have  været  efter  Peder  Oxes 
Ønske  er  der  intet,  der  taler  for.  Det  ligger  tværtimod  nær  at 
antage  det  for  en  Sejr  for  Herluf  Trolle,  som  herved  slap  for 
sin  Fjende  til  Nabo.  Og  dennes  Opfattelse  bekræftes  yderligere 
ved  nogle  højst  mærkelige  Oplysninger  om  Maaden,  hvorpaa 
Forhandlingerne  om  Mageskiftet  fandt  Sted.  De  findes  meddelte 
i  et  Brudstykke  af  et  Brev  fra  en  ubekendt  til  Mogens  Gylden- 
stjerne og  synes  naturligt  kun  at  kunne  tydes,  som  om  Kongen 
i  Vrede  og  med  Herluf  Trolle  og  en  anden  som  Mellemmænd 
har  tvunget  Peder  Oxe  til  et  ufordelagtigt  Mageskifte.  Ordene 
lyder  saaledes:  „Peder  Oxe  drog  herfra  i  Dag  og  havde  det 
staaet  i  en  haard  Handel  mellem  Kongl.  Maj.  og  Peder  Oxe  nu 
i  tre  Dage  om  Favrholm.  Og  Herluf  Trolle  og  jeg,  vi  have  gaaet 
dennem  imellem.  Og  stod  det  paa  haarde  Veje.  Dog  kom  det  i 
Gaar  opad  Middag  til  nogen  lydelig  [o:  lidelig]  Handel,  saa  at 
Peder  Oxe Og  intet  af  fornævnte  Gods  er  noget  besyn- 
derligt. Dog  tror  jeg  ikke  andet,  end  Peder  Oxe  beholder  det 
og  Mageskiftet  gaar  for  sig.  Og  vilde  Kongl.  Maj.  ikke 
stede  Peder  Oxe  selv  til  Ords   i  denne  Handel"  ^ 

I  Februar  1558  brød  endelig  det  længe  samlede  Uvejr  løs. 
Lynet  slog  ned  og  oplyste  i  et  Nu  hele  det  mørke  Landskab. 
Den  19.  Februar  maatte  Peder  Oxe  i  København  underskrive 
en  Erklæring  om,  at  Kongen  „efter  min  egen  mangfoldige  Be- 
gæring og  Fordring  naadeligen  har  forløvet  mig  af  hans  Naades 
Raad  og  daglige  Tjeneste,  og  at  jeg  maa  drage  hjem  og  bjerge  og 
nære  mig  som  en  anden  Hs.  Majestæts  Undersaat  af  Adelen  her 
i  Riget."  I  samme  Brev  maatte  han  sværge  fremdeles  at  være 
Kong  Christian  III  og  dennes  Søn,  den  udvalgte  Konge,  Hertug 
Frederik,  tro  og  lydig,  samt  ubrødelig  at  ville  holde  Loven  i  alle 
dens  Ord  o.  s.  v.  Nogle  Dage  efter,  den  23.  Februar,  overdroges 
alle  hans  Forleninger  til  en  anden. 

I  Løbet  af  nogle  faa  Dage  var  saaledes  den  før  saa  mægtige 

Mand  styrtet.  Peder  Oxe  var  „efter  egen  Begæring  og  i  Naade" 
afskediget  som  Rigsraad  og  derhos  berøvet  alle  sine  Len. 

Som  en  ensom  Mand  drog  han  til  Gisselfeld. 

Per  var  nu  omringet.  Per  var  nu  ringet. 

Var  Forfølgelsen  hermed  forbi,  eller  skulde  den  drives  videre? 
Dette  var  sikkert  den  Tanke,  hvormed  Peder  Oxe  syslede  under 
sit  ufrivillige  Ophold  paa  Gisselfeld.  At  Herluf  Trolle  og  alle 
Gjøerne  ønskede  ham  styrtet  og  knust,  nærede  han  vel  næppe 
nogen  Tvivl  om.  Men  Kongen !  Hos  ham  havde  han  jo  dog  tidligere 
staaet  i  særlig  Gunst,  som  vel  ikke  helt  kunde  være  bortvejret. 
Og  maatte  det  ikke  siges  at  være  en  tilstrækkelig  haard  Straf 
for  en  Lensmand  at  maatte  udtræde  af  Rigsraadet  og  samtidigt 
berøves  alle  sine  Forleninger?  Hvis  det  var  hans  Lensbestyrelse, 
Kongen  særligt  var  misfornøjet  med,  kunde  hertil  i  det  højeste 
føjes  en  mulig  Bøde  som  Erstatning  for  paastaaet  ulovlig  Ind- 
tægt af  Lenet.  Men  hermed  syntes  ogsaa  Grænsen  for  hans 
Straf  at  maatte  være  naaet. 

Hvis  Peder  Oxe  har  haabet  som  saa,  blev  han  skuffet.  Hans 
Fjender  arbejdede  rastløst  paa  hans  videre  Fald  og  anvendte 
alle  Slags  Midler.  Fredag  efter  Pinse  1558  bankede  en  Stæv- 
ningsmand paa  Gisselfeld  Port.  Peder  Oxe  var  ikke  hjemme 
eller  nægtede  at  være  det,  og  Stævningen  blev  da  læst  højt  og 
forsynet  med  Paaskrift  om  at  være  forkyndt  i  Vidners  Over- 
værelse. Den  lød  paa,  at  Peder  Oxe  skulde  møde  for  Herre- 
dagen den  11.  Juni  1558  i  Nyborg  og  stande  Kongen  til  Rette  i 
tvende  Sager  dels  for  Mangler,  der  findes  i  hans  Regnskab,  dels 
for,  at  han  i  Bestyrelsen  af  sine  Len  ikke  har  rettet  sig  efter 
Lensbreves  og  Pantebreves  Lydelse. 

Peder  Oxe  valgte  ikke  at  møde.  Han  vidste  uden  Tvivl,  at 
der  kunde  være  meget  at  udsætte  paa  hans  Lensbestyrelse  og 
kendte  —  ogsaa  af  egen  Erfaring  —  hvor  lidet  der  hørte  til  for 
at  faa  et  Lovsted  drejet.  Med  Rette  frygtede  han  for  personligt 

at  give  sig  sine  Fjender  i  Vold.  „Indførsel",  „Laasebrev",  „Stok 
ogjærn",  „Kongens  Naade  og  Unaade",  blev  altsammen  noget 
andet,  naar  man  heftede  selv,  og  som  Fange  gav  Skind  til.  Han 
valgte  i  Stedet  for  at  skrive  et  Brev  til  Kongen  (Fig.  40). 

Om  det  just  var  klogt  at  vente  med  at  skrive  dette  Brev  til 
Dagen,  efter  at  han  skulde  være  mødt  i  Rette,  faar  staa  hen.  Vi 
kender  ikke  hans  Bevæggrunde.  Maaske  frygtede  Peder  Oxe  for, 

hvis  Brevet  kom  for  be- 
tids, at  faa  en  ny  Stæv- 
ning til  samme  Herre- 
dag. I  Brevet,  der  er 
dateret  Gisselfeld  den 
12.  Juni  1558,  skrev 
han,  at  de  Regnskaber, 
hvori  der  skulde  findes 
Mangler,  kun  kunde 
være  Regnskaberne  for 
Sørup  og  Gedsør,  som 
Peder  Oxe  efter  Kon- 
gens egen  Befaling  hav- 
de styret  ved  Fogeder, 
der  skulde  raade  baade 
for  Gaard  og  Bønder.  I 
Anledning  af  Kongens 
Stævning  havde  Peder 
Oxe  derfor  straks  be- 
falet disse  Fogeder  at  møde  i  Nyborg  og  gøre  Rede  for  deres 
aflagte  Regnskaber. 

Hvad  Tiltalen  angik  for  at  have  brugt  Lenene  videre,  end 
Lensbreve  og  Pantebreve  tillod,  saa  bad  Peder  Oxe  Kongen 
om  Naade.  For  hvad  Brøst  der  i  saa  Henseende  maatte  findes, 
var  han  villig  til  at  gøre  alt,  hvad  Kongen  maatte  befale.  Men 
det  var  hans  ydmyge  Bøn,  at  Kongen  ikke  vilde  begære  af  ham, 
at  han  skulde  gaa  i  Rettergang  med  Hans  Majestæt,  som  var  hans 
Øvrighed.  Peder  Oxe  vilde  uden  al  Dom  svare  Kongen  selv  til 
al  sin  Brøst  og  Skyld,  saaledes  som  Kongen  selv  i  sin  Naade 


Fig.  40.   Christian  111. 


Peder  Oxe  dømmes  i  en  mindre  Sag  95 

maatte  bestemme  den,  upaavirket  af  hans  Misundere.  Sluttelig 
bad  han  Kongen  ikke  tage  det  til  Unaade,  at  han  ikke  selv  mødte 
efter  Stævningen.  „Gud  og  Eders  Majestæt  skal  vide,  at  jeg  gerne 
havde  gjort  det.  Nu  begiver  ikke  min  Lejlighed  sig,  at  jeg  kan 
gøre  det.  Beder  Kongelig  Majestæi  derfor  ydmygeligen  og  gerne, 
at  Kgl.  Maj.  vil  naadeligen  have  mig  undskyldt."  Alt,  hvad  Kon- 
gen vilde  have  af  Peder  Oxe,  om  det  maatte  findes,  at  han  havde 
brugt  Lenene  videre  end  han  burde,  skulde  hans  Broder,  Rente- 
mester Eskild  Oxe,  paa  hans  Vegne  efterkomme  efier  Hans 
Majestæts  egen  Sigelse. 

Da  dette  Brev  naaede  Kongen  og  Rigsraadet  i  Nyborg,  var 
Luften  uvejrstung.  Man  havde  ordnet  det  saa,  at  der  den  Dag, 
Peder  Oxe  skulde  være  mødt,  straks  kom  en  Sag  for,  ham  ved- 
rørende. En  Adelsmand,  Jørgen  Due,  var  for  nogle  Aar  siden 
bleven  beskyldt  for  at  have  skudt  en  Hjort  paa  Kongens  Vildt- 
bane paa  Lolland.  Fire  Mand  var  med  200  Daler  gaaede  i  Bor- 
gen for,  at  han  skulde  blive  til  Stede.  Da  Nævningerne  havde 
svoret  ham  skyldig,  havde  de  fire  Mænd  afleveret  ham  til  Peder 
Oxe  paa  Halsted  Kloster  og  paastod  senere,  at  de  med  det  samme 
havde  opsagt  deres  Borgen.  Dette  havde  imidlertid  Peder  Oxe 
benægtet.  Og  da  de  ikke  kunde  bevise  det,  havde  Landsdomme- 
ren paa  Lolland  dømt  dem  og  Jørgen  Due  —  som  imidlertid  var 
kommen  til  Fyn  i  Tjeneste  hos  Johan  Friis  —  til  at  betale  Peder 
Oxe  de  200  Daler,  eller  hvad  de  kunde  tinge  med  ham  om. 
Ifølge  denne  Landstingsdom  havde  saa  de  fire  Forlovsmænd 
maattet  love  at  betale  Peder  Oxe  80  Joachimsdalere,  hvoraf  de 
dog  endnu  kun  havde  betalt  de  40. 

Nu  havde  Jørgen  Due  indstævnet  Landsdommeren  og  kræ- 
vede, at  denne  eller  Peder  Oxe  skulde  tilbagebetale  de  40  Joa- 
chimsdalere, da  de  fire  Mænds  Borgen  for  ham  maatte  anses 
for  at  være  ophørt  fra  den  Stund,  de  selv  havde  afleveret  ham 
til  Peder  Oxe  paa  Halsted. 

Sagen  angik  jo  nærmest  Landsdommerens  Kendelse,  men 
rakte  videre  mod  Peder  Oxe.  Stemningen  mod  denne  var 
ikke  gunstig.  Han  dømtes  til  at  tilbagebetale  de  oppebaarne  40 
Daler. 

Nogle  faa  Dage  efter  kom  Brevet  fra  Peder  Oxe  til  Kongen. 
I  Stedet  for  at  lade  sig  bevæge  af  Peder  Oxes  Bøn  om  Naade 
og  Løftet  om  ved  sin  Broder  Eskild  at  ville  fyldestgøre,  hvad 
der  kunde  være  af  Mangler  ved  hans  Lensstyrelse,  overgav 
Kongen  Brevet  til  Rigsraadets  Afgørelse.  Rentemester  Eskild 
Oxe  synes  forgæves  at  have  henvendt  sig  til  Kongen  og  bedt 
om  blot  at  faa  at  vide,  hvori  hans  Broders  Forseelse  og  Mang- 
lerne ved  hans  Lensstyrelse  bestod.  Sagen  blev  taget  haardt  og 
rent  formelt.  Den  15.  Juni  1558,  altsaa  straks  efter  Brevets 
Komme,  faldt  Rigsraadets  Dom.  Den  lød  paa,  at  da  Peder  Oxe 
selv  ved  sin  Skrivelse  erkendte  at  være  stævnet,  men  hverken 
selv  var  mødt  eller  havde  sendt  nogen  med  Fuldmagt  paa  sine 
Vegne,  burde  Peder  Oxe  som  den,  der  sidder  Kongens  Stævning 
overhørig,  have  sin  Sag  tabt,  indtil  han  vil  møde  i  Rette. 

Hvad  der  gjorde  Peder  Oxes  Stilling  dobbelt  mislig  og  uden 
Tvivl  var  en  af  Grundene  til  Kongens  Ubønhørlighed,  var  et 
vistnok  netop  i  disse  Dage  rettet  nyt  Angreb  imod  ham.  Hans 
Fjender  synes  at  have  handlet  med  stor  Snildhed  og  Omsigt. 
Faren  for,  at  Kongen  kunde  falde  paa  at  vise  ham  Mildhed,  lod 
sig  sikrest  afværge  ved  at  ophidse  ogsaa  Dronningen  (Fig.  41) 
imod  ham  og  paastaa,  at  han  havde  forsøgt  at  bagtale  hende  for 
Kongen.  I  de  Dage  udkom  da  et  meget  bittert  Nidskrift  af  en 
unavngiven  mod  Peder  Oxe.  Det  haves  ikke  mere.  Man  veed 
ikke,  om  det  har  været  trykt  og  landgængs  eller  blot  i  Afskrifter 
har  listet  sig  om.  Men  det  kom  til  rette  vedkommende  og  inde- 
holdt foruden  andre  ærerørige  Beskyldninger  mod  Peder  Oxe 
tillige  den  giftigste  af  alle,  at  han  „paa  det  højeste  skulde  have 
beløjet  min  naadigste  Frue  (Dronningen)  for  Eders  kongelige 
Majestæt". 

Hermed  synes  Peder  Oxes  dybeste  Fald  at  være  afgjort. 
Hans  Fjender  havde  fuldstændigt  sejret.  Den  21.  Juni  1558 
udstedte  Kongen  i  Nyborg  Fuldmagt  for  den  bitreste  af  dem 
alle,  Hr.  Herluf  Trolle,  til  paa  Kongens  Vegne  videre  at  forfølge 
den  Sag  mod  Peder  Oxe,  som  denne  havde  tabt  ved  ikke  at 
give  Møde. 

Maalet  syntes  naaet:  Per  skulde  nu  slagtes,  Per  skulde  flaas. 


Fig.  41.   Dronning  Dorothea  af  Danmark. 
(Efter  Billed  i  Pinakotheka  Dano-Norvegica.  Kgl.  Bibliotek  i  København.) 

Siden  Afsendelsen  af  sit  Brev  af  12.  Juni  havde  Peder  Oxe 
vistnok  vaklet  mellem  Frygt  og  Haab.  Hvor  mørkt  end  alt  saa 
ud,  var  endnu  ikke  hvert  Haab  bristet  om,  at  det  kunde  ende 
fredeligt.  Hans  Tanker  var  sikkert  ofte  de  samme,  som  skrevet 
stod  over  Porten: 

Gud  unde  hannem  at  bygge  og  bo 
Og  saa  i  \'erden  at  være. 
At  det  bliver  hannem  til  Fred  og  Ro, 
Frem  for  alting  til  Guds  Ære. 

Men  saa  med  eet  brød  det  for  Alvor  løs.  Fra  alle  Sider  kom 
Vejret.  Tordenskrald,  saa  Huset  rysted.  Glimt  af  Lyn,  saa  Haa- 
bet  brast.  Domt  ved  Kongens  Rettergang  til  at  have  sin  Sag  for- 
tabt. Blodigt  anklaget  for  Majestætsfornærmelse.  Herluf  Trolle 
sat  af  Kongen  i  Spidsen  for  alle  Forfølgerne! 

Her  var  intet  blivende  Sted  mere  for  ham.  Hver  Dag  kunde 
han  vente  Folk  for  at  fængsle  ham.  Og  saa  —  hvad  saa?  Vejen 
førte  maaske  videre,  som  for  Farbroder  Torben,  til  Fængsels- 
taarnet  i  København  og  atter  ud  af  Slotsporten  forbi  Stenhuset 
paa  Amagertorv,  hvor  Herluf  Trolle  og  Moster  Birgitte  fra  deres 
Vindue  nød  Synet  af  den  bundne  Misdæder,  videre  ad  de  snævre 
Gader  til  Skt.  Gertruds  Kapel,  hvor  den  sidste  Forgyldning  skulde 
gaa  af  ham  for  Bødlens  Sværd. 

Nej,  han  maatte  bort.  Han  fik  samlet  sine  vigtigste  Papirer 
og  maaske  truffet  kort  Aftale  med  sine  Brødre.  Saa  gik  det 
afsted  fra  Gisselfeld  (Fig.  42).  Saa  vidt  det  lader,  red  han  bort 
ledsaget  af  fire  Karle  og  en  Dreng;  saa  mange  fulgte  ham  i  hvert 
Fald  kort  efter  i  Tyskland. 

Et  sørgeligt  Ridt.  Ikke  ganske  ufortjent.  Men  de  lyse  Nætters 
Tid  var  endnu  ikke  omme.  Dagning  var  maaske  nær.  Saaledes 
var  ogsaa  Morfader  Mogens,  som  han  saa  troligt  havde  forfulgt, 
flygtet  en  Gang  —  det  var  nu  just  25  Aar  siden  —  en  Nat  paa 
samme  Aarstid  fra  Herredagen  i  København.  Han  kom  dog 
igen  og  vandt  Ære  og  Værdighed.  Og  hans  Broder,  Henrik  Gjøe, 
der  var  redet  som  fordreven  Mand  ad  de  samme  Veje,  han  var 
ogsaa  vendt  tilbage.  —  Naa,  hvordan  det  end  gik.  Farbroder 
Torbens  Skæbne  havde  han  dog  lykkelig  undgaaet. 

Hermed  begyndte  et  nyt  Afsnit  i  Peder  Oxes  Liv,  hans  Land- 
flygtighed. 

Som  ah  tidligere  bemærket,  er  vort  Kendskab  til  de  Omstæn- 
digheder og  Grunde,  der  førte  til  Peder  Oxes  Fald,  desværre 
kun  mangelfuldt.  Men  hvor  meget  uforklaret  og  utydeligt  der 
end  er  ved  den  hele  Begivenhed,  synes  dog  visse  Hovedpunk- 
ter at  tegne  sig  som  sikre.  Det  maa  anses  for  uomtvisteligt,  at 


Fig.  42.   Gisselfeld  paa  Sjælland,  opført  af  Peder  Oxe  1547 — 75. 
(Efter  Fotografi   af  Kr.   Hude.) 


hans  Fald  for  en  stor  Del  skyldtes  hans  egen  Brøde,  hans  ustyr- 
lige Hensynsløshed  i  Pengesager,  baade  lige  overfor  Stands- 
fæller,  særligt  hans  mødrene  Slægt,  og  overfor  hans  undergivne 
som  Lensmand.  Det  lange  Synderegister,  som  Herluf  Trolle 
siden  fremlagde  som  Anklage  imod  hans  Lensstyrelse,  gør  paa 
mangt  et  Punkt  et  sandsynligt  Indtryk.  Men  alt  dette  er  dog 
næppe  tilstrækkelig  Forklaring  paa  den  stærke  Stemning  imod 
ham,  hans  Fjenders  saa  afgørende  Sejr.  Christian  III  skrev  og- 
saa  i  Novbr.  1558,  da  han  skulde  forklare  Kurfyrst  August  i 

Sachsen  Grundene  til  Peder  Oxes  Fald:  „Han  har  udsuget 
Bønderne  i  de  ham  betroede  Len,  forhugget  Skovene  og  des- 
uden vist  anden  strafbar  Opførsel." 

Det  er  denne  sidste  Del  af  Anklagen  imod  ham,  hvorover 
Sløret  fremdeles  hviler.  Man  har  her  gættet  paa  mangt  og  meget 
lige  fra  landsforræderiske  Forbindelser  med  Udlandet  til,  at  han 
blot  skal  have  rystet  paa  Hovedet  ad  Dronning  Dorotheas  fal- 
ske Sang.  Det  er  alt  kun  den  løseste  Gisning  eller  frit  Paafund. 
Det  hele,  man  med  nogenlunde  Rimelighed  synes  at  kunne 
slutte,  er,  at  denne  anden  Del  af  hans  Brøde  har  været  mærket 
af  det  rent  personlige,  og  derfor  vistnok  vejet  tungest.  Man  synes 
at  kunne  skimte,  at  det  er  denne  Beskyldning  mod  Peder  Oxe, 
der  uventet  har  sat  skarp  Odd  paa  Gjøernes  gamle,  stumpe  Fa- 
miljefjendskab,  hvæsset  Lensanklagerne,  gydt  Gift  i  Konge- 
parrets Tiltro,  og  rejst  en  altid  rede,  politisk  Partibølge,  maaske 
især  bestaaende  af  Kongens  tyske  Omgivelser.  Baaren  af  denne 
Bølge  glider  saa  Herluf  Trolle  frem,  bitter  Modstander  som  for- 
hen, selv  sikker  paa  at  være  den  ledende,  i  Virkeligheden  vist- 
nok kun  et  snildt  valgt  Enhedsmærke,  men  løftet  af  skjulte  Om- 
stændigheder, Peder  Oxes  Overmand. 

Hvorledes  det  end  hermed  monne  forholde  sig,  den  Peder 
Oxe,  der  blev  styrtet,  indeholdt  flere  Fremtidsmuligheder  end 
den  ene,  der  for  en  Del  voldte  hans  Fald.  Havde  han  blot  været 
en  almindelig  Pengespekulant  og  sveden  Lovtrækker,  vilde  hans 
Saga  hermed  rimeligvis  været  omme,  med  mindre  han  i  Ud- 
landet var  naaet  at  komme  i  nyt  og  afgørende  Sammenstød  med 
Lovene.  Han  indeholdt  imidlertid  mere  end  den  blot  hensyns- 
løse Pengepuger.  Denne  Del  af  hans  Person  trængte  just  til  den 
forsvarlige  Dukkert,  som  han  her  fik.  Ved  denne  Behandlings- 
maade  sydede  og  skummede  nyt  og  gammelt  hos  ham  frem  i 
stærke  Maader.  Hans  Landflygtighed  blev  en  Gæringstid,  hvoraf 
den  bedste  Del  af  hans  blandede  Væsen  endelig  fremgik  i  af- 
klaret, forædlet  Form. 

Spor  af  den  vordende  Peder  Oxe  kommer  alt  til  Syne  i  hans 
Fald.  Der  er  noget  eget  tiltalende  ved  at  se  de  simple,  klare 
Linjer-  i  hans  Optræden.  Han  klynker  ikke,  vrøvler  ikke,  bliver 

først  og  fremmest  ikke  højtidelig  eller  forskræmt  uklar  over, 
hvad  han  har  gjort  eller  ikke.  Kort  og  sikkert  tager  han  sine 
Forholdsregler.  Han  træder  ud  af  Rigsraadet;  afstaar  alle  sine 
Len  og  bliver  Privatmand,  da  det  er  nødvendigt.  Værdigt  og 
roligt  beder  han  derpaa  Kongen  om  Naade.  Og  da  dette  ikke 
fører  til  det  ønskede  Udfald,  gaar  han  i  rette  Øjeblik  raskt  og 
beslutsom  i  Landflygtighed.  Der  er  noget  ejendommeligt  ved 
disse  sikre  Bevægelser.  Som  en  Gedde  har  han  tidligere  huseret 
blandt  undergivne  Skaller  og  Gjøernes  Karudser.  Da  Efter- 
stræbelserne vendes  mod  ham  selv,  unddrager  han  sig  sine  For- 
følgere ved  faa,  enkle,  lynsnare  Slag,  mellem  hvilke  han  hver 
Gang  ligger  rolig. 

Det  er  samme  Fremgangsmaade,  der  senere  blev  saa  beteg- 
nende for  hans  Virksomhed  som  Statsmand.  Anvendt  i  Landets 
Tjeneste  blev  den  et  af  de  virksomste  Midler  til  Danmark-Norges 
Overlegenhed  under  hans  Styre. 


III 
PEDER  OXE  I  LANDFLYGTIGHED 


1 

OMKRING  den  l.Juli  1558  forlod  Peder  Oxe  Danmark.  Den 
5.  Juli  var  han  i  Behold  ved  Hoffet  i  Lyneborg.  Herfra 
skrev  han  samme  Dag  et  Brev  til  Christian  III.  Han  fremstillede 
heri  først  Sagens  hele  Gang,  hvorledes  han,  stævnet  til  Herre- 
dagen i  Nyborg  i  Anledning  af  Mangler  ved  Regnskaber  og 
Lensstyrelse,  havde  sendt  vedkommende  Fogeder  for  at  gøre 
Rede  og  sin  Broder  med  Fuldmagt  til  at  erstatte,  hvad  der 
maatte  findes  af  Brøst.  Naar  han  selv  ikke  var  mødt,  var  Grun- 
den ikke  Ulydighed,  heller  ikke  selve  Sagerne,  men  Hensyn  til 
egen  „høj  Nødtørft".  Han  var  ikke  kommen,  dels  fordi  han 
vidste,  at  han  vilde  „give  Aarsag  til  større  Ulyst",  dels  af  Hel- 
bredshensyn.  Han  bad  derfor  fremdeles,  at  Kongen  vilde  blot 
lade  ham  vide  Manglerne  ved  Regnskab  og  Lensstyrelse,  saa 
skulde  han  saa  forholde  sig,  at  Hs.  Maj.  skulde  blive  tilfreds 
dermed  uden  al  videre  Forfølgning  og  Rettergang. 

Naar  han  nu  var  dragen  af  Landet,  maatte  han  atter  bede 
Kongen  om  ikke  at  tage  ham  dette  til  Unaade.  Gud  var  hans 
Vidne,  at  hans  „høje  Nødtørft"  havde  krævet  ogsaa  dette.  Han 
havde  haabet,  at,  da  han  var  kommen  fra  Hove,  maatte  dermed 
alt  være  stilt,  og  han  selv  faaet  Lov  til  at  være  hjemme  og  nære 
sig  som  andre  Kongens  Undersaatter.  „Men  nu  er  et  Skrift  ud- 
gaaet  i  mit  Navn,  som  Eders  kongl.  Maj.  vel  selv  har  set,  mig 
til  Haan  og  Spot".  Deri  anklagedes  han  af  en  unavngiven  Ære- 

skænder,  der  ikke  turde  være  sit  Navn  bekendt,  for  Ting,  han 
aldrig  havde  tænkt,  endsige  gjort.  Blandt  andet  beskyldtes  han 
for  at  have  beløjet  sin  naadige  Frue  for  Kongen.  Han  haabede, 
at  Hs.  Maj.  vilde  for  Guds  og  Retfærdigheds  Skyld  berigtige 
dette  overfor  Dronningen. 

Sluttelig  bad  han  Kongen  om  i  Naade  at  opfatte  denne  hans 
aabne  Forklaring  om,  hvad  Nød  han  var  stedt  i,  og  ikke  lade 
sig  bevæge  til  Unaade  af  hans  Fjender,  som  gjorde  al  deres 
Flid  hertil. 

Dette  Brev  blev  overrakt  Kongen  i  Kolding,  af  Peder  Oxes 
Broder  Eskild  samt  hans  Svogre  Jørgen  Brahe,  Frants  Banner 
og  Otto  Rud.  Samtidigt  bad  de  Kongen  om  at  maatte  faa  at  vide, 
hvad  Tiltale  han  havde  til  Peder  Oxe,  saa  vilde  de  paa  dennes 
Vegne  stille  Hs.  Maj.  tilfreds  paa  hver  den  Maade,  Kongen 
maatte  ønske  det.  Christian  III  afviste  dem  imidlertid  med,  at 
den  Sag  havde  han  overgivet  Herluf  Trolle  til  at  forfølge  for 
Retten,  og  dér  maatte  de  henvende  sig  for  at  faa  at  vide,  hvad 
Tiltalen  drejede  sig  om. 

Saa  drog  de  afsted  til  Herluf  Trolle  paa  Roskildgaard  og 
naaede  hertil,  inden  de  seks  Ugers  Frist  var  udløben,  efter  at 
Herredagsdommen  i  Nyborg  var  fældet.  De  bad  ham  om  en  Ud- 
skrift af  Anklagepunkterne  mod  Peder  Oxe.  Men  Herluf  Trolle 
nægtede  dem  at  maatte  faa  nogen  som  helst  Meddelelse  om, 
hvad  Anklagen  gik  ud  paa. 

De  seks  Uger  forløb  da,  og  Herluf  Trolle  mødte  paa  Sjællands 
Landsting  for  at  begynde  den  retslige  Forfølgelse  mod  Peder 
Oxe.  Men  ogsaa  her  mødte  Eskild  Oxe  og  den  ene  af  Svogrene, 
Jørgen  Brahe,  og  fremlagde  en  Fuldmagt  fra  Peder  Oxe  for  dem 
til  at  gaa  i  Rette  og  lide  og  undgælde,  hvad  Lov  og  Ret  er.  Der 
synes  at  være  opstaaet  en  livlig  Ordveksel,  som  dog  gengives 
højst  forskelligt  af  Parterne.  Ifølge  Eskild  Oxes  og  Svogrens 
Fremstilling  erklærede  Herluf  Trolle,  at  han  ikke  vidste,  om 
Kongen  vilde  tage  deres  Fuldmagt  for  god,  og  nægtede  derfor 
selv  at  anse  dem  for  Peder  Oxes  Befuldmægtigede.  De  forlangte 
saa,  at  Landsdommeren  skulde  udtale  sig  om,  hvorvidt  deres 
Fuldmagt  ikke  var  i  Orden.  Landsdommeren  afslog  dette  under 

Paaskud  af,  at  Sagen  havde  været  for  højere  Dommere,  end 
han  var,  og  henviste  dem  til  at  faa  en  Kendelse  af  Rigets  Kans- 
ler, Da  de  forlangte  at  faa  dette  skriftligt,  afslog  han  ogsaa  dette. 
De  blev  saaledes  hverken  anerkendte  som  Befuldmægtigede 
eller  fik  noget  at  vide  om,  hvad  Anklagen  imod  Peder  Oxe  gik 
ud  paa. 

Imod  denne  Fremstilling  staar  Herluf  Trolles  Indberetning 
til  Kongen.  Han  siger  heri,  at  han  angaaende  deres  Fuldmagt 
havde  spurgt  dem,  om  de  ifølge  den  ansaa  sig  forpligtede  til  og- 
saa at  lide,  hvad  mulig  Dom  der  vilde  blive  fældet  over  Peder 
Oxe.  Hertil  havde  de  svaret  Nej  og  sagt,  at  de  kun  vilde  føre 
hans  Sag.  Da  de  derpaa  havde  anmodet  om  at  blive  bekendt 
med  Anklagen  mod  Peder  Oxe,  havde  Herluf  Trolle  læst  An- 
klagepunkterne op  for  dem.  At  dette  sidste  er  sandt,  bekræftes 
af  en  andetsteds  bevaret  Tilskrifi  ved  samme  Anklagepunkter, 
hvor  det  hedder:  „vi  maatte  ikke  faa  dem  beskrevne  af  Herluf 
Trolle,  der  oplæste  dem  udi  en  II." 

Medens  Herluf  Trolle  søgte  gode  Raad  hos  Mogens  Gylden- 
stjerne, henvendte  Peder  Oxes  Broder  og  Svogre  sig  paa  ny  til 
Kongen  og  bad  ham  om  blot  ved  en  Rigsraad  eller  Rentemester 
at  give  dem  tilkende,  hvad  Anklagen  mod  Peder  Oxe  gik  ud 
paa,  saa  skulde  de  paa  dennes  Vegne  i  et  og  alt  tilfredsstille 
Kongens  Krav  paa  ham.  Ogsaa  denne  fornyede  Henvendelse  til 
Kongen  personlig  afvistes.  Saa  nedlagde  de  Indsigelse  mod  Her- 
luf Trolles  videre  Forfølgning  af  Sagen.  Men  Herluf  Trolle  ind- 
stævnede denne  Indsigelse  for  Rigskanslerens  Dom.  I  December 
Maaned  1558  dømte  Antonius  Bryske,  at  da  Herredagsdommen 
lød  paa,  at  Peder  Oxe  skulde  have  tabt  de  Sager,  hvorfor  han 
var  indstævnet,  indtil  han  mødte  for  Rette,  og  da  han  nu  ikke 
personlig  var  mødt  for  Rette,  men  tværtimod  rømt  fra  Riget, 
saa  skulde  den  Fuldmagt,  han  havde  givet  sin  Broder  og  sine 
Svogre  til  paa  hans  Vegne  at  stande  til  Rette,  ikke  kunne  hindre 
Herluf  Trolle  i  at  fortsætte  sin  paa  Kongens  Vegne  paabegyndie 
retslige  Forfølgning  imod  Peder  Oxe. 

Hermed  var  Sagens  Skæbne  afgjort.  Det  var  ikke  lykkedes 
Peder  Oxe  og  hans  Slægtninge  at  standse  den.  Og  nye  Forhold 

i  Danmark  gjorde  snart  hans  Udsigter  endnu  ugunstigere.  Chri- 
stian III  var  bleven  syg  paa  Koldinghus,  og  Nytaarsdag  1559 
døde  han  her  (Fig.  43).  Han  havde  dog  i  det  mindste  en  Tid 
lang  været  Peder  Oxe  gunstig  stemt.  Men  nu  efterfulgtes  han  af 
Frederik  II,  en  ung  Mand,  om  hvem  ingen  ret  vidste,  hvad  han 
førte  i  sit  Skjold.  Han  syntes  vel  noget  egenraadig,  men  først  og 
fremmest  letsindig  og  ubetydelig,  og  vilde  vel  derfor  komme  i 
sin  myndige  Moders,  Enkedronning  Dorotheas,  Ledebaand.  Hun 
var  ubetinget  Peder  Oxe  fjendtlig  sindet.  Det  var  jo  netop  om 
hende,  Kresen  af  hans  Uvenner  havde  sluttet  sig  lige  fra  Her- 
luf Trolle  og  hans 
Hustru,  der  var 
fra  hendesjomfru- 
kammer,  til  alle  de 
tyske  Herrer,  som 
nu  antoges  at  ville 
faa  endnu  mere  at 
sige  under  den  nye 
Konge.  Da  Sørge- 
aaret  var  omme, 
fortaltes  hun  at 
være  villig  til  som 
ivrig  Lutheraner  at 
indlade   sig   i    nyt 

Ægteskab  med  sin  Svoger  Hertug  Hans.  At  Kansler  Johan 
Friis  bekæmpede  dette  Giftermaal  og  fik  det  hindret,  skulde 
næppe  stille  ham  i  gunstigt  Lys  hos  hende  og  kastede  vel  sin 
Slagskygge  med  over  Peder  Oxe.  Tidligere  antoges  Peder 
Oxe  netop  i  Kansleren  at  have  haft  en  velvillig  og  formaaende 
Støtte. 

Et  andet  Dødsfald  af  tilsyneladende  langt  mindre  Betydning 
indtraf  et  Par  Uger  efter  Christian  III's.  I  Midten  af  Januar  1559 
døde  Christian  II  paa  Kalundborg  Slot(Fig.  44  og45).  Iover25Aar 
havde  den  gamle  Fange  været  en  halvglemt  Størrelse,  hvormed 
Mængden  i  Danmark  politisk  ikke  regnede.  Et  Fortidsminde, 
der  nød  Naadsens  Brød,  en  Byrde  for  en  Lensmand,  men  lige- 


Fig.  43.   Christian  111  paa  Dødslejet. 
(Maleri  af  Binck  i  Samlingen  paa  Gaunø.) 

saa  lidt  i  Stand  til  for  Alvor  at  møde  i  Marken  som  de  gamle 
Brevskaber,  der  gemtes  i  Slotstaarnet  „Folen".  For  saa  vidt 
var  hans  Død  kun  en  sidste  Ulejlighed,  hvad  den  lidt  vanske- 
lige Ordning  af  Æresbevisningerne  ved  hans  Begravelse  angik. 
Og  dog  havde  dette  Dødsfald  Betydning  ikke  blot  ved  det  ube- 
kvemme Øjeblik,  hvori  det  indtraf,  men  ved  de  formentlige  Arve- 
adkomster, som  det  i  Udlandet  bragte  paa  Tale  og  overgav  i 


Fig.  44.   Kalundborg  Slot.  „Folen"  er  det  firkantede  Taarn  tilvenstre. 
(Efter  en  gammel  Tegning  i  det  „histoiisk-t  pografiske  Arkiv",  i 


unge  Hænder.  Peder  Oxe  var  hurtig  klar  over  denne  Forskyd- 
ning og  dens  mulige  Følger. 

Hans  Stilling  blev  mere  og  mere  haabløs.  I  Lyneborg  følte 
han  sig  ikke  længer  sikker.  Man  turde  dér  ikke  give  ham  fuldt 
Lejde,  „kun  for  Vold,  men  ikke  for  Ret".  Med  andre  Ord,  Her- 
tugen vilde  af  Hensyn  til  sit  nære  Forhold  til  Danmark  kun 
sikre  ham  mod  ligefremt  Overfald,  men  ikke  lade  være  med  at 
udlevere  ham,  hvis  man  fra  dansk  Side  maatte  kræve  dette  af 
retslige  Grunde.  Og  Efterretningerne  fra  Danmark  blev  fortviv- 
lede. Man  gik  her  frem  mod  ham  med  den  største  Voldsomhed. 
Den  nye  Konge  havde  ladet  Kronens  Tab  ved  Peder  Oxes 
mangelfulde  Regnskaber  og  Lensbestyrelse  anslaa  til  den  uhyre 

Sum  af  240,000  Kroner.  Og  for  denne  Sum  havde  saa  Kongen 
i  Januar  1559  ladet  gøre  Indførsel  i  Gisselfeld  og  alt  Peder  Oxes 
øvrige  Eje.  Forgæves  havde  hans  Brødre  og  Svogre  søgt  at 
hindre  det.  Nu  ejede  Peder  Oxe  ikke  mere  end  det,  han  selv 
havde  med  sig.  Han  forlod  da  Lyneborg  og  drog  til  Neder- 
landene. Fra  By- 
en Deventerbred- 
te,  uvist  paa  hvil- 
ken Foranled- 
ning, det  Rygte 
sig  til  Danmark, 

at  han  skulde 
være  bleven  syg 
og  afgaaet  ved  Dø- 
den i  denne  By. 
Selv  drog  han 
videre  ned  til  Ba- 
sel, og  herfra 
skrev  han  til  Fre- 
derik II  et  Brev, 
hvori  han  bekla- 
gede sig  over  den 

haarde  Frem- 
gangsmaade,  der 

var  bleven  an- 
vendt mod  ham. 
Frederik  II  lod  sine  tyske  Raader  svare  ham  i  et  Brev,  dateret 
Albertsdorff  den  27.  Maj  1559,  altsaa  fra  Ditmarsken,  hvis 
Erobring  Kongen  just  var  begyndt  paa.  Svaret  var  meget  skarpt 
og  afvisende. 

Alt  var  nu  forsøgt,  alle  fredelige  Midler  udtømte.  Peder  Oxes 
Sag  gled  ubønhørligt  og  uafvendeligt  sin  sikre  Vej  ned  efter.  At 
søge  Tilflugt  hos  hans  tidligere  Velyndere,  Kurfyrst  August  og 
Kurfyrstinde  Anna  i  Sachsen,  og  bede  dem  at  gaa  i  Forbøn,  var 
haabløst.  Taknemmelighed  fordamper  hurtigt.  Desuden  havde 
de  faaet  alting  fremstillet  fra  Familjen  i  Danmark  og  saa  det  med 


Fii^.  45.    Kalundborg  Kirke. 
Christian  Il's  daglige  Udsigt  i  de  sidste  ti  Aar  af  hans  Liv. 

dennes  Øje.  De  var  ganske  sikkert  ikke  villige  til  at  lægge  sig 
det  mindste  ud  med  den  nye  Konge  eller  blot  saa  meget  som 
trække  en  Forbøns-Veksel  til  Gunst  for  Peder  Oxe.  Han  fik 
skøtte  sig  selv. 

Men  Peder  Oxe  kendte  jo  ogsaa  andre  i  Sachsen  end  Kur- 
fyrsteparret.  Han  havde  i  sin  Tid  stiftet  Bekendtskab  baade  med 
deres  uheldige  Medbejler,  Hertug  Johan  Frederik,  og  med  der 
ustyrlige  Brushoved,  Wilhelm  von  Grumbach.  Slige  Folk  er 
tidt  ligesaa  værdifulde  for  en,  der  vil  ind,  som  en  aaben  Bag- 
dør. Næppe  var  Peder  Oxe  klar  over  alt  dette,  førend  han  med 
sædvanlig  Sikkerhed  og  Snarraadighed  tog  sin  Beslutning.  Han 
drog  til  —  Lothringen. 


2 

Lothringen  havde  dengang  en  ganske  egen  Klang  i  danske 
Øren.  Det  betød  Hjemstedet  for  meget  af  Datidens  politiske 
Rænkespil.  Og  dette  havde  den  særlige  Interesse:  for  en  Del  at 
være  af  dansk  Støbning. 

De  to  smaa  Døtre,  der  1523  bragtes  ombord  paa  Flaaden  i 
København,  med  hvilken  Christian  II  og  hans  Dronning  sejlede 
bort,  var  blevne  opdragne  af  deres  Moster  Maria,  der  var  Stat- 
holderinde  i  Nederlandene.  De  mistede  tidligt  deres  Moder. 
Deres  eneste  Broder  Hans  døde,  da  han  var  14  Aar  gammel. 
Og  snart  sad  deres  Fader  levende  begraven  som  Fange  i  Dan- 
mark. Selv  gjorde  de  gode  Partier,  der  naturligvis  var  anviste 
af,  hvad  der  i  Øjeblikket  i  politisk  Henseende  tjente  deres  Mor- 
broder, Kejser  Carl  V  (Fig.  46),  bedst. 

Den  ældste  af  dem,  Dorothea,  blev  gift  med  Pfalzgrev  Frede- 
rik, og  med  hende  mentes  de  Fordringer  paa  Nordens  tredob- 
belte Krone  at  gaa  i  Arv,  som  blev  ledige  ved,  at  deres  eneste 
Broder  Hans  døde  1532.  Da  Dorothea  imidlertid  forblev  barn- 
løs, gled  i  Danmark  Frygten  for  hende  mere  og  mere  over  paa 
den  yngre  Søster.  Hvor  stor  Frygten  for  dem  begge  var  hos 
Christian  III,  kan  ses  af,  at  han  tilbød  hver  af  dem  400,000  Kro- 

ner  i  Udstyrskat  som  danske  Prinsesser,  hvis  de  herfor  vilde 
give  Afkald  paa  alle  Rettigheder  til  Tronen,  et  Tilbud,  som  de 
dog  ikke  vilde  ta- 
ge imod. 

Farligst  var  som 
sagt  den  yngste 
Datter  Christine 
{Fig.  47),  opkaldt 

efter  Faderen, 
Christian II.  Hun 
var  smuk  og  be- 
gavet og  havde 
arvet  sin  Faders 
Lyst  til  højt  poli- 
tisk Spil.  Kun 
tretten  Aar  gam- 
mel blev  hun  gift 
med  Hertugen  af 
Milano,  og  fjorten 
Aar  gammel  blev 
hun  Enke.  Som 
saadan  var  hun 
fremdeles  en  Gif- 
termaals  -  Trumf 

paa  Morbrode- 
rens, KejserCarls 
Haand.  Nær  var 
hun  bleven  en  af 
den  engelske 
Konge,  Henrik 
VlII's  mange 
Dronninger.  Men 

i  Stedet  for  anvendtes  hun  til  at  tage  et  mindre  Stik  hjem  til 
Kejseren,  idet  han  lod  hende  ægte  Hertugen  af  Lothringens  æld- 
ste Søn  Franz.  Denne  blev  ganske  rigtig  snart  Hertug,  men 
regerede  kun  kort;  saa  døde  han,  og  Christine  blev,  24  Aar 


Fig.  46.    Kejser  Carl  V. 
("Maleri  af  Tizian.) 

gammel,  anden  og  sidste  Gang  Enke.  I  sit  Ægteskab  havde  hun 
tre  Børn,  en  Søn  Carl,  der  jo  efter  Familjens  Paastand  —  og 
Grandonkel  Kejser  Carl  maatte  ved  Lejlighed  ved  Vaabenmagt 

kunne  føre  Bevis  herfor  (Fig. 
48)  —  havde  Arvekrav  paa  de 
nordiske  Riger,  samt  de  to 
Døtre,  Renata  og  Dorothea. 

Som  Enke  delte  Christian 
Il's  Datter  sin  Tid  mellem  at 
styre  Lothringen  for  sin  min- 
dreaarige  Søn  og  at  spinde 
politiske  Traade,  der  strakte 
sig  fra  Spanien  til  Nordkap. 
Nær  havde  hun  ægtet  sin  Fæt- 
ter, den  senere  Philip  II  af 
Spanien.  Men  denne,  der  syn- 
tes om  hende,  fik  af  Faderen, 
Kejser  Carl,  Ordre  til  at  ægte 
en  anden  Slægtning,  der  med- 
bragte England,  Dronning  Ma- 
ria. Hermed  syntes  hendes 
Giftermaals- Muligheder  om- 
me, og  ganske  naturligt  antog 
de  nu  Form  af  Planer  for  hen- 
des voksne  Datter  Renata. 

Var  denne  ikke  et  Parti  for 
den  unge,  vordende  Frederik 
II  af  Danmark?  De  passede 
i  Alder.  Philip  II  sendte  som 
Indledning  en  Gesandt  til 
Danmark,  og  Hertuginde  Christine  følte  en  pludselig  Trang 
til  at  skrive  et  Brev  til  sin  kære  Fader,  den  gamle  Fange 
paa  Kalundborg  Slot,  en  Opmærksomhed,  der  var  ham 
uvant.  I  hin  skæbnesvangre  August  Maaned  1557,  da  Peder 
Oxe  under  stigende  Kulde  fra  sit  Kongepars  Side  sørgede  for 
Kurfyrst  Augusts  og  Annas  Underholdning  paa  Falster  og  siden 


Fig.  47.  Christian  Il's  Datter  Christine. 
( Maleri  af  Holbein  den  yngre  i  Hampton  Coun. ) 

fulgte  med  til  Festerne  i  København,  kom  der  et  vigtigt  Brev 
fra  Statholderen  i  Holsten,  Henrik  Ranzau,  om  de  forsamlede 


Fig.  48.   Karl  V  rider  over  Valpladsen  \ed  A\uhlberg. 
(Maleri  af  Tizian  i  Museo  del  prado  i  Madrid.) 


Fyrsters  Familjeanliggender.  Man  var  i  Lothringen  og  ved  Kej- 
serhoffet villig  til  Forbindelsen  Frederik  og  Renaia.  Hendes 
Broder,  Hertug  Carl  af  Lothringen,  skulde  i  saa  Fald  frasige  sig 
hver  Fordring  paa  Nordens  Kroner,  ja  endog  overdrage  sin  nye 

Svoger,  Frederik  til  Danmark-Norge,  mulig  Arveret  til  Loth- 
ringen  for  det  Tilfælde,  at  han  selv  døde  uden  Søn.  Renata 
skulde  arve  baade  sin  barnløse  Tante  Dorothea  af  Pfalz  og  sin 
Moder,  idet  man  jo  kunde  sende  hendes  yngre  Søster  i  Kloster. 
Det  var  Udsigter,  der  vel  var  værd  at  tage  under  Overvejelse. 
Og  ikke  mindste  Spor  af  Tale  om  Christian  II's  Frigivelse.  Intet 
Under,  at  Henrik  Ranzau  raadede  i  al  Ærbødighed  paa  det  var- 
meste til  at  gaa  ind  paa  Tilbudet. 

Christian  III  syntes  villig.  Men  Kurfyrst  August  havde  alle- 
rede tidligere  foreslaaet  et  andet  Parti  med  en  Datter  af  Carl  V's 
Broder  Ferdinand  (Fig.  49),  der  nu  var  bleven  Kejser.  Kurfyrst 


Fig.  49.   Kejser  Carl  V  og  hans  Broder  Kong  Ferdinand  kører  deres  Gemalinder 

i  Slæde. 
(Samtidigt  Træsnit,  nu  i  Kobherstitcsanilingen  i  Miinclien.,* 


August  var  fremdeles  for  denne  Plan,  der  ikke  havde  tabt  i 
Mellemtiden.  En  Kejserdatter  lød  jo  altid  finere.  Prins  Frederik 
selv  var  ikke  opsat  paa  udenlandsk  Giftermaal.  Da  saa  han  og 
hans  yngre  Broder  Magnus  fulgte  hjem  med  Søsteren  og  Svoge- 
ren til  et  Besøg  i  Sachsen,  tabte  sig  hos  hele  Rejseselskabet 
Lysten  til  fortsat  Forhandling  om  det  lothringske  Giftermaal. 
Der  blev  intet  af  det  foreslaaede  Besøg  af  Prins  Frederik  hos 
Dorothea  af  Pfalz,  hvor  Hertuginde  Christine  samtidigt,  ganske 
tilfældigt,  skulde  være  kommen,  saa  at  Frederik  kunde  faa  sin 
Renata  at  se. 

Ved  Hjemkomsten  til  Danmark  i  Foraaret  1558  synes  Prins 
Frederik  at  være  sluppen  nogenlunde  nemt  fra  Meddelelsen  til 
sin  Fader  om,  at  han  overhovedet  slet  intet  havde  foretaget  sig 
i  den  Sag.  Christian  III  skrev  i  hvert  Fald  i  meget  maadeholdne 

Udtryk  til  Kurfyrst  August,  at  han,  hvis  Gud  saa  havde  villet, 
ikke  ugerne  havde  set,  at  der  ved  dette  Middel  var  skaffet  be- 
standig Fred  i  Stedet  for  den  evige  Uro,  som  hans  Riger  og 
Lande  i  saa  lang  Tid  havde  været  udsat  for  fra  den  Kant.  Men 
da  Vi  spore,  at  det  omtalte  Giftermaal  ikke  er  Guds  Vilje,  og  at 
Vor  kære  Søn  ikke  har  Tilbøjelighed  dertil,  har  Vi  faderligt 
overladt  ham  selv  at  gøre  og  lade  i  den  Sag,  som  han  vil.  Lidt 
skarpere  i  Tonen  var  straks  det  Brev,  der  omtrent  samtidigt 
sendtes  til  Henrik  Ranzau.  Til  Tak  for  al  sin  Ulejlighed  fik  han, 
der  jo  var  ganske  uskyldig  i  Udfaldet,  at  høre:  Naar  man  ikke 
vilde  blive  bedre  ved,  end  hidtil  sket  er,  havde  Vi  heller  set,  at 
Vi  var  blevne  forskaanede  for  den  hele  Sag. 

Denne  Optræden  fra  dansk  Side  voldte  naturligvis  Forbitrelse 
hos  den  forsmaaede  Part.  Men  det  gjaldt  om  at  gaa  varsomt  til 
Værks,  holde  en  Udvej  aaben  for  Genoptagelse  af  Planen,  alt 
imens  man  fastslog  dens  Værdi  ved  samtidigt  at  vise,  hvad  Fjend- 
skab kunde  føre  til. 

Med  pinlig  Opmærksomhed  lagde  man  da  ved  det  danske  Hof 
Mærke  til,  at  et  Gesandtskab  fra  England-Spanien,  der  i  April 
1558  kom  til  København,  ikke  med  et  Ord  berørte  denne  Sag, 
der  dog  vidstes  at  ligge  Philip  II  og  Maria  paa  Hjerte.  En  saa- 
dan  Tavshed  var  uhyggelig. 

Men  værre  blev  det,  da  man  over  Sachsen  fik  Meddelelse  om, 
hvad  der  foregik  i  Lothringen.  Dér  tænkte  man  ikke  paa  andet 
end  Hævn  over  Danmark.  Et  stort  Forbund  var  i  Gære  mod 
Christian  III.  Vel  var  Kongen  af  Frankrig  for  Tiden  i  Krig  med 
Spanien,  men  han  havde  dog  allerede  nu  tænkt  „at  skænke 
Christian  III  en  Banket",  og  var  kun  bleven  hindret  deri  af 
Slaget  ved  Gravelingen.  Ved  samme  Lejlighed  skulde  Kurfyrst 
August  ogsaa  faa  nyt  at  tænke  paa.  Hans  Modstander,  Johan 
Frederik,  og  Wilhelm  von  Grumbach  skulde  give  ham  nok  at 
tage  Vare. 

Alle  disse  Rygter  steg  op  fra  Lothringen,  bredtes  vel  med  Flid 
mod  Øst  til  Poststationen  i  Sachsen  og  førtes  herfra  atter  videre 
med  skræmt  Tilsætning  til  Danmark.  At  Kurfyrsten  tog  Anled- 
ning heraf  til  at  anbefale  sin  Giftermaalsplan  for  Prins  Frederik 

med  en  Datter  af  Kejser  Ferdinand,  skulde  ikke  gøre  hans  Breve 
til  fornojeligere  Læsning  i  Danmark.  Et  af  Christian  III's  sidste 
Svar  til  ham  fra  Koldinghus,  i  Oktober  1558,  viser,  hvor  meget 
Udsigten  til  et  saadant  Parti  for  Sønnen  har  pint  ham.  En  Prin- 
sesse fra  Lothringen,  en  Datterdatter  af  Christian  II,  kunde  man 
dog  tænke  paa  at  faa  til  Lutheran.  Men  for  sin  Datter  vil  Kejse- 
ren naturligvis  kræve  „afguderisk,  papistisk  Messe  og  Prædiken 
imod  Guds  Ord  og  Vor  Samvittighed.  Det  vil  blive  Os  højst  be- 
sværligt, selv  om  saadan  Vederstyggelighed  foregaar  i  Lønkam- 
mer og  ikke  aabenbart". 

Saa  døde  Christian  III  paa  Koldinghus  den  I.  Januar  1559. 
Og  den,  der  bar  Hovedskylden  for  den  lothringske  Uvilje,  den 
genstridige  Ægteskabskandidat  Frederik  II,  besteg  Danmark- 
Norges  Trone.  For  Lothringens  Vedkommende  medførte  dette 
Tronskifte,  at  Kedlen  dernede  begyndte  at  snurre  med  fordoblet 
Kraft.  Ingen,  end  ikke  Hertuginde  Christine  selv,  vidste  med 
Sikkerhed,  hvad  det  var,  der  bryggedes.  Alt  efter  Omstændig- 
hederne kunde  det  blive  til  Død  og  Fordærv  for  Danmark  og 
Sachsen  eller  til  Lutendrank  og  Hypokras  ved  Frederiks  og 
Renatas  Jaord. 

Rundt  om  i  Evropa  søgte  man  af  Dampen  at  gætte  sig  til,  hvad 
nu  skulde  gaa  for  sig. 

Lothringen  var  et  Sted  for  Peder  Oxe,  som  Skaffer. 


3 
En  ganske  usædvanlig  tiltalende  Mand,  denne  Peder  Oxe. 
Beleven,  kyndig  i  alt  og  uden  Tvivl  af  stor  Indflydelse  oppe  i 
Danmark.  At  han  foreløbig  var  i  Unaade  dér,  havde  lidet  at  sige 
eller  gjorde  ham  kun  desmere  brugbar.  Han  var  nær  beslægtet 
med  alle  Landets  fornemste  Familjer.  Kom  han  ikke,  selv  her  i 
sin  Udlændighed,  ledsaget  af  kendte  danske  Navne,  baade  en 
Sparre  og  en  Urne,  der  straks  havde  søgt  til  ham!  Og  han  var 
dertil  udmærket  inde  i  Forholdene  i  Sachsen,  kendte  dem  baade 

paa  Retten  og  Vrangen,  En  saadan  Mand  var  ubetalelig  for 
Hertuginde  Christine.  Hun,  eller  af  Navn  hendes  Søn,  tog  ham 
snart  i  sin  Tjeneste,  gjorde  ham  til  sin  Raad  og  gav  ham  derhos 
Amtet  Schaumberg  ved  Vogeserbjergenes  Fod  i  Forlening. 

At  Peder  Oxe  maatte  føle  sig  vel  tilpas  i  disse  nye  Forhold, 
var  ligesaa  klart.  Med  eet  bragt  i  Virksomhed  og  i  Skud  som 
Rigsraad  og  Lensmand,  dertil  med  rige  Pengemidler  at  styre, 
ganske  som  hjemme.  Men  ikke  nok  hermed;  det  pegede  videre. 
Indviet  i  et  stort  politisk  Spil,  der  angik  hans  egne,  dyreste  In- 
teresser. Og  hvor  heldigt,  hans  og  Her- 
tugindens Interesser  faldt  sammen.  Det 
var  unødvendigt  at  sondre  for  stærkt 
mellem  at  bruge  og  at  bruges.  Begges 
Instrumenter  var  mangestrengede,  men 
stemte  sammen.  Diskant  betød:  Renata 
faar  Frederik,  Peder  Oxe  faar  Gissel- 
feld. Bas  betød:  Ve  over  de  troløse 
Frederik  og  August!  Og  alle  Mellem- 
tonerne passede  ligesaa,  lige  fra  uden- 
landsk Anbefaling  for  Peder  Oxe  til 
Trusel  om  at  faa  Renata  gift  med  Kon- 
gen af  Sverige. 

Peder  Oxe  benyttede  straks  Mellem- 
tonerne. Han  fik  forst  Kongen  af  Frank- 
rig, Frans  II,  til  at  tale  hans  Sag  for  Frederik  II.  Frans  II  var 
ikke  blot  Konge  i  Frankrig,  men  tillige  gift  med  Maria  Stuart 
(Fig.  50),  Dronningen  i  Skotland,  og  en  Arvtager  efter  den,  der 
skulde  have  lovet  at  ville  „skænke  Christian  III  en  Banket". 
Det  var  derfor  et  Skridt  af  Betydning,  da  han  skrev  et  egen- 
hændigt Brev  til  Frederik  II  om  Fornyelse  af  Venskab  og  paa- 
lagde  sin  Udsending  ved  det  danske  Hof,  Charles  Dangay,  ved 
Overrækkelsen  mundtligt  at  tale  Peder  Oxes  Sag.  Men  Frede- 
rik II  var,  hvad  denne  sidste  Sag  angik,  skarpt  afvisende  som 
tilforn.  Han  sendte  endog  Brev  til  Frans  II  om,  at  Peder  Oxe 
var  „højligen  beskyldt".  Derfor  bad  han  Kongen  om,  for 
vigtige  Sagers  Skyld,  at  ville  lade   Peder  Oxe  anholde,  hvis 


Fig.  50.  Maria  Stuart. 
I  Efter  De  la  Mesangére.) 

han  fandtes  i  hans  Lande,  og  lade  ham  komme  til  Forhør  og 
Dom. 

Frans  II  var  ikke  til  Sinds  at  føje  Frederik  II  heri.  Men  Sva- 
ret viste  noksom,  at  Peder  Oxes  Forsøg  paa  ad  denne  Vej  at 
naa  frem  var  ganske  mislykkedes.  Peder  Oxe  henvendte  sig  da 
et  nyt  Sted.  Det  lykkedes  ham  virkelig,  uvist  ad  hvilke  Veje,  at 
faa  ogsaa  den  lothringske  Modpart  og  Medbejler  i  Giftermaals- 
spørgsmaalet,  Kejser  Ferdinand,  overtalt  til  at  gaa  i  Forbøn  for 
ham  i  Danmark.  Maaske  var  det  netop  dette  Parti,  som  Kurfyrst 
August  jo  holdt  paa,  der  havde  Udsigt  til  Sejr.  En  Forbøn  her- 
fra vilde  maaske  just  være  afgørende.  Kejser  Ferdinand  viste 
sig  villig  og  afsendte  fra  Wien  den  30.  November  1559  en  Skri- 
velse til  Frederik  II.  Han  gav  heri  en  Fremstilling  af  den  Uret, 
der  formentlig  var  sket  Peder  Oxe,  og  bad  Kongen  om  at  vise 
ham  Naade  og  lade  ham  atter  komme  til  sin  Ret. 

Frederik  II  lod  sig  imidlertid  heller  ikke  denne  Gang  bevæge. 
Fra  Nyborg  7.  Mans  1560  affærdigedes  tværtimod  et  Svar,  der 
havde  baade  Næb  og  Kløer.  Næst  efter  en  lang  Paavisning  af, 
at  der  kun  var  sket  Peder  Oxe,  hvad  lovligt  og  Ret  var,  endte 
Brevet  med:  Det  er  Os  fast  besværligt,  at  Vor  elskede  salig  Hr. 
Faders  gode  Navn  og  højlovlige  Ihukommelse  skal  saaledes 
utilbørligt  berøres  og  angribes  af  denne  Flygtning.  Eders  Kejser- 
lige Majestæt  ville  derfor,  hvad  den  søgte  Genindsættelse  an- 
gaar,  have  Os  undskyldt.  Ifølge  Vor  Tiltro  betvivler  Vi  ikke,  men 
beder  dog  venligst  om,  at  der  ikke  mere  maa  blive  vist  bemeldte 
Flygtnings  Angivelser  og  Ansøgninger  noget  som  helst  Hensyn, 
men  at  han  maa  blive  henvist  til  Os,  hvor  han  kan  vente  sin 
billige  Ret. 

Næppe  mærkede  Kejser  Ferdinand,  at  han  var  kommen  til 
at  røre  ved  et  ømt  Punkt,  førend  han  skyndsomst  trak  sig  til- 
bage igen.  I  en  Skrivelse  fra  Wien  den  4.  April  1560  meddelte 
han,  at  man  fra  dansk  Side  aldeles  ikke  behøvede  at  gøre 
Undskyldninger  for,  at  man  ikke  kunde  opfylde  hans  Ønsker. 
Naar  han  var  gaaet  i  Forbøn  for  Peder  Oxe,  var  det  alene, 
fordi  han  var  bleven  anmodet  derom,  men  mindst  af  alt  for 
at  volde   Kongen  Besvær.    Skulde   Kejseren   fremdeles   blive 

ansøgt  om  noget  i  den  Sag,  vilde  han  nu  vide  at  give  tilbørligt 
Svar. 

Spørgsmaalet  om  det  danske  Giftermaal  for  Kejserens  Datter 
var  tydeligt  nok  endnu  ikke  endelig  afgjort. 

Derimod  syntes  dette  at  være  Tilfældet  for  Peder  Oxe  og 
hans  Gisselfeld.  Nu  var  de  sidste  fredelige  Midler  forsøgte. 
Hverken  en  mægtig  Konges  eller  en  Kejsers  Forbøn  havde 
frugtet.  Med  Aaret  1560  syntes  hvert  Haab  for  ham  om  at  faa 
det  brændende  Spørgsmaal  fredeligt  bilagt  at  maatte  være  omme. 
Efterretningerne  hjemmefra  kunde  kun  bekræfte  dette.  Hans 
Ejendomme  spredtes  paa  andre  Hænder.  Hans  Avindsmand, 
Herluf  Trolle,  var  i  November  1559  bleven  udnævnt  til  Admiral 
og  havde  et  Par  Dage  forinden  faaet  Peder  Oxes  Gaard  og  Gods, 
Tølløse,  uden  al  Afgift  frit  i  Forlening.  Den  9.  Juli  1560  faldt 
kongelig  Rettertingsdom  i  Sagen  om  Gunderslevholm  og  alt 
Eskild  Gjøes  øvrige  Gods  paa  Sjælland,  som  denne  havde  til- 
skødet Peder  Oxe.  Ved  Dommen  tilkendtes  det  Eskild  Gjøes 
Arvinger.  Og  den  22.  Juli  samme  Aar^  gav  Kongen  sin  tyske 
Yndling,  Hofmarskal,  Borggrev  Friedrich  von  Dohna,  Skøde 
paa  Gisselfeld  Gaard  og  Gods  —  hvilket  sidste  udgjorde  154 
Bøndergaarde  —  mod  at  han  skulde  love  at  blive  her  i  Landet. 
Peder  Oxe  beholdt  ganske  vist  Indløsningsret  til  „i  egen  Person 
at  give  Friedrich  von  Dohna  og  hans  Livsarvinger  de  240,000 
Kroner,  for  hvilken  Sum  Kongen  er  indført  i  Godset  med  Rigens 
Ret",  men  denne  Rettighed  var  næppe  noget  værd.  Nu  var  Spo- 
rene af,  at  Peder  Oxe  havde  ejet  Jordegods  i  Danmark,  snart 
helt  udslettede. 

Som  det  var  gaaet  Peder  Oxe,  var  det  ogsaa  gaaet  Hertug- 
inde Christine.  Alle  Udsigter  til,  at  hendes  Datter  Renata 
skulde  blive  Dronning  i  Danmark  — Norge  syntes  paa  denne 
Tid  slukte. 

Under  disse  Omstændigheder  var  der  fra  begge  de  lothring- 
ske  Parters  Synspunkt  set  kun  eet  at  gøre:  at  gaa  over  til  An- 
vendelsen af  skarpere  Former  for  Trusler.  De  Magtmidler,  hvor- 
over Lothringen  selv  havde  at  raade,  var  kun  ringe.  Men  ikke 
desto  mindre  var  man  i  Stand  til  herfra  at  ramme  overmaade 

Fig.  51.  Gustav  Vasa  som  ældre. 
(Maleri  paa  Gripsholm.) 


føleligt  baade  Frederik  II  i  Danmark  og  Kurfyrst  August  i  Sach- 
sen. Maalet  blev  dog  foreløbigt  kun  at  anvende  slige  Trusler  i  saa 

afskrækkende  en  Form,  at  Modparten  maaske  endnu  i  sidste 
Øjeblik  vilde  lade  sig  bevæge  til  at  give  efter. 

Denne  Gang  var  det  Danmark,  som  synes  at  have  haft  det 
bedste  Spejdervæsen  og  mest  Lydhørhed  overfor  alle  Rygter. 
Allerede  nogle  faa  Maaneder  efter  Frederik  II's  Tronbestigelse 
havde  man  fra  dansk  Side  haft  Spejdere  inde  i  Sverige,  og  de 
havde  meldt,  at  Gustav  Vasa  (Fig.  51)  skulde  i  Vadstena  have 

Fig.  52.  Festligheder  ved  Frederik  II's  Kroning  i  August  1559. 
(Efter  et  samtidigt  Slik.) 

erklæret,  at  han  nu  agtede  at  tilbageerobre  Gulland  fra  Danmark. 
Da  dette  ikke  vandt  Tilslutning  hos  hans  Raader,  skulde  han  i 
Vrede  have  holdt  sig  inde  i  tre  Dage. 

Rygterne  tog  til  og  vandt  stigende  Tiltro  i  Danmark.  „Gud 
forbyde,  at  den  Tidende  skulde  være  vis,  at  Kongen  af  Sverige 
skulde  sig  foretage  noget  mod  disse  Lande",  skrev  Kansler  Jo- 
han Friis  8.  April  1559  til  Kongen.  Men  snart  efter  blandede  sig 
hermed  Frygten  for,  hvad  der  skulde  ske  syd  fra.  „Her  er  Tid- 
ninger,  at  Hertugindens  Anhang  af  Lothringen  skulde  have  seks 
tusinde  Heste  og  dertil  Fodfolk  i  Bestilling  at  drage  ind  i  Dan- 

mark  med.  Gud  bevare  os!"  skrev  samme  Johan  Friis  et  Par 
Uger  efter  til  Statholderen  i  København,  Mogens  Gyldenstjerne. 
I  August  1559  kronedes  Frederik  II  i  København  (Fig.  52),  og 
Kurfyrst  August  mødte  som  Gæst  ved  Festlighederne  (Fig.  53). 
Men  allerede  to  Maaneder  efter,  i  Oktober  1559,  kunde  Frede- 
rik II  melde  sin  Svoger,  at  Danmark  nu  skulde  angribes  nord- 
fra af  Gustav  Vasa  og  sydfra  af  Grev  Christoffer  af  Oldenburg. 


Fig.  53.   KurfvTSt  August  ledsager  Frederik  II  paa  hans  Kroningsridt  1559. 
(Efter  et  samtidigt  Stik.) 

Samtidigt  skulde  Hertug  Johan  Frederik  angribe  Kurfyrst  Au- 
gust, og  Wilhelm  von  Grumbach  havde  alt  gjort  Udvej  til  at 
skaffe  4000  Hestfolk  og  40  Fenniker  Knægte  til  denne  Krig 
mod  Kurfyrsten. 

Bagved  alle  disse  Rygter  stod  Peder  Oxes  taagede,  men 
skrækindjagende  Skikkelse.  Det  var  ham,  der  skulde  have 
ægget  Hertuginden  og  Grumbach  og  bragt  Forbund  i  Stand 
med  Gustav  Vasa  i  Sverige.  Med  Flid  holdt  han  Forbindelsen 
med  Grumbach  vedlige  og  antog  til  sin  Undergivne  Bispen  af 
Wiirzburgs  Morder,  den  berygtede  Kretzer,  der  under  hans 

hyppige  Fraværelser  paa  lange  Rejser  skulde  styre  hans  Len  i 
Lothringen. 

I  Foraaret  1560  var  Skrækken  i  Danmark  for  Peder  Oxe  paa 
det  højeste.  Man  frygtede  for  Alvor  for,  at  han  i  Ledtog  med 
Philip  II  skulde  ville  angribe  Norge  eller  Danmark.  Den  9.  April 
befalede  Frederik  II  alle  Lensmænd,  lige  fra  Bergenhus  til  Mal- 
møhus og  København,  at  passe  godt  paa  deres  Slotte,  da  der 
var  „Praktikker"  for  om  at  sende  fjendtlige  Krigsfolk,  skjulte  i 
Købmandsskibe,  og  kaste  dem  hemmeligt  i  Land.  Særligt  til 
Statholder  Mogens  Gyldenstjerne  skrev  Kongen,  at  han  var  ble- 
ven advaret  om,  at  Peder  Oxe  vilde  overrumple  Krogen  og 
Helsingør  med  skjulte  Krigsfolk  om  Bord  paa  den  store  Flaade 
af  spanske  Saltskibe,  der  hvert  Aar  gik  gennem  Sundet.  Det  be- 
faledes derfor  at  have  Skytset  paa  Krogen  klart  til  Kamp.  Mo- 
gens Gyldenstjerne  svarede  Kongen  (17.  April  1560)  paa  en 
Maade,  der  viser,  hvor  meget  Peder  Oxes  Navn  spøgte  i  alle 
Hjerner:  „Vil  jeg  saa  bestille  med  Krogen,  saa  det  med  Guds 
Hjælp  ingen  Nød  skal  have  for  det,  jeg  bestille  kan.  Og  har  jeg 
haft  dér  en  Tanke  paa,  siden  Peder  Oxe  drog  af  Landet,  og 
derfor  lagt  to  Roder  Landsknægte  derind  til  det  Folk,  som  var 
der  tilforn." 

Men  det  var  naturligvis  ikke  nok  at  sikre  Slottene.  Flaaden 
maatte  ud  for  at  modtage  Fjenden  paa  Søen.  Den  nye  Admiral, 
Herluf  Trolle,  havde  alvorligt  travlt  i  denne  Anledning.  Skulde 
det  virkelig  falde  i  hans  Lod  efter  at  have  kæmpet  saa  mangen 
en  Kamp  med  Peder  for  Retten,  og  efter  at  have  haft  Held  med 
at  forfølge  ham  paa  Kongens  Vegne  til  Lands,  saa  at  han  havde 
maattet  rømme  Riget,  nu  ogsaa  at  møde  og  slaa  ham  til  Søs!  I 
Marts  Maaned  var  fire  Orlogsskibe  klare  til  at  løbe  op  under 
Norge.  Resten  af  Flaaden  blev  rustet  i  April,  og  Skib  for  Skib  — 
efterhaanden  som  de  var  forsynede  med  „Skyts,  Lod  og  Krudt", 
Fetalje  for  tre  Maaneder,  Mandskab  og  derhos  Knægte  —  lagt 
ud  paa  Strømmen  for  straks  at  være  rede.  Da  alle  var  klare  og 
Saltskibene  i  Vente,  sejlede  den  danske  Flaade  „dem  under 
Øjne  ned  mod  Helsingør".  Her  blev  den  liggende  til  langt  ind  i 
September.  Men  der  kom  ingen  Peder  Oxe,  og  den  svenske 

Admiral,  Jakob  Bagge,  sejlede  ganske  fredeligt  igennem  Sundet 
med  kun  to  Skibe. 

Ikke  desto  mindre  fik  Herluf  Trolle  Befaling  til,  da  Flaaden 
endelig  aftakledes,  at  give  saa  mange  af  de  bedste  Baadsmænd, 
som  han  syntes,  Vintersold  og  lade  dem  møde  straks  igen  næste 
Foraar. 

Det  begyndte  at  blive  en  kostbar  Fornøjelse,  dyre  Renter,  der 
gik  af  Gisselfeld. 

I  et  Brev,  som  Herluf  Trolle  skrev  om  Bord  paa  „Fortuna"  til 
Kongen  den  24.  August  1560,  lagde  han  en  løs  Seddel,  hvorpaa 
der  stod:  „Siden  dette  Brev  var  skrevet,  kom  en  engelsk  Styr- 
mand og  hans  Skipper  og  sagde,  at  de  havde  hjemme  i  London 
og  kom  derfra  nu  en  tre  Uger  siden.  De  sagde,  at  dér  hørte  de 
aldeles  ikke  Tale  om  det  svenske  Giftermaal.  Men  Skipperen 
sagde  sig  at  have  været  i  Lødøse  [Handelsstad  ved  Gøtaelv]  i 
den  næst  forgangne  Uge.  Da  hørte  han,  at  de  sagde  dér,  at  Kon- 
ning  Erik  [den  Fjortende  af  Sverige]  skulde  have  Dronningen 
af  England,  og  at  der  laa  ti  Orlogsskibe  for  Lødøse  og  biede 
efter  Konning  Erik.  Dog  sagde  samme  Skipper,  at  han  ikke 
kunde  tro  [det]  om  Dronningen,  eftersom  at  der  var  intet  talt 
derom  i  England." 

Vi  veed  ikke,  hvor  meget  Herluf  Trolle  kendte  til  denne  Sags 
Forhistorie.  Han  rørte  ved  noget,  der  var  hans  Konge  kun  alt- 
for bekendt.  Frederik  II  havde  nemlig  selv  været  blandt  Frierne 
til  Dronning  Elisabeth  af  England,  men  faaet  et  høfligt  Afslag. 
Kongen  vidste  ogsaa  andetsteds  fra,  at  nu  var  Sverige  paa  Spil 
ogsaa  dér.  En  Forbindelse  mellem  England  og  Sverige  vilde 
være  højst  uheldig  for  Danmark-Norge.  En  ny  mulig  Fjende 
foruden  de  mange  andre,  man  alt  havde  tilforn.  Det  var  dog 
vistnok  bedst  i  Tide  at  skaffe  sig  af  med  nogle  af  de  overflødige. 
Allerede  kort  før  Frederik  II  fik  denne  løse  Seddel  fra  Herluf 
Trolle,  havde  han  taget  sin  Beslutning. 

Hertuginde  Christine  og  Peder  Oxe  havde  sejret.  Frederik  II 
henvendte  sig  som  Frier  —  i  Lothringen. 

I  Juli  1560  havde  Frederik  II  Besøg  af  en  Rejsebekendt  fra 
sit  Ophold  i  Tyskland  1558.  Det  var  Grev  Giinther  af  Schwarz- 
burg.  En  Kæmpeskikkelse,  Kriger  ud  til  Fingerspidserne.  Hans 
Ydre  svarede  godt  til  hans  Virksomhed.  Han  var  nemlig  en  Slags 
Grosserer  i  alt  til  Krig  henhørende,  leverede  efter  Bestilling 
Vaaben,  Soldater  og  Slag.  Han  ansaas  for  at  være  en  dygtig  Hær- 
leder, var  ubetydelig  som  Diplomat,  men  stor  som  Skryder.  Han 
havde  ganske  bedaaret  Frederik  II,  da  denne  som  Prins  under 
sit  Ophold  hos  Svogeren,  Kurfyrst  August,  overværede  Kejser 
Ferdinands  Kroning  1558  i  Augsburg.  Han  havde  bedaaret  andre 
foruden  den  unge  Prins.  Baade  Kejser  Carl  Vog  dennes  Broder 
Ferdinand  havde  vist  ham  Ære  for  hans  Tjeneste  hos  dem  i 
Krige  mod  Frankrig.  Han  havde  ægtet  Vilhelm  af  Oraniens  Søster 
og  var  en  god  Ven  af  Greverne  Egmont  og  Horn. 

I  Sommeren  1560  kom  dette  Vidunder  til  Danmark.  Han 
kendte  jo  alt,  baade  Kejser,  Frankrig,  Nederlandene  og  Lothringen, 
og  efter  nogen  Raadslagning  betroede  Frederik  II  ham  det  Hverv 
at  bryde  Brodden  af,  hvad  der  truede  Kongen  sydfra,  ved  at  fri 
for  ham  hos  Hertuginden  af  Lothringen  til  Prinsesse  Renata. 
Kort  efter  rejste  Enkedronning  Dorothea  ned  til  Datteren  i  Sach- 
sen, hvor  vel  de  nye  Udsigter  yderligere  skulde  drøftes.  Emnet 
maatte  behandles  varsomt,  thi  en  Forsoning  mellem  Danmark  og 
Lothringen  vilde  jo  let  stille  Kursachsen  ene  i  Kampen. 

Det  var  Henrik  Ranzau,  der  tidligere  havde  indledet  den 
lothringske  Ægteskabsplan.  Det  smagte  derfor  ikke  ham,  at  det 
nu  skulde  blive  Grev  Giinther,  der  fik  Æren  af  at  bringe  Ægte- 
skabet i  Stand.  Saa  meget  mindre,  som  han  selv  i  Mellemtiden 
havde,  trods  alle  Vanskeligheder,  søgt  at  holde  Forhandlingerne 
nogenlunde  gaaende. 

Grev  Giinther  synes  at  være  gaaet  paa  med  Kraft.  Han  og 
hans  Felttøjmester  gjorde  flere  Rejser  til  Lothringen  for  at  bringe 
Sagen  til  Afslutning.  Men  der  var  stadigt  en  skjult  Hindring,  der 
medførte,  at  det  trak  i  Langdrag.  Man  tager  næppe  Fejl  i  at  søge 
denne  Hindring  for  en  meget  væsentlig  Del  i  Peder  Oxe.   Han 

var  nemlig  ikke  medoptagen  i  Forliget.  Kongen  vilde  uden  Tvivl 
ikke  gaa  ind  paa  nogen  Forsoning,  og  Grev  Giinther  var  meget 
for  overlegen  og  selvindtagen  til  at  indse  Nødvendigheden  heraf. 
Men  uden  samtidig  Tilgivelse  for  Peder  Oxe  vilde  Frederik  Il's 
Gifiermaal  med  Prinsesse  Renata  blive  et  Nederlag  for  Peder 
Oxe.  Det  maatte  undergrave  ogsaa  hans  Stilling  i  Lothringen. 
Selv  om  Hertuginden  muligt  var  villig  til  at  ofre  ham,  var  han 
selv  ikke  villig  til  at  ofres.  Og  af  de  to  var  han  den  fineste 
Spiller. 

Fra  Frederik  Il's  Side  valgte  man,  muligt  vildledt  af  Grev 
Giinihers  selvglade  Beretninger,  netop  nu  at  foretage  et  Spræng- 
ningsforsøg  for  at  skille  Hertuginden  fra  Peder  Oxe.  Man  gik  paa 
eengang  med  den  største  Voldsomhed  angrebsvis  frem  mod  den 
lothringske  Lensmand.  Aarene  1560 — 62  betegner  en  Slags  pri- 
vat Krig  mellem  Frederik  II  og  Peder  Oxe,  hvor  begge  Parter, 
efter  paa  en  Maade  at  have  undsagt  hinanden,  mente  sig  efter 
Datidens  Begreber  berettigede  til  at  stræbe  hinanden  efter 
Livet. 

Det  første  blodige  Sammenstød  forefaldt  1560,  da  det  lykkedes 
danske  Udsendinge  at  dræbe  Peder  Oxes  Tillidsmand,  Lif- 
lænderen  Conrad  Uexkull.  Allerede  27.  Oktbr.  1559  var  det 
blevet  paalagt  en  dansk  Tjener,  Herbart  v.  Langen,  at  søge  at 
fange  ham  og  bringe  ham  til  Segeberg.  Den  12.  Maj  1560  blev 
det  befalet  en  tysk  Mand  i  dansk  Sold,  Andreas  v.  d.  Weuhlen, 
at  faa  fat  i  Conrad  Uexkull,  „Danmarks  afsagte  Fjende".  „Han 
skulde  ikke  sky  nogen  Bekostning,  men  nedlægge  Conrad  Uxel 
død  eller  levende".  I  Sommeren  1560  lykkedes  endelig  Anslaget. 
Et  Sted  i  Nederlandene  traf  den  danske  Udsending,  Andreas 
Mullerus,  paa  Conrad  Uexkull.  „Enspænderen"  (Stafetten) 
Schilchen  blev  med  tretten  andre  Enspændere  sendt  efter  ham, 
huggede  ham  ned  og  tog  hans  Papirer  fra  ham.  Andreas  Mulle- 
rus blev  i  den  Anledning  fængslet  og  dømt  fra  Livet,  men  da 
Frederik  II  gik  i  Forbøn  for  ham  hos  Regentinden  i  Neder- 
landene, blev  han  løsladt. 

Peder  Oxe  red  da  nu  kun  med  talrigt  og  bevæbnet  Følge. 
Med  Flid  gjorde  han  vistnok  sit  til,  at  disse  hans  Svende  skulde 

anses  for  uovervindelige.  Rygtet  vidste  ogsaa  at  fortælle,  at  de 
var  usaarlige  og  kunde  gøre  sig  usynlige,  naturligvis  ved  Djæve- 
lens Hjælp.  En  af  de  mest  omtalte  blandt  dem  var  „Sorte  Hans", 
der,  dengang  da  Peder  Oxes  „Statholder"  Kretzer  i  sin  Tid  myr- 
dede Bispen  af  Wiirzburg,  navde  gjort  det  af  med  to  af  dennes 
Hoffolk.  Ganske  usynlige  var  de  dog  ikke.  Ifølge  Brev  af  9.  Au- 
gust 1562  fra  en  af  de  danske  Agenter  til  Frederik  II  var  det  nu 
lykkedes  at  fange  tre  af  Peder  Oxes  Svende.  Blandt  disse  var 
Sorte-Hans,  som  derpaa  dræbte  sig  selv  i  Fængslet. 

Sit  voldsomste  Udtryk  fik  Kampen  i  Aaret  1562.  Peder  Oxe 
kaldte  en  Jørgen  v.  Strasburg  til  sig  for  at  tage  ham  i  sin  Tjeneste. 
Til  denne  Jørgen  skal  han  have  sagt,  at  han  nu  vilde  anvende 
alt,  hvad  han  ejede,  paa  Kamp  mod  den,  der  holdt  ham  fordreven 
fra  Danmark.  Han  var  villig  til  at  give  ti  tusind  Kroner  til  den, 
der  vilde  dræbe  Frederik  II  og  dem,  som  havde  faaet  hans  God- 
ser (Herluf  Trolle  og  Friedrich  v.  Dohna).  Jørgen  havde  imid- 
lertid følt  Rædsel  for  at  indlade  sig  med  Peder  Oxe  og  hans 
djævelske  Skarer.  Siden  havde  han  henvendt  sig  til  en  Johan 
Mangelmann,  der  stod  i  dansk  Sold,  og  hvem  han  engang  havde 
tjent.  Til  denne  havde  han  røbet  Peder  Oxes  Tilbud.  Mangel- 
mann skrev  straks  til  Frederik  II,  berettede  det  meddelte  og  til- 
bød Kongen  at  besørge  Peder  Oxe  fangen  eller  dræbt.  Naar 
man  passede  en  god  Lejlighed,  maatte  dette  kunne  lade  sig  gøre 
blot  ved  Hjælp  af  tolv  Ryttere.  Frederik  II  ønskede  med  Grund 
ikke  at  give  noget  skriftligt  fra  sig  i  denne  Sag  og  bød  Mangel- 
mann og  Jørgen  at  komme  personlig  til  ham  for  at  faa  nærmere 
Besked.  I  et  nyt  Brev  af  9.  August  1562  meddelte  derpaa  Man- 
gelmann Frederik  II,  med  usminket  Angivelse  af,  i  hvilket  Sel- 
skab man  nu  befandt  sig,  at  Peder  Oxe  antoges  at  bære  100,000 
Gylden  paa  sig,  saa  at  den  hele  Forretning  vel  maatte  kunne 
lønne  sig. 

Sagens  videre  Forløb  kendes  ikke.  Men  kort  efter  faldt  nogle 
af  Grundene  bort  til  at  blande  sig  i  de  lothringske  Anliggender, 
og  Frederik  II  fik  nærmere  Fjender  at  bekæmpe. 

Grev  GiJnthers  Giftermaalsforhandlinger  havde  imidlertid 
staaet  paa.   Deres  Gang  lader  sig  kort  udtrykke  ved,  hvad  man 

i  Udlandet  mente  at  vide  om  Peder  Oxes  Forhold  dertil.  Da 
Forhandlingerne  begyndte  1560,  frygtede  Kurfyrst  Augusts  Mod- 
kandidat, Hertug  Johan  Frederik  af  Sachsen,  med  en  vis  Grund, 
at  Peder  Oxe  vistnok  maatte  staa  bagved  og  saaledes  vilde  svigte 
sine  Venner,  Oprørspartiet  mod  Kurfyrsten.  1  Slutningen  af  1561 
sendte  Peder  Oxe  en  venlig  Hilsen  til  Wilhelm  v.  Grumbach 
med  Underretning  om,  at  nu  ventedes  Frederik  II's  Sendebud 
til  Nancy  for  at  se  paa  Prinsesse  Renata,  men  de  skulde  blive 
holdte  op  med  Snak,  indtil  det  kunde  bryde  løs  i  Tyskland.  I 
Begyndelsen  af  1562  endelig  fattede  Grumbach  atter  Mistillid  til 
Peder  Oxe,  „der  altfor  godt  havde  lagt  sig  efter  vælsk  Maade  at 
være  paa." 

Sagen  var,  at  Grev  Giinthers  Gaaen  paa  blev  ganske  lammet 
ved  Hertuginde  Christines  vigende  Optræden.  Just  som  alt  var 
i  sin  bedste  Gænge,  blev  hun  opmærksom  paa,  og  heri  næppe 
modsagt  af  Peder  Oxe,  at  den  nye  unge  Konge  i  Frankrig  Carl  IX, 
der  ved  sin  Broder  Frans  II's  Død  1560  havde  besteget  Tronen, 
egentlig  var  et  langt  bedre  Parti  for  Renata  end  Frederik  II. 
Ganske  vist  var  Carl  IX  endnu  kun  et  Barn,  men  hun  var  ogsaa 
ung,  Frankrig  laa  langt  nærmere  og  var  større  end  Danmark,  og 
som  Dronning  i  Frankrig  kunde  Renata  baade  vedblive  at  være 
Katolik  og  nyde  Støtte  af  sin  Moder.  Giftermaalsplaner  med 
Carl  IX  lod  sig  jo  let  indlede,  efter  at  Renatas  Broder,  Hertug 
Carl  af  Lothringen,  var  bleven  gift  ( 1 559)  med  Kongens  Søster. 

Da  alt  tilsyneladende  var  i  Orden  med  det  danske  Giftermaal, 
kom  derfor  med  eet  nye  Vanskeligheder.  Man  var  bleven  enig, 
og  Frederik  II  skrev  i  Juli  1562  et  Brev  til  Hertuginde  Chri- 
stine og  hendes  Søn,  den  unge  Hertug  af  Lothringen,  og  udbad 
sig  et  Møde  inden  Mortensdag  med  hende  og  hendes  Børn  f.  Eks. 
i  Byen  Oldenburg.  Overbringeren  —  hed  det  i  Brevet  —  med- 
bragte en  Hvervskrivelse,  hvoraf  de  nærmere  Enkeltheder  kunde 
erfares.  Da  dette  saaledes  egentlig  kun  var  en  Slags  underordnet 
Budfærd,  kunde  den  overlades  til  Grev  Giinthers  Felttøjmester, 
medens  Grev  Giinther  selv  paatog  sig  at  bringe  den  glade  Ny- 
hed til  Kurfyrst  August  og  Anna,  der  var  de  første,  hvem  Kongen 
vilde  betro  sin  Lykke. 

Men  en  uheldig  Stjerne  syntes  at  lyse  over  begges  Rejser. 
Grev  Gijnther  var  meget  ilde  lidt  af  Kurfyrst  August.  I  sædvan- 
lig Selvtillid  har  han  vel  set  bort  fra  dette,  da  han  paatog  sig 
Sendelsen,  og  han  meldte  sig  frejdigt  ved  det  sachsiske  Hof  som 
Overbringer  af  en  Hemmelighed  fra  Kongen  af  Danmark.  Men 
Kurfyrsten  nægtede  at  tage  imod  ham.  Samtidigt  skrev  han  til 
Frederik  II,  at  han  skulde  høre  med  Velvilje  paa  et  hvilket  som 
helst  Bud,  Kongen  sendte  ham,  om  det  saa  kun  var  hans  Stald- 
dreng; men  med  Grev  Gunther  vilde  han  ikke  have  noget  at 
skaffe.  Kunde  denne  ikke  meddele  sit  Ærinde  skriftligt,  maatte 
Kongen  sende  en  anden. 

Næsten  ligesaa  ilde  gik  det  Felttøjmesteren  i  Nancy.  Hertug- 
inde Christine  fandt  de  foreslaaede  danske  Ægteskabsvilkaar 
lovligt  knappe.  Og  hvad  Mødested  angik,  laa  Oldenburg  meget 
for  langt  borte.  Naar  hun  havde  udtænkt  et  passende  Sted,  skulde 
hun  meddele  Kongen  det,  —  Den  unge  Hertug  var  end  ikke  at 
bevæge  til  at  svare  paa  Frederik  II's  Brev. 

Stærkt  opirret  vendte  Felttøjmesteren  tilbage.  Paa  Hjemvejen 
meddelte  han  i  Fortrolighed  Udfaldet  til  Henrik  Ranzau.  Denne 
gottede  sig  over,  at  Grev  Giinthers  Frieri  saaledes  var  ved  at 
vælte.  Og  skadefro  puffede  han  til  den  hældende  Vogn  ved  i  et 
Brev  til  Frederik  II  (af  21.  August  1562)  at  hviske  nogle  gode 
Raåd.  De  var  fint  indsvøbt.  „Kongen  vilde  med  den  Skarpsindig- 
hed, der  udmærkede  ham  fremfor  andre  Fyrster,  sikkert  selv 
vide  at  finde  de  bedste  Raad;  men  Henrik  Ranzau  kunde  dog 
ikke  holde  sin  Smule  Enfoldighed  tilbage."  Hvad  her  var  sket, 
var  blot  Lumskeri  fra  lothringsk  Side,  for  at  trække  Tiden  ud  og 
hindre  Kongen  i  at  ægte  Maria  Stuart  (Fig.  50),  der  jo  var  Enke 
siden  Frans  1 1's  Død  og  —  med  Skotland  —  varet  langt  bedre  Parti 
for  Frederik  II  end  den  lille  lothringske  Prinsesse.  Bag  efter  vilde 
de  dernede,  naar  det  passede  dem,  maaske  udsprede,  at  Kongen 
havde  faaei  en  Kurv,  skøndt  det  jo  var  dem,  der  havde  begyndt 
Frieriet.  Alt  dette  vilde  afværges,  hvis  Kongen  sendte  en  Gesandt 
til  Loihringen  og  lod  ham  i  offentligt  Foretræde  meddele,  at 
Kongen  ikke  kunde  gaa  ind  paa  Hertugindens  Forslag  om  Møde- 
sted og  derfor  hermed  afbrød  Forhandlingerne.  Saaledes  vilde 

det  blive  Hvermand  bekendt,  at  det  var  Kongen,  der  svarede 
Nej,  og  Uviljen  i  Lothringen  vilde  rettes  mod  Hertuginden,  der 
skaffede  Landet  nye  Fjender, 

Frederik  II  besluttede  sig  til  at  følge  Henrik  Ranzaus  „en- 
foldige Raad".  Grev  Giinther  fik  det  Hverv  at  udføre  Hen- 
rettelsen. Han  drog  afsted  og  havde  det  Held  at  kunne  optræde 
paa  den  mest  storartede  Skueplads:  ved  Kroningen  i  Frankfurt 
i  December  1562  (Fig.  54),  hvor  Kejseren  og  en  Mængde  tyske 


Fig.  54.   En  fyldt  Okse  steges  i  Frankfurt  1562  ved  Maximilian  II's  Kroning  til 

romersk  Konge. 

(Thesaurus  picturarum.  Darmstadt.; 

Fyrster  var  tilstede.  Vel  fik  han  ikke  straks  Foretræde,  men  paa 
det  dertil  berammede  Møde  udtalte  Grev  Giinther  lydeligt  paa 
Kongens  Vegne,  at  denne  nu  ansaa  hver  Forhandling  om  Ægte- 
skab for  hermed  afbrudt  („aufgesagt,  ja  gar  abgeschlagen").  Der- 
imod erklærede  Kongen  sig  villig  til  iøvrigt  at  forhandle  om  Fred 
og  Forlig,  hvis  antagelige  Forslag  fremsattes.  Grev  Giinthers 
Udtalelser  er  sikkert  bleven  udslynget  med  tilbørlig  Kraft  og 
gjorde,  efter  hans  eget  Sigende  (i  Brev  til  Fr.  II  af  31.  Decbr. 
1562),  en  overordentlig  Virkning.  Hertuginden  forstummede, 
blev  heftig  forskrækket  og  tog  sig  det  meget  nær.  Først  omsider 
erklærede  hun,  at  det  ikke  var  hende  muligt  at  give  Svar  her; 

hun  maatte  betænke  sig  og  raadføre  sig  med  Slægt  og  Venner. 
Kejser  Ferdinand  og  dennes  Søn,  den  romerske  Konge  Maxi- 
m.ilian,  kom  selv  til  Grev  Giinther  og  bad  ham  genoptage  Ægte- 
skabsforhandlingerne.  Den  unge  Hertug  af  Lothringen  kom  lige- 
ledes til  ham  og  beklagede  sig  over  Moderen,  der  vilde  raade  for 
alt.  „Men  Kong  Frederiks  Anseelse  er  stegen  i  høj  Grad.  Rygtet 
veed  at  melde,  at  han  vil  leje  de  fra  Frankrig  hjemvendende 
Krigsfolk  for  dermed  at  angribe  Lothringen.  1  dette  Land  raader 
derfor  Skræk  og  Forbitrelse  mod  Hertuginden,  som  man  truer 
med  at  bortjage." 

Saa  vidt  Grev  Giinthers  Veltalenhed.  Men  henne  i  Salen  stod 
en  Skikkelse,  sluttet,  rolig  og  paa  Vagt.  Det  var  Peder  Oxe. 
Usynligt  lyste  det  om  ham:  intet  udrettes  i  denne  Sag  uden  ved 
mig.  Grev  Giinther  søgte  i  sit  Brev  til  Frederik  II  at  tale  af- 
fejende og  haanligt  om  ham,  men  selve  hans  Overlegenhed  aan- 
der  skjult  Respekt:  „Peder  Oxe  er  endnu  som  tilforn  i  Yndest 
og  er  bleven  Hertugens  Raad  og  Skatmester.  Jeg  kan  ikke  nok- 
som undre  mig  over,  at  han  har  det  Mod  saa  offentligt  at  turde 
lade  sig  se  her  i  Frankfurt  og  ikke  kan  holde  sin  unyttige  Mund." 


5 
Frederik  II  og  Peder  Oxe  var  i  Anvendelsen  af  Kampmidler 
under  deres  private  Krig  gaaet  meget  vidt,  videre,  end  det  efter 
Nutids  Begreber  ansees  for  tilladeligt.  Allerede  heri  ligger  der 
en  Opfordring  for  den,  der  vil  bedømme  dem,  til  at  søge  at  se 
Sagen  med  deres  egne  Øjne,  ikke  med  en  anden  Tids.  Det  fører 
ikke  til  fuld  Forstaaelse  eller  retfærdig  Dom  blot  at  affærdige 
Forholdet  med  Betegnelser  som:  Snigmorder  eller  Landsfor- 
ræder og  lignende.  Bagved  begges  voldsomme  Færd  laa  der  en 
Synsmaade,  ud  fra  hvilken  de  handlede,  en  ganske  vist  person- 
ligt begrænset,  men  ogsaa  af  personlig  Overbevisning  baaren 
Opfattelse  af,  hvad  de  burde  gøre.  Paa  Grund  af  den  frem- 
skudte Stilling,  de  begge  indtog,   blev  disse  forskellige  Syns- 

maader  et  Udtryk  for,  hvad  der  fyldte  manges  Sind,  et  Udtryk 
for  nogle  af  Tidens  bærende  Tanker. 

Peder  Oxe  (Fig.  55)  ansaa  sig  for  i  høj  Grad  forurettet  af 
Kongen.  Vi  kender  ikke  nok  Grundene  til  hans  Fald  til  at  kunne 
bedømme,  med  hvilken  Føje  han  mente  dette.  Kun  saa  meget 
tør  vi  sige,  at  de  Grunde  vi  kender,  Manglerne  ved  hans  Lens- 
bestyrelse,  under  sædvanlige  Forhold  næppe  vilde  have  paadraget 

ham   videre   end 
den  haarde  Straf, 
der  alt  var  over- 
gaaet  ham.    For- 
tabelse   af   alle 
Forleninger   og 
Udtrædelse     af 
Rigsraadet. 

Altsaa:    Peder 
Oxe  ansaa  sig  for 
højlig  forurettet  af 
Kongen.  Og  ifølge 
hans  egen  Natur, 
hans  Slægtsfor- 
udsætninger  og 
de  Begivenheder, 
han  og  hele  Sam- 
tiden havde  i  frisk 
Minde,    maatte 
denne  Følelse  af 


Fig.  55.   Peder  Oxe. 
vEfter  A\aleri  paa  Frederiksborg.) 


at  være  forurettet  nødvendigvis  forme  sig  hos  ham  som  Vilje  til 
at  fortrænge  den,  der  havde  fortrængt  ham.  Hvem  var  disse  got- 
torpske Hertuger,  Frederik  I  og  Christian  III,  der  to  Gange 
havde  gjort  sig  til  Herrer  i  Danmark?  Peder  Oxe  og  hans  Slægt 
havde  ærligt  sluttet  sig  til  dem.  Hans  Fader,  Johan  Oxe,  var 
falden  i  Kampen  for  at  forsvare  Christian  III.  Selv  havde  Peder 
Oxe  i  tyve  Aar  tjent  ham  baade  hjemme  og  ude.  Og  til  Løn 
havde  saa  Christian  III  og  hans  sachsen-lauenborgske  Dronning 
Dorothea  fortrængt  ham  af  Rigsraadet,  berøvet  ham  hans  Len, 

hans  Gaard,  hans  Gods,  alt  hans  Eje  og  fordrevet  ham  fra  Dan- 
mark, ene  og  alene  paa  falsk  Angivende.  Og  nu  Sønnen,  Frede- 
rik II.  Istedetfor  at  gøre  det  skete  godt  igen,  havde  han  med 
lejede  Snigmordere  jaget  og  efterstræbt  ham  i  Udlandet.  De  var 
Tyranner  og  Voldsmænd,  ikke  et  Haar  bedre  end  den,  de  havde 
afløst,  Christian  II.  Han  havde  mod  al  Lov  og  Ret  ladet  Far- 
broder Torben  halshugge.  Men  Oxerne  var  ikke  bange  af  sig. 
Nu  var  det  deres  Tur.  Nu  gjaldt  det  muligt  en  Gottorperhals. 
I  hvert  Fald  skulde  Peder  Oxe  gøre  sit  til  at  fortrænge  Frede- 
rik II,  skaffe  ham  lige  saa  sikkert  et  Gem  som  det  Sønderborg 
og  Kalundborg,  der  i  et  kvart  Aarhundrede  havde  forvaret  Chri- 
stian II. 

Hvor  rødsprængt  og  mærket  af  personlig  Forbitrelse  end 
dette  Peder  Oxes  Syn  paa  den  nye  Kongeslægt  var,  saa  var  han 
dog  ikke  helt  ene  derom.  Det  deltes  ikke  blot  af  løse  Størrelser 
som  de  landflygtige,  danske  Adelsmænd  Jep  Sparre  og  Chri- 
stoffer Urne,  der  søgte  til  ham  i  Udlændigheden.  Men  det  fik 
Næring  hjemmefra  af  besindige  og  kongetro  Mænd,  der  med 
Bekymring  var  Vidne  til  den  nye  farlige  Kurs.  Gottorperne  var 
fremmede,  der  endnu  i  det  tredje  Slægtled  ikke  følte  sig  ret  som 
danske.  For  dem  var  Danmark-Norge  lille,  Holsten  større,  Tysk- 
land størst.  Frederik  I  og  Christian  III  havde  dog  begge  følt 
Erobringens  Besvær,  lært  at  tage  Hensyn  til  Landets  Modstands- 
evne. For  Frederik  II  derimod,  der  var  kommen  let  til  det  hele, 
var  end  ikke  denne  Belæring  tilstede.  Tankeløst  slægtede  han 
sine  Forgængere  paa  i  Mangler  og  Fejlsyn. 

Han  havde  arvet  Gottorpernes  Familjekærhed,  der  ansaa 
det  for  en  Selvfølge,  at  Landets  Interesser  burde  opofres  for 
Familjehensyn.  Hans  Fader  havde  til  ubodelig  Skade  1544  delt 
Slesvig  og  Holsten  imellem  sig  og  sine  Brødre.  Selv  den  gamle, 
trofaste  Tjener,  Johan  Ranzau  (Fig.  56),  var  dette  Stykke  faldet 
for  stærkt,  saa  at  han  havde  nægtet  at  aflægge  Ed  og  var  falden 
i  Unaade.  Nu  skulde  Danmarks  Interesser  og  Kræfter  ofres  for 
at  skaffe  Frederik  II's  ynkelige  Broder  Magnus  Herredømme 
over  Øsel.  Saa  stod  vel  den  lille  Hans  for  Tur. 

Det  kunde  dog  forklares,  at  Frederik  I  og  Christian  III  havde 

stottet  sig  til  og  belønnet  de  Holstenere,  der  havde  hjulpet  dem 
med  Danmarks  Erobring.  Men  nu  kastede  Frederik  II  store 
Bidder  i  Grams  lil  indvandrede  Lykkeriddere,  der  ikke  havde 
anden  Adkomst,  end  at  de  var  Tyskere.  Det  var  en  Haan  mod 
danske  Mænd,  naar  Frederik  II   skænkede  Borggrev  Friedrich 

von   Dohna  Gis- 
selfeld og  154  af 
Peder  Oxes  for- 
dums   Bønder- 
gaarde  til  Tak, 
fordi   han  vilde 
vise   Danmark 
den  Ære  at   bo- 
sætte sig  i  Landet. 
Intet  borgede  for, 
at  den  unge  Fre- 
derik  II    besad 
Fortrin,  der  kun- 
de  opveje    disse 
Mangler.  Han  var 
barnagtig,    heftig 
og    hengiven    til 
Drik.  Ved  Søste- 
ren   Dorotheas 
Bryllup  1561  gav 
han  Hertugen  af 
Meklenborg    et 
Ørefigen,  saa  at 
Raaderne  maatte  skille  de  stridende  ad.   Sligt  var  ikke  kongelig 
Adfærd. 

Opfattelser  af  denne  Art  hjemme  øgedes  i  Styrke  og  i  Bitter- 
hed, naar  de  gennem  Meddelelser  omplantedes  i  Peder  Oxes 
Sind.  Hævnlyst  gav  dem  Undervarme  og  modnede  den  Tanke 
hos  ham  at  befri  Danmark  ved  at  skaffe  det  en  anden  Konge. 
Det  var  næppe  uden  Samraad  med  Peder  Oxe,  og  i  hvert  Fald 
vistnok  et  Udtryk  for  Planer,  der  næredes  ogsaa  af  ham,  naar 


56.  Johan  Ranzau  (1492 — 1565). 

I  Maleri  paa  Gaunø.> 

Hertuginden  af  Lothringen  i  den  Tid  antog  Titlen:  af  Guds 
Naade  Danmarks,  Sveriges,  Norges,  de  Venders  og  Goters  fødte 
Dronning,  Hertuginde  til  Slesvig  og  Holsten  o.  s.  v.  Paa  samme 
Tid  afspiste  hun  Frederik  II  med  Titlen:  „Hertug  til  Slesvig  osv., 
født  af  den  kongelige  Stamme  til  Danmark".  Dette  varvel  tilsyne- 
ladende blot  latterlige,  afmægtige  Udtryk,  som  Frederik  II  kunde 
tage  sig  let.  Men  efter  at  hendes  Søn,  den  unge  Hertug  Carl  af 
Lothringen,  var  bleven  gift  med  en  Søster  til  Kongen  af  Frank- 
rig og  herved  Svoger  til  Philip  II,  der  ægtede  en  anden  Søster, 
saa  betød  han  mere  end  tidligere.  Peder  Oxe  var  hans  højt  an- 
skrevne Tjener.  Meget  taler  for,  at  Peder  Oxe  i  denne  Tid  har 
tænkt  sig,  at  Hertug  Carl  burde  fortrænge  Frederik  II  og  befri 
Danmark. 

Sagen  var  nemlig  den,  at  der  under  hans  Landflygtighed  var 
foregaaet  en  Sondring  i  hans  Sind  mellem  to,  der  tidligere  havde 
hørt  sammen  og  uden  Forklaring  udgjort  eet:  Konge  og  Fædre- 
land. Som  hans  Uvilje  mod  Frederik  II  var  vokset,  var  sam- 
tidigt, just  gennem  Savnet,  hans  Kærlighed  til  Fædrelandet  taget 
til  og  bleven  ham  klar.  Landflygtigheden  lærte  ham  Hjemve. 

Og  ganske  naturligt.  Nøden  havde  lært  ham,  hvad  det  betød 
at  have  Slægt  og  Venner,  man  kunde  stole  paa.  Saa  bittert  Fjend- 
skabet havde  været  mellem  Oxer  og  Gjøer,  lige  saa  trofast  havde 
Sammenholdet  mellem  Oxerne  indbyrdes  vist  sig,  da  det  kneb. 
Hans  nærmeste  Slægt  havde  intet  Øjeblik  svigtet  ham,  men 
staaet  ham  bi  til  det  yderste,  baade  hans  Søskende  og  Svogrene 
Jørgen  Brahe,  Frants  Banner  og  Otto  Rud.  Særligt  hans  Broder 
Rentemesteren,  Eskild  Oxe,  havde  hjulpet  ham  rigeligt  med 
Penge  til  Rejsen.  Det  vovelige  heri  fremgaar  af  det  Regnskab, 
som  Peder  Oxe  den  3.  Januar  1560  sendte  ham  fra  Mecheln. 
Med  Galgenhumor  indleder  Peder  Oxe  med,  at  det  skrives  „paa 
det  at,  om  mit  Hoved  eller  dit  afginge,  vi  ikke  skulde  komme 
i  nogen  Uvilje  med  vore  Medarvinger."  Som  det  kunde  ventes, 
er  Pengene  forvaltet  vel.  Af  den  Sum,  41,000  Kroner,  hvormed 
Broderen  havde  forstrakt  ham,  har  han  paa  et  Aar  skaffet  i 
Renter  over  5000  Kroner.  Men  Usikkerheden  ved  at  betro  den 
berygtede  Flygtning  dem,  fremgaar  af  den  Forsigtighed,  Peder 

Oxe  mener  det  nødvendigt  at  anvende.  „Jeg  vil  lade  gøre  et 
synderligt  Brev  paa  dine  Penge,  som  skal  lyde  paa  Eske  Johan- 
sen til  Løgismose,  thi  dette  Oxe  Navn  er  nu  altfor  vel  be- 
kendt." 

Over  alle  dem,  der  havde  vist  sig  saaledes  imod  ham,  kunde 


Fig.  57.  Solbelyst  Landsbykirke  (Kværndrup). 
(Fotograferet  af  Kr.  Hude.) 

han  umuligt  ønske  at  bringe  noget  ondt  i  Form  af  Krig  eller 
andet.  Heller  ikke  over  de  øvrige  Venner  derhjemme,  som  paa 
forskellig  Maade  viste  ham  Deltagelse.  Men  hans  Kærlighed  til 
Danmark  antog  tydeligere  Former  end  blot  Godhed  for  Slægt 
og  Venner.  Med  utrolig  Dygtighed  havde  han  vel  vundet  fast 
Fod  i  Lothringen,  skabt  sig  Formue,  vundet  betroet  og  ind- 

bringende  Stilling.  Den  politiske  Virksomhed,  som  han  her  var 
kommen  ind  i,  i  nært  Forhold  til  Philip  II,  Kejseren,  Kongen  af 
Frankrig,  spændte  over  større  Omraader  og  rigere  Muligheder, 
end  der  i  bedste  Fald  hjemme  kunne  bydes  ham.  Det  maatte  da 
indeholde  den  største  Fristelse  for  en  Mand  med  Peder  Oxes 
Form  for  Begavelse  at  vokse  fast  i  det  Udland,  hvor  Rigdom, 


Fig.  58.  Jyderup  Landsbykirke  paa  Sjælland. 
(Fotografi.) 

Ære  og  Opgaver  vinkede  ham.  Og  dog  —  han  længtes  hjem,  til 
Gisselfeld,  til  Danmark. 

Naturligvis  var  denne  Hjemve  sammensat  af  forskellige  Be- 
standdele. Han  ønskede  Oprejsning.  Og  den  skulde  ydes  ham 
i  den  klareste  Form:  Tilbagegivelse  af  Gods,  Formue,  Embeds- 
stilling,  samt  Beskæmmelse  af  hans  Modstandere.  Derfor  maatte 
han  tilbage  til  Danmark. 

Men  under  denne  Hævnlyst  eller  dog  Trang  til  Oprejsning  laa 
der  andre,  mere  uselviske  Følelser.  Med  hans  skarpe  lagttagel- 
sessans  maatie  Minderne  være  klare.  Og  de  trængte  sig  sikkert 
ofte  paa.  Baade  fra  Barndommen  som  Dreng  paa  Nielstrup  og 
fra  Ungdommen,  fra  Gisselfeld,  Vidnet  til  hans  Lykke  og  til 
hans  Fald.  Et  tilfældigt  Blik  paa  en  Kirke  i  Lothringen,  og  med 
eet  stod  for  hans  indre  Syn  en  Landsbykirke  i  Danmark  saa 
solbelyst  (Fig.  57)  som  kun  derhjemme,  med  Ringmur  om,  med 
Taarn  og  takkede  Gavle  (Fig.  58)  ligesom  —  paa  Gisselfeld. 
Og  hvor  var  ikke  ogsaa  Bønderboligerne  i  Lothringen  forskel- 
lige fra  de  danske. 
Husker  du  Ridtet  den 

Sommerkvæld  fra 
Vesteregede,  hvor  de 
nykøbte  Bøndergaarde 
laa?  Jens  Ømand  stod 
i  Halvdøren  og  Ras- 
mus Drukken  ved 
Brøndvippen  med 
deres  „Guds  Fred, 
Peder!"  (Fig.  59).  Vi- 
dere gik  det  op  langs 
Hesede  Skovbryn  over 
den  nye  Bulbro  ved 
Hovmosen.  Vesper- 
klokken lød  fra  Braaby  Kirke.  Aftensolen  farvede  Gisselfeld 
dobbelt  rød  og  kigged  ind  ad  Vægtergangens  Skydehuller,  me- 
dens Allikerne  fløj  skrigende  i  Flok  om  den  nordre  Gavlfløj 
(Fig.  60).  —  Alt  sligt  kunde  maaske  med  Magt  holdes  nede,  hver 
Gang  det  paatrængte  sig.  Men  vanskeligere  blev  det,  naar  Min- 
derne kom  forklædte  som  Planer.  Naar  et  Lysskær  paa  en 
Fisk,  der  slog  med  sin  Finne  i  Vandet  ved  Schaumburg,  blev 
til  Karper  i  Søen  ved  Gisselfeld;  naar  Krebs  ved  et  Maaltid 
straks  kaldte  paa  Springdammen  og  Susaa;  naar  kvækkende 
Frøer  en  Vaardag  vilde  til  Søtorup  Sø  eller  Ulse,  og  selv  en 
Brakmark  ikke  lod  Ro,  førend  den  fik  fat  i  en  Fælled  derhjemme. 


Fig.  59.   Gammelt  sjællandsk  Bondehus. 
(Maleri  af  J.  F.  N.  Vermehren.) 

Og  aller  dybest  under  Lyst  til  Oprejsning  og  under  Minder 
og  Planer  om  Vilkaar  hjemme,  laa  der  en  svulmende  Trang,  som 
lønligt  omslutted  det  hele.  Slægtninge,  Venner,  Tølløse,  Gissel- 
feld, alt  blev  til  eet,  stort,  varmt,  rigt.  Peder  Oxe  blev  ligesom  selv 


Fig.  60.  Gisselfeld. 

det  hele,  han  fik  i  Haabet  Lov  at  styre  Danmark.  Snild  og  raad- 
snar  stod  han  til  Rors,  i  sin  fulde  Kraft,  mens  Skuden  for  Med- 
bør sprang  gennem  Bølgerne.  Det  var  Liv,  det  var  Lyst.  Intet, 
hverken  Styret  i  Lothringen  eller  i  Frankrig  eller  i  Riget,  hvor 
Solen  aldrig  gik  ned,  kunde  lignes  med  dette. 


Medens  Peder  Oxe  saaledes  gennemgik  en  Udvikling,  hvor 
hans  fordums  Kongetroskab  traadte  i  Skygge  og  helt  forsvandt 
for  Følelsen  for  det  tabte  Fædreland,  gik  det  hans  Modpart 
Frederik  II  paa  noget  forskellig  Vis. 

Frederik  II  var  en  ung  Mand,  da  han  besteg  Tronen,  kun 
24  Aar  gammel.  Indtil  sit  fyldte  18.  Aar  var  han  bleven  opdragen 
paa  Koldinghus  under  Moderens,  Dronning  Dorotheas,  „Haand 
og  Tugt".  Ganske  vist  havde  han  haft  den  kongelige  Historio- 
graf,  HansSvanning,  til  „Tugtemester",  men  med  dennes  Under- 
visning synes  det  at  være  gaaet  smaat.  Frederik  II  klagede  siden 
oftere  over,  at  han  ikke  som  ung  havde  lært  noget.  Lyst  eller 
Anlæg  drev  næppe  heller  Værket.   Han  synes  kun  med  Iver  at 


Fig.  61.  Malmø  og  Malmøhus  i  det  16.  Aarhundrede. 

(Braunius:  Theatrum  urhium.) 

have  øvet  legemlige  Idrætter.  Skøndt  naturligvis  undervist  ogsaa 
i  Dansk,  blev  Tysk  dog  hans  egentlige  Maal  —  Moderens, 
Faderens,  Omgivelsernes  —  ja  selv  de  tilforordnede  Kamme- 
raters Ærgerrigheds  Maal. 

Da  han  var  20  Aar  gammel,  fulgte  han  (1554)  med  sin  Hof- 
mester, Ejler  Hardenberg,  til  dennes  Len  Malmø,  for  at  øve  sig 
i  Statsstyrelse.  De  fire  Aar  inden  hans  Tronbestigelse  blev  grund- 
læggende for  hans  Liv.  De  tilbragtes  først  paa  Malmøhus  (Fig.  61), 
hvor  han  førte  et  meget  muntert  Hof  i  skarp  Modsætning  til  den 
strengt  alvorlige  Tone,  der  laa  trykkende  over  Forældrenes  Hof. 

Paa  Malmøhus  lærte  han  sin  Hofmester,  Ejler  Hardenbergs, 
Broderdatter  Anna  at  kende  og  forelskede  sig  i  hende,  en  Fø- 
lelse, som  han  trofast  bevarede.  Da  hans  Søster  og  Svoger,  Kur- 
fyrsten af  Sachsen,  1557  kom  til  Danmark,  fulgte  han  tilbage  til 
Tyskland  med  dem  for  at  lære  udenlandske  Forhold  at  kende. 
Her  aabnedes  en  ny  Verden  for  ham,  og  hermed  opdagede  han 
en  ny  Side  af  sig  selv.  Han  stiftede  Bekendtskab  med  en  Mængde, 
baade  Fyrster  og  Adelsmænd,  der  bedaarede  ham  med  deres 
Sving  og  Schneidighed.  De  forstod  alle,  hvor  ophøjet  en  Fyrste 
er,  og  hvorledes  han  bør  betjenes.  En  saadan  Fyrste  ønskede 
han  selv  engang  at  blive  og  have  saa  flotte,  flinke  Folk  i  sin  Tje- 
neste, Det  sidste  opnaaede  han.  Hans  mest  bedaarende  Be- 
kendte fra  Tyskland,  Brødrene  Friedrich  og  Christopher  von 
Dohna,  Grev  Giinther  af  Schwartzburg,  Jørgen  von  Holle  og 
mange  flere  traadte,  da  han  blev  Konge,  i  hans  Tjeneste. 

De  to  Sider  i  Frederik  II's  Natur,  som  i  disse  Aaringer  havde 
ytret  sig,  udgjorde  i  Virkeligheden  Hovedbestanddelene  af  hans 
Væsen.  Han  var  en  Blanding  af  sin  Fader  og  Moder,  bestod  af 
to  modsatte  Naturer,  svagt  forbundne  ved  et  Mellemled,  der  et 
Liv  igennem  maatte  fugtes  med  Vin  for  ikke  at  briste.  Han  havde 
arvet  Faderens,  Christian  III's,  Jævnhed  og  Beskedenhed,  der 
stadigt  trængte  til  Ly  under  en  tysk  Teologs  Vinger.  Kun  denne 
sidste  Form  for  Ly  havde  Frederik  II  som  ung  (Fig.  62)  saa  ofte 
hørt  spotte,  at  han  undgik  den  og  foretrak  andre.  Men  ved  Siden 
heraf  var  han  Moderens,  Dronning  Dorotheas,  udtrykte  Billede. 
Han  lignede  hende  allerede  i  Ansigtstræk  og  hele  Bygning,  men 
endnu  mere  i  Sind.  Det  var  hendes  overstrømmende  Handlings- 
trang  og  Selvtillid,  hendes  Tro  paa  Fyrstemagts  guddommelige 
Ophøjethed  og  sine  egne  usvigelige  Evner  til  at  lede  alt,  der  gik 
igen  i  ham.  Som  hos  hende  saa  hos  ham  var  Selvtillidens  Spræng- 
sats  imidlertid  forstærk.  Den  eksploderede,  før  Maalet  varnaaet. 
I  et  svagt  Legeme  vilde  sligt  kunne  være  endt  i  Storhedsvanvid. 
I  sunde,  kraftige  Legemer  som  deres  ebbede  Overskuddet  ud  i 
en  Strøm  af  stærke  Ord  eller  søgte  Afløb  1  voldsomme,  legem- 
lige Anstrengelser. 

Frederik  II's  Natur  var,  om  end  vidt  forskellig  fra  PederOxes, 

dog  ligesom  hans  sammensat  af  stærke  Modsætninger  og  kunde 
som  hans  kun  blive  til  Enhed  ved  en  Gæring.   Denne  Gæring 


Fig.  62.   Frederik  II  som  Prins.    1554. 
I  Maleri   i  Malmø   Raadhus.i 


foregik  omtrent  samtidigt  for  begge,  endte  for  begge  med,  at  de 
tilsidst  mødtes  som  tilsyneladende  Venner  og  i  Enighed  løste  en 
fælles  Opgave.  Den  Frederik  II,  som  da  udgik  af  Gæringen,  var 
maaske  den,  der  var  undergaaet  den  største  Forandring. 

Han  blev  nemlig  til  Slut  i  visse  Maader  et  Mønster  paa  en 
Konge.  Han  gik  da  ikke  længer,  som  han  engang  havde  haabet, 
egenmægtigt  i  Spidsen,  men  fulgte  bagefter  sin  Flok  af  dygtige 
Mænd  som  en  Hyrde.   Han  havde  lært  den  kongelige  Kunst  at 


Fig.  63.   Frederik  II. 
(Maleri  paa  Gauno.) 

kunne  opdage,  døje  i  sin  Nærhed  og  bruge  udmærkede  Mænd. 
Men  han  selv  havde  lidt  et  Knæk.  Den  ene  Halvdel  af  ham 
havde  ikke  staaet  sin  Prøve;  og  den  anden  Halvdel,  Beskeden- 
heden, forstod  ikke  at  skatte  sig  selv.  Knækket  i  ham  var  lige- 
som blevet  til  hans  Væsen.  Han  dulgte  det  under  en  spøgefuld, 
tilsyneladende  blot  aaben  og  fri  Omgangsform.  Men  inderst  inde 

nagede  det  ham  som  Mistillid  til  sig  selv  og  til  andre.  Han  gik 
bag  efter  sig  selv,  bag  efter  de  andre.  „Bagefter"  blev  Udtrykket 
for  hans  bitre  Livserfaring.  Men  udad  til  blev  hans  Regering  de 
ypperste  Mænds  Virke  sammenholdt  af  ham  med  en  mærkelig 
Blanding  af  Fasthed  og  godmodig  Føjelighed  samt  —  ved  Drikke- 
lag hver  Aften.  I  klar  Forstaaelse  af  sig  selv  valgte  han  nemlig 
Drik  som  sin  Kongepligt.  Ved  Hjælp  af  den  og  af  daglige 
voldsomme  Legemsøvelser  dulmede  han,  saa  længe  Kræfterne 
slog  til,  den  indre  Smerte,  han  ikke  vilde  vedgaa.  Kun  i  eet  For- 
hold synes  han  at  have  været  fuldt  sig  selv  og  lykkelig:  som 
Ægtemand  (Fig.  63  og  Fig.  64). 

Men  saaledes  saa  ikke  den  Frederik  II  ud,  der  som  ung  Konge 
laa  i  Strid  med  Peder  Oxe.  Da  var  ikke  endnu  den  ene  Halv- 
del i  ham,  Moderens  Natur,  bleven  avet,  bekæmpet  og  stækket. 
I  ungdommeligt  Overmod  og  Selvtillid,  stormede  han  tværtimod 
fremad,  vis  paa  ved  egne  Evner  at  skulle  naa  til  Sejr.  At  Peder 
Oxe,  der  vovede  at  sætte  sig  op  mod  hans  Kongemagt,  burde 
knuses,  ligegyldig  hvorledes,  var  klart.  Hans  Brøde:  dansk  Op- 
sætsighed, var  jo  aabenbar.  Men  Frederik  II's  Planer  og  For- 
haabninger  gik  langt  videre. 

Som  Kongen  af  Guds  Naade  vilde  han  ved  den  ham  forlenede 
Kraft  løse  alle  de  Spørgsmaal,  der  siden  Kong  Hans's  og  Chri- 
stian II's  Fejlgreb  havde  plaget  Norden.  Ved  Hjælp  af  sine 
prøvede  Folk,  Tyskerne,  som  han  forstod  at  vælge  og  befale, 
skulde  han  samle  hele  Norden  igen.  Thi  han  forstod  sig  paa  at 
regere.  Kunsten  var  som  at  køre  et  Firspand.  Holsten  og  Dan- 
mark var  Stanghestene,  Norge  og  Sverige  Forløberne.  Et  Ryk  i 
Tøjlerne,  saa  alle  fire  stejlede,  et  Knald  med  Pisken  som  Smæld 
af  Pistolskud  og  frem  skulde  det  gaa  i  susende  Fart. 

Sverige  skulde  erobres.  Nu  var  hans  Fætter  Erik  XIV  (Fig.  65) 
bleven  Konge  deroppe  og  vovede  at  bejle  til  Dronning  Elisabeth 
i  England,  hvor  Frederik  II  havde  faaet  Afslag.  Men  han  skulde 
vise  den  opblæste  Bondedreng,  at  der  hørte  mere  til  at  være 
Konge  end  at  være  Frugt  af  et  Misgifte,  som  da  Dronning  Doro- 
theas Søster  nedlod  sig  til  at  ægte  en  Opkomling  som  Gustav 
Vasa.   Frederik  II  var  af  gammelt,  ægte  Konge-  og  Fyrsteblod 


Fig.  64.   Frederik  11. 
(Maleri  i  Sorø  Akademi.) 

baade  paa  fædrene  og  paa  modrene  Side.  Sverige  tilkom  ham. 
Med  Vaaben  skulde  det  vindes.  I  Kamp,  hvor  Frederik  II  selv 
var  Fører.  Fremmest  var  han  i  Slaget.  Jorden  rystede  under 
Hingstehovene,  da  Rendefanen  og  de  tyske  Ryttere  fo'r  frem. 
Det  raslede  med  Lod  og  Pile  paa  Hjelme  og  Kyrasser.  Lanser 
splintredes.  Men  bestandigt  var  Kongen  forrest.  Et  Par  Heste- 
længder foran  baade 
Christopher  og  Frie- 
drich von  Dohna,  der 
troligt  fulgte  med.  Og 
Sejren  blev  hans. 

Men  naar  saa  Sejren 
var  vunden,  og  det  fir- 
tavlede  Rige  ham  under- 
lagt, saa  vilde  han  styre 
det  med  Kraft  og  Vis- 
dom. Ingen  Indblanding 
af  hans  Moder  eller 
Rigsraadet;  mindst  af 
alt:  hans  Moder  i  Rigs- 
raadet, som  hun  havde 
forlangt.  Og  saa  vilde 
han  heller  ikke  oftere 
følge  hendes  Raad  om 
Frieri  her  og  Frieri 
hist.  Han  var  ingen 
Dreng  længer.  Han 
vilde  selv  vælge,  ægte  den  han  elskede.  Jomfru  Anna  Harden- 
berg.  En  Konge  af  Guds  Naade  og  af  rent  kongeligt  Blod  som 
han  havde  vel  Magt  at  vælge  til  Hustru  den,  han  ønskede.  Ved 
hendes  Side  vilde  han  til  Tider  glemme  Kronens  Byrder,  nyde 
den  Fred  og  Lykke,  som  Gud  i  sin  Miskundhed  har  forjættet 
Ægteskabet. 

Til  en  Begyndelse  syntes  det,  at  Frederik  II's  Planer  og  For- 
haabninger  skulde  gaa  i  Opfyldelse.  Efter  Tilskyndelse  af  Johan 
og  Henrik  Ranzau,  Fader  og  Søn,  men  mod  sin  danske  Kansler, 


Fig.  65.   Erik  XIV  af  Sverige. 
(Maleri  i  Nationalmuseet  i  Stockholm  ) 

Johan  Friis's  Advarsel,  deltog  han  i  Angrebet  paa  Ditmarsken 
og  vendte  som  Sejrherre  hjem  til  sin  Kroning  i  August  1559. 
Fra  nu  af  begyndte  alt  at  gaa  med  større  Fart  og  Dristighed  end 
under  den  forsigtige  Christian  III.  Hensynsløst  blandede  Frede- 
rik II  sig  i  Liflands  Anliggender  og  lod  sin  Broder  Magnus  faa 
Øsel.  Herved  stak  han  ikke  blot  sin  Haand  i  Hvepsereden  Rus- 
land-Polen, men  vakte  den  største  Frygt  og  Forbitrelse  i  Sve- 
rige for,  hvad  Planer  man  vel  nærede  i  Danmark. 

Lykken  fulgte  fremdeles  Frederik  II.  Faren,  der  begyndte  at 
trække  op  fra  Lothringen,  blev  heldigt  afværget.  Frans  II's  Død 
i  Frankrig,  den  unge  Carl  IX's  Tronbestigelse,  hans  ene  Søsters 
Giftermaal  med  Hertug  Carl  af  Lothringen,  den  andens  med 
Philip  11  af  Spanien  —  intet  kom  Danmark  til  Skade.  Frederik  II 
sendte  1561  sin  betroede  Mand,  Rigsraad  Jørgen  Lykke,  der  i 
flere  Maader  var  et  Sidestykke  og  en  Medbejler  til  Peder  Oxe, 
afsted  til  det  franske  Hof.  Jørgen  Lykke  havde  tjent  her  i  hen- 
ved en  halv  Snes  Aar  og  var  vel  kendt  med  Personer  og  For- 
hold. Hans  Sendelse  lykkedes.  Han  vendte  hjem  med  godt  Bud- 
skab om,  at  Frankrig  ønskede  at  bevare  Forbund  med  Danmark. 
Da  dette  forrige  Gang  var  blevet  udtalt  af  den  nys  afdøde  Konge 
af  Frankrig,  ledsagedes  det  af  en  Forbøn  for  Peder  Oxe.  Denne 
Gang  var  der  ikke  længer  Tale  om  sligt.  En  fransk  Gesandt 
overbragte  Frederik  II  St.  Michaelsordenen.  Og  den  franske,  i 
Danmark  bosiddende  Udsending,  Charles  Danqay  forsikrede 
overbevisende  om  Frankrigs  gode  Hensigter.  Venskabet  med 
Frankrig  var  sikret. 

Frederik  II  turde  da  tillade  sig  den  Fornøjelse,  der  lige  meget 
faldt  i  hans  og  hans  Befuldmægtigede,  GrevGiinther  af  Schwarz- 
burgs.  Smag  at  beskæmme  Lothringen  ved  højlydt  1562  i  Frank- 
furt at  svare  Nej  til  et  Giftermaal  med  Prinsesse  Renata.  Da 
Kongen  i  Oktober  samme  Aar  mødtes  i  Nordtyskland  med  sin 
Svoger,  Kurfyrst  August  af  Sachsen,  havde  de  dog  mere  at  tale 
om  end  dette.  Frederik  II  kunde  muligt  blive  valgt  til  Kejserens 
Efterfølger  i  Tyskland.  Kurfyrsten  ønskede  naturligvis  dette. 
Mange  andre  vilde  vistnok  være  villige  til  at  give  ham  deres 
Stemme.   En  Antydning  af  et  Frieri  til  den  nuværende  Kejser, 

Troels-Lund:   Historiske  Fortællinger  I\'  10 

Ferdinands,  Datter  vilde  under  disse  Forhold  vistnok  ogsaa  være 
formaalstjenlig.  Kun  eet  bad  Kurfyrsten  indstændigt  sin  Svoger 
om:  Freden  med  Sverige  maatte  bevares. 

Konge  i  Danmark  og  Norge.  Ditmarsken  erobret.  Foden 
indenfor  i  Lifland.  Ven  af  Frankrig.  Lothringen  ydmyget.  Snart 
maaske  Kejser  i  Tyskland  og  gift  med  Maria  Stuart  af  Skotland. 
Kun  eet  manglede:   Besiddelsen  af  Sverige.  Vel  raadede  baade 


Fig.  66.   Første  Sammenstød  til  Søs  ved  Bornholm  30.  Maj  1563. 

(Efter  et  samtidigt  Stik.) 


hans  Moder  Enkedronning  Dorothea  og  hans  Svoger  Kurfyrsten 
ivrigt  fra.  Det  samme  gjorde  det  træge,  danske  Rigsraad.  Men 
de  forstod  endnu  ikke  fuldt  at  værdsætte  Frederik  ll's  Evner, 
Magtmidler  og  Lykke.  Han  havde  selv  det  ufejlbarlige  Middel 
til  rede.  Siden  Ditmarskertoget  var  alle  de  tapre  Mænd,  der 
skulde  udføre  Toget  til  Sverige,  vundne  af  ham,  enten  ligefrem 
bosiddende  i  Danmark  eller  dog  staaende  i  hans  Tjeneste  for 
Aarsløn.  Ved  mindste  Vink  vilde  de  alle  møde:  Grev  Giinther 

af  Schwarzburg,  Borggreverne  Friedrich  og  Christopher  von 
Dohna,  Jørgen  von  Holle,  Josva  von  Qualen,  Hilmervon  Miinch- 
hausen  og  flere  til.  I  en  Haandevending  skulde  det  hele  være 
afgjort. 

I  Foraaret  1563  begyndte  den  nordiske  Syvaarskrig  (Fig.  66) 
mellem  Frederik  II  og  hans  Fætter  Erik  XIV.  At  Fredsbruddet 
skete  imod  det  danske  Rigsraads  Vilje,  erkendte  Kongen  senere 
tydeligt  nok  ved  følgende  Udtalelse:  „Vi  maa  vel  bekende,  at, 
da  samme  Krig  begyndtes,  raadede  Vi  ikke  med  mange  af  eder; 
dog  var  det  eder  alle  ikke  uvitterligt". 

Med  Syvaarskrigens  Udbrud  1563  gled  Striden  mellem  Frede- 
rik II  og  Peder  Oxe  ind  i  et  nyt  Stade.  Tidligere  havde  den  i 
Aarene  1560—62  været  ført  som  en  privat  Krig  mellem  de  to 
Personer,  der  hver  især  havde  tilladt  sig  Anvendelsen  af  de  mest 
yderligt  gaaende  Midler.  Nu  traadte  Personerne  mere  i  Skygge 
for  Rigernes  Kamp.  Men  bagved  Rigernes  Kamp  stod  fremdeles 
Personernes.  Det,  der  afgjordes  i  den  store  blodige  Leg,  var, 
hvem  af  de  to  der  var  bedst  i  Stand  til  at  styre  Danmark-Norge, 
Frederik  II  eller  Peder  Oxe. 


7 

Frederik  II  mente  at  have  alt  vel  i  Orden  til  sit  store  Fore- 
tagende. I  April  1563  begav  han  sig  til  Holsten  og  traf  her  i 
Segeberg  sammen  med  sine  paalidelige,  tyske  Feltøverster.  Grev 
Giinther  af  Schwarzburg  paatog  sig  at  hverve  5000  Ryttere  og 
60  Faner  Fodfolk.  En  Fane  svarede  omtrent  til  3 — 400  Mand. 
Kongens  Farbroder,  Hertug  Adolph  (Fig.  67),  lovede  Hjælp,  og 
Hertugdømmerne  bevilgede  en  Krigsskat.  Et  Forbund  sluttedes 
med  Lybæk,  der  lovede  at  stille  en  Flaade  til  Raadighed  under 
den  danske  Overadmirals  Anførsel. 

Den  danske  Flaade  talte  27  Skibe.  Med  Lybækkernes  7  ud- 
gjorde den  ialt  34.  Paa  Kongens  udtrykkelige  Forlangende  over- 
tog den  gamle  Peder  Skram  Kommandoen.   Han  havde  jo  i  sin 

Tid  indlagt  sig  Berømmelse  ved  sine  Kampe  til  Søs  baade  under 
Frederik  I  og  Christian  111,  medens  Herluf  Trolle  hidtil  ikke 
havde  deltaget  i  nogen  Søkamp.   Herluf  Trolle  fulgte  da  med 

Kongen  og  Hæren,  me- 
dens PederSkram  (Fig. 
68)  den  5.  August  om- 
bord paa  „Fortuna"  i 
Spidsen  for  den  sam- 
lede Flaade  lettede  fra 
København. 

Hvad  Pengemidler 
til  det  store  Foretagende 
angik,  mente  Frederik 
II  at  være  tilstrække- 
ligt forberedt.  Vel  var 
Danmarks  aarlige  Ind- 
tægter dengang  smaa, 
ialt  kun  3—400,000 
Kroner,  der  indkom 
saaledes:  Lensafgifter 
omtrent  250,000  Kr., 
Told  (heri  ikke  Øre- 
sundstold)  omtrent 
70,000  Kroner,  og  By- 
skatter  omtrent  10,000 
Kr.  ^  Hertil  kom  na- 
turligvis en  Mængde 
Naturalydelser,  der 
ikke  omsattes  i  Penge, 
men  medgik  i  samme 
Form.  Men  foruden 
disse  sædvanlige  Ind- 
tægter var  der  i  Frederik  II's  første  Regeringstid  aarligt  blevet 
paalagt  en  ekstraordinær,  almindelig  Landeskat,  der  havde  ind- 
bragt ligesaa  meget  som  alle  de  øvrige  Indtægter  tilsammen, 
altsaa  andre  3—400,000  Kroner.   Landet  var  saaledes  stærkt 


Fig.  67.   Hertug  Adolph  af  Holsten. 
(Maleri  paa  Eutin  Slot.) 

bebyrdet,  men 
Statskassen  var  ret 
vel  forsynet.  Dit- 
marskertoget hav- 
de kostet  omtrent 
500,000  Kroner  ^ 
Der  fandtes  nu  ved 
Krigens  Begyndel- 
se 1563  en  Kasse- 
beholdning paa 
600,000  Kr. 

Men  Krig  var  en 
overordentlig  kost- 
barSag.  Hæren  be- 
stod af  fremmede 
Lejeiropper,  der 
forlangte  deres 
høje  Sold  punktligt 
udbetaltiklingende 
Mønt.  Og  Kunsten 
for  en  Stat  at  skaffe 
Penge  var  endnu  i 
sin  Barndom.  Man 
kendte  ikke  til  Sed- 
delpenge, ikke  til 
Statspapirer.  Pen- 
gene maatte  være 
tilstede  i  Form  af 
Mønt.  Og  skulde 
de  laanes,  saa  var 
Rentefoden  grum- 
me høj,  og  Laan 
kunde  som  Regel 
kun  stiftes  af  en 
Regering  paa  den 
fordærvelige  Vis: 
at  pantsætte  Len. 

Fig.  68 


Hr.  Peder  Skram  til  Urup,  f  1581,  efter  Billedet 
paa  Gravstenen  i  Østbirk  Kirke  i  Nørrejylland. 
(Fotografi   af  Kr.  Hude.) 

Med  alt  dette  for  Øje  maa  det  indrommes,  at  de  Forholds- 
regler, som  Frederik  II  straks  greb  til  for  at  skaffe  de  fornødne 
Penge  til  Krigen,  var  baade  formaalstjenlige  og  kraftige.  Der 
paalagdes  alle  Bønderne  —  baade  de  frie  og  Kronens  og  Ade- 
lens —  en  ny  almindelig  Landeskat,  som  skulde  inddrives  til 
Mikkelsdag  1563.  Herved  mente  man  at  ville  kunne  faa,  og  fik 
ogsaa,  omtrent  400,000  Kroner.  Kongen  stiftede  selv  Laan  ved 
Pantsættelse  af  Kronens  Len  for  420,000  Kroner.  Danske  Adels- 
mænd og  Borgere  laante  til  Kongen  uden  Pant  blot  mod  Skyld- 
brev omtrent  330,000  Kroner.  Alle  Landets  Kirker  og  Gejstlige 
maatte  forstrække  Kongen  med  over  200,000  Kroner.  Fra  Her- 
tugdømmerne laantes  omkring  300,000  Kroner.  Fra  Norge  ind- 
kom ialt  omtrent  400,000  Kroner.  Endelig  laante  Kurfyrst  August 
sin  Svoger  straks  ligeledes  400,000  Kroner. 

Samler  vi  alle  disse  Summer  til  eet  Beløb,  vil  det  ses,  at  Fre- 
derik II  raadede  over  en  Sum  af  omtrent  3  Millioner  Kroner  til 
at  føre  Krigen  med.  Hertil  kom  endnu,  hvad  Kongen  rent  per- 
sonligt ydede  dels  af  Øresundstolden,  der  regnedes  for  hans 
egen  Indtægt,  dels  af  Sølvgenstande,  Bægre,  Kander,  Skeer  osv., 
som  han  gav  til  Smeltning.  Ad  disse  og  andre  Veje  lykkedes  det 
ham  at  forøge  det  indsamlede  til  en  Sum  af  ialt  henimod  4  Mil- 
lioner. I  Forhold  til  Pengenes  Købeevne  maatte  dette  vel  svare 
til  omkring  20  Millioner  i  vore  Dage.  Men  det  vil  tillige  fremgaa 
af  det  meddelte,  at  til  Tilvejebringelsen  af  denne  uhyre  Sum  var 
saa  vel  Kongens  som  Folkets  Ydeevne  bleven  anspændt  til  det 
yderste.  Krigen  maatte  afgøres  hurtigt.  Ellers  vilde  den  blive  en 
Fordærv  for  Landet. 

Hær  var  i  Orden,  Flaade  var  i  Orden,  Penge  til  Stede  og  Øje- 
blikket gunstigt.  Erik  XIV  laa  i  Strid  med  sin  Broder  Johan 
(Fig.  69)  og  havde  maattet  sende  10,000  Mand  imod  ham  til  Fin- 
land. Alt  syntes  da  at  varsle  et  snarligt  og  heldigt  Udfald. 

Men  som  saa  ofte  ilede  Haab  og  Ønsker  forud  for  Virkelig- 
heden. Det  tog  lang  Tid,  kostbar  Tid,  førend  alle  fremmede  Ryt- 
tere og  Landsknægte  endelig  var  bragt  over  til  Skaane.  Først 
den  4.  August  red  Frederik  II  ud  af  Helsingborg.  Den  5.  Au- 
gust lettede  Peder  Skram  med  Flaaden  fra  København.   Begge 

maatte  rappe  sig,  hvis  Sverige  skulde  være  erobret  før  Vinterens 
Komme. 

At  løse  denne  Opgave  vilde  maaske  have  været  muligt,  hvis 
en  overlegen  Dygtighed  havde  været  i  Stand  til  at  gøre  et  sam- 
tidigt og  kraftigt  Fremstød  med  baade  Hær  og  Flaade  mod 
Stockholm.  Ved  saaledes  pludseligt  at  blive  ramt  i  Hjertet  kunde 
Sverige  maaske,  i  det  mindste  for  en  Tid,  være  bleven  over- 
vældet og  lammet.  Men 


hverken  den  overlegne 
Dygtighed  eller  de  sam- 
virkende og  tilstrække- 
lige Midler  fandtes  i 
Danmark.  Frederik  II 
besad  kun  det  opblus- 
sende Ønske,  ikke  det 
erfarne  Syn  og  den  sejge 
Myndighed,  der  kræve- 
des for  at  tvinge  sin  Vilje 
igennem.  Hans  Tillids- 
mand, Grev  Giinther  af 
Schwarzburg,  og  alle  de 
øvrige  tyske  Førere  vilde 
ikke  sætte  alt  paa  saa 
usikkert  et  Kort  som  at 
forsøge  gennem  vidt- 
strakt og  uvejsomt, 
fjendtligt  Land  uden  Til- 
førsel at  drage  mod  Stockholm.  De  foretrak  at  drage  langs  Kyst 
gennem  dansk  Land  op  til  Elfsborg  ved  Gøtaelv,  det  eneste 
Stykke  Sverige,  der  skilte  Danmark  fra  Norge.  Flaaden  endelig 
var  ene  ikke  i  Stand  til  at  udrette  noget.  Den  svenske  Flaade 
var  under  Gustav  Vasa  bragt  i  ypperlig  Stand.  Selv  i  Forening 
med  Lybækkerne  var  Peder  Skram  knap  den  svenske  Admiral 
Jacob  Bagge  en  jævnbyrdig  Modstander.  Begge  Parter  synes  i 
Sommeren  og  Efteraaret  1563  at  have  gjort  deres  Pligt,  idet  de, 
saalænge  Østersøen  var  aaben,  holdt  hinanden  Stangen.  Det  var 


Fig.  69.  Johan  III  af  Sverige. 
(Maleri  paa  Gripsholm.) 

derfor  med  Urette,  at  de  to  Admiraler  ved  deres  Hjemkomst 
blev  af  hver  sin  Konge  modtagne  med  Bebrejdelser. 

Frederik  II's  hurtige  Erobring  af  Sverige  var  da  lige  fra  første 
Færd  et  dødfødt  Tankefoster. 

Besynderligt  tog  det  ufejlbarlige  Middel,  den  kostbare  gyldne 
Nøgle  til  Stockholm,  sig  ud,  som  den  langsomt  førtes  frem  med 
Bram  den  forkerte  Vej  op  imod  Elfsborg.  Medens  Flaadens  Be- 
sætning bestod  væsentlig  af  indfødte.  Danske  og  Nordmænd, 
var  saa  godt  som  hele  denne  Hær  tysk.  Kun  Hoffanen  og  Ar- 


Fig.  70.  Landsknægte  paa  Marsch. 
(Samtidigt  Træsnit  af  Hans  Sehald  Beham.) 

tilleriet,  der  førtes  af  Peder  Bille,  var  danske.  Det  vrimlede 
blandt  alle  de  lejede,  tyske  Krigsfolk  af  drabelige  Udseender 
og  Dragter:  Vilde,  krigerske  Storskæg  blandt  Rytterne,  Lands- 
knægte i  Pludderhoser  (Fig.  70  og  71).  Og  i  Kongens  Stab  var 
der  Topmaal  af  fremmed  Dygtighed:  fire  Grever  af  Schwarz- 
burg,  tre  Grever  af  Dohna,  to  Grever  af  Barby,  en  Greve  af  Ol- 
denburg, af  Nassau  og  af  Hoya.  Herluf  Trolle  (Fig.  72)  var  snart 
den  eneste  danske.  Selv  ved  Hoffanen,  hvor  den  danske  Adel 
tjente,  og  hvor  blandt  andre  Peder  Oxes  to  Svogre,  Jørgen  Brahe 
og  Otto  Rud,  var  med,  lød  nu  tyske  Kommandoord.  Kongen 
havde  betroet  Kommandoen  til  Friedrich  von  Dohna.  Kun  Skade 
at  alt  gik  langsomt.  Det  kneb  at  komme  frem  ad  de  opkørte  Veje, 
ikke  mindst  med  Kanonerne,  der  stundom  var  forspændt  med 

Stude.  Og  Tiden  var  Penge,  hvert  Minut  mange  Gylden  værd 
med  slig  en  Hær. 

Elfsborg  blev  endelig  naaet.  Efter  fire  Dages  Beskydning  med 
Belejringsskyts,  bragt  i  Land  fra  Skibene  (Fig.  73),  overgav 
Fæstningen  sig.  Det  var  nu  Kongens  Plan  straks  at  drage  mod 
Stockholm.  „Om  fem  eller  seks  Dage  ville  Vi  drage  videre", 
skrev  han  den  5.  September  ned  til  Rigsraadet.  Men  det  regnede 
uafladeligt.  Vejene  var  opblødte, 
det  var  umuligt  at  forsyne  saa 
stor  en  Hær  med  Proviant  ind 
gennem  et  fjendtligt  Land.  Der 
herskede  allerede  nu  Hungers- 
nød og  Sygdom  i  Hæren.  Un- 
der disse  Omstændigheder  for- 
langte Krigsøversterne,  at  Hæ- 
ren skulde  føres  tilbage  og  gaa 
i  Vinterkvarter  i  Skaane.  Fre- 
derik II  maatte,  hvor  nødigt 
han  end  vilde,  give  efter.  Da 
de  var  naaet  ned  til  Skaane,  af- 
takkede han  Halvdelen  af  Ryt- 
tere og  Landsknægte,  for  at 
undgaa  de  altfor  uhyre  Udgif- 
ter til  at  lønne  en  Vinterhær, 
som  intet  foretog.  Men  hermed 
var  Aarets  Felttog  omme.  1563 
var  forløbet,  uden  at  der  var  opnaaet  noget  nævneværdigt  med 
Hensyn  til  Sveriges  Erobring. 

Dette  var  fortvivlede  Udsigter.  Danmark-Norge  var  bleven 
trukket  ind  i  en  Krig,  der,  naar  den  ikke  straks  førte  til  Maalet, 
maatte  blive  et  sandt  Fordærv  for  begge  Lande.  Den  tyske  Leje- 
hær  fortærede  til  ingen  Nytte  begge  Landes  Marv.  Sverige,  der 
saa  ofte  tidligere  havde  været  afskaaren  fra  under  Krig  at  kunne 
hverve  fremmede  Tropper,  var  fra  gammel  Tid  øvet  i  at  ruste 
Landets  egne  Børn. 

En  saadan  hjemlig  Hær  var  langt  billigere  og  paalideligere 


Fig.  71.   Landsknægte- Profos. 
(Kobberstik  af  Franz  Brunner  1559.) 

end  en  fremmed.  Erik 
XVI's  Felttog  i  1563 
gik  nærmest  ud  paa  ved 
Plyndring,  Mord  og 
Brand  at  skabe  et  Læ- 
bælte mellem  sig  og 
Danmark-Norge.  Det 
kunde  under  disse  For- 
hold maaske  ende  med, 
at  Frederik  II  hverken 
kunde  føre  Krig  eller 
faa  Fred  paa  hæderlige 
Betingelser. 

Misfornøjelsen    steg 
hos  Konge  og  Folk. 


Fig.  i2.   Herluf  Trolles  Rustnini 
(Herlufsholm.) 


8 

Krigens  næste  Aar 
1564  blev  en  Gentagel- 
se af  det  foregaaende 
blot  i  endnu  farligere 
Former.  Pengenøden 
steg.  Vel  hjalp  Kur- 
fyrst August  paa  ny 
sin  Svoger  med  et  Laan 
paa  200,000  Kroner. 
Men  det  var  kun  en 
Draabe  i  Havet.  De 
uhyre  Udgifter  til  den 
tyske  Lejehærs  Under- 
hold oversteg  Dan- 
marks Kræfter.  Man 
var  ikke  i  Stand  til  at 

udbetale  Ryttere  og  Landsknægte  deres  Sold,  og  ganske  natur- 
ligt nægtede  disse  da  at  vove  deres  Liv.  Med  Rette  forlangte  de 
Pengene  først  og  ansaa  det  for  Bedrageri  af  Regeringen  at  ville 
betale  efter  Kamp,  hvori  maaske  mange  var  faldne. 

Og  Ulemperne  slog  ind.  Allerede  i  det  foregaaende  Aar  havde 
man  indladt  sig  paa  det  mislige  Forsøg  at  præge  daarlig  Mønt  til 
at  lønne  de  fremmede  Krigsfolk  med.  Af  1,166,941  Markstykker 


cipttvr  4    Septméns 


Fig.  73.   Elt'sborg  beskydes  1563. 
(Efter  et  samtidigt  Stik.) 


havde  man  møntet  lidt  over  3  Millioner  nye  Markstykker,  der 
altsaa  var  tre  Gange  saa  slette  som  de  gamle  ^  Man  havde  paa- 
nødt de  tyske  Tropper  disse  Mønter.  Men  de  fremmede  beholdt 
dem  naturligvis  ikke.  De  skilte  sig  snarest  af  med  dem  i  Form 
af  Betaling  til  Landets  egne  Børn.  Nu  nægtede  den  danske  Be- 
folkning at  modtage  de  daarlige  Penge.  Her  var  ikke  andet  for 
end  at  paabyde  Modtagelsen.  Aar  1564  maatte  Regeringen  gen- 
tagne Gange  true  med  Galgen  enhver,  der  nægtede  at  modtage 
disse  Penge  for  fuldt  Paalydende.  Det  hjalp  naturligvis  for  saa 

vidt.  Men  Tilliden  lil  Regeringen  nedbrødes  ganske  ved  dette 
Middel.  Ingen  turde  længer  laane  den  Penge,  ingen  yde  den 
Varer.  Og  da  slige  Mønter  blev  i  Landet,  indtraf  det  Øjeblik 
snart,  da  Bølgeslaget  vendte  tilbage,  og  Regeringen  nødtes  til 
—  selv  at  modtage  de  slette  Penge  for  fuld  Betaling  ved  Skatter 
og  Afgifter. 

Som  sædvanligt  var  det  Flaaden  med  dens  Besætning  af  ind- 
fødte Danske  og 
Nordmænd,  der  var 
villigst  til  at  gaa  i 
Kamp,  naar  Kongen 
bød.  Frederik  II 
havde  nu  afskediget 
den  gamle  Peder 
Skram,  med  hvis 
Kommando  forrige 
Aar  han  var  misfor- 
nøjet, og  i  Stedet  for 
indsat  Herluf  Trolle 
som  Admiral.  Denne 
ombyttede  altsaa  i 
Aar  Hest  med  Skib. 
Og  det  samme  gjor- 
de blandt  andre  Pe- 
der Oxes  to  djærve 
Svogre,  Jørgen  Bra- 
he og  Otto  Rud.  Alle 
var  de  besjælede  af 
fyrigt  Mod.  Der  var 
blevet  sat  fuld  Kraft  paa  for  at  bringe  Flaaden  op  til  det  mest 
mulige.  Men  den  havde  mange  Opgaver.  Tre  Skibe  maatte  til 
Island.  Seks  mindre  Skibe  til  Kattegat  for  at  hindre  Indførsel  til 
Sverige  ad  Gøtaelv.  Tre  store  Skibe  til  Norges  Vestkyst  for  at 
hjælpe  den  tapre  Erik  Rosenkrans  (Fig.  74)  i  Bergen  med  at  til- 
bageerobre Trondhjem,  som  Svenskerne  havde  besat. 

Følgen  blev,  at  det  varede  noget,  førend  Hovedflaaden  blev 


Fig.  74.   Erik  Rosenkrans,  1519 — 75. 
(Maleri  paaGauno.) 

færdig.  Kongen  maatte  da  skride  til  den  mislige  Forholdsregel 
at  befale  Tolderen  i  Helsingør  (26.  April  1564)  at  standse  alle 
fremmede  nordfra  kommende  Skibe  og  ikke  lade  dem  sejle 
gennem  Sundet,  førend  Herluf  Trolle  var  løben  ud  med  Flaa- 
den.  Ellers  vilde  de  ufejlbarligt  være  blevet  tagne  af  Svenskerne 
og  have  bragt  en  kærkommen  Forsyning  af  alle  Slags  Varer  til 
Stockholm. 

Endelig  i  Maj  Maaned  løb  Herluf  Trolle  ud  med  en  Flaade, 
der  i  Forening  med  den  lybske  udgjorde  35  Skibe.  Kort  efter 
løb  ogsaa  Jacob  Bagge  ud  fra  Skærene  ved  Stockholm  med  en 
Flaade  paa  38  Skibe.  De  mødtes  midtvejs,  under  Øland  (Fig.  75). 
Efter  en  Dags  livlig  Kamp  lykkedes  det  følgende  Dagen  Herluf 
Trolle,  Jørgen  Brahe,  Otto  Rud  og  den  lybske  Admiral  med 
deres  Skibe  at  afskære  det  svenske  Admiralskib  „Mars"  eller 
„Makalos".  Den  mest  hidsige  Kamp  begyndte  nu.  „Makalos" 
tilredte  det  danske  Admiralskib  „Fortuna"  saa  ilde,  at  det  maatte 
trække  sig  ud  af  Striden.  Men  Otto  Rud,  om  Bord  paa  sin 
„Byens  Løve",  løb  paa  Siden  af  „Makalos",  fik  dets  Ror  skudt 
sønder,  kastede  sine  Dræg  om  Bord  paa  Kæmpen  og  begyndte 
at  entre.  Paa  samme  Tid  havde  imidlertid  Lybækkerne  be- 
skudt „Makalos"  med  gloende  Kugler.  Der  gik  Ild  i  det,  Jacob 
Bagge  toges  til  Fange.  Kort  efter  naaede  Ilden  Krudtkamret,  og 
det  stolte  Skib  sprang  i  Luften  med  Venner  og  Fjender.  Begge 
Flaader  søgte  derpaa  Læ  under  hjemlig  Kyst  for  at  udbedres. 
Da  de  atter  havde  fundet  hinanden,  leverede  de  paa  ny  to  hef- 
tige Kampe  ved  Øland.  Endelig  maatte  hver  især  vende  hjem 
ved  Vinterens  Komme.  Tapre  Folk  —  men  intet  afgørende  op- 
naaet. 

Til  Lands  gik  det  langt  værre.  Grev  Gunther  laa  endnu  i  Maj 
Maaned  rolig  i  Vinterkvarter  i  Skaane  med  sine  opsætsige  Folk, 
der  ikke  vilde  foretage  sig  noget,  førend  de  fik  Penge.  Frede- 
rik II  var  fast  bestemt  paa,  at  nu  skulde  hans  Plan  udføres.  I 
Spidsen  for  de  tyske  Lejetropper  i  Skaane  og  for  en  dansk  Hær, 
som  var  bleven  udskreven  og  indøvet,  vilde  han  i  Juni  eller  Juli 
Maaned  drage  til  Stockholm.  Men  der  kom  meget  i  Vejen.  Først 
og  fremmest  satte  baade  Rigsraadet  og  Grev  Gunther  sig  lige 

ivrigt  imod,  at  han  selv  deltog  i  Toget.  Det  faldt  ham  sikkert 
meget  svært  at  give  Afkald  herpaa;  men  han  nødtes  hertil.  Kort 
efter,  i  Juni  Maaned,  døde  en  af  Deltagerne  i  Toget,  som  han 
maaske  satte  højest,  Friedrich  von  Dohna,  Han  var  taget  over 
til  Frederik  II  paa  Københavns  Slot  og  havde  bevæget  denne 
til  at  lade  ham  drage  i  Spidsen  ind  i  Sverige.  Hans  Ryttere  laa 
i  Lund  og  var  ligesaa  uvillige  som  de  andre  til  at  udrette  noget, 
førend  de  fik  Penge.  Men  Friedrich  von  Dohna  havde  faaet 
Kongen  til  at  udstede  en  Befaling  (11.  Juni)  til  Lunds  Borgere 
om  straks  at  betale  Rytterne,  saa  skulde  Kongen  bagefter  godt- 
gøre dem  det  udlagte.  Glad  var  han  derpaa  gaaet  i  Baad  for  at 
naa  over  igen.  Men  udfor  Malmø  kuldsejlede  Fartøjet,  og 
Friedrich  von  Dohna  druknede.  Et  daarligt  Varsel.  Niels  Kaas 
maatte  et  Par  Dage  efter  til  Gisselfeld  og  forsegle  det  herreløse 
Gods. 

To  Rigsraader  sendtes  paa  Kongens  Vegne  til  Skaane  for  at 
foreholde  Grev  Giinther  det  upassende  i  hans  Adfærd.  Det 
lykkedes  endelig  mod  Forskud  og  gode  Løfter  at  faa  ham  og 
hans  Folk  til  at  røre  sig.  Noget  synes  det  ogsaa  at  have  virket, 
at  Daniel  Ranzau  i  Halland  var  villig  til  at  drage  alene,  hvis 
Grev  Giinther  ikke  vilde.  Endelig  i  Juli  Maaned  kom  Toget  da 
i  Stand.  Paa  Kongens  Vegne  mødte  fire  Rigsraader  som  Krigs- 
kommissærer.  De  skulde  i  Kongens  Sted  følge  Grev  Giinther, 
raade  ham,  paasee,  at  der  holdtes  godt  Regimente  blandt  Krigs- 
folket, udrettedes  noget  mod  Fjenden  og  ikke  blev  Mangel  paa 
Proviant.  Alle  skulde  være  dem  lydige,  som  om  det  var  Kongen 
selv,  der  var  til  Stede.  Ved  denne  ejendommelige  Ordning  var 
Kongen  paa  en  Maade  sat  fra  sin  Bestilling  som  øverste  Leder, 
medens  Grev  Giinther  samtidigt  var  anbragt  i  Gangkurv. 

Det  var  et  besværligt  og  langsomt  Maskineri  og  ude  af  Stand 
til  at  fremtrylle  hurtig  Fremrykning  eller  Forsyning  i  et  svagt 
befolket  Land.  Forbindelseslinjerne  med  Hjemmet  blevafskaarne 
og  den  eftersendte  Proviant  opsnappet.  I  August  Maaned  var 
Grev  Giinther  efter  sit  korte  Besøg  i  Smaaland  atter  tilbage  i 
Skaane.  Den  16.  — 17.  August  kom  han  tillige  med  flere  af  sine 
Øverster  til  Kongen  i  Frederiksborg  og  begærede  sin  Afsked. 

Et  Forlig  blev  dog  mæglet,  og  han  vendte  tilbage  igen.  Sven- 
skerne faldt  imidlertid  ind  i  Blekinge  og  ødelagde  det  ulykke- 
lige Land.  Langsomt  lod  Grev  Giinther  sig  af  Krigskommis- 
særerne  tvinge  op  imod  Kalmar  (Fig.  76).  Men  da  kraftig  Mod- 
stand her  kunde  ventes,  besluttede  Hærfører  og  Lejehær,  at  nu 
fik  det  være  nok.  I  November  vendte  de  tilbage  til  Skaane  og 
drog  videre  over  til  Sjælland.   Paa   Frederiksborg  blev  Grev 


Fig.  76.   Kalmar  Slot. 

(Efter  Fotografi.) 

Giinther  og  Jørgen  von  Holle  aftakkede  af  Kongen  og  rigt  ud- 
styrede med  Gaver.  Derpaa  drog  de  tilbage  til  Tyskland. 

Ved  Udgangen  af  Krigens  andet  Aar  var  altsaa  alt  det  bristet, 
hvorpaa  Frederik  II  havde  bygget  sit  Haab  om  Sveriges  Erobring. 
Han  var  selv  udelukket  fra  at  føre  Hæren,  og  de  tyske  Hjæl- 
pere, paa  hvem  han  saa  sikkert  havde  stolet,  havde  vist  sig  umu- 
lige. Han  havde  styrtet  sig  og  Landet  i  en  bundløs  Gæld,  Men 
hvad  der  maaske  var  det  mest  fortvivlede  ved  hans  Stilling:  han 
kunde  ikke  faa  Vognen  op  og  vende  om.  Den  sank  bestandigt 
dybere  i  det  bundløse  Pløre.  Sverige  vilde  ikke  slutte  Fred. 

Der  var  gjort  gentagne  Forsøg  paa  at  mægle,  baade  fra  Kur- 

fyrst  Augusts  og  Enkedronning  Dorotheas,  ja  fra  Kejserens  Side. 
Fredsmøder  var  blevne  afholdte.  Men  lige  lidt  havde  det  hjul- 
pet. Erik  XIV  stillede  sig  afvisende.  Og  denne  Stædighed  var 
ikke  et  tilfældigt  Lune.  Han  havde  Ret  i  sin  Synsmaade.  Frede- 
rik II  begyndte  virkelig  at  sidde  løst  i  Sadlen  som  Konge  i  Dan- 
mark-Norge. Thi  den  Fjende,  han  havde  imod  Syd,  var  under 
disse  Omstændigheder  ikke  at  foragte.  Hvis  Enkehertuginden 
af  Lothringen  fik  Lov 
at  raade,  vilde  Kurfyrst 
August  af  Sachsen  blive 
fordreven  af  Johan  Fre- 
derik og  Grumbach, 
Frederik  II  i  Danmark- 
Norge  fordreven  enten 
af  hendes  Søn,  den  unge 
Hertug  af  Lothringen, 
eller  af  den,  der  ægtede 
hendes  Datter  Renata. 
Det  varaltetblot  Penge- 
spørgsmaal.  Med  de  for- 
nødne Pengemidler  var 
Lejetropperne  straks  til- 
rede. De  Herrer  Grev 
Giinther  af  Schwarz- 
burg  eller  andre  af  de 
Øverster,  der  nu  kendte 
Danmark,  var  jo  ledige 

og  tilfals.  Det  hele  afhang  af,  om  den  lothringske  Hertug  kunde 
faa  sin  Svoger  Philip  II  af  Spanien  til  at  sætte  Penge  i  Fore- 
tagendet. Og  dette  beroede  atter  for  en  Del  paa,  om  dennes  poli- 
tiske Børsmand,  hans  Minister  i  Nederlandene,  Kardinal  Gran- 
vella,  vilde  erklære  det  for  rentabelt. 

Med  rigtig  Forstaaelse  af  disse  Forhold  bød  Erik  XIV  sin 
Kansler  Niels  Gyllenstierna  (Fig.  77)  at  indlede  Forbindelse 
med  Lothringen. 

Troels-Lund:   Historiske  Fortællinger  IV  11 


Fig.  77.  Niels  Gyllenstierna. 
1526—1601. 

Frederik  II  havde  herimod  kun  det  svage  Modmiddel  at  fri 
til  Kejser  Ferdinands  Datter  Anna. 

Hvad  det  kom  an  paa  for  Frederik  II  nu,  da  der  ikke  længer 
var  Tale  om  at  kunne  erobre  Sverige,  var  blot  at  tvinge  det  til 
at  slutte  Fred. 

Et  Middel  hertil  havde  han  formentlig;  men  det  var  yderst 
farligt.  Gammel  Erfaring  viste,  at  Sverige  ikke  i  Længden  kunde 
udholde  at  være  afskaaren  fra  Tilførsel  af  Salt  og  Humle.  Selv- 
følgelig havde  man  fra  dansk  Side  straks  ved  Krigens  Udbrud 
forbudt  al  Handel  paa  Sverige.  Men  da  Danmark  ikke  var  Ene- 
herre i  Østersøen,  havde  dette  Forbud  ikke  haft  stort  at  sige. 
Over  Danzig  og  de  østlige  Søstæder  kunde  der  føres  en  livlig 
Handel  med  Stockholm.  Og  selv  den  fremmede  Skipper,  der 
ved  Helsingør  havde  svoret  ikke  at  løbe  til  Sverige,  kunde,  naar 
han  havde  passeret  Dragør,  let  skifte  Sind  ved  Haab  om  uhørte 
Priser  eller  Synet  af  svenske  Krigsskibe.  Alt  dette  vidste  man 
selvfølgelig  godt  i  Danmark.  Men  man  besad  et  virkeligt  ufejl- 
barligt Middel  til  at  hindre  det  hele  —  hvis  man  bare  turde  an- 
vende det  — :  at  spærre  Øresund  for  al  Sejlads. 

At  delte  vilde  være  et  virksomt  Middel,  er  let  forstaaeligt.  Men 
det  var  kun  altfor  virksomt.  Thi  ved  saaledes  at  forbyde  ethvert 
Skib  at  passere  Øresund  og  altsaa  erklære  Østersøen  for  en 
dansk  Indsø,  vilde  man  udhungre  ikke  blot  sin  Fjende  Sverige, 
men  tillige  Rusland,  Polen,  Preussen,  Pommern,  Meklenborg, 
Hansestæderne.  Og  med  disses  Forbitrelse  vilde  blande  sig 
Vestmagternes  Harme.  Sundets  Spærring  vilde  afskære  Marke- 
det for  Nederlandenes  Salt  og  Sild  og  Englændernes  Klæde  og 
derhos  bringe  Kornpriserne  i  Amsterdam  til  at  stige  overordent- 
ligt. En  saadan  Forholdsregel  vilde  med  andre  Ord  rejse  en 
Storm  mod  Danmark,  der  turde  blive  farligere  end  selve  det, 
man  vilde  raade  Bod  paa. 

Frederik  II  indsaa  dette.  Men  hans  Tanker  kredsede  om  dette 

Middel  som  et  sidste  Redningsanker.  Allerede  i  November  1564, 
da  Grev  Giinther  og  hans  Hær  blev  aftakket,  havde  Kotigen 
skriftligt  talt  med  sin  Svoger  Kurfyrst  August  derom.  Men  denne 
havde  bestemt  fraraadet  det  som  noget,  der  vilde  ophidse  alle 
søfarende  Nationer  mod  Danmark.  Men  under  Rigsraadets  Mø- 
der i  December  foreslog  Lybækkerne  den  samme  Forholdsregel. 
De  kunde  sagtens  gøre  det.  Thi  naar  det  gik  dem  ilde  som  Dan- 
marks Forbundsfæller,  var  det  dem  dog  altid  en  Trøst  at  vide,  at 
det  gik  alle  deres  Medbejlere  til  Søs  ligesaa.  Johan  Friis  og  Rigs- 
raadet  lod  sig  bevæge.  Der  udgik  da  Meddelelser  til  Udlandet, 
særligt  Nederlandene  og  England,  om,  at  Kongen  i  Foraaret  1565 
vilde  spærre  al  Sejlads  gennem  Sundet. 

Under  saa  truende  Udsigter  begyndte  det  nye  Aar,  Krigens 
tredje,  1565.  At  der  til  Lands  skulde  kunne  udrettes  noget  af 
Betydning,  ventede  ingen.  Blot  Fjenden  kunde  holdes  nogen- 
lunde borte.  Det  afgørende  vilde  foregaa  til  Søs.  Her  afhang  alt 
af:  vilde  Spærringen  kunne  holdes?  Vilde,  med  andre  Ord,  den 
dansk-norske  Flaade  kunne  magte  den  dobbelte  Opgave,  dels  at 
drive  den  fremmede  Skibsflok  tilbage,  der  samledes  Nord  for 
Helsingør  for  at  bryde  igennem,  dels  at  besejre  den  svenske 
Flaade,  saa  at  denne  ikke  brød  ind  i  Sundet  sydfra? 

Spændingen  var  stor  hos  alle,  der  oversaa,  hvad  der  stod  paa 
Spil.  Og  ind  stormede  der  i  Foraarets  Løb  en  Række  af  Be- 
brejdelser, Klager,  Bønner  fra  udenlandske  Magter,  som  tilsam- 
men var  vanskelige  at  staa  for.  Værst  af  alle  var  Skrivelsen  af 
21.  Februar  1565  fra  Statholderinden  i  Nederlandene^  (Fig.  78). 
Dens  Trusler  var  kun  altfor  utvetydige.  Hertil  kom,  at  Mangelen 
paa  Indtægt  af  Øresundstolden  blev  følelig.  Endelig  kneb  det 
endnu  mere  i  Aar  med  at  faa  en  Flaade  rettidigt  rustet,  der 
kunde  være  den  stærkt  forøgede  svenske  jævnbyrdig. 

Hvor  haardt  det  end  faldt,  maatte  man  da  bestemme  sig  til 
det  ydmygende  Skridt  at  —  tilbagekalde  Øresundsspærringen, 
Den  5.  Maj  aabnedes  Sundet  paany.  Alle  Skibe  fik  Lov  at  pas- 
sere mod  at  afgive  skriftligt  Løfte  om  ikke  at  ville  løbe  til  Sverige. 
Et  tomt  Løfte,  der  intet  betød.  Ikke  en  Smule  mere  end  Kon- 
gens Erklæring  om,  at  han  var  bleven  bevæget  ved  de  mange 

venlige  Anmodninger  fra  Nabomagterne  —  i  hvert  enkelt  Brev 
særlig  den  Magt,  hvortil  det  var  stilet.  Det  eneste  Lyspunkt  var 
den  paany  rindende  Indtægtskilde.  Og  denne  satte  man  efter 
Evne  Fart  paa  ved  at  lade  Tolderen  ikke  blot  afkræve  sædvanlig 

Afgift,  men  tillige  bede  Skip- 
perne om  Laan  til  Kongen,  Den 
18.  Maj  1565  udstedte  Frede- 
rik II  et  Bevis,  vel  til  Ophæng- 
ning i  Tolderens  Stue,  hvori 
meddeltes,  at  Kongen  vilde  til- 
bagebetale alt,  hvad  Tolderen 
saaledes  laante.  Hvor  meget  det 
kneb,  og  hvor  smaa  Beløb  man 
derfor  tog  til  Takke  med,  kan 
ses  af  Summer  som  disse:  to 
Portugaløser  og  tre  Dobbelt- 
dukater,  „laante  af  fremmede 
Købmænd  og  Skippere". 

Man  var  foreløbig  sluppen 
med  Ydmygelsen.  Sagens  videre 
Gang  afhang  imidlertid  af  Flaaderne.  Begge  Modstandere  havde 
sat  alle  Kræfter  ind  paa  at  bringe  dem  til  Vejrs.  Men  medens 
Danmark  maatte  splitte  sin  til  Varetagelse  af  forskellige  Øjemed, 
kunde  Sverige  holde  sin  Flaade  samlet.  I  Marts  maatte  saaledes 
14  Skibe  sendes  fra  København  til  Kattegat  for  at  vedligeholde 
Forbindelsen  med  Norge.  Senere  sendtes  10  Skibe  afsted  for 
om  muligt  at  hindre  svenske  Skibe  i  at  løbe  ud  fra  Stralsund. 
Følgen  var,  at,  da  den  svenske  Flaade  40  Skibe  stærk  den  27. 
Maj  ankom  til  Dragør,  var  Herluf  Trolle  endnu  ikke  færdig  med 
sin.  Stor  blev  Bestyrtelsen  i  København.  De  lybske  Skibe,  der 
alt  var  ankomne,  haledes  ind  bag  Rævshalen.  Stormklokkerne 
lød.  Frederik  II,  som  just  fejrede  en  Hofsindes  Bryllup,  stillede 
sig  i  Spidsen  for  Borgerne  for  at  afslaa  en  Landgang  paa  Amager. 
Det  blev  dog  ikke  til  Kamp.  Efter  i  tre  Dage  at  have  krævet 
Øresunds-Told  ved  Dragør,  gjorde  den  svenske  Flaade  en  glim- 
rende Fangst.   Ikke  mindre  end  250  hollandske  Skibe  ladede 


Fig.  78.  Margrethe  af  Parma,  Philip  ITs 

Søster,   Statholderinde   i   Nederlandene. 

(Stik  af  F.  Hogenherg.) 

med  Salt,  Vin  og  alt,  hvad  Hjertet  kunde  begære,  kom  nordfra 
ned  i  Armene  paa  de  svenske.  Tilfreds  med  sit  Bytte  stod  Ad- 
miral Claes  Horn  atter  bort  med  hele  sin  Flaade. 


Fig.  79.  En  hvælvet  Gang  paa  Herlufsholm  fra  Skovklosters  Dage. 

(Efter  Fotografi  af  Kr.  Hude.) 

To  Dage  efter  blev  Herluf  Trolle  endelig  færdig,  den  1.  Juni. 
Hans  Sind  havde  de  foregaaende  Dage  været  dobbelt  optaget, 
dels  af  Flaadens,  dels  af  egne  Forhold.  For  ingen  Tid  at  spilde 
havde  han  og  hans  Hustru,  der  var  barnløse,  nu  udført  deres 
Plan:  af  deres  Ejendom  Herlufsholm  —  det  gamle  „Skovkloster" 
(Fig.  79),  som  Frederik  11  for  nogle  faa  Aar  siden  havde  givet 

dem  i  Bytte  for  Hillerødsholm  og  Græsede  —  at  oprette  en 
Skole  og  et  Hjem  for  Børn.  Den  23.  Maj  udstedte  de  Gavebrevet. 
Da  han  lob  ud  med  Flaaden,  var  han  ikke  længer  Herluf  Trolle 
til  Herlufsholm,  men  „Forstander  for  Adelens  frie  Skole,  Her- 
lufsholm". 

Herluf  Trolle  havde  hejst  sin  Stander  paa  „Jægermesteren". 
Den  samlede  dansk-lybske  Flaade  var  27  Skibe.  Den  4.  Juni 
fandt  han  Claes  Horn  og  hans  Flaade  ved  Rødesand  mellem 
Femern  og  Wismar.  Efter  at  en  kort  Bøn  var  holdt,  begyndte 
Herluf  Trolle  Angrebet,  troligt  støttet  af  Otto  Rud  paa  „Krabat" 
og  nogle  faa  andre.  Forgæves  søgte  de  danske  at  entre  det  sven- 
ske Admiralskib  „St.  Erik".  Man  holdt  dem  fra  Livet  ved  ud- 
stukne Stænger  og  omhængte  Rundholter.  Kampen  førtes  paa 
Afstand  med  Kanoner.  Kun  med  et  enkelt  svensk  Skib  „Troilus" 
kom  det  til  Strid  paa  nært  Hold.  Under  denne  saaredes  Herluf 
Trolle,  der  stod  let  kendelig  ved  sin  Brunsvigerhat  med  Fjer- 
busk og  sit  gule  Felttegn  med  de  tre  store  Kroner  paa.  Mod 
Aften  løjede  Vinden  af.  Kampen  ophørte.  Modstanderne  skiltes, 
og  nogle  Dage  efter  søgte  den  danske  Flaade  til  København  for 
at  udbedres. 

Herluf  Trolle  var  saaret  i  Skulderen  og  Laaret,  men  lod  alle 
andre  saarede  forbinde  først.  Dette  voldte  hans  Død.  Da  Flaaden 
den  8.  Juni  naaede  Dragør,  modtoges  han  af  sin  Broder,  Børge 
Trolle,  der  førte  ham  til  København.  Her  vilde  han  ikke  lade 
sig  age  eller  bære,  men  gik  ved  Broderens  Side  med  Sværdet 
paa  Skulderen  fra  Baaden  op  til  den  gamle  Hjørnegaard  paa 
Amagertorv,  der  havde  været  Vidne  til  saa  meget.  Otto  Rud  ud- 
nævntes til  hans  Efterfølger  som  Flaadens  Admiral.  Selv  døde 
han,  trofast  plejet  af  Birgitte  Gjøe,  paa  den  Dag,  som  han  havde 
forudsagt:  den  25.  Juni  (Fig.  80). 

Imidlertid  var  Skibene  fra  Kattegat  kaldt  ned  til  Forstærk- 
ning, og  med  en  Flaade  paa  38  Skibe  løb  Otto  Rud  ud  fra  Kø- 
benhavn den  4.  Juli.  Men  Claes  Horn  havde  ogsaa  faaet  For- 
stærkning. Hans  Flaade  talte  nu  50  Skibe.  Den  7.  Juli  stødte 
Flaaderne  sammen  i  Farvandet  mellem  Nydyb  og  Bornholm. 
Kampen  begyndte  straks  og  varede  fra  tidlig  Morgen  til  Solned- 

gang.  Det  var  det  blodigste  Søslag  i  hele  Krigen.  Som  sædvanligt 
stod  Kampen  mellem  Admiralskibene  og  et  Par  større,  medens 
de  mindre  enten  ikke  kunde  eller  ikke  turde  tage  rigtig  Del. 
Mellem  de  store  og  smaa  Skibe  synes  den  Gang  at  have  været 


Fig.  80.   Herluf  Trolles  Hjerneskal. 

(Bemærk  de  usædvanligt  smukke  og  vel  bevarede  Tænder.) 

(Herlufsholm.) 


næsten  samme  Afstand  i  Betydning  som  nu  til  Dags  mellem 
Panserskibe  og  Træskibe. 

Otto  Rud  paa  „Jægermesteren"  blev  troligt  staaet  bi  af  sin 
Broder  Erik  paa  „Jomfruen".  I  Forening  angreb  de  det  svenske 
Admiralskib  „St.  Erik",  hvor  Størstedelen  af  Besætningen  faldt, 
og  „Lejonet",  der  blev  skudt  i  Brand,  og  „Gripen",  der  blev 
skudt  i  Sænk.  Men  Vinden  fra  den  brændende  „Lejonet"  bar  paa 
„Jomfruen",  der  ogsaa  antændtes.  Kun  med  største  Nød  fik  Erik 
Rud  og  hans  faa  usaarede  Mænd  Skibet  ud  af  Kampen.  Nu  om- 

ringedes  „Jægermesteren".  Forgæves  søgte  to  danske  og  to 
lybske  Skibe  at  komme  Admiralen  til  Hjælp.  Da  Solen  gik 
ned,  maatte  den  saarede  Otto  Rud  overgive  sig  og  sit  synkende 
Skib  samt  100  Mand  —  Resten  af  den  1050  Mand  stærke  Be- 
sætning. 

Otto'Riid  Tørtes  som  Fange  til  Sverige,  hvor  han  og  hans  tapre 
Fæller  alle  inden  Aarets  Udgang  døde  af  Pesten.  Erik  Rud  over- 
tog Kommandoen  over  Flaaden.  Men  da  Flaaderne  efter  at  have 
repareret,  atter  nærmede  sig  hinanden,  var  den  svenske  afgjort 
den  stærkeste.  Den  danske  maatte  soge  Skjul  i  København, 
medens  Sverige  over  Østersøen  nu  frit  kunde  hente  sig  Salt, 
Humle,  Krigsfornødenheder  og  Lejetropper  —  alt  hvad  det 
lystede. 

Dette  var  et  Udfald  saa  afgørende,  at  Frederik  II  umuligt 
kunde  være  uklar  over  Rækkevidden  af  dets  Følger.  Ved  Siden 
heraf  var  det  af  mindre  Betydning,  hvorledes  det  var  gaaet  til 
Lands. 

Her  havde  Kongen  efter  Grev  Giinthers  Afrejse  forst  over- 
draget Hærledelsen  til  den  gamle  Rigsmarsk,  Otto  Krumpen 
(Fig.  81),  der  for  45  Aar  siden  havde  haft  Overkommandoen 
paa  Toget  til  Stockholm  og  altsaa  var  et  endnu  levende  Vidnes- 
byrd om,  at  denne  By  dog  kunde  tages.  Man  fristes  til  den  Gis- 
ning, at  Frederik  II,  ærgerlig  over  de  danskes  Bebrejdelser  i 
Anledning  af  Grev  Giinther,  halvt  paa  Dril  har  givet  deres  gamle 
Marsk  Overanførslen.  Otto  Krumpen  nød  i  hvert  Fald  ingen 
Støtte  hos  Kongen.  Da  han  udbad  sig  Krigskommissærer  til 
Hjælp,  afslog  Frederik  II  ham  det  med  den  spydige  Begrun- 
delse: „efterdi  I  ikke  er  nogen  Fremmed  eller  Udlænding,  men 
er  Rigens  Marsk  og  har  at  byde  og  befale,  saa  vidt  Behov  gøres" 
(21.  Januar  1565). 

Selv  med  sin  langt  yngre  Svoger,  Jørgen  Lykke,  til  „Løjtnant", 
det  vil  sige  Næstkommanderende,  var  Otto  Krumpen  for  gam- 

mel  og  uskikket  til  at  føre  Kommandoen.  Men  hertil  kom  endnu 
et  Hensyn,  der  synes  at  have  staaet  som  Stridspunkt  bagved. 
Hæren  bestod  nu  af  to  forskellige  Dele.  Den  danske,  som  siden 
1564  var  bleven  uddannet  af  Landets  egne  Børn,  men  som  trods 
al  Frans  Brokkenhus's  dygtige  Ledelse  endnu  ikke  var  fuldt 
indøvet.  Og  den  tyske,  de  tilbageblevne,  lejede  Ryttere  og  Lands- 


Fis.   ■:-    Ul:_   !-.:L..:.p..:.-li,.;^:.. 
(Maleri  i  Frederiksborg-Museet.) 

knægte,  foren  Del  under  Daniel  Ranzaus  Kommando.  Som  den 
mest  brugbare  Part  af  Hæren  var  den  tyske  nærmest  til  at  be- 
tragtes som  dens  Kærne,  og  dens  Fører  altsaa  som  Overgeneral. 
Otto  Krumpen  kom  ikke  til  virkelig  at  føreHæren.  I  Januar  1565 
overtog  Daniel  Ranzau  paa  Kongens  Opfordring  Stillingen  som 
Hærens  Øverste. 

Men  hermed  var  Sagen  ikke  færdig.  Daniel  Ranzaus  tyske 
Knægte  og  Ryttere  forlangte  Penge,  førend  de  drog  mod  Fjen- 
den. Kongen  havde  ikke  flere.  De  maatte  da  skaffes  af  Daniel 


170  Krigen  til  Lands  1565 

Ranzau,  hvor  han  kunde  bedst,  ved  Laan  hos  Venner  og  Be- 
kendte. Den  14.  April  udstedte  Kongen  et  Gældsbevis  til  Daniel 
Ranzau  paa  400.000  Kroner.  Men  denne  forlangte  Borgen  for 
Betalingen.  Og  30  danske  Adelsmænd,  hvoriblandt  mange  Rigs- 
raader,  maatte  da  gaa  i  Borgen  for  Kongen.  Selv  med  disse 
400,000  Kr.  blev  imidlertid  blot  de  værste  Fordringer  stillet  hos 
Daniel  Ranzaus  Folk.  Ritmester  Josva  von  Qualens  Ryttere 
truede  med  Opror,  hvis  de  ikke  ogsaa  fik  noget  af  deres  Sold. 
Hertil  maatte  da  paa  lignende  Maade  snart  efter  skaffes  280,000 
Kr.  Nu  var  i  Sommerens  Løb  tre  af  Kongens  Hovedslotte  blevne 
sat  i  Pant:  Kalundborg,  Næsbyhoved  og  Malmøhus. 

Endelig  brød  Daniel  Ranzau  op  for  at  undsætte  Elfsborg. 
Men  det  gik  broget  til  heroppe.  Den  tyske  Del  af  Hæren  angreb 
den  danske  og  fratog  den,  hvad  Bytte  den  havde  taget.  Og  gan- 
ske hensynsløst  plyndrede  og  brændte  Tyskerne  hos  de  danske 
Bønder.  Hverken  „Krigskommissærerne"  eller  Daniel  Ranzau 
havde  Styr  paa  dem.  Og  samtidigt  maatte  begge  forlange,  at 
Resten  af  tyske  Knægte  —  Jørgen  von  Holles  efterladte,  der 
endnu  laa  i  Skaane  og  krævede  Betaling  —  sendtes  derop  til 
Hjælp.  En  stærk  svensk  Hær  antoges  nemlig  at  være  under 
Fremrykning.  Daniel  Ranzau  nødtes  til  at  trække  sig  tilbage 
først  til  Varberg,  saa  til  Halmstad.  Det  var  paa  høje  Tid  at  faa 
von  Holles  Knægte  afsted.  Kongen  drog  da  selv  til  Ystad  og 
førte  dem  op  til  Halmstad.  Men  da  Daniel  Ranzaus  tyske  Knægte 
saa  Kongen,  nægtede  de  at  lystre,  førend  ogsaa  de  havde  faaet 
Penge.  Imidlertid  erobrede  Svenskerne  Varberg. 

I  højeste  Grad  nedslagen  vendte  Frederik  II  tilbage  til  Hel- 
singborg. Og  han  havde  Grund  til  at  være  det,  thi  alt  om  ham 
syntes  at  styrte  sammen.  Øresundsspærringen  var  mislykket, 
Flaaden  jaget  i  Havn  og  nu  Hæren  paa  ynkeligt  Tilbagetog.  Og 
ude  fra  endnu  værre  Efterretninger.  Erik  XIV  (Fig.  82)  var  ikke 
at  bevæge  til  Fred.  Frederik  II's  Moder,  Enkedronning  Doro- 
thea, havde  kun  gjort  ondt  værre  ved  paa  egen  Haand  at  ville 
mægle  og  møde  den  svenske  Konge  i  Kalmar.  Det  vidstes,  at 
han  nu  meldte  sig  som  Bejler  til  Prinsesse  Renata  og  hermed 
til  Danmarks  og  Norges  Krone.  Dette  var  i  Øjeblikket  det  vær- 

ste,  han  kunde.  Thi 
Enkehertuginden  af 
Lothringen  og  hendes 
Raad,  Peder  Oxe, 
var  just  nu  i  ivrig 
Virksomhed.  Der  var 
samlet  en  Hæri  Sach- 
sen paa  4000  Ryttere 
og  30  Faner  Knægte, 
som  de  søgte  at  faa  i 
lothringsk  Tjeneste  \ 
Der  var  Udsigt  til,  at 
det  vilde  lykkes  at 
rejse  de  fornødne 
Penge;  800,000  Kro- 
ner var  alt  til  rede. 
Og  Kardinal  Gran- 
vella  raadede  nu,  for- 
bitret over  den  for- 
søgte Øresundsspær- 
ring,  Philip  II  til  at 
støtte  Lothringen. 


Fig.  82.   Erik  XIV  (29  Aar  gammel)  1562. 


I  hvor  oprørt  en  Sindsstemning  Frederik  II  var,  kan  spores 
af  mange  Forhold.  Da  han  maatte  være  betænkt  paa  at  pant- 
sætte Malmøhus  for  at  skaffe  Penge,  bragte  dette  ham  i  en  pin- 
lig Stilling  til  Slottets  Lensmand,  hans  gamle  Ven,  Rigshofmester 
Ejler  Hardenberg  (Fig.  83).  Kongen  huggede  Knuden  over  ved 
at  berøve  Ejler  Hardenberg  alle  hans  Len  og  afskedige  ham 
baade  som  Rigshofmester  og  Rigsraad.  Stærkere  end  sædvanligt 
søgte  Kongen  Trøst  hos  sin  sidste  Ven,  Bægeret.  Medens  Her- 
luf Trolle  laa  døende  i  sin  Gaard  paa  Amagertorv,  saas  et  uhyg- 
geligt Syn  for  Enden  af  Højbrostræde.  Frederik  II  red  usikkert 

Fig.  83.   Rigshofmester,  Hr.  Ejler  Hardenberg  til  Mattrup  (t  1565). 
(Maleri  pas  Gaunø.) 

ud  over  Højbro  og  faldt  af  Hesten  i  Vandet.  Herluf  Trolles 
tapre  Vaabenfælle,  Peder  Oxes  Svoger,  Jørgen  Brahe,  sprang 
ud  og  fik  ham  i  Land,  men  købte  Kongens  Redning  med  sit 
eget  Liv. 

At  Misstemningen  har  været  gensidig  og  Spændingen  meget 
stærk  mellem  Kongen  og  hans  danske  Raader,  synes  at  fremgaa 
af  forskellige  Beretninger.  Det  meddeles  af  flere,  at  baade  Adel, 
Borgere  og  Bønder  var  forpinte  af  Skattepaalæg  og  ønskede  blot 
at  blive  befriede.  Fastere  Form  antog  Rygterne  i  en  Meddelelse 
til  Kurfyrst  August  om,  at  de  danske  Rigsraader  var  til  Sinds  at 
afsætte  Kongen  og  overlade  ham  en  Provins,  f.  Eks.  Skaane,  til 
at  leve  af.  Der  skulde  endog  være  talt  herom  i  Kongens  Paa- 
hør.  Tydeligst  fik  Rygtet  sit  Udtryk  i  følgende  Skrivelse,  som 
Kurfyrsiinde  Anna  den  18.  Oktober  1565  afsendte  til  to  af  de 
mest  formaaende  danske  Rigsraader,  Kansler  Johan  Friis  og 
Holger  Rosenkrans: 

„Det  gør  Os  overmaade  ondt  at  modtage  saadanne  Tidender 
fra  det  Kongerige,  hvorfra  Vi  selv  er  komne.  Skøndt  Vi  dog  ej 
kunne  tro,  at  vor  kære  Broder  skulde  møde  saa  stor  Utroskab 
af  sine  Undersaatter  og  blive  saa  jammerligt  forraadt  af  dem. 
Det  er  ej  alene  Vor  Broders  Skam  og  Skade,  men  ogsaa  Vor 
salig  Faders  i  Graven  og  det  hele  Kongeriges,  til  evig  Eftertale 
for  det  danske  Navn  og  for  eders  alles  Børn  og  Efterkommere, 
at  de  danske  forlade  sin  kristelige  Konge,  tragte  efter  et  andet 
Hoved  og  skulle  ville  give  sig  under  Svenskens  eller  andre  Po- 
tentaters  Vælde." 

Det  synes  at  være  Planen  om  en  ny  dansk  Konge  gift  med 
Prinsesse  Renata,  hvortil  her  sigtes. 

Hvor  højt  Stridens  Bølger  virkelig  har  gaaet  mellem  Kongen 
og  hans  Raader,  kan  man  kun  paa  enkelte  Punkter  glimtvis  faa 
et  Indtryk  af.  I  et  hemmeligt  Brev  til  Mogens  Gyldenstjerne 
(dat.  Elfsborg  2.  August  1565)  fraraadte  de  to  af  Krigskommis- 
særerne,  Peder  Bille  og  Sten  Rosensparre,  at  faa  von  Holles 
Knægte  derop.  „Hvis  de  kommer,  frygter  jeg,  at  I  skal  saa  snart 
spørge  onde  Tidender.  Vi  tør  ikke  selv  skrive  Kgl.  Maj.  det  til. 
Hvad  Aarsag  dertil  er,  vide  I  vel."  Knægtene  kom,  som  vi  har 
set,  men  under  den  højst  mærkelige  Form,  at  Kongen  pludselig 
personlig  greb  ind  og  førte  dem  derop,  hvilket  gav  Anledning  til 
et  Mytteri  blandt  Daniel  Ranzaus  tyske  Knægte. 

Den  16.  September  skrev  Kongen,  efter  at  være  vendt  tilbage 

til  Helsingborg,  herfra  et  Brev  til  Rigsraaderne  i  København  og 
foreslog  en  stor  Skat  paalagt  alle  Bønder  for  deraf  efter  bestemt 
Takst  at  underholde  en  anseelig  Hær.  Rigsraaderne  afslog  For- 
slaget. Saa  pludselig  udstedtes  der  den  20.  September  1565  fra 
Helsingborg  (Fig.  84)  et  kongeligt  Lejdebrev  for  —  Peder  Oxe. 
Det  hed  heri,  at  da  Kongen  ofte  af  Fyrster  samt  af  vedkommen- 
des Slægt  og  Venner  var  bleven  bedt  om,  at  Peder  Oxe  efter 
lang  Fraværelse  atter  maatte  komme  tilbage  til  sit  Fædreland  til 


Fig.  84.    Helsingborg  Slot  i  det  16de  Aarhundrede. 
(Braunius:  Theatrum  urbium.) 

Naade  og  Udsoning,  saa  gav  Kongen  ham  nu  dette  Lejdebrev. 
Ifølge  det  skulde  Peder  Oxe  og  hans  Ledsagere  frit  maatte 
komme  til  Kongen  og  atter  drage  frit  bort.  Hvis  Lejdet  ikke  be- 
nyttedes inden  6  Maaneder,  tabte  det  sin  Kraft. 

Vi  staar  her  overfor  et  skarpt,  men  meget  knapt  Strejflys  over, 
hvad  der  er  foregaaet.  Kongen  har  befundet  sig  i  saa  vanskelig 
en  Stilling,  at  han  en  Stund  ikke  har  øjnet  anden  Udvej  end  at 
ydmyge  sig  til  at  sende  sin  argeste  Fjende  et  opmuntrende  Lejde- 
brev. Hvor  megen  Overvindelse  det  maa  have  kostet  ham,  frem- 
gaar  tydeligt  af,  at  Lejdebrevet  vel  er  blevet  udstedt,  men  ikke 
afsendt.  Skøndt  allerede  indført  i  Bogen  over  besørgede  Sager, 
blev  det  tilbageholdt. 

Men  hermed  var  ikke  Kongens  Vanskeligheder  og  nødtvungne 
Eftergivenhed  omme.  Efterretningerne  fra  Hæren  lød  kun  ahfor 
uhyggelige.  Man  havde  tabt  Varberg  og  laa  nu  forgæves  og  be- 
lejrede dette  Slot  igen.  Kongens  nyeste  Tillidsmand,  Holstene- 
ren Daniel  Ranzau,  syntes  ligesaa  udygtig  som  de  tidligere. 

Ifølge  de  sidst 
indhentede    paa- 
lidelige    Efterret- 
ninger fra  Lejren 
nægtede  nu  de 
tyske  Ryttere  at 
tjene    ham    læn- 
gere. Frederik  II 
maatte  da  be- 
kvemme sig  til 
endnu  et  ydmy- 
gende Skridt,  der 
maa  være  faldet 
ham  særligt 
svært.  Efter  at 
have  paanødt  sin 
uduelige  tyske 
Ven,  Grev  Giin- 
ther  af  Schwarz- 
burg,   som    Felt- 
herre; efter  der- 
paa    haanligt    at 
have     affærdiget 
den  gamle  Rigsmarsk,  Otto  Krumpen,  og  udnævnt  den  tyske 
Lejehærs    Fører,    Holsteneren    Daniel    Ranzau,    til    Feltherre, 
maatte  han  den  19.  Oktober  fra  Frederiksborg  skrive  til  Rigs- 
raaderne  i  København  og  bede  dem  sige  ham,  hvem  han  skulde 
indsætte  til  Feltøverste  i  Daniel  Ranzaus  Sted.  Rigsraadet  sva- 
rede: Spørg  de  to  ved  Hæren  tilstedeværende  Krigskommis- 
særer,  Peder  Bille  og  Sten  Rosensparre. 

Her  standsede  et  Øjeblik  den  rullende  Sten.   Medens  disse 


Fig.  85.   Daniel  Ranzau. 
(Efter  Maleri  paa  Frederiksborg.) 

Breve  veksledes,  var  der  nemlig  foregaaet  vigtige  Ting  med  Hæ- 
ren. Daniel  Ranzau  (Fig.  85)  havde,  da  han  frygtede  for  at  blive 
indesluttet  af  en  sig  nærmende  stor,  svensk  Hær,  skyndsomst 
hævet  Belejringen  af  Varberg,  afbrændt  sin  Lejr  og  trukket  sig 
sydefter.  Men  paa  Tilbagetoget  ned  imod  Halmstad  var  han  syd 
for  Falkenberg,  ved  Svarteraa,  bleven  standset  af  den  overlegne 
Fjende.  Den  20.  Oktober  1565  stod  saa  her  en  yderst  blodig 
Kamp.  Medens  Antallet  af  Fodfolk  paa  begge  Sider  synes  at 
have  været  nogenlunde  lige,  havde  den  svenske  Øverste,  Jakob 
Hastsko,  dobbelt  saa  mange  Ryttere  som  Daniel  Ranzau.  Kam- 
pen førtes  med  den  største  Voldsomhed.  Paa  Sletten  ved  Ax- 
torna,  hvor  begge  Hære  frit  kunde  udfolde  sig,  stødte  tvende 
Gange  Fodfolk  mod  Fodfolk,  Ryttere  mod  Ryttere.  Hver  Gang 
m.ed  samme  Udfald.  Daniel  Ranzaus  Knægte  var  de  tabende; 
men  hans  Ryttere  anfaldt,  efter  at  have  besejret  de  svenske 
Ryttere,  de  vindende  svenske  Knægte  i  Flanken  og  drev  dem 
igen  tiisage.  Tilsidst  trak  Jakob  Hastsko  sig  bort,  efterladende 
sine  48  Kanoner.  Det  blev  en  afgjort  Sejr  for  Daniel  Ranzau. 

Efterretningen  om  Sejren  ved  Svarteraa  eller  Axtorna  vakte 
med  Rette  den  største  Glæde  i  Danmark.  Og  hver  kunde  lige- 
som tilegne  sig  sin  Del.  Det  var  en  Oprejsning  for  Kongen  og 
for  Daniel  Ranzau.  Men  det  var  tillige  en  Oprejsning  for  det 
særlig  danske  Parti.  Med  største  Tapperhed  havde  her  de  fire 
danske  Rytterfaner  kæmpet  mod  Overmagt  og  reddet  Slaget.  Og 
for  første  Gang  i  umindelige  Tider  havde  her  danske  Bonde- 
sønner vist,  at  de  ikke  stod  tilbage  i  Vaabenfærd  for  de  tyske 
Lejeknægte.  De  seks  Fænniker  jyske  Knægte  havde  gjort  Frans 
Brokkenhus  Ære.  Men  dyrt  var  Sejren  købt.  Krigskommissæren, 
Sten  Rosensparre,  var  blandt  de  faldne.  Lave  Brok,  Lavrids 
Rosenkrans  og  mange,  mange  andre.  Den  fynske  Rytterfane 
talte  efter  Slaget  kun  50  Mand. 

Af  hvor  stor  moralsk  Virkning  i  Danmark  end  Slaget  ved 
Svarteraa  var,  og  hvor  højt  man  end  skattede  Sejren,  saa  kunde 
det  dog  ikke  nytte  at  overvurdere  Betydningen.  Det  var  ikke 
en  af  den  Slags  Sejre,  der  medfører  Vending  i  en  Krigs  Udfald. 
Daniel  Ranzau  var  paa  et  Tilbagetog  syd  efter,  paa  dansk  Grund, 

bleven  omringet  af  Fjenden,  men  havde  slaaet  sig  igennem.  Han 
drog  dog  ikke  derfor  op  igen  og  belejrede  Varberg,  men  fortsatte 
sit  Tilbagetog  ned  til  Skaane.  Slaget  var  kun  som  en  uventet 
Hindring,  der  havde  mødt  den  faldende  og  taget  en  Del  af  Stø- 
det af.  Men  Faldet  blev  ikke  derfor  undgaaet.  Og  som  det  gik 
Daniel  Ranzau,  gik  det  Danmark-Norge  i  det  hele.  Fald  var  det 
sikre.  Slaaet  til  Søs,  dreven  tilbage  til  Lands,  ingen  Fred  at  op- 
naa,  ingen  Midler  til  at  fremtvinge  den.  Det  eneste  virksomme 
Middel,  Øresundsspærringen,  var  af  den  Natur,  at  det  med 
Nødvendighed  vilde  have  Landets  Erobring  af  fremmede  Magter 
til  Følge. 

Som  et  kuende  Tryk  laa  disse  Udsigter  over  Stemningen  i 
Danmark-Norge  1565.  Og,  som  om  dette  ikke  var  nok,  hærgede 
samtidigt  en  heftig  Pest  særlig  Danmark.  Alene  i  Flensborg  paa- 
stodes  at  være  bortrevet  1800  Mennesker.  For  at  nævne  et  lille, 
malende  Eksempel  paa,  hvorledes  de  forenede,  Krig  og  Pest, 
nærved  tog  sig  ud,  saa  mistede  den  ovennævnte  Rigsraad  og 
Krigskommissær,  Peder  Bille,  i  Løbet  af  nogle  Maaneder  føl- 
gende af  sine  nærmeste:  i  Juli  Sønnen  Eske  af  Pest,  i  September 
Døtrene  Anne  og  Mette  af  Pest,  i  Oktober  begge  Svogrene  Sten 
Rosensparre  og  Lave  Brok,  faldne  ved  Svarteraa,  og  i  de  samme 
Dage  Døtrene  Karine  og  Hilleborg  af  Pest. 

Det  var,  som  om  alle  Ulykker  havde  sammensvoret  sig  mod 
Frederik  II  og  hans  Riger. 


12 
Vinteren  nærmede  sig.  Der  maatte  træffes  Forberedelser  til, 
hvad  der  i  det  kommende  Aar  1566  skulde  foretages  mod  Fjen- 
den. At  Flaade  og  Hær  efter  Evne  burde  rustes,  var  klart  nok. 
Men  Erfaring  havde  jo  noksom  godtgjort,  at  disse  alene  ikke 
var  i  Stand  til  at  fremtvinge  Fred.  Var  der  da  slet  intet  andet 
Middel  tilbage?  Jo,  det  eneste,  lige  saa  virksomme  som  umulige 
at  anvende  uden  at  udæske  det  halve  Evropa  til  Fjender:  Øre- 
sundsspærringen. 

Selv  snart  spærret  ude  fra  alt,  valgte  Frederik  II  med  en  for- 
tvivlet Spillers  Dristighed  at  anvende  dette  sidste,  skæbnesvangre 
Middel.  I  Vinteren  1566  udstedtes  der  paany  Breve  om,  at  Øre- 
sund vilde  blive  lukket  til  Foraaret. 

Denne  Gang  gav  man  imidlertid,  belært  af  Erfaringen  og  for 
om  muligt  at  mildne  Indtrykket,  Forbudet  et  mere  begrænset 
Præg.  Erfaringen  havde  lært,  at  Skippernes  skriftlige  Løfte, 
hvormed  man  Aaret  tilforn  sluttelig  havde  ladet  sig  nøje,  ikke 
afgav  den  mindste  Betryggelse.  Enhver,  der  saa  sin  Fordel  der- 
ved, sejlede  til  Stockholm,  og  Salt,  Vin  og  01  kunde  i  Sverige 
faas  for  nogenlunde  rimelige  Priser.  Herom  underrettede  man 
nu  Sømagterne  og  gjorde  dem  opmærksom  paa,  at  Danmark 
kun  havde  faaet  Skam  til  Tak  for  sin  Villighed.  Da  Spærringen 
forrige  Aar  var  bleven  hævet,  havde  alle  Skipperne,  trods  given 
Forpligtelse,  bedraget  Danmark  og  understøttet  Sverige.  Frede- 
rik II  var  berettiget  til  at  drage  hver  enkelt  til  Ansvar  herfor, 
berøve  ham  Skib  og  Gods  og  desuden  helt  lukke  Sundet  paany. 
Men  han  vilde  ifølge  den  ham  medfødte  Mildhed  glemme  det 
skete  og  benytte  sin  Højhedsret  over  Sundet  med  en  hidtil 
ukendt  Begrænsning,  idet  han  kun  forbød  mistænkelige  Varer 
at  passere.  Fra  nu  af  indtil  Krigens  Ende  maatte  alle  Skibe  frit 
sejle  igennem  Sundet,  med  mindre  de  havde  Krigsfornødenheder, 
Salt  eller  Vin  om  Bord.  Og  i  saa  Fald  skulde  de  heller  ikke  blive 
beslaglagte,  men  det  skulde  staa  dem  frit  for  at  vende  om  eller 
sælge  deres  Varer  i  Danmark. 

Skøndt  det  nye  Forbud  saaledes  var  givet  i  saa  mild  en  Form 
som  muligt,  var  det  dog  et  Spørgsmaal,  om  Sømagterne  vilde 
skønne  paa  det  ædle  Maadehold,  som  Danmark  var  i  Færd  med 
at  vise.  Nærmere  set  var  der  nemlig  ikke  stor  Forskel  paa  den 
fuldkomne  Spærring  af  1565  og  den  delvise  Lukning,  som  nu 
anmeldtes.  De  to  Hovedhandlende  paa  Østersøen  var  Neder- 
lænderne og  Englænderne.  Nederlænderne  førte  Vin,  Salt  og 
Sild  til  Østersøhavnene  og  hentede  Korn  tilbage.  Det  var  ikke 
tilfældigt  valgte  Handelsgenstande,  der  med  Lethed  kunde  om- 
byttes med  andre,  dersom  Forholdene  krævede  det;  nej,  det  var 
særligt  nederlandske  Udførselsvarer.  Sildene  fangede  de  selv; 

Saltet  fik  de  fra  deres  andet  Fædreland,  Spanien,  eller  fra  deres 
Nabo,  Frankrig;  og  Vinhandelen  beherskede  de,  for  saa  vidt  de 
paa  eengang  var  spanske  Undersaatter  og  Herrer  over  Rinens 
Mundinger.  Men  alt  dette  var  nu  forbudne  Varer.  Vel  var  Han- 
delen med  Sild  endnu  tilladt,  men  Forbudet  udvidedes  ogsaa 
hurtigt  hertil,  da  Sildelagen  til  Nød  kunde  erstatte  Salt,  og  der  i 
hvert  Fald  ikke  var  nogen  skarp  Grænse  mellem  en  Tønde  sal- 
tet Sild  og  en  Tønde  Salt  med  lidt  Sild  i.  Men  skulde  Skibene 
gaa  blot  ballastede  til  Østersøen  for  at  hente  Korn,  vilde  Prisen 
paa  dette  højlig  forøges  i  Amsterdam.  Den  anden  Hovedhand- 
lende  paa  Østersøen  var  England.  Det  havde  begyndt  at  kappes 
med  Nederlænderne  baade  med  Hensyn  til  Fiskeri  og  til  Salt- 
handel. Men  dets  Hovedfortjeneste  havde  under  den  nordiske 
Syvaarskrig  bestaaet  i  under  Navn  af  Stykgods  at  føre  Krigs- 
fornødenheder  til  Sverige.  Begges  Handel  blev  altsaa  standset 
ved  det  nye  Forbud.  Og  hvad  Østersølandene  angik,  saa  med- 
førte den  nye  Spærring  de  samme  Misligheder  som  den  gamle: 
de  vilde  blive  udhungrede  sammen  med  Sverige.  For  at  fælde 
sin  Nabo  rettede  Danmark  et  Slag,  der  ligeligt  ramte  hele  Nord- 
og  Østevropa. 

Det  var  da  altsaa  overordentligt  højt  Spil,  Frederik  11  nu 
havde  indladt  sig  paa.  Det  mildere  Navn  paa  den  nye  Spærring 
vilde  næppe  skuffe  nogen.  Ligesaa  lidt  hjalp  det,  at  han  sendte 
Dr.  Albert  Knoppert  til  England  for  at  berolige  Dronning  Elisa- 
beth. Hun  svarede,  som  det  var  at  vente,  med  at  kræve  fuld 
Erstatning  inden  fire  Maaneder  for  den  hendes  Undersaatter  til- 
føjede Uret.  1  Nederlandene  forlangte  man  øjeblikkelig  Krig 
mod  Danmark. 

Disse  Følger  af  Spærringen  kunde  fornuftigvis  ikke  komme 
uventet.  Samtidigt  med  dette  vilde  Spil  fra  dansk  Side  foregik 
der  imidlertid  noget  andet.  Kongen  paavirkedes  fra  en  anden 
Side  paa  en  saadan  Maade,  at  han  den  24.  Januar  1566  virkelig 
afsendte  Lejdebrevet  til  Peder  Oxe. 

Det  er  desværre  umuligt  med  Sikkerhed  at  afgøre,  hvilke  de 
ledende  Personer  her  har  været,  og  ved  hvilke  Midler  de  har 
fremtvunget  denne  afgørende  Beslutning.  Sandsynligheden  taler 

for,  at  det  er  det  „danske  Parti",  hvortil  jo  alle  Peder  Oxes 
Slægt  og  Venner  hørte,  der,  støttet  rimeligvis  af  den  franske 
Minister  Charles  Dancay,  har  bevæget  Kongen  dertil.  Paa  hvil- 
ken Maade  dette  er  sket,  og  i  hvor  bestemt  en  Form  Kravet  er 
blevet  stillet,  vides  ikke.  Kun  det  korte:  Den  24.  Januar  1566 
udstedtes  Lejdebrevet  og  afgik  derpaa. 

Hermed  bekvemmede  Frederik  II  sig  til  det  sværeste  Skridt, 
han  endnu  havde  gjort.  Han,  der  havde  været  med  til  at  god- 
kende og  skærpe  Behandlingen  af  Peder  Oxe,  fastholdt  Beskyld- 
ningerne imod  ham,  inddraget  alt  hans  Gods  og  senere  ved  ud- 
sendte Mordere  søgt  at  rydde  ham  af  Vejen;  han,  der  ansaa 
Peder  Oxe  for  en  Landsforræder  og  en  Højforræder,  som  havde 
understaaet  sig  at  tragte  sin  Konge  efter  Livet;  han  maatte  nu 
række  Haand  til  den  samme  Mand,  tilbyde  ham  Forlig,  bede 
den,  der  var  dømt  og  fordreven  for  svigagtig  Lensstyrelse,  om 
at  vende  hjem  igen  for  at  lære  ham,  Kongen,  at  styre  Len  og 
Rige.  Enhver  anden  Udvej  synes  at  maatte  være  Kongen  afskaa- 
ren,  førend  han  bestemte  sig  til  et  saadant  Skridt. 

Kunde  det  nytte?  Vilde  Peder  Oxe  modtage  Lejdet  og  vende 
tilbage?  Og  vilde  i  saa  Fald  en  Forsoning  kunne  finde  Sted? 
Indtil  dette  var  sket,  maatte  i  hvert  Fald  Kongen  fortsætte  sit 
paabegyndte  dumdristige  Forsøg.  —  Inderst  inde  besjæledes  han 
vel  endnu  af  et  lille,  svagt  Haab  om,  at  dette  alligevel  skulde 
lykkes  og  hans  Maade  at  styre  Landet  paa  sejre. 

Aaret  1566  frembyder  da  den  Mærkelighed  i  Danmark,  at  to 
hinanden  stik  modsatte  Fremgangsmaader  løber  Side  om  Side 
uden  indre  Berøring:  Forsøget  paa  at  faa  Ende  paa  det  hele  ved 
Øresundsspærringen  —  og  Forsøget  paa  at  bringe  Orden  ved 
Peder  Oxes  Overtagelse  af  Styret. 


13 
Sammen  med  Lejdebrevet  synes  Peder  Oxe  at  have  modtaget 
Breve  med  Opfordringer  fra  sine  Venner  i  Danmark  til  at  mødes 
med  dem  i  Bremen.  Der  findes  endnu  en  Afskrift  af  en  Skri- 

velse,  som  han  paa  Vejen  did  fra  Deventer  har  sendt  til  Wilhelm 
von  Grumbach.  Peder  Oxe  meddeler  heri,  at  Venner  fra  Dan- 
mark vilde  møde  ham  i  Bremen  og  berette  ham,  hvad  Kongen 
af  Danmark  er  villig  til  at  gøre  i  hans  Sag.  De  giver  ham  godt 
Haab.  Det  skal  nu  vise  sig,  naar  han  træffer  dem.  Han  skal 
forhaabentlig  nok  passe  saaledes  paa,  at  han  ikke  let  løber  i  en 
Fare.  Efter  dette  Møde  vil  han  begive  sig  til  Lothringen  og  der- 
fra skriftligt  meddele  Grumbach,  hvad  man  har  sagt  ham,  samt 
udbede  sig  dennes  Raad. 

Hvad  Vennerne  under  Mødet  i  Bremen  fortalte  Peder  Oxe, 
maa  imidlertid  have  forekommet  ham  afgørende.  I  Stedet  for  at 
vende  tilbage  til  Lothringen,  drog  han  straks  til  Danmark.  Her 
fandt  i  København  en  Forsoning  mellem  Frederik  II  og  Peder 
Oxe  Sted. 

Desværre  tier  alle  Beretninger  om,  hvorledes  denne  Sam- 
menkomst mellem  de  to  tidligere  saa  bitre  Modstandere  har 
været.  Fra  begge  Parters  Side  har  den  stillet  Krav  til  den  stør- 
ste Selvbeherskelse.  Og  for  begges  Vedkommende  blev  dette 
Møde  Afslutningen  paa  en  lang,  urolig  Udvikling,  Indvielsen  til 
et  nyt  Afsnit  i  deres  Liv,  hvor  det  bedste  i  dem  skulde  faa  Lov 
til  at  udfolde  sig.  Ikke  længe  efter  skulde  de  hver  især,  med 
gensidig  Hensyntagen  til  hinanden,  mødes  i  Fællesarbejde  for 
det  Land,  hvis  Lykke  de  paa  saa  højst  forskellig  Vis  hidtil  havde 
ment  at  fremme. 

Kom  noget  af  alt  dette  til  Orde  imellem  dem  ?  Faldt  der  over- 
hovedet et  eneste  varmt  Ord?  Eller  vekslede  de  blot  afmaalt, 
med  et  skjult  mønstrende  Blik  til  hinandens  sænkede  Klinge, 
iskoldt  de  faa  fornødne  Ord,  som  Øjeblikket  med  Nødvendighed 
krævede?  —  Vi  veed  intet. 

Der  er  Mulighed  for,  at  Efterretningerne  er  ret  malende  og 
besmykkende  endda,  naar  de  om  Forsoningen  kun  melder,  at 
den  24.  April  udstedte  Frederik  II  paa  Københavns  Slot  en 
skriftlig  Erklæring  om,  at  han  nu  havde  ladet  sin  Unaade  og 
Mistanke  til  Peder  Oxe  fare  og  givet  ham  alt  hans  Gods  tilbage. 
I  et  andet  Brev,  udstedt  samme  Dag  af  Peder  Oxe,  lovede  denne, 
at  siden  Kongen  nu  havde  givet  ham  alt  hans  Gods  tilbage,  vilde 

han  drage  til  Lothringen  og  dér  forhandle  sin  Sag,  siden  komme 
til  Mortensdag,  „saafremt  Død,  Fængsel  eller  Sygdom  mig  det 
ikke  betager",  og  saa  bygge  og  bo  i  Danmark,  være  Kongen 
huld  og  tro  og  tjene  Konge  og  Fædreland  som  en  ærlig  Ridder 
bør  at  gøre.  Dette  Brev  var  foruden  af  Peder  Oxe  tillige  beseg- 
let af  hans  Broder,  Albret  Oxe  til  Nielstrup,  og  deres  Svoger, 
Frants  Banner. 

Med  disse  to  Breve  var  Forsoningen  fuldbyrdet.  Peder  Oxe 
havde  faaet  sit  oprindeligt  udtalte  og  bestandigt  fastholdte  Ønske 
fuldt  opfyldt.  Den  imod  ham  anlagte  Sag  var  hævet,  uden  at  gaa 
til  Doms,  alene  ved  kongelig  Afgørelse.  Og  denne  kongelige  Af- 
gørelse bestod  i,  at  Kongen  havde  taget  ham  helt  til  Naade  og 
tilbagegivet  ham  alt  hans  Gods. 

Hermed  var  imidlertid  kun  Spørgsmaalets  ene  Halvdel  afgjort. 
Den  anden  og  for  Landet  fuldt  saa  afgørende  stod  tilbage.  Peder 
Oxe  skulde,  førend  han  fæstede  blivende  Bo  i  Danmark  og  over- 
tog en  styrende  Stilling  hjemme,  først  vende  tilbage  til  Lothringen 
og  afvikle  sine  Forhold  dér.  Imidlertid  skulde  Kongen  styre 
videre  i  Danmark  og  vilde  ventelig  fortsætte  sit  Forsøg  paa  ved 
Hjælp  af  Øresundsspærringen  selv  at  klare  de  uhyre  Vanskelig- 
heder, hvori  hans  Riger  var  stedt.  Efter  alt  at  dømme  synes  der 
ikke  endnu,  hvormeget  end  alles  Tanker  syslede  netop  hermed, 
at  være  truffet  bindende,  bestemte  Aftaler  om,  hvad  videre  skulde 
ske.  Og  let  forklarligt.  Hvis  Kongen  endnu  har  haft  mindste  Lid 
til,  at  hans  Forsøg  kunde  lykkes  —  og  det  maa  han  have  haft, 
siden  det  med  Kraft  fortsattes  efter  Peder  Oxes  Bortrejse,  — 
saa  maa  der  endnu  hos  ham  lønligt  have  spiret  et  Haab  om  maa- 
ske  alligevel  at  kunne  klare  sig  uden  Peder  Oxes  Hjælp.  Og  for 
Peder  Oxes  Vedkommende,  saa  indsaa  uden  Tvivl  baade  han 
selv  og  hans  Venner,  at  det,  der  nu  forestod  ham  —  at  skulle 
afvikle  sine  Forhold  i  Lothringen  —  var  af  saa  farlig  en  Art,  at 
det  næppe  var  værd  at  træffe  altfor  bindende  Aftale  om,  hvad 
der  skulde  ske  derefter. 

Foreløbigt  synes  Peder  Oxe  at  have  tøvet  nogen  Tid  i  Dan- 
mark. Som  man  kunde  vente,  maatte  han  ud  til  det  kære  Gis- 
selfeld og  atter  gense  Gaard  og  Gods.  Den  28.  April  1566  fik 

han  udstedt  kongeligt  Brev  til  alle  Bønderne  om  atter  at  være 
ham  lydige.  At  han  under  sit  Ophold  paa  Gisselfeld  har  gennem- 
gaaet  Regnskaberne  og  med  sædvanligt  Skarpsyn  straks  opdaget, 
at  der  i  Mellemtiden  var  frakommet  ham  tre  Bønder  i  Ulse, 
hvilket  han  har  paatalt  og  faaet  ændret,  ligner  ham  ganske.  Dog 
tør  man  ikke  heraf  slutte,  at  han  just  skulde  være  bleven  i  Dan- 
mark indtil  selve  den  Dag  (3.  Juni),  da  man  i  Kancelliet  udstedte 
Brev  om,  at  Fejlen  var  rettet. 

Rimeligvis  har  han  benyttet  sit  korte  Ophold  i  Danmark  til 
gennem  Selvsyn  og  Samtaler  med  Slægt  og  Venner  at  genvinde 
det  Kendskab  til  Forholdene,  som  snart  vilde  faa  afgørende  Be- 
tydning for  ham.  Meget  havde  forandret  sig  siden  sidst.  Død 
tyndet  ud  blandt  Modstandere  og  Venner.  Herluf  Trolle  og  hans 
Broder  Niels  var  ikke  mere.  Af  Peder  Oxes  Svogre  var  Jørgen 
Brahe  ikke  heller  i  Live.  Inger  Oxe  var  nu  Enke  og  ene,  deres 
lille  Plejesøn,  Tyge  Brahe,  var  forlængst  ude  paa  Rejser.  Søster 
Pernille  ovre  paa  Møgelkær  havde  begyndt  at  opføre  en  ny 
Hovedbygning  som  en  Overraskelse  til  hendes  Mand,  Otto  Rud, 
naar  han  vendte  hjem  fra  Fangenskab.  Hun  anede  ikke,  at  hun 
alt  i  et  halvt  Aar  havde  været  Enke,  da  Otto  Rud  var  død  i 
Fængslet  af  Pest.  De  andre  Brødre  og  Svogre  var  i  Velmagt. 
Anne  Oxes  Mand,  Frants  Banner,  havde  ført  den  jydske  Rytter- 
fane ved  Svarteraa.  Eskild  Oxe,  den  trofaste  Broder,  der  var 
falden  i  Unaade  og  havde  faaet  Afsked  sammen  med  Peder  og 
troligt  forstrakt  ham  med  Penge  til  Rejsen,  levede  ugift  og  uden 
Len  stilfærdigt  paa  Løgismose. 

Af  disse  og  andre  fik  han  vel  om  Personer  at  vide,  at  Kansler 
Johan  Friis'  Indflydelse  kun  var  saa  som  saa.  Gamle  Mogens 
Gyldenstjerne,  Peder  Oxes  fordums  Modstander,  var  nu  over 
82  Aar.  Han  havde  som  Statholder  i  København  ikke  indlagt 
sig  Fortjeneste,  hverken  af  Hærens  Udrustning  og  Forplejning 
eller  af  det  meget  andet,  Kongen  i  sin  Tid  havde  betroet  særligt 
ham.  Jørgen  Lykke  var  næppe  farlig.  Holger  Rosenkrans  og 
Peder  Bille  var  for  Tiden  de  mest  betroede.  Ingen  dog  i  særlig 
Grad.  Alle  som  een  i  Vaande  med  deres  Gældsforskrivninger 
for  Kongen. 

Hele  Danmark-Norges  Stilling  for  Øjeblikket  maatte  fore- 
komme Peder  Oxe  som  et  Regnskab,  der  baade  udadtil  og  ind- 
adtil var  i  Uorden.  Der  trængtes  til  en  regnekyndig. 

Fuld  af  Mod  til  at  gribe  Styret  i  Danmark-Norge  drog  Peder 
Oxe  tilbage  til  Lothringen. 

Imidlertid  skulde  Øresundsspærringen,  Frederik  II's  sidste 
Middel,  staa  sin  Prøvet 

Da  Foraaret  kom  1566,  vaagnede  som  sædvanligt  Skibsfarten 
til  Live.  Store  Flokke  af  Skibe,  navnlig  nederlandske,  indfandt 
sig  ved  Helsingør.  Ladede  med  Salt,  Vin,  Sild  og  Stykgods 
ankrede  de  op  nordenfor  det  gamle  Slot  ., Krogen"  og  forlangte 
at  betale  Told  og  komme  videre,  idet  de  lod,  som  om  de  intet 
vidste  af  Spærringen.  Og  dog  vidste  de  mere  end  dette.  De 
vidste,  hvilket  voldsomt  Røre  Efterretningen  derom  havde  vakt 
i  deres  Hjemstavn.  Skipperne  havde  maaske  selv  været  med  til 
i  Flokkevis  udenfor  Raadhuset  i  Amsterdam  lydeligt  at  raabe 
paa  Krig  mod  Danmark.  Den  nordiske  Soroverstat  burde  straf- 
fes, tvinges  til  Fred  med  Sverige.  Kun  saaledes  kunde  Plyndrin- 
gerne ved  Helsingør  faa  en  Ende,  og  Nederlænderne  faa  Erstat- 
ning for  forrige  Aars  Tab.  Det  var  med  Nød,  at  Statholder- 
inden  havde  faaet  Gæringen  dæmpet  og  Afgørelsen  opsat,  indtil 
et  sidste  fredeligt  Forsøg  var  gjort  ved  Afsendelsen  af  et  Ge- 
sandtskab. Søstæderne  knurrede  og  klagede  over,  at  deres  Tarv 
bestandigt  blev  tilsidesat. 

Alt  dette  vidste  de,  men  lod  nu,  som  om  Spærringen  var  dem 
noget  nyt,  og  paa  den  naturligste  Maade  afVerden  gav  de  deres 
første  Forbitrelse  Luft.  Tolderen  (Fig.  86)  havde  ondt  at  gøre. 
Han  maatte  standse  hvert  Skib  med  mistænkelige  Varer  —  og 
hvilket  var  ganske  uden  saadanne?  Han  maatte  høre  paa  alle 
de  mange  Trusler  og  Forbandelser  og  i  sit  Hjerte  vide,  at  kom 
det  til  Stykket,  saa  havde  han  kun  det  forfaldne  „Krogen"  og  et 
Par  Smaaskibe  at  støtte  sig  til. 

Galt  var  det,  men  værre  blev  det.  Der  kom  Efterretning  fra 
København  om,  at  den  svenske  Flaade  under  Claes  Horn,  i  Aar 
talrigere  end  nogensinde,  den  10.  Juni  var  kommen  til  Born- 
holm og  ventede  paa,  at  den  danske  skulde  løbe  ud.  At  lade  de 
fremmede  Skibe  under  saadanne  Forhold  passere  Helsingør, 
vilde  være  Vanvid.  Man  forøgede  jo  blot  Svenskernes  Indtægter 
og  kunde  være  vis  paa,  at  de  vilde  beslaglægge  hvert  større  Skib 
til  Krigsbrug.  Der  blev  da  altsaa  givet  Tolderen  Ordre  til,  at  han 
ganske  skulde  lukke  Sundet, 
indtil  den  danske  Flaade  kun- 
de løbe  ud.  Som  Paaskud 
overfor  de  fremmede  skulde 
han  angive,  at  sligt  var  til 
deres  eget  bedste,  da  de  ellers 
vilde  blive  opsnappede  af  de 
Svenske. 

Tolderen  adlød.  Og  den 
fuldkomne  Spærring  afløste 
den  delvise.  Havde  Forbitrel- 
sen ved  Helsingør  ikke  været 
stor  tidligere,  saa  blev  den 
det  nu.  Skipperne  fra  ikke 
mindre  end  300  hollandske 
Skibe,  alle  blot  ballastede, 
forlangte  med  høje  Raab  at 
komme  igennem.  De  trængte  ikke  til  dansk  Beskyttelse,  thi  de 
havde  ingen  Varer,  som  Svenskerne  kunde  tage  fra  dem.  Alle 
de  utallige  andre  Skippere  sluttede  sig  til  dem  —  jo  mistænke- 
ligere deres  Varer  var,  des  mere  pressede  de  paa  for  at  komme 
igennem.  Og  som  Raabene  og  Forbitrelsen  steg,  voksede  Faren 
for,  at  hele  denne  Flaade  med  Magt  skulde  sprænge  Forhin- 
dringerne og  sejle  ned  ad  Sundet.  Det  er  en  Gaade,  hvorledes 
denne  Tilstand  kunde  holde.  50  svenske  Orlogsmænd  viste  sig 
ved  Dragør,  et  Par  tusinde  Skibe  laa  nord  for  Helsingør,  faa  eller 
ingen  til  at  hindre  deres  Gennembrud,  —  og  dog  Sundet  ryd- 
deligt! Dette  kan  kun  forklares  ved,  at  den  svenske  Flaade  endnu 


Fig.  86.  Toldboden  i  Helsingør  i  det  16de 

Aarhundrede. 

(Braunius:  Theatrum  urbium.) 

var  uvant  med  at  være  Herre  til  Søs.  Den  dygtige  Claes  Horn  var 
varsom  i  sine  Bevægelser  og  vilde  ikke  udsætte  sig  for  at  blive 
spærret  inde  i  smalt  Farvand  mellem  den  danske  Flaade  og 
„Krogen"s  Kanoner.  Af  Skibene  ved  Helsingør  frygtede  hvert 
enkelt  for  at  være  det,  som  netop  vilde  blive  ofret,  for  at  de 
andre  kunde  slippe  igennem.  Og  man  vidste  for  godt,  at  Tolde- 
ren kendte  Skipperne  og  Skibene  ud  og  ind.  En  saadan  Vold- 
somhed vilde  de  ved  given  Lejlighed  faa  dyrt  betalt.  Skibene 
blev  da  liggende  mod  Nord  som  mod  Syd  —  et  synligt  Billed 
paa  det  ydre  politiske  Tryk,  som  Danmark  samtidigt  var  under- 
givet. 

Imidlertid  arbejdede  man  med  rastløs  Flid  paa  Holmen,  for 
at  bringe  Danmarks  sidste  Haab,  Flaaden,  i  sejlklar  Stand.  Ar- 
bejdet krævede  Penge.  Men  dem  havde  man  ikke.  Alle  Indtæg- 
ter var  forlængst  opbrugte,  ingen  Skat,  intet  Laan  mere  at  op- 
drive. Under  slige  Forhold  vendte  Blikket  sig  naturligt  mod 
hele  den  svømmende  Guldmine  ud  for  Helsingør.  Vel  havde  man 
fast  besluttet  netop  i  Aar  at  være  bestemt  og  for  Alvor  at  tvinge 
Sverige  til  Fred.  Men  et  Skib  eller  to  kunde  da  ikke  være  af- 
gørende. Og  hvilke  Summer  kunde  man  ikke  afnøde  dem  for 
fri  Sejlads?  Pengene  vilde  jo  blive  anvendte  til  den  danske  Flaa- 
des  Udrustning,  altsaa  gøre  fuld  Nytte  og  rigeligt  opveje  det 
Smule  Brud  paa  Spærringen. 

Lysten  steg,  og  Fristelsen  steg.  Thi  der  kom  Brev  paa  Brev 
fra  Tolderen  om,  at  den  og  den  Skipper  havde  budt  saa  og  saa 
meget  for  at  slippe  igennem.  Tolderen  vidste  vel,  at  det  kun 
vanskeligt  lod  sig  gøre.  Men  han  vilde  dog  ikke  undlade  at  gøre 
Kongen  opmærksom  derpaa.  Kongen  og  hans  nærmeste  var  kun 
altfor  opmærksomme;  men  de  frygtede  dog  med  Grund  for  Føl- 
gerne. Det  vilde  være  i  højeste  Grad  usømmeligt  at  lade  sig  be- 
stikke til  at  overtræde  sit  eget  Forbud.  Skipperne  fik  den  gyl- 
digste Grund  til  Klage.  Og  hvad  værre  var,  det  vilde  ende  med 
at  gaa  som  i  Fjor,  Virkningen  af  Spærringen,  Sveriges  Under- 
kastelse, vilde  udeblive.  For  en  ringe  Indtægt  vilde  man  altsaa 
paadrage  sig  en  langt  større  Udgift,  Krigens  Fortsættelse. 

Trangen  var  stor,  Faren  var  stor.  Man  gik"da  paa  Akkord  og 

Søgte  at  gaa  en  Mellemvej.  Man  lod  kun  ganske  faa  Skibe  slippe 
igennem.  Men  til  Gengæld  sattes  Prisen  herfor  saa  højt,  at  man 
paa  eengang  opnaaede  begge  Maal:  at  faa  den  savnede  Indtægt  og 
dog  ikke  skaffe  Sverige  Tilførsel.  En  lidt  tidligere  kongelig  Be- 
faling (af  22.  Maj)  til  Tolderen,  Henrik  Mogensen,  faar  tjene  til 
Eksempel  paa  Retsreglerne:  „Den  engelske  Skipper  med  de  tre 
smaa  Skibe,  to  paa  26  Læster  og  et  paa  18,  ladede  med  Klæde 
og  Stykgods,  som  Du  skriver  har  tilbudt  3  Tønder  Krudt  og 
Klæde  for  1200  Kroner  i  Betaling,  ham  er  Vi  tilfredse,  at  Du 
handler  med  og  siden  annammer  hans  Told  og  skriftlige  For- 
pligtelse og  lader  ham  passere.  Du  skal  ogsaa  lade  de  andre  løbe 
igennem,  der  møder  med  Brev  og  Tilladelse  fra  Os;  kun  ikke 
de  to,  der  angav  de  andre  og  røbede,  at  de  havde 
Skyts  skjult  under  Saltet.  Men  forresten  maa  Du  aldeles 
ingen  lade  passere,  hverken  ballastet  eller  ladet,  førend  Du  fan- 
ger videre  Besked  af  Os."  Der  behøves  ingen  yderligere  For- 
klaringer, Brevet  fortolker  sig  selv.  Om  det  saa  er  det  ejendom- 
melige Retfærdighedsbegreb,  ikke  at  straffe  de  skyldige,  men 
Anklageren,  saa  svarer  det  til  Forholdene. 

Spærringen  var  altsaa  brudt.  Mod  passende  Betaling  kunde 
nu  endogsaa  Skibe  med  Skyts  og  Salt  slippe  igennem.  Under 
saadanne  Omstændigheder  gjaldt  det  særligt  om  at  vedligeholde 
Respekten  hos  de  tilbageblivende.  I  dette  Øjemed  blev  Tolderen 
fritagen  for  sin  tvetydige  Rolle,  at  true  med  den  ene  Haand  og 
tage  mod  Bestikkelser  med  den  anden.  Hans  to  Bestillinger  for- 
deltes saaledes,  at  han  selv  beholdt  Retfærdighedens  Omraade, 
medens  Mildhedens  overdroges  til  Borgemester  Markus  Hess 
fra  København.  Samtidig  fik  Tolderen  Ordre  til  saa  strængt  som 
muligt  at  gennemføre  de  gamle  Bestemmelser  og  ikke  sky  at 
opstille  et  advarende  Eksempel.  Strænghed  vilde  sikkert  have 
gavnlig  Virkning.  Man  trængte  i  Tider  som  disse  til  at  mindes 
om,  at  der  dog  var  noget,  der  hed  Lov  og  Ret.  Og  en  kraftig 
Lovhævdelse  kunde  maaske  ogsaa  —  drive  Efterspørgslen  efter 
fri  Gennemfart  til  Vejrs  hos  dem,  der  ikke  havde  ganske  ren 
Samvittighed. 

Forretningen  gik  fortræffeligt.  Prisen  paa  fri  Gennemfart  var 

i  synlig  Stigen:  Et  Pas  for  4  Saltskibe,  bestemte  til  Rygen,  dre- 
ves op  til  4,000  Kroner,  for  4  andre,  der  vilde  andetsteds  hen, 
endog  til  4,800  Kroner.  Ballastede  Skibe  paa  knapt  100  Læster 
maatte  betale  indtil  400  Kroner  for  at  liste  igennem.  Markus 
Hess  var  øjensynlig  den  rette  Mand  paa  den  rette  Plads.  Heller 
ikke  Tolderen  var  ledig.  Han  holdt  Skipperne  i  Ave  med  Jern- 
scepter. Alle  deres  Synder  fra  forrige  Aar  kom  for  en  Dag.  En- 
hver, der  var  sejlet  til  Sverige,  trods  skriftligt  Løfte  om  det  mod- 
satte, blev  nu  anholdt  og  tiltalt.  Der  var  ikke  Tale  om  at  undfly. 
Tolderen  forfulgte  ved  Øvrighedens  Hjælp  de  flygtende.  I  Sko- 
vene ved  Helsingør,  ombord  paa  fremmede  Skibe,  helt  ind  i 
Skaane  blev  de  grebne  og  førte  som  Fanger  til  København.  Kun 
eet  Sted  var  Naade  at  finde:  Hos  Markus  Hess  i  Form  af  fri 
Gennemfart  til  Dagens  højeste  Priser. 

Endelig  blev  man  da  færdig  med  Udrustningerne  i  Køben- 
havn. Den  29.  Juni  løb  Flaaden  ud.  Skøndt  man  havde  gjort, 
hvad  man  kunde,  var  den  dog  ikke  nær  saa  stor  som  den  sven- 
ske, saa  Kampens  Udfald  syntes  ikke  at  være  tvivlsomt.  Den 
svenske  Flaade  trak  sig  fra  Dragør  over  ad  Bornholm  til.  Fra 
dansk  Side  besluttede  man  at  benytte  sig  heraf.  For  ikke  at 
efterlade  den  misfornøjede  Skare  i  Ryggen  paa  sig  tillodes  det 
alle  de  ved  Helsingør  i  Øjeblikket  liggende  fremmede  Skibe  at 
maatte  følge  under  Bedækning  af  den  danske  Flaade  til  Born- 
holm. Foruden  den  sædvanlige,  skriftlige  Forpligtelse  til  ikke  at 
løbe  til  svensk  Havn  maatte  de  nu  tillige  love  ikke  at  sejle  fra 
den  danske  Flaade,  førend  man  havde  naaet  Bornholm.  Den 
samlede,  uhyre  Skibsflok  stod  derpaa  i  Forening  forbi  Amager. 
Men  da  man  var  naaet  Falsterbo  (Fig.  87),  hvor  de  danske  Or- 
logsskibe kastede  Anker,  mens  Natten  faldt  paa,  kneb  en 
Mængde  Hollændere  ud  og  sejlede  afsted  paa  egen  Haand. 
Under  Bornholm  løb  de  i  Armene  paa  Claes  Horn,  der  betrag- 
tede dem  som  godt  Bytte.  Efter  at  have  afkrævet  dem  Told, 
tvang  han  de  rigest  ladede  til  i  Følgeskab  med  ham  at  sejle  til 
Stockholm. 

Østersøen  var  saaledes  i  tre  Uger  tom  for  svenske  Skibe,  og 
den  danske  Flaade  var  Eneherre. 

Disse  forandrede  Forhold  udøvede  straks  deres  Virkning  ved 
Helsingør.  Prisen  paa  fri  Sejlads  gennem  Sundet  sank  ikke 
ubetydeligt.  Men  desuagtet  øgedes  Indtægten,  idet  man  nu  turde 
tilstaa  flere  denne  Begunstigelse.  Samtidig  fordristede  man  sig 
til  atter  at  bringe  en  Afgift  i  Anvendelse,  som  man  i  nogen  Tid 
havde  undladt  at  opkræve  af  Frygt  for,  at  Skibene  skulde  sejle 
bort  uden  at  erlægge  den.  Man  forlangte  atter  en  Baadsmand 
eller  to  af  hvert  Skib,  samt  alt  det  Skyts  og  andet  Krigstilbehør, 


Fig.  87.   Falsterbo  Kirke.  Sømærke. 
(Efter  Fotografi.; 


det  havde  inde.  Denne  Afgift  paastodes  fra  dansk  Side  at  være 
en  Særret  for  de  danske  Konger,  og  var  straks  ved  Krigens  Be- 
gyndelse bleven  bragt  i  Anvendelse.  Den  var  dobbelt  nødvendig 
nu,  da  den  danske  Flaade  saa  haardt  trængte  dertil,  og  den 
kunde  —  saa  paastod  Tolderen  —  være  de  fremmede  ligegyl- 
dig, da  jo  Østersøen  nu  var  ryddelig.  Som  tidligere  gav  imidler- 
tid Opkrævelsen  heraf  Anledning  til  den  vilkaarligste  Behand- 
ling. Skibe,  der  kun  havde  knapt  med  Mandskab,  maatte  betale 
i  dyre  Domme  for  at  faa  Lov  til  at  beholde  den  affordrede 
Baadsmand.  Hertil  kom,  at  Danmark  benyttede  Øjeblikket  til 
at  forhøje  de  gamle  Toldafgifter.  Saaledes  paalagdes  der  navn- 

lig  Nederlænderne  en  svær  Afgift  af  spansk  og  fransk  Vin,  de 
saakaldte  30te  Penge,  hvorfor  de  hidtil  havde  været  forskaanede. 
Der  herskede  med  eet  Ord  den  vildeste  Forvirring  ved  Hel- 
singør. Traktater,  Bestemmelser,  Vedtægter  gjaldt  kun,  for  saa 
vidt  de  passede  for  Danmark.  Som  et  hungrigt  Rovdyr  styrtede 
det  sig  over  sit  Bytte  uden  Hensyn  til  Følgerne.   Men  disse 

Fig.  88.  Visby  paa  Gulland. 
(Efter  Resen.) 

maatte  komme.  En  saa  retsløs  Tilstand  kunde  kun  føre  til  Krig, 
især  da  Danmarks  Magt  langfra  svarede  til  dets  Optræden.  Det 
var  denne  nære  Udsigt,  der  paa  eengang  gjorde  Skipperne  rolige, 
visse  paa  Skadeserstatning,  og  hidsede  Danmark  til  at  benytte 
det  korte,  gunstige  Øjeblik. 

Kun  en  knap  Maaned  varede  denne  ejendommelige  Tilstand. 
Claes  Horn  løb  atter  ud  fra  Stockholm,  og  Flaaderne  mødtes 
mellem  Øland  og  Gulland.  Den  svenske  Flaade  var  nu  68  Skibe 
stærk,  den  danske  og  lybske  tilsammen  kun  36.  Man  leverede 

en  heftig,  men  uafgørende  Kamp,  og  Modstanderne  skiltes  et 
Øjeblik  for  at  hvile  ud.  De  forbundne  Flaader  ankrede  op 
ved  Visby  (Fig.  88)  paa  Gulland,  for  med  Æresbevisning  at  be- 
grave en  falden  Skibsøverste.  Men  Natten  mellem  den  28.  og 
29.  Juli  blev  det  et  forfærdeligt  Vejr.  Forgæves  havde  Lens- 
manden paa  Gulland  (Fig.  89)  og  Flaadens  søkyndige  Medlem- 


Fig.  .S9.    Lensmandens  Sæde.  V'isborg  paa  uuiiand. 
(Efter  Resen.) 

mer  advaret  Admiralen,  Hans  Baden,  mod  at  blive  Natten  over 
paa  saa  udsat  et  Sted.  Han  svarede  selvklogt:  „Her  stormer  da 
vel  ikke  hver  Nat".  Og  Uvejret  traf  Flaaden  endnu  til  Ankers. 
Stormen  anrettede  en  forfærdelig  Ødelæggelse.  Med  uimodstaae- 
lig  Kraft  drev  Blæst  og  Bølger  Skibene  ind  mod  Gullands  Kyst. 
Orkanen  overdøvede  Kommandoraab  og  Nødskrig.  Mulmet  til- 
slørede Nattens  Rædsler.  Men  da  Dagningen  brød  frem,  var  15 
Skibe  strandede,  Admiralen,  14  Skibsøverster  og  henved  7000 
Mand  druknede  (Fig.  90).  Medens  Vragstumper  og  Lig  tumledes 

af  Brændingen  ved  Strandbredden,  søgte  Resten  af  Skibene, 
mange  med  knækkede  Master  og  næsten  synkefærdige,  at  klare 
sig  fra  Gullands  Kyst  og  naa  ned  til  København  med  den  sørge- 
lige Efterretning.  Den  danske  Flaade  saa  ikke  Søen  mer  den 
Sommer. 

Det  var  det  haardeste  Stød,  der  endnu  havde  ramt  Frederik  II 
og  hans  Riger.  Nu,  da  Flaaden  var  tilintetgjort,  var  alt  Haab 
ude,  Skaden  uoprettelig.  Resten  af  Skibene,  Herredømmet  til 
Søs,  de  danske  Øer  —  alt  var  prisgivet  til  Sverige.  Og  denne 
Ulykke  var  indtruffen  i  det  mest  usalige  Øjeblik,  da  man  havde 
udfordret  alle  Sømagterne  ved  at  spærre  Sundet  og  tvunget  dem 
til  Krig  ved  den  Maade,  hvorpaa  man  aabnede  det.  Fra  Schel- 
dens  Munding  til  den  bothniske  Bugt  var  der  ikke  een  Magt, 
som  jo  undte  Danmark  at  blive  knust,  og  indsaa  Nødvendig- 
heden af,  at  dette  blev  gjort. 

Fra  dansk  Side  mente  man,  at  der  under  disse  Forhold  ikke 
var  noget  Valg.  Man  maatte  fortsætte,  som  man  var  begyndt. 
Følgen  af  Flaadens  Undergang  ved  Gulland  blev  —  en  fornyet 
Spærring  af  Øresund. 

De  fremmede  Skippere  ved  Helsingør  vilde  næppe  taalmodigt 
have  fundet  sig  heri,  hvis  de  ikke  havde  stolet  paa,  at  de  Skridt, 
som  deres  Regeringer  samtidigt  foretog  mod  Danmark,  sikrede 
dem  fuld  Erstatning  for  alle  tilføjede  Tab. 

De  nederlandske  Skippere  vidste  meget  vel,  hvor  nær  Krigen 
stod  for  Døren,  og  at  den  kun  kunde  undgaas,  saafremt  man  fra 
dansk  Side  vilde  gaa  ind  paa  alle  de  Krav,  som  det  nederland- 
ske Gesandtskab  maatte  opstille. 

Med  en  vis  trodsig  Ro  blev  de  derfor  liggende,  da  Danmark 
efter  Ulykken  ved  Gulland  havde  Dristighed  nok  til  at  forny 
Øresunds-Spærringen.  De  kunde  med  Lethed  være  brudt  igen- 
nem, men  de  forsøgte  ikke  derpaa.  Trøstigt  satte  de  deres  Lid 
til,  hvad  Gesandtskabet  skulde  udrette.  Før  Høst  kunde  endnu 
hele  Øresundstolden  være  afskaffet  for  bestandig,  og  Tolderen 
tvungen  til  at  udbetale  dem  hver  Skilling,  de  havde  tabt. 

Imødesaa  man  saaledes  til  Søs  med  Spænding  Gesandtskabets 
Komme,  saa  var  Spændingen  for  Sagens  Udfald  ikke  mindre  i 

Land.  Den  danske  Regering  kunde  ikke  være  i  Tvivl  om,  at  den 
havde  misbrugt  den  stærkeres  Ret,  og,  hvad  der  var  det  værste, 
nu  var  svag.  At  den  under  disse  Omstændigheder  havde  fornyet 
Sundets  Spærring,  var  kun  et  Udtryk  for,  at  der  spilledes  vildt, 
ganske  uden  Hensyn  til  Følgerne. 

Endelig  kom  Gesandtskabet  i  September  Maaned.  De  Klager, 
som  det  fremførte,  var  mange,  thi  Danmarks  Synderegister  var 
stort.  Først  var  der  de  to  Spærringer  af  Øresund,  1565  og  1566, 
lige  uberettigede,  men  den  sidste  om  muligt  værre  end  den  før- 
ste, for  saa  vidt  hvert  forud  givet  Løfte  var  blevet  brudt.  Saa  de 
skammelige  Udpresninger  for  at  lade  Skibene  passere,  dobbelt 
Uredelighed  og  Brud  paa  Tro  og  Love.  Saa  Afkrævelsen  af 
Baadsmænd,  Krudt  og  Kugler,  eller  Penge  i  Stedet,  Afgift  af 
spansk  og  fransk  Vin,  og  hvad  alle  de  nye,  uhørte  Paalæg  hed. 
Disse  Uretfærdigheder  var  forøvede  mod  alle.  Men  hvilken 
Røverfærd  havde  man  ikke  tillige  udvist  mod  de  enkelte!  Hvor 
var  det  Skib  blevet  af,  som  ladet  med  Klenodier  og  ædle  Stene 
var  blevet  optaget  og  stillet  under  Kongens  personlige  Varetægt? 
Hverken  Skib  eller  Ladning  var  siden  bleven  set.  Og  Skibet 
paa  300  Læster,  som  de  danske  havde  beslaglagt  til  Krigsbrug, 
det  var  ærligt  16,000  Kroner  værd,  men  danske  „uvillige"  Mænd 
havde  takseret  det  til  8,000  Kroner  kontant  udbetalt,  og  desuagtet 
havde  Rederne  endnu  ikke  faaet  en  Skilling  af  denne  Sum.  Hvor 
kunde  man  paastaa,  at  de  syv  Saltskibe,  der  fik  Pas  i  Helsingør, 
men  blev  optagne  af  den  svenske  Flaade  ved  Dragør,  havde 
brudt  deres  Ed  og  var  løbne  til  Sverige,  og  paa  saa  løs  en  Grund 
ved  deres  Tilbagekomst  erklære  dem  for  god  Prise?  Eller  havde 
maaske  ogsaa  det  Saltskib  brudt  sin  Ed,  der  slet  ikke  løb  ind  i 
Østersøen,  men  solgte  sin  Ladning  ved  Helsingør,  hvor  det  blev 
tvunget  til  at  sælge  den  for  Halvdelen  af  Indkøbspris?  Saaledes 
kunde  man  blive  ved  i  det  uendelige,  thi  næsten  ethvert  Skib 
frembød  Eksempel  paa  ulovlig  Medfart. 

Det  første  danske  Svar  paa  disse  Klager  synes  med  dets  vel- 
villige Uimodtagelighed  for  Fornuftgrunde  ikke  skikket  til  at 
fremme  en  fredelig  Løsning. 

Det  var  egentlig  Nederlænderne,  hedder  det  heri,  som  var 

Skyld  i  det  hele,  idet  de  imod  den  Speierske  Overenskomst 
havde  gjort  Danmarks  Fjende  Tilførsel.  Kongen  havde  derfor 
set  sig  nødsaget  til  at  anvende  sin  gamle  Ret  at  spærre  Sundet. 
Dette  Skridt  var  i  fuld  Overensstemmelse  med  Forliget  i  Speier, 
idet  begge  tilsigtede  det  samme:  Fred  og  fri  Skibsfart.  At  Kongen 
ogsaa  havde  standset  de  blot  ballastede  Skibe,  var  sket  i  deres 
egen  Interesse,  for  at  de  ikke  skulde  løbe  lige  i  Armene  paa  den 
svenske  Flaade.  Han  fortjente  følgelig  Tak  derfor.  Det  samme 
fortjente  han  for  sin  Adfærd  mod  de  andre  Skibe.  Mange  af  disse 
var  nemlig  trods  Forbudet  komne  ladede  med  Salt,  Vin  og  Krigs- 
fornødenheder.  Rørt  ved  deres  Bønner  havde  han  tilsidst  givet 
efter  og  ladet  dem  passere,  dog  naturligvis  mod  et  lille  Vederlag 
for  den  Fare,  han  derved  løb.  Man  kunde  betegne  det  som 
uklogt,  at  Kongen  saaledes  havde  ladet  Hjertet  løbe  af  med  sig, 
men  i  Strid  med  Forliget  i  Speier  var  det  ikke.  Endmindre  stred 
det  mod  Billighed.  Thi  det  er  billigt,  at  de,  der  i  mange  Aar  har 
nydt  Goderne  af  noget,  ogsaa  hjælper  til  at  bære  Besværlig- 
hederne, naar  disse  en  kort  Tid  indtræffer. 

Det  var  en  let  Sag  for  Gesandterne  at  splitte  disse  sødlige 
Talemaader  og  blotte  den  Virkelighed,  der  laa  bagved.  Med  Be- 
stemthed gentog  de  deres  Klager  og  opstillede  de  tre  Fordringer, 
at  Sundet  helt  skulde  aabnes  paany,  alle  nye  Paalæg,  af  hvad 
Navn  nævnes  kunde,  afskaffes  og  Danmark  betale  en  Erstat- 
ningssum  for  de  betydelige  Tab,  som  det  direkte  og  indirekte 
havde  forvoldt  de  handlende. 

Hvor  haarde  disse  Forlangender  end  var,  saa  maatte  de,  fra 
nederlandsk  Synspunk  set,  siges  at  være  ret  maadeholdne.  Men 
bag  ved  dem  laa  ganske  sikkert  en  fast  Beslutning  om  Krig, 
hvis  de  ikke  ufortøvet  opfyldtes.  —  Paa  dette  vanskelige,  men 
afgørende  Tidspunkt  overlod  Frederik  II  Regeringstøjlerne  i 
andre  Hænder  og  dermed  Affattelsen  af  Svaret  til  Neder- 
lænderne. 

Ved  Siden  af  alle  disse  skæbnesvangre  Begivenheder  til  Søs 
var  det  blot  en  bitter,  men  lidet  betydende  Tilgift,  at  Daniel 
Ranzau  i  Aarets  Løb  paa  Grund  af  Mytteri,  Pengenød  og  Pest 
ikke  havde  udrettet  noget  med  sin  Hær,  førend  den  i  Oktober 

gik  i  Vinterkvarter  i  Skaane.  Det  var  kun  et  forsvindende  lille 
Lysglimt,  at  Peder  Oxes  flinke  Svoger  Frants  Banner  i  Spidsen 
for  sine  jydske  Ryttere  havde  fanget  de  to  svenske  Hærførere, 
Mornay  og  Håstsko. 

Da  Daniel  Ranzau  nu  forlangte  Lønning  til  sine  Folk,  maatte 
Kongen  erklære,  at  han  ikke  ejede  en  Hvid  mere  til  at  betale 
med.  Som  tidligere  maatte  saa  Daniel  Ranzau  selv  skaffe  Penge 
mod  at  20  Adelsmænd  gik  i  Borgen  for,  at  Kongen  vilde  tilbage- 
betale dem.  Nu  var  ialt  1 10  danske  Adelsmænd  gaaet  i  Borgen 
for  Kongen  for  885,000  Kroner.  Kongen  ejede  intet.  Tiden  var 
ved  at  udløbe.  Forloverne  kunde  snart  vente  at  blive  indmanede 
til  Gældsfængsel  i  Kiel  eller  Lybæk. 

Paa  alle  Omraader  var  saaledes  Frederik  II's  Planer  stran- 
dede. Hæren,  Flaaden,  Pengevæsenet,  Øresundsspærringen,  alt 
var  opbrugt.  Kongen  havde  spillet  højt  Spil  og  tabt. 

Medens  Frederik  II  i  Sommer  og  Høst  1566  indlod  sig  paa 
sit  sidste,  mer  end  dristige  Forsøg  med  Øresundsspærringen, 
indlod  Peder  Oxe  sig  paa  et  andet,  ikke  mindre  farligt,  i  Lothrin- 
gen.  Med  Rette  havde  han  til  sit  Løfte  om  at  være  hjemme  i 
Danmark  til  Mortensdag  føjet  den  Betingelse:  „saa  fremt  Død, 
Fængsel  eller  Sygdom  mig  det  ikke  betager".  Sandsynligheden 
talte  i  høj  Grad  for,  at  han  ikke  skulde  slippe  levende  fra  den 
Rejse. 

Det,  han  her  indlod  sig  paa,  var  jo  nemlig:  alene,  uden  nogen 
som  helst  Magt  eller  Ven  til  Hjælp,  at  vove  sig  ned  til  sine  tid- 
ligere Medforbundne  for  at  fortælle  dem,  at  han  nu  agtede  at 
gaa  over  til  Modstanderne  og  derfor  kom  for  at  tage  sine  Sager 
med  sig.  Der  hørte  hele  Peder  Oxes  hensynsløse  Mod  til  for  at 
indlade  sig  paa  sligt,  og  hele  hans  forbavsende  Evne  til  at  klare 
sig  for  at  kunne  slippe  vel  derfra  —  og  endda  faa  nogle  af  sine 
Lensindtægter  dernede  fra  sendt  efter  sig! 


Peder  Oxe  i  Lothringen  197 

Vi  veed  ikke  nærmere,  hvorledes  han  bar  sig  ad.  Kun  enkehe 
Smaatræk  kaster  spredt  og  tilfældigt  Lys  over  hans  Forhold. 
Wilhelm  von  Grumbach  var  selvfølgelig  kun  lidet  fornøjet  med, 
at  Peder  Oxe  havde  forladt  dem.  I  forsigtige,  men  æggende 
Vendinger  skrev  han  den  17.  Juni  1566  til  Enkehertuginden  af 
Lothringen  om  Forræderiet.  „Vi  erfarer,  at  Peder  Oxe  atter  er 
kommen  til  Danmark  og  skal  dér  være  i  høj  Anseelse  hos  Kon- 
gen. Hvis  dette  er  sket  med  Eders  fyrstelige  Durchlauchtigheds 
naadige  Vidende  og  Tilladelse,  saa  maa  det  gaa.  Men  er  det  ikke 
sket  med  Ed.  fyrst.  Durchlaucht.s  Vidende  og  Tilladelse,  saa  er 
det  ikke  ret.  Ihvorvel  jeg  vil  tiltro  Peder  Oxes  ærlige  Sindelag, 
at  han  vil  fortie,  hvad  han  under  Raadslagning  og  paa  anden  Vis 
har  faaet  at  høre  af,  hvad  der  kunde  være  Kongen  af  Danmark 
imod.  Da  vi  nu  kunne  tænke,  at  han  vel  ikke  mer  kommer  til- 
bage til  Lothringen,  og  Lenet  Schaumborg,  som  var  ham  be- 
troet, altsaa  bliver  ledigt,  beder  vi  underdanigst,  at  Eders  fyrsti. 
Durchlaucht.  ville  naadigst  betro  os  samme  Len"  o.  s.  v. 

Man  faar  Indtrykket  af,  at  Peder  Oxe  har  vidst  at  holde  Wil- 
helm von  Grumbachs  Forbitrelse  nede  ved  Udsigten  til,  at  han 
muligt  vilde  tale  Ansøgerens  Sag  hos  Enkehertuginden.  Endnu 
efter  Peder  Oxes  Tilbagekomst  til  Danmark  vedblev  i  hvert 
Fald  Wilhelm  von  Grumbach  at  bestorme  ham  om  Forbøn  i  saa 
Henseende. 

En  farligere  Modstander  fik  Peder  Oxe  ventelig  i  Enkehertug- 
inden selv.  Medens  Hertug  Carl  synes  at  have  været  utilbøjelig 
til  at  blande  sig  i  de  nordiske  Forhold,  var  hun  jo  stadig  Fyr  og 
Flamme  og  arbejdede  just  for  Tiden  paa  et  Ægteskab  mellem 
sin  Datter  Renata  og  Erik  XIV.  Et  prægtigt  svensk  Frier- 
gesandtskab var  allerede  ankommet  til  Lothringen.  Fra  den  26. 
Marts  1566  haves  et  Delingsudkast,  hvorefter  Renata  skulde 
bringe  Erik  XIV  i  Medgift  Norge,  Skaane,  Halland,  Blekinge 
og  Gulland,  medens  hendes  Broder,  Hertug  Carl  af  Lothringen, 
skulde  have  det  øvrige  Danmark  og  Hertugdømmerne. 

Det  maatte  ligge  snublende  nær  for  Enkehertuginde  Christine 
under  disse  Omstændigheder  at  skaffe  sig  af  med  Peder  Oxe, 
der  saa  skammeligt  havde  skuffet  hende,  lønnet  al  hendes  God- 

hed  med  Utaknemlighed.  Øjeblikket  var  gunstigt.  Han  meldte 
sig  jo  i  sin  Frækhed  selv.  Gift,  Knivstød,  Pistolskud  var  gammel- 
kendte Husraad,  og  man  var  vel  ikke  mere  nænsom  mod  en 
Udlænding  i  Lothringen,  end  man  fra  hans  Hjemlands  Side 
havde  været,  da  han  var  flygtet  did.  Enkehertuginden  maatte 
for  enhver  Pris  onske  Munden  stoppet  paa  den,  der  var  Med- 
vider i  alle  hendes  Planer  og  i  Stand  til  paa  den  ubelejligste,  den 
farligste  Maade  at  sladre  af  Skole.  Undsaa  hun  sig  for  eller  fryg- 
tede hun  maaske  for  noget  Makkerskab  i  sligt,  saa  behøvedes 
det  ikke  heller.  Et  forblommet  Ord,  en  Antydning,  og  der  var 
ti  for  een  af  paalidelige  Mænd,  som  paa  egen  Haand  vilde  skaffe 
den  elendige  Forræder  bort,  forulykket  ved  et  Tilfælde  eller  for- 
varet til  Døde  i  et  Borgfængsel.  Der  skyldtes  ham  intet  Hensyn, 
end  ikke  saa  meget  som  en  Messe  til  Slut,  den  Kætter. 

Under  disse  Forhold  er  det  en  Gaade,  at  Peder  Oxe  slap 
levende  fra  sin  Rejse  til  Lothringen.  Men  Tanken  vender  sig 
ligefrem  vantro  fra  den  Mulighed,  at  det  var  ham,  der  skulde 
have  gaaet  angrebsvis  til  Værks  og  selv  under  disse  Vilkaar 
været  i  Stand  til  at  sejre.  Det  vil  vel  næppe  nogensinde  kunne 
opklares,  hvor  stor  en  Indflydelse  Peder  Oxe  har  formaaet  at 
øve  under  dette  sit  Ophold,  hvor  dybt  hans  diplomatiske  Snille 
her  har  været  i  Stand  til  indgribende  at  virke.  Kun  det  ene  staar 
fast:  Svaret  paa  det  svenske  Frieri  blev  —  et  Afslag. 

Hvis  man  paa  saa  utydeligt  et  Felt  tør  indlade  sig  paa  en  Gis- 
ning, kunde  det  synes,  som  om  Peder  Oxe  har  opnaaet  dette 
ved  at  ægge  den  unge  Hertug  Carl  af  Lothringen  til  Modstand 
mod  sin  Moders  Planer.  Svaret,  der  er  holdt  i  Hertugens  Navn, 
kunde  muligt  tyde  herpaa.  Det  begynder  med  en  spydig  Be- 
mærkning i  Anledning  af  den  ovenanførte  svenske  Anvisning 
paa,  at  Hertugen  skulde  have  Danmark,  Erik  XIV  Norge.  Der 
hørte  mere  til  at  kunne  uddele  Riger  end  at  sidde  hjemme  og 
give  Anvisning  paa  dem.  Hertugen  ønskede  ikke  Danmark,  der 
laa  ham  af  Vejen.  Han  havde  Magt  og  Ære  nok,  var  gift  med 
en  fransk  Kongedatter  og  ejede  tilstrækkeligt  af  Riger  og  Lande: 
Calabrien,  Lothringen,  Baer,  Pontmont,  Vaudemont,  Albimont, 
Aspremont  o.  s.  v.   Ære  fremmes  ved  Fred,  ikke  ved  unyttig 

Krig.  Hvad  Frøken  Renatas  Giftermaal  angik,  saa  laa  Sverige 
baade  hende  og  hendes  Slægt  ubelejligt.  Partiet  var  heller  ikke 
af  andre  Grunde  ønskeligt.  Erik  XIV  havde  jo  indladt  sig  i  en 
langvarig  Krig  med  Danmark;  ingen  kunde  forudse,  hvorledes 
den  vilde  ende.  Desuden  havde  han  godtgjort  sin  Ubestandighed 

ved   sine   mange    Frierier,  

snart  til  Dronning  Elisabeth 
af  England,  snart  til  Prin- 
sessen af  Hessen-Cassel. 
Endelig  —  og  dette  var  jo 
tilstrækkeligt  afgørende  — 
Frøken  Renata  var  bestemt 
til  at  ægte  en  anden:  Kej- 
ser Ferdinands  Dattersøn, 
Kejser  Maximilians  Søster- 
søn, Hertug  Wilhelm  af 
Bayern. 

Dette  Giftermaal  kom 
virkelig  nogen  Tid  efter  i 
Stand,  og  hermed  endtes 
det  kunstigt  opdrevne  Mel- 
lemværende mellem  Dan- 
mark og  Lothringen.  Hver- 
ken de  tvivlsomme  Arve- 
krav, som  Christian  II's 
Slægt  mente  sig  at  sidde 
inde  med,  eller  Enkeher- 
tugindens Trang  til  poli- 
tiske Rænkespind  var  læn- 
gere i  Stand  til  at  holde  det  oppe,  nu  da  Peder  Oxe  ikke  mere 
var  med. 

I  Mangel  af  at  kunne  følge  Peder  Oxe  i  det  enkelte  under 
hans  sidste  Ophold  i  Lothringen,  har  det  sin  Interesse  at  gøre 
en  Slags  Prøve  paa,  hvad  han  undgik,  ved  at  se,  hvorledes  det 
kort  efter  gik  hans  afviklede  Venner.  I  December  1566  blev 
Wilhelm  von  Grumbach  (Fig.  91)  erklæret  i  det  tyske  Riges 


Fig.  91.  Wilhelm  von  Grumbach,  69  Aar  gi. 
(Kobberstik  af  Matthias  Zundt  1567.) 

„Acht".  Det  overdroges  Kurfyrst  August  at  udføre  Dommen. 
Han  gjorde  det  af  et  godt  Hjerte.  Inden  Aarets  Udgang  belejrede 
han  Gotha,  hvor  Hertug  Johan  Frederik  og  Grumbach  havde 
søgt  Tilflugt.  De  maatte  tilsidst  overgive  sig  paa  Naade  og  Unaade. 
Wilhelm  v.  Grumbach,  Kansler  Bruck  og  flere  blev  henrettede 
og  parterede,  Hertugen  slap  med  livsvarigt  Fængsel.  Dr.  Justus 
Jonas,  der  var  sendt  til  Erik  XIV  for  at  skaffe  Hjælp,  blev  op- 
snappet af  et  dansk  Orlogsskib,  bragt  til  København  og  hals- 
hugget dér  i  Juni  1567.  Retten  maa  have  sin  Gænge.  Peder  Oxe 
sad  ved  denne  Lejlighed  paa  den  rette  Side  af  Skranken,  blandt 
Dommerne. 

Selv  red  han  i  Efteraaret  1566,  efter  fuldendt  Forretning  i 
Lothringen,  trøstig  nord  paa.  Alt  var  bragt  i  Orden.  Papirerne 
sorterede.  Pengepapirerne  i  god  Behold.  De  farlige  Beviser  alle 
brændte.  Fortiden  laa  bag  ham,  Fremtiden  fuldt  betænkt  foran. 
Intet  manglede.  Maaske  endog  Karper,  Krebs,  Frøer  eller  dog 
Podekviste  i  Færdesskrin  hos  Følgets  Svende.  I  hvert  Fald 
Vrimmel  af  Planer  i  hans  egen  Pande,  som  Høstvinden  viftede. 
Det  lettede  at  sætte  Foden  paa  holstensk  Grund,  atter  vide  sig  i 
Værn  hos  Statholderen,  Henrik  Ranzau.  Hvor  forskelligt  fra  for 
ni  Aar  siden,  baade  for  Peder  Oxe  og  for  Landet.  Med  Grund 
hed  det  i  den  holstenske  Lærkevise:  Als  ich  weg  flog,  als  ich 
weg  flog,  war  Haus  und  Scheu  voll.  —  Als  ich  wieder  kam,  als 
ich  wieder  kam,  war  alles  verzehrrt.  Men  selv  om  alt  nu  var 
fortæret,  alle  Hjælpekilder  udtømte,  saa  var  Haabet  ikke  der- 
med ude.  Peder  Oxe  var  selv  Lærken,  der  bragte  Vaaren 
med  sig. 

Og  som  Vaarens  Budbringer,  som  en  Frelsens  Engel  ventedes 
han  af  alle,  Konge,  Standsfæller,  Folk.  Han  følte  selv  Vaarens 
Kræfter  i  sig. 


IV 

I  Oktober  1566  synes  Peder  Oxe  at  være  kommen  tilbage 
til  Danmark.  Han  fik  straks  sit  tidligere  Sæde  i  Rigsraadet. 
Den  4.  December  fik  han  Forleningsbrev  paa  Vordingborg  frit 
og  kvit,  samme  Len,  som  i  sin  Tid  Henrik  Gjøe  ogsaa  havde 
faaet  tilbage  tilligemed  Gisselfeld,  da  han  vendte  hjem  fra  Fjen- 
den, Christian  II,  og  gik  i  Tjeneste  hos  Frederik  I.  Den  15.  Fe- 
bruar 1567  fik  den  gamle  Mogens  Gyldenstjerne  sin  Afsked  som 
Statholder  paa  Københavns  Slot,  og  Peder  Oxe  blev  ansat  i  hans 
Sted.  Som  det  udtryktes  i  en  Dagbog  fra  den  Tid:  „15.  Februar 
kom  Johan  Friis  og  Peder  Oxe  paa  Københavns  Slot  igen,  og 
Hr.  Mogens  Gyldenstjerne  maatte  derfra  og  ned  i  Byen."  Ende- 
lig den  17.  August  samme  Aar  blev  Peder  Oxe  Rigshofmester, 
den  højeste  Stilling  i  Riget. 

Man  vilde  dog  sikkert  misforstaa  Forholdet,  hvis  man  antog, 
at  denne  Peder  Oxes  (Fig.  92)  gradvise,  om  end  hurtige.  Stig- 
ning svarede  til  en  lignende  Fremgang  i  Indflydelse  og  Magt. 
Han  synes  tværtimod  straks  ved  sin  Hjemkomst  at  have  faaet 
Magten  og  Indflydelsen,  medens  Æresposterne  fulgte  bagefter 
som  en  blot  Bekræftelse  heraf.  Dette  svarer  ogsaa  til  de  vanske- 
lige Forhold,  der  forelaa,  og  som  kun  kunde  løses  ved  en  virkelig, 
om  end  stiltiende.  Overdragen  af  Styret  til  en  enkelt.  At  denne 
enkelte  var  Peder  Oxe,  kan  der  ikke  være  Tvivl  om.  Han  var 

fra  sin  Hjemkomst  Kongens  og  Rigsraadets  kaarne  Tillidsmand, 
hvis  Magt  strakte  sig  langt  videre  end  selv  den  højeste  Embeds- 
stilling  som  Rigshofmester,  hvormed  han  sluttelig  beklædtes.  At 
det  var  saa,  bekræftes  af  de  ypperste  Vidner.  Den  franske  Ge- 


Fig.  92.   Peder  Oxe. 
(.Efter  Ryge's  Peder  Oxe.) 

sandt  i  Danmark  skrev  den  26.  Februar  1567  hjem  til  Carl  IX: 
„Kongen  af  Danmarks  Sager  har,  medens  denne  Krig  har  staaet 
paa,  hidtil  været  saa  slet  ført  som  nogen  Fyrstes  i  Verden.  Men 
nu  har  han  lært,  hvorledes  han  skal  bringe  alt  i  god  Stand  .... 
Nu  føres  hans  Affærer  paa  en  ganske  anden  Maade,  end  tilforn 
er  sket,  uden  at  dog  nogen  af  hans  Raader  eller  Øverster  har 
faaet  Afsked.  Men  der  er  ogsaa  en  saadan  Haand  ved  Sagerne, 

som  aldrig  tilforn."  Det  er  Peder  Oxe,  til  hvem  han  sigter.  Det 
samme  udtrykkes,  om  end  i  lidt  bedskere  Ord,  af  dennes  gamle 
Fjende,  Enkedronning  Dorothea.  Den  1.  Januar  skrev  hun  til 
sin  Datter,  Kurfyrstinde  Anna  i  Sachsen:  „Peder  Oxe  er  nu 
højt  paa  Straa,  højere  end  han  nogensinde  har  været.  Han  gør 
og  lader  med  Vor  Søn, 
Kongen,  som  han  vil." 

Peder  Oxe  var  dog 
meget  forklog  til  at  stille 
denne  sin  Magt  unød- 
vendigt til  Syne.  Den 
beroede  jo  paa,  at  alle 
var  enige  om,  at  han  var 
Manden.  Han  foretrak 
at  fremhæve  Enigheden 
og  selv  være  blot  en 
Slags  Fuldbyrder  af  den 
fællesMening.  Paadenne 
Vis  lykkedes  det  ham, 
med  den  mindst  mulige 
Gnidningsmodstand,  at 
arbejde  sammen  med 
Johan  Friis  (Fig.  93)  og 
de    øvrige     Rigsraader. 

Træffende  udtrykte 
Enkedronning  Dorothea 
Forholdet,  naar  hun  kort  efter  skrev  til  Datteren  i  Sachsen: 
„Kongen  er  paa  Frederiksborg.  Kansler  Johan  Friis  og  Stat- 
holder Peder  Oxe  fører  for  det  meste  Regeringen." 

Denne  Peder  Oxes  Form  for  Optræden  var  forsigtig  og  be- 
regnende. Den  var  i  høj  Grad  hensigtsmæssig,  ja,  næsten  nød- 
vendig, naar  det  gjaldt  om  at  faa  alle  Standsfæller  med  til  at  dele 
nye  Byrder  i  Form  af  frivilligt  paatagne  Skatter  o.  s.  v.  Den 
stemmede  ogsaa  med  noget  af  det  høfligt,  smidigt  glatte  i  Peder 
Oxes  Væsen  og  med  hans  Erfaringer  fra  Lothringen,  hvor  han 
havde  læn,  at  den  stille  Magt  lettest  udøves  ved  at  undgaa  Mag- 


Fig.  93.  Johan  Friis. 
(Maleri  af  Binck  paa  Hesselagergaard.) 

tens  Skin.  Men  man  tager  dog  næppe  fejl  i,  at  denne  Frihed  for 
tidligere  Overmod  og  Voldsomhed,  denne  Trang  til  at  samle 
alle  til  en  Enhed,  tillige  aabenbarede  noget  nyt  hos  ham,  en  af- 
klaret Overlegenhed,  en  lutret  Herskerevne,  et  rigere,  varmere 
Syn  paa  Fædrelandet  og  den  store  Opgave,  som  det  nu  stillede 
til  ham. 

Men  just  dette  Peder  Oxes  Dobbeltforhold,  hans  afgjorte 
Magt  og  Indgriben  overalt,  og  hans  Unddragen  sig  for  hvert 
Skær  af  Eneraade,  gør  det  for  Nutiden  endnu  vanskeligere  end 
for  Samtiden  at  spore  hans  Veje.  Som  næsten  enevældig  Styrer 
af  Danmark-Norge  lykkedes  det  ham  at  utydeliggøre,  hvorfra 
Bevægkraften  udgik,  lidt  efter  lidt  at  bibringe  Kongen  og  sine 
Standsfæller  en  rolig  Fornemmelse  af,  at  alt  egentlig  gik  af  sig 
selv  og  som  forhen. 

De  store  Opgaver,  der  ved  Peder  Oxes  Tilbagekomst  raabte 
paa  Løsning,  var:  Forsoning  af  Sømagternes  Vrede  over  Øre- 
sundsspærringerne.  Ordning  af  Landets  forvirrede  Pengeforhold, 
Fortsættelse  af  Krigen  med  Sverige,  indtil  Fred  med  Ære  kunde 
opnaas.  Af  disse  tre  Opgaver  var  Forsoning  af  Sømagterne 
den  mest  paatrængende.  Det  nederlandske  Gesandtskab  ven- 
tede jo  i  København  paa  Svar  paa  sine  Fordringer.  Blev  Sva- 
ret Afslag,  maatte  Krig  med  Nederlandene  og  Spanien  blive 
Følgen. 

Som  det  vil  erindres,  havde  det  første  danske  Svar  til  de 
nederlandske  Udsendinge  været  overlegent  og  afvisende.  Disse 
havde  derpaa  opstillet  de  tre  Krav:  Sundet  aabnes,  alle  nye  Paa- 
læg  afskaffes,  og  Erstatning  betales  for  de  forvoldte  Tab.  Det 
var  hertil,  man  nu  skulde  tage  Stilling. 

Det  danske  Svar,  som  af  Peder  Oxe  eller  dog  under  hans 
Indflydelse  afgaves,  var  holdt  i  en  helt  ny  Tone. 

Danmark  havde  Uret,  saa  udtaltes  der  omtrent  med  rene  Ord. 
Sundet  skal  derfor  blive  fuldstændigt  aabnet  paany.  Vin,  Salt  og 
alle  andre  Varer  maa  fremtidigt  frit  passere,  kun  selvfølgelig 
ikke  Vaaben  og  Krigsfornødenheder;  dog  skal  enhver  Skipper 
skriftligt  love  ikke  at  ville  sejle  til  Sverige.  Alle  nye  Paalæg, 
særlig  alle  de  Afgifter,  hvorom  Skipperne  havde  at  forhandle 

med  Borgemester  Markus  Hess,  skal  fremtidigt  være  afskaffede. 
Kun  forbeholder  Kongen  sig  nu,  da  hans  Flaade  er  i  daarlige 
Omstændigheder,  at  maatte  efter  det  Speierske  Forligs  Ordlyd, 
og  naturligvis  mod  fuld  Erstatning,  benytte  nederlandske  Skibe 
eller  dog  udtage  Søfolk  og  Skyts  af  forbisejlende  Skibe.  Hvad 
endelig  Erstatningsspørgsmaalet  angaar,  saa  er  Danmark  villig 
til  at  betale  for  de  forvoldte  Tab;  men  for  Øjeblikket  savner  det 
baade  Ro  til  nærmere  at  undersøge  alle  de  mange  enkelte  Til- 
fælde, og  først  og  fremmest  Penge  til  at  betale  med.  Rent  prak- 
tiske Grunde  gør  det  derfor  nødvendigt  at  opsætte  Afgørelsen 
af  denne  Sag  til  efter  Fredslutningen. 

Saaledes  lød  det  danske  Svar,  hvormed  Forhandlingerne  af- 
sluttedes, idet  Gesandterne  erklærede,  at  deres  Regering  kunde 
modtage  de  deri  gjorte  Tilbud  som  Grundlag  for  en  videre  For- 
handling. Svaret  var,  hvor  naturligt  og  ligefremt  det  ved  et  flyg- 
tigt Blik  end  kunde  synes,  i  Virkeligheden  et  diplomatisk  Mester- 
stykke. For  det  første  forskaffede  det,  hvad  der  i  Øjeblikket  var 
det  afgørende,  foreløbig  Ro;  selv  om  Nederlænderne  tænkte 
paa  Krig  mod  Danmark,  vilde  Angrebet  nu  først  kunne  ske  til 
næste  Foraar.  Dernæst  var  Svaret  saaledes  affattet,  at  det  gan- 
ske maatte  vinde  de  nederlandske  Købmænd.  Hvor  beroligende 
og  lovende  for  Fremtiden  var  ikke  denne  aabent  udtalte  Mis- 
fornøjelse med  den  tidligere  Fremgangsmaade  at  spærre  Øre- 
sund! Og  det  var  ikke  den  ængstedes  Tilbagekaldelse  af,  hvad 
han  tidligere  havde  gjort  og  maaske  agtede  at  gøre,  naar  han 
atter  fik  sin  Frihed.  Nej,  det  var  den  nye  Statsmands  Fremtids- 
plan, Udtrykket  for  et  virkeligt  Systemskifte.  Hvor  uforbeholdne 
og  ærlige  var  ikke  disse  Løfter,  hvor  reel  og  klar  ikke  den  hele 
Besked!  Der  var  næppe  nogen  Tvivl  om,  at  dette  Svar  vilde 
berolige  Sindene  i  Holland.  —  Og  hvad  var  der  saa  egentlig 
lovet?  At  Danmark  fremtidig  kun  paa  lovlig  Vis  vilde  gøre  Ret- 
ten til  Told  i  Øresund  gældende,  medens  Sagens  Kærne  dog 
egentlig  var,  hvorvidt  Danmark  ved  sin  Optræden  ikke  over- 
hovedet havde  forspildt  denne  Ret.  Og  hvad  Skadeserstatningen 
angik,  saa  lød  det  vel  ret  klart,  at  Danmark  umulig  kunde  betale 
den  straks,  da  det  savnede  Penge,  saa  at  Sagen  altsaa  maatte 

udsættes,  indtil  der  blev  sluttet  Fred.  Men  et  Spørgsmaal  var 
det,  otn  ikke  Jærnet  vilde  blive  koldt  imedens,  saa  at,  naar  Ev- 
nen til  at  betale  endelig  var  til  Stede,  Villigheden  da  samtidig 
vilde  være  omsat  i  Modstandskraft.  —  Og  endelig,  men  det 
tænkte  ingen  paa,  midt  i  denne  Knude  af  forsvarligt  knyttede 
Lofter  laa  der  et  lille,  uskyldigt  Forbehold,  ikke  skjult,  men 
aabenlyst  for  alle.  I  dette  Forbehold  vendte  Sagens  Traad  den 
samme  Vej  tilbage,  saa  at  man  ved  raskt  at  trække  deri  kunde 
bringe  hele  Knuden  til  atter  at  løse  sig  op.  Peder  Oxe  udførte 
siden  denne  Kunst  for  Nederlænderne. 

Det  danske  Svar  var  imidlertid  tillige  særligt  afpasset  efter 
Forholdene  i  Nederlandene,  som  ingen  kendte  bedre  end  Peder 
Oxe.  Han  var  nøje  inde  i,  hvad  der  her  halvt  skjult  foregik; 
med  usvækket  Interesse  havde  han  fulgt  alt.  Han  vidste,  at 
Spændingen  var  stærk  mellem  den  spanske  Statholderinde  og 
hendes  Undersaatter,  at  den  gærende  Uro  kun  ventede  paa  An- 
ledning til  Udbrud.  Frygten  for  Begivenhederne  mod  Nord  var 
et  af  de  sidste  Baand,  der  knyttede  deres  Interesser  sammen ; 
fjernedes  den,  maatte  Bruddet  snart  blive  aabenlyst.  Derfor 
vogtede  han  sig  vel  for  at  føre  et  udfordrende  Sprog;  en  ydmyg 
Tone  og  mange  beroligende  Løfter  kom  det  an  paa;  om  de  ikke 
lod  sig  opfylde,  var  mindre  afgørende.  Blot  det,  at  de  gaves, 
vilde  i  Øjeblikket  være  det  tilstrækkelige  Paaskud  til  at  lade 
Sagen  ligge,  ægge  Nederlændernes  Lyst  til  Oprør  og  Statholder- 
indens  Vilje  til  at  kue  det.  Og  var  først  denne  Kamp  begyndt, 
kunde  ingen  beregne,  naar  og  hvorledes  den  vilde  ende.  Dan- 
mark vilde  vel  i  hvert  Fald  forlængst  kunne  have  bragt  sig  og 
sin  Øresundstold  i  Sikkerhed.  —  Begivenhedernes  Gang  gav 
Peder  Oxes  Beregning  Ret.  Oprøret  udbrød  kort  efter,  at  det 
danske  Svar  var  modtaget,  og  der  gik  over  80  Aar,  førend  Kam- 
pen blev  tilendebragt. 

Med  dette  Svar  var  Danmarks  Skæbne  foreløbig  afgjort.  De 
andre  Magter,  der  i  Øresundsspørgsmaalet  betragtede  Neder- 
lænderne som  deres  naturlige  Talsmænd,  slog  sig  til  Ro  ved  de 
Løfter,  der  egentlig  kun  var  givne  disse,  men  rimeligvis  vilde 
komme   alle   tilgode.    Faren  var  altsaa   overstaaet,   og  Sagen 


Landets  Pengevæsen  207 

moden  til  at  træde  ind  i  sit  næste  Stade,  hvor  Peder  Oxe  ikke 
længere  indskrænkede  sig  til  Selvforsvar,  men  gik  angrebsvis 
til  Værks. 

Næppe  var  der  skaffet  et  Øjebliks  Ro  og  Pusterum  overfor 
Sømagterne  med  deres  Øresundskrav,  førend  Peder  Oxe  maatte 
vende  sig  til  et  nyt  brændende  Spørgsmaal,  Landets  Penge- 
væsen. Her  herskede  den  vildeste  Forvirring.  Paa  Grund  af  de 
overvældende  Krigsudgifter  havde  man  slaaet  slet  Mønt,  pantsat 
de  fleste  Len,  gaaet  i  Borgen  for  Kongen  til  fremmede,  og  endda 
ikke  naaet  fuldt  at  lønne  Lejetropperne,  saa  at  disse  ansaa  sig 
berettigede  til  at  nægte  Krigstjeneste  og  plyndre  Landet  for  at 
skaffe  sig  Føden.  Det  hele  var  et  bundløst  Uføre,  hvor  ingen 
mere  vidste  hverken  ud  eller  ind. 

Peder  Oxes  Løsning  af  Vanskelighederne  var  saa  simpel  og 
klar,  at  den,  som  enhver  genial  Løsning,  næsten  forbløffer  ved 
sin  jævne  Ligefremhed.  De  siden  da  forløbne  Aarhundreder  har 
i  den  Grad  bekræftet  Rigtigheden  af  hans  Fremgangsmaade,  at 
den  forekommer  os  næsten  hverdagsindlysende.  Selv  det  dristig- 
ste i  den,  hans  Forudgriben  af  en  senere  Tids  Syn  paa  Stat  og 
Fællesvirke,  er  i  vore  Dage  blevet  saa  gennemført  i  mangfoldige 
Former,  lige  fra  frie  Forfatninger  til  gensidig  Forsikring  og  An- 
delsforetagender, at  man  nu  næsten  har  ondt  ved  at  opdage  det 
nye  deri.  Det  er  den  største  Ros,  der  kan  udtales  over  en  Mands 
Virksomhed  for  350  Aar  siden. 

Peder  Oxe  gik  ud  fra,  at  et  Rige  som  Danmark-Norges  Penge- 
kraft og  Ydeevne  ikke  kunde  være  udtømt  ved  blot  et  enkelt 
uheldigt  og  kostbart  Foretagende  som  den  hidtil  forte  Krig.  Der 
var  naturligvis  tilstrækkeligt  Penge  til  Stede  til  atter  at  bringe 
Riget  paa  ret  Køl.  Det  dyreste  af  alt  var  at  lade  Landet  for- 
bulne og  ødes  som  nu  i  Landskaberne  østensunds,  hvor  Skaane, 
Blekingen  og  Halland  i  fire  Aar  var  blevne  plyndrede  og  af- 
brændte skiftevis  af  fjendtlige  og  egne  Hære.  Det  gjaldt  blot  om, 
alle  i  Fællig  at  lægge  Ryg  til,  i  Takt  skyde  paa,  med  sikker  For- 

visning  om,  at  ingen  Enkeltkraft  skulde  blive  misbrugt  eller  gaa 
til  Spilde. 

Riget  skulde  skaffe  Penge;  men  selvfølgelig  ikke  under  den 
umulige  Form,  at  luske  sig  til  af  een  ægte  Mark  at  lave  tre 
uægte.  Alle  udgivne  slette  Markstykker,  de  firkantede  Penge 
eller  „Klippinge",  som  de  kaldtes,  skulde  derfor  strås  indløses 
og  aldrig  udgives  mere.  —  Riget  var  i  Nød.  Saa  længe  skulde 
da  alle  betale  Skat,  den  skattefri  Adel  som  de  andre.  Men  selv- 
følgelig ikke  under  den  jappet  uretfærdige  Form,  at  enkelte 
skulde  uden  Sikkerhed  „laane"  Penge  til  eller  gaa  i  Borgen  for 
Kongen.  Alle  saadanne  Laan  og  Forløfter  skulde  straks  afstives 
med  passende  Pant.  Men  derpaa  skulde  den  samlede  Adel  til- 
ligemed alle  andre  hidtil  skattefri  —  kongelige  Personer  ikke 
undtagne  —  betale  en  strengt  retfærdigt  fordelt  Skat.  De  her- 
ved indkomne  Penge  var  ikke  Kongens,  men  Statens.  De  var 
bestemte  til  at  anvendes  til  Statens  Vel,  og  Undersaatterne  havde 
Ret  til  at  kræve  og  gennem  sine  Tillidsmænd  paase,  at  dette 
virkelig  skete.  Derfor  var  det  nødvendigt,  at  de  forvaltedes  af 
dertil  beskikkede  Mænd  og  kun  udbetaltes  til  Krigsøjemed  eller 
Gældsafdrag.  De  Mænd,  hvem  den  offentlige  Tillid  kaldte  hertil, 
havde  tillige  at  sørge  for,  at  Hær  og  Flaade  holdtes  paa  for- 
svarligste og  billigste  Maade,  samt  at  Regnskaberne  førtes  klart 
og  gennemsigtigt. 

Det  var  disse  nye  og  simple  Grundsætninger,  der  udgjorde 
Benbygningen  i  Peder  Oxes  Ordningsplan.  Grundtanken  i  Sty- 
relsen var:  Klarhed,  Tillid,  Gensidighed.  Naar  meget  deri  kunde 
minde  om  Nutids  Forfatningsformer,  og  derfor  kunde  friste  til 
at  antages  blot  at  hidrøre  fra  en  Nutids  Betragters  farvede  Syn, 
saa  laa  dog  just  her  tillige  den  største  Afstand  fra  vor  Tids  Op- 
fattelse. Det  „Folk",  hvis  Magt  og  Rettigheder  Peder  Oxe  her 
hævdede,  var  nemlig  personliggjort  i  ham  selv,  var  ham  selv, 
hans  egen  vidunderlige  Pengesans,  Styreevne  og  Udvejssnille  i 
travl  Virksomhed.  Her  var  ikke  blot  det  Selvbedrag,  som  enhver 
Folkeleder  i  Nutiden  gør  sig  skyldig  i,  naar  han  formummer  sin 
Magtlyst  som  Folkekrav.  Men  dette  „Folk"  i  Nutids  Forstand 
var  for  Peder  Oxe  endnu  ikke  rigtig  til.   Han  behøvede  ikke, 

som  en  ærgerrig  Politiker  nutildags,  først  at  fortrække  det  ved 
at  omdanne  det  i  sit  Billed.  Det  var  for  ham  nærmest  kun  en 
tænkt  Størrelse,  en  Hjælpelinje,  dragen  ud  fra  egne  Evner  til  et 
følt  Krav,  en  genial  Forudfornemmelse  af  noget  kommende. 

Og  til  Vederlag  for  den  Begrænsning  i  Kongens  Magt,  som 
Peder  Oxe  naturligvis  indsaa,  at  hans  Ordning  medførte,  var 
han  villig  til  at  udlevere  og  forøge  en  anden  Indtægt  og  et  Magt- 
middel for  Kongen,  hvortil  nutildags  ikke  haves  noget  tilsvarende. 
Hvad  han  tog  fra  Kongen  ved  at  begrænse  hans  Magt  over  Lan- 
dets Skatter,  gav  han  ham  igen,  som  vi  straks  skal  se,  ved 
stærkt  at  forøge  den  kongelige  Indtægt,  Sundtolden.  Den  Lige- 
vægt i  Magtfordeling  mellem  Konge  og  Folk,  som  Peder  Oxe 
gennemførte,  var  da  i  hvert  Fald  meget  forskellig  fra  den  i  vore 
Dage  gældende. 

Straks  efter  Peder  Oxes  Tilbagekomst  holdtes  der  i  Oktober 
og  November  1566  nogle  Rigsraadsmøder,  hvori  han  vistnok  fore- 
lagdeogbegrundedesineSkatteforslag.  Udfaldet  bleven  Beslutning 
om,  at  Adelen  skulde  betale  inden  førstkommende  Kyndelmisse 
(2.  Februar  1567)  en  Tredjedel  af  alt  sit  Gods's  aarlige  „visse 
Indlægter",  og  det,  hvad  enten  dette  Gods  var  Arvegods  eller 
blot  Pantegods  eller  Forleninger.  Omtrent  samtidigt  vedtoges 
det  (20.  Novbr.  1566),  at  alle  Bønder  hele  Landet  over  skulde 
betale  en  Kvægskat,  hvilken  Form  for  Skat  formentlig  mest  ret- 
færdigt ramte  Skatteevnen.  Skatten  bestemtes  til  33  Øre  af  hver 
Hest,  Ko  og  plovfærdig  Okse,  17  Øre  af  hvert  Øg  eller  Ungnød, 
og  9  Øre  af  hvert  Føl,  Kalv,  Faar,  Ged  eller  Svin.  Skatten 
skulde  være  indbetalt  inden  Fastelavn.  Da  Rigsraadet  ikke  kunde 
paalægge  Adelen  Skat,  maatte  ifølge  kongelig  Fuldmagt  Peder 
Oxe  og  andre  først  paa  de  forskellige  Landsting  erhverve  dens 
Samtykke  dertil.  Vi  kender  ikke  det  samlede  Udbytte  af  Adels- 
skatten,  der  vistnok  maa  have  været  omkring  en  halv  Million 
Kroner.  Kvægskatten  indbragte  354,000  Kroner. 

Samtidigt  hermed  var  Peder  Oxe  betænkt  paa  at  betrygge  alle 
dem,  der  som  Laangivere  eller  Forlovere  havde  ydet  Kongen 
Pengestøtte  uden  Sikkerhed.  De  fik  efterhaanden  Pant  i  Kro- 
nens Len  og  Gods.   Ad  denne  Vej  varetog  han  baade  straks  og 

i  de  følgende  Aar  et  dobbelt  Tarv.  De  pengeydende  fik  Sikker- 
hed. Men  efterhaanden  krævede  han  ogsaa  flere  Penge  af  dem, 
saa  langt  Pantesikkerheden  strakte.  Uden  nye  Skatter,  blot  ved 
at  forhøje  Laan  i  samme  Pant,  fik  han  saaledes  Landets  brugbare 
Pengemidler  forøgede. 

Jævnsides  hermed  gik  en  ny  og  ærlig  Klarhed  i  Forvaltningen 
i  det  hele.  Den  ytrede  sig  ikke  blot  i,  at  der  ikke  længer  mønte- 
des Klippinge,  og  at  de  gamle  efterhaanden  inddroges.  Den 
strakte  sig  lige  til  selve  Statsregnskaberne.  Forhen  havde  de 
været  ført  paa  en  højst  forvirrende  Maade:  To  sideordnede 
Rentemestre  delte  Forretningerne  uden  bestemt  afgrænsede  Om- 
raader.  Hver  førte  sit  Regnskab,  men  det  ene  beregnedes  fra 
Nytaarsdag  til  Nytaarsdag,  det  andet  fra  Mikkelsdag  til  Mikkels- 
dag. Aarsregnskabet  var  altsaa  aldrig  samtidig  opgjort,  og  da 
stadig  den  ene  Rentemester  maatte  forstrække  den  anden,  naar 
det  skortede  paa  Penge,  kunde  tidt  de  samme  Summer  optræde 
i  begge  Regnskaber,  til  usigelig  Forvirring  og  hindrende  ethvert 
Overblik.  Alt  dette  Virvar  afskaffedes  m.ed  eet  ved  Peder  Oxes 
Tilbagekomst.  Med  Finansaaret  1567  indførtes  en  ny  Ordning, 
og  Oversigten  over  Statens  Indtægter  og  Udgifter  gaves  i  et 
samlet  Regnskab,  saa  klart,  gennemsigtigt  og  overskueligt,  at 
selv  et  Barn  vilde  kunne  fatte  det. 


3 
Næppe  var  der  ved  disse  Forholdsregler  bragt  nogenlunde 
Orden  til  Veje,  førend  Peder  Oxe  trak  i  den  Løkke,  han  saa 
behændigt  havde  anbragt  i  Øresundstolden.  De  nederlandske 
Udsendinge  var  jo  i  Efteraaret  1566  vendt  tilbage  med  det  be- 
roligende Svar,  at  Danmark  gav  efter  paa  alle  Punkter.  Kort 
efter  var  derpaa  Oprøret  i  Nederlandene  udbrudt.  Øjeblikket 
var  altsaa  gunstigt.  Det  Krav,  man  i  det  sidste  danske  Svar  havde 
opstillet  om  —  i  Henhold  til  det  Speierske  Forlig,  dog  naturligvis 
mod  fuld  Erstatning  —  at  maatte  udtage  Søfolk  og  Skyts  af  forbi- 
sejlende  Skibe  eller  bruge  selve  Skibene,  skulde  nu  udnyttes. 

Den  25.  Februar  1567  støbtes  Kuglen  i.  Planen  gik  ud  paa  at 
ombytte  denne  Forret  med  Paalæget  af  en  ny  Afgift  af  hidtil 
ukendt  Størrelse.  Man  besluttede  paa  denne  Dag  fremtidigt  at 
opkræve  de  saakaldte  „Lastpenge".  Der  skulde  afkræves  hvert 
Skib  en  Afgift  af  ikke  mindre  end  4  Kroner  af  hver  Læst  Varer, 
og  hvis  Skibet  blot  var  ballastet,  2  Kroner  af  hver  Læst,  som 
Skibet  var  drægtigt.  Det  var  en  Afgift,  imod  hvilken  alle  tidligere 
var  som  en  Børneleg.  Gennemførtes  den,  vilde  det  spores  paa 
Varernes  Pris  overalt  i  Nordevropa. 

Som  ved  alt,  hvad  Peder  Oxe  foretog  sig,  laa  der  her  en  klar 
og  i  visse  Maader  berettiget  Tanke  til  Grund.  Han  vidste  sær- 
deles vel  fra  sit  Ophold  i  Nederlandene,  at  man  her  i  de  sidste 
Aaringer  omgik  Øresundstolden.  Denne  var  ikke  længer,  hvad 
den  burde  være  i  Forhold  til  den  stærkt  tiltagne  Sejlads  gennem 
Sundet.  De  fleste  Afgifter  beregnedes  nemlig  paa  gammeldags 
Maade  af  Skib,  ligegyldigt  om  dette  var  stort  eller  lille.  Ganske 
naturligt  havde  man  da  lagt  sig  efter  at  befare  Sundet  med  be- 
standigt større  Skibe,  hvorved  Afgiften  betydeligt  formindskedes. 
Det  var  denne  Omgaaen  af  de  gamle  Toldafgifter,  som  nu  skulde 
rammes  ved  Told  af  Varemængde  og  Skibsdrægtighed. 

Det  har  sin  Interesse  at  iagttage  det  Væld  af  Tanker,  der  i 
disse  Februardage  1567  sysselsatte  Peder  Oxe.  Den  15.  Februar 
havde  han  overtaget  Posten  som  Statholder  paa  Københavns 
Slot,  og  hermed  Styret  over  alle  Enkeltheder,  hvad  Hærs  og 
Flaades  Udrustning  angik.  Der  kom  nu  en  Fart  deri,  som  var 
ukendt  i  gamle  Mogens  Gyldenstjernes  Dage.  Flaaden  skulde 
være  udrustet  og  klar  til  at  løbe  ud  i  de  første  Dage  af  April. 
Alle  Købstæder  maatte  stille  Baadsmænd,  og  Peder  Hvitfeldt 
blev  afsendt  til  Nederlandene  for  at  skaffe  flere.  Seks  Skibe 
sendtes  til  Gulland  for  at  bjærge  Skytset  af  de  ifjor  strandede 
Skibe.  For  at  skaffe  Fetalje  til  Flaaden  blev  en  Madskat  ud- 
skreven, paa  forventet  Efterbevilling,  naar  Rigsraadet  samledes. 
Jævnsides  hermed  blev  der  passet  skrapt  paa  de  tyske  Knægte. 
Deres  Voldshandlinger  blev  opskrevne  for  at  straffes  ved  Fra- 
drag i  Løn.  Franske  og  skotske  Hageskytter  blev  antagne  for  at 
afløse  de  tyske. 

Paa  samme  Tid  blev  en  Del  Rigsraader  sendt  til  Stralsund, 
hvor  Kejseren  og  nogle  Kurfyrster  havde  lovet  ved  Mægling  at 
ville  søge  Krigen  mellem  Danmark-Norge  og  Sverige  tilende- 
bragt. Endelig  oprettedes  den  24.  Februar  det  første  ordnede 
Postvæsen  i  Danmark,  idet  der  befaledes  Lensmændene  at  holde 
hver  især  et  bestemt  Antal  „Postklippere"  (Heste),  samt  ved 
Færgestederne  Baade,  der  hurtigst  muligt  ad  nærmere  angivne 
Veje  skulde  bringe  Posten  videre. 

Altsammen,  Flaade,  Hær,  Fred,  Post,  var  Forhold,  der  burde 
ordnes.  Selv  om  Fred  maatte  opnaas,  var  særlig  Flaaden  højst 
fornøden  til  Gennemførelsen  af  det,  der  nu  skulde  foretages  med 
Øresundstolden. 

Man  forhastede  sig  ikke  med  at  meddele  Statholderinden  i 
Nederlandene  den  nye  Afgift,  „Lastpenge".  Hun  havde  i  Mellem- 
tiden nøjere  overvejet  det  sidste  danske  Svar  til  hendes  Ge- 
sandter og  fundet,  at  Danmark  burde  tvinges  til  yderligere  Efter- 
givenhed i  to  af  Punkterne.  At  Skipperne  skulde  udstede  en 
skriftlig  Forpligtelse  til  ikke  at  sejle  til  Sverige,  forekom  hende 
misligt  og  muligt  skjulende  en  Faldgrube.  Hun  forlangte  derfor, 
at  det  skulde  være  nok,  naar  de  blot  gav  Tolderen  et  mundtligt 
Løfte.  Fremdeles,  Kongens  Ret  til  mod  Godtgørelse  at  benytte 
nederlandske  Skibe  og  Mandskab  mod  Sverige  var  vel  aabent 
udtalt  i  det  Speierske  Forlig:  men  Danmark  var  nu  stedt  i  Fare; 
man  kunde  passende  benytte  Lejligheden  til  at  tvinge  det  til  at 
give  Afkald  paa  denne  trykkende  Forret.  Hun  skrev  derfor  til 
Frederik  II  og  betydede  ham,  at  hun  ikke  kunde  gaa  ind  herpaa, 
ligesom  hun  ogsaa  maatte  beklage  ikke  at  kunne  opfylde  hans 
skriftlige  Begæring  om  at  overlade  ham  et  større  Parti  Krudt, 
da  hun  selv  havde  Brug  for  hele  sin  Beholdning  mod  sine  op- 
rørske Undersaatter^ 

Frederik  II's  Svar  paa  disse  Skrivelser  røbede  ikke  den  Storm, 
der  var  i  Gære.  Vel  kunde  han  ikke  opgive  at  forlange  skriftlig 
Forpligtelse  fra  Skipperne,  men  derimod  skulde  han  gerne  paa 
Statholderindens  Anmodning  iaar  undlade  at  gøre  sin  Ret  til  at 
anvende  nederlandske  Skibe  og  Mandskab  gældende.  Dog  maatte 
han  for  denne  Villighed  forbeholde  sig  et  ubetydeligt  lille  Veder- 

lag  af  hvert  Skib.  —  Dette  var  alt,  hvad  Statholderinden  kunde 
vente  sig.  Frederik  II  veg  øjensynligt  Skridt  for  Skridt.  Det  om- 
tahe  lille  Vederlag  var  maaske  knap  en  Skrivelse  værd.  Da  hørte 
hun  med  eet  til  sin  Forfærdelse,  hvad  dette  lille  Vederlag  havde 
at  sige,  en  Afgift  af  hidtil  uhørt  Størrelse.  Den  slukte  Strid  flam- 
mede atter  op  i  det  mest  ubelejlige  Øjeblik. 

Thi  hvad  var  herved  at  gøre?  Nederlandene  var  i  Oprør,  og 
det  var  tydeligt  nok  i  Tillid  hertil,  at  Danmark  nu  vovede  et 
saadant  Skridt.  Det  var  altsaa  Meningen  med  det  danske  For- 
behold, som  hendes  Gesandter  havde  forbigaaet  som  uskyldigt. 
Under  Lovlighedens  Skin  vilde  man  nu  give  Skipperne  Valget 
mellem  at  afstaa  Mandskab,  Krigsfornødenheder  og  maaske  hele 
Skibet  eller  betale  en  Afgift,  hvis  Størrelse  afhang  af  de  Danskes 
Forgodtbefindende.  Saa  ugunstige  Vilkaar  havde  der  aldrig  til- 
forn hersket  ved  Øresund,  og  dem  havde  hendes  Gesandter 
overset  og  paa  en  Maade  godkendt  ved  at  gaa  ind  paa  Forslaget 
som  Forhandlingsgrundlag. 

Efterretningerne  fra  Helsingør  bekræftede  kun  altfor  vel,  at 
hun  havde  Ret.  Da  Foraarsskibsfarten  begyndte,  kom  de  neder- 
landske Skippere  i  massevis  til  Sundet,  kry  af  den  i  Efteraaret 
vundne  Sejr.  Men  til  deres  Forbavselse  læste  de  Opslaget  paa 
Toldboden,  hvori  Kongen  bekendtgjorde  den  nye  Afgift.  Tolderen 
betydede  dem,  at  det  var  i  deres  egen  Interesse  at  betale  dette 
„lille  Vederlag",  thi  ellers  saa  han  sig  nødsaget  til  i  Henhold  til 
det  Speierske  Forlig  at  lægge  Beslag  paa  deres  Mandskab,  Krigs- 
fornødenheder  og  Skibe,  som  Hs.  Majestæt  —  ganske  vist  mod 
Erstatning  —  vilde  benytte  i  Krigen  mod  Sverige.  Forbavselsen 
og  Forbitrelsen  var  stor,  men  herved  var  intet  at  gøre.  Der  var 
nok  af  danske  Krigsskibe  i  Nærheden,  den  svenske  Flaade  var 
ikke  til  at  øjne,  og  Tolderens  Trusel  var  just  ikke  til  at  spøge 
med.  De  fleste  betalte  derfor  Afgiften  og  løb  igennem.  Men  ved 
deres  Hjemkomst  holdt  de  sig  skadesløse  ved  Klager  og  Trusler 
samt  —  forhøjet  Pris  paa  deres  Varer. 

Statholderinden  var  kommen  i  den  mest  vanskelige  Stilling. 
Hun  havde  øjensynlig  ladet  sig  narre,  da  hun  i  Efteraaret  lod 
Danmark  slippe  for  saa  godt  et  Køb  og  tilstod  det  Udøvelsen  af 

denne  farlige  Rettighed.  Hendes  Hu  stod  afgjort  til  at  tugte  den 
forvorpne  Sorøverstat,  der  saa  aabenbart  spottede  hende.  Men 
Omstændighederne  umuliggjorde  dette.  Hendes  egne  oprørske 
Undersaatter  gav  hende  nu  nok  at  bestille,  og  det  vilde  have 
været  en  Ubesindighed  uden  Lige  i  dette  Øjeblik  at  splitte  sine 
Kræfter.  Hun  maatte  da  finde  sig  i  det  uundgaaelige.  Paa  den 
anden  Side  kunde  hun  heller  ikke  nægte  sig  selv,  at  dette  Rets- 
brud fra  dansk  Side  paa  en  Maade  kom  hende  ganske  belejligt. 
Hvem  andre  gik  det  nemlig  ud  over  end  netop  hendes  oprørske 
Undersaatter?  Disse  kætterske  Amsterdammere  kunde  nu  selv 
prøve  Følgerne  af  at  svigte  deres  lovlige  Regering.  Forholdene 
ved  Øresund  turde  muligt  blive  en  af  hendes  virksomste  For- 
bundsfæller. Under  Indtrykket  af  disse  forskellige  Hensyn  tog 
hun  sit  Parti.  Hun  satte  al  Kraft  paa  at  kue  Oprøret  hjemme  og 
nøjedes  udadtil  med,  forbitret  i  sit  Hjerte  og  dog  samtidigt  ret 
vel  tilfreds,  at  føre  en  buldrende,  men  intet  betydende  Note- 
veksel med  Danmark. 

Englands  Vrede  faldt  ligesaa  uskadelig  ud.  Dronning  Elisabeth 
sad  endnu  for  usikkert  paa  Tronen,  og  den  engelske  Sømagt  var 
for  meget  i  sin  Vorden,  til  at  hun  for  denne  Sags  Skyld  skulde 
begynde  nogen  Krig.  Sammen  med  Nederlandene  kunde  der 
maaske  have  været  Tale  derom;  alene  sendte  hun,  som  de,  ikke 
Krigsskibe,  men  Noter.  Heller  ingen  af  de  andre  Sømagter  kunde 
tænke  paa  at  drage  Sværdet.  Hos  dem  alle  omsatte  sig  derfor 
Misfornøjelsen  med  det  nye  Paalæg  i  et  inderligt  Ønske  om 
snarlig  Fred  i  Norden,  et  Ønske,  Danmark  delte  og  gerne  saa 
anvendt  som  Tryk  paa  Sverige. 

Peder  Oxe  havde  altsaa  regnet  rigtigt,  da  han  valgte  dette  Øje-, 
blik  til  at  udføre  sit  dristige  Vovestykke.  Men  han  havde  lige- 
ledes regnet  rigtigt,  hvad  Paalægets  Form  og  Følger  angik.  Be- 
taling efter  Læster  var  en  Maalestok,  der  holdt  Trit  med  alle 
Størrelser  paa  Skibe  og  lige  retfærdigt  og  lige  let  lod  sig  anvende 
paa  de  største  som  de  mindste.  Intet  Under,  at  denne  Form 
for  Afgift,  engang  indført,  ikke  atter  lod  sig  fordrive  fra  Øre- 
sundets Toldruller. 

Peder  Oxe  var  vel  ikke  saa  barnlig  at  tro,  at  denne  Afgift 

skulde  være  kærkommen  for  de  søfarende.  Men  han  forudsaa, 
hvad  Udfaldet  godtgjorde,  at  den  foruden  at  være  indbringende 
for  Danmark  tillige  var  et  bestemt  Fremskridt  i  Forhold  til,  hvad 
den  afløste.  Den  Ret  til  at  beslaglægge  Skibe  og  Mandskab,  som 
det  Speierske  Forlig  hjemlede  Danmark,  var  nemlig  et  Minde 
fra  en  barbarisk  Tid  og  i  høj  Grad  stridende  mod  Grundlovene 
for  Handel  og  Samfærdsel.  Det  maatte  følgelig  være  i  de  sø- 
farendes velforstaaede  Interesse  at  se  den  ombyttet  med  en 
Pengeafgift.  Peder  Oxes  Færd  var  derfor  paa  dette  Omraade 
saavel  som  paa  de  tidligere  parret  med  klog  og  virkelig  Hensyn- 
tagen ;  ikke  en  blot  og  bar  Voldshandling,  men  tillige  en  For- 
andring til  det  bedre.  .Han  havde  Ret  i,  at  Afgiftens  Størrelse 
væsentlig  set  var  det  ligegyldige.  Hvor  højt  denne  end  sattes,  vilde 
den  blive  næsten  umærkelig,  naar  den  siden  fordeltes  paa  Va- 
rerne ved  Salget.  En  Købmand  burde  med  Glæde  betale  det 
dobbelte,  naar  han  for  saa  billigt  Køb  kunde  faa  sikker  Fart  og 
hurtig  Behandling.  Og  i  denne  Henseende  var  Peder  Oxe  fuld- 
stændig klar  over,  hvad  Forpligtelse  han  paatog  sig:  under  hans 
Styrelse  fik  Tolderen  skarpt  Tilhold  om  redelig  og  rask  Be- 
sørgelse af  de  søfarende.  Og  efter  Krigen  veg  Peder  Oxe  end 
ikke  tilbage  for  den  Følgeslutning,  at  Danmark  ved  denne  Af- 
gift havde  forpligtet  sig  til  at  holde  Østersøen  ryddelig  for  Sø- 
røvere. 

Endelig  havde  dette  Paalæg  et  andet  Præg  end  næsten  alle 
tidligere.  Kun  sjældent  havde  Danmark  dristet  sig  til  samtidigt 
at  forhøje  Tolden  for  alle  søfarende  Folk,  men  havde  skiftevis 
taget  enkelte  ud  og  derved  af  Forsigtighedshensyn  stadigt  be- 
gaaet  Forurettelser.  Peder  Oxe  gjorde  her  som  sædvanligt 
Skridtet  fuldt  ud  og  blev  saaledes  netop  ved  sin  tilsyneladende 
Hensynsløshed  retfærdig.  Alle  uden  Undtagelse  maatte  de  be- 
tale Lastpenge.  Lybæk  var  vel  som  Danmarks  Forbundsfælle 
fritagen  under  Krigen.  Og  Stettin  slap  med  en  samlet  aarlig  Ud- 
gift af  16,000  Kroner  ^  Men  efter  Fredsslutningen  ophørte  begge 
Begunstigelser.  Herved  berøvedes  Afgiften  dens  værste  Brod, 
idet  ingen  i  Kraft  af  den  kunde  underbyde  de  andre. 

Eet  gjaldt  alle  Peder  Oxes  offentlige  Handlinger,  den  fordel- 

agtige  Side  ved  dem  var  den  overvejende.  Skøndt  han  med 
Snildhed  tog  alle  Hensyn,  faldt  denne  Side  dog  bestemt  i  Øjnene 
som  Værkets  Forside.  Hans  Toldforhøjelse  var  i  saa  Henseende 
hans  Mesterværk.  Øresundstolden  havde  i  Aaret  1563  indbragt 
omtrent  184,000  Kroner,  Aar  1564:  148,000  Kroner;  i  Aarene 
1565  og  1566  havde  man  trods  Spærringerne  holdt  den  oppe 
ved  paatvungne  Laan  og  andre  Voldshandlinger,  saa  at  Udbyttet 
ikke  forringedes,  men  udgjorde  195,000  og  175,000  Kroner. 
Men  hvad  var  alt  dette  at  regne  mod  Udbyttet  af  Peder  Oxes 
Forbedring?  I  Aaret  1567  indbragte  Øresundstolden  den  fabel- 
agtige Sum  af  560,000  Kroner,  altsaa  næsten  tre  Gange  saa  meget 
som  nogensinde  tilforn,  og  heraf  indkom  alene  de  377,000  Kro- 
ner ved  Lastpengene ^  Frederik  II  havde  al  Grund  til  at  være 
tilfreds  med  en  saadan  Statholder,  der  ikke  blot  kunde  rejse 
Penge,  men  endog  skaffe  dem  uden  Tynge  for  Landet  i  Form 
af  Gave  fra  de  fremmede  søfarende.  Og  Øresundstolden  havde 
den  overordentlig  behagelige  Egenskab  ifølge  gammel  Hævd  at 
tilfalde  Kongens  private  Kasse. 


4 

Peder  Oxe  havde  ved  det  dristige  Paalæg  af  „Lastpengene" 
vundet  en  dobbelt  Sejr.  Han  havde  besejret  de  „søfarende",  det 
vilde  sige  Nederlænderne  og  Englænderne.  Og  han  havde  paa 
en  afgørende  Maade  vundet  Frederik  II  for  sig.  Disse  bestandigt 
voksende  Summer,  der  i  Løbet  af  Sommeren  1567  strømmede 
ind  i  Kongens  Kasse,  var  et  talende  Bevis  for,  at  Peder  Oxe  var 
en  dygtig  og  paalidelig  Tjener.  Det  var  derhos  hans  Stands- 
fællers  Tillid,  der  havde  kaldt  ham  tilbage  og  lagt  Pengestyret  i 
hans  Haand.  Beredvilligt  havde  de  ofret,  hvad  han  forlangte  til 
at  bringe  Statsskuden  paa  ret  Køl.  For  saa  vidt  var  han  gunstigt 
stillet. 

Men  desuagtet  truede  der  ham  Vanskeligheder  af  den  værste 
Art.    Krigen   maatte   fortsættes,   thi  Mæglingsforhandlingerne   i 

Stralsund  førte  ikke  til  noget.  De  Svenske  nægtede  at  møde. 
Men  hvorledes  skulde  nu  han  med  en  tilintetgjort  Flaade  og  en 
uvillig  Hær  føre  den  Krig,  som  de  andre  ikke  havde  magtet? 
Selv  om  han  kunde  undgaa,  at  den  svenske  Flaade  lagde  sig  i 
Øresund,  under  de  fremmede  Skipperes  Jubel  spottede  hans 
nye  Ordning  og  paalagde  Danmark  at  betale  „Lastpenge",  saa 
var  Udsigterne  dog  mørke.  Det  var  næppe  troligt,  at  han  skulde 
kunne  holde  det  nogenlunde  gaaende  baade  til  Søs  og  til  Lands. 
Men  i  saa  Fald,  i  bedste 
Fald,  hvad  da?  Fortsat 
Krig  krævede  fortsatte, 
uhyre  Udgifter.  Dermaatte 
komme  det  Tidspunkt, 
hvor  hans  Standsfællers 
Tillid  og  Offervillighed 
tabte  sig.  Naar  de  var  ud- 
pinte, vilde  Tro  blive  til 
Trods  og  ende  i  Forbit- 
relse. Saa  sad  han  der 
mellem  to  Stole,  mellem 
Kongens  og  Adelens  skuf- 
fede Tillid,  uhjælpelig  an- 
bragt i  det  Uføre,  som 
han  havde  lovet  at  raade 
Bod  paa. 

Peder  Oxes  Sind  blev 
kun  ægget  af  Farer.  Just 
under  disse  brændte  hans  Omsigt  og  Raadsnarhed  i  klarest  Lue. 
Han  gik  uforsagt  paa.  Og  Held  fulgte  ham. 

Hans  største  Held  var  uden  Tvivl  det,  at  Sveriges  ypperste 
Mand,  Claes  Horn  (Fig.  94),  ikke  var  mere.  Ved  et  underligt 
Træf  bortkaldtes  denne  just  paa  samme  Tid,  som  Peder  Oxe 
vendte  hjem.  Claes  Horn  havde  været  Erik  XlV's  bedste  Støtte, 
lige  udmærket  som  Kriger  og  som  trofast  hengiven  Raadgiver. 
Med  glimrende  Dygtighed  havde  han  rustet  den  svenske  Flaade 
og  besejret  baade  Herluf  Trolle  og  Otto  Rud.   Med  rolig  Over- 


Fig.  94.  Claes  Kristersson  Horn. 

legenhed  havde  han  standset  sin  Konge,  da  Erik  XIV  i  Hidsig- 
hed fo'r  med  blottet  Værge  ind  paa  den  fangne  Otto  Rud,  fordi 
denne  paastod,  at  han  kun  havde  gjort  sin  Pligt  ved  at  kæmpe 
til  det  sidste  mod  Svenskerne.  Efter  Nattestormen  ved  Gulland 
i  Juli  1566  var  Claes  Horn  bleven  kaldt  til  Erik  XIV,  der  havde 
betroet  ham  det  vigtige  Hverv  i  Spidsen  for  Hæren  at  over- 
rumple Halmstad.  Han  mødtes  med  Kongen  i  Vadstena,  aftalte 
Krigsplanen  og  rejste  skyndsomst  videre.  Men  Pesten  indhentede 
ham.  Han  udaandede  den  9.  September  1566  i  Åby  Præstegaard 
i  Østergotland.  Havde  han  og  ikke  Hastsko  ført  Svenskerne  i 
Slaget  ved  Svarteraa  i  Oktober,  havde  Daniel  Ranzau  maaske 
næppe  sejret.  Og  ganske  sikkert  havde  Claes  Horn  ikke  tilladt 
den  danske  sammenskrabede,  nye  Flaade  uhindret  at  optræde  i 
Sommeren  1567  som  Herre  baade  i  Øresund  og  Østersø. 

Men  Claes  Horn  laa  nu  for  Anker  i  Upsala  Domkirke,  tætved 
Gustav  I's  Gravkor  (Fig.  95).  Og  Peder  Oxe  behøvede  ikke  at 
tage  stort  mere  Hensyn  til  hans  Efterfølger,  der  ikke  havde 
drevet  paa  Flaadens  Udrustning  med  sin  Forgængers  Kraft. 
Pesten  lagde  sit  hæmmende  Dække  over  Sverige  og  svenske 
Mænds  Daadkraft,  som  den  tilforn  havde  gjort  det  i  Danmark. 
Peder  Oxes  nydannede  Flaade  udfyldte  da  sit  dobbelte  Hverv: 
at  skræmme  Skipperne  i  Øresund  og  holde  Søen  ryddelig  helt 
op  ad  Gulland  til. 

Tillands  blev  Opgaven  for  Peder  Oxe  vanskeligere.  En  svensk 
Hær  var  i  Foraaret  1567  trængt  ind  i  det  søndenfjældske  Norge. 
Den  belejrede  Akershus  og  underlagde  sig  hele  det  aabne  Land, 
med  alle  Byer  fra  Hammer  ned  om  den  Fjord,  der  nu  kaldes 
Kristiania  Fjord.  Overalt  blev  Befolkningen  tvungen  til  at  hylde 
Erik  XIV.  Her  maatte  skaffes  skyndsomst  Hjælp.  Akershus  var 
det  sidste  faste  Punkt  i  Frederik  II's  Eje.  Daniel  Ranzaus  tyske 
Hær  var  som  sædvanlig  ikke  til  at  faa  af  Pletten.  I  en  Fart  blev 
da  en  lille  Flaade  rustet  i  København  for  at  føre  2000  danske 
Skytter  fra  Hæren  i  Skaane  derop.  Kongen  befalede  den  gamle 
Marsk,  Otto  Krumpen,  at  stille  sig  i  Spidsen  for  dem.  Men  da 
denne  undslog  sig  paa  Grund  af  sin  Alder,  fik  Frans  Brokken- 
hus  Kommandoen.    De  naaede  Pinseaften  den  17.  Maj  ind  i 

Fjordens  Bund.  Øjeblikkelig  kastede  Frans  Brokkenhus  sine 
Folk  i  Land  (Fig.  96),  og  Pinsenatten  fejredes  med  voldsom 
Kamp  i  Oslo  By,  som  Svenskerne  havde  inde.  Et  samtidigt  Ud- 
fald fra  Akershus  støttede  de  danske.   Men  samme  Nat  var  Be- 


Fig.  95.  Gustav  Vasas  Gravkor  i  Upsala  Domkirke. 

lejringsskyts  naaet  til  Svenskerne.  De  bragte  det  straks  i  Stilling, 
klart  til  Beskydning  af  Slottet.  Da  Dagen  afløste  den  lyse  Nat, 
maatte  Danske  og  Nordmænd  trække  sig  tilbage  til  Skibe  og 
Fæstning. 

Det  saa  ud,  som  om  det  hele  var  mislykkedes.  Fra  dansk  Side 
maatte  man  foreløbig  nøjes  med  at  sende  Ilbud  ud  i  Landet  for 

om  muligt  at  faa  Bønderne  til  at  rejse  sig.  Belejringsskytset  be- 
skød næste  Dag  Slottet  til  Storm.  Et  Par  Kartover  sprang  vel, 
men  Slotsmuren  led  synlig  Skade.  Al  Fordel  var  endnu  paa 
Svenskernes  Side.  Saa  tredje  Dags  Morgen  viste  sig  med  eet  et 
Syn  i  Fjorden,  der  betog  alle.  Fire  store,  vel  bemandede  Krigs- 
skibe styrede  ind.  Det  var  den  brave  Lensmand  Erik  Rosen- 
krans (Fig.  74)  iBergen,  derigen  havdeværetpaa  Spil  og  for  anden 
Gang  i  denne  Krig  afgjorde  Norges  Skæbne.  Forrige  Gang 
erobrede  han  Trondhjem,  denne  Gang  reddede  han  Akershus. 


Fig.  96.  Akershus'  Belejring  af  de  Svenske  1567. 

Frans  Brokkenhus"  Folk  gør  Landgang,  Akershus'  Besætning  Udfald. 

Oslo  sees  tilvenstre. 

Ophiijet  Arbejde  paa   Frederik   Il's  Gravmæle  i   Roskilde  Domkirke.) 

Fra  Bergens  Brygge  og  By  havde  han  i  Huj  og  Hast  samlet 
Mandskab  og  ilsomt  sendt  det  afsted.  Da  de  nu  kom,  sluttede 
Svenskerne  med  Grund,  at  det  maatte  være  yderligere  Hjælp 
fra  Danmark.  Frans  Brokkenhus  angreb  jo  straks  deres  Skanser 
ved  Akerelven  og  drev  dem  over  Elven  tilbage  mod  Oslo.  Sven- 
skerne afbrændte  da  Oslo  og  trak  sig  tilbage,  ivrigt  forfulgte  af 
Nordmænd  og  Danske.  Paa  Tilbagetoget  afbrændte  den  svenske 
Hær  Hammer  og  myrdede  Befolkningen  for,  som  i  Blekingen, 
at  danne  et  øde  Belte  mellem  Landene. 

Da  Peder  Oxe  den  17.  August  1567  paa  Københavns  Slot  blev 
udnævnt  til  Rigshofmester,  afløste  ogsaa  Frans  Brokkenhus  den 
altfor  gamle  Otto  Krumpen  som  Rigsmarsk. 

Toget  til  Norge  var  lykkedes.  Men  det  kunde  ikke  tvinge 
Sverige  til  Fred.  For  saa  vidt  dette  overhovedet  lod  sig  gøre  til 
Lands  med  Vaaben,  kunde  det  kun  ske  ved  Hjælp  af  Hæren  i 
Skaane,  den  blandede  tysk-danske  Hær,  over  hvilken  Daniel 
Ranzau  var  Øverste.  Her  var  Forholdene  ikke  blevne  bedre, 
end  de  havde  været  fra  Krigens  Begyndelse.  De  tyske  Knægte 
og  Ryttere,  Hærens  Hovedbestanddel,  havde  ikke  faaet  deres 
Sold  fuldt  udbetalt.  Klagende  og  truende  nægtede  de  at  bryde 
op,  gjorde  Mytteri  og  tiltvang  sig  herved  næsten  aarlangt  Vinter- 
kvarter med  Plyndring  af  nærmeste  By  og  Land  som  Adspre- 
delse. At  skaffe  Orden  i  disse  umulige  Forhold  turde  maaske 
blive  Peder  Oxes  brydsomste  Opgave. 

Det  synes,  som  om  Frederik  II  med  en  vis  Glæde  har  over- 
ladt Peder  Oxe  og  det  danske  Parti  at  bringe  denne  Maskine  i 
Stand,  der  hverken  kunde  undværes  eller  anvendes.  Alle  Grun- 
dene til  Kongens  eget  Uheld  hidrørte  jo  fra,  at  han  i  Tillid  til 
dens  Godhed  havde  indforskrevet  den;  men  hverken  med  Grev 
Gijnther  eller  nogen  anden  som  Maskinmester  havde  han  kunnet 
faa  den  til  at  virke.  Nu  kunde  hans  danske  Formyndere  se,  om 
de  kunde  gøre  det  bedre. 

Man  har  ikke  nogen  paalidelig  dansk  Redegørelse  for,  hvor- 
ledes Magtfordelingen  mellem  Kongen  og  Rigsraadet  blev  ordnet 
ved  Peder  Oxes  Tilbagekomst.  Højst  sandsynligt  har  det  hele 
blot  beroet  paa  mundtlige  Aftaler.  Disse  er  dog  i  en  ret  trolig 
Form  gengivne  saaledes  i  en  Indberetning  fra  den  franske  Ge- 
sandt, Charles  Dancay,  til  sin  Konge:  De  ved  de  nye  Skatte- 
paalæg  indkomne  Penge  skal  ikke  gives  Kongen  af  Danmark 
selv  i  Hænde,  men  bestyres  af  fire  ham  hengivne  Adelsmænd, 
der  har  forpligtet  sig  til  at  underholde  for  ham  paa  Rigets  Be- 
kostning 12,000  Mand  Knægte  og  2000  fremmede  Ryttere  samt 
25  Skibe,  saa  længe  Krigen  varer.  Beretningen  tilføjer:  Kongen 
af  Danmark  har  i  Sandhed  den  gyldigste  Grund  til  at  takke  Gud 
og  erkende  den  besynderlige  Naade,  som  Herren  har  ladet  veder- 

fares  ham  i  den  belejligste  Stund.  Thi  uden  denne  havde  hans 
Stat  været  i  den  største  og  øjensynligste  Fare. 

Hvilke  Misforstaaelser  der  end  i  det  enkelte  maatte  være  i 
denne  Fremstilling,  saa  lyder  den  dog  i  sine  Hovedtræk  ret  tro- 
værdig. Den  stemmer  med,  at  der  i  den  udskrevne  Kvægskat 
udtrykkeligt  anførtes,  at  den  skulde  anvendes  til  „Krigsfolkets 
Besolding".  Og  i  de  forholdsvis  beskedne  Tal  synes  man  at  kunne 
skimte  et  Haab  om,  at  Krigen  snart  maatte  være  omme. 

Dette  Haab  glippede  imidlertid,  og  Spørgsmaalet  om  Anven- 
delsen af  Hovedhæren  maatte  afgøres.  Fremrykning  forudsatte 
med  Nødvendighed  en  forudgaaende  Mønstring,  hvor  Krigs- 
herren overbeviste  sig  om,  at  Hæren  var  i  brugbar  Stand  og 
derpaa  betalte  den  det  tilgodehavende  Sold.  Til  enhver  Tid  var 
det  naturligvis  saa,  at  Krigsherren  drev  paa  at  faa  Mønstring,  og 
Knægte  og  Ryttere  paa  at  faa  Sold.  I  nærværende  Tilfælde  var 
det  dog  ikke  Krigsherren,  men  hans  Underordnede,  der  skulde 
skaffe  Pengene.  Og  hvem  var  egentlig  Krigsherren?  Kongen  var 
det  vel  af  Navn,  men  de,  der  raadede  over  Pengene,  var  det  af 
Gavn. 

Disse  uklare  Forhold  førte  i  Marts  til  stærke  Rivninger.  Snart 
overlod  Kongen  Peder  Oxe  og  de  andre  nærværende  Raader 
efter  Aftale  med  Daniel  Ranzau  at  bestemme  Felttoget,  snart 
forkastede  han  deres  Aftale.  Endelig  fik  Uenigheden  et  tydeligt 
Udtryk,  idet  Kongen  den  28.  Marts  1567  fra  Frederiksborg  skrev 
til  Rigsraaderne,  om  de  selv  vilde  behage  at  klare  alt,  hvad  an- 
gik Afregning  med  Daniel  Ranzau  og  hans  Folk.  Samtidigt  sendte 
han  Daniel  Ranzau  et  Brev  om,  at  Afregning  og  alt  derhen 
hørende  overlod  han  helt  til  sine  Rigsraader.  Han  vilde  ikke 
have  det  mindste  at  gøre  eller  skaffe  dermed.  De  har  Pengene 
under  deres  Hænder,  og  det  er  ogsaa  dem,  der  har  bragt  dem 
til  Veje. 

Ved  dette  Skridt  af  Kongen  blev  ligesom  et  Skærmbrædt 
kastet  til  Side,  bag  hvilket  Peder  Oxe  hidtil  havde  staaet.  Denne 
havde  nemlig  indtil  da  ligeoverfor  Daniel  Ranzau  ladet  Kongen 
være  den  ordførende  og  befalende,  for  saaledes  at  skaffe  Bud 

Og  Klager  større  Vægt.  Nu  stillede  Kongen  dem  Ansigt  til  An- 
sigt og  overlod  dem  selv  at  blive  enige. 

Daniel  Ranzau  holdt  paa:  ingen  Fremrykning,  før  Afregning 
har  fundet  Sted.  Peder  Oxe:  ingen  Betaling  finder  Sted,  før  rig- 
tig Regning  er  indgiven.  Med  sit  skarpe  Blik  havde  nemlig  Peder 
Oxe  opdaget,  at  de  Summer,  Landet  hidtil  havde  maattet  betale 
til  Lejetropperne,  var  unødvendigt  høje  og  langt  overskred,  hvad 
de  skrevne  Overenskomster  lød  paa.  Hele  Vinteren  havde  han 
gennem  Kongen  søgt  at  paatale  disse  Bedragerier.  Nu  var  det 
overladt  ham  selv  personlig  at  klare  Sagen. 

Peder  Oxe  og  Daniel  Ranzau  var  haarde  Halse  begge  to.  Og 
hver  især  havde  de  i  dette  Tilfælde  et  helt  Samfund  bag  sig,  hvis 
Tarv  og  Velfærd  de  skulde  varetage.  Peder  Oxe  Landets,  Daniel 
Ranzau  Hærens.  Stridspunktet  var,  at  man  hidtil  havde  krævet 
og  virkelig  faaet  udbetalt,  eller  dog  anerkendt  som  berettiget 
Krav,  en  vis  fast  Sum  i  Maanedssold  for  hver  Fane  Ryttere  eller 
Knægte.  Herimod  indvendte  Peder  Oxe,  at  dette  var  urigtigt. 
Der  skulde  til  enhver  Tid  kun  betales,  hvad  Sold  der  tilkom 
hver  enkelt  tilstedeværende  Rytter  eller  Knægt.  Ellers  skulde 
man  jo,  hvis  en  Fane  oprindelig  havde  talt  400  Mand,  men  der 
nu  kun  var  200  Mand  tilbage,  betale  dobbelt  Sold  til  disse  og 
dog  kun  have  den  halve  Styrke. 

Efter  Nutids  Maade  at  dømme  havde  Peder  Oxe  Ret.  Men 
hans  Synsmaade  forudsatte  rigtignok  ogsaa,  at  Folkene  bestan- 
dig fik  deres  Sold  udbetalt  i  rette  Tid.  Fandt  dette  ikke  Sted,  saa 
indtraadte  der  Fare  for,  at  man,  ved  bagefter  at  betale  efter 
levende  Hoved,  bedrog  hele  Fanen.  Thi  naar  en  Fane  Knægte 
havde  været  fuldtallig  1564,  men  først  fik  Afregning  1567  efter 
hvem  der  da  var  tilstede,  saa  bedrog  man  jo  alle  de  i  Mellem- 
tiden faldne  eller  af  Sygdom  døde  for  deres  Løn.  — Ja,  hvorvar 
de  døde?  spurgte  Peder  Oxe.  De  kunde  jo  melde  sig,  saa  skulde 
de  ogsaa  faa  deres  Lønning.  Men  til  blinde  Numre  udbetaltes 
ingen  Sold.  — Jo,  vist  var  deres  Ret  endnu  i  Live,  hævdede 
Daniel  Ranzau.  Peder  Oxe  selv  kunde  jo  ikke  heller  slippe  for 
at  betale  et  leveret  Sølvfad,  fordi  Sølvsmeden  i  Mellemtiden  var 

død.  Øversten  og  Kammeraterne  var  den  faldnes  Arvinger,  og 
dem  tilkom  derfor  den  faldnes  Lønning. 

At  denne  Fortolkning,  dreven  til  sin  Yderlighed,  maatte  lede 
til  Misbrug,  er  tydeligt  nok.  Og  Peder  Oxe  har  sikkert  haft  Ret 
i,  at  Misbrug  fandt  Sted.  Men  lige  saa  sikkert  er  det,  at,  hvor 
søgt  end  Daniel  Ranzaus  Paastand  lyder:  at  Øverste  og  Kamme- 
rater var  de  faldnes  Arvinger,  saa  svarede  den  dog  til  de  virke- 
lige Forhold.  Mellem  Ryttere  eller  Knægte,  der  aarevis  ikke  fik 
Sold,  maatte  der  nødvendigvis  uddanne  sig  et  indfiltret  Næt  af 
Laaneforhold,  hvor  Kammerater  gensidigt  forstrakte  hinanden 
indbyrdes,  eller  Øversten  maatte  give  Forskud  af  egen  Lomme. 
Og  der  var  ikke  mindste  Sikkerhed  for,  at  Kugler,  Sværd  eller 
Pest  bagefter  just  ramte  alene  dem,  der  havde  udlaant  Pengene 

Peder  Oxe  og  Daniel  Ranzau  havde  hver  paa  sin  Vis  Ret. 
Lige  ivrige  var  de.  Ingen  af  dem  formaaede  at  vrikke  den  anden 
af  Stedet.  Hele  Sommeren  brødes  de.  I  Ordets  egentligste  For- 
stand, paastodes  det,  thi  efter  hvad  der  fortaltes,  drog  Daniel 
Ranzau  under  en  af  Forhandlingerne  sit  Sværd  mod  Peder  Oxe, 
og  Kongen  maatte  skille  dem  ad.  Den  24.  Juni  turde  Daniel 
Ranzau  af  Frygt  for  Peder  Oxe  ikke  komme  fra  Malmø  over  til 
Københavns  Slot,  og  Kongen  maatte  i  den  Anledning  udstede  et 
Lejdebrev  for  sin  Hærs  Øverstkommanderende.  Peder  Oxe 
synes  dog  at  have  været  den  stærkere,  i  hvert  Fald  da  han  fik 
Statholderen  i  Holsten,  Henrik  Ranzau,  kaldt  over  til  Køben- 
havn som  Mægler.  I  Juli  Maaned  kunde  de  to  i  Forening  melde 
til  Kongen,  at  Daniel  Ranzau  nu  havde  ladet  sig  bevæge  til  at 
afgive  sin  Stilling  som  Regimentsøverste,  saa  at  han  blot  var 
Hærens  øverste  Befalingsmand.  Saaledes  kunde  han,  frigjort 
fra  Pengeforholdet  til  sit  Regiment,  formentlig  lettere  tale  Hæren 
til  Rette. 

Men  uden  Afregning  efter  Ønske  lod  hverken  Ryttere  eller 
Knægte  sig  tale  til  Rette.  De  rasede  over  Peder  Oxes  Paastand 
om,  at  de  Knægte,  der  havde  været  med  paa  Toget  til  Norge, 
skulde  have  først.  De  nægtede  at  gaa  ind  paa  Afregning  med 
hver  enkelt  istedetfor  efter  Faner.  De  spærrede  Daniel  Ranzau 
Vej,  naar  han  vilde  til  København  for  at  forhandle  med  Peder 

Oxe,  af  Frygt  for,  at  det  blot  var  et  Paaskud  for,  at  han  vilde 
flygte.  De  gjorde  aabent  Oprør  i  Ystad  og  fangede  i  Halmstad 
Kongens  fire  Krigskommissærer. 

Saaledes  sled  Sommeren  sig  hen.  Det  syntes,  som  om  det 
ikke  heller  skulde  lykkes  Peder  Oxe  at  faa  det  trange  Hjulværk 
i  Gænge.  Saa  endelig  —  paa  den  Tid,  hvor  Hæren  ellers  plejede 
at  gaa  i  Vinterkvarter  —  i  November  Maaned  lykkedes  det  dog. 
Men  det  havde  kostet  ham  den  største  Anstrængelse.  Og  skøndt 
han  næppe  havde  givet  en  Hvid  ud,  der  ikke  var  nødvendig,  og 
skøndt  han  havde  nægtet  Betaling  til  de  afskedigede  Ryttere  og 
Knægte,  som  nu  modvilligt  og  bunkevis  blev  udskibede  fra 
Skaane  til  Tyskland,  saa  stod  han  tilbage  med  tomme  Hænder. 
Al  den  bevilgede  Krigsskat  var  medgaaet.  Og  vilde  saa  den  ud- 
søgte, men  lille  Hær  gøre  Nytte?  Den  talte  kun  ialt  9000  Mand, 
hvoraf  2500  Ryttere.  Var  det  nok  til,  naar  nu  Stødet  endelig 
rettedes  mod  Sverige  selv,  at  tvinge  Erik  XIV  til  Fred? 

Hvor  vanskeligt  det  havde  været  at  faa  Toget  i  Gang,  kan 
blandt  andet  ses  af,  hvad  der  foregik  paa  Frederiksborg  i  de 
første  Dage  af  Oktober  1567.  Her  var  Daniel  Ranzau  mødt,  og 
havde  ført  Klage  til  Kongen  over  Hærens  Behandling  og  vel 
særlig  over  Behandlingen  af  hans  eget  tidligere  Regiment.  Det 
havde  været  med  til  Mytteriet  i  Ystad  og  blev  derfor  nu,  uden 
at  modtage  en  Øre  i  Sold,  ført  fra  Ystad  over  til  Tyskland.  Det 
endte  med,  at  han  frasagde  sig  Stillingen  som  Hærens  Øverst- 
befalende. Kongen  søgte  at  tale  ham  til  Rette,  og  Daniel  Ranzau 
lovede  tilsidst  at  blive,  men  kun  paa  visse  Betingelser.  Kongen, 
der  i  et  Brev  til  Peder  Oxe  har  beskrevet,  hvad  der  foregik, 
siger,  at  det,  Daniel  Ranzau  nu  forlangte,  var  „fast  mogit".  Andre 
vilde  maaske  ikke  finde  det  saa  ubilligt  endda.  Han  forlangte, 
at  det  Forleningsbrev,  Kongen  havde  givet  ham  paa  Trøjborg  i 
Sønderjylland,  og  som  lød  paa  ham  og  hans  „Livsarvinger" 
skulde  forandres  til  at  lyde  paa  ham  og  hans  „Arvinger".  (Daniel 
Ranzau  var  endnu  kun  trolovet,  ikke  gift.)  Desuden  forlangte  han 
sin  Lønning  som  Feltøverste  udbetalt.  Da  Kongen  ikke  gik  ind 
herpaa,  „er  Daniel  Ranzau  udfaren  med  nogen  besværlig  Tale, 

hvilken  Vi  ikke  kunde  lade  uforantvordet  gaa  forbi,  og  dermed 
er  vi  blevne  uens  og  med  Uvilje  skiltes". 

Det  heftige  Optrin  endte  med,  at  Daniel  Ranzau  uden  videre 
red  sin  Vej. 

Da  han  var  borte,  skrev  Kongen  to  Breve.  Det  ene  var  til 
hans  gamle  Yndling,  Christopher  von  Dohna.  Denne  havde  haft 
en  trang  Skæbne.  Han  var  Aaret  efter,  at  Broderen  var  druknet, 
selv  haardt  saaret  falden  i  Svenskernes  Hænder,  da  de  i  Septbr. 
1565  erobrede  Varberg.  Som  Fange  var  han  derpaa  bragt  til 
Sverige  og  ført  ind  i  Stockholm  i  forsmædeligt  Optog.  Her 
havde  han  saa  døjet  Fangenskab  et  Par  Aar,  havde  mærkelig 
nok  undgaaet  Pest  og  var  nu,  efter  at  være  bleven  udvekslet^ 
igen  ved  Hæren.  Til  ham  skrev  Frederik  II  og  tilbød  ham  Over- 
kommandoen, da  Daniel  Ranzau  led  af  Griller  og  Melankoli. 

Men  Dagen  efter  skrev  Frederik  II  til  Daniel  Ranzau,  at,  da 
de  Ord,  han  igaar  havde  „udgydt  og  ladt  flyve",  ikke  var  tyde- 
lige, udbad  Kongen  sig  klar  Besked,  om  han  vilde  efterkomme, 
hvad  der  var  befalet  ham  eller  ej.  Dette  Brev  sendtes  afsted 
efter  den  bortdragne,  med  ridende  Bud,  der  skulde  forlange 
skriftligt  Svar. 

Budet  kom  tilbage  med  Brev  fra  Daniel  Ranzau  om,  at  han 
„bevilger  at  drage  op  med  paa  Toget  og  sig  at  lade  bruge,  som 
det  sig  bør".  —  Kongen  kunde  saa  i  Ro  drage  paajagt  og  sendte 
fra  Avnsø  en  Beskrivelse  af  Optrinet  med  Bilag  til  Peder  Oxe. 

I  November  Maaned  1567  kom  endelig  Daniel  Ranzaus  be- 
rømte Tog  til  Sverige  i  Stand.  Frans  Brokkenhus  var  Næst- 
kommanderende. Christopher  von  Dohna  førte  Fortravet. 


6 
Forinden  Peder  Oxe  opnaaede,  at  Hæren  endelig  brød  op, 
var  der  foregaaet  store  Forandringer  i  hans  egne  ydre  Forhold. 
Det  var  vistnok  til  Tak  for  Sommerens  utrolige  Slid  og  for  de 
mange  Rosenobler,  som  Lasttolden  nu  bragte  i  Kongens  private 
Kasse,  at  Peder  Oxe  den  17.  August  1567  blev  udnævnt  til  Rigs- 

hofmester.  Det  var  den  højeste  StilHng  i  Landet,  en  Slags  ved- 
varende Konseilspræsident  og  Udenrigsminister.  Denne  nye 
Myndighed  gav  hans  hidtidige  Anvendelse  sin  Besegling.  Men 
alene  vilde  den  dog  ikke  være  nok  til  at  underbygge  en  Virk- 
somhed af  saa  vanskelig  en  Art  som  hans.  Peder  Oxe  var  kun 
i  Stand  til  at  naa  sit  Maal,  naar  han  støttedes  saavel  af  Stands- 
fællers  som  af  Kongens  Tillid.  Blot  den  nærmeste  Opgave,  gen- 
nem Selvbeskatning  at  skaffe  de  fornødne  Penge  til  Landets 
Frelse,  forudsatte  begges  Tillid. 

Peder  Oxe  synes  fra  første  Færd  efter  sin  Tilbagekomst  at 
have  været  klar  herover  og  at  have  tilstræbt  en  Forsoning  med 
alle.  Den  værste  Anstødssten  herimod  var  den  gamle  Srid  mel- 
lem Oxer  og  Gjøer.  Men  disses  Hovedmand,  Herluf  Trolle,  var 
jo  nu  borte.  Og  det  er  vistnok  gaaet  Peder  Oxe  som  hele  Efter- 
tiden, at  denne  Mands  sidste  to  Handlinger,  Stiftelsen  af  Herluf- 
holms  Skole  (Fig.  97)  og  hans  tapre  Kamp  ombord,  har  kastet 
et  forsonende,  forklarende  Skær  over  hans  øvrige  Liv  og  Færd. 
Peder  Oxe  havde  mange  Forudsætninger  for  at  skatte  netop  to 
saadanne  Bedrifter.  Og  han  var  aandslivlig  og  bøjelig  nok  til  at 
kunne  indrømme,  at  Herluf  Trolles  formentlige,  lidt  brovtende 
Selvgodhed  her  havde  givet  sig  Udtryk,  der  adlede  og  beret- 
tigede den.  Daad  stod  her  Maal  med  Ord. 

I  hvert  Fald  var  Herluf  Trolle  nu  borte.  Og  Moster  Birgitte 
var  lettere  at  magte.  Ogsaa  over  hende  kastede  jo  den  ene  Hand- 
ling, Oprettelsen  af  Herlufsholms  Skole,  sit  forklarende  Gen- 
skin. Vel  var  der  endnu  Stridspunkter  tilbage.  Hun  havde  blandt 
andet  Peder  Oxes  Eje,  Tølløse,  i  Pant  af  Kongen  og  vilde  ikke 
afstaa  ham  Andel  i  Kjeldkjær  Gods.  Men  disse  Tvistemaal  synes 
at  være  blevne  løst  nogenlunde  fredeligt.  Og  lidt  efter  lidt  spirede 
et  ændret  Forhold  frem,  hvor  de  to  ikke  blot  mødtes  under  ven- 
skabelige Former,  men  Peder  Oxe  blev  et  Værn  for  hende  og 
hendes  Værk,  hvad  der  i  lige  høj  Grad  taler  til  Ære  for  begge 
Parter. 

Men  Peder  Oxe  tilstræbte  andet  og  mere.  Trang  til  Støtte  hos 
alle  Standsfæller  i  Forening  med  et  større,  varmere  Syn  paa, 
hvad  Fædrelandet  nu  krævede  af  ham,  synes  at  have  ændret. 

lempet  og  mildnet  hans  Færd.  Hans  Maal  blev  at  samle  alle  til 
fælles,  enigt  Virke. 

Som  altid  hos  Peder  Oxe  er  det  her  umuligt  at  skelne  mellem 
Beregning,  smidig  Bøjelighed  og  virkelig  Opgaaen  og  Selv- 
hengivelse. Gælder  dette  om  alt,  hvad  han  foretog  sig  efter  sin 
Hjemkomst  for  at  vinde  Fodfæste,  slaa  dyb  Rod  og  i  sig  samle 
alles  Styrke,  saa  gæl- 
der det  først  og  frem- 
mest om  det  klogeste 
og  mest  afgørende  af 
alle  de  Skridt,  som  han 
gjorde.  Han  giftede  sig. 
Den  14.  September 
1567  stod  den  nye 
Rigshofmesters  Bryl- 
lup paa  Vallø  med  Fru 
Mette  Rosenkrans. 

Det  er  jo  muligt,  at 
der  laa  en  Forelskelse 
til  Grund.  Han  var 
47  Aar,  hun  var  om- 
kring 34  Aar,  Enke, 
med  to  Børn,  en  8aa- 
rig  Søn  og  en  lidt 
yngre  Datler.  Efter 
hendes  Billed  (Fig.  98) 
at  dømme,  er  der  Sand- 
synlighed for,  at  hvis 

Peder  Oxe  er  bleven  indtagen  i  hende,  maa  det  særlig  have 
været  paa  Grund  af  hendes  sjælelige  Fortrin.  At  dog  Følelsen 
kunde  have  været  medvirkende,  er  ikke  udelukket.  Det  er  i 
hvert  Fald  ejendommeligt,  at  han  i  et  Morgengavebrev,  udstedt  i 
København  1 1.  Septbr.,  altsaa Tredjedagen  før  Brylluppet,  skæn- 
kede hende  i  Morgengave  Tølløse  og  Løgismose  Hovedgaarde 
og  Gods,  samt  40,000  Kr.  efter  hans  Død.  Og  da  de  —  to  Aar 
efter  —  ikke  længere  ventede  at  faa  Livsarvinger,  gav  han  hende 


Fig.  98.  Fru  Mette  Rosenkrans,  Peder  Oxes  Hustru. 

(Maleri  paa  Gauno.) 


230 


Peder  Oxes  Giftermaal 


et  saakaldt  Livsbrev  paa  at  maatte,  hvis  hun  overlevede  ham, 
arve  ah  hans  Jordegods.  Shgt  var  dengang  endnu  usædvanhgt. 
Først  Peder  Oxes  Eksempel  fremkaldte  Efterligninger. 

Hvorledes  det  end  maatte  have  forholdt  sig  med  Følelserne, 
saa  varGiftermaalet,  fornuftmæssigt  set,  meget  at  anbefale.  Hvis 
Peder  Oxe  efter  Tidens  Skik  forud  har  beraadt  sig  med  Gud, 
sig  selv.  Slægt  og  Venner,  saa  er  der  Sandsynlighed  for,  at  alle 
har  svaret  ja.   Fru  Mette  Rosenkrans  var  for  det  første  et  rigt 


Fig.  99.  Skarholt  i  Skaane. 
(Efter  Fotografi.) 

Parti.  Selv  ejede  hun  Vester-Vallø  og  besad  tilligemed  sine  Børn 
Skarholt  (Fig.  99)  m.  m.  i  Skaane.  Hun  var  dernæst  et  anseeligt 
Parti.  Om  hendes  afdøde  Mand,  Krigskommissæren  Sten  Rosen- 
sparre, der  var  falden  ved  Svarteraa,  laa  Hæderens  Glans.  Selv 
hørte  hun  til  en  af  Landets  bedste  Slægter,  der  just  i  Øjeblikket 
var  i  kraftig  Blomstring.  Hendes  Søster  var  gift  med  den  anden 
Krigskommissær,  Peder  Bille  til  Svanholm.  Tre  af  hendes  Fætre, 
Brødrene  Holger,  Erik  og  Jørgen  Rosenkrans,  var  Medlemmer 
af  Rigsraadet. 

Ved  Hjælp  af  sine  Søskende,  sin  fædrene  og  mødrene  Slægt, 
sine  tidligere  og  nye  Svogre,  samt  sin  Hustrus  Nærmeste,  om- 


Nye  Skatter  231 

spændte  Peder  Oxe  nu  omtrent  alt,  hvad  der  var  af  Magt  og 
Navn  i  Danmark.  Han  var  med  dybe,  vidtspredte  Rødder  jord- 
fast. Kom  saa  hertil,  at  han  arbejdede  vel  sammen  og  i  fuld  Over- 
ensstemmelse med  sin  nærmeste  Jævnbyrdige,  Kansler  Johan 
Friis,  saa  maatte  Peder  Oxe  et  Aar  efter  sin  Hjemkomst  siges 
at  indtage  saa  fast  en  Stilling,  som  muligt  var,  baade  opefter,  til 
Siden  og  nedefter. 

Og  det  kunde  vel  tiltrænges.  Thi  han  gik  vanskelige  Tider  i 
Møde.  I  Pengesager  er  Konger,  Rigsraader,  Borgere,  Bønder 
alle  ens.  De  lider  ikke  bestandigt  paany  at  kræves.  Men  dette 
maatte  just  Peder  Oxe. 

Allerede  i  September  1567,  altsaa  ikke  et  Aar  efter  sin  Hjem- 
komst, maatte  han  begynde  forfra  med  Paalæg  af  de  Skatter, 
som  sidst  var  udredede  eengang  for  alle.  Det  synes,  som  om  han 
ved  selve  Brylluppet  har  maattet  hverve  Hjælpere  for  sine  Pla- 
ner. I  hvert  Fald  lovede  han  paa  en  af  disse  Dage  i  Forening 
med  sine  fire  nye  Slægtninge,  Peder  Bille  og  de  tre  Brødre 
Rosenkrans,  Holger,  Erik  og  Jørgen,  med  hvem  han  jo  var  sam- 
men paa  Vallø  den  14.  September,  at  de  hver  især  atter  vilde 
betale  i  Skat  en  Tredjedel  af  deres  Lens  visse  Indtægter.  Den 
28.  September  blev  derpaa  i  et  Kongebrev  dette  af  de  fem  Rigs- 
raader givne  Eksempel  anført  til  Efterfølgelse,  og  andre  Lens- 
mænd, foreløbigt  de  i  Nørrejylland,  opfordret  til  at  gøre  det 
samme.  Allerede  den  14.  August  var  der  blevet  paabudt  alle 
Bønderne  en  almindelig  Kvægskat.  Og  det  blev  ved.  I  Begyn- 
delsen af  1568,  fremdeles  1569  og  1570  maatte  Adelen  betale 
„frivillige"  Skatter.  Og  i  samme  Tidsrum  maatte  der  udredes 
Kvægskatter.  I  Maj  1568  fandt  man  paa  en  ny  Slags  Beskatning, 
der  dog  efter  et  halvt  Aars  Forløb  atter  maatte  opgives  paa 
Grund  af  den  Uvilje,  som  den  vakte.  Den  bestod  i,  at  enhver 
Bonde,  der  ikke  aftjente  sin  Værnepligt  ved  at  være  med  i  Le- 
ding, skulde  betale  en  Mark  om  Maaneden. 

Hertil  kom,  at  Laan  hos  Adelen,  ganske  vist  mod  forhøjet 
Pant  i  Len,  fortsattes.  Peder  Oxe  maatte,  f.  Eks.  1569,  selv  gaa 
i  Spidsen  og  laane  Kongen  20,000  Kroner.  Fremdeles,  at  Borgere 
i  Byerne,   Præster  og  Degne  paa  Landet,   maatte  svare  over- 

ordentlig  tyngende  Skatter  baade  i  Form  af  Penge  og  „Fetalje". 
Man  forstaar  da,  at  der,  lige  fra  Landets  to  Enkedronninger  til 
den  ringeste  Byvægter  og  Plovkøring,  vaktes  den  bitreste  Stem- 
ning mod  den,  i  hvem  disse  evindelige  Krav  var  personliggjort, 
Peder  Oxe.  Det  almindelige  Ønske  kunde  simpelt  og  kort  ud- 
trykkes ved:  Gid  Fanden  havde  ham!  Intet  Under,  at  man  i 
København,  da  det  Lysthus,  som  han  havde  bygget  uden  for 
Porten,  i  September  1570  blæste  om,  var  ganske  klar  over,  at 
det  var  Djævelen,  der  havde  besørget  det.  Og  at  ved  hans  Død 
Folketroen  delte  sig  i  de  to  Meninger,  at  enten  havde  Fanden 
selv  taget  ham  med  sig,  eller  det  var  Kongen,  der  havde  dræbt 
ham  med  de  Ord:  „Du  er  en  Okse  og  skal  dø  som  en  Okse." 

Der  høne  hele  Peder  Oxes  sikre  Fodfæste  og  sejge,  maal- 
bevidste  Kraft  til,  for  ikke  at  fortrænges  fra  eller  selv  opgive 
Posten  som  Rigshofmester,  men  roligt,  kyndigt  og  støt  føre 
Statsskuden  i  Havn, 


7 

Daniel  Ranzaus  Tog  ind  i  Sverige  gik  langt  over  Forventning. 
Næppe  sad  han  i  Sadlen,  frigjort  for  alt  Pengevrøvl,  i  Spidsen 
for  tapre  Folk,  villige  —  Tyske  som  Danske  —  til  at  lystre  hans 
Bud,  før  Slægtens  Krigerlyst  og  Førersnille  kom  over  ham.  Felt- 
togsplanen,  hvorom  han  var  bleven  enig  med  Kongen,  Peder 
Oxe  ogjohan  Friis,  gik  kun  ud  paa  at  trænge  frem  til Jønkøping 
og  saa  i  en  Bue,  enten  gennem  Vestergøtland  eller  gennem  Små- 
land, vende  tilbage  til  dansk  Grund  igen.  Men  da  han  kun  mødte 
ringe  Modstand,  da  Udsigten  til  rigere,  uberørte  Egne  vinkede, 
og  Frosten  lovede  at  bygge  Bro,  besluttede  han  at  drage  videre 
mod  Nord  op  i  det  velstaaende,  ubetraadte  Østergøtland.  I  et 
Krigsraad  gik  alle  hans  Befalingsmænd  ind  paa  Planen,  og  den 
blev  straks  sat  i  Værk. 

Det  lykkedes  ham  at  trænge  gennem  den  ene  af  de  to  Hulveje 
(„Holaveden"),  der  gennem  vidtstrakte,  bjergfulde  Skovtykninger 
øst  om  Vettern  fører  ind  i  det  egentlige,  opdyrkede  Østergøtland. 

Her,  hvor  han  kom  uventet,  traf  han,  især  i  Begyndelsen,  kun 
svag  Modstand  og  afbrændte  Alvastra  og  Vadstena  (Fig.  100) 
Klostre.  Fra  Linkøping  skrev  han  da,  den  24.  November,  til 
Frederik  II  og  Lybækkerne,  at  han  turde  paatage  sig  at  trænge 
frem  til  Stockholm  og  bringe  Krigen  til  Ende,  hvis  man  snarest 
vilde  sende  ham  2000  Skytter  og  600  Ryttere.  Brevene  betroedes 
til  den  flinke  Høvedsmand,  Mikkel  Gjønge,  der  i  Spidsen  for  30 


Fig.  100.   Pillesal  i  Vadstena  Kloster. 

af  sine  danske  Skytter  lykkelig  slog  sig  igennem  Hulvejen  og  i 
Løbet  af  en  halv  Snes  Dage  naaede  ned  til  København. 

Her  vakte  det  forhaabningsfulde  Brev,  der  ledsagedes  af  to 
erobrede  Rytterfaner,  naturligvis  den  største  Glæde,  Peder  Oxe 
sendte  det  videre  til  Kongen,  der  var  i  Nørrejylland.  Selv  lod 
han  øjeblikkelig  indkalde  det  størst  mulige  Antal  Skytter  fra 
Købstæderne  i  Sjælland  og  Skaane,  300Skansegravere  fra  Nord- 
sjælland og  sendte  Ilbud  til  Halmstad  og  til  Otto  Brahe  i  Hel- 
singborg (Fig.  101)  om  at  stille  1500  Skytter,  saa  at  Hjælpen 
straks  kunde  føres  nordpaa  af  Mikkel  Gjønge.  Men  da  Peder 
Oxe  i  den  Anledning  ilede  over  Helsingør  til  Skaane,   mødte 

ham  Bud  fra  Otto  Brahe  om,  at  hans  skaanske  Bønder,  der 
tjente  som  Skytter,  havde  gjort  Mytteri  og  forladt  ham.  Med  slige 
Folk  turde  naturligvis  heller  ikke  Mikkel  Gjønge  indlade  sig  paa 
Togt.  Peder  Oxe  skrev  derfor  hurtigt  til  Kongen  og  bad  ham 
om,  af  jydske  og  fynske  Adelsmænd  og  Bønder  snarest  at  lade 
samle  en  Hjælpehær  for  Mikkel  Gjonge,  samt  lade  de  skaanske 
Bønder,  der  nu  havde  gjort  Mytteri,  alvorligt  straffe. 

Peder  Oxe  saa  i  Daniel  Ranzaus  Togt  et  virksomt  Middel  til 

Fig.  101.   Helsingborg  i  det  16.  Aarhundrede. 
(Efter  Braunius :  Theatrum  urbium  IV.) 


at  tvinge  Sverige  til  snarlig  Fred.  Men  Frederik  II  var  af  samme 
letopblussende,  forhaabningsfulde  Natur  som  Daniel  Ranzau. 
Dennes  lidt  forhastede  Udsigt  til  at  erobre  Stockholm  forvand- 
ledes i  Kongens  modtagelige  Sind  til  endnu  mere. 

Hertil  bidrog  maaske  dels,  at  han  paa  sin  Rejse  i  Nørrejylland 
var  uden  sindige  Raadgivere,  dels  at  hans  Indbildningskraft  straks 
fik  Lov  til,  ja,  gjorde  en  Slags  Nytte  ved,  at  sættes  i  Sving.  Da  han 
modtog  det  glade  Budskab,  var  just  Aftenen  forud  hans  „En- 
spænder", Otto,  kommen  fra  Sachsen  med  Brev  fra  Svogeren, 


Frederik  II's  Breve  til  Kurfyrsi  August  og  Adelen  235 

Kurfyrst  August.  Det  var  altfor  fristende  at  sende  Otto  straks 
afsted  tilbage  med  Svar.  Et  muntert  Svar,  der  kunde  stemme 
Svogeren  til  Glæde  med  Kongen,  berolige  angaaende  de  600,000 
Kroner,  som  Kurfyrsten  havde  udlaant  til  Krigen,  men  endnu 
ikke  faaet  igen,  og  muligt  gøre  ham  villig  til  endnu  et  sidste 
Laan,  hvis  det  skulde  vise  sig  nødvendigt. 

Brevet  blev  skrevet  paa  Hald  den  9.  December  1567.  Det 
meddelte,  at  der  var  kommet  Post  fra  vor  Feltøverste,  „Rigs-  og 
Feltmarskal"  Daniel  Ranzau.  Alt  var  gaaet  godt  paa  hans  Tog. 
Fjenden  bestandigt  dreven  tilbage.  Kun  et  Tab  i  samtlige  Sam- 
menstød af  ikke  engang  100  Mand.  Nu  trak  Fjenden  Forstærk- 
ninger til  sig.  Men  Daniel  Ranzau  vilde  ikke  vige  et  Skridt,  men 
blot  oppebie  yderligere  Hjælp  fra  Danmark.  Derfor  har  Vi  sendt 
ham  Otto  Brahe  fra  Helsingborg  til  Undsætning  med  8000  Skyt- 
ter og  400  Heste.  Der  er  sorget  for,  at  6000  Mand  gør  Indfald 
fra  Norge,  hvilke  utvivlsomt  vil  udrette  noget  tappert.  Krigen 
vil  hermed  forhaabentlig  blive  tilendebragt,  thi  Vi  har  Forspringet 
og  Fordelen  paa  Vor  Side.  Vor  Feltøverste  har  som  Sejrstegn 
sendt  Os  to  Rytterfaner,  tagne  i  en  Kamp,  hvori  „Feltmarskal" 
Erik  Henriksen  gjordes  til  Fange.  Den  ene  er  en  svensk  Hof- 
fane, den  anden  Tyskeren  Eberhart  Feuerhackes.  „Alt  dette  vil 
Vi  ikke  undlade  svogerligt  og  til  god  Tidende  skyndsomst  at 
melde  Eders  Kærlighed,  for  at  Samme  maa  glæde  sig  og  takke 
Gud  med  Os,  som  Vi  med  Eders  Kærlighed  over,  at  Vor  hjerte- 
elskte  Søster  er  bleven  lykkelig  forløst." 

Samme  Dag,  Kongen  skrev  dette  Brev,  afsendte  Peder  Oxe 
sin  Melding  om,  at  Otto  Brahes  Tog  var  mislykkedes,  samt  Op- 
fordring til  Kongen  om  at  samle  den  nødvendige  Hjælpehær  i 
Nørrejylland.  Denne  Efterretning  synes  saa  lidet  at  have  ned- 
slaaet  Kongens  Mod,  at  han  tværtimod  besluttede  sig  til  selv  at 
stille  sig  i  Spidsen  for  den  nye  Hær.  Den  14.  December  1567 
udstedte  han  fra  Skanderborg  et  aabent  Brev  til  Adelen  i  Nørre- 
jylland. Han  meddelte  heri,  at  der  var  kommen  Skrivelse  fra 
Feltøverste  Daniel  Ranzau  og  Rigsmarsk  Frans  Brokkenhus: 
Gud  havde  „forlenet  dem  Sejrvinding  mod  Vore  Fjender,  saa 
oftig  som  de  har  været  dem  til  Haandgerning."   „Vi  er  tilsinds 

Os  selv  udi  egen  Person  med  et  Antal  Krigsfolk  at  begive  Os 
ind  i  Sverige."  Hele  den  jydske  Adel  med  alle  dens  Ryttere 
skulde  derfor  møde  i  Kobenhavn  den  7.  Januar  og  følge  ham. 

Det  var  tydeligt  nok  de  gamle  Drømme  fra  Krigens  Begyn- 
delse, der  nu  atter  havde  faaet  Magt  over  Kongens  Sind.   Op- 
rejsningens Tid  var  inde,  den  længe  haabede  Stund  endelig  kom- 
men. Sverige  skul- 
de ikke  blot  nødes 
til  Fred,  men  Stock- 
holm og  Landet 
erobres.  Kongen 
vilde  selv  føre  Hæ- 
ren til  Sejr.  I  Spid- 
sen   for   alle   ilede 
han  til  den  afgøren- 
de   Kamp    udenfor 
Stockholm!      Hans 
tapre    fulgte    ham. 
Christopher  von 
Dohna     med    sine 
Ryttere  var  lige  ef- 
ter, en  Hestelængde 
bagefter.  Men  Kon- 
gen var  forrest! 

Midt  under  de 
øvrige  Vanskelig- 
heder voksede  her 
en  ny  op  for  Peder 
Oxe.  Det  Omslag  i 
Udsigter,  som  hans  hidtidige  Styrelse  havde  medført,  truede  nu 
med  Faren  for,  at  man  skulde  begynde  helt  forfra,  hvis  Kongen 
fik  Lejlighed  til  frit  at  følge  sine  gamle,  dristige  Planer.  Det  var 
ikke  nok  at  have  reddet  den  synkefærdige  Svømmer,  Nu  gjaldt 
det  at  hindre  ham  i  et  nyt  Udspring.  Denne  nye  Fare  for  Riget 
voldte  i  den  følgende  Tid  gentagne  Gange  baade  Peder  Oxe  og 
Johan  Friis  store  Vanskeligheder. 


Fig.  102.   Rigsraad  Jørgen  Marsvin  til  Dybæk  (v  1581] 
(Maleri  paa  Rosenholm.) 


Daniel  Ranzaus  Tos:  i  Sverise 

Skøndt  Frederik  II  baade  bad  sin  Slægtning,  Hertugen  af 
Meklenborg,  at  hverve  Ryttere  og  Knægte  og  selv  drev  paa  Rust- 
ningerne hjemme,  saa  blev  Udbyttet  dog  kun  ringe.  Den  Hjælpe- 
hær,  der  samledes  ved  Engelholm  i  Skaane,  var  saa  faatallig  og 
uøvet,  at  Rigsraadet  bestemt  nægtede  Kongen  Tilladelse  til  at 
stille  sig  i  Spidsen  for  den.  Under  Anførsel  af  Jørgen  Marsvin 
(Fig.  102)  rykkede  den  da  i  de  første  Dage  af  Februar  1568  ind 
i  Sverige,  men  blev  slaaet  og  maatte  trække  sig  hurtigt  tilbage. 

Imidlertid  havde  Daniel  Ranzau  ventet  forgæves  oppe  i  Øst- 


Fig.  103.   De  danskes  Fremrykning  søges  standset  ved  „Braater"  (fældede  Træer). 
(Olaus  Magnus   1555.) 

gotland  paa  at  faa  Hjælp  til  sit  Tog  mod  Stockholm.  Den  svenske 
Hær  fik  stadigt  Forstærkninger  og  spærrede  ham  nu  Overgangen 
over  Motala  Strømmen.  Standset  i  sin  Fremrykning  og  uden 
Forbindelse  med  Danmark,  begyndte  han  at  indse  Faren  ved  sin 
Stilling.  Han  besluttede  sig  endelig  til  Tilbagetog.  For  at  dække 
dette,  angreb  han  først  den  svenske  Hærafdeling,  derved  Norrby 
dækkede  Overgangen  over  Motala.  Det  lykkedes  ham  at  over- 
rumple Lejren.  Tropperne  splittedes,  Førerne  flygtede.  Krigs- 
kassen  og  Artilleriet  faldt  i  hans  Hænder.  Kort  efter  drog  han 
sydpaa.  Da  den  vestre  Hulvej,  ad  hvilken  han  var  kommen,  nu 

var  Stærkt  besat,  foretrak  han  at  gaa  ad  ostra  Holaveden.  Hans 
Spejdere  meldte  ham  derhos,  at  Bønderne,  der  holdt  denne  be- 
sat, var  for  et  Par  Dage  hjemme  for  at  hente  Fortæring.  Han 
brød  da  paa  her,  slap  igennem  et  Par  af  de  spærrende  Forhug, 
de  saakaldte  bråtar  (Fig.  103),  gik  paa  den  tillagte  Sø,  „Sommen", 
uden  om  Resten  og  naaede  den  25.  Januar  1568  lykkelig  ud  af 
Skoven  ned  i  Smaaland.  Under  Svenskernes  Forfølgning  lykke- 
des  det   ham   at   fange   disses  Feltherrer,   Hogenskild  Bjelke 

(Fig.  104)  og  Sten  Baner, 
og  at  sprænge  den  Ryt- 
terafdeling, der  havde 
ødelagt  hans  Tros.  Efter 
et  saaledes  mesterligt  ud- 
ført Tilbagetog,  stod  han 
endelig  den  14.  Februar 
1568  atter  paa  dansk 
Grund. 

Udbyttet  af  Daniel 
Ranzaus  Tog  svarede  — 
roligt  set  —  ikke  til  de 
store  Forventninger,  man 
en  Tid  havde  knyttet  der- 
til, og  han  selv  gjort  sit 
til  at  nære.  Som  svenske 
Hære  saa  ofte  paa  dansk 
Grund,  havde  her  en 
dansk  Hær  paa  svensk  Grund  holdt  ud  et  Par  Maaneders  Tid 
og  plyndret  i  Fjendens  Land.  Uden  at  have  udrettet  noget  af- 
gørende, var  dens  Hovedbedrift  blot,  at  den  slap  nogenlunde 
uskadt  bort.  Toget  endte  som  et  Tilbagetog  med  Fjenden  lige  i 
Hælene. 

At  det  forholdt  sig  saa,  fik  de  danske  Landsdele  østensunds 
at  føle.  Erik  XIV  fulgte  tæt  bag  efter  den  vigende  danske  Hær. 
Uden  at  man  fra  dansk  Side  var  i  Stand  til  at  hindre  det,  plyn- 
drede, brændte  og  affolkede  Fjenden  efter  gammel  Sædvane  og 
Plan  først  store  Dele  af  Blekingen,  derpaa  af  Halland.  Forgæves 


Fig.  104.   Hogenskild  Bjelke. 

1538—1605. 

Søgte  Frederik  II  og  Peder  Oxe  at  faa  Daniel  Ranzau  til  blot  at 
angribe  den  danske  Fæstning  Varberg,  som  Svenskerne  nu  i 
flere  Aar  havde  haft  inde.  Paa  dansk  Grund  var  Hæren  atter 
den  gamle.  Vinterhvile  i  Skaane  med  Mytteri,  fordi  Lønning 
udeblev.  De  „stampede  og  myttede",  som  Frederik  II  udtrykte 
det.  Pest  kom  til.  Regeringen  maatte  af  den  Grund  forlægges  fra 
København  til  Roskilde.  Vinteren  1568  var  trang  og  trist,  dob- 
belt trykkende  i  Danmark  ovenpaa  de  lyse  Forhaabninger,  som 
Daniel  Ranzaus  Tog  en  Stund  havde  vakt.  Frederik  II,  der 
havde  villet  erobre  Sverige,  og  Peder  Oxe,  der  blot  vilde  opnaa 
Fred,  havde  været  lige  uheldige.  Og  Landet  led  under  Følgerne. 


Foraaret  1568  var  den  sværeste  Tid  for  Peder  Oxe.  Som 
andre  følte  han,  hvad  man  var  gaaet  Glip  af,  da  den  nys  saa 
gunstige  Udsigt  til  at  fremtvinge  Fred  med  Sverige  gik  tabt.  Men 
derhos  havde  han  Blikket  rettet  mod  en  optrækkende  Fare,  som 
ingen  anden  i  Danmark  havde  Øje  for  eller  forstod  som  han  at 
bedømme.  Vel  underrettet,  som  han  var,  om,  hvad  der  foregik 
i  Udlandet,  og  fra  sin  Landflygtigheds  Tid  personlig  kendt  med 
alle  de  paagældende,  saa  han  med  stigende  Betænkelighed  paa, 
hvad  der  foregik  i  Nederlandene. 

Her  var  i  Løbet  af  1567  Hertugen  af  Alba  ankommen  som 
den  af  Philip  II  udnævnte  Generalissimus,  der  skulde  under- 
trykke Oprøret.  Statholderinden,  Philip  II's  Søster,  Margrete  af 
Parma  (Fig.  78),  havde  modtaget  ham  med  Kulde  og  Uvilje.  Men 
inden  Aarets  Udgang  var  Magtforholdet  klaret.  Hertugen  af  Alba 
havde  fortrængt  hende  fra  Indflydelse  paa  alle  Punkter.  Gangefter 
Gang  havde  hun  ansøgt  sin  Broder  om  Afsked  som  Statholder- 
inde,  naar  der  ikke  længer  forundtes  hende  nogen  Magt.  Og  i 
December  1567  varder  endelig  ankommen  en  „Enspænder"  fra 
Spanien  med  to  Breve.  Det  ene  indeholdt  hjertelig  Tak  for  tro- 
fast Tjeneste  samt  Afsked  for  hende.   Det  andet  var  Hertugen 

af  Albas  Bestalling  som  Statholder  i  Nederlandene.  Ved  Juletid 
blev  hun  høfligst  ledsaget  over  Grænsen  af  sin  Efterfølger. 

Saa  var  altsaa  Hertugen  af  Alba  (Fig.  105)  nu  Spaniens  Lands- 
høvding  i  Nederlandene,  den,  der  skulde  paatale  Danmarks  Over- 
greb ved  Paalæget  af  „Lasttolden".  PederOxe  kendte  ikke  blot  af 
Ydre  denne  høje,  slanke  Spanier  med  det  aflange  Ansigt,  hvor  — 
i  mager  Gul-Bronce  mellem  det  kortklippede,  mørke  Haar  og  det 
lange  Graaskæg  —  to  sorte  Øjne  kunde  baade  se  sløvt  ud  og  lue. 

Han  kendte  ham  ogsaa 
af  Indre,  vidste,  at  un- 
der denne  Blanding  af 
upaavirkelig  Kulde  og 
spændstig  Stolthed  laa 
devildeste  Lidenskaber 
paa  Spring:  en  Penge- 
gridskhed  uden  Græn- 
ser, en  Hævngerrighed, 
der  forstod  at  bie,  et 
Rovdyrs  Ødelæggelses- 
trang.  Peder  Oxe  var 
klar  over,  at  denne 
Mand  for  enhver  Pris 
vilde  søge  at  faa  Hævn 
over  Danmark  og  til- 
føje det  hver  tænkelig 
Skade,  selv  om  han 
skulde  finde  det  hen- 
sigtsmæssigt først  at  vise  Venlighed.  Men  Sandsynligheden  talte 
for,  at  han  ikke  engang  vilde  finde  dette  Forspil  nødvendigt. 
Den  Udfordring,  som  „Lasttolden"  indeholdt,  vilde  snarere  friste 
ham  til  øjeblikkelig  at  kaste  sig  over  Danmark,  nu,  da  det  var 
vanskelig  stedt.  Denne  Fare  maatte  for  enhver  Pris  undgaas. 

Margrete  af  Parma  havde  set  paa  „Lastpengene"  under  et 
dobbelt  Synspunkt.  De  indeholdt  ganske  vist  en  Fornærmelse 
mod  Kongen  af  Spanien,  men  var  tillige  en  særdeles  belejlig 
Hjælp  mod  hans  oprørske  Undersaatter  i  Nederlandene.  Derfor 


Fig.  10 


Fernando  Alvarez  de  Toledo, 
Hertug  af  Alba. 
(Kobberstik  af  F.  Hogenberg.) 

havde  der  været  noget  vist  uvirkeligt  i  de  Vredesudbrud,  hvor- 
med hendes  Skrivelser  til  Danmark  var  fyldte,  og  Peder  Oxe 
havde  heller  ikke  taget  noget  Hensyn  til  dem.  Han  havde  nøje- 
des med  indenfor  de  af  ham  selv  afstukne  Grænser  at  aner- 
kende hendes  Ret.  Saaledes  var  han  just,  da  hun  trak  sig  tilbage, 
meget  ivrig  for  at  opfylde  hendes  Begæring  om  Straf  over  nogle 
danske,  der  paa  egen  Haand  i  aaben  Sø  havde  overfaldet  et 
nederlandsk  Skib^  Men  næppe  var  Hertugen  af  Alba  bleven 
Statholder,  førend  det  viste  sig,  at  slige  Smaaopmærksomheder 
ikke  længere  slog  til.  For  stolt  til  at  tage  mod  fremmed  Hjælp 
imod  sine  Undersaatter  og  forbitret  over  den  Forhaanelse  af 
Spaniens  Magt,  som  Paabudet  af  „Lastpengene"  indeholdt,  gik 
han  lige  til  Sagen  og  sendte,  kort  efter  sin  Tiltrædelse,  en  Skri- 
velse, blot  en  eneste,  til  Danmark.  Den  var  tilstrækkelig  til  at 
faa  Peder  Oxe  til  at  forandre  Kurs. 

For  et  flygtigt  Blik  var  denne  Skrivelse^  ikke  væsentlig  for- 
skellig fra  de  tidligere  modtagne.  Den  indeholdt  Klager  over 
forøget  Told  i  Norge  og  over  Lastpengene,  som,  i  og  for  sig 
uberettigede,  nu  tilmed  blev  afkrævede  ud  over  den  af  Danmark 
først  fastsatte  Tid.  Som  sædvanligt  endtes  med  en  Opfordring 
til  at  afskaffe  disse  Misbrug;  hvis  ikke  skulde  Kongen  af  Spa- 
nien vel  vide  ved  andre  Midler  at  skaffe  sine  Undersaatter  til 
deres  Ret. 

Indholdet  var  altsaa  det  sædvanlige,  først  Klager,  saa  Trusler. 
I  Danmark  var  man  saa  vant  til  slige  Breve,  og  Kancellisterne 
i  Brijssel  havde  saa  ofte  anvendt  de  samme  truende  Henvis- 
ninger til  Spanien,  at  Virkningen  tilsidst  havde  tabt  sig,  og  Slut- 
nings-Truslerne ikke  agtedes  mere  end  de  staaende  Høfligheds- 
Udtryk  i  Begyndelsen.  Men  de  samme  Ord  fik  en  hel  anden 
Vægt  med  Hertugen  af  Albas  Navn  under.  Peder  Oxe  kendte 
ham  for  vel  til  ikke  at  vide,  at  der  kun  vilde  være  kort  mellem 
Ord  og  Handling,  naar  han  som  her  ansaa  sig  og  sin  Myndighed 
for  tilsidesat.  Man  var  udsat  for,  at  han  uden  at  tage  andre  Hen- 
syn straks  udvirkede  en  Krigserklæring  fra  Spanien,  Evropas 
mægtigste  Sømagt.  Men  selv  om  han  ogsaa  vilde  være  sindig  og 
kun  behandle  Sagen  som  et  rent  nederlandsk  Spørgsmaal,  saa 

Troels-Lund:   Historiske  Fortællinger  l\'  Hi 

var  der  al  Sandsynlighed  for,  at  han  inden  kort  Tid  vilde  være 
Herre  over  Oprøret  hjemme  og  saaledes  i  Stand  til  med  fuld 
Kraft  at  imødegaa  hvert  udenlandsk  Overgreb.  Hvordan  saa  end 
Sagen  betragtedes,  stillede  Udsigterne  sig  ugunstigt  for  Danmark- 
Norge.  Forsigtighed  var  i  høj  Grad  fornoden. 

Peder  Oxe  saa  dette.  Hurtigt  bestemte  han  sig  da  til  at  vende. 
Det  Maal,  som  han  ikke  kunde  naa  ad  den  lige  Vej,  maatte  han 
finde  sig  i  at  krydse  sig  op  til.  Som  Svar  paa  Albas  Skrivelse 
afsendtes  derfor  straks  et  Brev\  hvori  man  fra  dansk  Side  i  en 
vis  krænket  Tone  opregnede  alt  det  meget,  som  var  blevet  gjort 
til  bedste  for  Hans  spanske  Majestæts  nederlandske  Under- 
saatter,  men  altid  kun  var  blevet  gengældt  med  Utak  af  disse. 
Dog,  Kongen  af  Danmarks  Venskab  og  broderlige  Følelser  for 
Kongen  af  Spanien  var  for  dybe  til,  at  Undersaatters  Utaknem- 
lighed kunde  svække  dem.  Han  vilde  give  et  nyt  Bevis  derpaa 
ved  —  at  afskaffe  Lastpengene  for  Nederlænderne,  ligesom  han 
alt  havde  skrevet  til  sine  Embedsmænd  i  Norge  om  ikke  at  af- 
kræve Nederlænderne  forhøjet  Told, 

Det  var  et  Tilbagetog  saa  tydeligt,  som  nogen  kunde  forlange. 
Selv  Tolderen  i  Helsingør  fandt  Vendingen  for  rask.  Brevveks- 
lingen mellem  Kongen  og  ham  fra  hine  Dage  er  bevaret;  den 
sætter  os  lyslevende  ind  i  Forholdene.  Tolderen  udtaler  utve- 
tydigt sin  Misfornøjelse  med  Omslaget,  hvis  Aarsager  han  ikke 
formaar  at  overse,  og  udbeder  sig  nærmere  Meddelelse  om, 
hvad  han  lige  overfor  Skipperne  skal  anføre  som  Grund  til 
dette  uventede  Skridt.  Det  kongelige  Svar  røber  noksom,  hvor 
nødigt  ogsaa  Regeringen  har  føjet  sig  efter  Omstændighederne. 
Allerede  det,  at  Løftet  om  at  ophæve  Lastpengene  er  givet  den 
12.  Juni,  medens  Befalingen  først  iværksættes  den  8.  Juli ^  viser 
Regeringens  Ulyst.  „Men",  hedder  det  yderligere,  „dersom  Du 
af  Dig  selv  forseer  det  en  8  Dage  og  vedbliver  at  tage  Lastpenge, 
og  det  noget  kan  drage  til  Sum,  skal  Du  ingen  Utak  eller  Unaade 
dermed  fortjene."  Hvad  endelig  Grunden  til  Ophævelsen  angaar, 
saa  kan  Tolderen  jo  anføre,  at  Kongen  har  bestemt  sig  dertil, 
rørt  ved  Hertugen  af  Albas  Bønskrift,  saa  og  mest  paa  Grund  af 
den  Gunst  og  Naade,  Hs.  Maj.  nærer  for  Nederlænderne ^ 

'  Vendingen  var  gjort.  Med  rask  Fart  fjernede  man  sig  atter  fra 
Maalet.  Alt,  hvad  Peder  Oxe  oprindeligt  havde  tilsigtet  med 
Lastpengene,  forspildtes  nemlig  nu  lidt  efter  lidt.  Indtægterne  af 
Øresundstolden  led  et  betydeligt  Skaar.  Endnu  i  Aaret  1568  ud- 
gjorde de  466,000  Kroner,  men  allerede  næste  Aar  varde  sunkne 
til  245,000  Kroner,  altsaa  mere  end  300,000  Kroner  under,  hvad 
de  havde  indbragt  i  Peder  Oxes  Tiltrædelsesaar.  Og  hvad  der 
oprindelig  havde  udgjort  denne  nye  Afgifts  Styrke,  var  nu  blevet 
dens  Svaghed.  Den  havde  været  et  svært  Paalæg,  som  dog  kunde 
bæres,  fordi  det  var  ligeligt  fordelt  paa  alle.  Den  var  nu,  da  Ne- 
derlænderne var  blevne  fritagne  derfor,  sunken  ned  til  at  blive 
en  uudholdelig  Afgift,  der  var  uretfærdigt  og  uklogt  fordelt.  Den 
tilintetgjorde  den  sidste  Rest  af  de  østersøiske  Hansestæders 
Handel.  Med  slig  en  Lænke  om  Benet  kunde  de  endnu  mindre 
kappes  med  de  driftigere  Hollændere.  For  en  ringe  Indtægts 
Skyld  begik  man  altsaa  den  politiske  Fejl  at  hjælpe  en  enkelt 
Magt  til  Enehandel  i  Østersøen,  og  det  netop  den  farligste,  fordi 
det  var  den  mægtigste,  Nederlænderne.  Og  selv  den  ringe  For- 
del, for  hvis  Skyld  disse  Misgreb  skete,  blev  just  gennem  dem 
bestandig  yderligere  forringet.  Hvert  østersøisk  Handelsskib, 
der  maatte  give  tabt  i  det  ulige  Kapløb  og  derfor  unddroges  Far- 
ten, efterlod  en  tom  Plads  paa  Lastpengenes  Indtægtsside. 

iVied  sædvanlig  Snarraadighed  havde  Peder  Oxe  her  handlet, 
gjort  et  af  disse  klare,  bestemte  Slag,  der  var  hans  Styrke.  Men 
enhver  vil  kunne  forstaa,  hvor  nødigt  han  har  indladt  sig  her- 
paa.  Meget  mod  sin  Vilje  havde  han  maattet  tilintetgøre  sit  eget 
ypperste  politiske  Værk,  udtørre  en  af  sit  Fædrelands  rigeste 
Hjælpekilder  og  hermed  selv  borttage  den  Grund,  hvorpaa 
Kongens  Tillid  til  ham  hvilede. 


9 

Medens  Vinterens  og  Foraarets  fejlslagne  Forhaabninger  i 
Sommeren  1568  lagde  deres  slappende  Virkninger  over  Dan- 
mark-Norges Optræden,  saa  hemmedes  Sverige  samtidig  paa 

endnu  mere  afgørende  Vis.  Den  Uro  i  Luften,  der  havde  hvilet 
over  Norden  siden  Krigens  Udbrud,  havde  for  en  stor  Del  hid- 
rørt fra  og  ytret  sig  i  en  Spænding  indenfor  Kongefamiljerne. 
Det  havde  i  lange  Tider  taget  sig  ud,  som  om  det  udsatte  Punkt, 
hvorfra  Udladningen  udgik  og  hvor  derfor  Nedslaget  vel  maatte 
ramme,  var  Frederik  II.  Nu  trak  Spændingen  nordefter,  og 
Uvejret  fik  Luft  i  et  Lyn,  der  ramte  hans  Fætter,  Erik  XIV. 

Det  var  ikke  tilfældigt.  Den  urimeligt  paabegyndte  Krig 
maatte,  da  den  ikke  kunde  høre  op  og  heller  ikke  kunde  fort- 
sættes, med  Nødvendighed  kræve  en  af  de  to  Ophavsmænd  og 
Ledere  som  sit  Bytte.  Hvilken  af  de  to  det  blev,  afhang  af  de 
ydre  Omstændigheder  og  den  paagældendes  indre  Sammen- 
sætning. 

De  to  Fætre  lignede  i  mange  Maader  hinanden,  baade  ud- 
vortes og  indvortes.  Begge  to  høje,  kraftige,  statelige  Mænd  om- 
trent i  samme  Alder.  Begge  med  Sind,  hvori  fædrene  og  mødrene 
Arv  kun  løst  forbundne  laa  i  indbyrdes  Strid  og  dannede  Mod- 
sætninger. Begge  med  højtflyvende  Planer,  Tro  paa  Kongemagt 
og  egne  Evner.  Begge  med  samme  for  stærke  Sprængsats,  der 
kunde  medføre,  at  Daadkraft  og  Selvtillid  med  eet  paa  et  tilsyne- 
ladende tilfældigt  Punkt  brast  og  sank  sammen.  Begge  endelig 
med  samme  Lønnøgle  til  Forstaaelse  af  sig  og  andre,  ytrende 
sig  i  en  bevidst  Trang  til  Raadgivere  og  dog  en  som  Skygge  sta- 
digt eftersmuttende  Mistro.  Men  Side  om  Side  hermed  en  svær- 
merisk Selvhengiven  til  en  Kvinde  af  Folket,  Villighed  til  at 
glemme  Kongeglans  og  Kongepligt  for  blot  —  som  en  af  Landets 
egne  —  jævnt  at  maatte  være  sig  selv  hos  hende. 

Erik  XIV  var  den  mest  begavede  og  den  voldsomste  af  dem. 
Fra  Faderen  brændte  der  en  kraftigere  Daadtrang  i  ham  end  i 
Frederik  II.  Modsætningen  mellem  tysk  og  dansk  var  for  denne 
ikke  saa  skarp  og  dybttrængende  som  Frygten  hos  Erik  XIV 
for  at  overses  af  fordums  Standsfæller,  der  maaske  endnu  reg- 
nede sig  for  jævnbyrdige  med  Vasaslægten.  Erik  XIV  havde 
Brødre  som  mulige  Medbejlere.  Frederik  II  kunde  trygt  kaste 
Tøjlerne  og  ugevis  færdes  og  friskes  paa  Jagt.  Ikke  en  Sjæl  i 
Danmark  vilde  falde  paa  at  ønske  hans  uduelige  Broder  Magnus 

til  Konge.  Endelig  havde  Frederik  II  et  sundere  Blik,  en  lykke- 
ligere Haand  i  Valget  af  Raadgivere.  Han  kunde  blændes,  men 
lod  sig  af  en  vis,  naturlig  Lyssans  aldrig  bevæge  til  skummelt  at 
hente  dem  fra  Dybet. 

Følgen  blev,  at  Manglerne  slog  dybere  igennem  hos  Erik  XIV 
end  hos  Frederik  II.  Kendetegnene  paa  den  indre  Gæring  og 
de  uforsonede  Modsætninger  blev  tydeligere  og  mere  skæbne- 
svangre hist  end  her.  Alt,  hvad  der  kun  kom  paa  Tale  og  truede 

Fig.  106.  Stockholm  Slot  i  Slutningen  af  det  16.  Aarhundrede. 
(Efter  Braunius:  Theatrum  urbium.) 


med  at  blive  virkeligt  hos  Frederik  II,  blev  til  fuld  Handling  hos 
Erik  XIV. 

Rygtet  vilde  vide,  men  talte  dog  usandt,  da  det  meldte,  at 
Frederik  II  med  egen  Haand  havde  dræbt  Holger  Rosenkrans 
og  senere  Otto  Krumpen.  Hvor  meget  end  Frederik  II  onskede 
at  ægte  Anna  Hardenberg,  stod  Sagen  dog  endnu  paa  samme 
uafgjorte  Punkt.  Selv  om  Kongens  Afsættelse  muligt  havde 
været  paa  Tale  1565,  og  hans  Søster  haft  Ret  i  at  bebrejde 
Rigsraadet  Delagtighed  heri,  saa  sad  Frederik  II  dog  efter  Pe- 
der Oxes  Hjemkomst,  støttet  af  ham,  sikrere  paa  Tronen  end 
forhen. 

Men  i  Sverige  myrdede  virkelig  Erik  XIV  med  egen  Haand 
paa  Stockholm  Slot  (Fig.  106)  Niels  Sture  (Fig.  107)  1567,  holdt 


246 


Frcdsunderhandlinger  med  Sverige  1568 


Bryllup  i  Juli  1568  med  Karin  Månsdotter  (Fig.  108),  der  krone- 
des til  Sveriges  Dronning,  og  blev  endelig  selv  fangen  og  afsat 
som  Konge  af  sine  Brødre,  Hertugerne  Johan  og  Carl,  i  Slut- 
ningen af  September  samme  Aar. 

Johan  III's  Tronbestigelse  maatte  betydeligt  fremme  Freds- 
udsigterne.  Allerede  Erik  XIV  havde  paa  Slutningen  af  sin  Rege- 
ring ønsket  Fred,  og  saavel  den  tyske  Kejser  som  Kongen  af 

Frankrig  havde  i  Løbet 
af  Sommeren  1568  ved 
Gesandter  søgt  at  bringe 
Underhandlinger  i  Gang. 
Den  nye  svenske  Konge 
var  endnu  mere  villig. 
Men  Modstanden  kom 
nu  fra  Frederik  II.  Han 
mente,  at  de  forvirrede 
Forhold  i  Sverige  burde 
benyttes,  og  at  god  Fred 
kun  kunde  opnaas  ved 
et  kraftigt  Angreb  paa 
Sverige.  At  hans  egen 
Hær  var  saa  godt  som 
ubrugbar  paa  Grund  af 
Mytteri  og  Pengemangel, 
og  at  hans  Flaade  havde 
maattet  vende  hjem  paa 
Grund  af  Pest  ombord,  var  vel  ærgerligt,  men  ikke  afgørende. 
Han  var  tydeligt  nok  opfyldt  af  det  gamle  Haab  om  Sveriges 
Erobring.  Peder  Oxe  og  Johan  Friis  havde  den  største  Møje  med 
at  bevæge  ham  til  at  gaa  ind  paa  Fredsforhandling  og  lade  Vaab- 
nene  hvile  saa  længe. 

Endelig  lykkedes  det  dem  at  finde  en  Mellemvej,  som  Kon- 
gen gik  ind  paa.  Han  sluttede  ikke  Vaabenstilstand,  men  ind- 
rømmede blot  de  svenske  Sendebud  sikkert  Lejde  til  at  maatte 
møde  i  Danmark  og  forhandle  om  Fred.  Under  deres  Ophold 
her  vilde  han  afholde  sig  fra  Angreb  paa  Sverige.  Men  hvad 


Fig.  107.  Niels  Sture.  1.-4.'^ -ti/. 
(Maleri  af  Elbfos.  Gripsholm.) 

Fig.  lOS.   Erik  XlV's  Dronning,  Karin  Månsdotter. 
(Maleri  paa  Gripsholm.) 

Hæren  kostede  at  lønne  fra  deres  Komme,  indtil  Freden  var 

underskreven,  skulde  den  svenske  Konge  forpligtes  til  at  betale. 

De  svenske  Gesandter  ankom  til  Grænsen  i  Oktober  1568. 

Med  Vilje  førtes  de  igennem  den  danske  Hær,  for  at  de  kunde 

se,  hvilke  Magtmidler  der  stod  til  den  danske  Konges  Raadig- 
hed.  Af  Kongen  selv  fik  de  uden  Tvivl  det  bestemte  Indtryk,  at 
han  foretrak  Krigens  Fortsættelse.  Hjemme  fra  vidste  de,  at 
Johan  Ill's  nye,  ubefæstede  Kongemagt  trængte  til  Fred.  Og  de 
vidste  tillige,  at  Sverige  havde  Grund  til  at  frygte  en  snart  ud- 
brydende Krig  med  den  voldsomme  Tsar  Ivan  i  Rusland.  Un- 
dervejs havde  Bønderne  i  Sverige  tilbudt  Hælften  af  deres  Eje, 
naar  de  blot  maatte  faa  Fred.  Alt  dette  gjorde  Gesandterne  til- 
bøjelige til  at  strække  sig  det  videst  mulige  for  at  naa  et  frede- 
ligt Udfald. 

Under  disse  Forhold  mødtes  de  i  Roskilde  med  Peder  Oxe 
og  Johan  Friis  og  paavirkedes  af  disse  en  5—6  Ugerstid  igen- 
nem. De  svenske  Udsendinges  Fuldmagt  lød  paa,  at  de  maatte 
slutte  Fred  paa  Betingelse  af,  at  Sverige  erholdt  Øen  Gulland. 
Fordringer  fra  dansk  Side,  som  ikke  var  omtalte  i  deres  Fuld- 
magt, maatte  de  ikke  gaa  ind  paa,  men  skulde  henstille  til  deres 
Konges  Betænkning.  Ikke  desto  mindre  lod  de  sig  bevæge  til 
at  overskride  deres  Fuldmagter  og  under  de  yderst  vanskelige 
Forhold  handle  efter  eget  bedste  Skøn.  De  sluttede  Fred  paa 
Betingelse  af,  at  alt  skulde  være  som  før  Krigen.  Alt  erobret 
skulde  altsaa  tilbagegives,  baade  Land,  Fæstninger,  Skibe  og 
Kanoner.  Sejladsen  i  Østersøen  skulde  være  fri,  og  Hertug 
Magnus  faa  Øsel  og  sine  andre  fratagne  Besiddelser  tilbage. 
Dette  kunde  de  altsammen  muligt  forsvare.  Vanskeligere  vilde 
det  falde  dem  at  godtgøre  Nødvendigheden  af,  at  de  gik  ind  paa 
endnu  to  Betingelser.  Den  ene  var  den  føromtalte  Fordring  aF 
Frederik  II,  at  Sverige  skulde  lønne  den  danske  Hær  i  Fjerding- 
aaret  Oktober— December  1568,  i  hvilken  Tid  Fredsforhand- 
lingerne havde  staaet  paa.  Den  anden  Betingelse  var  en  ligesaa 
kortfattet  som  ubestemt  Tilføjelse  (Artikel  20)  om,  at  seks 
fyrstelige  Voldgiftsmænd,  tre  valgte  af  hver  Konge,  skulde  af- 
gøre, —  hvormeget  der  yderligere  tilkom  Frederik  II  i  Krigs- 
omkostninger. 

Vi  kender  for  lidt  til  Forholdene  til  nærmere  at  kunne  afgøre, 
fra  hvem  disse  to  Fordringer  skrev  sig.  At  den  første  stemmede 
med  Kongens  Ønsker  er  sikkert  nok.  Men  stemmede  den  ogsaa 

med  Peder  Oxes  og  Johan  Friis'?  Og  den  anden  endnu  langt 
videre  gaaende:  Var  det  en  Faldgrube,  som  man  fra  dansk  Side 
dannede  for  at  lokke  Sverige  til  at  afgive  et  Løfte,  som  bagefter 
kunde  bruges  til  at  rejse  de  allerstørste  Krav?  Eller  var  det  blot 
et  Lokkemiddel,  som  Peder  Oxe  og  Johan  Friis  havde  fundet 
nødvendigt  for  at  bevæge  Frederik  II  til  i  det  hele  at  give  sin 
Underskrift?  Vi  veed  det  ikke.  Men  meget  kunde  tyde  paa,  at 
Kongens  Krigslyst  har  selv  under  Fredsforhandlingerne  voldet 
dem  store  Vanskeligheder.  Under  disse  skrev  saaledes  Frede- 
rik II  til  Frans  Brokkenhus  i  Halland  og  befalede  ham  hemme- 
ligt at  overrumple  Fæstningen  Varberg,  der  endnu  var  i  svensk 
Besiddelse,  men  hvis  Besætning  paastodes  at  have  gjort  Mytteri. 
Til  Kong  Johan  III  (Fig.  109),  der  krævede  Forklaring  paa  disse 
Troppebevægelser,  svarede  han  i  et  meget  køligt  Brev  af  17. 
November  1568,  Den  svenske  Konge  kaldtes  heri  kun  Hertug 
Johan  af  Finland.  Og  det  meddeltes  ham,  at  det  var  Frederik  II 
meget  bekosteligt  at  underholde  sin  Krigsmagt  i  sit  eget  Land 
og  ikke  i  Sverige.  Varberg  laa  i  dansk  Land,  og  i  dette  havde 
han  Ret  til  at  flytte  sine  Tropper,  som  han  vilde.  Dog  havde  han 
nu  befalet  Frans  Brokkenhus  at  forblive  liggende  i  Ro.  (En  Be- 
faling, som  ikke  kendes.) 

Den  18.  November  1568  underskrev  og  forseglede  i  Roskilde 
begge  Landes  Befuldmægtigede  Traktaten  om  den  afsluttede 
Fred.  Frederik  II  gjorde  en  stor  Afskedsfest  for  dem.  Under 
denne  spurgte  han  de  svenske  Gesandter  om,  hvad  de  vilde 
gøre,  hvis  deres  Herre  ikke  vilde  holde  den  nu  trufne  Aftale. 
Svenskerne,  der  synes  at  have  været  paavirkede  af  Vin  og  Øn- 
sket om  at  komme  vel  hjem,  svarede,  at  de  havde  handlet  efter 
Fuldmagt.  Og  hvis  deres  Herre  vilde  omstøde  Aftalen,  saa  vilde 
de  ikke  kende  ham  for  Herre. 

Derpaa  drog  de  afsted,  ledsagne  af  Erik  Munk,  der,  naar  Fre- 
den var  underskreven  af  Kongen  i  Stockholm,  skulde  hjemføre 
de  dér  liggende,  tagne,  danske  Skibe.  Det  danske  Rigsraad  be- 
vilgede straks  en  almindelig  Skat  og  Landehjælp  til  Aflønning 
af  Krigsfolket,  nu  „da  Freden  er  sluttet  med  Sverige".  Og  Fre- 
derik II  forhandlede  med  Peder  Oxe  og  Johan  Friis  om  den 


Fig.  109.  Kong  Johan  III  af  Sverige. 
(Maleri  paa  Gripsholm.  i 

bedste  og  billigste  Maade  at  faa  de  tyske  Knægte  og  Ryttere  af- 
takkede uden  altfor  „gruelig  Stjælen  og  Røven"  hos  Bønderne 
i  Lejrens  Nærhed.  Selv  drog  Kongen  over  til  Koldinghus  for  at 
melde  sin  Moder,  Enkedronning  Dorothea,  Udfaldet,  og  for  før- 
ste Gang  i  mange  Aar  i  Fred  ønske  hende  glædeligt  Nytaar. 


10 

Ude  frøs  det,  og  inde  i  „Maggerne"  og  i  Salen  paa  Kolding- 
hus (Fig.  110)  var  det  maaske  køligt  nok.  Thi  naar  den  første 


Fig.  110.    Koldinghus  i  Slutningen  af  det  16de  Aarhundrede. 
(Efter  Braunius:  Theatruni  urbium.) 

Glæde  over  Gensyn  og  Landefred  havde  sat  sig,  faldt  det  uden 
Tvivl  svært  for  den  spøgefulde  Frederik  II  at  tæmme  sin  Tunge. 
Det  var  ogsaa  en  egen  Sag,  naar  han  selv  vel  ikke  maatte  tales 
ved  med  Jomfru  Anna  Hardenberg  uden  i  sin  Moders  Paahør, 
saa  at  skulle  tilbringe  Tiden  med  at  lytte  til  dennes  evige  For- 
maninger. De  lød  lidt  hult  og  fristede  til  Gensvar,  naar  man 
vidste,  hvad  man  vidste. 

At  den  Slotspræst  ogsaa  skulde  sladre  af  Skole  og  røbe,  at 
der  var  Ildebrand  i  gamle  Huse!  Den  længst  begravne  Historie 
om  Ægteskab  mellem  Enkedronningen  og  hendes  Svoger,  Her- 

tug  Hans,  var  endnu  i  Live.  Melanchthon  (Fig.  1 1 1)  og  de  andre 
tyske  Teologer  havde,  da  det  var  kommet  paa  Bane  et  Aars  Tid 
efter  Christian  III's  Død,  1559,  udtalt  deres  bestemteste  Mis- 
billigelse. Thi  Ægteskab  mellem  Svoger  og  Svigerinde  er  Ægte- 


Fig.  111.   Philip  Melanchthon. 
(Træsnit  af  Lucas  Cranach.) 

skab  mellem  Broder  og  Søster  og  i  Strid  mod  al  guddommelig 
Lov.  Men  nu  var  det  der  igen.  Der  var  livlig  og  varm  Forstaaelse 
mellem  Koldinghus  og  Hansborg.  Det  var  da  umuligt  ikke  at 
svare  spydigt,  naar  samme  Moder  talte  bibelhvast  og  højstemt 
mod  Giftermaal  med  Jomfru  Anna. 

Og  kom  Moder  og  Søn  virkelig  for  Alvor,  i  en  Slags  Halv- 
fortrolighed, ind  paa  Sagen,  blev  det  ikke  bedre  derfor.  Hvis 

hun  søgte  at  skræmme  ham  med,  at  Fætteren  Erik  XIV  havde 
indladt  sig  i  et  Hgnende  Ægteskab,  og  nu  sad  han  afsat  og  som 
en  usselig,  mishandlet  Fange  i  „Eskils  Gemak"  paa  Stockholm 
Slot,  saa  manglede  Frederik  II  næppe  Svar.  Hvad  hun  havde  for, 
straffedes  efter  Melanchthons  Paastand  med  Helvedes  evige  Ild. 
Og  selv  Mænd  som  Peder  Oxe  og  Johan  Friis  erklærede,  at  det 
gik  paa  ingen  Maade  an. 

Men  tav  de  tilsidst,  bittert  og  koldt,  saa  tav  Omgivelserne  ikke 
derfor.  Alle  vidste  Besked.  Begge  Sager  var  Dagens  skjulte 
Emne,  om  saa  ingen  talte  lydeligt.  Hvorfor  fniste  de  to  unge 
Hofsinder  med  Vinkanderne  ude  paa  Gangen?  Hviskede  maa- 
ske  den  ene  en  Vittighed  om,  hvorvidt  hun  blev  Hans'?  Hvor- 
for sprang  Forsangeren  et  Vers  over,  eller  hvorfor  slog  alle  de 
dansende  Herremænd  og  Fruer  Øjnene  ned,  naar  de  ufor- 
varende kom  til  Ord  som  disse: 

Gud  dennem  forlade,  som  Aarsag  er, 
At  de  ej  sammen  maa  være, 
Som  have  hinanden  af  Hjertet  kær 
Og  elske  i  Tugt  og  Ære. 

Der  var  ikke  til  at  holde  ud  for  Frederik  II  paa  Koldinghus. 
Han  rejste  derfra  før  Juledag,  som  endnu  dengang  tillige  var 
Nytaarsdag.  Om  hele  Rejsen  skrev  Kongen  et  Par  Dage  efter: 
„Denne  Rejse  har  været  Os  besværlig.  Og  dersom  Vi  ikke  havde 
gjort  det  højbaarne  Fyrstinde  Vor  kære  Fru  Moder  til  Ære,  vilde 
Vi  ikke  for  en  stor  Summa  have  draget  denne  Vej." 

Koldt  var  Mødet  sikkert  endt  paa  Koldinghus.  Ude  frøs  det 
bitterligt.  Da  Frederik  II  naaede  til  Nyborg,  var  Bæltet  lagt  til. 
Det  var  uheldigt,  thi  Peder  Oxe  og  Johan  Friis  ventede  i  Kø- 
benhavn paa  Kongens  Underskrift  paa  Fredstraktaten,  saa  at 
den  kunde  være  i  Orden  til,  naar  Svenskerne  vendte  tilbage 
med  deres  Konges  Underskrift.  Frederik  II  vilde  da  sende  Kan- 
celliskriver Niels  Kaas,  der  havde  ledsaget  ham  paa  Rejsen, 
afsted  med  en  underskreven  Bekræftelse  af  Fredstraktaten.  Men 
Forsøget  paa  at  naa  over  Bæltet  mislykkedes.  Anden  Juledag 
bød  Kongen  en  Mand  80  Kroner,  om  han  kunde  naa  over  til 

Isen  forhindrer  Hjemrejsen 


Korsør  og  hente  mulige  Breve  fra  Peder  Oxe.  Manden  slap  over 
og  tilbage  igen,  dog  under  betydelig  Fare. 

„Med  samme  Karl  ville  Vi  affærdige  i  Morgen  denne  Brev- 
viser med  vor  Konfirmats  over  den  svenske  Fordrag  (Bekræf- 
telse af  Fredstraktaten).  Thi  Vi  ville  ikke  vove  Niels  Kaas  eller 
sætte  hannem  i  Livsfare.  Og  Vi  kunne  dog  besinde,  at  det  vil 
være  fornødent,  at  samme  Brev  er  til  Stede,  om  de  svenske 
komme  hid  neder  med  Besked.  Dersom  end  Brevet  omkom, 
kunde  man  snart  faa  et  andet  igen.  Men  at  en  god  Karl  skulde 


Fig.  1 12.  Med  Isbaad  over  Storebali. 
(Efter  Chr.  Blache.) 


komme  om  Halsen,  vilde  Vi  nødigt.  Er  det  saa,  at  de  svenske 
komme  did,  og  alting,  som  Vi  haaber,  bliver  klart,  ville  I  finde 
Raad  og  give  dem  Foræringer  paa  Vore  Vegne,  som  I  kunne 
tænke  ærligt  og  [be]rømmeligt  er." 

Frost  og  Uheld  vedblev  at  forfølge  Kongen  og  hindrede  ham 
i  at  naa  over  til  København  og  højtideligt  underskrive  Freden. 
Dagen  efter,  at  han  havde  afsendt  ovennævnte  Brev  til  Peder 
Oxe,  gjorde  han  Forsøg  paa  at  naa  over  til  Sjælland  fra  Hinds- 
holm. Men  da  han,  for  at  skyde  Genvej,  kørte  over  Kerteminde 
Fjord,  brast  Isen  under  ham,  saa  at  han  og  Køretøjet  sank  i 

Vandet,  og  han  kun  med  Livsfare  blev  reddet.  Endnu  den  8. 
Januar  1569  var  han  ikke  naaet  længer  end  til  Sprogø.  Dér  var 


r^^^' 


Fig.  1 13.  Sprogø  i  det  17.  Aarhundrede. 
(Efter  Holger Jacobæus.) 

ikke  saa  meget  som  en  Skaal  varmt  01  at  faa,  thi  der  boede 
ingen.  Øen  hused  kun  Kongens  halvvilde  Stod.  Dette  ufrivillige 
Ophold  fik  iøvrigt  gode  Følger  for  alle  senere  Vinterrejsende. 
Kongen  befalede,  da  Freden  var  sluttet,  og  der  atter  blev  Tid 
til  at  tænke  paa  sligt,  at  der  skulde  bygges  en  Bolig  paa  Sprogø 
(Fig.  113  og  114)  og  altid  være  en  Mand  til  Stede,  som  kunde 


Fig.  1  14.  Sprogø  i  det  19.  Aarhundrede. 
(Efter  „Danske  Billeder"  1899.) 


huse  og  pleje  forkomne  Rejsende,  hvad  enten  de  nu  kom  med 
Isbaad  (Fig.  1 12)  eller  i  en  stormsat  Smakke  (Fig.  1 15). 

Fredsvilkaarene  godkendes  ikke  af  Johan  III 


Frederik  II  kunde  have  sparet  sig  sin  Iver  for  at  naa  i  rette 
Tid  til  Svenskernes  Genkomst  med  den  underskrevne  Fred.  De 
kom  slet  ikke.  Peder  Oxe  og  Johan  Friis  gik  og  ventede  dem  i 
Kobenhavn.  Det  samme  gjorde  lybske  Udsendinge,  der  med 
stort  Besvær  var  naaet  did  med  deres  Eksemplar  af  Fredsslut- 
ningen, underskrevet  af  Raadet  i  Lybæk.  Men  Svenskerne  ude- 
blev stadigt.  Holaveden  var  maaske  ikke  farbar  i  saadan  en 
Kulde  for  Jørgen  Gyllenstjerna  og  Ture  Bjelke,  med  samt  deres 
30  Mand  i  Følge. 

Grunden  stak  dybere.  Da  de  var  naaet  op  til  Johan  III,  havde 
han  straks  bebrejdet  dem  deres  Fredstraktat.  De  var  jo  gaaet 

ind  paa  Indrømmelser,  der  ganske 
stred  mod  deres  Fuldmagt.  Kongen 
udstedte  da  den  31.  December  1568 
et  aabent  Brev  til  alle  Landsdele 
om,  at  han  ansaa  Fredsvilkaarene 
for  utaalelige.  Men  han  vilde  gerne 
hore  sit  Folk  først  —  og  vel  nødigt 
give  Frederik  II  Lejlighed  til  at  be- 
gynde et  Vinterfelttog.  Rigets  Stæn- 
der mødtes  paa  Rigsdagen  i  Stock- 
holm (Fig.  116,  Side  264-65)  den 
25.  Januar  1569.  Her  fremhævede 
Johan  III  Traktatens  to  Bestemmel- 
ser om  Krigsomkostninger,  som  Sverige  skulde  svare.  Han  be- 
regnede disse  til  36  Millioner  Kroner  og  spurgte  Bønderne,  om 
de  havde  Lyst  til  hver  især  at  betale  deres  1500  Kroner.  Hertil 
svarede  de  nej.  De  vilde  i  Stedet  for  give  „Jute-konungen  krut, 
lod  och  pikar." 

Et  Par  Dage  efter  afsendte  Kongens  Broder,  Hertug  Karl  — 
den  senere  Karl  IX  (Fig.  117)  —  og  nogle  af  Sveriges  betydeligste 
Mænd  et  Brev  til  Peder  Oxe  og  de  andre  danske  Underhandlere 
i  Roskilde.  De  betegnede  heri  enkelte  af  Fredsvilkaarene,  sær- 
lig Pengekravene,  som  ulidelige  og  bad  de  danske  Raader  be- 
væge Frederik  II  til,  at  der  maatte  holdes  et  nyt  Møde. 

Vistnok  ikke  uden  stor  Vanskelighed  fik  Peder  Oxe  og  Johan 


Fig.  115.  En  Smakke  i  det  16.  .Aar- 

hundrede. 

(Efter  Braunius:  Theatruin  urbium.i 

Friis  Frederik  II  overtalt  til  at  opgive  Pengekravene.  Derpaa 
svarede  det  danske  Rigsraad  i  et  Brev  fra  Helsingør  den  7. 
Marts  1569,  at  Kongen  for  at  vise  sin  Villighed  til  Fred  vilde 
frafalde  sine  berettigede  Krav  paa  Krigsomkostninger.  Men  om 
videre  Indrømmelser  kunde  der  ikke  være  Tale,  derfor  var  et 
nyt  Møde  unyttigt. 

I  Sverige  syntes  Meningerne  at  have  været  delte.  Fredspartiet 
var  vel  talrigt.  Men  Johan  III,  hvis  Kroning  skulde  foregaa  i 
Juli  Maaned  i  Upsala, 
vilde  nødigt  lade  denne 
falde  sammen  med  en 
ufordelagtig  Fredsslut- 
ning. Han  haabede  vel 
ogsaa  at  kunne  aftvinge 
sin  Fætter,  Frederik  II, 
endnu  nogle  Indrøm- 
melser. Han  svarede 
da  med  bestemt  at  fast- 
holde Forlangendet  om 
et  nyt  Møde. 

Hermed  brast  Fre- 
derik II's  Taalmodig- 
hed.  Han  nægtede  vel 
ikke  at  lade  et  Møde 
afholde,  men  gav  Or- 
dre til,  at  samtidigt 
skulde  —  Fjendtlighederne  begynde.  Medens  Johan  111  blev 
kronet  den  10.  Juli  1569  i  Upsala  (Fig.  1 18  og  1 19),  foretog  den 
danske  Flaade,  som  Peder  Oxe  atter  havde  bragt  paa  Fode,  30 
Skibe  stærk  under  Peder  Munk,  det  første  Angreb.  Under  saa- 
danne  Forhold  blev  Mødet,  som  den  29.  Juli  holdtes  paa  Græn- 
sen mellem  Knærød  og  Ulfsbæk,  nærmest  en  blot  latterlig  Fore- 
stilling. Johan  1 1 1  havde  afsendt  sin  Kansler  og  andre  gode  Mænd 
dertil.  Frederik  II  sendte  blot  sin  Kancelliskriver,  Niels  Kaas, 
og  et  Par  Rigsraader.  Forgæves  mødte  den  utrættelige  franske 
Gesandt,  Charles  Dangay,  for  om  muligt  at  bringe  Fred  til  Veje. 

Troels-Lund:   Historiske  Fortællinger  IV  17 


Fig.  117.   Karl  den  Niende.  1550—1611. 

Allerede  Ordningen  paa  Stedet  spaaede  ilde.  Da  ingen  af  Par- 
terne vilde  møde  paa  fremmed  Grund,  var  paa  hver  Side  Græn- 


Fi'r.  1  19.   Den  søndre  Portal  af  Upsala  Domkirke. 

sen  rejst  en  Slags  Skanse  af  Træstammer,  bag  hvilken  vedkom- 
mende Lands  Udsendinge  samledes.  Det  svarede  godt  til  denne 
Ordning,  at  den  tidligere  Artilleri-Øverste,  Peder  Bille,  var  en 
af  de  hidsendte,  danske  Rigsraader.  Med  Hovedet  over  Bryst- 

17* 

værnet  tilraabte  saa  skiftevis  svenske  og  danske  hverandre 
deres  Meninger.  Paa  en  Post  som  denne  kunde  selv  ikke  Niels 
Kaas's  pilne  Blidhed  undgaa,  at  det  endte  med  blot  Ukvemsord 
og  Tvist  om  det  ørkesløse:  hvem  der  oprindelig  var  Skyld  i 
Krigen. 

Selve  Grænsemødet  blev  det  tydelige  Udtryk  for,  at  Peder 
Oxes  Bestræbelser  for  Fred  endnu  ikke  havde  magtet  Konger- 
nes Modstand.  Begge  Riger  drev  atter  fra  hinanden,  uden  at 
Forbindelse  var  opnaaet. 


11 

Saa  begyndte  da  Krigen  paany  i  Juli  1569.  Da  Peder  Munk 
ikke  mødte  noget  svensk  Orlogsskib  i  Østersøen,  løb  han  med 
sin  Flaade  til  Reval  (Fig.  120).  Dagen  førend  Kroningen  skulde 
foregaa  i  Upsala,  beskød  han  Byen  med  34  Pundigere  og  gjorde 
alle  Skibene  i  Havnen  til  Bytte.  Reval,  der  jo  ligger  lige  overfor 
Stockholm,  var  ganske  naturligt  bleven  Sveriges  vigtigste  Til- 
førselshavn  under  Krigen.  Hver  Dag  kom  nye  Skibe  til,  som 
ikke  anede,  at  Peder  Munk  nu  var  Herre  dér.  Det  blev  derfor 
et  overordentlig  rigt  Bytte,  baade  af  Skibe  og  Varer,  som  han 
førte  med  hjem  til  København.  Det  ansloges  her  til  omkring  en 
Million  Kroner.  Peder  Oxe  havde  inderlig  god  Brug  derfor, 
baade  til  Flaaden  og  til  Lønning  af  de  ubetalte,  dyre  Knægte. 

Som  sædvanligt  gjorde  disse  Vanskeligheder;  men  det  lykke- 
des endelig  at  faa  Hæren  i  Virksomhed.  Den  21.  September 
red  Frederik  II  fra  Helsingborg  op  for  at  slutte  sig  til  den.  Han 
havde  kort  forinden  været  til  Familjefest  i  den  anden  Kant  af 
Riget.  Der  stod  Bryllup  paa  Koldinghus.  Hverken  dog  Enke- 
dronning Dorotheas  eller  Jomfru  Anna  Hardenbergs.  Men  Fre- 
derik II's  yngste  Broder  Hans's  (Fig.  121)  med  en  Datter  af  en 
lille,  tysk  Fyrste.  Brylluppet  stod  den  19.  September,  men  hvor 
meget  Kongen  har  skyndt  sig  derfra,  kan  ses  af,  at  han  allerede 
den  21.  drog  fra  Helsingborg, 


Krigen  1569 


261 


Det  var  Kongens  Plan,  at  man  skulde  søge  endelig  at  faa 
Svenskerne  fordrevne  fra  den  danske  Fæstning,  Varberg,  som 
de  nu  i  fire  Aar  havde  haft  inde.  Belejringen  paabegyndtes  da 
med  Kraft.  Men  som  den  var  begyndt,  kom  den  svenske  Konge 
og  hans  Broder  Hertug  Carl  med  en  Hær  ned  gennem  „Hul- 


Fig.  120.   Reval  med  St.  Olai  Kirke. 
(Tegning  af  N.  Liitzhøft.) 

vejen".  Frederik  II  sendte  Bud  og  tilbød  dem  Kamp  i  aaben 
Mark.  De  holdt  sig  imidlertid  i  Ro  og  afventede  et  gunstigt  Øje- 
blik, hvor  Bondehæren,  der  skulde  skærme  Skaane,  var  bleven 
tryg.  Saa  brød  Hertug  Carl  pludselig  frem  og  foretog  et  Hærg- 
ningstog  gennem  det  sydøstlige  Skaane,  hvor  Ystad  og  flere  andre 
Byer  plyndredes  og  gik  op  i  Luer. 

Imidlertid   gik   det   uheldigt  ved  Varberg  (Fig.   122).    Rigs- 
marsken  Frans  Brokkenhus  red  i  Begyndelsen  af  November 

Varberg  erobres 


nær  ved  Slottet  og  blev  saaret  af  en  Kugle  i  det  ene  Ben.  Der 
gik  Koldbrand  i  Saaret,  og  han  døde.  Daniel  Ranzau  laa  og  viste 
nogle  Bøsseskytter  (Artillerister),  hvorledes  de  skulde  stille  en 
Kanon.  Da  han  et  Øjeblik  kiggede  op  over  Brystværnet,  bort- 
reves hans  Hoved  af  en 
Kugle.  Frederik  II,  der  saa- 
ledes  var  berøvet  begge  sine 
Øverster,  overtog  da  selv 
Kommandoen  og  lod  straks 
Slottet  beskyde  til  Storm. 
Under  denne  Beskydning 
dræbtes  Slotsherren,  Bo 
Grip.  Hans  Folk  tabte  Mo- 
det, og  da  Stormen  skulde 
til  at  begynde,  tilbød  de  at 
overgive  Slottet  mod  at 
maatte  frit  drage  bort.  Kon- 
gen gik  ind  herpaa,  og  Var- 
berg var  hermed  erobret. 

Ganske  naturligt  maatte 
dette  Held  opildne  Frederik 
II's  gamle  Tro  paa  sig  selv. 
Hvad  ingen  af  de  andre  hav- 
de formaaet,  havde  han  nu  i 
ganske  kort  Tid  udrettet.  Det 
skulde  nok  endda  vise  sig, 
at  han  og  ikke  de  danske 
Forsigtighedsraader  havde 
haft  Ret.  Stunden  var  nu  inde,  da  han  med  væbnet  Haand  skulde 
erobre  Sverige  og  dermed  afgøre  Krigen.  Det  brændte  i  ham 
af  Forbitrelse  over  alle  de  Grusomheder,  som  han  hørte  om  fra 
det  sidste  Indfald  i  Skaane.  Men  nu  var  Oprejsningens  Tid  ende- 
lig kommen.  Som  han  havde  villet  fra  første  Færd:  Sverige 
skulde  nu  erobres  med  en  Hær,  ført  enten  af  ham  selv  eller  en 
af  hans  flinke,  prøvede  Folk  fra  Tyskland.  Han  indsatte  Chri- 


Fig.  121.   Hertug  Hans  den  yngre. 

(Maleri  paa  Frederiksborg.) 


Christopher  von  Dohnas  Tog  ind  i  Sverige  1569 

Stopher  von  Dohna  til  Feltøverste  over  Hæren,  med  Ordre  til 
straks  at  trænge  ind  i  Sverige. 

At  Kongen  afholdtes  fra  selv  at  overlage  Kommandoen,  skyld- 
tes uden  Tvivl  Peder  Oxes  og  det  øvrige  Rigsraads  bestemte 
Indgriben.  Frederik  II  forlod  Hæren  og  drog  ned  til  København, 
men  fulgte  herfra  med  største  Spænding  Udfaldet  af  det  Tog, 
som  endelig  skulde  erhverve  ham  Herredømmet  i  Sverige. 

Christopher  von  Dohna  var,  som  han  havde  vist,  baade  en 
tapper  og  en  dygtig  Mand.  Men  den  Opgave,  her  var  stillet  ham, 
oversteg  langt  hans  Kræfter.  De  tyske  Lejeknægte  var  allerede 


Fig.  122.   Varberg  i  det  16.  Aarhundrede. 
(Efter  Tegning  i  det  danske  Rigsarkiv.) 


i  og  for  sig  et  uhaandterligt  Stof.  Og  de  store  Afstande  i  Sverige 
med  dets  svagt  befolkede  Land,  hvor  det  nødvendige  til  en  Hærs 
Underhold  vanskeligt  kunde  faas  paa  Stedet,  og  endnu  vanske- 
ligere hidskaffes,  gjorde  sligt  et  Tog  til  en  overordentlig  svær 
Opgave.  Saa  galt  som  Udfaldet  blev,  havde  dog  næppe  nogen 
tænkt  sig  det.  Da  Christopher  von  Dohna  havde  været  nogle 
Uger  paa  svensk  Grund,  uden  synderligt  Sammenstød  med  Fjen- 
den, nægtede  de  tyske  Lejetropper  at  ville  drage  videre  og  for- 
langte at  føres  tilbage.  Som  Paaskud  gav  de,  at  de  savnede  Vin- 
terklæder, havde  ikke  alle  Harnisk  med  sig,  samt  at  det  vilde 
blive  Kongen  til  den  største  „Nachdel",  hvis  de,  som  udgjorde 
Kærnen  af  hans  Hær,  led  nogen  Skade. 

Fig.  1 16.  Stockholm  i  det 
(Efter  Braunius 


De  tvang  Christopher  von  Dohna  til  at  føre  dem  tilbage  til 
Vinterkvarter  i  Skaane. 


12 
Dette  varden  bitreste  Skuffelse,  der  kunde  times  Frederik  II. 
Han  følte  sig  sikkert  ikke  uden  Skyld  i  Krigens  Fortsættelse. 
Men  han  stod  nu  ganske  uden  Midler  til  at  komme  videre.  Man 
kan  ikke  nægte,  at  hans  Stilling  var  fortvivlet.  De  allerfleste  af 
hans  sædvanlige  Indtægter  var  ham  berøvede,  idet  Lenene  var 
pantsatte  for  Laan  til  Krigen.  Paa  Grund  af  Lasttoldens  Op- 
hævelse for  Nederlændernes  Vedkommende,  svandt  Indtægterne 
af  Øresundstolden  bestandigt  mere  og  mere  ind.  Det  var  blevet 
ham  nægtet  personlig  at  føre  Hæren,  og  den,  han  havde  betroet 
Kommandoen,   havde  vist  sig  ganske  ude  af  Stand   til  at  faa 

den  frem.  Hvor  han  saa  vendte  sig,  var  han  stænget  inde:  af 
ydre  Fjender,  af  Pengemangel  og  Gæld,  af  Peder  Oxe  og  et 
Rigsraad,  der  ikke  tillod  ham  paa  noget  Punkt  frit  at  røre  sig. 

Under  disse  Omstændigheder  valgte  han  den  Udvej,  der  stem- 
mede med  hans  ærlige  Ligefremhed  og  hastige  Beslutsomhed: 
han  erklærede,  at  han  vilde  —  nedlægge  Regeringen. 

Den  1.  Januar  1570  sendte  han  fra  Frederiksborg  Slot  det 
mærkelige  Brev  herom  til  Peder  Oxe,  Johan  Friis  og  de  øvrige 
Rigsraader. 

Han  skrev  heri,  at  han  godt  vidste,  at  man  gav  ham  Skyld  for 
at  have  begyndt  Krigen  uden  deres  Raad  og  Samtykke.  Nogle 
af  dem  havde  endog  sagt  ham  det  lige  ud.  Han  vilde  indrømme, 
at  „da  Krigen  begyndtes,  raadtes  Vi  ikke  med  mange  af  eder; 
dog  var  det  eder  alle  ikke  uvitterligt.  Men  Vi  havde  paa  den  Tid 
slaget  Vor  Lid  til  nogen,  paa  hvilke  Vi  Os  og  forlode,  og  blev 

derover  af  dennem  bedraget.  Hvilket  Vi  nu  lade  fare  og  ville 
deraf  intet  ydermere  sige".  [Hvad  Frederik  II  her  sigter  til,  er 
uklart.  For  Eftertiden  ligger  det  nær  at  gætte  paa  Grev  Giinther 
af  Schwarzburg  og  hans  øvrige  tyske  Tillidsmænd.  Men  det  er 
dog  tvivlsomt,  om  Kongen  har  haft  saa  klar  en  Selvforstaaelse. 
Muligt  har  han  blot  tænkt  paa  Mogens  Gyldenstjerne  og  Rigs- 
hofmester Ejler  Hardenberg.] 

„Men  at  Vi  skulle  være  Aarsag  til  denne  Krig,  det  skal  ikke 
findes.  Vi  forsee  Os  og,  at  I  dér  vil  vide  Os  undskyldt.  Thi  Kri- 
gen begyndtes  ikke  af  nogen  Hovmod  eller  Letfærdighed,  men 
Svensken  understod  sig  uden  al  kristelig  og  billig  Ret  at  optage 
det  danske  og  norske  Vaaben.  Da  Vi  begærede,  at  det  skulde 
aflægges,  skete  det  ikke.  Derpaa  have  Vi  i  Guds  Navn  anfanget 
denne  Krig.  Nu  give  Vi  eder  selv  at  betænke,  om  Os  er  givet 
Aarsag  at  gribe  til  Sværdet,  eller  og  Vi  skulde  have  siddet  stille 
og  ladet  Svensken  med  Fred  nyde  og  bruge  det  danske  og  nor- 
ske Vaaben  baade  Os,  eder  selv  og  alle  Rigernes  Indbyggere  til 
evig  Spot  og  Haan. 

Vi  har  ikke  sparet  Os  selv  eller  begæret  at  sidde  hjemme, 
men  gerne  frivilligt  vovet  Huden,  og  er  i  egen  Person  draget 
med  og  været  hos  baade  foran  Elfsborg  og  Halmstad,  og  har 
dér  gjort,  hvad  Os  var  muligt  og  saa  meget  Os  sømmede. 

Det  har  ikke  været  Vor  Skyld,  at  Vi  ikke  har  været  med 
Vort  Krigsfolk  paa  de  andre  Tog.  Thi  som  I  selv  vide.  Vi  det 
nok  af  eder  have  begæret,  men  I  have  det  ikke  villet  tilstede 
Os,  i  hvor  gerne  Vi  det  havde  gjort. 

Hvad  Vort  Tilbud  om  Fred  altid  har  været,  det  er  vitterligt 
og  gøres  ikke  Behov  meget  derom  at  skrive.  Saa  haabe  Vi,  at 
Skylden  ikke  findes  saa  stor  hos  Os  og  paa  Vor  Side,  som 
somme  Os  den  vil  tilmaale.  Gud,  som  er  retfærdig  og  kender 
alle  Menneskers  Hjerter,  har  i  denne  Handel  set  og  kendt, 
hvem  der  havde  mest  Skyld  og  havde  givet  Aarsag  til  denne 
Krig.  Med  sin  Guddoms  Haand  og  Magt  har  han  styrtet  Vor 
hovmodige  og  uretfærdige  Fjende  af  Sædet  og  holdt  Os  naade- 
ligen  ved  Vore  Riger  og  Lande,  saa  Vi  endnu  af  Guds  Naade  er 
den,  Vi  var. 

Efter  at  Kong  Erik  er  afsat  og  Kong  Johan  tiltog  sig  Rege- 
ringen i  Sverige  og  tilbød  Fred,  veed  I,  at  Vi  dermed  i  alle 
Maader  have  Os  forholdt  efter  eders  Raad.  Skøndt  muligt,  hvis 
Vi  den  Gang  havde  fulgt  Vort  eget  Hoved,  saa  havde  Vi  nu 
haft  Fred. 

Vi  have  i  egen  Person  med  Vort  Krigsfolk  begivet  Os  for 
Varberg,  og  Gud  Almægtigste  har  det  saa  naadelig  skikket,  at 
Vi  Slottet  har  bekommet.  Det  kunde  vel  have  været,  at  dersom 
Vi  ikke  i  egen  Person  havde  været  der  til  Stede  og  gjort  saa 
meget  dertil,  som  gjort  blev  —  hvad  de,  der  hos  vare,  vide  at 
give  Os  Vidnesbyrd  om  —  saa  skulde  Huset  paa  den  Tid  svar- 
ligt være  blevet  erobret.  Og  dersom  vi  den  Gang  havde  været 
saaledes  stafferet  i  Marken,  som  en  Konge  burde  have  været, 
med  Vogne  og  anden  Nødtørft,  saa  havde  Vi  fra  Varberg  draget 
med  Vort  Krigsfolk  ind  i  Fjendens  Land  og  ikke  begivet  Os  fra 
dem,  førend  vi  havde  fanget  en  Ende  paa  Krigen.  Men  da  Vi 
intet  manglede  undtagen  alt  det.  Vi  skulde  bruge,  var  Vi  foraar- 
sagede  imod  Vor  Vilje  at  begive  Os  tilbage  og  lade  Vort  Krigs- 
folk drage  frem. 

Rigets  Indbyggere  have  Os  forstrakt  med  Penge  til  Krigen, 
men  Vi  have  ogsaa  selv  udgivet  Vort  eget.  Vore  Raader,  der 
var  med  ved  Varberg,  veed,  at  da  de  Penge,  Vi  skulde  have  af 
Skatten  til  at  lønne  Krigsfolket,  ikke  opkom,  maatte  Vi,  om  Vi 
ellers  vilde  have  Folkene  villige  til  Toget,  gribe  til  Resten  af 
Vore  egne  Penge,  7000  Rosenobler  og  10,000  Daler,  og  dem 
udgive  til  Krigsfolket. 

Det  er  nu  kommet  saa  vidt,  at  Vi  saa  sandt  hjælpe  Os  Gud! 
ikke  have  liggende  Penge  uden  1500  Daler  og  noget  ringe  Guld, 
hvilket  Vi  have  ladt  Vor  Hofmester,  Peder  Oxe,  og  Vor  Sekre- 
tær, Hans  Skovgaard,  se.  Dersom  nogen  af  eder  bærer  Tvivl 
derpaa,  ville  Vi  i  lige  Maade  eder  det  vise,  at  I  og  det  saa  skulle 
befinde. 

Vort  Sølv,  Fade  og  Drikkekar,  saa  meget  det  er,  og  saa  vidt 
det  kan  forslå,  ere  Vi  og  overbødige  at  lægge  ud.  Og  saa  er  siden 
hos  Os  intet  mere  til  overs. 

Vor  fædrene  Arv  i  Vore  Fyrstendømmer  have  Vi  til  Rigernes 

Bedste  forpantet.  Af  Vore  Slotte  og  Len  her  i  Riget  er  der  kun 
faa,  som  findes  frie.  Nogle  af  eder  har  tilforn  raadet  Os,  at  Vi 
skulde  afhænde  til  Pant  eller  Køb  her  en  Gaard,  dér  en  By  fra 
Lenene  for  at  samle  Penge.  Endog  jo  mere  Gods,  der  kommer  fra, 
des  mindre  vil  Renten  blive,  som  Os  vil  komme  til  bedste,  saa 
ere  Vi  villige  til  at  sætte  ud,  dersom  I  ville  raade  Os  det,  alle  de 
Len,  som  endnu  ere  frie,  saa  at  Vi  intet  forbeholde  Os,  men  for- 
strække Rigerne  dermed. 

Vi  forsee  vel,  at  det  ikke  er  fornødent  at  gøre  Undskyldning 
for,  hvor  Resten  af  Vore  Penge  er  bleven  af.  I  veed  vel,  at  Vi 
ikke  har  forslemmet  eller  forbankettéret  dem.  Vi  have  ikke 
anvendt  dem  paa  Vore  Klæder  og  Smykker,  men  i  Rigets  An- 
liggender. Var  Os  mere  i  Hænde,  skulde  det  i  lige  Maade  være 
uspart. 

Nu  ere  Vi  saa  forblottede,  at  Vi  ikke  kunde  give  en  af  vore 
daglige  Tjenere,  der  fattig  er,  et  halvt  eller  et  helt  Hundrede 
Daler,  om  Vi  derom  blev  besøgt,  og  endnu  mindre  til  at  opholde 
Vor  egen  kongelige  Stat  [Stilling]  med.  Vi  tale  ikke  om  den 
Sum,  som  skal  betales  Vor  kære  Svoger,  Kurfyrsten  af  Sachsen. 
Ikke  heller  om  det,  som  Krigsfolkene  skal  have  paa  de  til  Be- 
taling forskrevne  Terminer,  Registrene  herover  vedlægges  denne 
Skrivelse  som  Bilag.  Men  desforuden  vil  der  kræves  en  stor 
Sum  for  fremdeles  at  lønne  Krigsfolket.  Til  at  udruste  Skibene 
paa  Foraaret  vil  ogsaa  kræves  en  stor  Sum,  Vor  Hofmester  har 
berettet  Os:  omkring  20,000  Daler. 

Til  alt  dette  vide  Vi  ingen  Raad  eller  Undsætning. 

Det  vil  derfor  falde  Os  mere  end  besværligt  længer  at  forestaa 
Vort  Regimente  og  kongelige  Regering,  med  mindre  I,  Vore 
Raader,  samt  andre  Rigets  Indbyggere  vide  nogen  gode  Raad 
og  ville  komme  Os  til  Hjælp.  Saafremt  dette  ikke  sker,  kunne 
Vi  ikke  andet  end  samme  Vor  kongelige  Regering  hermed  af- 
træde, overdrage  og  antvorde  eder  den  igen,  saa  at  I  maa  vælge 
en  Herre,  hvem  eder  godt  synes,  der  rigere  er  og  kunde  regere 
eder  bedre  end  Vi. 

Saa  begære  Vi  paa  det  naadigste,  at  I  ville  opgive  og  efterlade 

Os  den  kongelige  Ed,  Vi  eder  svoret  og  lovet  have,  saa  at  Vi 
herefter  maa  være  den  Besværing  fri. 

Og  maa  I  vist  tro,  at  ingen  Glæde  eller  Vellyst  driver  Os  her- 
til. Ikke  heller  have  Vi  eder  eller  nogen  Rigets  Indbyggere  at  be- 
skylde, at  de  skulde  have  givet  Os  Aarsag  dertil.  Men  som  det 
før  er  hørt,  at  andre  store  Herrer,  baade  Kejsere  og  Konger, 
have  været  af  Armod  foraarsaget  til  at  afstaa  deres  Regimente  og 
overgive  det  til  andre,  saa  nøder  og  tvinger  Os  Vor  store  Armod 
og  Nødtørft  det  at  gøre. 

I  ville  derfor  eder  betænke  og  straks  herpaa  give  Os  et  ende- 
ligt, skriftligt  Svar,  hvorefter  Vi  Os  maa  vide  at  rette. 

Skrevet  paa  Vort  Slot  Frederiksborg  Nytaarsdag  1570. 

Friderich."- 

Det  var  det  mærkeligste  politiske  Brevskab,  som  Peder  Oxe 
endnu  havde  haft  i  Hænde.  Ved  et  underligt  Skæbnens  Træf 
stilledes  han  her  Ansigt  til  Ansigt  med,  hvad  han  for  nogle  gan- 
ske faa  Aar  tilbage  havde  tilstræbt  af  ganske  Hjerte:  at  faa  Fre- 
derik II  til  at  vige.  Men  denne  Gang  var  Rollerne  ombyttede. 
Det  var  nu  Peder  Oxe,  der  for  enhver  Pris  maatte  se  at  afværge 
dette  Udfald.  Thi  noget  værre  kunde  ikke  let  times  Landet  i 
Øjeblikket.  Det  vilde  give  Sverige  pludselig  Vind  i  Sejlene.  Det 
vilde  for  Danmarks  Vedkommende  maaske  medføre  en  ny  „Gre- 
vens Fejde".  Og  hvo  skulde  kunne  afløse  Frederik  II?  Som 
Erik  XIV  i  Sverig  havde  ogsaa  han  ganske  vist  to  Brødre,  Mag- 
nus, og  den  nygifte,  unge  Hertug  Hans.  Men  ingen  kunde  for- 
nuftigvis ønske  nogen  af  dem  til  Konge.  Saa  var  der  Frederik 
II's  to  Farbrødre,  Adolph  og  Hans.  Det  vilde  være  at  begynde 
holstensk  Regimente  forfra.  Hertug  Hans  vilde  vel  derhos  tillige 
ægte  sin  Svigerinde,  Enkedronning  Dorothea. 

Ja,  saa  var  der  jo  endnu  den,  som  Peder  Oxe  for  ei  Par  Aar 
siden  havde  opstillet:  Hertug  Carl  af  Lothringen,  eller  i  Mangel 
af  denne:  Prinsesse  Renatas  Mand.  Sjældent  har  vel  nogen  vam- 
ledes ved  egne,  tidligere  Tanker,  som  Peder  Oxe,  hvis  han  nu 
kom  disse  fordums  Kandestøberier  i  Hu. 

Nej,  der  var  kun  eet:  for  Landets  Skyld  at  bevæge  Frederik  II 

til  at  blive.  Ikke  for  hans  egen?  Vi  kender  for  lidt  til  Forholdet 
mellem  Kongen  og  Peder  Oxe  til  at  kunne  afgøre,  hvorledes 
den  rent  personlige  Synsmaade  har  været.  Ikke  lidet  kunde  dog 
synes  at  tale  for,  at  Peder  Oxe  ogsaa  af  personlige  Grunde  kunde 
have  ønsket  at  bevare  Kronen  for  Frederik  II.  Denne  havde  en 
egen  Blanding  af  Vennesælhed  og  Højhed,  der,  i  hvert  Fald 
senere,  vandt  alle  hans  Omgivelser  for  ham.  Der  var  noget  i  der 
Skridt,  Kongen  her  havde  gjort,  der  —  fraset  det  svage  Bevis 
for  Krigens  Nødvendighed  —  maatte  tiltale  Peder  Oxe.  Der  var 
noget  klart  og  bestemt  i  den  hele  Optræden,  i  Slægt  med  en 
Side  hos  Peder  Oxe  selv.  Og  hos  ham  synes  det  at  have  været 
et  staaende  Træk  let  at  slutte  sig  i  Forstaaelse  og  Hengivenhed 
til  den,  hvem  han  tjente  og  ønskede  at  være  til  Vilje.  Det  er  da 
ingenlunde  udelukket,  at  dette  Skridt  af  Frederik  II  har  gjort 
Peder  Oxe  personlig  ondt,  og  at  han  af  Hjerte  har  bestræbt  sig 
for  at  finde  en  for  alle  Parter  heldig  Løsning. 


13 

Det  synes  at  have  været  ikke  saa  ganske  let  en  Sag  at  faa  en 
Forsoning  og  en  begge  Parter  passende  Ordning  bragt  til  Veje. 
Rigsraadet  var  af  Kongen  indkaldt  til  Møde  i  København  den 
8.  Januar  1570.  For  Rigsraadet  fremlagde  saa  Peder  Oxe  det  fra 
Kongen  modtagne  Brev.  Men  Rigsraadet  fandt  med  en  vis  Føje 
i  Henhold  til  Datids  Forretningsgang,  at  det  var  en  ejendomme- 
lig Fremgangsmaade  af  Kongen  at  sammenkalde  sine  Raader  til 
Møde  hos  sig  uden  at  ville  mødes  med  dem.  Og  Kongen  fast- 
holdt sin  Beslutning  ikke  at  ville  samles  med  Rigsraaderne, 
men  kun  at  ville  give  dem  sin  Mening  skriftligt  tilkende.  Efter 
en  halv  Snes  Dage  spændtes  Buen  til  det  yderste,  idet  Kongen 
under  Rigsraadssamlingen  rejste  sin  Vej  og  drog  —  paajagt  i 
Odsherred. 

Da  Frederik  II  var  bortrejst,  enedes  Rigsraadet  om  at  sende 
en  Skrivelse  efter  ham.  Den  var  dateret:  paa  Eders  Majestæts 

Slot  København  den  18.  Januar  1570.  Indholdet  var,  som  For- 
holdene medførte,  en  Blanding  af  skarpt  og  blidt.  Rigsraaderne 
havde  modtaget  Kongens  Brev  og  „Lejligheden  deraf  sørgeligen 
forfaret,  og  besynderligen  hvad  til  Slutning  formeldes  have  vi 
med  alsomstørste  besværlig  Bekymring  formærket  og  forstaaet". 
Kongen  vidste,  at  de  altid,  og  i  Særdeleshed  under  denne  lang- 
varige Krig  havde  været  villige  til  alt,  hvad  Kongen  og  Riget 
kunde  være  tjent  med.  Og  de  skulde  fremdeles  være  villige  til 
med  Raad  og  Daad,  Liv  og  Gods  at  tjene  Kongen.  De  bad  der- 
for underdanigst  Kongen  lade  dem  vide,  „paa  hvad  Sted  Eders 
Maj.  vil  lade  sig  behage,  at  vi  kommer  Eders  Maj.  til  Ords,  saa 
ville  vi  i  Eds.  kongl.  Majs.  egen  Nærværelse  beraadslaa  og  over- 
veje alle  de  bedste  Midler  og  Raad,  os  menneskeligt  og  muligt 
er,  hvormed  denne  Krig  fremdeles  kan  føres,  indtil  Gud  vil  give 
Lykke  til,  at  den  maa  tage  en  behagelig  Ende". 

Men  de  vilde  ogsaa  paa  det  underdanigste  have  Kongen  om- 
bedet, „at  Ed.  Maj.  ikke  vilde  stille  den  Mislov  [Mistillid]  til  os, 
at  Ed.  kongl.  Maj.  skulde  have  Behov  udi  Skrifter  med  os  at 
lade  forhandle".  De  vilde  altid  beflitte  sig  paa  at  gøre  og  raade 
Kongen  til  Gavn  og  Fædrelandet  til  Bedste.  Kongen  er  Hoved, 
de  Ledemod;  ingen  af  dem  kan  undvære  den  anden.  De  bad 
derfor,  at  Kongen  ikke  vilde  afsondre  sig  fra  dem.  De  haabede, 
at  naar  de  tilsammen  med  Kongen  overvejer  og  beraadslaar  al- 
ting, skal  Gud  indgive  dem  de  bedste  Raad,  saa  alting  kan  blive 
godt.  „Vi  har  tilbedt  Holger  Rosenkrans  og  Peder  Bille  ogsaa 
at  skulle  tale  med  E.  Maj.  herom.  E.  Maj.  vil  ikke  tage  os  denne 
vor  Skrivelse  anderledes  end  i  den  bedste  Mening".  . .  „Og  ville 
vi  have  E.  Maj.  hermed  til  Sundhed  og  Velfart,  lykkeligt  og  lang- 
varende Regimente  den  almægtigste  Gud  befalet". 

Som  det  af  Skrivelsen  vil  ses,  sendte  Rigsraadet  altsaa  to  af 
sin  Midte,  som  en  Slags  Udvalg,  efter  Kongen  for  paa  Jagtslottet 
Gjelstrup  i  Odsherred  at  optage  den  mundtlige  Forhandling 
med  Kongen,  som  denne  nægtede  at  føre  paa  Københavns  Slot. 
Valget  var  godt  truffet.  Begge  de  afsendte  Rigsraader  var  tid- 
ligere Krigskommissærer  og  nød  Kongens  Tillid.  De  var  derhos 
begge  nær  beslægtede  med  Peder  Oxe.   Peder  Bille  var  hans 

Svoger,  Holger  Rosenkrans  hans  Hustrus  Fætter.  Begge  havde 
de  ved  hans  Bryllup  været  med  til  at  stille  sig  i  Spidsen  for  en 
Selvbeskatning. 

Rigsraads-Udvalget  traf  Kongen  i  Odsherred  og  fik  ham  be- 
væget til  Forhandling.  Men  desværre  for  Eftertiden  gennem- 
førtes nu  den  mundtlige  Forhandling  saa  grundigt,  at  intet  skrift- 
ligt herom  er  naaet  til  vore  Dage.  Og  det  samme  gælder  om  det 
afgørende  Skridt,  der  blev  en  Følge  af  Forhandlingerne.  Her, 
hvor  vi  netop  saa  gerne  vilde  vide  nogen  Besked  og  spore  Pe- 
der Oxes  Forhold  til  det  hele,  lades  vi  ganske  i  Stikken  af  skrevne 
Beretninger.  Vi  faar  kun  kort  og  knapt  meddelt  uden  mindste 
forklarende  Oplysninger,  hvad  der  blev  det  mærkelige  Udfald: 
en  Rigsdag  for  Danmark  blev  indkaldt. 

Den  22.  Januar  1570,  altsaa  meget  hurtigt  efter  Kongens  Møde 
med  Rigsraads-Udvalget,  udstedtes  der  et  aabent  kongeligt  Brev 
om,  at  alle  adelige  i  Danmark  skulde  personligt  møde  i  Køben- 
havn den  26.  Februar,  da  Kongen  vilde  indhente  deres  Raad  i 
nogle  magtpaaliggende  Sager.  Samtidigt  udgik  et  aabent  konge- 
ligt Brev  om,  at  alle  Bisper  og  Herredsprovster,  en  Præst  fra 
hver  Købstad  og  en  Præst  fra  hvert  Herred  ligeledes  skulde 
møde.  Fra  Købstæderne  skulde  møde  en  Borgemester  og  en 
Raadmand  med  Fuldmagt.  Og  fra  Landet  skulde  møde  alle 
Landsdommerne,  Herredsfogederne  og  to  befuldmægtigede 
Bønder  fra  hvert  Herred. 

Vi  veed  intet  nærmere  om,  hvorledes  Valgene  gik  for  sig.  Og 
det  er  ogsaa  kun  lidt,  hvad  vi  hører  om  Rigsdagen  selv  og  dens 
Møde  eller  Møder.  Sagtens  har  den  ugunstige  Aarstid  hindret 
mange  i  at  komme.  Kongen  var  naturligvis  til  Stede,  han  kom 
ind  fra  Frederiksborg,  hvor  han  havde  opholdt  sig  siden  Jagt- 
turen i  Odsherred.  Alle  Rigsraaderne  var  til  Stede,  paa  et  Par 
nær,  hvem  Krigsforholdene  bød  at  blive  paa  deres  Fæstninger  i 
Skaane.  Under  Rigsdagen  opgjorde  Konge  og  Rigsraad  i  For- 
ening den  28.  Februar,  hvor  mange  Penge  der  fandtes  i  Stats- 
kassen. Det  var  ikke  mange. 

Der  haves  ingen  Meddelelse  om,  hvor,  i  hvilke  Bygninger 
eller  paa  aaben  Plads,  de  talrige  Udsendinge  samledes.  Det  hele. 

vi  kender  til  den  mærkelige  Rigsdag,  er,  hvad  Folket  blev  spurgt 
om,  og  hvad  der  blev  svaret.  Paa  Kongens  Vegne  blev  der  med- 
delt de  enkelte  Stænder,  at  da  den  svenske  Konge  ikke  vilde 
holde  den  i  Roskilde  sluttede  Fred,  var  Frederik  II  nødt  til  at 
beholde  de  fremmede  Krigsfolk  i  sit  Sold  og  begærede  derfor 
Tilsagn  om  frivillig  Hjælp  til  de  hermed  forbundne  store  Om- 
kostninger. Alle  Stænderne  svarede  enstemmigt  ja  og  lovede  at 
yde  Hjælpen  inden  Pinsedag  (14.  Maj).  Der  blev  bevilget  en  al- 
mindelig Landskat.  Kapitlerne  lovede  at  yde  en  Tredjedel  af  al 
deres  Rente,  Købstæderne  en  for  hver  fastsat  Sum,  der  strakte 
sig  fra  40,000  Kroner  for  København  til  400  Kr.  f.  Eks.  for 
Sakskøbing  og  for  Mariager.  Provster  og  Præster  endelig  lovede 
at  yde  enhver  efter  bedste  Evne,  og  hver  enkelt  angav  skriftligt 
sit  Bidrags  Størrelse. 

Med  Udfaldet  af  denne  Rigsdag  var  Kongen  saa  tilfreds,  at 
han  opgav  sin  Beslutning  om  at  ville  fratræde  Regeringen.  Der 
var  jo  ikke  blot  givet  ham  betydelig  Hjælp  til  Krigen  straks, 
men,  saa  vidt  man  kan  skønne,  var  der,  om  end  i  mere  alminde- 
lige Udtryk,  lovet  ham  af  hele  Folket  virksom  Støtte,  lige  indtil 
gunstig  Fred  var  opnaaet.  At  dette  ikke  blev  Mundsvejr,  viste 
sig  i  Aarets  Løb.  I  Maj  og  derpaa  i  August  paatog  Folket  sig 
yderligere  meget  store  Skattebyrder.  Og  i  December  Maaned, 
da  Freden  maatte  anses  for  sikret,  gjordes  en  sidste,  overordent- 
lig Kraftanstrængelse  i  Form  af  en  almindelig  Landeskat  og  ny 
Hjælp  fra  Købstæder  og  Gejstlige  til  Krigsfolkets  Aflønning. 

Det  gaar  under  alle  disse  Begivenheder  som  næsten  overalt, 
hvor  Peder  Oxe  var  den  ledende  og  medvirkende:  han  for- 
svinder det  mest  mulige.  Og  dog  kan  der  ikke  være  Tvivl  om, 
at  han  har  spillet  en  Hovedrolle.  Indkaldelsen  af  hele  Folket, 
for  at  det  selv  kunde  tage  Beslutning  om  sit  Pengevæsen,  var 
den  yderste  Følgeslutning  af  hans  Tankegang,  det  Punkt  af 
denne,  hvor  den  næsten  ganske  falder  sammen  med  moderne 
Synsmaade.  Ad  denne  Vej  blev  baade  Kongen  og  Landet  støttet 
i  et  afgørende  Øjeblik.  Men,  som  altid  med  Peder  Oxe,  han 
selv  led  heller  ingen  Skade.  Tværtimod.  Hele  hans  tidligere  saa 
stærkt  udsatte  Stilling  som  den,  der  skulde  pine  baade  Konge 

Og  Folk,  blev,  saa  vidt  gørligt,  underbygt  og  dækket.  Fra  den 
Stund,  Konge  og  Folk  gensidigt  havde  lovet  ubrødeligt  at  holde 
sammen  og  støtte  hinanden  til  det  yderste,  blev  Peder  Oxe  en 
Slags  Talsmand  og  Udtryk  for  begge.  Peder  Oxe  med  hans 
stadige  Pengekrav  og  Indskrænkning  af  Kongens  Magt  blev  — 
ikke  afholdt  —  men  taalmodigt  anerkendt  som  det  ophøjede 
han  nu  var:  Fuldbyrder  af  Konge-  og  Folkeløfte. 

Et  stort  Held  for  Peder  Oxe  og  Norden  i  det  hele  var,  at  Kraf- 
ten hos  begge  Konger  og  krigsførende  Magter  nu  efter  den  syv- 
aarige,  uafbrudte  Krigsanstrængelse  begyndte  for  Alvor  at  glippe. 
Vel  gjorde  Christopher  von  Dohna  et  lille  Plyndringstog  ind  i 
Sverige,  og  den  svenske  Flaade  viste  sig  atter  i  Østersøen,  men 
Krigen  døde  næsten  hen  afsig  selv.  Begge  Parter  længtes  inder- 
lig efter  Fred.  Ifølge  Kejser  Maximilians  Mægling  samledes  da 
Fuldmægtige  for  Sverige,  Danmark- Norge,  Lybæk,  Polen, 
Sachsen,  den  franske  Gesandt,  Charles  Dangay,  og  Kejserens 
egne  Udsendinge  i  Stettin  den  15.  Juli  1570.  Paa  Frederik  ll's 
Vegne  mødte  Peder  Bille,  Jørgen  Rosenkrans  og  Niels  Kaas, 
samt  Statholderen  i  Holsten,  Henrik  Ranzau.  Frederik  II  tog 
Ophold  paa  Nykøbing  Slot  paa  Falster,  for  at  være  saa  nær  ved 
Forhandlingerne  som  muligt.  Endelig  naaede  man  til  Enighed. 
Freden  blev  sluttet  i  December  1570  (Fig.  123).  Udveksling  af 
selve  de  kongeligt  underskrevne  Fredstraktater  foregik  i  Fe- 
bruar 1571  paa  det  Sted  ved  Grænsen  mellem  Knærød  og  Ulfs- 
bæk,  hvor  Niels  Gyllenstjerna  og  Niels  Kaas  for  et  Par  Aar 
siden  havde  mundhuggedes  bag  hver  sit  Stamme-Brystværn. 

Freden  i  Stettin  var  en  Genoprettelse  af  Tilstanden  før  Kri- 
gen, dog  med  en  lille  Hældning  til  Gunst  for  Frederik  II.  Begge 
Parter  opgav  Krav  paa  hinandens  Lande.  Erobringerne  skulde 
tilbagegives,  Herjedalen  og  Jemteland  altsaa  atter  vende  tilbage 
til  Norge,  og  Fæstningen  Elfsborg,  som  de  danske  endnu  havde 

inde,  tilbagegives  Sverige.  Dog  skulde  Svenskerne  betale  for 
Overgivelsen  af  denne  600,000  Kroner  i  Erstatning.  Otte  tagne 
danske  Orlogsskibe  skulde  tilligemed  det  oprindeligt  ombord- 
værende Skyts  udleveres  til  Danmark.  Øsel  og  Reval  skulde 
overgives  Kejseren,  der  atter  et  Aar  efter  skulde  forlene  dem  til 
Kongen  af  Danmark.  Sejladsen  paa  Narva  skulde  frigives,  og 
Svenskerne,  som   forhen,   have  fri  Sejlads  gennem  Øresund. 


Fig.  123.   Fredsmødet  i  Stettin  15/0. 
(Efter  Stik  af  Kaspar  Ens  ) 


Hvad  endelig  Kongen  af  Danmark-Norges  Ret  angik  til  at  føre 
tre  Kroner  i  sit  Vaaben,  skulde  en  Voldgift,  bestaaende  af  Kej- 
seren og  nogle  tyske  Fyrster,  undersøge  og  afgøre  denne  Sag: 
om  de  tre  Kroner  blot  betød  de  tre  nordiske  Riger,  hvorover 
dansk-norske  Konger  til  en  Tid  havde  hersket,  eller  om  de  tre 
Kroner  betød  Sveriges  særlige  Vaaben.  —  Denne  Voldgifts- 
kendelse blev  aldrig  fældet. 

Med  Rette  herskede  der  stor  Glæde  i  Stettin,  da  man  var  ble- 
ven enig.  Freden  blev  under  Jubel  „udblæst"  og  af  Tromme- 
slagere forkyndt  paa  Gaderne.   Forhandlerne  anrettede  store 

„Panketer"  og  Gæstebud  og  udvekslede  paa  deres  Fyrsters 
Vegne  en  Masse  Guldkæder  og  Smykker  i  gensidige  Gaver. 
Glæden  bredte  sig  nordefter,  efterhaanden  som  Efterretningen 
naaede  frem.  Den  første,  der  naturligvis  skulde  have  Nyheden 
i  Danmark,  var  Frederik  II.  Men  det  var  streng  Kulde  med 
haardt  Uvejr.  Da  de  danske  Udsendinge  kom  til  Warnemiinde 
og  vilde  over  til  Gedsør,  drev  Storm  og  Is  dem  tilbage.  Under 
Livsfare  slap  endelig  et  Bud  over  med  Breve  til  Kongen.  Selv 
besluttede  de  sig  til  at  drage  til  Lands  op  gennem  Holsten  og 
Sønderjylland.  Men  i  sidste  Øjeblik  klarede  Vejret,  og  Stormen 
stillede  af.  Paa  samme  Tid  ankom  de  svenske  Udsendinge.  Som 
første  Udtryk  for  den  vundne  Fred  og  Enighed  besluttede  da 
danske  og  svenske  sig  til  i  Fællig  at  vove  sig  ud  i  Skude  mellem 
Isflagerne  og  se  at  naa  Gedsør.  Forsøget  lykkedes.  De  naaede 
velbeholdne  over,  tidsnok  til  at  nyde  Julegrød  paa  nordisk 
Grund. 

Da  de  forenede  Udsendinge  kom  over  til  Falster,  traf  de  ikke 
Kongen  her.  Han  havde  et  Par  Maaneder  igennem  opholdt  sig 
paa  Vordingborg  og  Nykøbing  Slotte,  begge  Steder  som  Gæst 
hos  sin  Rigshofmester.  Peder  Oxe  var  nemlig  Lensmand  baade 
paa  det  ene  og  det  andet  af  disse.  Da  Frederik  I's  Enke,  Dron- 
ning Sophia,  var  død,  og  Nykøbing  Slot  og  Len,  som  hun  havde 
haft  i  „Livgeding",  derved  var  blevet  ledigt,  havde  Kongen  1569 
forlenet  Peder  Oxe  dermed.  Og  i  det  forløbne  Aar  havde  Peder 
Oxe  endda  faaet  Paddeborg  (Sparresholm)  paa  Sjælland  og 
Thoreby  Birk  paa  Lolland  ligeledes  i  Forlening.  Men  hverken 
Konge  eller  Lensmand  havde  Tid  til  at  dvæle  længere  her- 
nede end  højst  nødvendigt,  indtil  man  i  Slutningen  af  Novem- 
ber havde  faaet  en  sikker  Fornemmelse  af,  at  Freden  vilde  gaa 
i  Orden. 

Regeringens  Henlæggelse  til  Nykøbing  havde  ogsaa  allerede 
kostet  Ofre  nok.  Den  76-aarige  Kansler  Johan  Friis,  som  saa- 
ledes  ved  Vintertid  havde  maattet  farte  i  Forretnings-Anliggender 
mellem  København  og  Nykøbing,  var  paa  en  af  Turene  bleven 
syg  undervejs,  maatte  blive  i  Køge  og  døde  dér  den  5.  Decem- 
ber. Han  oplevede  saaledes  akkurat  at  faa  Vished  for,  at  Freden 

nu  var  sikret.  I  ham  tabte  Peder  Oxe  en  Støtte  i  Modgangens 
Dage  og  en  senere  dygtig  Medarbejder.  Kongen  søgte  at  trøste 
Rigshofmesteren  over  Tabet  ved  —  muligt  efter  hans  egen  An- 
visning —  at  give  ham  et  værdifuldt  Minde  om  salig  Kansleren. 
Peder  Oxe  fik  3dje  Juledag  Lekkinge  Gaard,  Johan  Friis' gamle 
Len,  afgiftsfrit  i  Forlening.  Det  var  maaske  tillige  en  Slags  Tak 
for  Freden  i  Stettin,  ligesom  Nykøbing  Len  havde  været  en  — 
lidt  forhastet  —  Tak  for  Freden  i  Roskilde. 

Peder  Oxe  havde  mange  Grunde  til  at  glæde  sig  over  Freden. 
Nu  var  Grænsen  sat  for  Landets  Pengegenvordigheder.  Men 
endnu  var  de  ikke  omme.  Der  burde  smedes,  medens  Jærnet 
var  varmt.  Rigsraadet  sammenkaldtes.  Under  Henvisning  til  den 
paa  Rigsdagen  i  Aarets  Begyndelse  tagne  Beslutning  og  som 
første  Regeringsmeddelelse  om,  at  Freden  nu  var  sikker,  blev 
der  i  Dagene  den  13. — 18.  December  udskrevet  hos  de  glade 
Undersaatter  en  forsvarlig  Hjælp  til  Krigsfolkets  Aflønning. 
Summerne  var  denne  Gang  gennemgaaende  større  end  sidst, 
og  man  vidste  at  ramme  baade  paa  Land  og  i  Byer  flere  end 
alene  Gejstlige,  Borgere  og  Bønder.  Af  Bønderne  krævedes 
dobbelt  Kvægskat,  men  desuden  skulde  hver  Skomager,  Skræd- 
der, Murer,  Tømmermand  og  Kæltring  (Landstryger)  betale  8 
Kroner,  hver  Møller  12  Kroner  og  hver  Husmand,  Pebersvend 
og  Tjenestedreng  4  Kroner.  I  København  blev  ikke  blot  alle 
Borgerne  afkrævede  Hjælp,  til  ialt  48,000  Kroner,  men  man 
vovede  sig  videre,  end  man  under  Krigen  havde  turdet.  Alle 
fremmede  Kræmmere  i  København  blev  kaldt  op  for  nogle 
Rigsraader  og  af  disse  ansat  til  en  betydelig  Hjælpesum,  som  de 
havde  at  yde  til  Tak  for  Ophold  og  Næring  i  Landet. 

For  Peder  Oxe  aabnede  dog  Fredsslutningen  videre  Udsigter 
end  den  blotte:  at  blive  af  med  Krigens  Tynge.  Han  saa  klart, 
hvad  der  var  naaet  —  han  havde  jo  selv  været  med  til  at  arbejde 
derfor  baade  personlig  i  Roskilde  og  gennem  de  til  Stettin  ud- 
sendte —  og  han  saa  klart,  hvad  dermed  var  tilstræbt.  Ikke  for 
intet  havde  han  gjort  alt  for,  hvor  mørkt  det  end  saa  ud,  at  faa 
Flaaden  grundigt  paa  Fode.  Og  ikke  for  intet  havde  han  kæmpet 
for  Bevarelsen  af  de  danske  Øer  i  Østersøen:  Gulland  og  Øsel. 

Herredømmet  i  Østersøen  var  genvundet,  Paa  Havet  laa  Dan- 
mark-Norges Fremtid.  Og  han  skulde  gøre  sit  for  at  hævde  og 
værne  den. 

Efter  Johan  Friis'  Død  stod  Peder  Oxe  ene  og  fri.  Freden 
havde  givet  ham  Styrke.  Al  Magten  var  lagt  i  hans  Haand.  Han 
vilde  nu  efter  Evne  føre  Danmark-Norge  til  Storhed  og  Lykke. 

Det  første,  som  Peder  Oxe  anvendte  den  nyvundne  Fred  til, 
var  at  bringe  Øresundstolden  i  Orden,  der  jo  under  Krigen  var 
kommen  i  Urede.  Som  det  vil  erindres,  havde  Peder  Oxe  i  For- 
aaret  1568  set  sig  nødsaget  til,  af  Hensyn  til  Hertugen  af  Albas 
Trusler,  at  ophæve  Lasttolden  for  Nederlænderne.  Herved  var 
ikke  blot  Øresundstoldens  Indtægter  gaaet  betydeligt  ned,  men 
der  var  skabt  en  meget  uretfærdig  Fordeling  af  Toldafgifterne, 
som  nu  for  største  Delen  maatte  udredes  af  Nederlændernes 
Medbejlere,  de  andre  søfarende.  Nu  var  Freden  indtraadt,  Faren 
for  svensk  Angreb  omme  og  den  nyskabte  Flaade  klar  til  at  løse 
sin  Opgave. 

Den  30.  Marts  1571  udstedtes  da  en  ny  Forordning  om  Last- 
penge, ifølge  hvilken  disse  fremtidigt  skulde  betales  af  alle,  alt- 
saa  ogsaa  af  Nederlænderne.  Kun  Lybækkerne  skulde  til  Løn 
for  deres  Hjælp  under  Krigen  foreløbigt  være  fritagne ^ 

Naar  Peder  Oxe  dristede  sig  til  at  paalægge  Nederlænderne 
denne  Afgift,  saa  var  det  naturligvis  under  Hensyn  til,  at  For- 
holdene ogsaa  i  Nederlandene  havde  forandret  sig.  Den  Hertug 
af  Alba,  der  nu  i  tre  Aar  forgæves  havde  anstrængt  sig  for  at 
kue  de  oprørske  Nederlændere,  var  ikke  nær  saa  skræk- 
indjagende som  den  nys  indsatte  Statholder  1567.  Men  der  kræ- 
vedes desuagtet  Mod  til  at  forny  denne  Afgift  for  alle.  Thi  hvad 
der  til  Nød  kunde  undskyldes  under  en  Krig  som  en  Nødvendig- 
hed, blev  under  Fredsforhold  til  en  blot  og  bar  Voldsdaad.  Hvad 
var  nemlig  Lastpengene  andet  end  den  Erstatning,  som  alle 

tinder  Krigen  havde  betalt  Danmark,  for  at  dets  Konge  ikke 
skulde  anvende  sin  Ret  til  at  udtage  Baadsmænd  og  bruge  frem- 
mede Skibe  til  OrJog?  Men  med  Krigen  var  jo  denne  Ret  bort- 
falden og  derfor  nødvendigvis  ogsaa  Lastpengene  som  Erstatning 
for  dens  Anvendelse. 

Bevisførelsen  i  den  nye  Forordning  maatte  derfor  blive  en 
anden.  Den  kongelige  Ret  til  Skibe  og  Baadsmænd  traadte  i  Bag- 
grunden og  overskyggedes  af  Hensynet  til  Søfarten  i  det  hele. 
Kongen  havde  —  saaledes  var  omtrent  Tankegangen  —  i  den 
sidste  Krig  vist  Skipperne  den  Naade  at  lade  dem  passere  Sun- 
det, skøndt  det  stred  mod  hans  Interesser.  Han  havde  ladet  sig 
nøje  med  et  skriftligt  Løfte  fra  hver  enkelt  om  ikke  at  sejle  til 
Sverige.  Men  de  havde  kun  lidet  skønnet  paa  hans  Gunstbevis- 
ning eller  agtet  deres  eget  Ord.  Thi  alle  som  een  var  de  sejlet 
til  Sverige  og  havde  styrket  hans  Fjende  med  Vin  og  Salt.  Her- 
ved var  Krigen  bleven  meget  langvarigere,  end  den  ellers  vilde 
være  bleven.  For  Kongens  Vedkommende  var  en  af  Følgerne 
den,  at  han  havde  maattet  betale  de  dobbelte  eller  tredobbelte 
Summer  til  Lejetropperne,  hvorved  han  havde  paadraget  sig  en 
stor  Gæld.  Med  Føje  kunde  Hs.  Majestæt  nu  lade  sin  Vrede 
gaa  ud  over  de  skyldige  og  spærre  Sundet  og  Bælterne  for  de 
fremmede.  Men  som  sædvanligt  vilde  han  lade  Mildheden  sejre 
og  holde  sine  Strømme  aabne.  Ja,  hvad  mere  var,  han  vilde  ud- 
ruste en  stor  Flaade  til  at  løbe  ud  i  Østersøen  og  rense  den  for 
Sørøvere.  Hvad  Skipperne  havde  forbrudt,  vilde  han  altsaa  til- 
give dem.  Men  alle  disse  Omkostninger  maatte  de  hjælpe  ham 
at  dække,  og  derfor  havde  enhver  at  betale  Lastpenge  efter  en 
Toldrulle,  som  Tolderen  i  Helsingør  skulde  vise  dem. 

De  nye  Lastpenge  indførtes  altsaa  denne  Gang  til  Dækning 
af  de  kongelige  Udgifter;  man  kunde  saa  herved  enten  forstaa 
de  tidligere  Krigsomkostninger  eller  Bestridelsen  af  Flaadens 
Udrustning  nu.  Det  overlodes  til  enhver  at  overveje,  hvorvidt 
Flaaden,  naar  Sørøverne  var  forjagne,  vilde  blive  aftakket,  eller 
om  det  ikke  laa  nær,  at  Skipperne  saa  skulde  betale  for,  at  den 
til  Stadighed  kunde  være  i  Søen  og  sørge  for  dem.  Hvorom 
alting  var,  saa  blev  dette  Paalæg  baade  i  Indhold  og  Form  af- 

vigende  fra  det  tidligere.  Til  Gengæld  var  det  i  et  væsentligt 
Punkt  mildere.  Satserne  var  ikke  fuldt  saa  høje,  og  ballastede 
Skibe  blev  ganske  fritagne  for  Afgiften. 

Som  naturligt  var,  vakte  dette  nye  Paalæg  en  stærk  Forbitrelse 
og  fremkaldte  en  Skare  af  Klager  og  Trusler.  Vel  var  de  enkelte, 
der  indtil  da  alene  havde  maattet  udrede  Lastpenge,  i  deres 
Hjerter  glade  over,  at  det  nu  ikke  gik  andre  bedre.  Men  dog 
blandede  sig  ogsaa  deres  Stemmer  i  det  fælles  Klagekor  i  Haab 
om,  at  dets  Fuldtallighed  muligt  kunde  bevirke  Afgiften  nelt  af- 
skaffet. Størst  Interesse  har  Nederlændernes  Optræden.  I  denne 
Sag  faldt  deres  og  Hertugen  af  Albas  Interesser  sammen,  og  de 
havde  intet  imod,  skøndt  ellers  i  fuldt  Oprør,  paa  dette  ene 
Punkt  at  støtte  sig  til  Spanien  og  fremtræde  som  dets  lydige 
Undersaatter.  Hertugen  af  Alba  svigtede  dem  ikke.  Næppe  var 
Paalæget  blevet  ham  bekendt,  førend  han  i  Slutningen  af  Maj 
1571  sendte  en  skarp  Note  til  Danmark  ^  Han  begynder  heri 
med  at  minde  om  det  tidligere  Traktat-Brud  af  lignende  Art, 
som  Danmark  havde  tilladt  sig  1567.  Dengang  havde  Danmark 
dog  atter  opgivet  sit  ulovlige  Forehavende,  og  siden  da  var  der 
blevet  sluttet  Fred  i  Norden,  hvortil  han  af  Hjertet  ønskede  til 
Lykke.  Men  nu  hørte  han  til  sin  Forbavselse,  at  Danmark 
paany  havde  paalagt  Lasttold.  Hertil  savnede  det  ikke  blot  Ret, 
men  under  de  nuværende  Forhold  ogsaa  hvert  Spor  af  und- 
skyldende Paaskud.  Han  maatte  derfor  i  Kongen  af  Spaniens 
Navn  paa  det  bestemteste  anmode  om,  at  Danmark  overholdt, 
hvad  det  ifølge  den  Speierske  Traktat  og  mundtlige  og  skrift- 
lige Løfter  var  forpligtet  til,  og  øjeblikkeligt  afskaffede  Last- 
pengene. 

Frederik  II  svarede  i  de  første  Dage  af  August  Maaned-. 
Brevets  Begyndelse  vidnede  om  de  indtrufne,  fredelige  Forhold, 
idet  der  —  maaske  med  lidt  drillende  Henvisning  til,  hvor  tryg 
Kongen  nu  følte  sig  —  meddeltes,  at  den  nederlandske  Skrivelse 
havde  truffet  ham  paa  Jagten,  hvor  han  ingen  Raader  havde 
hos  sig.  Derfor  maatte  Hertugen  undskylde,  at  Svaret  kom  saa 
sent.  Hvad  Sagen  selv  angik,  saa  betalte  jo  ogsaa  alle  andre,  der 
besejlede  Kongens  Strømme,  den  samme  Afgift,  og  denne  sigtede 

kun  til  fælles  Vel.  Toldforhøjelsen  var  en  kongelig  Rettighed, 
og  Kongen  af  Danmark  agtede  at  anvende  sine  kongelige  Rettig- 
heder, naar  han  selv  fandt  for  godt.  Det  tilkom  ikke  Kongen  af 
Spanien  at  sætte  ham  Maal  og  Grænse  i  saa  Henseende,  ligesom 
Frederik  II  heller  ikke  havde  taget  Hensyn  til  sine  Undersaat- 
lers  Klagerover,  at  Kongen  af  Spanien  imod  det  Speierske  For- 
lig havde  forhøjet  Tolden  i  Nederlandene.  Hertugen  maatte  der- 
for undskylde,  at  Frederik  II  ikke  kunde  opfylde  hans  Begæring. 
—  Her  kunde  Kongen  slutte,  men  han  vilde  dog  tilføje,  at  Neder- 
lænderne sidst  af  alle  burde  klage,  thi  de  var  i  Taknemligheds- 
Gæld  til  Danmark.  De  blev  altid  behandlede  me(;J  særlig  Fore- 
kommenhed ved  Helsingør.  Mest  for  deres  Skyld  holdt  Kongen 
Flaader  baade  i  Vesterhavet  og  Østersøen  for  at  rydde  Farvan- 
dene for  Sørøvere.  Senest  havde  Danmark  ofret  meget  paa  at 
udrydde  de  moskovitiske  og  polske  Fribyttere.  Sligt  burde  de 
skønne  paa  og  mindes,  hvorledes  danske  Krigsskibe  mangen- 
gang uden  mindste  Erstatning  havde  skaffet  dem  deres  Skibe 
igen,  som  Sørøverne  alt  havde  bemægtiget  sig.  Det  var  de 
fremmedes  Pligt  at  betale  den  ubetydelige  Told,  det  var  Dan- 
marks Pligt  at  holde  Søen  ryddelig  og  værne  om  den  frie 
Skibsfart. 

Tiderne  havde  forandret  sig.  Dette  Svar,  der  for  3  Aar  siden 
sikkert  vilde  have  fremkaldt  en  Krigserklæring  fra  Spanien,  blev 
nu  det  sidste,  afsluttende  Ord  i  Sagen.  Uden  Spaniens  Hjælp 
kunde  Nederlandene  intet  gøre  paa  egen  Haand.  De  trængte 
for  meget  til  Danmark-Norges  Støtte  i  Kampen,  til  at  de  turde 
bryde  med  denne  mægtigste  protestantiske  Magt.  Af  de  øvrige 
Sønationer  var  kun  England  farlig;  men  her  gjaldt  det  samme: 
alene  turde  den  engelske  Flaade  ikke  møde,  og  der  var  ikke 
Udsigt  til  nogen  Forbundsfælle.  Dronning  Elisabeths  Besværinger 
blev  derfor  modtagne  med  stor  Ro,  og  Frederik  II's  Svar  afviste 
enhver  fortsat  Forhandling  om  denne  Sag^  Kongen  af  Danmark 
blandede  sig  jo  ikke  i  Englands  Sager  og  klagede  over,  naar 
Dronningen  forhøjede  Toldafgifterne  hjemme.  Men  den  samme 
Ret  forlangte  han  for  sig  selv  og  taalte  ikke,  at  nogen  søgte  at 
begrænse  hans  Frihed.  Lastpengene  var  iøvrigt  en  Nødvendig- 

hed.  De  sidste  Aars  Erfaring  havde  vist,  at  først  plyndrede  sven- 
ske, saa  polske  Sørøvere  i  Østersøen.  De  vilde  have  hindret  al 
Sejlads  paa  Narva  og  de  andre  østlige  Byer,  hvis  ikke  Danmark 
havde  holdt  dem  i  Ave.  Danmark  erkendte  sin  Forpligtelse  til 
bestandig  at  holde  Krigsskibe  i  Søen  i  den  Anledning.  Det  var 
Danmarks  Pligt  og  Ret  at  værne  om  den  frie  Sejlads  paa 
Havet,  men  herfor  skyldte  de  andre  Nationer  det  en  Godt- 
gørelse, og  det  var  netop  Lastpengene. 

Med  disse  Skrivelser  og  nogle  lidet  betydende  Klager  fra  de 
andre  Søfarende  døde  da  Sagen  hen.  Stiltiende  blev  den  nye 
Afgift  erkendt  som  lovlig.  Men  det  vil  ses,  at  i  Skrivelsen  til 
Dronning  Elisabeth  traadte  en  ny  Tanke  utilsløret  frem,  Peder 
Oxes  egentlige  Grundtanke.  Endnu  fremtraadte  den  kun  i  For- 
pligtelsens Form.  Men  snart  sprængtes  ogsaa  dette  Hylster,  og 
det  erklæredes  aabenlyst,  at  ingen  uden  særlig  Tilladelse  af 
Danmark-Norges  Konge  havde  Lov  til  at  sejle  paa  hans  Strømme. 
De  strakte  sig  fra  det  hvide  Hav  til  den  botniske  Bugt,  snævrede 
ind  i  Midten  ved  Øresund,  hvorfra  Kongen  med  fast  Haand  om- 
fattede dem.  Hans  Magt  omsluttede  Østersø  og  Vesterhav,  Nord- 
hav og  Ishav.  Danmark-Norge  var  Herre  paa  Havet. 


16 
I  Nutids  Øren  lyder  Paastanden  om  Danmark-Norges  Herre- 
dømme paa  Havet  —  den  Tanke,  der  i  en  Hovedsum  udtrykte 
Peder  Oxes  politiske  Plan,  hvad.  han  tilstræbte,  og  hvad  han 
naaede  —  fremmed,  besynderlig  og  med  en  svag  Tilsætning  af 
noget  latterligt.  Dette  kendetegner  fuldt  saa  meget  os  som  ham. 
Vor  Tankegang  er  nemlig  mærkværdig  hurtigt  i  Løbet  af  kun  et 
halvt  hundrede  Aar  bleven  blændet  af  nye  Erfaringer,  Stikord  og 
Fordomme,  der  vanskeliggør  os  klar  Forstaaelse.  Andre  Færd- 
selsmidler,  Danmarks  Lidenhed,  Grundsætningen  om  „Havets 
Frihed",  Told  betales  nu  i  Reglen  kun  ved  Landgrænse  o.  s.  v.. 

er  lutter  Forhold,  der  forvirrer  vor  Dom  over  Datids  Syn.  Vi 
vil  knap  tro,  at  det  kun  er  50  Aar  siden,  at  Udlandet  endnu  til- 
lagde Peder  Oxes  Tankegang  saa  megen  Vægt,  at  det  (1857) 
udbetalte  Danmark  henved  70  Millioner  Kroner  for  at  frafalde 
den.  Dunkle  Forestillinger  begynder  først  at  røre  sig  hos  os, 
naar  vi  iklæder  Danmarks  Tilstand  i  det  16de  Aarhundrede 
Nutids  Form,  kalder  f.  Eks.  Øresund  for  Datidens  Suez- Kanal, 
Danmark  et  kraftigt  Ægypten,  stærkt  nok  til  at  beherske  baade 
det  røde  Hav  og  Middelhavet. 

Men  er  Peder  Oxes  Tanke  nu  glemt  og  os  fremmed,  saa  ud- 
gjorde det  netop  i  sin  Tid  dens  Styrke,  at  i  den  vaagnede  et  helt 
Aarhundredes  Drøm  til  klar  Bevidsthed.  Hvad  man  dunkelt 
havde  anet,  da  Øresundstolden  første  Gang  paalagdes,  og  man 
ret  havde  følt  Trykket  af  Hansestædernes  unaturlige  Herre- 
dømme i  Norden;  hvad  Kong  Hans  ubestemt  havde  haabet,  da 
han  grundlagde  den  danske  Orlogsflaade;  hvad  Christian  II  og 
Sigbrit  ofte  havde  strejfet  i  deres  Samtaler  i  Hjørnebygningen 
paa  Amagertorv;  hvad  Christian  III  som  fremmed  undrende 
havde  set  paa,  og  Frederik  II,  da  han  spærrede  Øresund,  havde 
grebet  og  svunget  i  Kamp,  som  en  Bersærk  et  oprykket  Træ  — 
alt  det  laa  nu  spejlblankt,  klart  og  selvfølgeligt  i  Peder  Oxes 
nye  og  dog  saa  gamle  Tanke:  Danmark-Norge  er  Herre  paa 
Havet.  Øresund  er  Midlet  og  Udtrykket  for  dets  Magt  til  at  løse 
og  binde. 

Og  Peder  Oxes  Tanke  var  i  dyb  og  sund  Overensstemmelse 
med  Datids  Livskaar.  Stensatte  Veje,  Jærnbaner,  Jærnbroer  og 
Tunneler  har  i  Løbet  af  det  sidste  hundred  Aar  udvisket  den 
ældgamle  Sandhed:  Land  skiller,  Vand  forbinder.  Men  Alverden 
vidste  dengang  Besked  om,  at  Beboerne  omkring  Sø  var  Naboer. 
Det  var  lettere  at  naa  i  Skude  fra  Kalundborg  til  Aarhus  end 
til  Fods  eller  til  Vogns  fra  Aarhus  til  Ringkøbing.  I  Norge  gik 
Færdselsvejen  langs  Kysten;  det  var  tungvindt  at  naa  over 
Fjælde.  Og  havde  ikke  til  Overflod  Krigen  nys  talt  samme 
Sprog?  Medens  Skibe  havde  løbet  fra  Trondhjem  til  Sundet  og 
tilbage  og  fra  Sundet  til  Stockholm  og  Reval,  saa  var  ikke  en 
væbnet  Mand   fra  Skaane  landværts  naaet  stort  længere  end 

Halvvejen  til  Stockholm.  Ogsaa  i  Krig  gjaldt  det:  Hav  forbinder, 
Land  skiller. 

Og  disse  Tanker,  saa  gamle  og  kendte  som  fra  Verdens  første 
Færd,  havde  just  faaet  Vækst  og  nyt  Indhold  i  Datiden.  Hav  var 
som  Vej  mer  end  blot  Vand;  mer  end  blot  Kilde  til  Fiskedræt 
og  Købmandsfærd.  1  et  halvt  Aarhundrede  havde  nu  Verdens 
to  dristigste  søfarende  Folk,  Portugisere  og  Spaniere,  ad  Havets 
Vej  fundet  Land,  fundet  Magt  og  eventyrlig  Rigdom.  Danmark- 
Norge  ejede  ikke  mindre  kække  Folk.  Bedst  at  sikre  sig  Frug- 
terne paa  egen  Grund!  Hvad  gemte  ikke  Turen  nord  om  Norge, 
nord  om  Island  for  uanede  Herligheder  og  Rigdomskilder?  De 
tilkom  Kongen  og  Landets  egne  Børn. 

Ogsaa  rent  nordisk  set  var  Peder  Oxes  Tanke  paa  eengang 
gammel  og  ny.  Den  var  saa  gammel  som  fra  den  Tid,  Vikinge- 
skibe pløjede  Bølgerne.  Nordmænd  bosatte  sig  paa  Island  og 
danske  kæmpede  i  Estland  og  besatte  Øsel.  Men  den  var  dog 
forskellig  baade  fra  Vikingernes  Færd  og  fra,  hvad  der  havde 
afløst  deres  Sværmen  ud  hjemmefra:  Kampen  mellem  de  tre 
Folk  om  Bistadet  derhjemme.  Fra  nu  af  skulde  det  have  Slut 
med  Forsøgene  paa  at  erobre  hinanden.  Det  var  herpaa  Chri- 
stian II  var  styrtet.  Det  samme  var  nær  blevet  Tilfældet  med 
Frederik  II,  da  han  nys,  hidset  af  sine  tyske  Raadgivere,  søgte 
at  erobre  Sverige. 

Nej,  det  danske  Parti  holdt  paa:  Fred  i  Norden.  Danmark- 
Norge  for  sig.  Sverige  for  sig.  Danmark-Norge  var  sig  selv  nok, 
et  vandfast  Land  med  indbyrdes  Forbindelse  Aaret  rundt.  Na- 
turen havde  selv  henvist  det  til  Herredømmet  paa  Havet.  Intet 
andet  Rige  ejede  saa  prægtige  Skove  med  Tømmer  til  Flaade  — 
lige  fra  Master  til  Bord,  Barkholter,  Indholter  og  Knæer  —  intet 
andet  Rige  ejede  saa  ypperlig  en  Kystbefolkning  til  dens  Be- 
manding. Medens  nys  i  Krigen  de  Lejetropper,  som  Alverden  i 
dyre  Domme  maatte  benytte,  stadigt  havde  svigtet,  havde  Flaa- 
den  kun  krævet  en  forholdsvis  ringe  Udgift  og  tappert  gjort  sin 
Pligt  til  det  yderste.  Naturen  havde  ved  at  snævre  Vandet  ind 
mellem  Sjælland  og  Skaane  selv  anvist  dette  Sted  som  Knude- 
punktet, Bomstedet  paa  Færdselsvejen  mellem  Øst  og  Vest.  Et 

Fig.  124.  Fyrvippe  med  Baal  i  Jernkurv  paa  Skagen. 
(Efter  Resen  ) 


indbringende  Kald.  Thi  fremmede  betalte  i  Told  Rigets  For- 
nødenheder. Et  forpligtende  Kald.  Thi  Toldkræveren  tilkom  det 
at  sørge  for,  at  Vejen 
var  god  og  ryddelig: 
mærket  med  Søtøn- 
der,  oplyst  af  Fyrbaal 
(Pig.  124)  eller  Fyr- 
lygter  (Fig.  125)  fra 
Skagen  til  Falsterbo, 
fri  for  Sørøvere  mod 
Øst  som  mod  Vest. 
Et  hæderligt  Kald,  det 
stolteste  af  alle.  Thi 
idet  Danmark-Norge 
saaledes  holdt  Havet 
rent,  fremmede  det  en 
af  Livets  og  al  men- 
neskelig Fremgangs 
vigtigste  Betingelser:  Samfærdsel  og  Handel.  Det  hele  var  en  i 
sig  afsluttet  Magtring.  Thi  idet  Danmark-Norge  saaledes  som 

Herre  paa  Havet  modtog  Veder- 
lag af  andre  for  at  holde  Sej- 
ladsen fri,  og  virkelig  ogsaa 
gjorde  det  ved  Sommer  og  Vin- 
ter at  tugte  Sørøverne,  saa  ud- 
dannedes jo  netop  herved  Lan- 
dets Sømagt,  dets  Evne  og  Ad- 
komst til  i  endnu  højere  Grad 
at  være  Herre  paa  Havet. 

Det  lykkedes  PederOxe  baade 
ude  og  hjemme  fuldt  at  fastslaa 
denne  Danmark-Norges  Stilling. 
Alle  søfarende  Magter  fandt  sig 
i  at  afkræves  Told  for  fri  Fart 
gennem  Øresund  eller  Storebælt.  Alle  fandt  sig  i  at  skulle  stryge 
Topsejl  for  danske  Orlogsskibe  og  lade  sig  undersøge  af  dem, 


Pig.  125.   En  Fyrlygte  i  det  16.  Aarh. 

(Efter  Sebast.  Miinster:  Cosmographia  univer- 
salis. Basel  1554.) 

om  man  var  ærlige  Handelsmænd  eller  Fribyttere.  Alle  maatte 
finde  sig  i,  at  Sejladsen  nord  om  Norge  til  Skt.  Nicolas  (Archan- 
gel)  erklæredes  for  en  „Omgaaen  af  Øresundsfarten"  og  derfor 
i  bedste  Fald  belastedes  med  Told  som  denne.  Alle  fandt  sig  i, 
at  Øresund  spærredes,  naar  Danmark  mente  saadan  Straf  nød- 
vendig, 1573  f.  Eks.  for  Rostockerne  og  for  Hamborgerne. 
Samme  Aar  gjorde  Frankrig  forgæves  Anstrængelser  for  at  op- 


Fig.  126.   Landskrone. 
(Efter  Braunius:  Theatrum  urbium  IV.) 


naa  Peder  Oxes  Tilladelse  til  at  sende  4,000  Mand  tilsøs  til 
Polen.  Selv  den  fra  Polen  hjemvendende  franske  Gesandt  blev 
anholdt  og  holdt  Maaneder  igennem  tilbage,  fordi  han  vilde  pas- 
sere Sundet  uden  dansk  Lejdebrev.  Alle  fandt  sig  endelig  i,  væn- 
nede sig  til,  ja  satte  Pris  paa,  at  der  hver  Sommer  var  en  Mængde 
danske  Orlogsskibe  ude  lige  fra  Nordkap  til  Øsel  for,  som  et 
fælles  anerkendt,  evropæisk  Politi,  at  holde  Styr  paa  det  Utal 
af  fremmede  Kapere,  der  gjorde  Farvandene  usikre. 

Fra  den  Stund,  Peder  Oxe  i  Fred  førte  Styret  hjemme,  blev 
derfor Flaaden  Landets  Hovedværn,  Sundeten  Fæstningsrække. 

Langs  Skaanes  Kyst  maatte  Helsingborg,  Landskrone  Slot  (Fig. 
126)  og  Malmøhus  (Fig.  127)  være  i  Forsvarsstand;  paa  modsat 
Bred  Krogen,  København  og  Skansen  ved  Dragør.  Hver  Som- 
mer var  en  stor  Del  af  Flaaden  kampklar  og  i  Søen.  Aarlig  med- 
gik der  betydelige  Beløb  til  Rustning,  Vedligeholdelse  og  Ny- 
bygninger. Alle  i  Danmark  vænnede  sig  hertil.  Lige  fra  Baads- 


Fig.  127.   Malmøhus  i  det  16de  Aarhundrede. 
(Tegning  af  Alfred  Larsen  efter  Braunius  :  Theatrum  urbium.) 


mænd  og  Bøsseskytter  til  Skibsførerne,  der  nu  hvert  Aar  maatte 
være  paa  Færde.  I  Reglen  spredtes  Skibene  og  sejlede  færre  i 
Følge.  Stundom  maatte  dog  ogsaa  Peder  Munk  ud,  skøndt  han 
1571  var  bleven  Rigsraad.  Den  hele  Ordning  gik  selv  Rigs- 
Raaderne  over  i  Blodet.  Det  faldt  dem  tilsidst  saa  naturligt,  at 
de,  da  Opdragelsen  af  Danmark-Norges  vordende  Konge  over- 
lodes til  dem,  opdrog  ham  til  Sømand  (Fig.  128). 

Den,  hvem  det  vistnok  maatte  falde  Peder  Oxe  vanskeligst  at 

bibringe  sit  Syn,  var  Frederik  II.  Saa  mange  af  hans  Forudsæt- 
ninger, hans  gamle  Tihro  til  Landmagt  og  Hærførere,  hans  uvil- 
kaarlige  Mistillid  til  Flaadens  indfødte  Besætning  og  hans  hele 
Mangel  paa  Forhold  til  Havet  maatte  være  lutter  Hindringer. 
Ikke  desto  mindre  lykkedes  det  Peder  Oxes  vidunderlige  Evne 
at  omstemme  Kongen,  ved  sin  stadige  Virken  som  stille  Magt 
at  gøre  ham  til  en  anden.   Det  var  maaske  det  danske  Partis 


Fig.  128.   Danske  Orlogsskibe  i  Kamp  med  Fjenden. 
Tegnet  af  Christian  IV  som  Barn  paa  et  Blad  i  hans  Stilebog. 


Største  Sejr,  da  det,  efter  at  have  fortrængt  Kongens  tyske  Raad- 
givere,  overvandt  Kongen  selv  og  lærte  den  tidligere  tyskseende, 
holsten-gottorpske  Ætling  at  føle  som  dansk. 

Nøglen  til  Stillingen  var  her,  som  i  det  store,  Øresundstolden. 
Som  særlig  kongelig  Indtægt  laa  den  selvfølgelig  Kongen  paa 
Hjerte.  Ud  herfra  lod  alle  Rækkens  følgende  Led  sig  Skridt  for 
Skridt  udlede.  Og  Frederik  II  blev  en  taknemmelig  Lærling. 
Hans  naturlige  sunde  Sans,  hans  Kappelyst  og  hans  Højsind 
viste  ham  Vejen.  Øresundstolden  tilkom  ham.  Men  han  vilde 

for  disse  Midler,  uden  at  det  skulde  koste  Landet  en  Hvid,  bygge 
en  Borg  ved  Øresund,  der  skulde  overgaa  alt  tidligere.  Ikke  blot 
de  pragtfulde  Herregaarde,  som  nu  hver  anden  Adelsmand  i 
Landet  begyndte  at  opføre,  men  hvert  kongeligt  Slot.   En  fast 

Fig.  129.  Sundet  mellem  Kronborg  og  Helsingborg  i  Slutningen  af  det  16de  Aarh. 
(Braunius:  Theatrum  urbium  IV'j 

Borg,  en  Kronborg,  paa  eengang  Kongens  og  Rigets  Fæste,  der 
ikke  alene  med  sine  Kartover  skulde  beherske  Sundet  og  le  ad 
hvert  Angreb,  men  tillige  som  Kronens  ypperste  Smykke  tolke 
hver  Sejler  Søkongens  Pris  (Fig.  129). 

Thi  Danmark-Norges  Konge  var  Søkonge.   Havet  var  hans 
vigtigste  Omraade.  Frederik  II  havde  lært  at  indse  det  og  ud- 

talte  det  ofte.  Som  han  udtrykte  det:  „Rigets  Magt  og  Anseelse 
er  mest  udi  Søen  anliggendes." 

Det  vilde  næppe  være  lykkedes  Peder  Oxe  saa  grundigt  at 
omforme  Kongens  Syn  efter  sit,  hvis  han  ikke  tillige  paa  et  helt 
andet  Omraade  havde  haft  Held  med  at  plante  Kongen  fast  og 
gøre  ham  dansk. 

At  fole  med  sit  Folk  og  blive  til  eet  med  det  læres  af  de  fleste 
ad  tre,  naturgivne  Veje,  idet  Fortid,  Nutid  og  Fremtid  alle  vir- 
ker i  samme  Retning.  At  ens  Forfædre  har  tilhørt  dette  Folk,  at 
dets  Sprog  er  ens  Hjertesprog,  og  at  ens  Børn  tilhører  det,  er 
de  tre  Strenge,  hvoraf  Folkefølelsen  flettes  og  næres.  Frederik 
II  savnede  de  to.  Hans  Forældre  var  begge  indvandrede  frem- 
mede. Hans  Hjertesprog  og  Moders  Maal  var  tysk.  Vel  havde 
han  gennem  sin  stadige  Færden  i  det  Frie  og  sine  kære  Jagter 
lært  at  kende  og  elske  Danmarks  Natur.  Men  Baandet  var  for 
svagt.  Han  formaaede  da  kun  ret  at  indplantes  i  Folket  ad  den 
tredje  og  sidste  Vej:  ved  som  Ægtemand  at  vide  det  sine  Børns 
Folk. 

Der  var  en  Mulighed  for,  at  dette  grundigt  kunde  ske,  idet 
han  ægtede  en  dansk  Kvinde,  Jomfru  Anna  Hardenberg,  for 
hvem  han  nærede  uslukt  Hengivenhed.  Men  Faren  for,  at  et 
saadant  Giftermaal  skulde  trække  ham  ned  i  Hængedynd  ved 
at  bringe  ham  i  Slægtskab  med  nogle  af  sine  Undersaatter,  var 
for  stor  til,  at  Peder  Oxe  turde  tilraade  det.  Han  synes  med 
Rette  at  have  været  en  bestemt  Modstander  af  dette  Parti.  Men 
Vanskeligheden  blev  da  en  dobbelt:  at  faa  Kongen  til  at  opgive 
hende  og  indlade  sig  i  et  Fornuftgiftermaal  med  en  jævnbyrdig. 
Alle  Kongens  tidligere  Frierier  —  hvor  mange  de  end  var  —  bar 
Præg  af,  at  det  hver  Gang  havde  været  ham  en  sand  Befrielse 
at  slippe  fri.  Aarene  gjorde  ham  næppe  mere  villig  til  at  opgive 
sin  Frihed. 

En  ikke  ringe  Forandring  i  hans  Forhold  indtraf,  da  hans 
Moder,   Enkedronning  Dorothea,  døde  den  7.  Oktober  1571. 

Hermed  ophørte  den  sidste  Rest  af  det  gamle  Hjem.  Han  stod 
nu  uomtvistelig  ene  og  var  ikke  længere  ganske  ung.  Hun  havde 
overskygget  ham.  Hendes  medfødte  Myndighed  havde  han  faaet 
at  mærke,  ikke  blot,  da  han  holdtes  under  hendes  Ave  og  Tugt 
lige  til  sit  18de  Aar,  men  ogsaa  senere.  Selv  da  han  var  bleven 
Konge,  skiftede  hun  ikke  Væsen.  Denne  hendes  myndige  Om- 
sorg paa  eengang  kuede  og  tirrede  ham.  Hun  blandede  sig  med 
en  uafrystelig,  moderlig  Overlegenhed  i  al  hans  Færd,  og  Vor- 
herre delte  altid  Mening  med  hende.  Hendes  Indblanding  kunde 
stundom  være  skadelig  nok,  naar  den  drejede  sig  om  Politik, 
naar  hun  f.  Eks.  paa  egen  Haand  forhandlede  med  Sverige  om 
Fred,  eller  overfor  udenlandske  Gesandter  betegnede  Peder 
Oxe  og  Johan  Friis  som  „Skælmer".  Men  den  ærgrede  ham 
mest  og  kvalte  noget  i  ham,  naar  den  angik  ham  selv  og  hans 
eget  Følelsesliv.  Var  en  Moders  Kærlighed  saa  anmassende  og 
sikker,  og  en  Søster  Annas  i  Sachsen,  trods  Afstanden,  omtrent 
af  lignende  Art,  saa  Vorherre  bevares  for  at  skaffe  sig  en  tredje 
af  samme  Slags  i  Form  af  en  Hustrus!  Og  hvad  var  det  egentlig 
de  mente  med  deres  evige  Krav  paa  at  ombytte  Bægeret  og  den 
ugudelige  ugifte  Stand  med  Ægteskabet?  At  ægte  Anna  Harden- 
berg  var  jo,  paastod  de,  lige  saa  galt.  Man  skulde,  som  Luther 
havde  lært,  lystre  Guds  Bud  og  indtræde  i  Ægteskabs  Stat  med 
en  Jævning  uden  at  mukke.  Men  var  der  ikke  ogsaa  noget  mug- 
gent ved  at  ville  ægte  Svoger  Hertug  Hans?  Tale  om  Ægteskab 
blev  en  Drillepind,  der  lod  sig  ypperligt  anvende  ogsaa  til  at 
holde  sig  dem  fra  Livet. 

Moderens  Død  stillede  Frederik  II  frit.  Han  maatte  nu  selv 
tage  Beslutning  og  kunde  ikke  smutte  fra  blot  ved  en  Snært  til 
den,  der  opfordrede  ham.  Spørgsmaalet  stilledes  nu  af  For- 
holdene og  af  ham  selv.  Valget  stod  mellem  at  ægte  Anna  Har- 
denberg  eller  en  Fyrstedatter  eller  slet  ingen. 

Det  synes,  som  om  Frederik  II  til  det  sidste  har  ønsket  at 
ægte  Anna  Hardenberg,  men  at  Modstanden  baade  nu  og  tid- 
ligere er  udgaaet  fra  hende  selv.  Saaledes  forstaas  naturligst 
hendes  Ord  i  et  Brev  af  31.  Januar  1572  til  Birgitte  Gjøe.  Hun 
fortæller  heri  om  sit  Møde  med  Hertuginde  Elisabeth  af  Meklen- 

borg,  der  har  fortalt  hende:  „hvor  meget  godt  han  [Frederik  II] 
talte  om  mig  [Anna  H.],  og  hvor  haardt  jeg  havde  raadet  ham 
fra  i  den  Handel  |at  ægte  hende].  Og  at  det  havde  for  længe 
siden  været  sket,  havde  jeg  ikke  været  dér  saa  meget  imod.  Med 
mange  Ord  og  meget  godt,  som  Hendes  Naade  sagde  mig,  som 
jeg  og  kendte  mine  egne  Ord." 

Med  denne  afgørende  Støtte  som  Forudsætning  synes  der  saa, 
efter  at  Landet  havde  faaet  Fred,  at  være  dannet  et  Slags  For- 
bund mellem  Peder  Oxe  og  hans  Moster  Birgitte  Gjøe.  For- 
maalet  var,  at  han  skulde  skaffe  Kongen  en  Hustru,  og  hun 
skulde  skaffe  Anna  Hardenberg  en  Mand. 

Peder  Oxe  havde,  saa  nødigt  han  end  vilde,  været  i  det  Til- 
fælde at  maatte  kort  forinden  gøre  sit  til  at  forpurre  en  Ægte- 
skabs-Udsigt for  Frederik  II.  Den  utrættelige  Grev  Giinther  af 
Schwarzburg  havde  igen  været  paa  Spil  og  ivrigt  henledt  Kon- 
gens Opmærksomhed  paa  Vilhelm  af  Oraniens  (Fig.  130)  Søster, 
den  20-aarige  Komtesse  Juliane.  Selv  var  Grev  Giinther  gift 
med  Søsteren,  Cathrine,  saa  det  vilde  for  ham  naturligvis  være 
et  meget  kærkomment  Parti,  der  gjorde  ham  til  Svoger  af  Kon- 
gen af  Danmark-Norge.  Under  Fredsforhandlingerne  i  Roskilde 
var  han  selv  kommen  op  til  Frederik  II  og  havde  for  ham  prist 
sin  Svigerinde  i  høje  Toner.  Kongen  havde  da  under  en  Samtale 
i  en  af  Skovene  ved  Roskilde  sagt,  at  han  naturligvis  maatte  se 
hende  først,  men  tillige  rakt  Grev  Giinther  en  kostbar  Ring  og 
bedt  ham  bringe  hende  den  som  Tegn  paa  Kongens  Velvilje  og 
Højagtelse. 

Næppe  havde  Grev  Giinther  faaet  dette  farlige  Pant,  førend 
han  med  sædvanlig  Raskhed  og  Taktløshed  benyttede  sig  deraf. 
Paa  Vejen  fra  Danmark  forkyndte  han  Forlovelsen  til  alle 
og  enhver.  Ikke  blot  ved  Hoffet  i  England,  men  blandt  Stu- 
denterne i  Wittenberg  taltes  der  om  Nyheden.  Grev  Giinthers 
egne  Svende  vidste  endog  at  meddele,  at  Brylluppet  skulde  staa 
til  Paaske. 

I  Danmark  blev  man  skræmmet  op.  Peder  Oxe  kunde  umu- 
ligt ønske,  at  Kongen  skulde  ægte  Grev  Giinthers  Svigerinde. 
Og  han  turde  højlydt  sige  til  Kongen  selv,  at  Ægteskab  med  Vil- 

helm  af  Oraniens  Søster  betød  Udsigt  til  Krig  med  Spanien  og 
det  katolske  Frankrig.  Frederik  II  følte  sig  personlig  krænket 
ved  saaledes  at  blive  puffet  til  Brudeskammel.  Han  skrev  derfor 
(11.  April  1569)  et  usædvanligt  hvast  Brev  til  Grev  Giinther  og 

Fig.  130.   Vilhelm  af  Oranien. 
(Maleri  af  Antonis  Mor  i  Kassel.) 

paatalte  hans  Aabenmundethed,  der  medførte,  at  Kongen  saa  sig 
nødt  til  at  opgive  den  omtalte  Sag. 

Grev  Giinther  var  imidlertid  ikke  til  Sinds  at  slaa  sig  til  Ro 
hermed.  Han  haabede  maaske  endog  endnu  at  faa  Partiet  i  Stand 
ved  at  gøre  Kongen  offentlige  Bebrejdelser.  Ved  et  Fyrste- 
bryllup  i  Tyskland,   hvor  en   dansk  Adelsmand  var  til  Stede, 

beklagede  han  sig  lydeligt  over  Kongen  af  Danmarks  Uord- 
holdenhed, der  havde  voldt  en  ædel  Kvinde  og  hendes  Slægt 
Skam.  Frederik  II  krævede  ham  til  Regnskab  for  disse  Ord,  og 
Grev  Giinther  maatte  gøre  en  Undskyldning.  Den  omspurgte 
Dame  tog  sluttelig  til  Takke  med  at  ægte  Grev  Giinthers  Bro- 
der, Albert. 

Peder  Oxe  havde  opnaaet,  at  Grev  Giinther  havde  gjort  sig 
umulig  i  Danmark.  Men  Kongens  Giftermaal  var  atter  blevet  til 
intet.  Peder  Oxe  maatte  da  selv  se  at  finde  en  passende  Brud. 


Tilbud  var  der  nok  af.  Næppe  havde  Hertugen  af  Pommern 
paa  Kejserens  Vegne  ført  Forsædet  ved  Freden  i  Stettin,  førend' 
en  pommersk  Embedsmand  skrev  til  en  af  Peder  Oxes  Under- 
ordnede, Caspar  Paselich,  Sekretær  i  det  tyske  Kancelli,  at  nu 
var  det  vistnok  Tid  for  Frederik  II  at  gifte  sig,  da  Krigen  var 
endt.  Han  gik  ud  fra,  „at  Rygtet  om  en  Adelsmands  Datter  ikke 
havde  noget  paa  sig".  Derfor  henledte  han  trygt  Opmærksom- 
heden paa  en  Engel,  der  endnu  var  at  faa  —  dog  ikke  længere 
end  til  Fastelavn,  da  der  var  en  anden  højfornem  Bejler,  som 
trængte  paa  —  det  var  Enkehertuginden  af  Pommerns  17-aarige 
Datter  Margrethe,  from,  bly  og  rettroende,  sin  Moders  udtrykte 
Billed. 

Caspar  Paselich  viste  Brevet  til  Peder  Oxe,  og  denne  talte 
med  Kongen  derom.  Udfaldet  blev,  at  Paselich  fik  Befaling  til 
at  svare,  at  han  var  for  ringe  til  at  forhandle  om  sligt,  derfor 
maatte  man  sende  fremtidige  Breve  direkte  til  Rigshofmester 
Peder  Oxe.  Forresten  ønskede  alle  i  Danmark,  baade  Rigsraad 
og  Undersaatter,  Kongens  Giftermaal.  Det  omtalte  Rygte  om 
Adelsmandens  Datter  vilde  ikke  være  Sagen  til  Hinder,  da  det 
nu  var  omme  [seine  Masze  gewonnenj.  Men  Kongen  havde  altid 
fastholdt  ikke  at  ville  høre  Tale  om  Ægteskab  med  nogen,  som 
han  ikke  selv  havde  set.  I  dette  Tilfælde  havde  man  jo  ikke  en- 

gang  et  Portræt  at  vise  Kongen.  Man  havde  derfor  end  ikke 
omtalt  denne  Sag  for  iiam.  Omtrent  ved  Paaske  tænkte  Kongen 
at  mødes  med  sin  Svoger,  Kurfyrst  August,  nær  holstensk 
Grænse.  Dette  var  muligt  en  Lejlighed,  hvor  Kongen  kunde  faa 
den  pommerske  Prinsesse  at  se.  Det  vilde  uden  Tvivl  fremme 
Sagen,  hvis  man  kunde  faa  hans  Faster,  Hertuginde  Elisabeth 
af  Meklenborg,  til  at  interesse  sig  for  den. 

Brevvekslingen  blev  nu  livligere.  Den  pommerske  Embeds- 
mand (Citzewitz)  skrev  til  Peder  Oxe,  at  den  tidligere  omtalte 
Bejler  kun  vilde  indrømme  Betænkningstid  til  Paaske.  Dette 
synes  dog  ikke  at  have  gjort  synderligt  Indtryk  paa  Rigshof- 
mesteren. Mødet  med  Kurfyrsten  kom  ikke  i  Stand.  Men  Sagen 
gik  sin  jævne  Gang  og  —  afbrudt  ved  Enkedronning  Dorotheas 
Død  den  7.  Oktober  1571  —  var  den  endelig  naaet  til  et  afgørende 
Punkt  i  November  1571.  Forbindelsen  med  Hertuginde  Elisa- 
beth af  Meklenborg  var  bragt  i  Stand,  og  denne  lovede  at  tage 
Prinsesse  Margrethe  af  Pommern  med  sig  til  Falster,  naar  hun 
og  hendes  Mand  midt  i  November  efter  Indbydelse  af  Kongen 
kom  did.  Om  det  saa  var  Citzewitz,  saa  fik  han  en  venlig  Op- 
fordring fra  Danmark  til  at  følge  med,  hvad  han  i  et  Brev  til 
Peder  Oxe  (af  25.  Oktbr.  1571)  udtalte  sin  ærbødigste  Taknem- 
melighed for. 

Mødet  fandt  Sted  midt  i  November  hos  Lensmanden  paa 
Nykøbing  Slot,  Peder  Oxe.  Hans  fyrstelige  Gæster  var  altsaa 
Frederik  II,  Hertug  Ulrik  og  Hertuginde  Elisabeth  af  Meklen- 
borg, hvilken  sidste  medbragte,  halvt  tilfældigt.  Prinsesse  Mar- 
grethe af  Pommern,  der  just  ved  Afrejsen  havde  været  i  Besøg 
hos  hende.  Det  var  en  Venskabstjeneste  baade  mod  hendes 
Brodersøn,  Kongen,  og  mod  den  unge  Prinsesse,  saaledes  ikke 
at  sky  Efteraarsstorme,  men  troligt  udsætte  sig  for  Rejsens  Be- 
sværligheder blot  for  at  bidrage  sit  til  deres  mulige  Lykke.  Stil- 
tiende var  det  naturligvis  klart  for  alle,  at  den  brave  Faster  her 
mødte  som  Agent  i  Ægteskabssager,  medbringende  Prøve.  Det 
skulde  nu  vise  sig,  hvor  dygtig  hun  var  til  at  skaffe  Bestilling 
og  Afsætning. 

Det  er  et  Spørgsmaal,  om  en  Moder  med  en  næsten  voksen 

Datter  just  var  den,  der  egnede  sig  bedst  til  et  Hverv  som  dette. 
Ganske  naturligt  havde  Hertuginde  Elisabeth  ikke  villet  lade 
sin  egen  lille  Sophia,  der  snart  var  en  voksen  Pige  —  hun  var 
fyldt  14  Aar  sidste  4.  September  —  sidde  alene  tilbage  hos  en 
Hofdame  i  Giistrow,  men  taget  hende  med  paa  Turen.  Og  gan- 
ske naturligt  tog  Moderen  sig  af  sit  Barn.  Og  den  halvgamle 
Fætter  paa  over  37  Aar  spøgte  med  det  unge  Mellemvæsen,  der 
skondt  forlegen  dog  havde  Frispas  og  tog  sig  saa  morsom  ud 
med  sine  tynde  Pibestilkearme  i  de  lange,  snævre  Ærmer  og 
Dukkefilthatten  paa  den  tætsluttende  Perlehue,  der  næsten  gan- 
ske skjulte  hele  hendes  lyse,  fyldige  Haar  (Fig.  131).  At  Rigshof- 
mesteren saa  med  særlig  Interesse  og  Velvilje  paa  den  unge 
Froken,  ved  hvis  Daab  han  for  14  Aar  siden  paa  Christian  III's 
Vegne  var  mødt  som  Fadder,  er  let  forstaaeligt.  Og  med  glad 
Undren  har  han  vistnok  været  Vidne  til,  at  der  virkelig  maa- 
ske  kunde  aabne  sig  Mulighed  for  at  faa  til  Dronning  en,  hvis 
Moder  allerede  halvt  tilhørte  Danmark  og  af  Hjertet  hang 
derved. 

Udfaldet  af  den  første  Prøve  blev:  Prinsesse  Margrethe  af 
Pommern  svarer  ikke  til  det  tidligere  tilsendte  Billed,  falder 
ikke  i  Kongens  Smag  og  er  derfor  at  hjemsende  under  første 
passende  Paaskud.  Tante  Elisabeth,  Onkel  Ulrik  og  deres  Dat- 
ter bliver  foreløbig  nogle  Dage  endnu,  da  deres  Selskab  synes 
at  adsprede  Hs.  Majestæt,  og  de  nødigt  brat  vil  forlade  ham  saa 
kort  efter  hans  Tab  af  sin  Moder. 

Det  var  trist  for  Prinsesse  Margrethe,  der  kort  efter,  vistnok 
paa  Grund  af  mindre  gode  Efterretninger  hjemmefra,  brat  maatte 
afbryde  sit  Ophold.  Hr.  Citzewitz  beklagede  sig  uforbeholdent 
i  to  Breve  til  Peder  Oxe  af  29.  og  30.  Novbr.  over  ubetænksomt 
at  have  blandet  sig  ind  i  denne  Sag  og  skaffet  sin  fromme  Frø- 
ken unødig  Rejse.  Ikke  skulde  der  være  det  mindste  Haab 
endnu?  Hun  staar  dog  midt  i  sin  fejreste  Ungdom,  den  Alder, 
hvor  den  unges  Sind  vidjelet  lader  sig  bøje. 

Omvendt  har  det  vistnok  vakt  særlig  Glæde  hos  Hertug  Ul- 
rik, da  han  efter  Vejledning  af  sin  Hustru  fuldt  forstod,  hvad  det 
drejede  sig  om:   Svigerfader   til   Danmark- Norge.    Og   Faster 

Elisabeth  arbejdede  troligt  og  med  voksende  Held  paa  de  unges 
Lykke.  Endelig  oprandt  den  Dag,  da  det  ikke  længer  blot  var 
Spøg  og  Spas  mellem  den  gamle  Fætter  og  den  lille  Kusine,  men 


./.»»^ 


Fig.  131.   Dronning  Sophia  af  Danmark. 
(Resen:   Frederik  II's  Kronike.) 


Frederik  II  for  Alvor  anholdt  Hertug  Ulrik  og  Hertuginde  Eli- 
sabeth om  at  maatte  faa  deres  Datter  Sophia  til  Ægte.  Efter  pas- 
sende Overraskelse  gav  de  deres  Samtykke  til  dette  Parti,  der 
jo  syntes  forseet  af  Vorherre. 

Medens  Følelserne  fra  meklenborgsk  Side  lettere  lader  sig 


298  Giftermaals-  Underhandliriiicr 

gætte,  gælder  dette  ikke  om  dem  fra  dansk  Side.  Peder  Oxe  var 
naturligvis  glad  derover  og  er  vistnok  paa  et  meget  tidligt  Tids- 
punkt bleven  tagen  med  paa  Raad.  Efter  „guddommelig"  Lov, 
det  vil  sige  Mose  Lov  og  pavelig  Lov,  der  endnu  antoges  gæl- 
dende for  slige  Sager  i  Danmark,  var  nemlig  Ægteskab  mellem 
kødelige  Søskendebørn  strængt  forbudt.  Deres  Forældre  var  jo 
Søskende.  Peder  Oxe  har  imidlertid  i  saa  Henseende  vistnok 
paataget  sig  Ansvaret  og  indestaaet  for  Kirkens  Samtykke.  Men 
Frederik  II,  hvilke  var  hans  Følelser?  Det  er  givet,  at  han  fra 
første  Færd  vidste,  hvad  der  skulde  gaa  for  sig  paa  Nykøbing 
Slot,  at  man  dér  vilde  søge  at  skaffe  ham  en  Ægtehalvdel.  Hans 
sachsiske  Svoger  og  Søster  skrev  den  29.  November  til  ham  i 
Anledning  af  Tantens  Komme  til  Nykøbing  „med  Skønheder" 
(andern  schønen  Leuten)  og  ønskede  ham  paa  Forhaand  til 
Lykke.  Selv  var  han  vistnok  klar  over,  at  nu  maatte  det  gøres. 
Naar  han  da  desuagtet  valgte  ikke  den  paatænkte,  der  var  i  pas- 
sende Alder,  men  den  lille  halvvoksne  Kusine,  var  hans  Grund 
vistnok  den,  at  hun  af  to  Onder  var  det  mindste  og  det  fjærne- 
ste.  Valget  af  hende  kunde  derfor  ikke  mistydes  af  den,  hvem 
han  virkelig  havde  kær.  Anna  Hardenberg  kunde  umuligt  tro, 
at  dette  Barn  havde  fortrængt  hendes  Billed  af  hans  Sind. 

At  denne  Forklaring  er  sandsynlig,  og  at  Anna  Hardenberg 
stadigt  har  været  i  hans  Tanker,  skulde  snart  efter  vise  sig,  til 
ikke  ringe  Bekymring  for  dem,  der  antog,  at  Historien  om 
„Adelsmandens  Datter"  nu  var  forbi.  Den  belevne  Svigersøn 
førte  sine  tilkommende  Svigerforældre  og  Brud  omkring  i  Lan- 
det for  at  vise  dem  Lejligheden.  Men  da  de  paa  Vejen  fra  Frede- 
riksborg til  Kolding,  hvorhen  han  agtede  at  følge  dem,  saa  at  de 
landværts  kunde  vende  hjem,  kom  til  Odense  (Fig.  132),  vaag- 
nede  Minderne  med  forøget  Kraft  hos  ham. 

Hvad  var  Grunden?  Havde  han  maaske  paa  Vejen  til  Odense 
talt  med  eller  blot  set  et  Glimt  af  sin  Ungdomsven,  Anna  Har- 
denbergs  Fætter,  Erik  Hardenberg?  Denne  boede  nu  som  gift 
paa  sin  Gaard  Skovsbo  tæt  ved  Vejen  fra  Nyborg  til  Odense. 
Men  som  ung  havde  han  været  Hofjunker  hos  Frederik  II  som 
Prins  i  den  glade  Tid  paa  Malmøhus,  hvor  Eriks  Fader,  Ejler 

Hardenberg,  var  Lensmand  og  Prinsens  Hofmester.  Alt  tyder 
paa,  at  Erik  Hardenberg  dengang  har  været  Prinsens  Fortrolige 
i  Forholdet  til  Anna.  Og  han  synes  ogsaa  i  andre  Henseender 
at  have  haft  fælles  Syn  med  sin  unge  Herre.  Han  fulgte  ham 
paa  Rejsen  ned  til  Tyskland  1557,  og  tog  her  Tjeneste  hos  den 


Fig.  132.   Parti  af  Odense  i  Slutningen  al'  det  Itide  Aarhundrede. 
iBraunius:  Theatrum  urbium.) 

af  dem  begge  beundrede  Grev  Giinther  af  Schwarzburg,  under 
hvem  han  deltog  i  et  Felttog  i  Frankrig.  Men  da  Prins  Frederik 
var  bleven  Konge  og  selv  kommen  i  Krig  med  Ditmarsken, 
ilede  Erik  Hardenberg  straks  hjem  for  at  følge  ham  i  Kampen. 
Siden  tjente  han  paany  ved  Hove  indtil  sit  Giftermaal  1561,  da 
han  købte  Skovsbo  og  bosatte  sig  dér. 

Mødtes  han  nu  efter  de  mange  Aars  Forløb  paany  med  Kongen 

Og  kom  ham  i  Tale?  Vi  veed  det  ikke.  Meget  laa  dem  imellem. 
Frederik  II  havde  i  Mellemtiden  brat  afskediget  Eriks  Fader 
som  Rigshofmester  og  samtidigt  berøvet  ham  alle  hans  Len,  en 
Krænkelse,  hvorover  den  gamle  kort  efter  tog  sin  Død.  Nu  var 
Frederik  II  i  Færd  med  at  forstode  den  Kvinde  af  samme  Slægt, 


Fig.  133.   Hagenskov  Slot  paa  Fyn. 
(Efter  Afbildning  hos  Resen.) 

som  havde  staaet  ham  nærmest,  føje  Troløshed  til  tidligere 
Ilsindethed  og  Haardhed.  For  en  Mand  med  Kongens  trofaste, 
ærlige  Sind  var  her  noget  at  tage  sig  nær. 

Om  Mødet  veed  vi  som  sagt  intet.  Men  for  Kongens  Stemning 
overfor  Slægten  Hardenberg  kunde  det  synes  at  tale,  at  han  faa 
Maaneder  efter  gav  sin  glemte  Ungdomsven  Erik  Hardenberg 
det  store  Len  Hagenskov  paa  Fyn  (Fig.  133)  i  Forlening.  Herre- 

manden  paa  Skovsbo  blev  herved  en  mægtig  Mand.  Han  begyndte 
i  samme  Aar  at  opføre  den  smukke  Hovedbygning  paa  Skovsbo 
(Fig.  134),  hvis  Opførelse  stod  paa  i  syv  Aar,  1572 — 79.  Sagnet 
er  altsaa  paa  Vildspor,  naar  det  har  henlagt  Kongens  og  Anna 
Hardenbergs  Kærligheds-Forhold  til  denne  gamle  Bygning.  Den 
var  ikke  Stedet,  hvor  de  mødtes,  men  blev,  som  vi  skal  se,  Ud- 
trykket for,  at  de  skiltes. 

Men  hvad  enten  nu  Frederik  1 1  og  Erik  Hardenberg  hin  Vinter- 
dag har  mødtes  eller  ej  —  fra  Odense  af  var  den  kongelige  Rytter, 
der  fulgte  sine  Svigerforældre  og  lille  Fæstemø,  en  anden.  Gamle 
Minder  og  Selvbebrejdelse  synes  at  være  stormet  ind  paa  ham. 
Han  erklærede  nu,  til  Forfærdelse  for  Hertuginden,  som  var 
klar  over,  hvad  der  stod  paa  Spil,  at  hans  Samvittighed  forbød 
ham  at  gaa  videre  i  denne  Sag  uden  af  Anna  Hardenbergs  egen 
Mund  at  have  hørt,  at  hun  med  god  Vilje  gav  sit  Samtykke. 

At  lade  de  to  komme  til  Samtale  i  Enrum,  var  efter  den  be- 
kymrede Svigermoders  Mening  baade  upassende  og  farligt.  Hun 
tilbød  sig  da  til  det  ejendommelige  og  vanskelige  Hverv:  selv  at 
skaffe  ogsaa  Anna  Hardenbergs  Samtykke  til  Giftermaalet. 


19 
Birgitte  Gjøes  Opgave  at  faa  en  Mand  til  Anna  Hardenberg 
havde  vist  sig  ikke  saa  let  at  løse  som  Peder  Oxes  at  skaffe 
Frederik  II  en  Hustru.  Anna  Hardenberg  var  uformuende  og 
levede  efter  Freden  i  Stettin  fremdeles  som  forhen  tilbagetruk- 
ken ved  et  lille  stilfærdigt  Hof,  i  „Jomfrukamret"  hos  Enke- 
dronning Dorothea.  Birgitte  Gjøe  virkede  imidlertid  med  Iver 
og  —  i  Forstaaelse  med  sin  unge  Veninde,  Anna  Hardenberg. 
Det  er  ikke  usandsynligt,  at  denne  Birgitte  Gjøes  Virksomhed, 
der  paa  dette  Tidspunkt  vistnok  maatte  være  Kongen  imod,  er 
kommen  ham  for  Øre  og  har  vakt  hans  Uvilje.  I  hvert  Fald 
blev  Ringkloster  i  Nørrejylland,  som  hun  havde  i  Pant,  og  hvor 
hun  opholdt  sig  til  Stadighed  og  havde  tænkt  at  bo  til  sin  Død, 

hende  pludseligt  opsagt  af  Frederik  II  den  29.  Marts  1571  med 
meget  kort  Varsel  under  Paaskud  af,  at  Kongen  selv  vilde  bruge 
det.  Da  Pengene,  hvorfor  det  var  pantsat,  sendtes  hende  et  Par 
Uger,  førend  hun  skulde  fraflytte,  vejede  hun  Guldpengene  ved 
Modtagelsen,  men  synes  at  have  fundet  dem  for  lette  og  klaget 
derover.  Dette  bidrog  næppe  til  at  stemme  Kongen  mildere  mod 
hende.  Enkedronning  Dorothea  forlenede  hende  til  Erstatning 
for  Ringkloster  med  sin  Gaard  ved  Aarhus:  Aakjær,  som  hørte 
til  Enkedronningens  „Livgeding".  Her  bosatte  hun  sig.  Men  da 
Enkedronning  Dorothea  døde  i  Oktober  samme  Aar,  fratog 
Kongen  hende  næste  Aar  ogsaa  Aakjær. 

Var  Frederik  II  misfornøjet  med  Birgitte  Gjøes  Virksomhed, 
saa  var  hans  Søster,  Kurfyrstinde  Anna  (Fig.  135),  des  gladere 
derover.  Under  sit  Besøg  i  Danmark  i  August  1571  skrev  hun 
til  Birgitte  Gjøe  fra  Frederiksborg.  „Jomfru  Anna  von  Harden- 
berg  har  i  Fortrolighed  meddelt  Os,  hvor  trofast  og  flittigt  I  har 
virket  i  den  bevidste  Sag,  hvilket  har  vundet  Vor  naadigste  Bi- 
fald. Vi  tvivler  ikke  om,  at  I  fremdeles  som  hidtil  vil  lade  denne 
Sag  ligge  Eder  paa  Hjerte  og  tage  Eder  deraf  ....  saa  at  det 
foreslaaede  maatte  naa  til  en  lykkelig  og  Gud  velbehagelig 
Ende.  Derved  beviser  i  Os  en  Tjeneste,  der  er  Os  til  besynder- 
lig Velbehag,  og  som  Vi  vel  i  Naade  skulle  erindre  at  for- 
skylde Eder.  Den  Almægtige  give  hertil  sin  guddommelige  Vel- 
signelse" ! 

Birgitte  Gjøes  Virksomhed  maatte,  da  hun  jo  levede  afsides  i 
Nørrejylland,  for  en  Del  foregaa  gennem  Breve.  Et  af  Svarene 
herpaa  er  endnu  bevaret.  Det  er  fra  hendes  Søstersøn,  Oluf 
Mouritsøn  Krognos  til  Bregentved,  der  nylig  havde  været  saa 
heldig  at  faa  det  vigtige  Helsingborg  i  Forlening.  Den  Plan, 
Birgitte  Gjøe,  sikkert  i  Overensstemmelse  med  Anna  Harden- 
berg,  synes  at  have  arbejdet  for,  var,  at  faa  hende  gift  med 
Borggrev  Christopher  von  Dohna,  Frederik  II's  Yndling,  An- 
føreren for  den  danske  Hær  efter  Daniel  Ranzaus  Død.  Han 
var  imidlertid  uformuende  som  hun  og  synes  ikke  længer  at 
nære  de  samme  Følelser  for  hende,  som  han  engang  maaske 
havde  haft. 

Den  Omstændighed,  at  Oluf  Mouritsøn  Krognos  nys  havde 
faaet  den  store  Forlening,  maatte  kunne  bruges  som  Paaskud  til 


Fig.  135.   Kurfyrstinde  Anna  af  Sachsen. 
(Tegning  af  Magnus  Petersen  efter  Maleri  paa  Rosenborg. 


at  faa  noget  nærmere  at  vide  om  Christopher  von  Dohna,  og 
hvad  denne  mente  om  Anna  Hardenberg.  Moster  skrev  derfor 
til  Oluf  og  spurgte  i  Forbigaaende,  om  han  havde  hørt,  at  Chri- 
stopher von  Dohna  ogsaa  snart  skulde  have  en  Forlening,  og  at 
han  skulde  have  et  godt  Øje  til  A.  H. 

Svaret  var  ikke  opmuntrende  ....  „Min  aller  kæreste  Moster! 
At  I  er  begærende  at  vide,  om  mig  noget  er  bevidst  om  den 
Herre  von  Dohna.  Da  veed  jeg  vel,  at  han  bekommer  noget  af 
min  Herre  i  Jylland,  Men  hvad  det  bliver,  eller  hvor  meget, 
veed  jeg  endnu  ikke,  men  det  giver  Tiden  vel  til  Kende.  Men 
med  den  Handel  med  A.  H.  er  mig  slet  intet  om  bevidst,  eller 
jeg  det  før  har  hørt.  Men  jeg  tror  det  ikke." 

Anna  Hardenberg  var  til  Stede  ved  Enkedronning  Dorotheas 
Dødsleje  paa  Sønderborg  i  Oktober  1571.  Enkedronningen  synes 
at  have  sat  Pris  paa  hende  eller  at  have  haft  ondt  af  hende.  Ved 
sin  Død  skænkede  hun  hende  8000  Kroner.  Efter  Begravelsen 
drog  Anna  Hardenberg,  der  jo  nu  stod  ene,  til  Birgitte  Gjøe  paa 
Aakjær.  Her  fik  hun  Meddelelsen  om  Kongens  Trolovelse.  Slægt 
og  Venner  er  stundom,  i  Guds  Navn,  saa  kærligt  hensynsfulde. 
En  Svigerinde  til  Birgitte  Gjøe,  Fru  Ida  Ulfstand,  tog  Anledning 
til  straks  at  bevidne  Anna  Hardenberg  sin  store  Deltagelse  og 
„bede  hende  for  Guds  Skyld,  at  Du  nu  ikke  sørger  og  græmmer 
Dig  saa  fast,  at  Du  skal  fortørne  Gud  dermed.  For  Han  vil  have 
sin  gode  Vilje  i  alle  Maader". 

Fra  Aakjær  synes  Anna  Hardenberg  at  være  dragen  i  Besøg 
til  andre  Slægtninge  og  fik  her  Brev  fra  Hertuginde  Elisabeth 
om  at  mødes  med  hende  paa  Høneborg  Slot,  i  Nærheden  af 
Snoghøj,  da  hun  havde  noget  vigtigt,  hun  gerne  vilde  tale  med 
hende  om.  Paa  Høneborg  Slot  røgtede  da  Hertuginden  det  van- 
skelige Hverv,  som  hun  havde  paataget  sig,  at  skaffe  sin  Sviger- 
søn Hjertefred  med  Hensyn  til  hans  tidligere  Forhold  til  „Adels- 
mandens Datter".  Anna  Hardenberg,  der  stadig  holdt  Birgitte 
Gjøe  underrettet  om  alt  sig  betræffende,  skrev  straks  en  Beret- 
ning til  hende  om  Samtalen. 

„Dér  jeg  kom  paa  Høneborg,  da  sagde  Hendes  Naade  mig, 
at  dér  „Borgemester  Søn"  [Frederik  II]  drog  fra  Odense,  da 
var  han  ret  bedrøvet  og  klagede  hart,  hvorledes  hans  Samvittig- 
hed trykkede  ham,  og  sagde,  at  han  ikke  kunde  give  sig  tilfreds, 
førend  han  kom  mig  til  Ords,  at  han  kunde  høre  mine  egne  Ord, 
om  jeg  havde  og  vilde  give  den  Sag  over  med  en  god  Vilje.  Da 
havde  Hertuginden  sagt,  at  det  vilde  ikke  skikke  sig,  at  han 

talte  med  mig  selv;  men  Hendes  Naade  vilde  forskrive  og  for- 
høre min  Mening.  Og  spurgte  mig  nu  ad,  hvad  Hendes  Naade 
skulde  sige." 

„Da  sagde  jeg,  at  jeg  var  vel  tilfreds,  og  jeg  havde  skrevet  han- 
nem min  Mening  til  derom.  Dér  vilde  jeg  lade  blive  ved." 

„Da  sagde  Hds.  N.  mig  og,  at  Hds.  N.  havde  talet  med  hannem 
om  „min  Broder"  [Borggrev  Dohna]  og  mig,  at  Hds.  N.  saae 
gerne,  at  denne  gamle  Handel  gik  for  sig  igen,  baade  fordi  Hds. 
N.  vilde  mig  vel,  og  for  at  han  ikke  skulde  faa  en  ond  Samvittig- 
hed i  Fremtiden,  fordi  han  saa  havde  forvendt  min  Lykke,  med 
flere  Ord.  Da  havde  han  sagt,  at  han  vilde  give  tusind  Daler  til, 
at  det  var  sket.  Men  han  befrygtede  sig,  at  „min  Broder"  ikke 
skulde  ville  gøre  det.  Thi  han  havde  gerne  undt  hannem  to 
andre,  men  formærket,  at  han  ikke  vilde  gifte  sig,  thi  han  havde 
en  Frue  kær.  Saa  han  mente,  at  han  for  den  Skyld  ikke  vilde 
gøre  det.  Og  sagde,  at  han  vidste,  at  jeg  var  saa  gudfrygtig,  at 
jeg  ikke  samtykte  noget,  førend  han  var  gift.  Og  sagde  Hds.  N. 
mig,  hvor  meget  godt  han  talte  om  mig,  og  hvor  hart  jeg  havde 
raadet  ham  fra  i  den  Handel,  og  at  det  havde  længe  siden  været 
sket,  havde  jeg  ikke  været  der  saa  meget  imod " 

„Jeg  bad  hende,  at  hun  skulde  tale  med  Holger  og  Jørgen 
Rosenkrans  om  „min  Broder".  Saa  jeg  lod  Hds.  N.  formærke 
mit  Hjerte  i  den  Sag.  Men  Hds.  N.  lovede  mig  hart,  at  det  skulde 
blive  uformærket  i  alle  Maader".  —  Efter  Omtale  af  andre  For- 
hold slutter  Brevet:  „Gud  veed,  jeg  er  saa  glad  og  rolig  i  mit 
Hjerte,  som  jeg  ikke  har  været  i  mange  Aar." 

Hvis  Hertuginden  af  Meklenborg,  som  sandsynligt  er,  gennem 
Brødrene  Holger  og  Jørgen  Rosenkrans  har  søgt  at  bevæge 
Christopher  von  Dohna  til  at  ægte  Anna  Hardenberg,  saa  lyk- 
kedes det  ikke.  Forgæves  skænkede  Kongen  ham  kort  efter 
Gaarden  Heinekirke  (forhen:  Allehelgens  Kloster)  i  Skaane. 
Han  synes  at  være  forbleven  tro  mod  „den  Frue,  han  havde 
kær",  og  levede  ugift  til  sin  Død  (1584)  (Fig.  136). 

Sligt  kunde  der  naturligvis  ikke  ventes  paa.  I  Juli  Maaned 
1572  stod  Frederik  II's  Bryllup  med  hans  15-aarige  Kusine, 
Sophia  af  Meklenborg.  Kirken  havde  med  Glæde  givet  sit  Sam- 


Fig.  136.  Epitafium  i  Skt.  Knuds  Kirke  i  Odense  over  Christoffer  Borggreve  von 

Dohna  t  1584. 
(Efter  Fotografi  af  Kr.  Hude.) 

tykke.  Guddommelige  Love  var  ikke  til  for  at  gøre  Fyrster 
nogen  Hindring.  Og  alle  i  Danmark  var  glade,  ogsaa  over  Bru- 
dens Alder.  Netop  den  Alder  var  den  rette.  De  gamle  mindedes 
endnu  Danmarks  mest  afholdte  Dronning,  Christian  II's  ædle, 
haardt  provede  Hustru,  Elisabeth.  Hun  havde  heller  ikke  været 
ældre,  da  hun  paa  Marken  ved  Hvidøre  modtoges  af  sin  Hus- 
bond, og  lille,  overvældet  af  Træthed  maatte  under  de  lange  Taler 
sætte  sig  paa  sin  Hofmesterindes  Skød.  Og  dog,  eller  maaske 
just,  fordi  hun  saa  ung  var  bleven  viet  til  sit  Kald,  var  hun  bleven 
et  Mønster  paa  en  Dronning  og  en  Moder. 

Men  det  var  nu  saa  sørgeligt  at  tænke  paa.  Her  skulde  være 
Glæde.  Og  det  var  der  allerede  den  18.  Juli,  da  Kongen  med 
Rigsraadet  og  alle  Hofsinderne  red  sine  Slægtninge  fra  Meklen- 
borg  og  Sachsen  imøde  udenfor  København.  Baade  Hertug  Ul- 
rik og  Kurfyrsten  af  Sachsen  maatte  passe  paa  deres  Heste,  da 
de  skulde  ind  ad  Vesterport,  Og  paa  samme  Tid  de  20  hele  Kar- 
tover paa  nærmeste  Bastion  og  100  Stykker  i  Skydeskaarene 
ved  Porten  brændte  løs.  Og  da  de  saa  kom  i  Højbrostræde,  og 
Vægteren  oppe  i  Blaa  Taarn  fik  Øje  paa  dem  og  gav  Tegnet 
med  sin  Fane,  saa  kunde  det  nok  hænde,  at  man  ikke  længer 
hørte  Musiken,  hverken  fra  Kongens  egne  Blæsere  eller  fra 
dem  paa  Vor  Frue  og  Helliggejst.  Thi  i  samme  Nu  drønede  de 
glatte  Lag  fra  hele  Flaaden,  der  laa  i  Havnen  ud  for  Slottet  og 
Vingaarden.  Det  var  et  Brag,  som  København  ikke  nogensinde 
havde  hørt  Mage  til,  thi  aldrig  før  havde  saa  stor  en  Flaade  skudt 
Glædesskud  her. 

Og  Parret  blev  den  20.  Juli  viet  og  sat  paa  Sengen  i  Slottets 
store  Sal,  medens  den  tyske  Hofprædikant,  Magister  Knop,  ud- 
lagde, hvad  det  betød;  hvorefter  der  blev  drukket  og  danset  til 
langt  ud  paa  Natten.  Næste  Morgen  blev  Dronning  Sophia  med 
stor  Pomp  i  en  Sølvvogn  trukken  af  otte  Heste,  ledsaget  af  alle 
Rigets  ypperste  Mænd  og  Kvinder,  ført  til  Frue  Kirke.  Peder 
Oxe  bar  Kronen  foran  hende  og  ledte  hende  til  Alteret.  Og  paa 
Kongens  og  Folkets  Vegne  begærede  han  af  Sjællands  Bisp,  at 
denne  nu  vilde  salve  og  krone  hende  til  Danmarks  og  Norges 
Dronning.  Da  Kronen  paasattes,  rørte  først  Peder  Oxe  og  der- 

efter  alle  de  øvrige  Rigsraader  ved  den.  Saa,  efter  at  alle  de 
mange  og  lange  Taler  var  omme,  ledte  Peder  Oxe  hende  atter 
ud,  og  under  uhyre  Jubel  vendte  hun  tilbage  til  Slottet  til  ny  Fest. 
Festerne  afløste  nu  hverandre  med  rig  Afveksling.  Den  mærke- 
ligste var  maaske  Festen  ude  paa  Flaaden  ombord  paa  „For- 
tuna". Alle  de  gamle  kendte  Skibe  laa  rundt  omkring.  „Jæge- 
ren", „Morianen",  „Den  vilde  Mand",  „Fyrblasen",  „Den  for- 
lorne Søn",  „Lange  Herkules",  „Flasken"  og  hvad  de  alle  hed, 
39  ialt  foruden  Galejer,  Jagter  og  Pinker.  Da  Gæsterne  om  Af- 
tenen gik  fra  Borde,  hilstes  de  til  Ære  med  Skarptskud,  saa  det 
knaldede.  Vandet  sprøjted  for  Kugler,  og  Tomterne  ved  Skt. 
Anna  fejedes  rene  for  flygtende  Mennesker  og  Dyr.  Det  var 
muntert.  Og  ud  til  Frederiksborg  forlagdes  Festerne  og  forband- 
tes med  Jagtture.  Tilsidst  drog  de  fremmede,  fyrstelige  Gæster 
bort.  Kun  Familjen  blev  tilbage:  de  glade  Svigerforældre  og  den 
trofaste  Søster  og  Svoger  fra  Sachsen.  De  holdt  ud  med  at  feste 
lige  til  Mikkelsdag.  Det  var  rigtignok  et  anderledes  fornøjeligt 
Bryllup  end  det  Blodbryllup,  der  paa  samme  Tid,  „Bartolomæus- 
natten"  (24.  August),  fejredes  i  Paris. 

Det  Ægteskab,  som  Frederik  II  her  havde  indgaaet,  fik  han 
aldrig  Grund  til  at  fortryde.  Mærkværdig  hurtigt  voksede  han 
til  fuld  og  hjertelig  Forstaaelse  med  det  Barn,  han  havde  valgt 
sig  til  Mage.  Han  synes  at  have  været  udelt  lykkelig  som  Ægte- 
mand. De  dristigste  Forhaabninger  hos  alle  dem,  der  havde 
ønsket  ham  gift,  ham  selv  og  hans  Riger  til  Gavn,  gik  i  Opfyl- 
delse. Der  kom  den  Ro  over  ham,  som  han  hidtil  havde  savnet. 
Og  alt  mens  Børneflokken  voksede,  ikke  mindst  da  der  fødtes 
ham  en  Søn,  følte  han  sig  bestandig  inderligere  forenet  med  det 
Folk,  hvortil  hans  Børn  hørte.  Af  sig  selv  forstod  han  og  fik 
fælles  Maal  med  alle  dem,  som  var  kaldede  til  at  værne,  pleje 
og  bevare  dette  Folk  og  Land  blomstrende  og  ubeskaaret  til  den 
Slægt,  der  fulgte  efter. 

Ogsaa  Anna  Hardenberg  holdt  Bryllup.  Som  Frederik  II 
smukt  havde  sagt  om  hende:  „hun  var  saa  gudfrygtig,  at  hun 
ikke  samtykte  noget,  førend  han  var  gift."  Hendes  Bryllup  stod 
i  København  den  11.  Januar  1573.  Birgitte  Gjøe  havde  troligt 

staaet  hende  bi  og  haft  megen  Besvær.  Men  hendes  modedige 
Omhu  havde  holdt  ligesaa  tappert  ud  som  Hertugindens  af 
Meklenborg.  Da  Christopher  von  Dohna  ikke  var  villig,  maatte 
man  finde  en  anden.  Birgittes  egen  Søstersøn,  Oluf  Mouritsøn 
Krognos  til  Bregentved  (Fig.  137),  ham  som  hun  havde  skrevet 

til,  da  han  havde  faaet  Hel- 
singborg i  Len,  og  spurgt 
ham,  om  han  ikke  vidste 
noget  om  Christopher  von 
Dohna  —  var  det  ikke  Man- 
den? Ugift,  paa  Alder  med 
Kongen,  rig,  et  bravt  Men- 
neske, Forstander  for  hen- 
des kære  Herlufsholm.  Vist 
var  han  Manden.  Hvad  hav- 
de man  Søstersønner  til, 
naar  de  ikke  ved  Lejlighed 
skulde  staa  en  bi  med  en 
Haandsrækning!  Og  han 
blev  Manden.  Den  11.  Ja- 
nuar 1573  stod  deres  Bryl- 
lup i  København.  Peder  Oxe 
overværede  det.  Han  med- 
beseglede  i  hvert  Fald  det 
Morgengavebrev,  som  Brud- 
gommen paa  Bryllupsdagen 
udstedte,  efter  Peder  Oxes 
Eksempel,  men  lidt  mere 
snævert  end  denne.  Ved  dette  Brev  sikrede  Oluf  Mouritsøn 
Krognos  sin  Hustru  Hovedgaarden  Bregentved,  en  Del  Bønder- 
gods og  en  aarlig  Indtægt  af  Landgilde  paa  Livstid. 

Frederik  II  var  ikke  til  Stede  i  København,  men  opholdt  sig 
—  tilfældigt  —  ovre  i  Jylland.  Lensmanden  paa  Københavns 
Slot,  Morten  Venstermand,  bar  sig  maaske  lidt  kejtet  ad  ved  at 
yde  Parret  altfor  stor  Hjælp  af  Kronens  Bønder  til  Kørsel  af 
Flyttegods.  Han  fik  en  susende  Tilrettevisning  af  Kongen  for  sin 


Fig.  137.   Oluf  Mouritsøn  Krognos. 
(Maleri  paa  Frederiksborg.) 

Villighed.  I  et  og  samme  Menneskesind  er  der  ofte  flere,  ved 
tætte  Skodder  adskilte  Rum.  Og  i  Sind  som  i  Slægter  kan  stun- 
dom uventet  en  glemt  Form  dukke  kortvarig  op  paa  ny.  Af  alle 


Fig.  138.  Anna  Hardenberg  som  Enke  (1577). 
(Maleri  paa  Hvedholm.) 

Forhold  er  ogsaa  det  til  sin  Eftermand  maaske  et  af  de  vanske- 
ligste. For  Frederik  II's  Vedkommende  blev  dette  Forhold  dog 
ikke  af  lang  Varighed.  Oluf  Mouritsøn  Krognos  døde  allerede 
et  halvt  Aar  efter,  den  25.  Juni  1573. 

Den  samme  blide  Ynde  og  hengivne  Selvforsagelse,  der  hviler 
som  et  Skær  over  Anna  Hardenberg  i  hendes  Forhold  til  Kon- 

gen,  synes  ogsaa  at  have  betegnet  hendes  Forhold  til  hendes 
Husbond.  Da  han  døende  omarmede  hende,  var  hans  sidste 
Ord:  „Ser,  hvilken  Hjertens  Kærlighed  vi  have  til  hverandre, 
og  hvilken  haard  Skilsmisse  dette  er!"  Var  det  blot  ubehjælp- 
somt udtrykt  Inderlighed?  eller  var  det  Svaret  paa  en  fordums 
Tvivl,  som  han  eller  andre  havde  troet  at  burde  nære?  Vi  aner 
det  ikke.  —  Men  blidt  og  stille  lukkede  hun  hans  Øjne,  som  hun 
havde  gjorde  det  ved  Enkedronningen  og  ved  sit  Forhold  til 
Frederik  II.  Blid  og  stille  levede  hun  som  Enke  (Fig.  138)  i 
seksten  Aar,  overlevede  kort  Frederik  II.  Saa  gik  hun  selv  sagte 
og  ubemærket  bort  den  15.  Februar  1589.  En  lidt  utydelig,  men 
smuk  og  skær  Skikkelse  i  en  voldsom  Tid. 


20 

Efter  Stettinerfreden  og  Frederik  II's  Giftermaal  indtraadte 
Peder  Oxes  lykkeligste  Tid.  Hans  Forhold  til  Kongeparret  syn- 
tes hjerteligt.  Kongen  paaskønnede  ham  og  viste  ham  sin  Tillid 
ved  fuldt  at  overlade  ham  Regeringens  Tøjler.  Selv  sørgede  han 
paa  bedste  Maade  for  Kongens  personlige  Interesser.  Øresunds- 
tolden  var  jo  i  Stigen.  Et  voksende  Beløb  af  Landets  Indtægter 
kunde,  trods  Gældens  Afbetaling,  overlades  til  det  nye  Hof.  Og 
Peder  Oxe  gjorde  disse  forøgede  Midler  dobbelt  frugtbare  ved 
en  ny  og  hensigtsmæssig  Hofordning,  hvorved  Hofbetjeningen 
fik  fast  maanedlig  Løn  i  Stedet  for  den  tidligere  Kost  og  Under- 
holdning ved  Hove.  Dronningen  var  ham  vistnok  gunstig  stemt. 
Og  hendes  naturlige  Velvilje  fik  Læ,  Røgt  og  Pleje  ved,  at  hun 
fik  hans  Svoger,  Peder  Bille,  til  Hofmester,  og  hans  Søster,  Inger 
Oxe  —  Enken  efter  Jørgen  Brahe,  der  havde  reddet  Kongen 
ved  Højbro  —  til  Hofmesterinde. 

Forældrehoffet  i  Meklenborg  nærede  ganske  naturlig  Taknem- 
lighed overfor  Peder  Oxe,  den  Fadder,  som  saa  varmt  og  for- 
staaende  vedblev  at  sørge  for  deres  eneste  Barn.  Hoffet  i  Sach- 
sen endelig  havde,  med  klar  Fornemmelse  af  det  hensigtsmæs- 

sige  Og  nødvendige,  foretaget  Vendingen.  Selv  om  der  inderst  i 
deres  Sind  fandtes  en  sort  Tavle  fra  fordum  med  Navnet  „Peder 
Oxe",  saa  tilhylledes  den.  De  havde  lært  at  respektere  Kongens 
forstandige  og  indflydelsesrige  Raadgiver,  den  punktlige  Tilbage- 
betaler af  Kurfyrstens  svogerlige  Laan. 

I  Danmark  var  Peder  Oxe  baade  udadtil  og  indadtil  den  ene- 
raadende.  Den  franske  Gesandt,  Charles  Dangay,  kunde  i^sine 
Indberetninger  fra  disse  Aaringer  til  Regeringen  hjemme  ikke 
blive  træt  af  i  de  højeste  Toner  at  fremhæve  dette.  Og  han  har 
utvivlsomt  set  fuldkomment  rigtigt.  Peder  Oxes  mægtige  Aand 
gjorde  sig  gældende  overalt,  fra  det  største  til  det  mindste.  Over- 
alt den  samme  klare,  praktiske,  maalbevidste  Stræben  mod  det 
ene  og  samme  Maal:  Rigernes  Fremgang.  Den  ytrede  sig  hjemme 
først  og  fremmest  i  en  fortrinlig  Finansstyrelse  og  Gennemførelse 
af  en  ny  Møntordning.  Men  Virkningen  strakte  sig  videre,  lige 
fra  de  praktiske  til  de  aandelige  Omraader.  Og  det  myldrede 
med  Planer.  Den  Ordning,  som  først  indførtes  100  Aar  efter 
med  ens  Maal  og  Vægt  Landet  over,  var  alt  paatænkt  af  Peder 
Oxe.  Hans  Paabud  til  Bønderne  i  hans  Len  om  Forbedring  af 
Landbruget  ved  at  gennemføre  Sommerpløjning  og  Brakmark 
lærte  først  en  langt,  langt  senere  Tid  at  forstaa  Betydningen  af. 

Hvad  der  lettede  Peder  Oxe  i  høj  Grad  og  gav  Kraft  til  hele 
hans  Styre,  var  den  stærke  Fremgang,  hvori  Landet  i  alle  Hen- 
seender befandt  sig.  „Renæssancen"  —  denne  uforklarede  Spire- 
kraft, Frodighed  og  Fylde  i  Jord,  i  Sind,  i  menneskelig  Idræt  og 
Snille,  der  som  en  Varmebølge,  et  Solglimtstrøg  en  Stund  gled 
hen  over  Livet  i  Evropa  —  naaede  til  Norden,  eller  fik  i  hvert 
Fald  først  ret  Lov  til  at  udfolde  sig,  efter  at  Syvaarskrigen 
var  omme.  Men  saa  brød  den  ogsaa  paa.  I  de  samme  Lande, 
hvor  Krig  og  Nød  nys  havde  raset,  blomstrede  nu  Rigdom, 
Velvære,  Virkemod  ustandseligt  frem.  Tydeligst  saas  det  i  den 
Vrimmel  af  prægtige  Bygninger,  der  skød  frem  i  Slettelandet 
som  Blomsterflor  paa  et  Engstrøg. 

Intet  Under,  at  Peder  Oxes  Planer  trivedes  og  tog  Fart  af 
den  stærke  Fremgang,  der  affødte  dem.  Hans  Planer  om  Øre- 
sundstold  og  Danmark-Norges  Herredømme  paa  Havet,  hans 

pengefrodige,  dagklare  Fremstyre  var  selv  Udslag  af  den  samme 
fælles,  drivende  Kraft.  Og  det  samme  ytrede  sig  i  hans  Plan  for 
Rigernes  aandelige  Fremgang. 

Ærlig  talt,  hvad  var  Danmark-Norge,  hvad  var  hele  Norden 
dengang  andet  end  en  Udkant  af  Evropa,  hvor  man  nys  havde 
kappet  Tidens  hidtil  betydeligste,  aandeligt  bærende  Kraft:  Kir- 
ken? Konger  og  enkelte  Stormænd  havde  i  Forening  plyndret 
dens  Eje,  tilintetgjort  dens  ypperste  Værker  og  overskaaret  dens 
fremtidige  Tilgang  fra  Folkets  øvre  Lag.  De  nordiske  Folk  lig- 
nede tre  uvorne  Drenge,  der,  ladte  alene  et  Øjeblik,  havde  øde- 
lagt Hjemmets  gamle,  bedste  Stykker,  tilintetgjort  Sejrværket 
og  pillet  Guldet  af  for  at  sælge  det.  Ingen  Opfostringsanstalt 
syntes  den  Opgave  voksen:  af  dem  og  deres  Uvaner,  med  samt 
deres  usle  Brokker  af  det  Sprog,  som  det  kom  an  paa,  at  kunne 
uddanne  ordentlige  Mennesker,  der  ikke  paa  ethvert  Punkt 
maatte  stikke  af  mellem  andre. 

Og  saa  vovede  Peder  Oxe  at  tro  paa,  at  stræbe  efter,  at  ud- 
virke: at  heroppe  i  Danmark  skulde  skabes  en  ny,  frejdig  Slægt, 
der,  støttet  til  Bibelbogen,  næret  af  Landets  egen  Kost,  dets  Nu- 
tid og  dets  Minder,  bevandret  som  andre  i  Oldtids  Sprog  og 
Visdom,  skulde  føre  Danmarks  Navn  til  Hæder  og  aftvinge  selv 
Udlandet  Ærbødighed !  Og  ikke  blot  enkelte,  fremragende  Mænd, 
men  en  hel,  hjemmegroet  Opvækst  af  Gejstlighed,  der  strid  og 
jævn  som  nyslagent  Græs  kunde  værne  om  og  grønnes  med 
hele  det  menige  Folks  Bundkløver,  de  Tusinder  af  beskedne 
Hjem,  som  Reformationen  havde  fremelsket  og  signet. 

I  denne  Tro  stod  Peder  Oxe  ikke  ene.  Han  delte  den  med 
Landets  bedste  Mænd  og  Kvinder.  Og  dette  er  maaske  Renæs- 
sancens ypperste  Lysglimt  over  nordiske  Sind.  I  uopløselig  Knude 
laa  Troen  paa  den  unge  Kirke,  paa  det  gamle,  kære  Modersmaal, 
Folkets  Minder  og  Historie,  og  paa  Latinen,  Tryllenøglen  til  al 
Oldtids  Visdom  og  Nutids  Færden  blandt  Statsmænd  og  Lærde 
—  ikke  til  at  filtre  fra  hinanden,  laa  denne  brogede  Blanding 
som  sikker  Forvisning,  som  Pant  fra  Gud  paa  egen  og  alles 
Frelse  og  Hæder.  Det  var  denne  Tro  og  Forvisning,  der  bragte 
Herluf  Trolle  og  Birgitte  Gjøe  til  at  oprette  Herlufsholm  Skole. 

Det  var  denne  Tro  og  Forvisning,  der  fik  Peder  Oxe  og  Johan 
Friis  til  at  skænke  store  Gaver  til  Københavns  Skole,  Studenter 
og  Universitet,  og  fik  Frederik  II  til,  endnu  før  Krigen  var  til- 
endebragt, efter  Peder  Oxes  Raad,  at  skænke  til  fattige  studeren- 
des Bespisning  den  storslaaede  Kongegave,  det  saakaldte  „Kom- 
munitet". Det  var  endelig  samme  Tro  og  Forvisning,  der,  tit 
smaatskaaren,  skæv  og  kantet,  men  altid  ærlig  ment,  fremklæk- 
kede  af  Folkets  egen  Midte  en  Sum  af  hæderlige,  fattigt  aflagte 
Gejstlige  og  Skolemænd. 

Efter  Kansler  Johan  Friis'  Død  stod  Kanslerembedet  i  nogle 
Aar  ledigt,  og  Peder  Oxe  var  saa  længe  Universitetets  nærme- 
ste Foresatte.  Han  benyttede  denne  sin  Magt  til  at  gennemføre 
en  ny  Universitetsordning,  hvorved  dets  Indtægter  betydeligt 
forbedredes.  Det  samme  blev  kort  efter  Tilfældet  med  flere  af 
Landets  vigtigste  Skoler. 

Personlig  stod  Peder  Oxe  i  nært  og  venskabeligt  Forhold  til 
de  tre  Mænd,  som  hver  paa  sin  Vis  skulde  gaa  i  Spidsen  for 
Aandsliv  og  Videnskab  herhjemme  og  brede  Glans  om  Dan- 
marks Navn  i  Udlandet.  For  alle  tre  blev  han  en  afgørende 
Støtte,  den,  der  skærmede  dem,  opmuntrede  dem  og  for  en  Del 
blev  Ophavsmanden  til  deres  Gerning. 


21 
Teologen  Niels  Hemmingsen  (Fig.  139)  havde  i  sin  Tid  været 
Lærer  for  Peder  Oxes  Hustru,  Mette  Rosenkrans.  Det  var  vist- 
nok kun  kort.  I  hvert  Fald  havde  han  ikke  været  heldig  med  at 
lære  hende  dansk  Retskrivning.  Hendes  Breve  udmærker  sig 
fremfor  Samtidens  —  hvad  der  vil  sige  meget  —  ved  en  umulig 
Bogstavering.  Men  Forbindelsen  havde  været  lang  nok  til  at 
kunne  genoptages,  da  hun  blev  Rigshofmesterens  Hustru.  Da 
saa  tilmed  Peder  Oxe  blev  en  Slags  Universitets-Kansler,  kom 
Peder  Oxe  og  Niels  Hemmingsen  i  mangehaande  Berøring. 
Peder  Oxe   maatte   naturligt   tiltrækkes   af  hans   Kundskabs- 

mængde,  Klarhed  og  friere  Syn,  der  vidnede  om,  at  han  ikke 
for  intet  havde  været  Melanchthons  kære  Discipel.  Tilsvarende 
Egenskaber  hos  Peder  Oxe  maatte  tiltrække  Niels  Hemming- 
sen, foruden  Æren  ved  at  være  Rigshofmesterens  Husven.  Han 
dyrkede  da  ogsaa  Forholdet  til  sin  Velynder  ved  at  tilegne  ham 


Fig.  139.   Niels  Hemmingsen. 
(Efler  et  samtidigt  Stik.) 

(1569)  et  større  Skrift,  og  ved  (1570)  at  forfatte  en  „Vise  om 
Kristus"  til  Brug  ved  Undervisning  for  Rigshofmesterens  lille 
Steddatter,  Birgitte  Rosensparre. 

Det  kunde  synes,  som  om  dette  venskabelige  Forhold  til 
Peder  Oxe  har  gjort  Niels  Hemmingsen  dristigere.  Han  udgav 
i  Foraaret  1574  et  dogmatisk  Skrift  (Syntagma  institutionum 
christianarum),  hvori  han  med  en  Aabenhed  som  ingensinde 
tidligere,  i  Sakramentlæren  udtalte  sig  i  Overensstemmelse  med 

Kaivin,  uden  dog  at  nævne  dennes  Navn.  Daab  og  Nadver  er- 
klærede han  for  Tegn,  som  forvisser  den  troende  om  Guds 
Naade  i  Kristus.  At  modtage  dem  uværdigen  er  kun  en  Synd  af 
samme  Art  som  at  høre  Ordet  uværdigen. 

Disse  overordentlig  frie  Udtalelser  vakte  selvfølgelig  Opsigt 
og  Omtale.  Den  teologiske  Stridbarhed  truede  med  at  skulle 
komme  i  Flamme.  Kongen  maatte  skride  ind.  Men  Maaden, 
hvorpaa  dette  skete,  synes  stærkt  at  tyde  paa,  at  Peder  Oxes 
overlegne  og  forsonlige  Synsmaade  stod  bagved  og  var  den  be- 
stemmende. Kongen  nøjedes  med  en  Dag  i  Begyndelsen  af  Juni 
1574  at  kalde  Niels  Hemmingsen  til  Frederiksborg  og  give  ham 
og  hans  Medlærere  Paalæg  om  ikke  yderligere  at  disputere  om 
Nadverlæren.  I  øvrigt  tog  Kongen  Niels  Hemmingsens  Und- 
skyldninger for  gode  Varer.  Frederik  II  gav  sin  Teolog  det  Løfte, 
at  hvad  han  muligt  havde  forset  sig  ved  sit  Skrift,  skulde  være 
ham  tilgivet,  hvis  han  for  Fremtiden  forholdt  sig  rolig. 

1  Overensstemmelse  med  denne  Samtale  udstedtes  der  den 
26.  Juni  1574  Befaling  til  Rigets  Bisper  om  at  lade  oplæse  i  alle 
Kirker  Landet  over,  at  de  havde  faaet  kongeligt  Paabud  om,  at 
der  kun  maatte  læres  enfoldigen  om  Sakramentet  efter  den  augs- 
borgske  Trosbekendelse;  men  enhver  spidsfindig  Ordstrid  derom 
var  forbudt.  Som  Anledning  til  Befalingen  henvistes  til,  at  rundt 
om  i  Udlandet  foregik  sligt,  Kirkens  Fred  og  Enhed  til  Skade. 
Da  den  afskedigede  tyske  Hofpræst,  Magister  Bruchofen,  der 
levede  som  Kannik  i  Lund,  følte  Aandens  Kald  til  offentlig  at 
optage  Striden  med  Niels  Hemmingsen  om  hans  Nadverlære, 
blev  derfor  denne  Sag  taget  ret  gesvindt  og  praktisk.  Hr.  Bruch- 
ofen fik  skriftligt  at  vide,  at  ingen  havde  overdraget  ham  Tilsyn 
med  Kirkelære  og  Præster  her  i  Landet.  Forholdt  han  sig  ikke 
rolig,  vilde  han  udsætte  sig  for  at  blive  udvist.  Paa  samme  Tid 
kaldte  Peder  Oxe  —  efter  derom  forhvervet  kongelig  Befaling 
—  Hr.  Bruchofen  for  sig  i  September  1574  og  meddelte  ham, 
at  hvis  han  selv  eller  ved  andre  understod  sig  at  opvække  Strid 
her  i  Landet,  saa  mistede  han  øjeblikkeligt  sit  Kannikedømme  i 
Lund,  og  havde  straks  at  rejse  med  sin  Kone  og  sine  Børn.  — 
Hermed  tav  Aanden  i  Magister  Bruchofen. 

Hvor  mild  og  maadeholden  Frederik  II's  af  Peder  Oxe  paa- 
virkede  Optræden  havde  været,  fremgik  tydeligst  af,  hvad  der 
samtidigt  var  foregaaet  hos  Kurfyrst  August  i  Sachsen.  Her 
havde  en  unavngiven  udgivet  et  Skrift  af  lignende  Indhold  som 
Niels  Hemmingsens.  Saa  snart  Kurfyrsten  fik  Nys  om  dets  for- 
færdelige Indhold,  samt  oplyst,  at  flere  højtansete  Mænd  ved 
hans  Hof  nærede  lignende  Meninger,  betragtede  han  sig  som 
forraadt  af  Gudsfornægtere  og  Højforrædere.  Alle  blev  de 
kastede  i  Fængsel  —  Dr.  Caspar  Peucer,  Georg  Cracau,  Johan 
Støssel  o.  fl.  —  og  først  Døden  udfriede  dem  fra  den  haarde 
Behandling.  De  fleste  af  dem  var  Venner  af  Niels  Hemmingsen 
og  henviste  til,  at  han  jo  lærte  det  samme. 

I  Foraaret  1575  kom  en  ung,  dansk  Videnskabsmand,  Magister 
Dybvad,  hjem  fra  Studieophold  i  Wittenberg.  Han  medbragte  An- 
befaling for  ren  Lærdom  fra  Kurfyrsten,  men  tillige  en  egen- 
hændig Skrivelse  fra  denne  til  Kongen.  Heri  meddelte  Kurfyrst 
August  sin  Svoger,  hvilke  forfærdelige  Oplysninger  om  Niels 
Hemmingsens  Lære  der  var  fremkomne  under  Forhørene  i 
Sachsen,  og  anbefalede  varmt  Frederik  II  at  udrense  den  kalvi- 
nistiske  Surdejg  i  Danmark  med  samme  skrappe  Midler,  som 
nu  havde  staaet  deres  Prøve  i  Sachsen.  Frederik  II,  der  ikke 
ønskede  sit  Land  i  Ry  for  Vranglære  og  desuden  var  modtage- 
lig for  Paavirkning  af  sin  endnu  ikke  fuldt  afbetalte  Svoger,  be- 
falede Peder  Oxe,  Jørgen  Rosenkrans  og  Niels  Kaas  at  holde 
Forhør  i  Sagen.  Det  syntes  at  trække  op  til  en  lignende  Udrens- 
ning, som  nys  havde  raset  i  Sachsen.  Niels  Hemmingsen  og 
flere  med  ham  kunde  endnu  komme  til  at  ende  i  livsvarigt 
Fængsel,  medens  Magister  Dybvad  indtog  den  rene  Lærerplads 
paa  Katedret.  Der  var  derfor  vistnok  en  Del  blege  og  opskræmte 
Ansigter  iblandt,  da  alle  Københavns  Universitets-Professorer 
og  Sognepræster  den  15.  Juni  1575  —  efter  Tidens  tidlige  Vaner 
allerede  før  Kl.  5  om  Morgenen  —  over  Højbro  passerede  Blaa- 
laarn  (Fig.  140)  ind  i  Slottet  til  Forhør.  Hvem  af  dem  skulde 
blive  dér  med  det  samme  og  næste  Morgen  i  Stedet  for  01  nøjes 
med  en  Slurk  Vand  paa  det  fugtige  Stengulv  bag  Blaataarns 
Jærngitter? 

Forhøret  begyndte 
med  en  Tale  af  Peder 
Oxe,  hvori  han  gjorde 
Rede  for,  af  hvad  Grund 
de  var  stævnet  hid.  Kur- 
fyrsten havde  skrevet 
til  Kongen,  at  Vrang- 
lærerne i  Sachsen  paa- 
beraabte  sig  Køben- 
havns Universitet  og 
den  danske  Kirke.  Det- 
te havde  i  høj  Grad 
mishaget  Hs.  Majestæt, 
som  derfor  havde  be- 
falet ham  at  meddele 
alle  de  tilstedeværende, 
at  det  under  Livsstraf 
var  dem  forbudt  at  lære 
om  den  hellige  Nadvere 
anderledes  end  enfol- 
digen  efter  den  augs- 
borgske  Trosbekendel- 
se. Sluttelig  vendte  han 
sig  til  Niels  Hemming- 
sen og  sagde:  „Eder, 
DoctorNiels!  ladermin 
Herre  befale,  at  1  skal 
tilbagekalde  den  Artikel 
om  Nadveren,  og  her- 
paa  forlanger  vi  eders 
Svar.  Min  naadige  Her- 
re havde  ikke  ventet 
saadant  af  eder,  men 
langt  mere,  at  I  skulde 
være  den,  der  skulde 
forsvare  Religionen." 

Niels    Hemmingsen 


Fig.  140.   Københavns  Slotstaarn  („Blaataarn"). 

(Efier  Johan  van  \X  ycks  „Delineation"  af  IfiU  og  et  Stik  i 
„Origines  Hafnienses".) 

bad  om  Ordet  og  svarede,  at  Kongen  for  et  Aar  siden  havde 
tilgivet  ham  Sagen.  Han  haabede  derfor,  at  man  nu  ikke  vilde 
tvinge  ham  til  nogen  Tilbagekaldelse.  Det  var  med  Urette,  at 
der  paastodes,  at  danske  og  sachsiske  Teologer  skulde  have  lagt 
Raad  op  om  i  Forening  at  udgive  Skrifter  af  bestemt  Indhold. 
Da  sachsiske  Teologer  havde  været  heroppe  ved  Hs.  Majestæts 
Bryllup,  havde  de  og  han  naturligvis  talt  sammen  om  religiøse 
Emner,  men  intet  videre.  Den  Sætning  i  hans  Bog,  som  man 
især  fandt  stødende,  var  han  villig  til  at  udslette.  Men  han  kunde 
ikke  sætte  noget  andet  i  Stedet. 

Endelig  afsluttede  han  sin  Tale  med  følgende  frimodige  og 
djærve  Ord,  der  sikkert  var  som  talte  ud  af  Peder  Oxes  eget 
Hjerte:  „Tyskland  er  stort.  Der  er  mange  Fyrster,  og  de  staar 
alle  under  Kejseren.  Hver  har  sine  Teologer,  og  de  lemper  sig 
efter  deres  Fyrste  som  en  Kok  efter  sin  Herres  Smag.  Men 
Kongen  af  Danmark  er  Herre  i  sit  eget  Rige.  Ham  bør  det  os 
at  svare.  Der  udgaar  saa  mange  Trosbekendelser  i  Tyskland, 
stundom  vel  i  Løbet  af  en  fjorten  Dages  Tid  et  Par  Stykker,  der 
staar  i  indbyrdes  Modstrid.  At  vi  skulde  underskrive  dem,  er 
ubilligt.  Min  Bog  har  ikke  endnu  været  Aarsag  til  nogen  Strid. 
Jeg  takker  Gud  og  kongi.  Majestæt,  at  her  er  Enighed  i  Kirker 
og  Skoler  om  den  ene  Lærdom  som  om  den  anden." 

Med  denne  Forklaring  vilde  Peder  Oxe  muligt  have  ladet  sig 
nøje.  Men  Jørgen  Rosenkrans  var  bidsk  og  stridbar,  og  havde 
ikke  for  intet  i  fire  Aar  i  Wittenberg,  som  han  selv  udtrykte  det: 
„hørt  mange  drabelige  lærde  Mænd,  besynderlig  Doctor  Morten 
Luther".  Sligt  maatte  anvendes  og  denne  Flok  Teologer  med 
kraftig  Haand  gennes  tilbage  mod  Doctor  Morten.  Han  tog  der- 
for Ordet  og  svarede  skarpt  til  Niels  Hemmingsens  Slutnings- 
tale:  „Saa  forstaar  jeg,  Doctor  Niels!  at  disse  andre  Teologer, 
her  staar,  er  lige  saa  gode  som  I,  efterdi  I  siger:  her  er  Enig- 
hed." —  Kold  Sved  sprak  vistnok  frem  hos  mange  ved  denne 
uhyggelige  Bemærkning.  Det  trak  op  nu.  Men  behændigt  afviste 
Niels  Hemmingsen  Angrebet  paa  sine  Fæller  ved  at  svare: 
„Jeg  taler  ikke  om  de  andres  Bekendelse.  Men  siden  min  Bog 
udkom,  er  der  ikke  lært  anderledes  derom  end  tilforn."  —  „Saa 

hører  jeg  altsaa",  bed  Jørgen  Rosenkrans  hvast  igen,  „at  I  lærer 
i  Skolerne  tværtimod  det,  som  I  prædiker". 

Bedst  at  slaa  lidt  koldt  Vand  i  Blodet  paa  denne  hidsige  Rigs- 
raad  ved  at  vise,  hvem  man  var.  Niels  Hemmingsen  svarede,  at 
den  Lære,  som  han  lærte,  var  den  uforandrede  gamle,  som  han 
selv  havde  modtaget  af  Melanchthon  og  Mænd,  som  vel  kunde 
maale  sig  i  Lærdom  med  de  Folk,  der  nu  talte  imod.  Netop  den 
samme  Sætning,  som  man  nu  opholdt  sig  over,  havde  Melanch- 
thon selv  forsvaret  ved  Niels  Hemmingsens  Doctordisputats, 
saa  den  var  hverken  ny  eller  urigtig.  - —  Denne  Henvisning  til 
Melanchthon  kunde  maaske  have  overbevist  andre.  Jørgen 
Rosenkrans  tirrede  den  kun.  Han  havde  jo  i  fire  Aar  hørt  drabe- 
ligere lærde  Mænd  end  som  saa,  besynderligen  Doctor  Morten. 
Han  svarede  derfor  overlegent  om  end  lidt  forsigtigt:  „I  har  nu 
længe  alene  ført  Ordet  herhjemme.  Men  vi  har  nu  først  fanget 
det  fat  at  se  paa.  Andre,  som  har  Forstand  derpaa,  siger,  at  det 
ikke  er  ret." 

Her  trængtes  aabenbart  til  en  ny  Forkæmper,  der  med  mild, 
men  myndig  Værdighed  kunde  lempe  og  linde,  forsonende  føre 
den  betrængte  Kirkes  Sag.  Summus  theologus,  Doctor  Povl 
Madsen,  der  havde  salvet  og  kronet  Rigets  Dronning,  Sjællands 
Biskop  tog  Ordet.  Og  Biskop  Madsen  talte,  talte  mildt  bebrej- 
dende, men  dog  tilgivende  mod  dem,  der  kunde  tro,  at  der  i  de 
Kirker,  som  var  ham  betroede,  lærtes  andet  end,  hvad  Guds 
klare  og  rene  Ord  medførte,  og  hvad  Kirkens  Bekendelses- 
skrifter anviste.  Hvad  særlig  det  her  omhandlede  Punkt  angik, 
saa  var  det  hans  Mening,  at,  naar  man  med  sand  Alvor  og  enfol- 
dig Gudsfrygt  saa  paa  Sagen,  var  Uoverensstemmelsen  ikke  saa 
stor,  som  uforstandige  antog.  Der  var  jo  dog  ingen  saa  grov  og 
forblindet,  at  han  ikke  tilstod,  at  Kristi  Legeme  og  Blod  var  i 
Sakramentet.  Uenigheden  drejede  sig  blot  om,  hvorledes  det 
hellige  Legeme  og  dyrebare  Blod  var  dér  til  Stede.  Men  om  saa 
høje  og  hellige  Sager  gjorde  man  bedst  i  enfoldigen  at  indrømme, 
at  de  laa  over  vor  svage,  formørkede,  menneskelige  Fornuft,  og 
derfor  lade  dem  forblive  „med  Haand  og  Mund  uberørte".  Man 

burde  give  Herrens  Ord  Æren  og  overlade  det  alt  til  Ham,  for 
hvem  intet  er  umuligt. 

Andre  vilde  maaske  have  fundet  det  naturligt  at  standse  her. 
Men  Biskop  Madsen  vedblev  at  tale.  Og  han  talte  om,  hvorledes 
dette,  der  laa  over  den  menneskelige,  formørkede  Fornuft,  langt 
over,  hvad  Verdens  Vise  kunde  tænke,  disputere  eller  beskrive, 
det  var  klart  og  bibelsikkert  udlagt  og  fortolket  i  den  danske 
Kirkes  Lære  om  Nadveren.  Og  Biskop  Madsen  talte  videre. 
Han  udviklede  klart  og  i  Overensstemmelse  med  Kirkens  Be- 
kendelsesskrifter den  rette  og  rene  Lære  om,  hvorledes  Kristus 
var  nærværende  i  Brødet  og  Vinen.  Da  blev  det  selv  Jørgen 
Rosenkrans  for  meget,  der  dog  i  fire  Aar  havde  hørt  drabelige 
lærde  Mænd,  besynderligen  Doctor  Morten,  og  —  medens  Bi- 
skop Madsen  fremdeles  talte  —  udbrød  han  med  eet:  „Det  er 
altfor  meget  subtiligt." 

Denne  Afbrydelse  virkede  som  et  forløsende  Ord.  Da  Biskop- 
pens Tale  havde  formaaet  at  tage  Vejret  selv  fra  den  iltre  Rigs- 
raad,  maatte  Slaget  anses  for  omme.  Rigshofmesteren  benyttede 
Øjeblikket  til  af  hæve  Mødet.  Han  sluttede  det  med  de  be- 
roligende Ord  til  Niels  Hemmingsen:  „Jeg  vil  sige  min  Herre 
eders  Svar.  Ingen  Ulykke  skal  komme  over  eder  for  min 
Skyld." 

Ud  ilte  de  alle  med  en  lettet  og  befriet  Fornemmelse,  over 
Højbro  ned  imod  Kannikestræde.  Formiddagslyset  smilte  op- 
muntrende nede  paa  Torvet  paa  de  mangehaande  Urter,  som 
Bønderne  fra  Amager  i  deres  Baade  havde  bragt  tilfals,  og  helt 
op  paa  Fløjen  af  Vor  Frues  høje  Taarnspir.  Den  sorte  Flok 
kunde  trænge  dertil.  Thi  det  var  svært,  det  var  sandelig  svært 
i  Tider  som  disse  at  sikre  sin  ene  rette  Tro,  sin  Hals  og  sin 
Krave. 

Men  Peder  Oxe  holdt  Ord.  Han  var  Niels  Hemmingsen  og 
dem  alle  en  trofast  og  mægtig  Beskytter.  Han  talte  saa  forstan- 
digt og  beroligende  med  Kongen,  at  det  hele  faldt  ud  til,  at  de 
alle  den  9.  Juli  1575  maatte  underskrive  en  Erklæring.  Heri 
lovede  de  at  ville  hverken  tale  eller  skrive  anderledes  end  i  fuld 
Overensstemmelse  med  Luthers  Katekismus  og  den  augsborgske 

Trosbekendelse  og  ikke  give  Anledning  til  Tvist  eller  forstyrre 
den  i  Danmark-Norge  herskende  Enighed  i  Religionssager. 
Overtrædere  havde  deres  Liv  forbrudt.  —  Dette  Udfald  smagte 
aldeles  ikke  Kurfyrst  August  og  hans  Teologer. 

Hvor  afgørende  et  Værn  Peder  Oxe  havde  været  for  Niels 
Hemmingsen  mod  Kurfyrstens  Angiveri,  fremgik  bedst  af,  hvad 
kort  efter  skete.  Næppe  var  Peder  Oxe  død,  førend  Niels  Hem- 
mingsen, uden  at  nyt  var  forefaldet,  blev  —  ifølge  sachsisk  Paa- 
mindelse  til  Kongen  —  tvungen  til  offentlig  at  tilbagekalde  sine 
Ord,  afskediget  fra  Universitetet  og  forvist  til  Roskilde. 

Saa  vanskelige  at  skærme  som  Niels  Hemmingsen  var  ikke 
de  to  andre  bekendte  Mænd,  hvis  Støtte  Peder  Oxe  blev.  Men 
dog  havde  de  hver  især  ham  at  takke  for  meget. 

Anders  Sørensen  Vedel  var  en  ung,  meget  lovende  Mand. 
Under  Peder  Oxes  Landflygtighed  havde  hans  Søster,  Inger 
Oxe,  og  hendes  Mand,  Jørgen  Brahe,  valgt  dette  ganske  unge 
Menneske  —  han  var  dengang  kun  19  Aar  gammel  —  til  som 
Hovmester  at  ledsage  deres  14-aarige  Plejesøn,  Tyge  Brahe,  til 
Udlandet.  Han  gjorde  dette  til  deres  Tilfredshed,  om  end  han 
ikke  formaaede  at  tvinge  sin  unge  Lærling  til  for  Alvor  at  studere 
Retsvidenskab.  Naturen  havde  altfor  dybt  mærket  Tyge  Brahe 
med  Lyst  og  Anlæg  i  anden  Retning. 

Efter  sin  Hjemkomst  opnaaede  Anders  Sørensen  Vedel  ved 
Kansler  Johan  Friis'  Hjælp  at  blive  Slotspræst  i  København 
1568.  Som  saadan  kom  han  i  Berøring  med  Tidens  ledende 
Mænd.  Det  var  ikke  blot  ved  sin  gejstlige  Veltalenhed,  at  han 
vandt  dem,  men  tillige  ved  sin  Dannelse  og  særlig  ved  sin  histo- 
riske Indsigt.  Snart  var  Vedel  en  kær  Gæst  hos  Trekløveret: 
Johan  Friis,  Peder  Oxe  og  Befalingsmanden  paa  Københavns 
Slot,  Rigsraad  Bjørn  Andersen.  Det  synes  at  have  været  Skik 
ved  Datidens  selskabelige  Sammenkomster  —  i  det  mindste  i 

denne  Kres  —  at  der  i  Lighed  med  gammel  Klosterbrug,  som 
jo  ogsaa  efterlignedes  i  Luthers  Bordtaler,  under  Maaltidet  eller 
dog,  mens  man  endnu  sad  samlet  ved  Bordet,  optoges  et  bestemt 
Emne  til  Behandling  enten  i  Form  af  Oplæsning  eller  Enetale 
for  bagefter  at  drøftes  i  fælles  Samtale. 

Alle  disse  Mænd,  hvortil  senere  sluttede  sig  Christoffer  Val- 
kendorf  og  Arild  Hvitfeld,  interesserede  sig  levende  for  Historie. 
Og  de  følte  tillige  varmt  og  bevidst  for  Danmark  og  dansk  Sprog, 
en  Følelse,  som  den  under  tre  Konger  førte  Kamp  mod  tysk 
Overvælde  og  fra  oven  støttet  Indtrængen  af  fremmede  havde 
næret  og  ægget.  Johan  Friis  og  Vedel  havde  hver  især  desuden 
en  udpræget  Evne  til  digterisk  Behandling  af  Sproget.  Følgen 
blev  det  Særsyn,  at  disse  Mænd,  hvis  Uddannelse  havde  gjort 
Latin  til  det  naturlige  Udtryk  for  deres  religiøse  Følelse  og  for 
det  meste  af  deres  Dannelse  —  alligevel  grebes  af  en  endnu 
dybere  liggende  Drift,  reves  med  af  Fornemmelsen  af  at  høre 
til  eet  og  samme  Folk  med  fælles  Sprog,  fælles  Minder,  fælles 
Længsler  og  Vaner,  der  som  en  indre  Kilde  fra  Barnsben  og  fra 
fordum  rislede  skjult  i  dem  alle.  Renæssancens  Virkning  ytrede 
sig  her  som  andetsteds  i  Evropa.  Varmebølgen  trængte  ned  til 
det  dybeste  i  Sindene,  lærte  dem  at  føle  sig  som  Bestanddele  af 
et  Folk  og  skyde  friske  Spirer  prægede  af  egne  og  svundne 
Slægters  Ejendommeligheder.  Folkenes  aandelige  Jordbund,  for- 
hen gennem  Kirkeplejen  fra  Rom  fælles  dyrket  og  ens,  klædtes 
nu,  alt  efter  Solfald,  af  vilde,  egne  Blomster. 

Alle  fire  Mænd  —  med  Huen  eller  Kalotten  lidt  paa  Snur  og 
Hagen  baaren  af  den  riflede  Pibekrave,  mødtes,  hvad  enten  de 
saa  sad  ved  Bordet  eller  bagefter  samledes  med  Fødderne  mod 
Kaminen  med  en  nyfyldt  Vinkande  som  opmuntrende  Femte- 
mand i  Stedet  for  en  senere  Tids  Kaffe  og  Cigarer  —  mødtes, 
hvor  de  saa  begyndte,  altid  i  det  samme:  den  danske  Historie 
burde  skrives.  —  Man  havde  jo  Saxos  Værk,  skrevet  paa  sirligt 
Latin!  —  Ja,  men  det  var  ikke  nær  nok.  Paa  Dansk  skulde  det 
oversættes,  saa  at  det,  ligesom  Biblen  paa  Modersmaalet,  kunde 
komme  alle  til  Gode.  Christiern  Pedersens  paabegyndte  Over- 
sættelse burde  blive  til  fuld  Virkelighed.  Ingen  var  saa  skikket 

til  dette  Arbejde  som  Slotspræsten.  Det  var  hans  Pligt  mod  Dan- 
mark at  paatage  sig  det.  Og  Anders  Sørensen  Vedel  begyndte. 
Men  alt  mens  han  hjemme  gengav  det  fint  drejede  Latin  i  sit 
troskyldige  danske  Fyndsprog,  bankede  Velynderne  yderligere 
paa.  Gamle  Johan  Friis  fortalte  ham  mærkelige  Træk  af  Tidens 
og  sin  egen  Historie.  Hvad  var  Meningen?  Vedel  anede  det 
vist.  Han  udtrykte  det,  da  han  af,  hvad  han  havde  hørt  her  og 
tillige  af,  hvad  den  franske  Gesandt,  Charles  Dan^ay,  havde  for- 
talt ham  om  Krigen,  der  stod  paa,  sammenskrev  en  lille  Udsigt 
over  den  hele  Syvaarskrig,  da  den  var  tilendebragt. 

Trøstet  af  sin  unge  Ven  til  det  sidste  under  Sygelejet  døde 
Kansler  Johan  Friis  i  Køge.  Vedel  satte  ham  et  smukt  Minde  i 
sin  fortrinlige  Ligtale  over  ham.  Med  hvad  Johan  Friis  havde 
ønsket,  levede  fremdeles  og  fik  i  Peder  Oxe  en  varm  og  aldrig 
hvilende  Talsmand.  Rigshofmesteren  var  Mand  for  at  give  sine 
Ord  ogsaa  anden  Form  for  Vægt.  Han  skaffede  Vedel  1573  et 
Kannikedømme  i  Ribe,  hvis  Indtægter  kunde  sætte  ham  i  Stand 
til  friere  at  hengive  sig  til  sin  Syssel.  Men  da  Trykningen  af 
„Den  danske  Krønnike,  som  Saxo  skrev"  var  paabegyndt,  var 
ogsaa  Peder  Oxe  der  med  sit  nye,  større  Krav:  Vedel  skulde 
fortsætte  Saxos  Krønnike,  skrive  Danmarks  Historie  lige  ned 
til  Datiden.  Det  udtalte  Ønske  brændte  som  Lyst  hos  Vedel 
selv.  Oversættelsen  af  Saxo  udkom  og  modtoges  med  Bifald. 
Den  unge  Tyge  Brahe  havde  alt  forud  paa  latinske  Vers  rettet 
et  begejstret  Opraab  til  Landets  Kvinder  om  at  støtte  det  store 
Foretagende  ved  at  skænke  Linned  til  Papirmøllen  i  Skaane. 
Nu  var  Peder  Oxe  der  igen  med  sin  Opfordring.  Vedel  saa  Op- 
gaven i  dens  fulde  Storhed  og  vovede  trods  al  sin  Lyst  til  at  give 
sig  i  Lag  dermed,  endnu  ikke  at  give  et  bindende  Løfte. 

Paa  dette  Tidspunkt  døde  Peder  Oxe.  Men  hans  Plan  over- 
levede ham.  Kansler  Niels  Kaas  og  Jørgen  Rosenkrans  vedblev 
at  stille  Opfordringen,  og  Anders  Sørensen  Vedel  (Fig.  141)  gik 
tilsidst  ind  derpaa  og  frigjordes  fra  al  anden  Virksomhed  for  helt 
at  kunne  hengive  sig  til  sit  Arbejde.  Hans  store  Maal  naaedes 
som  bekendt  ikke.  Han  naaede  kun  at  faa  udgivet  de  danske 
Folkeviser.  Opgaven  at  skrive  Folkets  Historie  viste  sig  større, 

Fig.  141.  Anders  Sørensen  \'edel  som  ældre. 

end  han  havde  tænkt  sig.  Og  selv  savnede  han  Peder  Oxes  Evne 
til  at  kunne  overkomme,  hvad  han  vilde.  Et  af  Kresens  yngste 
Medlemmer,  Arild  Hvitfeld,  udførte  da  om  end  i  ufuldkomnere 
Form  den  Tanke,  der  havde  besjælet  dem  alle. 

Allerede  før  sin  Landflygtighed  havde  Peder  Oxe  hos  sin 
Søster  Inger  og  hendes  Mand,  JørgeiJ  Brahe,  set  deres  lille 
Plejesøn,  Tyge  Brahe.  En  lidt  sær,  lyshaaret  Dreng  med  store, 
klare  Øjne  og  udpræget  Læselyst.  Hans  Evne  til  lige  let  at  løse 
den  sværeste  Regneopgave  og  i  en  Haandevending  ryste  et  langt 
latinsk  Digt  af  sig,  havde  uden  Tvivl  allerede  dengang  gjort  Ind- 
tryk paa  „Morbroder"  Peder. 

Nu  mødtes  de  igen,  efter  hver  paa  sin  Vis  at  have  løbet  noget 
af  Hornene  af  sig.  Tyges  Næsetip  var  nu  af  Sølv.  Men  lige  op- 
vakt og  flink  var  han,  ikke  blot  til  sine  underlige  og  hemmelig- 
hedsfulde kemiske  Studier,  men  ogsaa  til  Iagttagelse  af,  hvad 
der  foregik  omkring  ham.  Som  nu  det,  at  han  havde  opdaget 
den  nye  Stjerne,  iagttaget  den  fra  Døgn  til  Døgn  og  søgt  at  be- 
regne dens  Bane,  længe  førend  de  lærde  Professorer  ved  Kø- 
benhavns Universitet  overhovedet  havde  Anelse  om,  at  den  var 
til!  Det  var  virkelig  betegnende.  Peder  Oxe  var  den  første,  som 
opfordrede  ham  til  at  bryde  med  al  Fordom,  der  forbød  en 
Adelsmand  at  være  lærd,  og  dristigt  udgive  sit  Skrift  om  „den 
nye  Stjerne".  Tyge  Brahe  gjorde  det  tilsidst,  fulgte  sin  Hjertens 
Lyst,  som  havde  faaet  en  saa  mægtig  Talsmand  i  „Morbroder" 
Peder.  Tyge  Brahes:  „de  nova  Stella"  udkom  1573,  medens 
Stjernen  endnu  var  synlig. 

Men  en  løjerlig  og  vanskelig  Særling  var  Tyge  fremdeles,  ikke 
let  at  støtte.  At  han  dér  brød  med  al  Skik  og  Brug,  vedkendte 
sig  sin  Slegfred  og  ægtede  en  „ufri"!  Enkelte  holdt  dog  ved  ham 
trods  alt,  blandt  dem  hans  trofaste  Søster,  Sophia,  der  delte  hans 
astronomiske  Interesser.  Blandt  dem  ogsaa  Peder  Oxe.  Da  Tyge 
Brahes  Bog  havde  vakt  Opsigt  i  Udlandet,  opdagede  ogsaa  Kø- 
benhavns Universitet  ham  og  mente,  at  det  var  klogt  at  indbyde 
ham  til  at  holde  en  Række  Forelæsninger.  At  en  Adelsmand 
gjorde  sligt,  var  ikke  hørt  før.  Tyge  Brahe  svarede  Nej.  Men 
en,  der  mente  ham  og  hans  Fremtids  Udsigter  det  vel,  maa  have 

været  hos  Kongen  og  bedt  ham  tage  sig  af  Sagen.   Det  ligger 
nær  her  at  gætte  paa  Peder  Oxe.  Vist  er  det,  at  Frederik  II  op- 


Fig.  142.  T\ge  Brahe  som  yngre. 
(.Maleri  paa  Hvedholm.) 


fordrede  Tyge  Brahe  til  at  holde  Forelæsningerne,  og  han  gav 
efter.  Maaske  skulde  han  endnu  faa  Lov  at  blive  i  Danmark  og 
virke  dér.  Hvo  kunde  vide,  maaske  skulde  det  gaa  i  Opfyldelse, 

som  vel  havde  foresvævet  ham,  da  han  i  Februar  1574  tog  over 
til  Hveen  og  anstillede  Iagttagelser. 

I  Vinteren  1574—75  holdt  Tyge  Brahe  ved  Københavns  Uni- 
versitet sine  mærkelige  Forelæsninger,  hvori  han  nedlagde  sit 
rige,  storladne  Syn  paa  Verdensbygningen,  Forbindelsen  mellem 
Himmellegemer  og  Jordforhold,  det  største  og  det  mindste.  — 
Forelæsningerne  var  omme.  Han  skrev  sin  begejstrende  Op- 
fordring til  danske  Kvinder  om  at  støtte  Anders  Sørensen  Vedels 
Værk.  Men  for  ham  selv  skete  der  intet.  Han  drog  da  mismodig 
ud  for  at  oplede  sig  en  Virkeplads  for  sine  astronomiske  Studier. 
Han  valgte,  efter  længere  Prøven,  Basel. 

Da  han  vendte  tilbage  for  at  hente  sin  Familje  og  sine  efter- 
ladte Bøger,  var  hans  trofaste  Talsmand,  Peder  Oxe,  død  i  Ok- 
tober. Og  dog  havde  han  maaske  ham  at  takke  for,  hvad  der 
skete.  Udsendinge  fra  Landgreven  af  Hessen  havde  været  i 
Danmark  og  føjet  en  fremmed  Fyrstes  formaaende  Ord  til  Peder 
Oxes  for,  at  der  burde  gøres  noget  i  Danmark  for  dets  betyde- 
lige Mand.  Niels  Kaas  og  Jørgen  Rosenkrans  var  villige  Arv- 
tagere efter  Peder  Oxe.  Ikke  et  halvt  Aar  efter  dennes  Død  var 
Maalet  naaet,  og  Tyge  Brahe  (Fig.  142)  ansat  hos  Kongen  med 
en  Løn  af  2000  Kroner  (10  —  12,000  Kroner  efter  Nutids  For- 
hold) mod  at  lade  sig  bruge  til  saadan  Tjeneste,  som  hans  Evner 
og  Indsigter  tillod. 

Hermed  var  den  Forbindelse  mellem  Frederik  II  og  hans 
dygtigste,  men  vanskeligste  Undersaat  indledet,  som  ikke  senere 
skulde  briste.  Med  en  storladen  Gavmildhed  og  den  nænsomste 
Hensynsfuldhed  støttede  Kongen  sin  ypperste  Mand,  gav  Læ 
og  Vækst  til  Danmarks  Stolthed.  Kapløbet  mellem  Kronborg 
og  Uranienborg  er  et  af  de  smukkeste  Afsnit  i  Danmarks  Hi- 
storie. Dette  ene  Træk,  Forholdet  til  Tyge  Brahe,  vilde  være  nok 
til  at  sikre  Frederik  II  Plads  blandt  Landets  bedste  Konger. 

23 
Peder  Oxe  var  en  lykkelig  Mand.  Ikke  blot  udadtil  var  der 
Trivsel  i  hans  Færd.  Men  det  samme  gentog  sig  i  hans  private 
Forhold.  Han  syntes  at  have  Tid  til  alt.  Medens  en  anden  vilde 
være  segnet  under  det  meget,  han  havde  for  i  Statens  Tjeneste, 
drev  Peder  Oxe  ved  Siden  heraf  hele  sin  Virksomhed  som  be- 


Fig.  143.   Holmegaard  paa  Sjælland. 
(Efter  Fotografi  af  Kr.  Hude.) 

tænksom  og  dygtig  Godsejer.  Foruden  sine  oprindelige  Besid- 
delser, Gisselfeld  og  Tølløse,  fik  han  ved  Arv  efter  sin  Broder 
Eskild:  Løgismose  paa  Fyn,  ved  Magelæg  og  Køb:  Holmegaard 
(Fig.  143)  nær  Gisselfeld,  ved  Køb:  Hjelmsøgaard  paa  Sjælland, 
Togerup  i  Skaane,  Tange  paa  Fyn.  Med  sin  Hustru  og  for  Sted- 
børnene styrede  han  Vallø  og  Skarholt.  I  Forlening  havde  han 
desuden  Vordingborg,  Nykøbing,  Paddeborg,  Thoreby  Birk, 
Jungshoved  og  Lækkinge. 

Overalt  viste  sig  de  tydeligste  Virkninger  af  hans  kloge  og 

dygtige  Styre.  Gisselfeld  vokste  og  fik  tre  Længer,  medens 
Borggaarden  skød  sig  frem  mod  Vest,  en  stor  befæstet  Lejrplads 
med  Porttaarne,  Mure,  Stalde  og  Lader  med  Skydeskaar.  En 
lignende  Forborg  tegnede  sig  alt  mod  Øst,  mens  de  oprindelige 
Grave  udvidedes  og  blev  til  Sø.  Paa  Tølløse  byggedes  den  dob- 
beltryggede  Hovedbygning  med  Taarn  og  Spir.  Paa  Holmegaard 
rejste  sig  et  nyt,  fint  formet  Hus  stejlt  op  af  Voldgraven,  og  paa 
Løgismose  opførtes  ligeledes  en  ny  Hovedbygning.  Medens 
Bondergaarde  i  stadig  Strøm  sluttede  sig  til  hans  Jordegods  — 
til  Gisselfeld  samlede  han  efter  sin  Tilbagekomst  ikke  mindre 
end  99  Bøndergaarde  til  de  tidligere  —  saa  skiftede  alt  lidt  efter 
lidt  Præg.  Der  slog  fede  Karper  i  Søerne.  Fiskedamme  anlagdes 
i  Rad,  forbundne  og  skilte  med  Afløb  og  Stigbord.  Haverne 
prangede  med  nye  Træfrugter  og  Blomster.  Fra  Parker  og 
Damme  kvækkede  Peder  Oxes  Frøer  med  deres  ejendomme- 
lige Lyd,  Hanner  og  Hunner  paa  forskellig  Vis  og  hver  med  et 
Ophold  mellem  Tonerne.  I  Vandlobene  krebsedes  der.  Vel 
krydset  Kvæg  gumlede  i  Staldene.  Og  Krager  fulgte  den  uvante 
Plov  ved  Sommertid,  naar  den  opvæltede  tykke  Larver  i  Fæl- 
ledens Furer, 

Peder  Oxe  var  en  lykkelig  Mand.  Der  lyste  Sol  paa  hans 
Færd,  og  der  var  Guldglans  i  dens  Straaler.  Men  han  nød  tillige 
den  Lykke  at  læge,  hvad  Saar  hans  egen  Fortid  havde  slaaet. 
Var  end  Herluf  Trolle  død  uforsonet  med  Peder  Oxe,  saa  faldt 
det  i  dennes  Lod  at  blive  den  virksomme  Støtte  for  Udførelsen 
af  hans  og  Birgitte  Gjøes  smukke  Bestemmelse  om  Herlufs- 
holm (Fig.  144).  Straks  efter  Peder  Oxes  Tilbagekomst  syntes 
det  vel  et  Øjeblik,  som  om  den  gamle  Strid  mellem  Oxer  og 
Gjøer  skulde  blusse  op  paany.  Peder  Oxe  kom  paa  spændt  Fod 
baade  med  sin  Fætter,  Oluf  Mouritsøn  Krognos,  og  med  sin 
Moster,  Birgitte  Gjøe.  Men  Tvisten  blev  snart  bilagt.  Og  fra  den 
Stund,  Birgitte  Gjøe  syntes  at  være  kommen  paa  Kant  med 
Kongen,  formentlig  paa  Grund  af  hendes  Iver  for  at  faa  Anna 
Hardenberg  gift,  var  Peder  Oxe  hendes  Hjælper.  Til  ham  tyede 
hun  allerede,  da  Ringkloster  var  blevet  hende  opsagt,  og  bad 
ham  udvirke  hos  Kongen,  at  hendes  Kvæg  maatte  forblive  paa 

Fig.  144.  Minde-  eller  Altertavle  af  Alabast,  fremstillende  Herluf  Trolle  og  Birgitte 
Gjøe  knælende,  i  Baggrunden  de  dødes  Opstandelse.  Den  bærer  Aarstallet  1568 
og  antages  at  have  fra  dette  Aar  tjent  som  Altertavle  i  Herlufsholms  Kirke.  1869 
afløstes  den  af  en  anden  og  anbragtes  som  blot  Mindetavle  paa  østre  Væg  i  Kirkens 

søndre  Korsarm. 
(Efter  Fotografi  af  Kr.  Hude.) 

Gaarden  Sommeren  over,  da  hun  vanskeligt  kunde  skaffe  det 
Plads  andetsteds.  Men  da  ogsaa  Aakjær  blev  hende  opsagt,  ilede 
Peder  Oxe  og  Mette  Rosenkrans  hende  til  Hjælp  ved  at  tilbyde 
hende  fremtidigt  Ophold  paa  Livstid  paa  en  af  deres  to  Gaarde, 
Løgismose  eller  Holmegaard,  hvilken  af  dem  hun  selv  maatte 
foretrække. 

.,Maa  Du  tro  for  vist",  skrev  Mette  Rosenkrans  til  hende,  „at 
baade  Pær  og  jeg  har  Omsorg  for  Dig  af  alt  vort  Hjart,  saa 
sandt  mig  Gud  hilpe  .  .  .  Gud  haver  undt  Dig  saa  god  en  For- 
stand, at  Du  baade  i  Saarren  saa  vel  som  i  Gelleæn  [Sorgen  saa 

vel  som  i  Glæden]  er  fornøjet  med  Herrens  Gerninger 

Kære  Birte!  Forseer  jeg  mig,  at  Pær  sæl  [Per  selv]  har  skrevet 
Dig  til,  at  dersom  det  befalder  Dig,  at  Du  vil  holde  Hus  enten 
paa  Løssemosse  [Løgismose]  eller  Holme,  vil  han,  saa  Gud! 
med  en  god  Vilje  unde  Dig  en  af  de  tvende  Steær  [Steder],  saa 
Du  ikke  skal  have  behov  at  forandre  Din  Husshaalljen  [Hus- 
holdning] efter  denne  Dag.  Og  det  skal  jeg  sige,  er  de  baade  to 
smok  lystig  Steær  [smukke  lystige  Steder].  Ved  Holme  har  Du 
ret  god  Græsgang  til  Dit  Kvæg,  men  Husene  de  ersmaa.  Og  er 
der  vel  5  eller  600  Læs  Hø  til  og  god  Agerjord,  saa  man  hilper 
sig  vel  hen  dermed,  naar  Jorden  bliver  røgtet.  Og  tror  jeg  vel, 
at  Du  er  heller  i  Sælland  end  i  Fyn."  Birgitte  Gjøe  foretrak  dog 
at  bosætte  sig  i  Sortebrødrekloster  i  Næstved,  tæt  ved  Herlufs- 
holm. 

Samtidigt  med  at  Aakjær  blev  Birgitte  Gjøe  opsagt,  viste 
Peder  Oxe  og  de  øvrige  Rigsraader  hende  den  Høflighed  at 
overlade  til  hende  selv  at  bestemme,  hvem  der  efter  Herluf 
Trolles  Broder,  Børge,  der  nu  var  død,  skulde  være  Forstander 
for  Herlufsholm.  Hun  valgte  sin  Søstersøn,  Oluf  Mouritsøn 
Krognos.  Han  begyndte  med  Iver  „Forfølgningen  til  Laas",  som 
det  kaldtes,  det  vil  sige  den  lovlige  Tilsikring  som  Skolens  Ejen- 
dom af  alt  det  Jordegods,  der  var  udlagt  dertil  af  de  to  Stiftere. 
Men  han  mødte  en  haard  Modstander  i  Birgitte  Gjøes  egen 
Broder,  den  stridbare  Christopher  Gjøe,  der  nægtede  Skolen 
Ret  til  at  faa  Laasebrev.  Sagen  skulde  for  paa  det  kongelige 
Retterting  i  Ringsted.  Først  havde  Birgitte  Gjøe  ønsket  Peder 
Oxes  Nærværelse.  Senere  synes  hun  at  have  foretrukket,  at 

han  skrev  et  Indlæg  eller  en  Betænkning  i  Sagen.  Som  Fru 
Mette  skrev  til  hende:  „Jeg  formærker  af  Din  Skrivelse,  at  Du 
ser  det  for  godt  an,  at  Pær  nu  paa  Onsdag  ikke  møder  i  Ring- 
sted. Dér  Du  kunde  været  tjent  med  det,  havde  han,  saa  Gud! 
gærne  gjort  det,  som  han  er  Dig  pligtig.  Gud  lade  alting  ske  sit 
Navn  til  Ære,  saa  veed  jeg  vel,  at  Du  bekommer  en  retfærdig 
„eænne"  [Ende]  paa  Din  Sag.  Dér  Du  finder  Dig  ikke  vel,  da 
drag  ikke  til  Ringsted  paa  Onsdag.  Befal  Gud  din  Sag!  Han 
retter  den  vel  ved,  som  Hannem  er  behageligt.  —  .  .  Kære  Bir- 
gitte! Dersom  Du  haver  noget  af  den  gule  Akvavit,  og  Du  ikke 
selv  bruger  den,  at  Du  da  vil  vel  gøre  og  holde  Peder  den  til 
Gode.  Thi  han  har  ikke  mere  end  et  Glas  af  den  Slags.  Af  den 
anden  har  han  nok  af.  Men  dog  kender  han  sig  bedst  af  den 
gule." 

Birgitte  Gjøe  mødte  selv  i  Ringsted,  men  Sagen  kom  ikke  til 
Ende.  Christopher  Gjøe  var  en  farlig  Fjende.  Til  hendes  store 
Sorg  døde  Forstanderen  for  Herlufsholm,  hendes  Søstersøn, 
Oluf  Mouritsøn  Krognos,  nogle  Maaneder  efter  (den  25.  Juni 
1573).  Rigsraadet  udnævnte  da  Peder  Oxes  Broder,  Albret  Oxe, 
til  Forstander.  Birgitte  Gjøe  brændte  af  Iver  for  at  sikre  Her- 
lufsholm. Hun  overlod  Peder  Oxe  sin  Arveret  efter  Oluf  Mou- 
ritsøn og  overdrog  ham  hele  Forhandlingen  med  de  øvrige  Ar- 
vinger om  det  indviklede  Skifte.  Peder  Oxe  besøgte  oftere  Bir- 
gitte Gjøe  i  denne  Tid  og  stod  i  den  venligste  Brevveksling  med 
hende.  „Jeg  vil  tale  med  Dig  i  Næstved  i  god  Tid  paa  Løverdag. 
Lad  ingen  vide  det,  at  jeg  kommer,  saa  kunne  vi  være  ene.  Ellers 
gaar  det,  som  det  gik  sidst." 

Han  sørgede  for  hende  med  alle  mulige  Slags  Gaver,  som 
han  troede  kunde  glæde  hende.  Men  han  havde  megen  Møje 
med  at  behandle  Christopher  Gjøe.  Tilsidst  syntes  det  dog  at 
være  lykkedes  Peder  Oxe  at  stille  ham  tilfreds  ved  at  indrømme 
ham  Andel  i  alle  Hovedgaardene:  Bregentved,  Bollerup  o.  s.v., 
mod  en  stiltiende  Aftale  om,  at  han  saa  opgav  hver  Fordring  paa 
Herlufsholm. 

Nogenlunde  beroliget  for  sin  Stiftelse  kunde  da  Birgitte  Gjøe 
(Fig.  145)  gaa  bort  den  26.  Juli  1574. 


li}^.  14,-^.   Birgitte  Gjoe  som  Enke. 
(Maleri  af  1587  i  Odense  Kloster.) 

Men  Striden  om  Herlufsholm  var  dog  endnu  ikke  omme.  Jør- 
gen Marsvin,  der  var  gift  med  en  af  Birgitte  Gjøes  Slægtninge, 
gjorde  nemlig  endnu  et  Forsøg  paa  at  omstyrte  hendes  og  Her- 
luf Trolles  Gavebrev.  Det  lykkedes  imidlertid  Albret  Oxe  som 
Skolens  Forstander,  ivrigt  bistaaet  af  Peder  Oxe,  at  afslaa  ogsaa 
dette  Angreb.  Ved  to  kongelige  Rettertingsdomme  af  20.  og  21. 
Oktober  1575  forhvervedes  endelig  Laasebrev  for  Skolens  Be- 
siddelse af  Herlufsholm.  Det  var  Peder  Oxes  sidste  Sejr.  Tre 
Dage  efter  fulgte  han  Herluf  Trolle  og  Birgitte  Gjøe. 

Peder  Oxe  var  en  lykkelig  Mand.  Men  dog  var  der  to  Skaar  i 
hans  Lykke.  Han  fik  ingen  Børn,  til  hvem  han  kunde  efterlade 
alt  det,  han  havde  samlet.  Og  hele  den  Pengesum,  som  han 
med  saa  stor  Fordel  havde  anbragt  i  Nederlandene,  og  som  til- 
sidst  var  løbet  op  til  ikke  mindre  end  370,000  Kr.  —  et  Par 
Millioner  i  Nutids  Penge  —  gik  fuldstændig  tabt.  Hverken  han 
selv  eller  hans  Arvinger  fik  nogensinde  en  Hvid  deraf  tilbage. 

Hvorledes  saa  han  selv  herpaa?  Var  han  tilbøjelig  til  heri  at 
spore  Virkningerne  af  en  usynlig  Magt,  der  varemærker  og  told- 
pligter Menneskenes  Handlinger  og  bringer  paa  sin  egen  Vis 
Skyld  og  Behold  til  at  stemme  i  Livets  det  store  Regnestykke? 
Vi  kender  for  lidt  Arten  af  Peder  Oxes  religiøse  Syn  til  at  kunne 
afgøre  dette.  Meget  i  hans  Form  for  Dannelse  med  dens  fint- 
følende Maadehold  kunde  tyde  paa,  at  han  i  det  mindste  i  andres 
Livsførelser  var  i  Stand,  maaske  tilbøjelig  til  at  spore  sligt.  Han 
anede  vistnok  en  Forbindelse  mellem,  at  Torben  Oxe  selv  faldt 
for  en  andens  Voldsomhed;  at  Christian  II  selv  blev  fangen  ved 
en  andens  Brud  paa  givet  Lejde;  at  Morfader  Mogens  med 
hans  sødlige  Familjekærhed,  der  dog  narrede  baade  Broder  og 
Svigersøn  for  Gisselfeld,  selv  maatte  miste  det  igen  til  et  kvikt 
Barnebarn.  Men  herfra  til  at  overføre  og  anlægge  samme 
Maalestok  paa  sit  eget  Liv,  er  der  et  Spring,  som  de  færreste 
foretager. 

Muligvis  har  Peder  Oxe,  da  han  som  lille  paa  Nielstrup  med 
varm  Barnehaand  paa  den  duggende  Tavle  skrev  sine  første 
skæve  Tal  og  lærte  at  regne,  som  andre  fremmelige  Børn  haft 

sine  egne  Forestillinger,  førend  han  ret  forstod  Meningen.  Han 
har  maaske,  naar  han  skulde  trække  9  fra  16  og  hørte,  at  det 
blev  7,  undret  sig  over,  at  det  gik  ud  over  den  urette.  6-Tallet, 
der  ikke  kunde  betale,  lod  man  staa.  Men  i  Stedet  for  —  under 
Paaskud  af,  at  man  „laante  I,  der  gjaldt  for  10"  —  lod  man  det 
gaa  ud  over  den  uheldige  Sidemand,  1 -Tallet.  Det  blev  slaaet 
helt  ihjel.  Og  det  stygge  6-Tal,  som  skyldte  de  mange  bort, 
skammede  sig  ikke  ved  at  berige  sig  med  det  samme,  og  trods 
sin  Gæld  vokse  til  7-Tal.  Og  saadan  gik  det  bestandigt.  Altid  gik 
det  ud  over  Sidemanden  til  venstre,  og  altid  under  samme  Paa- 
skud: „man  laaner  1,  der  gælder  for  10".  De  til  venstre  var  de 
rigeste,  men  maatte  bestandig  betale  og  hjælpe  de  andre.  Spurgte 
han  sin  Moder,  og  hun  maaske  i  Spøg  svarede,  at  de  til  venstre 
var  Mødrene,  de  gode,  der  hjælper  deres  Børn  —  og  Hjertet 
sidder  til  venstre  —  blev  han  næppe  klogere. 

Først,  da  han  selv  blev  lidt  ældre  og  forstod  Regningen,  for- 
stod han  med  det  samme,  at  alt,  hvad  han  før  havde  syntes,  var 
blot  Barnesnak. 

Og  siden  i  Livet  havde  han  ubekymret  regnet  saa  mangt  et 
Stykke.  Men  nu,  som  gammel,  at  skulle  vende  tilbage  til  Barne- 
forklaringen, tro  paa,  at  naar  man  et  eller  andet  Sted  var  gaaet 
Stregen  noget  vel  nær,  ja,  maaske  havde  begaaet  noget  ligefrem 
urigtigt,  at  der  saa  et  andet  Sted  i  en  —  ens  Liv,  ens  Lykke  — 
skulde  „laanes  1,  der  gælder  for  10"  og  betales  i  Stedet!  det  var 
dog  altfor  urimeligt!  Man  var  jo  da  Lutheraner  nu,  ikke  længer 
Katolik,  der  troede  paa  Gerninger. 

Hvad  Forbindelse  var  der  mellem,  at  han  som  ung  maaske 
havde  taget  lidt  vel  haardt  fat  paa  Morfader  i  Processerne  mod 
ham,  og  saa,  at  han  selv  skulde  nu  savne  Børn  og  Børnebørn? 
Ja,  at  hele  den  Drengeflok,  der  havde  jublet  over  at  pudse  Bedste- 
fader for  baade  Gisselfeld  og  Tordsø,  alle  skulde  dø  barnløse, 
aldrig  selv  blive  Bedstefædre,  men  Oxernes  Navn  uddø  med 
dem?  —  Afbetaling!  „Der  laanes  1,  som  gælder  for  10".  — 
Dum  Barnesnak! 

Og  saa  Pengene  i  Nederlandene!  Ganske  vist  kunde  hele 
hans  Udenlandsfærd  til  Lothringen,  under  hvilken  han  nødtes 

til  at  anbringe  sine  Penge  paa  nederlandske  Hænder,  fra  en  vis 
Side  set  kaldes  et  Brud  med  Fædrelandet;  men  han  tilføjede  jo 
dog  ikke  Danmark  noget  egentlig  ondt  dernede  fra.  Og  det,  at 
han  siden  som  Rigshofmester  narrede  Nederlænderne  med 
„Lasttolden"  —  først  Indrømmelser,  saa  deres  Oprør,  saa  Paa- 
læget og  om  igen  med  Hertugen  af  Alba  —  det  var  jo  kun  fint 
politisk  Spil  i  Statens  Tjeneste.  Hvorfor  skulde  han  derfor 
miste  alle  sine  i  Antwerpen  anbragte  Penge,  og  just  paa  Grund 
af  Oprøret  dér?  Grundstammen  i  dem  var  jo  netop  den  gode 
Broder  Eskilds  venligt  laante  Penge,  siden  ypperligt  anbragte 
af  Peder  Oxe  selv  til  tolv  Procent.  —  Afbetaling  for  egen 
Brøde.  Man  „laaner  1,  der  gælder  for  10".  —  Barnesnak  og 
atter  Barnesnak! 

Nej,  der  maatte  være  klar  Forbindelse  mellem  Aarsag  og 
Virkning,  for  at  han  skulde  forstaa  det  eller  blot  tro  derpaa.  — 
Løjerlig  Tankegang,  den  anden,  forresten.  Hvis  han  nu  for  Spøg 
vilde  følge  den  videre,  havde  han  saa  dog  nogen  egentlig  Grund 
til  Klage?  Var  ikke  saa  meget  andet  lykkedes  for  ham?  Selv 
om  der  hist  og  her  i  hans  Livsløbs  Regnestykke  var  til  Be- 
taling laant  1,  som  gjaldt  for  10,  var  saa  dog  ikke  han  selv  til 
syvende  og  sidst  sluppen  vel  derfra?  Var  han  ikke  selv  som 
6-Tallet  i  Regnestykket  9  fra  16  endt  med,  alt  afbetalt,  at  blive 
til  7? 

Sommerdagen  kunde  være  varm  paa  Gisselfeld.  Medens 
Fluerne  lydløst  sejlede  under  Loftet,  kunde  vel  selv  Peder  Oxes 
rastløse  Aand  en  Middagsstund  i  Halvdøs  krese  mellem  Drøm 
og  Virkelighed,  sagte  glide  med  hen  ad  Livets  rindende  Strøm, 
genfornemme  glemte  Barndomsindtryk  klukke  ved  Bredden. 

Peder  Oxe  var,  efter  menneskelige  Vilkaar,  en  lykkelig  Mand. 
Det  var  ikke  hans  mindste  Lykke,  at  Regnestykket  afsluttedes, 
medens  Tallene  endnu  var  store,  at  han  døde  midt  i  sin  Ger- 
ning, i  sin  fulde  Kraft.  For  en  Natur  som  hans  vilde  det  have 
været  svært  langsomt  at  visne  hen  og  blive  til  en  Skygge  af 
sig  selv. 

Allerede  1573  omtalte  Peder  Oxe  af  og  til  i  Brevene  til  Bir- 
gitte Gjøe,  at  han  havde  været  upasselig.  Han  led  af  Hoste  og 

Aandenød,  lidt  „Hikke",  som  han  selv  kaldte  det.  I  Sommeren 
1575  blev  Sygdommen  værre  og  udviklede  sig  til  Vattersot.  Den 
31.  Juli  anfører  Frederik  II  Peder  Oxes  Sygdom  som  Grund  til, 
at  han  og  Dronningen  ikke  kunde  rejse  til  Meklenborg.  Peder 
Oxe  kæmpede  fast  imod  og  vilde  ikke  give  sig.  Den  2.  Oktober 
var  han  og  Mette  Rosenkrans,  ligesom  Svogeren,  Peder  Bille, 
med  Hustru  samt  en  hel  Del  andre  tilsagte  til  Frederiksborg, 
hvor  Kongen  fejrede  flere  Adelsmænds  Bryllupper.  Under  dette, 
eller  maaske  et  senere  Ophold  paa  Frederiksborg,  blev  Peder 
Oxe  syg.  Hans  Viljekraft  besejrede  endnu  engang  Svagheden. 
Søndagen  den  23.  Oktober  sad  han  endnu  ved  sit  Bord,  om- 
given af  Venner,  og  fortalte,  tilsyneladende  rask  og  munter. 
Træk  af  sit  Liv  under  Opholdet  i  Lothringen.  Dagen  efter,  den 
24.  Oktober  1575,  forhandlede  han  om  Morgenen  Statssager 
som  sædvanligt,  men  maatte  derpaa  gaa  til  Hvile  og  døde  ved 
Middagstid  mellem  11  og  12,  rolig  og  frejdig  til  det  sidste,  om- 
given af  Hustru  og  Venner.  Han  var  ved  sin  Død  lidt  over  55 
Aar  gammel. 

Peder  Oxe  (Fig.  146)  blev  begraven  i  Frue  Kirke  i  Køben- 
havn. Efter  Begravelsen  var  det  Arvingernes  Tid  at  overtage, 
hvad  der  tilkom  dem,  og  røgte  om  det  efterladte.  Peder  Oxe 
efterlod  sig  to  Former  for  Arv:  sit  private  Eje  og  sit  Værk  i  Sta- 
tens Tjeneste.  Hans  Enke,  Mette  Rosenkrans,  var  Hovedarving 
til  hans  Eje,  Frederik  II  til  hans  Værk.  Begge  Arvinger  havde 
visse  Vanskeligheder  ved  at  overtage  Arven  og  røgte  den  ret. 

Mette  Rosenkrans  (Fig.  147)  var  jo  ifølge  det  af  Peder  Oxe 
1569  oprettede  Livsbrev  den,  til  hvem  efter  hans  Død  Besiddel- 
sen af  alt  hans  efterladte  Jordegods  og  Købstadsejendom  skulde 
overgaa.  Hun  vilde  herved  blive  en  af  de  rigeste  Kvinder  i  Dan- 
mark. Ganske  let  gik  Overtagelsen  ikke.  Først  var  der  alt  Løs- 
øret, Kvægbesætninger  o.  s.  v.,  som  ikke  var  omtalt  i  Livsbrevet, 
og  som  altsaa  skulde  deles  mellem  samtlige  Arvinger.  Det  var 

Fig.  1 46.    Peder  Oxe. 

(Malet  1579  paa  den  ene  Sidefløj  af  en  Hus-Altertavle,  ti 
hørende  Gisselfeld.) 


mangfoldigt,  og  Striden 

mellem  Arvingerne 
stor.  Det  tog  tre  Aar, 
førend  Delingen  kunde 
foregaa.  Men  saa  fore- 
toges den  ogsaa  med 
haarfin  Nøjagtighed. 
Peder  Oxes  30  Skjor- 
ter f.  Eks.  blev  omhyg- 
geligt fordelte  mellem 
alle  —  hans  Søster, 
Sidsel,  fik  saaledes  tre 
halvslidte,  med  Knip- 
peltøj om  Halsen  —  af 
nogle  Fastelavns- 
Masker  erholdt  hun 
Skæget  af  de  to,  og  selv 
et  Par  Hoser  synes  at 
være  blevet  delt.  Da- 
tiden kendte  ikke  en 
senere  Tids  Nødmid- 
del :  at  afgøre  Tvist  ved 
at  lade  Auktion  fastslaa 
Værdien. 

Med  Løsørets  Deling 
var  dog  ikke  Mette  Ro- 
senkrans' Vanskelig- 
heder omme.  Selve 
Livsbrevets  Gyldighed 
blev  bestridt.  Man  hen- 
viste nemlig  til,  at,  da 
det  udstedtes  af  Peder 
Oxe,  havde  hans  ugifte 
Søster,  Johanne,  været 
under  hans  Værgemaal, 
og  han  beskyldtes  for, 

ved  Trusler  at  have 
tvunget  hende  til  at 
underskrive.  EnHerre- 
dagsdom  maatte  afgøre 
Sagen.  Mette  Rosen- 
krans tilpligtedes  ved 
denne  Dom  til  at  ud- 
lægge Johanne  Oxe 
Jordegods  til  Fyldest. 

Heller  ikke  var  Mette 
Rosenkrans  let  stillet 
overfor  Kongen.  Han 
nægtede  hende  at  maat- 
te, hvad  der  ellers  var 

Skik,  beholde  sin 
Mands  Forleninger  ind- 
til førstkommende  Maj- 
dag, den  sædvanlige 
Fraflytningsdag.  Alle- 
rede en  Maanedstid 
efter  Peder  Oxes  Død 

befalede  Frederik  II 
hende  at  lade  tømme 
Staldene  paa  Vording- 
borg. Skete  det  ikke, 
vilde  Kongen,  om  end 
ugerne,  se  sig  nødsaget 
til  at  lade  alt  Kvæget 
drive  til  Gisselfeld  eller 
Vallø.  Og  hvad  Peder 
Oxes  efterladte  Gods 
angik,  lod  Kongen  den 
ham  af  Christian  III 
opladte  Rettighed  til 
Tordsø  Gods  drage  i 
Tvivl.  Arvingerne  nød- 


47.   Fru  Mette  Rosenkrans  som  Enke  1579. 


(.Walet  paa  den  ene  Sidefløj  af  en  Hus-Altertavle,  tilhørende 
Gisselfeld.) 

tes  til  at  udbetale  Kongen  72,000  Kroner  for  de  i  den  lange  Tid 
med  Urette  nydte  Indtægter  af  Tordsø  og  overlade  Kongen  alt 
Peder  Oxes  Gods  paa  Bornholm  i  Erstatning  og  Magelæg  for 
Tordsø  Gaard  og  Gods. 

Størst  Vanskelighed  mødte  dog  Mette  Rosenkrans,  da  hun 
over  Peder  Oxes  Grav  i  Koret  i  Frue  Kirke  vilde  rejse  et  præg- 
tigt Mindesmærke.  Sligt  var  just  blevet  moderne.  Tidligere  havde 


Fig.  148.   Parti  af  Herluf  Trolles  og  Birgitte  Gjøes  Gravmæle  i  Herlufsholm. 
(Efter  Fotografi  af  Kr.  Hude.) 


man  nøjedes  med  flade  Ligsten  i  Plan  med  Gulvet.  Saa  havde 
man  begyndt  at  lade  dem  hæve  sig  lidt  op,  som  et  ophøjet  Laag. 
Men  nu  for  ganske  nylig  var  man  gaaet  langt  videre.  Over  Herluf 
Trolle  og  Birgitte  Gjøe  var  der  i  Herlufsholms  Kirke  blevet  rejst 
det  prægtigste  Marmorminde  (Fig.  148  og  149),  forestillende  dem 
begge  slumrende  paa  Lejet,  i  Lighed  med  Dronning  Margretes  i 
Roskilde  Domkirke.  Og  lige  i  den  sidste  Tid  havde  Peder  Oxes 
Søster,  Pernille,  ladet  opsætte  i  Frue  Kirkes  Kor  et  fritstaaende 
Gravminde  over  sin  afdøde  Mand,  Søhelten  Otto  Rud.  Han  havde 

jo  forlængst  været  død  af  Pest  som  Fange  i  Sverige,  medens  hun, 
for  at  glæde  ham,  byggede  Møgelkær  hjemme  i  Danmark.  Men 
efter  Freden  var  hans  Lig  blevet  ført  fra  Svartsjo  Kirke  i  Sverige 
ned  til  Danmark  om  Bord  paa  et  Orlogsskib.  Ved  Dragør  var 
Kisten  bleven  bragt  over  paa  Otto  Ruds  gamle  Admiralskib, 
„Jægermesteren",  der  heldigere  end  sin  tidligere  Øverste  var 
bleven  tilbageleveret  i  god  Behold  fra  Sverige.  Under  stor  Pomp 


Fig.  149.   Fra  Herluf  Trolles  Kapel  paa  Hcrlutsholm. 
(Efter  Fotografi  af  Kr.  Hude.) 


var  saa  Otto  Rud  bleven  stedt  til  Hvile  i  Frue  Kirkes  Kor,  og 
et  prægtigt  Mindesmærke  rejst  over  Graven. 

Men  hvad  Gravmæle  Pernille  Oxe  havde  rejst  over  sin  Mand, 
det  skulde  vel  hendes  Svigerinde,  Mette  Rosenkrans,  rejse  an- 
seligere og  prægtigere  over  sin  Mand,  der  dog  nok  som  Rigs- 
hofmester var  noget  mere.  Hun  bad  derfor  Kongen  om  Pas  for 
Udsendinge,  der  i  Udlandet  skulde  skaffe  hende  sort  Sten  til  et 
storartet  Gravminde.  Men  i  April  1576  fik  begge  Svigerinder 
hver  et  meget  skarpt  Brev  fra  Kongen.  Det  befaledes  Pernille 

Oxe  at  nedtage  Gravmælet  over  Otto  Rud,  og  det  forbødes 
Mette  Rosenkrans  at  gøre  Peder  Oxe  „en  anden  Begravelse  i 
Frue  Kirke,  end  andre  hans  Lige".  Samtidigt  gaves  der  dog 
begge  Enker  Anvisning  paa,  hvis  de  vilde  rejse  deres  Mænd 
usædvanlige  Gravminder,  da  at  gøre  det  hjemme  i  deres  Sogne- 
kirker. Men  i  Frue  Kirke  vilde  Kongen  have  fri  Plads  i  Koret 


Fig.  150.  Minde-  eller  Husalter-Tavle  over  Peder  Oxe  og  Mette  Rosenkrans 

paa  Gisselfeld. 

(Fotografi.) 

til,  at  Kroninger  kunde  foregaa,  og  her  sømmede  det  sig  ikke, 
at  Gravminder  over  Adelsmænd  spærrede  Vejen.  Kort  efter 
gentoges  den  samme  Befaling  til  alle,  i  den  saakaldte  Kailund- 
borgske  Reces  af  21.  Novbr.,  hvori  der  endda  ikke  blev  givet 
Tilladelse  til  at  rejse  saadanne  fritstaaende  Gravmæler  i  Landsby- 
kirkerne. 

Begge  Svigerinder  var  altsaa  egentlig  blevne  hensynsfuldt  be- 
handlede af  Kongen.   Og  man  kunde  ikke  fortænke  ham  i  at 

forbeholde  sig  og  Efterfølgere,  i  det  mindste  i  Frue  Kirke,  Plads 
til  kirkelige  Højtideligheder.  Fru  Pernille  vilde  imidlertid  grumme 
nødigt  give  efter.  Hun  sendte  Brev  paa  Brev  til  Kongen  og  bad 
om,  at  Gravmindet  over  hendes  Mand  maatte  blive  staaende. 
Men  Kongen  var  ikke  til  at  bevæge.  Alt,  hvad  han  gik  ind  paa, 
var,  at  det  skulde  flyttes  hen  et  andet  Sted  i  Kirken  —  og  sænkes 
i  Flugt  med  Gulvet.  Pernille  Oxe  var  syg  og  tog  vistnok  sin  Død 
over  denne  Modgang.  Hun  døde  26.  Oktbr.  1576. 

Fru  Mette  var  fornuftigere  end  som  saa.  Hun  afstod  fra  For- 
søget med  Frue  Kirke  og  tilbød  at  sælge  til  Kongen  den  bestilte, 
sorte  Sten,  hvis  Kongen  var  villig  til  at  tage  det  hvide  Alabaster 
med.  Det  var  kun  en  grumme  ringe  Erstatning  for  storladent 
Gravmæle  i  Frue  Kirke,  naar  hun  1579  nøjedes  med  at  lade  — 
rimeligvis  til  Hjemmebrug  paa  Gisselfeld  —  udføre  en  Husalter- 
Tavle  med  Billeder  paa  Fløjdørene  af  sin  Mand  og  sig  selv 
(Fig.  150). 

Sit  ypperste  Mindesmærke  over  Peder  Oxe  og  det,  der  sik- 
kert vilde  have  interesseret  ham  mest,  rejste  hun,  da  hun  for  de 
mange  arvede  Penge  opførte  Hovedbygningen  paa  Vester- Vallø 
med  dens  ene  firkantede  og  det  andet  runde  Taarn  (Fig.  151). 

Hun  bygte  slet  Vallø  hen  op  af  ny 
Over  grønneste  Skove  højt  op  i  Sky, 
Med  Taarn  og  rødeste  Tinde, 
Med  Saler  og  Galleri,  Port  og  Bro, 
Som  bliver  til  Gavn  for  dem,  der  skal  bo, 
Og  hende  til  ævig  Aminde. 

Peder  Oxes  anden  Hovedarving  var  Frederik  II.  Han  arvede 
hans  Værk,  men  kunde  synes  at  have  haft  Lyst  til  at  arve 
mere. 

Frederik  II  havde  gennemgaaet  en  betydelig  Udvikling  og 
lært  meget,  ikke  mindst  ved  sit  Forhold  til  Peder  Oxe.  Han 
havde  lært  at  give  Afkald  paa  sin  Ungdoms  Drøm,  at  han  selv 
var  den  store  og  eneraadende,  der  blot  behøvede  at  gaa  i  Spid- 
sen for  at  føre  til  Sejr.  Han  havde  gennem  bitre  Erfaringer  lært, 
at  en  Konges  ypperste  Kunst  er  at  kunne  vælge  og  taale  store 

Mænd  omkring  sig.  Denne  Evne  havde  han  trolig  udviklet  hos 
sig,  og  den  fulgte  ham  til  hans  Død.  Han  gik  bagefter  de  dygtige 
Mænd,  der  udmærkede  hans  Styre,  holdt  dem  sammen  i  Flok, 
passede,  at  ingen  gik  tabt.  „Bagefter"  blev  Udtrykket  for  hans 
skuffede  Ungdomsdrøm  og  for  hans  jævne,  mandige  Selverken- 
delse. 

Men  idet  han  saaledes  gik  bagefter  Flokken  og  tilsyneladende 
lod  den  have  sin  Frihed,  tænkte  han  stundom  paa  mere,  end 
han  selv  gav  Ord  eller  de  dér  foran  anede.  Han  tog  Kende  af 
sin  Hjord,  mærkede  sig  meget,  ogsaa  dens  Unoder.  Som  nu 
f.  Eks.  det,  at  midt  under  Landets  tidligere  Pengenød,  hvor  det 
gjaldt  om  at  vende  hver  Skilling,  var  der  to,  der  alligevel  bestan- 
dig voksede  i  Rigdom:  Landets  to  øverste  Embedsmænd,  den 
gamle  Kansler,  Johan  Friis,  og  siden  Rigshofmesteren,  Peder 
Oxe.  Enten  maatte  de  bære  sig  uredeligt  ad,  eller  deres  Løn- 
ninger som  Lensmænd  maatte  være  urimelig  store.  Kongen  lod 
sig  dog  ikke  mærke  med  noget,  førend  „bagefter",  da  de  var 
døde. 

Da  Kansler  Johan  Friis  var  død,  blev  først  hans  Ret  til  af  sine 
Godser  at  oprette  et  Stamhus  omstødt,  skøndt  den  var  ham 
meddelt  under  de  mest  lovlige  Former.  Men  dernæst  blev  der 
rejst  Anklage  mod  ham  for  at  have  erhvervet  Gods  af  Kronen, 
Klostre  og  Kapitler,  „hvoraf  en  Del  skulde  være  imod  Reces- 
sen". Skøndt  en  Undersøgelse,  der  ifølge  kongelig  Befaling  an- 
stilledes i  Fyn,  kun  gav  denne  Mistanke  ringe  Medhold,  lod  man 
sig  dog  ikke  standse  heraf.  Der  paalagdes  Johan  Friis'  Arvinger 
at  udrede  200,000  Kroner  for  at  faa  Tilladelse  til  at  beholde 
hans  efterladte  Gods.  Frederik  II  viste  sig  som  en  særdeles  lær- 
villig Discipel  af  Peder  Oxe. 

Nu  var  ogsaa  Peder  Oxe  død.  Hermed  varden  Fortryllelsens 
Kres  hævet,  som  han  havde  vidst  at  drage  om  sig.  Mange  aan- 
dede  atter  friere,  og  naturligt  trængte  det  Spørgsmaal  sig  frem: 
Hvad  var  han  egentlig?  Hos  ingen  maatte  dette  Spørgsmaal 
gøre  sig  mere  gældende  end  hos  Kongen.  Her  drejede  det  sig 
ikke  blot  som  ved  Johan  Friis  om  det  simple:  mer  eller  mindre 
redelig.  Nej,  Spændingen  var  langt  stærkere.  Kongen  havde  en- 

gang  i  Peder  Oxe  set  sin  Dødsfjende,  derpaa  sin  dygtigste  Tje- 
ner. Uafviselig  krævede  Gaaden  sin  Løsning:  Hvo  var  den  rig- 
tige Peder  Oxe,  Højforræderen  eller  den  uovertræffelige  Rigs- 
hofmester, der  var  bleven  tro  indtil  Døden? 

Skade,  at  de  Skridt,  som  Frederik  II  gjorde  for  at  faa  Svaret, 
ikke  skaffer  Rede  paa,  hvad  man  dog  havde  kunnet  haabe  der- 
igennem at  faa  klaret:  Kongens  Hensigt  dermed.  Vi  veed  kun» 
at,  men  ikke  hvorfor  Kongen  lige  efter  sin  Rigshofmesters 
Død  skrev  til  Hofferne  i  Sachsen  og  Hessen  og  udbad  sig  alle 
hemmelige  Papirer  vedkommende  Peder  Oxe.  Var  det  maaske 
blot  en  ren  sjælelig  Interesse,  der  drev  ham,  den  længe  ind- 
dyssede, nu  vaagnende  Trang  til  at  vide,  om  det  dog  var  muligt, 
at  denne  Peder  Oxe  virkelig  engang  havde  været  Forræder? 
Eller  havde  Frederik  II  været  ligesaa  lun  som  sin  Rigshofmester, 
stille  taget  Nytten  af  ham  og  rigeligt  lønnet  sin  barnløse  Tjener, 
for  nu  efter  hans  Død,  belært  af  hans  egne  økonomiske  Grund- 
sætninger, at  lade  ham  dømme  som  Højforræder  og  inddrage 
alle  hans  ophobede  Rigdomme?  Brevene  tier,  og  Udfaldet  gør 
det  samme. 

Kun  eet  vidner  de  lydeligt  om:  at  Frederik  II  med  en  paa- 
faldende  Iver  drev  denne  Undersøgelse  ^  Næppe  var  Peder 
Oxe  død,  før  Kongen  ved  Vintertide  sendte  en  af  Rigsraaderne, 
tidligere  øverste  Sekretær  i  det  kongelige  Kancelli,  Hans  Skov- 
gaard, i  et  hemmeligt  Ærinde  til  sin  Svoger,  Kurfyrst  August  af 
Sachsen.  Hensigten  var  at  udbede  sig  alt,  hvad  der  fandtes  i 
Arkivet  af  anklagende  Oplysninger  om  Peder  Oxes  tidligere 
Færd.  Høsten  blev  forholdsvis  rigelig,  ikke  mindre  end  12  Do- 
kumenter. Belæsset  med  sit  Bytte  vendte  Hans  Skovgaard 
hjem,  men  ved  nøjere  Eftersyn  viste  der  sig  en  Mangel.  Særlig 
to  af  Dokumenterne  var  vel  anklagende  nok.  Beviser  for,  at 
Peder  Oxe  under  sit  Ophold  i  Lothringen  havde  været  med  at 
hverve  Folk  i  Tyskland  imod  Danmark,  og  tilbudt  Pfalzgreven 
Danmarks  Trone;  men  desværre.  Dokumenterne  var  ikke  de 
ægte,  oprindelige,  kun  Afskrifter.  Hans  Skovgaard  sendtes  da 
tilbage  igen  for  om  muligt  i  Hessen  at  finde  de  ægte  Beviser. 
Her  vistes  ham  den  største  Forekommenhed,  alt  blev  eftersøgt. 

Landgreven  bevidnede,  at  han  ansaa  Peder  Oxe  for  skyldig, 
men  Udbyttet  var  det  samme.  De  ægte  Beviser  fandtes  ikke. 
Hermed  maatte  Sagen  opgives.  Udfaldet  havde  vist,  hvad  man 
kunde  forudsige,  at  Peder  Oxe  ikke  var  saaledes  at  fange.  I 
rette  Tid  havde  han  vidst  at  udvidske  hvert  sikkert  Spor  af  sin 
tidligere  Virksomhed.  Trods  alle  Anstrengelser  og  hvor  nær 
man  end  var  ved  at  finde  Løsningen,  sejrede  dog  Peder  Oxe; 
han  forblev  en  Gaade  efter  sin  Død,  som  han  havde  været  det 
i  Live. 

Under  disse  Omstændigheder  blev  det  magre  Udbytte  af  Kon- 
gens forventede  Arv  efter  Peder  Oxe  kun  de  72,000  Kroner  og 
det  efterladte  Gods  paa  Bornholm,  som  Arvingerne  maatte  af- 
staa  til  Kongen  for  Tordsø.  —  Maaske  blev  dog  ogsaa  Følgen  af 
Frederik  II's  Optræden  mod  baade  Johan  Friis  og  Peder  Oxe, 
at  de  øverste  Embedsmænd  fra  den  Stund,  til  Gavn  for  Land 
og  Konge,  lærte  at  holde  Maade.  Niels  Kaas  og  Valkendorf  lig- 
nede ikke  deres  Forgængere. 

Men  Frederik  II  var  Hovedarving  til  Peder  Oxes  Værk.  Og 
her  viste  han  sig  som  en  trofast  og  taknemmelig  Arvtager.  Han 
fredede  om  hans  Værk,  fulgte  hans  store  Plan.  Om  end  det 
stundom  mærkedes,  at  svagere  Mænd  nu  stod  ved  Styret,  ved- 
blev Frederik  II  dog  bestandig,  til  stort  Held  for  sine  Riger,  at 
følge  den  af  Peder  Oxe  fastslagne  politiske. Kurs. 


25 
Peder  Oxe  er  en  af  de  betydeligste  Mænd,  som  Danmark  har 
frembragt.  En  saa  overdaadig  Frodighed  af  Evner  forekommer 
kun  sjældent.  I  enhver  Tidsalder  vilde  han  have  vidst  at  gøre 
sig  gældende.  Hans  Fejl  er  iøjnefaldende  nok,  de  laa  tæt  op  ad 
hans  Fortrin,  og  hans  ejendommelige  Form  for  Begavelse  maatte, 
i  hvilken  Tidsalder  han  saa  havde  levet,  vistnok  især  i  Begyn- 
delsen af  hans  Bane  have  ført  ham  betænkeligt  nær  paa  Kant 
med  Loven.   Men  han  besad  rige  Udviklingsmuligheder.   Han 

viste  sig  i  Stand  til  at  forædles.  Det  ejendommeligste  ved  hans 
Begavelse  var  maaske,  at  den  var  selvregulerende. 

Ved  Omstændighedernes  Træf  fik  han  Lejlighed  til  helt  at 
udfolde  sin  Natur.  Det  varet  Kunststykke,  som  svarede  til  hans 
Evner  og  sikkert  tiltalte  hans  Sindsform,  men  som  staar  uover- 
truffet blandt  hans  Landsmænd:  Tre  Gange  lykkedes  det  ham 
at  skyde  fra  neden  af  til  Vejrs  lige  op  til  Toppen,  først  hjemme 
i  Danmark,  saa  i  Lothringen,  saa  atter  i  Hjemmet. 

Peder  Oxes  Evner  kom  fyldigst  til  deres  Ret  i  Statens  Tjene- 
ste. Aldrig  har  det  danske  Statsskib  haft  saa  vejkendt  Lods  om- 
bord og  er  blevet  styret  saa  snildt  og  saa  sikkert.  Han  blev, 
næst  efter  Ærkebiskop  Absalon,  Danmarks  ypperste  Stats- 
mand. 

Andre  Statsmænd  i  Danmark  har  maaske  overgaaet  Peder 
Oxe  i  Karakterens  Renhed,  i  Varmen  af  de  Bevæggrunde,  der 
ledte  dem  til  Styret.  Han  taaler  f.  Eks.  maaske  ikke  som  Men- 
neske Sammenligning  med  de  to  Bernstorffer.  Men  hans  Ad- 
komst til  Magten  var  bredere  end  deres:  hans  og  Statens  In- 
teresser faldt  sammen.  Rent  personlig  ofrede  han  sig  som  de  i 
Statens  Tjeneste.  Og  Storheden  af,  hvad  han  naaede,  overgaar 
deres.  Han  besad  Korfitz  Ulfeids  Hensynsløshed,  Struensees 
Uhildethed,  Griffenfelds  klare  Overblik,  men  han  overgik  dem 
langt  i  Omsigt  og  Evne  til  at  tage  en  Sø  over  Dækket.  Derfor 
blev  hans  Fald  ikke  som  hos  dem  Slutningen  paa  hans  Bane, 
men  kun  Betingelsen  for  dens  rigere  Udfoldelse,  den  i  rette 
Øjeblik  erhvervede  Anerkendelse  fra  Udlandet. 

Grundene  til  Peder  Oxes  Dygtighed  og  Held  laa  delvis  i  hans 
Art  af  Begavelse  og  unddrager  sig  som  Evner  Muligheden  af  at 
kunne  forklares  anderledes  end:  saaledes  var  han.  Delvis  lader 
dog  ogsaa  hans  Dygtighed  og  Held  sig  begrunde. 

Mangen  dansk  Statsmand  har  til  Uddannelse  opholdt  sig  Aa- 
ringer  i  Udlandet;  men  ingen  har  gennemgaaet  saa  grundig  en 
Forskole  som  Peder  Oxe:  aarevis  at  være  i  Tjeneste  hos  selve 
Landets  Fjender.  Mangen  dansk  Statsmand  har  haft  et  Program; 
men  ingen  et  saa  nyt  og  dog  virkelighedssvarende,  saa  storladent 

et  Syn  paa  Rigets  rette  politiske  Stilling  og  Kurs  som  Peder 
Oxe.  Han  var  i  Stand  til  ikke  blot  at  stille  sig  det  som  Maal, 
men  at  begejstre  en  oprindelig  uvillig  Konge  og  en  hel  Slægt  af 
dygtige  Mænd  derfor.  Hans  Plan:  Danmark-Norges  Herre- 
dømme paa  Havet  stod  sin  Prøve  og  vilde  efter  al  menneskelig 
Beregning  have  kunnet  baaret  Rigerne  en  lang  Stortid  igennem, 
hvis  ikke  Christian  IV,  overmodig  ved  Lykken,  havde  brudt 
med  Peder  Oxes  Tanke.  Denne  hvilede  netop  paa:  Fred  med 
Sverige,  Enighed  i  Norden.  Christian  IV  mente  at  kunne  for- 
ene med  Herredømmet  paa  Havet  Angreb  paa  Sverige  og  for- 
spildte herved  de  opnaaede  Goder. 

Peder  Oxe  tager  sig  mest  hjemlig  ud  i  Kresen  af  de  mange 
udmærkede  Mænd,  som  hans  Tid  var  saa  rig  paa.  Han  hører 
med  i  Flokken:  Johan  Friis,  Niels  Kaas,  Kristoffer  Valkendorf, 
hver  især  betydelige  Statsmænd.  Alle  hørte  de  til  et  og  samme 
Parti,  som  man  kunde  kalde  „det  danske",  i  Modsætning  til  den 
tyske  Indflydelse  fra  oven,  som  de  søgte  at  bekæmpe.  Alle  be- 
tegnede de,  hver  indenfor  sin  Slægt  —  ugifte  eller  dog  barnløse 
som  de  var  —  det  højeste,  denne  enkelte  Slægt  havde  formaaet 
at  yde,  et  Topskud,  hvormed  den  standsede. 

I  denne  Kres  med  dens  Ejendommeligheder  staar  Peder 
Oxes  Træk  dobbelt  levende.  De  tegner  sig  som  forskellige  fra 
og  dog  i  Slægt  med  Johan  Friis'  godlidende,  men  lidt  svedne 
Smil,  Niels  Kaas'  utrættelige  Omhu,  selvforglemmende  som 
Danmark-Norges  ældre,  ugifte  Tantes,  Valkendorfs  solide  Hart- 
hugning,  lige  djærv  og  ærligt  ment  i  Bergen,  paa  Gulland,  Øsel 
og  i  København.  Mellem  dem  og  Peder  Oxe  mærker  man  dog 
en  Artsforskel.  De  er  kun  eet  og  samme.  Men  i  ham  er  der 
dobbelt  Bund.  Ikke  blot  som  i  Johan  Friis'  Lunhed.  Men  han 
har  gennemgaaet  en  Udvikling.  Oprindeligt  modstridende  Be- 
standdele har  i  ham  indgaaet  en  Blanding,  en  Gæring.  Sluden 
er  blevet  klaret,  der  er  foregaaet  en  Forædling,  opstaaet  en 
højere  Art. 

Dette  fornam  de  og  bøjede  sig  for  Peder  Oxes  Overlegen- 
hed.  De  tilegnede  sig  hans  politiske  Syn,  som  de  med  mange 

Slægtleds  Drift  forstod.  De  støttede  ham,  medens  han  levede, 
og  søgte  efter  Evne  at  hævde  og  gennemføre  hans  Tanke  efter 
hans  Død.  Thi  de  forstod:  Peder  Oxe  skabte  Danmark-Norge 
til  Stormagt. 

„PEDER  OXE" 

i  sin  nærværende  Form  udkom  i  Efteraaret  1906  og  tryktes  i  Vinterens  Løb  i  tre  Op- 
lag. Om  Forholdet  til  tidligere  Behandlinger  af  samme  Emne,  særlig  til  „Peder  Oxes 
Hjemkomst",  gjordes  nærmere  Rede  i  følgende  Efterskrift: 

„Skøndt  Peder  Oxe  er  Danmarks-Norges  betydeligste  Statsmand,  har  han  lige  indtil 
vore  Dage  indtaget  en  utydelig  Plads  i  nordisk  Historie.  Grundene  er  let  forklarlige. 
Selv  gjorde  han  i  levende  Live,  hvad  han  formaaede,  for  paa  mange  Punkter  at  ud- 
viske Sporene  af  sin  Færd.  Denne  egnede  sig  lange  Tider  efter  heller  ikke  til  fuldt  at 
fremdrages.  Og  endnu  volder  det  sammensatte,  baade  i  hans  Færd  og  hans  Person,  de 
største  Vanskeligheder  for  den,  der  vil  søge  at  forstaa  dem.  Ikke  desto  mindre  har 
ganske  naturligt  hans  store  Skikkelse,  ikke  mindst  ved  dens  Gaadefuldhed,  bestandigt 
haft  noget  tiltrækkende  ved  sig. 

De  to  vigtigste  Fremstillinger  i  det  18.  Aarhundrede  af  Peder  Oxes  Historie  er 
skrevne  af  Hans  Gram  (i  Fortalen  til  Christian  lll's  Historie),  og  af  Sognepræst  til 
Lidemark,  Andreas  Nicolai  Ryge,  der  1765  med  kongelig  Understøttelse  udgav  „Peder 
Oxes  Liv  og  Levnets  Beskrivelse",  hvis  væsentligste  Indhold  er  den  ypperlige  Sam- 
ling Dokumenter,  hvormed  Gehejmearkivar  Jacod  Langebek  havde  forsynet  Forfatteren. 
Begge  Skrifter  afgiver,  hvor  fortjenstlige  de  end  maa  siges  at  være,  et  tydeligt  Bevis 
for,  at  Peder  Oxes  Historie  ikke  fuldt  og  sandt  kunde  fremstilles  under  Enevælden. 
Ganske  naturligt  var  begge  Forfatterne  bl.  a.  ivrige  for  at  tilsløre  og  bortforklare  Peder 
Oxes  Optræden  mod  sin  Konge. 

Da  efter  1 849  den  frie  Forfatning  aabnede  Mund  for  fordomsfri  Tale  og  Adgang  til 
Kilderne  til  vor  Historie,  varede  det  endnu  en  Stund,  førend  dette  blev  Tilfældet  ogsaa 
med  Hensyn  til  Peder  Oxes  Historie.  Han  havde  været  nær  knyttet  til  Øresundstolden. 
Men  endnu  bestod  jo  denne  gamle  Statsindtægt,  og  det  vilde  have  været  urigtigt  at 
give  alle  og  enhver  Lejlighed  til  Granskning  af  dens  Forhistorie  og  her\ed  aabne  Vej 
for  fremmed  og  uvillig  Kritik  af  endnu  bestaaende  Afgifter.  Først  da  Øresundstolden 
1857  var  afløst  og  dens  Arkiv  afgivet,  kunde  der  være  Tale  om  et  fuldt  og  frit  Studium 
af  Peder  Oxes  Betydning  i  Danmark-Norges  Historie. 

Men  Emnet  var  saa  stort  og  Arbejdet  saa  mangeartet.  Ganske  naturligt  delte  da 
den  Skare  af  Historikere,  som  de  nye  Forhold  havde  kaldt  frem,  Arbejdet  imellem  sig. 
Etatsraad  O.  F.  C.  Rasmussen,  Godsforvalter  ved  Gisselfeld  Kloster,  udgav  (Nestved 
1868)  under  Titlen:  „Optegnelser  om  Gisselfeld",  en  Oversigt  over  Peder  Oxes  Virk- 
somhed som  Godsbesidder.  Professor  i  Kristiania  L.  Daac  skrev  i  1872  (i  Norsk  histo- 
risk Tidsskrift  II)  under  Titlen:  „Om  Frederik  IFs  paatænkte  lothringske  Giftermaal", 
den   første  paalidelige   Fremstilling  af  Peder  Oxes   Færd   i   Lothringen.   Samme  Aar 

offentliggjorde  senere  Registrator  i  Rigsarki\et  Frederik  Krarup:  „Oplysninger  om 
Kong  Frederik  ll's  Ægteskahst'orhandlinger"  (Hist.  Tidsskr.  IV.  2  .  og  1873  den  senere 
Rigsarkivar  C.  F.  Bricka:  „Kong  Frederik  II's  Ungdomskærlighed".  1  Aarei  1876  ud- 
gav derpaa  Kontorchef  ./o/jan  Grundtvig:  „Frederik  II's  Statshusholdning",  og  jeg: 
„Historiske  Skitser",  hvori  „Peder  Oxes  Tilbagekomst". 

Siden  har  Rektor  A.  Heise  1885  (i  Hist.  Tidsskr.  V.  5)  under  Titlen:  „Svogrene 
Peder  Bilde,  Sten  Rosensparre  og  Peder  O.xe  samt  deres  Hustruer",  givet  omfattende 
personalhistoriske  Oplysninger.  Museumsdirektør,  Dr.  I'.  Mollerup  har  i  „Danmarks 
Riges  Historie"  III  fremstillet  bl.  a.  Danmarks  Udenrigspolitik  under  Peder  O.xe. 
Endelig  har  Sognepræst,  Dr.  H.  F.  Rørdam  i  „Historiske  Kildeskrifter",  Provinsarki- 
var Gustav  Ludvig  U'ad  i  „Breve  til  og  fra  Herluf  Trolle  og  Birgitte  Gjøc",  Rigsarkivet 
ved  sin  Udgave  af  „Kancelliets  Brevbøger",  stillet  rigt  Materiale  til  Granskernes  Raa- 
dighed. 

Fra  de  forskelligste  Sider  og  ad  de  mest  forskellige  Veje  er  der  saaledes  i  de  sidst 
forløbne  40  Aar  banet  Adgang  for  en  Forstaaelse  af  Peder  Oxes  Person  og  Værk. 

Under  disse  Omstændigheder  var  det  med  en  egen  Følelse,  at  jeg  for  nogen  Tid 
tilbage,  da  „Historiske  Skitser"  skulde  optrykkes,  blev  stillet  overfor  Spørgsmaalet  om 
paany  at  udgive  mit  i  1876  meddelte  Bidrag  til  den  fælles  Undersøgelse:  „Peder  Oxes 
Tilbagekomst".  At  udgive  denne  Fremstilling  paany  forekom  mig,  som  om  jeg  under 
en  større  Fællessamtale,  hvor  Forstaaelsen  af  det  behandlede  Emne  stadigt  \ar  skredet 
fremad,  vilde,  naar  Turen  paany  kom  til  mig,  indskrænke  mig  til  blot  Ord  til  andet  at 
gentage,  hvad  jeg  tidligere  havde  sagt. 

Jeg  har  derfor  forsøgt  at  føre  Samtalen  et  Skridt  videre.  Det,  hvorpaa  et  Slægtled 
af  nordiske  Historikere  nu  har  arbejdet,  har  jo  været  fra  alle  Sider  at  punktere  Yder- 
linierne i  Peder  Oxes  Træk  som  historisk  Personlighed,  samle  og  tilberede  Farverne, 
der  hører  ti!  hans  Billed.  Jeg  har  da  paa  de  foregaaende  Blade  søgt  at  drage  disse 
Linier  og  anvende  disse  Farver,  med  andre  Ord,  søgt  at  tegne  og  male  det  hele  Billed 
af  Peder  Oxe.  Ikke  slavisk  naturlig\is,  men  med  fri  Haand,  med  det  Sel\s>n,  som  en 
saadan  Fremstilling  nødvendigt  maa  kræ\e.  Paa  mangt  et  Punkt,  hvor  jeg  har  sammen- 
stillet og  sammenlignet,  har  jeg  valgt  min  egen  Forstaaelse.  Men  dette  trænger  ikke 
til  at  fremhæves.  Det  langt  o\er\ejende  Hovedindhold  er  jo  det  fælles.  Derfor  har  jeg 
heller  ikke  bes\æret  Fremstillingen  med  Fyld  af  Henvisninger.  Jeg  har  som  Regel  kun 
ment  at  burde  angive,  h\or  jeg  har  benyttet  utrykte  Kilder.  Hver  kyndig  Læser  veed, 
hos  h\ilken  Forfatter  de  nærmere  Literatur-Henvisninger  er  at  finde. 

Oktober  1906. 

Tr.-L^ 


Side  92.  ^  Historisk  Tidsskrift  5te  Række  VI  861. 

S.  117.  ^Kancelliets  Brevbøger  1561 — 65,  ved  L.  Laursen,  Side  57  Anm. 

S.  148.   ^  Rentemester-Regnskaberne.  Rigsarkivet. 

S.  149.   ^Joachim  Becks  Regnskab  Januar — September  1559.  Rigsarkivet. 

S.  155.   ^  Rentemester  Joaehim  Becks  Regnskab  1563 — 64.  Rigsarkivet. 

S.  163.  ^  „Danske  Samlinger".  Øresunds  Told  no.  821.  Rigsarkivet. 

S.  171.  ^  Lothringen  no.  2.  „Danske  Kongers  Historie"  55.  Rigsarkivet. 

S.  184.  '  Øresunds  Toldregnskab  1566.  —  Samlingen  „Øresunds  Told"  no.  819 — 
823.  —  „Nederlandene"  no.  14.  Papir.  Alle  i  Rigsarkivet. 

S.  211.   \, Danske  Samlinger"  :  Øresunds  Told  no.  821.  Side  113.  Rigsarkivet. 

S.  212.  'Breve  af  4.  og  25.  Marts  1567.  „Nederlandene"  no.  15.  Papir.  Rigs- 
arkivet. 

S.  215.   'Rentemester-Regnskab  1568.  Rigsarkivet. 

S.  216.   'Øresunds  Told-Regnskaberne.  Rigsarkivet. 

S.  241.   '  Nederlandene  no.  15  paa  Papir.  Skrivelse  fra  Frederik  II  af  23.  Septem- 

ber  1567.  Rigsarkivet.  —  -Nederlandene  no.  16  paa  Papir.  Skrivelse  fra  Hertugen  af 
Alba  af  12.  April  1568.  Rigsarkivet. 

S.  242.  ^Nederlandene  no.  16  paa  Papir.  Skrivelse  fra  Frederik  II  til  Hertugen  af 
Alba,  dat.  12.  Juni  1568.  Rigsarkivet.  —  ^  Øresunds  Toldregnskab  af  1568.  Rigs- 
arkivet. —  *  „Danske  Samlinger".  Øresundstold  no.  806.  Rigsarkivet. 

S.  278.   '  „Danske  Samlinger"  no.  819  d.  Rigsarkivet. 

S.  280.  '  Nederlandene  no.  16  paa  Papir.  Skrivelse  fra  Hertugen  af  Alba  til  Frede- 
rik II,  dateret  31.  Maj  1571.  Rigsarkivet.  —  ^Nederlandene  no.  15  paa  Papir.  Frede- 
rik II  til  Hertugen  af  Alba,  dateret  Kornerup  2.  August  1571.  Rigsarkivet. 

S.  281.  ^  „Danske  Samlinger".  Øresunds  Told  no.  823.  Skrivelse  af  13.  Juli  1571. 
Rigsarkivet. 

S.  348.   '  Lothringen  Nr.  2.  Rigsarkivet. 

I.  SLÆGT  OG  FORUDSÆTNINGER 7 

1.  Torben  Oxe.  S.  7.  —  2.  Christian  II  maa  forlade  Danmark.  S.  18.  —  3.  Mo- 
gens og  Henrik  Gjøe.  S.  24.  —  4.  Henrik  Gjøe  forsvarer  København.  S.  32.  — 

5.  Henrik  Gjøe  overgiver  København.  S.  34.  —  6.  Henrik  Gjøes  Død.  S.  41. 

—  7.   Mogens  Gjøe.  S.  44. 

II.  PEDER  OXES  UNGDOM  OG  FØRSTE  STATSTJENESTE 51 

1.  Peder  Oxes  Ungdom  og  Første  Retstrætte  med  Mogens  Gjøe.  S.  51.  —  2.  Peder 
Oxes  anden  Retstrætte  med  Mogens  Gjøe.  S.  56.  —  3.  Peder  Oxe  bliver  Rigs- 
raad.  S.  60.  —  4.  Peder  Oxes  Karakter.  —  Gisselfeld.  S.  65.  —  5.  Peder  Oxe 

og  Herluf  Trolle.  S.  73.  —  6.  Peder  Oxes  Fald.  S.  85.  —  7.  Peder  Oxe  flygter 
fra  Danmark.  S.  93. 

III.  PEDER  OXE  I  LANDFLYGTIGHED 102 

1.  Peder  Oxes  Gods  inddrages.   S.  102.  —  2.  Forholdene  i  Lothringen.   S.  108. 

—  3.  Peder  Oxe  i  Lothringen.  —  Frygten  for  ham  i  Danmark.  S.  114.  —  4.  Pe- 
der Oxes  og  Frederik  II's  private  Krig.  —  Frederik  II  frier  til  Renata  af  Lothrin- 
gen. S.  123.  —  5.  Peder  Oxes  Planer  og  Hjemve.  S.  129.  —  6.  Frederik  II's  . 
Karakter  og  Udvikling.  S.  137.  —  7.  Krigen  med  Sverige  begynder.  S.  147.  — 
8.  Danmark  1564.  S.  154.  —  9.  Danmark  1565.  —  Øresundet  spærres.  —  Her- 
luf Trolle  dør.  S.  162.  —  10.  Krigen  til  Lands  1565.  S.  168.  —  11.  Frederik 
II's  Stilling  som  Konge  truet.  —  Slaget  ved  Svarteraa.  S.  171.  —  12.  Øresund 
spærres  paany  1566.  —  Lejdebrev  for  Peder  Oxe.  S.  177.  —  13.  Forsoning 
mellem  Frederik  II  og  Peder  Oxe.  S.  180.  —  14  Virkninger  af  Øresundets  Spær- 
ring. —  Storm  ved  Gulland,  Flaadens  Undergang.  S.  184.  —  15.  Peder  Oxe  af- 
vikler sine  Forhold  i  Lothringen.  S.  196. 

I.   Peder  O.xcs  Magt.  Nederlænderne  beroliges.  S.  201.   —  2.  Peder  Oxes 

Grundsætninger  for  Statsstyre.  S.  207.  —  3.  Peder  Oxe  paalægger  „Lasttolden". 
S.  210.  —  4.  Claes  Horn  dør.  ~  Peder  Oxe  Rigshofmester  1567.  S.  216.  — 
5.  Peder  Oxe  og  Daniel  Ranzau.  S.  221.         6.  Peder  Oxes  Giftermaal.  S.  226. 

—  7.  Daniel  Ranzau's  Tog  til  Østergøtland.  S.  232.  8.  Peder  Oxe  og  Her- 
tugen af  Alba.  S.  239.  —  9.  Erik  XIV  afsættes.  —  Fredsforhandlingen  i  Ros- 
kilde. S.  243.  —  10.  Frederik  II's  Besøg  hos  sin  Moder.  —  Krigen  fortsættes. 
S.  251.  —  11.  Daniel  Ranzau  falder.  S.  260.  —  12.  Frederik  II  vil  opgive  at 
være  Konge.  S.  264.  —  13.  Kongen  bevæges  til  at  blive.  S.  270.  —  14.  Freden 
i  Stettin  1570.  S.  274.  —  15.  Peder  Oxe  fornyer  „Lasttolden".  S.  278.  — 
16.  Danmark-Norges  Herredømme  paa  Havet.  S.  282.  —  17.  Planer  om  Frede- 
rik II's  Giftermaal.  S.  297.  —  18.  Frederik  II  frier  til  sin  Kusine,  Sophia  af 
Meklenborg.  S.  294.  —  19.  Anna  Hardenberg.  —  Frederik  ITs  Bryllup.  S.  301. 

—  20.  Peder  Oxe  og  Renæssancen  i  Norden.  S.  312.  —  21.  Peder  Oxe  og 
Niels  Hemmingsen.  S.  315.  —  22.  Peder  Oxe  og  Anders  Sørensen  Vedel  og 
Tyge  Brahe.  S.  323.  —  23.  Peder  Oxes  Lykke.  —  Birgitte  Gjøe.  —  Peder  Oxes 
Død.  S.  340.  —  24.  Mette  Rosenkrans  og  Kongen  efter  Peder  Oxes  Død.  S.  342. 

—  25.  Peder  Oxes  Betydning  som  Statsmand.  S.  284. 

